


























COORDONATOR 


LAURENTIU STEFAN-SCALAT 

/ / 


Dicţionar 
de scrieri politice 
fundamentale 



HUMANITAS 

BUCUREŞTI 



Coperta 

IOANA DRAGOMIRESCU MARDARE 


Descrierea CIP a Bibliotecii Naţionale 
ŞTEFAN-SCALAT, LAURENŢIU 

Dicţionar de scrieri politice fundamentale / Laurenţiu 
Ştefan-Scalat - Bucureşti: Humanitas, 2000 
408 p.; 22,5 cm (Seria Dicţionare) 

ISBN 973-50-0103-9 
81’374.2:32= 135.1 


© HUMANITAS, 2000 
ISBN 973-50-0103-9 



Cuprins 


Cuvînt înainte / 9 

Modul de alcătuire a dicţionarului / 15 
Lista cronologică a scrierilor prezentate în dicţionar / 17 

Hannah ARENDT 
Condiţia umană 
Mihaela Czobor-Lupp / 19 

Raymond ARON 
Democraţie şi totalitarism 
Constantin Davidescu / 30 

Jeremy BENTHAM 

O introducere în principiile moralei şi ale legiferării 
Dan C. Bărbulescu / 42 

James M. BUCHANAN 
Limitele libertăţii. între anarhie şi Leviathan 
Mihail-Radu Solcan / 53 

Edmund BURKE 

Reflecţii asupra Revoluţiei din Franţa 
Cătălin Avramescu / 59 

Tommaso CAMPANELLA 
Cetatea Soarelui 
Sorin Costreie / 68 

CONFUCIUS 

Analecte 

Daniela Zaharia / 76 
Benjamin CONSTANT 

Despre libertatea anticilor în comparaţie cu libertatea modernilor 
Aurelian Crăiuţu / 81 

Milovan DJ1LAS 

Noua clasă. O analiză a sistemului comunist 
Constantin Davidescu / 87 



CUPRINS 


6 


Ronald DWORKIN 
Fundamentele egalităţii liberale 
Camil-Alexandru Pârvu / 97 

Michel FOUCAULT 
A supraveghea şi a pedepsi 
Mihaela Czobor-Lupp / 107 

Milton FRIEDMAN 
Capitalism şi libertate 
Emanuel Socaciu / 118 

Franţois GUIZOT 
Filozofie politică 
Aurelian Crăiuţu / 127 

HAN Fei zi 
Expunere doctrinară 
Daniela Zaharia / 135 

Friedrich August von HAYEK 
Lege, legislaţie şi libertate 
Raluca Prună / 142 

G.W.F. HEGEL 
Principiile filozofiei dreptului 
Radu Neculau / 153 

Thomas HOBBES 
Leviathan 

Cătălin Avramescu / 162 

Immanuel KANT 
Scrieri politice 
Radu Neculau / 171 

Etienne de LA BOETIE 
Discurs despre servitutea voluntară 
Cătălin Avramescu / 181 

John LOCKE 

Al doilea tratat de guvernare 
Sorin Cucerai / 185 

Niccolo MACHIAVELLI 
Principele 

Cristina Ion /199 


Bernard de MANDEVILLE 
Fabula albinelor 
Mihail-Radu Solcan / 212 




7 


CUPRINS 


MARSIGLIO de PADOVA 
Apărătorul păcii 
Diana Stanciu / 217 

Charles MAURRAS 

Viitorul intelectualităţii 

/ 

Florin Ţurcanu / 224 
Robert MICHELS 

Partidele politice. Eseu asupra tendinţelor oligarhice ale democraţiilor 
Cristian R. Pîrvulescu / 231 

John Stuart MILL 
Despre libertate 
Dan C. Bărbulescu / 237 

John MILTON 
Areopagitica 

Cătălin Avramescu / 248 

MONTESQUIEU 
Despre spiritul legilor 
Cristian R. Pîrvulescu / 252 

Thomas MORE 
Utopia 

Cătălin Avramescu / 262 

Friedrich NIETZSCHE 
Genealogia moralei 
Mihaela Czobor-Lupp / 271 

Robert NOZICK 
Anarhie, stat şi utopie 
Mircea Dumitru / 281 

William ofOCKHAM 
Scrieri politice 
Diana Stanciu / 293 

Blaise PASCAL 
Cugetări 

Vlad Alexandrescu / 302 

Carole PATEMAN 
Contractul sexual 
Anca Gheauş / 308 

PLATON 

Republica 

Andrei Cornea / 316 



A 


Hannah Arendt (1906-1975) 

CONDIŢIA UMANĂ (1958) 

Condiţia umană 

TheHuman Condition (Condiţia umană — prescurtat, în continuare, HC )* 
este cea de a doua carte pe care Hannah Arendt a publicat-o după so¬ 
sirea ei în Statele Unite ale Americii, ţara sa adoptivă. Arendt s-a născut 
la Konigsberg, a studiat la Marburg şi Heidelberg, cu Heidegger şi 
Jaspers. A părăsit Germania în 1933, iar Franţa în 1940. Ca mulţi alţi com¬ 
patrioţi evrei, Arendt şi-a aflat o a doua patrie peste ocean. Condiţia de 
evreu a reprezentat pentru Arendt una dintre temele predilecte ale 
reflecţiei sale filozofice şi politice. Astfel încorporată, condiţia de evreu 
s-a transformat în încercarea de a înţelege lumea modernă şi contem¬ 
porană, din perspectiva acelui eveniment absolut nou şi radical, impre¬ 
vizibil, care a zguduit-o: totalitarismul. 

Conferirea unui nou sens filozofic condiţiei de evreu şi interogarea 
filozofică a acestui tip de experienţă şi apartenenţă la lume încep în 1930, 
la Berlin, cînd Arendt hotărăşte să se dedice studierii vieţii lui Rahel 
Vamhagen, iniţia toarea unui salon literar în Berlinul începutului de secol 
al XlX-lea. Debutînd cu încercarea de a înţelege condiţia unei evreice în 
epoca Iluminismului, interogaţia filozofică a Hannei Arendt dobîndeşte 
ulterior o amploare istorică şi politică apreciabilă, transformîndu-se în 
analiza unei întregi perioade, analiza genezei modernităţii ca geneză a 
antisemitismului. The Origins ofTotalitarianism (Originile totalitarismului, 
1975) este lucrarea în care Arendt sondează rădăcinile istorice, sociale, 
politice şi culturale ale totalitarismului. Conferind analizei o şi mai mare 
adîndme filozofică, Arendt se angajează ulterior în sondarea sensului con¬ 
ceptelor fundamentale ale gîndirii politice. Ceea ce o interesează sînt 
rădăcinile filozofice ale totalitarismului şi consecinţele pentru prezent ale 
acestui eveniment care a rupt continuitatea cu trecutul. Ţinta analizei sale 
filozofice devine astfel sensul teoriei politice în lumea contemporană, elu¬ 
cidarea raportului dintre filozofie şi politică, lămurirea relaţiei dintre vita 
contemplativa şi vita activa. 

în acest context al formării şi desfăşurării gîndirii sale filozofice şi 
politice. Condiţia umană este lucrarea fundamentală de filozofie politică 
a Hannei Arendt. Este drept că atît Between Post and Future (între trecut 
şi viitor, 1968), cît şi On Revolution (Despre revoluţie, 1963) reprezintă 
repere absolut indispensabile pentru a înţelege concepţia ei despre 
politică, dar Condiţia umană este lucrarea care abordează, într-o manieră 
sistematică, conceptele esenţiale ale viziunii Hannei Arendt despre rolul 

politicii în viaţa umană. în Condiţia umană, Arendt teoretizează rolul 
iundamental al politicii în lumea modernă desacralizată, în care acţiunea 
devine coordonata fundamentală a vieţii umane. Respingerea metafizicii, 
mai cu seamă a celei de influenţă platoniciană, este exprimată de însuşi 
titlul cărţii. Arendt alege noţiunea de „condiţie" umană, în locul celei 
de „esenţă" sau „natură" umană, pentru a sublinia cel puţin două 
aspecte. Primul aspect se referă la faptul că viaţa umană este limitată, 
este condiţionată: „Oamenii sînt fiinţe condiţionate deoarece oricare 
dintre lucrurile cu care aceştia vin în contact se transformă imediat într-o 
condiţie a existenţei lor" (HC, p. 9). Condiţiile existenţei umane sînt viaţa 
însăşi, natalitatea şi mortalitatea, caracterul mundan al existenţei umane, 
pluralitatea şi pămîntul însuşi (HC, p. 11). Aceste condiţii joacă rolul 
unor categorii pragmatice, în sensul în care ele reprezintă modalităţile 
fundamentale prin care fiinţele umane se constituie şi constituie lumea 
în care trăiesc. Cel de-al doilea aspect se referă la faptul că, pentru Arendt, 
conceptul de condiţie umană vizează, în mod nemijlocit, importanţa pe 
care acţiunea o are în viaţa umană, faptul că indivizii există pentru ceilalţi 
numai atîta timp cît acţionează. Altfel spus, dacă fiinţele umane sînt 
fiinţe condiţionate, în sensul în care oricare dintre lucrurile pe care acestea 
le creează sau cu care vin în contact se transformă în condiţii ale existenţei 
lor, atunci singura situaţie în care indivizii sînt liberi este aceea în care ei, 
prin acţiune, se află la originea elementelor ce îi condiţionează. 

Miezul condiţiei umane se defineşte ca vita activa. în această perioadă 
a gîndirii sale, pentru Arendt, viaţa activă este mai importantă decît 
contemplaţia. Ca urmare a acestei priorităţi a acţiunii, a vieţii politice, 
în raport cu contemplaţia, cu viaţa filozofului, Arendt manifestă o prefe¬ 
rinţă evidentă pentru filozofia aristotelică, în detrimentul celei platoni¬ 
ciene. în concepţia Hannei Arendt, Platon este filozoful care a înlocuit 
sensul presocratic al acţiunii, ca dobîndire a nemuririi prin fapte şi vorbe 
măreţe care rămîn în memoria celorlalţi, cu distincţia categorică dintre 
cei care acţionează, dar sînt lipsiţi de cunoaştere, şi cei care cunosc, dar 
nu acţionează, cu distincţia dintre filozoful care posedă cunoaşterea şi 
prin urmare conduce, şi cei conduşi care acţionează, dar sînt privaţi de 
cunoaşterea adevărului. O asemenea substituire amputează spontanei¬ 
tatea spaţiului public, capacitatea acestuia de a exista ca spaţiu al plu¬ 
ralităţii şi imprevizibilului acţiunii, ca spaţiu alîntîlnirii diferitelor opinii. 
Această mutilare a spaţiului public este cu atît mai gravă cu cît, în vizi¬ 
unea Hannei Arendt, lumea se construieşte, din punct de vedere politic, 
numai întrucît diferitele opinii şi acţiuni apar, sînt vizibile pentru ceilalţi 
şi exprimate pentru aceştia. Este şi motivul pentru care Arendt critică 
Revoluţia franceză şi exprimă o admiraţie totală pentru cea americană. 
Revoluţia americană a fost o autentică revoluţie politică, în măsura în 
care a înţeles că scopul unei adevărate revoluţii este elaborarea; unei 
Constituţii, în vreme ce Revoluţia franceză nu a fost decît o revoluţie 
socială, scopul său fiind nu libertatea, dotarea indivizilor cu o reală 

. utere politică, ci eliberarea acestora de povara necesităţii biologice, de 
sărăcie. A proceda precum Revoluţia americană înseamnă a crea un 
sistem de exercitare a puterii, prin care capacitatea fiecărui individ de 
a accede la existenţa publică este consacrată. 

Gîndirea politică şi filozofică a Hannei Arendt se construieşte, în 
mare măsură, într-o manieră kantiană. Această influenţă se află la origi¬ 
nea manierei analitice în care Arendt distinge între diferitele activităţi 
care compun condiţia umană, între sfera privată şi sfera publică, între 
social şi politic. Cele două distincţii sînt înrudite, amîndouă avînd rolul 
de a explica de ce sensul autentic al politicului, care pentru Arendt este 
cel elin, presocratic şi aristotelic, a fost pierdut în lumea modernă. Pe de 
o parte, lumea modernă a substituit politicul cu socialul, iar, pe de altă 
parte, aceasta a împins protejarea sferei private atît de departe, încît a 
înstrăinat cu totul indivizii de nevoia vitală a existenţei lor publice, de 
nevoia de a poseda o reală putere politică, care este, pentru Arendt, 
identică cu libertatea şi, la limită, cu existenţa. 


Vita activa şi conceptul de lume 

Cele trei activităţi umane ce definesc vita activa sînt, pentru Arendt: 
munca, fabricaţia şi acţiunea. Munca ( labor) reprezintă activitatea aflată 
în slujba menţinerii vieţii, a proceselor biologice ale corpului uman. 
Spaţiul său de desfăşurare legitim este căminul, gospodăria, cu alte 
cuvinte spaţiul privat al fiecăruia, unde naşterea, fertilitatea şi repro¬ 
ducerea proceselor vitale se realizează la adăpost, ele fiind condiţia 
pentru desfăşurarea celorlalte activităţi. Fabricaţia, ce corespunde arti¬ 
ficialităţii existenţei umane, este responsabilă pentru existenţa arte- 
factelor, a produselor ce îşi datorează existenţa omului. Spaţiul său de 
desfăşurare este lumea. Acţiunea, singura activitate ce se desfăşoară 
direct între oameni şi care corespunde condiţiei umane a pluralităţii, 
faptului că oamenii şi nu Omul locuiesc pe Pămînt, este singura activi¬ 
tate autentic politică. 

A munci, pentru Arendt, înseamnă a fi subjugat de necesitate. Homo 
laborans este mereu în serviciul vieţii. Efortul său nu lasă nimic în urma 
sa, rezultatul muncii sale fiind imediat consumat. Munca şi consumul 
sînt, apreciază Arendt, „procese devoratoare", căci, ca şi viaţa în slujba 
căreia se află, ele nu au nici început, nici sfîrşit. Munca este o continuă 
luptă a omului împotriva proceselor de creştere şi decădere prin care 
natura ameninţă şi invadează întotdeauna lumea artificială a omului. 
Din acest punct de vedere, munca este o condiţie monotonă, ce-i drept, 
dar necesară pentru ca alte activităţi umane să se poată desfăşura. Dar, 
în măsura în care valorile biologice ale muncii, travaliul omului cu 
natura, devin centrale pentru structurarea socialului, aşa cum s-a în- 

f împlat în lumea modernă, atunci aceleaşi procese devoratoare, fără 
inceput şi sfîrşit, transformă societatea într-un proces al vieţii, rezul¬ 
tatul fiind fie acumularea nesăţioasă de capital, fie o societate a con¬ 
sumului în care toate obiectele, inclusiv operele de artă, nu mai sînt 
altceva decît însemne ale statutului social, simboluri ce trebuie să fie 
mereu consumate şi reînnoite în pas cu moda. Echilibrul condiţiei umane 
este astfel rupt, omul ancorînd în mod decisiv pe tărîmul vieţii, al biologi¬ 
cului, al naturii. Celălalt taler al balanţei pe care omul, prin capacitatea 
sa de a acţiona, trebuie să-l ţină mereu în echilibru, este creaţia, făurirea, 
meşteşugul. 

Spre deosebire de muncă, ce nu se finalizează niciodată într-un 
rezultat permanent, durabil, creaţia, făurirea se încheie într-un obiect des¬ 
tinat nu consumului, ci întrebuinţării. Creaţia instituie o lume între 
oameni şi natură, o lume obiectivă şi durabilă. Această lume, operă a 
mîinilor umane, este relativ independentă faţă de nevoile şi dorinţele 
celor ce au realizat-o şi ale celor ce o întrebuinţează. Dacă ,,/zomo labo- 
rans, care, cu ajutorul trupului său şi al animalelor îmblînzite, poate fi 
domnul şi stăpînul tuturor fiinţelor vii, rămînînd totuşi în subjugare 
faţă de natură şi pămînt, abia homofaber se instituie ca domn şi stăpîn al 
întregului pămînt" (HC, p. 139). Dacă animal laborans este cel ce îndură 
blestemul izgonirii din Rai, fiind, prin truda şi sudoarea sa, mereu în 
slujba unei vieţi ce trebuie reprodusă continuu, abia homo faber este 
imaginea unui Dumnezeu-Creator, el fiind cel capabil să ridice o lume 
umană, o lume care nu se poate institui decît printr-o revoltă prome¬ 
teică ce distruge natura creată de Dumnezeu. Dar aici pîndeşte pericolul, 
căci dacă homofaber ajunge să domine, atunci totul se transformă fie în 
materie primă a creaţiei sale, fie în instrument pentru desăvîrşirea domi¬ 
naţiei. Căci munca presupune violenţă faţă de materia primă care este 
transformată, un model ce ghidează acţiunea de fabricare şi un algoritm 
al fabricării care permite multiplicarea potenţială a actului de creaţie, 
în limitele sale legitime, creaţia este o activitate fundamentală ce con¬ 
trabalansează travaliul omului cu natura, dar, extrapolată asupra sferei 
politicului, asupra sferei acţiunii, prin care este menţinut echilibrul între 
natură şi lumea artefactelor umane, ea perverteşte echilibrul. Atunci 
violenţa inerentă oricărei creaţii invadează spaţiul politic, iar, pentru 
Arendt, violenţa este o valoare prin excelenţă nonpolitică. 

Consecinţa acestei extrapolări este că acţiunea, cu imprevizibilul şi 
noutatea ei, cu caracterul ei irepetabil, este închisă, precum în creaţie, 
între graniţele dinainte cunoscute ale modelului ce precedă fabricarea. 
Lumea acţiunii umane devine astfel un scenariu în care totul este justi¬ 
ficabil, inclusiv răul, în care totul devine inteligibil, în maniera hegeliană 
din Prefaţa la Grundlinien der Philosophie des Rechts (Principiile filozofiei 
dreptului ) potrivit căreia „ceea ce este raţional este real, şi ce este real este 
raţional". Numai că asemenea totalizări, ce transformă acţiunile umane 

în scenarii mereu coerente şi integrabile în naraţiuni istorice şi imper¬ 
sonale, este tot ceea ce poate fi mai străin de gîndirea Hannei Arendt care, 
glorificînd acţiunea, aduce în prim-plan tocmai noutatea năucitoare şi 
neintegrabilă a faptelor umane, noutate pentru care politicul este expresia 
cea mai adecvată. Asemenea totalizări distrug intervalul dintre natură 
şi libertate, interval ce marchează atît tensiunea, cît şi echilibrul, prin 
care acţiunea omului ţîşneşte cu noutatea ei incontrolabilă, noutate pe 
care natura nu o poate explica în întregime şi pe care lumea culturală 
umană nu o poate face prizoniera sa. 


Politică si libertate 

/ 

Arendt respinge, asemeni lui Hegel, orice fel de încercări de a gîndi 
istoria şi politicul prin prisma proceselor, a marilor derulări secvenţiale 
prin care indivizii sînt numai instrumente ale forţelor istoriei sau naturii. 
Pentru Arendt, nu există nimic mai presus de individ şi de capacitatea 
acestuia de a judeca, de a-şi exercita autonomia. Modelul gîndirii indi- 
vidualizante este judecata reflexivă kantiană. Gîndirea, spune Arendt 
în The Life of the Mind (Viaţa spiritului), „nu este o proprietate, ci ea nu 
există decît atîta timp cît se exercită, ea este o activitate" 1 . Ea este activi¬ 
tatea de instalare în prezent, activitatea de regîndire, nu de simplă 
receptare a ceea ce este deja, şi mai presus de orice, ea este activitatea, 
de întîlnire a celorlalţi, de comunicare cu aceştia. Avînd în vedere că 
gîndirea nu este legată, în primul rînd, de cunoaştere şi de căutarea 
adevărului, ci de semnificaţie şi de nevoia de a comunica, de nevoia de 
a face a sa o lume în care fiecare este o explozie de noutate, această 
activitate are nevoie de un spaţiu public, spaţiul grec al agorei, spaţiul 
politic, singurul loc unde această nevoie umană se poate realiza, singurul 
loc care nu continuă să existe decît atîta timp cît oamenii îi dau viaţă. 
A da viaţă acestui spaţiu înseamnă, pentru Arendt, a fi liber. A gîndi 
înseamnă a vrea să comunici şi acest lucru nu îl poţi face decît în cadrul 
spaţiului politic. 

A vrea să comunici înseamnă a fi liber. „Omul este liber pentru că el 
este un început şi a fost astfel creat după ce universul începuse deja să 
existe. în naşterea fiecărui om, acest început este reafirmat, deoarece în 
fiecare caz ceva nou vine într-o lume deja existentă care va continua să 
existe după moartea fiecărui individ. Deoarece El este un început, omul 
poate începe; a fi uman şi a fi liber sînt unul şi acelaşi lucru. Dumnezeu 
l-a creat pe om pentru a introduce în lume facultatea de a începe: liber¬ 
tatea." 2 Dar a începe, a iniţia este, pentru Arendt, în buna tradiţie gre¬ 
cească, a acţiona. Iar acţiunea este politicul prin excelenţă. 

Libertatea nu este deci o problemă de voinţă sau de judecată, căci 
judecata intelectului precedă acţiunea prin aceea că instituie scopul, iar 
voinţa iniţiază acţiunea, o impune. Libertatea nu poate fi decît politică 

;i ^a înseamnă capacitatea de a începe, de a iniţia. Libertatea este virtu 
j; sensul dat de Machiavelli, anume virtuozitatea cu care omul răspunde 
ocaziilor pe care lumea i le deschide. Libertatea este iniţiativa prin care 
omul întrerupe istoria. Libertatea este capacitatea omului de a între¬ 
rupe monotonia, repetabilitatea şi procesualitatea naturii şi istoriei, 
capacitatea sa de a aduce miracolul, noul, imprevizibilul, ceea ce durează 
numai atîta timp cît acţiunea sa se desfăşoară. 

Din punctul de vedere politic din care Arendt discută libertatea, 
imperativul responsabilităţii înseamnă că orice acţiune politică este is¬ 
torică, nu prin aceea că este hegelian depăşită, înscriindu-se ca sens 
într-o devenire spirituală a omenirii, ce absolvă răul, rătăcirea, teroarea 
prin recunoaşterea lor ca momente ale devenirii Spiritului, ci este isto¬ 
rică în sensul aproape nietzscheean al cuvîntului, ca tip ideal, ca lume 
de sine stătătoare, ca lume ce, o dată deschisă, forţează, impune un sens 
al politicului ce nu poate fi şters şi nici îmblînzit prin gîndire. Totalitarismul 
devine astfel, o dată cu modernitatea, o experienţă, care, cum spune 
Arendt, va rămîne mereu cu noi, alături de alte experienţe politice, ală¬ 
turi de alte tipuri de guvernare. Căci „nu ne mai putem permite să luăm 
ceea ce a fost bun din trecut şi să numim aceasta, pur şi simplu, 
moştenirea noastră, să dăm la o parte răul şi să ne gîndim la el ca la un 
balast mort pe care timpul îl va îngropa în uitare. Curentul subteran al 
istoriei occidentale a venit, în sfîrşit, la suprafaţă şi a uzurpat demni¬ 
tatea tradiţiei noastre." 3 

Proiectarea în lume a individului este deopotrivă supraproiectare, în 
proiectul lui este prins mai mult decît cuprinde el prin iniţiativa sa, 
proiectul lui intră inevitabil pe firul timpului, scăpîndu-i de sub control. 
De aceea, atît răul, cît şi binele devin nemuritoare din perspectiva fini- 
tudinii existenţei umane, căci omul însuşi îşi dobîndeşte nemurirea, în 
mod terestru, prin acţiunile sale, prin exemplaritatea lor, prin faptul că 
ele sînt transfigurare a finitudinii, punere paradigmatică, în absolut, a 
acesteia. Altfel spus, nici o instanţă transcendentă nu mai poate absolvi; 
de aceea, în absolut, orice acţiune prezentă înseamnă angajarea şi a ge¬ 
neraţiilor viitoare într-o lume pe care nu au ales-o, dar pe care trebuie 
să o primească, întrucît, pe firul timpului, ea ajunge inevitabil la întîl- 
nirea cu acestea. De aceea, acţiunii politice îi incumbă o responsabilitate 
cu atît mai mare, cu dt a fi om înseamnă a fi liber, adică a acţiona, şi aceasta 
întotdeauna încontexul finitudinii existenţei umane, unde nu ne putem 
întîlni unii pe alţii decît în timp. Dar, tocmai de aceea, tradiţia nu poate 
fi primită, pur şi simplu, ca purtînd marca unei deveniri universale 
întru spirit, ci ea trebuie regîndită, reîncepută. 

De aceea Arendt respinge cu vehemenţă conceperea acţiunii politice 
după modelul meşteşugarului, al fabricaţiei, unde întotdeauna există un 
plan iniţial, acţiunea nefiind altceva decît realizarea pas cu pas, coor¬ 
donată şi controlată, a planului iniţial. Orice acţiune este delimitare, 
căci decupez prin ea perspectiva ce îmi este proprie asupra lumii, dar 


25 


CONDIŢIA UMANĂ 


şi nelimitare, imposibilitate de a controla, deoarece prin acţiunea mea 
mă ofer celorlalţi, mă dau lor, sînt preluat pe firul timpului, neputînd 
niciodată să controlez pînă la capăt consecinţele acţiunii mele. Or, Arendt 
se situează printr-o asemenea concepţie de partea a ceea ce Hayek 
numeşte adevăratul individualism, pentru care societatea umană, lumea 
umană este rezultatul activităţilor umane, al acţiunilor indivizilor, dar 
niciodată rezultatul unui plan al acestora. 

în măsura în care respinge orice totalităţi definite independent de acţi¬ 
unea indivizilor, de istorie, de natură, de societate, Arendt se apropie de 
gîndirea lui Hayek, iar în măsura în care accentuează comunicarea şi 
intersubiectivitatea, ea intersectează concepţiile lui Rawls şi Habermas, 
părăsindu-i imediat, căci nu condiţiile ideale ale comunicării sau situaţia 
originară fac posibilă comunicarea, ci însăşi condiţia umană, înţeleasă ca 
finitudine, condiţionare activă, adică una prin care individul înglobează 
mereu condiţiile existenţei sale, le resemnifică şi, mai ales, înţeleasă ca ne¬ 
voie de a acţiona. A acţiona înseamnă, pentru Arendt, a fi. Dar a fi în 
sensul lui a apărea, a te manifesta, a fi pentru ceilalţi, a intra în spaţiul 
public, în spaţiul politic. 

Astfel, pentru Arendt este important nu „ce" este omul, ci „cine" este 
el, prin gîndire şi acţiune înţelese ca evenimente. Actorul nu se pierde 
în procesul istoric, în derularea acestuia, în tăvălugul desfăşurării uni¬ 
versalului, ci el începe, el iniţiază şi rupe, el introduce discontinuitatea 
unei lumi, a unui orizont, ce deopotrivă întemeiază şi dez-întemeiază, 
prin aceea că arată suspendarea lumii respective, relaţia ei lipsită de legă¬ 
tură testamentară cu trecutul, aşezarea acesteia într-o ruptură, neaştep¬ 
tatul ei, impredictibilul ei, noutatea ei neîntemeiată prin nici. o cauză 
suficientă şi necesară. „Cine" este actorul nu poate apărea decît prin întîl- 
nirea cu ceilalţi şi prin ceilalţi, şi niciodată printr-o contemplare de sine, 
prin introspecţie. Pentru a se dezvălui „cine" este un actor, e nevoie de 
curajul intrării în spaţiul public, e nevoie de risc, e ca o aruncare în 
acelaşi abis în care nimic nu garantează controlul asupra consecinţelor 
acţiunii, în care acestea nu sînt înscrise inteligibil dinainte, este ca şi 
cum actorul s-ar da lumii pe care o deschide prin fapta sa, ca şi cum el 
s-ar da celorlalţi. Acest mod de a înţelege condiţia umană se alătură 
altor tentative contemporane, precum cele ale lui Heidegger sau Nietzsche, 
şi prin aceea că identitatea de sine a actorilor nu e dată, ei nu sînt inteli¬ 
gibili în lumina unei naturi sau a unei esenţe date, pe care trebuie doar 
să o exprime, să o realizeze prin faptele lor, ci esenţa este înţeleasă mai 
degrabă heideggerian, ca desfacere a începutului, ca intrare revelatoare 
în proiectul iniţierii, iniţiere ce este echivalentă pentru Arendt cu acţi¬ 
unea şi libertatea politică. Actorii sînt, ca pentru Nietzsche, ceea ce ei apar 
pentru ceilalţi, căd spaţiul politic este spaţiu al apariţiei prin excelenţă, 
spaţiul în care imaginea lor se transfigurează, unde însăşi apariţia lor este 
transcendere, şi ca transcendere este venire la sine, la „cine" sînt ei. 

De aceea, pentru Arendt, condiţia umană, definită ca vita activa, se 
caracterizează prin muncă ( labor ), creaţie sau fabricaţie ( work ) şi acţiune 
{aci. ion). Dacă munca se află în slujba valorilor biologice, a reproducerii 
vieţii, rezultatul său fiind efemer, supus cum este consumului imediat, 
dacă fabricaţia este creatoarea lumii de obiecte, a lumii perene, ce există 
independent de creatorii săi, sensul său dominant fiind dat de utilitate 
şi întrebuinţare, acţiunea singură este capabilă să ofere indivizilor şan¬ 
sa unei exprimări de sine spontane şi libere, şansa unei existenţe auten¬ 
tice. Numai că încercarea acţiunii este una dură. Ea este posibilă numai 
datorită pluralităţii umane, datorită egalităţii şi diferenţei dintre indi¬ 
vizi. Numai întrucît ei sînt egali (nu făcuţi să fie egali!), aceştia se pot 
înţelege, după cum numai pentru că sînt diferiţi, ei au nevoie de comu¬ 
nicare şi acţiune. Iar acestea nu pot exista decît în spaţiul politic, deschis 
şi întreţinut de comunicarea şi acţiunea umană. Acest spaţiu este unul 
obiectiv, s-ar putea spune, dar de o obiectivitate dinamică, mereu în 
mişcare, mereu în nevoia de a fi reexprimată, mereu plurală, de o unici¬ 
tate plurală, cum formulează Arendt. în acest spaţiu public, fiecare este 
liber să-şi urmărească propriul interes, să-şi dezvolte şi exprime dife¬ 
renţa în raport cu ceilalţi, dar, pentru Arendt, interes înseamnă inter-est, 
adică a fi printre ceilalţi. 

Adevărata încercare apare însă din caracteristicile acţiunii sau din frus¬ 
trările acesteia. Căci acţiunea presupune: impredictibilitatea rezultatu¬ 
lui ei, ireversibilitatea procesului declanşat şi anonimatul autorilor ei (HC, 
p. 220). Toate aceste caracteristici induc asupra acţiunii o tensiune greu 
de suportat; de aceea, oamenii sînt tentaţi să evadeze din strînsoarea 
acestor rigori, convertind acţiunea după modelul fabricaţiei, model ce 
include un plan al acţiunii, posibilitatea controlului şi a predicţiei. Numai 
că o asemenea substituire poartă cu ea pericole pe care numai lumea mo¬ 
dernă le-a dezvăluit. Este vorba de înlocuirea sferei politice prin cea 
socială, unde valorile dominante sînt cele ale muncii şi fabricaţiei, valori 
ce definesc acţiunea solitară a celui aflat în slujba vieţii şi a utilităţii, şi 
prin experienţa totalitară, prin care tensiunile, incertitudinile şi riscurile 
acţiunii, pe scurt imprevizibilul experienţei şi al vieţii cotidiene, sînt 
închise în siguranţa şi capacitatea ideologiei de a explica totul. Pre¬ 
eminenţa modernă a socialului asupra politicului, consideră Arendt, îi 
rupe pe oameni unii de ceilalţi, interesul încetează să mai fie inter-est, 
devenind închiderea între graniţele private ale muncii şi proprietăţii, 
devenind acţiunea însingurată a celui ce trebuie să se rupă de ceilalţi 
pentru a fi. Cetăţeanul este înlocuit de burghez. Din acest moment, 
drumul către societatea lipsită de clase {classless society), către societatea 
de masă, către turmă ( herd ) este deschis. Indivizii se atomizează, rupţi 
cum sînt unul de celălalt, lipsiţi de spaţiul public, politic. Manipularea, 
înregimentarea şi lagărul de concentrare se profilează la orizont, căci ce 

poate fi mai uşor decît să controlezi indivizii izolaţi, dispersaţi, adînciţi 
în sfera lor privată, indivizii ce au întors spatele lumii? 


Condiţia umană modernă şi gîndirea politică 

într-un interviu acordat în anul 1964 Televiziunii germane, Hannah 
Arendt îşi delimita gîndirea de filozofie, integrînd-o teoriei politice. în 
acest context, ea declara: „Vreau să privesc politica cu ochi purificaţi de 
orice filozofie." Afirmaţia este derutantă, nu pentru că vine din partea 
cuiva care a studiat filozofia cu Heidegger şi Jaspers, ci, mai degrabă, 
deoarece cea care o face îşi construieşte gîndirea printr-o profundă analiză 
a conceptelor filozofiei politice tradiţionale, analiză ce se desfăşoară de 
la filozofia lui Platon, Augustin, Hobbes, Machiavelli, pînă la cea a lui 
Marx, Kierkegaard, Nietzsche. 

Şi totuşi, aceeaşi afirmaţie vizează, în mod clar, unul dintre aspectele 
cele mai tulburătoare ale secolului al XX-lea, totalitarismul. Prin cuvin¬ 
tele de mai sus, Arendt exprimă neputinţa gîndirii şi a conceptelor 
politice tradiţionale de a da seama de totalitarism, de a-1 suprima în sen¬ 
sul hegelian al cuvîntului. Totalitarismul marchează sfîrşitul unei lumi 
şi al unui mod de a gîndi, prin aceea că le aduce pe acestea la absurd. 
Totalitarismul marchează sfîrşitul metafizicii, al unui mod de a gîndi 
politicul cu rădăcini tocmai la Platon. Platon este primul filozof care 
înlocuieşte acţiunea cu fabricaţia, care închide imprevizibilul acţiunii 
umane în dinainte-cunoscutul fabricaţiei. Fabricaţia se mişcă în limitele 
unui model anterior prefigurat, ce urmează să capete realitate prin 
creaţie, putînd astfel să controleze, să domine desfăşurarea ulterioară, 
în măsura în care ce urmează nu este decît actualizarea a ceva deja 
cunoscut. Tot Platon este cel care identifică deosebirea dintre gîndire şi 
acţiune cu aceea dintre conducători şi conduşi. Modul său de a proceda, 
amplificat de creştinism, exprimă dorinţa de a ieşi din politic, din impre- 
vizibilitatea rezultatului acţiunii politice, din ireversibilitatea procesului 
şi din anonimatul actorilor politici, pe scurt, demersul platonician şi cel 
creştin înfăptuiesc ieşirea din politic şi marchează imixtiunea neper- 
misă a filozofiei în acest domeniu. 

Sfîrşitul acestui mod de a gîndi este exprimat de ambiţia de a con¬ 
trola întregul istoriei sau al naturii, de a vedea indivizii umani şi acţiu¬ 
nile lor ca purtători ai legilor naturii sau istoriei. Mai presus de orice, 
el este exprimat de ambiţia de a fabrica o societate perfectă, o societate 
manipulabilă de către cei care conduc, căci ei sînt singurii care ştiu, sin¬ 
gurii care înţeleg mişcarea forţelor naturii sau ale istoriei, iar modelul 
originar al acestui final nu este altul decît filozoful-rege platonician. 
Lectura Hannei Arendt se înscrie aici într-o orientare mai cuprinzătoare 
a gîndirii secolului al XX-lea, care refuză să vadă în totalitarism un 
simplu accident, o întîmplare bizară, încercînd să sondeze rădăcinile cui- 

turale şi istorice ale totalitarismului, legătura sa cu un anume mod de 
a ici ce filozofie, cu un anume mod de a gîndi. Şi, ca şi Adorno, care în 
Negative Dialektik (1966) se îndoieşte de posibilitatea metafizicii după 
erupţia Holocaustului, Arendt surprinde imposibilitatea de a mai gîndi 
ca înainte de totalitarism, surprinde neputinţa gîndirii tradiţionale de 
a înţelege acest fenomen. 

Această neputinţă pune modernitatea într-o legătură specială cu tra¬ 
diţia, o legătură pe care Arendt o exprimă prin sintagma „între trecut 
şi viitor" (titlul uneia dintre cărţile ei) în care accentul cade pe „între", 
pe suspendarea gîndirii modeme, ce se vede constrînsă să gîndească 
ineditele fenomene politice fără delegaţie testamentară, fără ajutorul 
trecutului, fără o schemă existentă prealabil, căci istoria nu ne poate 
oferi categoriile pentru a ne gîndi fiinţa. Pe pagina de încheiere a lucrării 
Originile totalitarismului, Arendt scrie: „... fiecare sfîrşit în istorie conţine, 
în mod necesar, un nou început; acest început este promisiunea, sin¬ 
gurul «mesaj» pe care sfîrşitul îl poate produce vreodată. începutul, 
înainte de a deveni un eveniment istoric, este capacitatea supremă a 
omului politic, care este identică cu libertatea omului." în analiza pe 
care o face totalitarismului şi, în general, lumii modeme, Arendt foloseşte 
ca model normativ modelul politic grec şi pe cel roman. De aceea, în 
înţelegerea celor două concepte-cheie ale politicii în concepţia Hannei 
Arendt — libertatea şi autoritatea — modelul pentru înţelegerea liber¬ 
tăţii îl oferă agora greacă, iar cel pentru înţelegerea autorităţii îl oferă mo¬ 
delul roman de întemeiere a unei cetăţi, cultul strămoşilor fondatori. 

Numai că imixtiunea filozofiei în înţelegerea libertăţii a dus la pierderea 
sensului originar al acesteia, ceea ce o determină pe Arendt săTfupieze o 
analiză a condiţiei umane, înţeleasă ca vita activa, prin care aceasta 
propune o delimitare clară între muncă în sensul trudei ( labor ), muncă 
în sensul fabricării ( work) şi acţiune ( action ), vizînd astfel autonomia 
politicului şi a înţelegerii libertăţii politice faţă de biologic şi social. 
Mutarea interesului dinspre relaţia terestră, pe firul timpului, înspre 
relaţia eternă, atemporală, transcendentă, indusă de creştinism a dus la 
imposibilitatea omului modem de a mai înţelege politicul ca întemeiere, 
ca fondare a unui spaţiu politic, ca spaţiu public ce se păstrează printr-o 
permanentă recreare a sa, printr-o relaţie vie cu ceilalţi, imposibilitate 
mereu forţată prin revoluţiile modeme ce apar ca tot atîtea încercări 
eşuate (cu excepţia poate a Revoluţiei americane) de a reedita experienţa 
romană. 

în acest context. Condiţia umană este lucrarea răscruce în gîndirea 
Hannei Arendt. Este cea care face legătura între argumentul istorico-cul- 
tural şi politic dezvoltat în Originile totalitarismului şi lucrările ulterioare 
dedicate fie unei analize filozofice a conceptelor fundamentale ale gîndirii 
politice, tradiţiei occidentale de gîndire politică, precum Despre revoluţie 

şi între trecut şi viitor, fie unei analize filozofice mai ample ce încearcă 
să lămurească relaţia complexă dintre judecată, voinţă şi gîndire, pre- 
cizînd locul acţiunii politice în cîmpul mai vast al existenţei umane înţe¬ 
lese, de data aceasta, într-un sens mai larg decît cel conturat în Condiţia 
umană, precum în lucrarea neterminată Viaţa spiritului. 

Note 

* Citatele din text pentru care nu se indică decît pagina sînt din Hannah Arendt, 
The Human Condition, University of Chicago Press, Chicago, 1958. Traducerea 
lor este făcută de autorul articolului. 

1 Citatul este din ediţia franţuzească. La vie de l'esprit, P.U.F., Paris, 1978, voi. 1, 

p. 106. 

2 Vezi Hannah Arendt, Between Past and Future, Penguin Books, New York, 1968, 

p. 167. 

3 Vezi Prefaţa la Hannah Arendt, The Origins of Totalitarianism, Harcourt Brace 

Jovanovich, New York, 1979. 

Raymond Aron (1905-1983) 

DEMOCRAŢIE ŞI TOTALITARISM (1965) 


într-un secol al credinţelor ideologice şi al naţionalităţii acţiunilor politice, 
Raymond Aron oferă imaginea exemplară a intelectualului neînregimentat 
din punct de vedere politic şi ideologic, care va rămîne toată viaţa fidel 
idealurilor liberale şi democratice, singurele capabile, în opinia sa, să 
salveze libertatea şi demnitatea umană. Această atitudine este rodul 
unei experienţe intelectuale şi de viaţă deosebite, care fac din Raymond 
Aron „ultimul dintre liberali" (Bloom 1985), continuator al tradiţiei 
gîndirii liberale a lui John Locke, Montesquieu, JohnStuartMill şi Alexis 
de Tocqueville. 

Raymond Aron provine dintr-o familie franceză de burghezi înstăriţi 
şi primeşte o educaţie „clasică". Urmează cursuri de filozofie la Ecole 
Normale Superieure (1924-1928), unde se împrieteneşte cu Jean-Paul 
Sartre şi Paul Nizan. Este o perioadă liniştită în viaţa lui (pe care nu o 
va mai regăsi decît după război), în care speră să devină filozof. După 
ce, în 1928, obţine dreptul de a preda filozofia în învăţămîntul secundar, 
petrece perioada 1930-1933 în Germania, predînd la Universitatea din 
Koln (1930-1931) şi la Casa Academică Franceză din Berlin (1931-1933). 
întors în ţară, Raymond Aron lucrează la cele două teze de filozofie a 
istoriei, Introduction a la philosophie de l'histoire (Introducere în filozofia isto¬ 
riei) şi La philosophie critique de l'histoire (Filozofia critică a istoriei), pe care 
le publică în 1938 şi care contribuie la zdruncinarea pozitivismului istoric 
şi sociologic dominant în epocă. 

în ciuda debutului excelent, Raymond Aron nu se va dedica în con¬ 
tinuare filozofiei. Experienţa germană îi va schimba definitiv viaţa. Aici 
descoperă sociologia (în special cea a lui Max Weber, pe care o introduce 
în mediile intelectuale franceze) şi rolul decisiv al politicului în înţelegerea 
şi explicarea societăţilor contemporane. Max Weber devine modelul in¬ 
telectualului demn de urmat pentru Aron. 

Cel de-al doilea factor care îl face pe tînărul Raymond Aron să-şi reori- 
enteze atenţia dinspre filozofie către analiza sociologică a politicului 
este Hitler şi politica sa violentă: „contactul meu cu politica l-a re¬ 
prezentat venirea la putere a lui Hitler, [...] barbar ajuns la conducere 
cu ajutorul maselor" (Aron, Le spectateur engage, 1981, p. 44). în tinereţe 
a făcut parte din mişcarea de tineret a partidului socialist, deoarece 
împărtăşea idealurile vagi şi generoase ale stîngii şi dorea „să facă ceva 
pentru popor". Această orientare politică a fost însă repede abando¬ 
nată: „[în anii '30] eram socialist într-un mod vag, şi din ce în ce mai 
puţin, pe măsură ce studiam economia politică. Am fost socialist atîta 
vreme cît nu am făcut economie politică" (Aron, Le spectateur engage, 1981, 
p. 47). După război, între 1947 şi 1951, face parte din Rassemblement pour 

la France (R.P.F.), mişcare parlamentară ce îl susţinea pe generalul de 
Gaulle, fără a deveni însă gaullist. 

Ulterior se retrage complet din politică, preferind rolul de spectator 
angajat, întotdeauna prezent în dezbaterile publice, dar neimplicat în pro¬ 
cesul de luare a deciziilor, şi pe cel de analist lucid, critic şi detaşat. Convins 
că, pentru a face politică, trebuie să utilizezi pasiunile celorlalţi, şi că acti¬ 
vitatea politică este impură, Aron alege s&gîndească şi să înţeleagă în mod 
raţional politicul. Va face acest lucru din trei ipostaze diferite, care sînt 
aparent contradictorii, dar pe care a reuşit să le distingă în mod strălucit: 
cea de jurnalist, de profesor universitar şi de politolog. Ideile profesate 
în presă, la catedră sau în cărţile pe care le-a publicat s-au dovedit întot¬ 
deauna pertinente, consecvente şi argumentate, bazate pe o grilă de 
analiză formată din cîteva elemente de bază: 1) Pentru Raymond Aron 
istoria nu are un sens determinat şi nu este limitată, ea depinzînd doar 
de acţiunile libere ale oamenilor. Autorul respinge mesianismele sau ideo¬ 
logiile ca discurs de interpretare globală a lumii şi ca ghid de acţiune. 
2) Singurul mijloc pe care îl au oamenii pentru a-şi reprezenta lumea, a 
o înţelege şi a o transforma este raţiunea, în sens kantian. 3) Filozofia libe¬ 
rală, care privilegiază empirismul în analiză şi acţiune şi care respectă 
pluralitatea ideilor, reprezintă sistemul de orientare politică cel mai 
puţin rău. 

Acest mod de analiză a făcut din Raymond Aron un gînditor atipic 
pentru climatul intelectual francez contemporan. într-o ţară în care cea 
mai mare parte a intelectualităţii era socialistă sau comunistă, avîndu-1 
ca reprezentant emblematic pe Sartre şi revendicîndu-se de la tradiţiile 
intelectuale ale socialismului utopic saint-simonian, ale pozitivismului 
şi marxismului, Raymond Aron are o opţiune politică liberală şi se 
revendică de la tradiţia intelectuală franceză a lui Montesquieu, Con¬ 
stant şi Tocqueville. într-o Franţă preponderent antiamericană, mar¬ 
xistă, „pacifistă", europesimistă, Raymond Aron face o analiză critică 
marxismului şi comunismului, este susţinătorul Alianţei Nord-Atlantice 
şi al construcţiei europene, şi critic al anarhismului contestatar neo- 
marxist de tip '68. Pentru cea mai mare parte a intelectualităţii franceze, 
Aron este, dacă nu indezirabil, cel mult „un om inteligent, dar de 
dreapta", gîndirea sa fiind considerată ca „un pol negativ, reacţionar". 
La fel ca Tocqueville, Raymond Aron are un renume mult mai bun în 
mediile universitare anglo-saxone decît în cele franceze. Cu toate acestea, 
mai ales din anii "70, autori ca Jean-Frangois Revel, Pierre Manent, Alain 
Besanţon, Andră Glucksmann susţin idei similare celor ale lui Raymond 
Aron. 

Democraţie şi totalitarism a fost publicată pentru prima dată de către 
„Centre de Documentation Universitaire" sub titlul mai exact, dar prea 
lung. Sociologia societăţilor industriale, schiţă a unei teorii a regimurilor 
politice. în 1965 va fi tipărită în tiraj de masă de către Editura Gallimard, 

completînd seria de cursuri tipărite începută de către aceeaşi editură în 
1962 cu Dix-huit legons sur la societe industrielle şi continuată în 1964 cu 
La lutte de classe. Nouvelles legons sur Ies societes industrielles. Textul cărţii 
se constituie din cele 19 conferinţe de sociologie politică pe care autorul 
le-a susţinut în anul universitar 1957-1958 la Sorbona şi va rămîne 
neschimbat, cu excepţia unei completări privind Republica a V-a, inserată 
de către autor în Cuvîntul introductiv. Succesul pe care l-a avut în mediile 
academice şi în publicul larg au infirmat temerile iniţiale ale autorului 
că stilul oral va impieta asupra expunerii. Scurtă, clar scrisă, bogată în 
idei şi precisă din punct de vedere conceptual. Democraţie şi totalitarism 
a devenit o carte clasică a ştiinţei politice, un text de referinţă în analiza 
comparată a regimurilor politice. 

Chiar dacă cele trei volume se completează reciproc, fiecare repre¬ 
zintă un tot coerent şi se poate citi separat. Dacă în primele două au¬ 
torul insistă mai mult asupra caracterului înrudit al societăţilor 
contemporane, pe care le desemnează indistinct ca modeme şi industri¬ 
ale, în cel de-al treilea volum, autorul pune în lumină cu precădere dis¬ 
tincţiile care există între regimurile politice de inspiraţie bolşevică şi 
cele liberal-democratice. Criteriul de discriminare nu este economic ca 
în cazul analizelor lui Friedrich A. Hayek sau Ludwig von Mises (capi¬ 
talism contra economie planificat-centralizată) şi nici social, ca în cazul 
lui Karl Popper (societatea deschisă versus societatea tribală închisă), ci 
politic (multipartismul contra monopolului politic şi ideologic al unui 
singur partid). Vom încerca, într-o primă fază, să explicăm acest tip de 
abordare metodologică, pentru ca apoi să prezentăm modul în care 
autorul analizează fiecare dintre cele două tipuri de regimuri politice. 


Clasic sau modem? 

Din punct de vedere metodologic, Raymond Aron este greu clasificabil. 
în mod evident, în toate studiile sale, el se revendică de la autorii cla¬ 
sici şi se raportează la ei. Ideile lui Aristotel, Machiavelli, Hobbes, Locke, 
Montesquieu, Rousseau reprezintă punctele sale de referinţă. în 
momentul în care trebuie să aleagă o grilă de clasificare şi de analiză a 
regimurilor politice, va împrumuta o serie de elemente de la fiecare, com- 
binîndu-le în mod ingenios şi adăugîndu-le o notă personală. 

Acceptînd autonomia şi primatul politicului, Raymond Aron revine 
la viziunea tradiţională, care postula întîietatea regimului politic asupra 
organizării economice şi sociale, viziune care fusese răsturnată de către 
filozofii istoriei sau sociologii din secolul al XlX-lea şi care era la modă 
în ştiinţele sociale din epocă. în opinia autorului, în societăţile moder¬ 
ne de tip industrial, elementele de identitate sînt mult mai numeroase 
şi mai importante decît cele specifice, deoarece toate se supun aceloraşi 

legi: raţionalizarea, ierarhizarea raporturilor de producţie, stratificarea 
socială, priorităţile tehnico-ştiinţifice. De aici, necesitatea de a gîndi 
politicul ca un spaţiu autonom şi avînd o preeminenţă în raport cu eco¬ 
nomicul, deoarece numai analiza regimului politic (democratic sau tota¬ 
litar) poate distinge între tipuri comparabile de societăţi. 

Raymond Aron are de ales între trei tipuri de abordări ale regimu¬ 
rilor politice: studiul juridic, care are ca obiect privilegiat de analiză 
Constituţia, act juridic şi politic fundamental care fixează regulile de bază 
ale regimului; analiza filozofică, ce are ca temă centrală identificarea celui 
mai bun regim politic; analiza sociologică, ce are drept scop studiul de 
fapt al regimurilor politice, funcţionarea lor instituţională, fără pretenţia 
de a face judecăţi de valoare. Raymond Aron adoptă cea de-a treia 
soluţie, a sociologiei politice, ce abandonează concepţia finalistă asupra 
naturii umane şi implică determinarea celui mai bun regim în funcţie 
de vocaţia umană. în opinia sa, regimul ideal ar trebui să îndeplinească, 
perfect şi concomitent, cele trei funcţii ale ordinii politice: administra¬ 
tivă (care are drept scop asigurarea păcii sociale şi respectarea legalităţii), 
guvernamentală (care înglobează funcţiile legislativă şi executivă) şi de 
legitimare (vizînd obţinerea loialităţii cetăţenilor). în realitate un astfel 
de regim nu există, şi atunci sarcina analistului este de a înţelege 
funcţionarea modelelor istorice. 

O astfel de viziune se revendică direct de la Montesquieu care, pen¬ 
tru a defini un regim politic, a identificat mai multe variabile (numărul 
deţinătorilor autorităţii, caracterul moderat/imoderat al exercitării aces¬ 
teia), pe care le-a integrat unui anumit context social. Spre deosebire însă 
de Aristotel, Montesquieu şi Weber care încercaseră în moduri diferite 
să-găsească o grilă de analiză unică, aplicabilă oricărui regim la scara 
istoriei, Raymond Aron va aplica analiza sa doar societăţilor industriale. 
Prin metoda lui de analiză situată între tradiţie şi inovaţie, Raymond Aron 
este, aşa cum îl caracteriza Ghiţă Ionescu, un clasic modem. 

Principalele variabile 

Criteriul determinant de discriminare între regimurile politice este împru¬ 
mutat de la Aristotel, însă într-o formă modificată: important pentru 
definirea unui regim este nu numărul deţinătorilor suveranităţii, ci 
numărul de partide politice care pot intra în mod legal în competiţie 
pentru exercitarea autorităţii legitime. în funcţie de acest criteriu, 
Raymond Aron identifică două tipuri ideale de regimuri politice: regimurile 
constituţionale pluraliste (democratice) şi regimurile monopoliste (totalitare). 
De ce se opreşte însă Aron la numărul de partide? 

în cetatea antică, de mică întindere şi cu o populaţie redusă, era posi¬ 
bilă democraţia directă. în epoca modernă, a statelor de mare întindere 
şi dens populate, democraţia nu mai poate fi pusă în practică decît sub 

formă reprezentativă. De asemenea, principiul de legitimare prin voinţa 
divină a puterii politice este înlocuit de legitimitatea populară. Trans¬ 
formarea foştilor supuşi în cetăţeni duce la politizarea maselor care au un 
rol din ce în ce mai important în procesul politic. In acest context, par¬ 
tidele politice îndeplinesc funcţia esenţială de a participa la desemnarea 
guvernanţilor. Partidele devin elementele active ale vieţii politice: în 
lupta dintre partide sau în interiorul acestora se dau bătăliile politice şi 
se arbitrează lupta pentru putere. 

Multipartismul are şi un fundament social. Societăţile moderne sînt 
prin definiţie eterogene, bazate pe diversitatea intereselor personale sau 
de grup. Partidele politice nu fac decît să traducă în termeni politici a- 
ceastă realitate. în regimurile monopoliste, existenţa partidului unic nu 
este expresia omogenităţii sociale. Dimpotrivă, se doreşte omogenizarea 
forţată a societăţii (imposibilă de altfel) prin impunerea unui regim de 
partid unic. 

Numărului de partide i se adaugă o a doua variabilă: constituţi¬ 
onalitatea alegerii guvernanţilor şi a exercitării puterii. Constituţionalitatea 
implică existenţa unui set de reguli de bază privitoare la organizarea şi 
funcţionarea regimurilor politice, născute în urma unei dezbateri şi com¬ 
petiţii politice libere între mai mulţi actori politici şi bazate pe ideea de 
compromis. O Constituţie nu este un Diktat impus cu forţa. însă existenţa 
Constituţiei este doar o condiţie necesară, nu şi suficientă, a consti¬ 
tuţionalismului. Existenţa în statele comuniste a unei Constituţii nu are 
decît o funcţie de legitimare a puterii politice totalitare faţă de cetăţeni şi, 
mai ales, faţă de statele occidentale. Cea de-a doua condiţie este aceea a 
respectării prevederilor constituţionale de către toţi actorii politici, care 
nu le pot eluda sau abroga în mod unilateral, fără a se face vinovaţi de 
practici anticonstituţionale. în funcţie de respectul sau lipsa de respect 
pentru cele două variabile, natura regimurilor politice (concept împrumutat 
de la Montesquieu, la fel ca şi cel de principiu al regimului politic) poate 
fi democratică sau totalitară. 

Principiul regimului constituţional pluralist constă dintr-o combi¬ 
naţie de două sentimente: respectul legalităţii sau al regulilor şi simţul 
compromisului. Esenţa regimurilor occidentale constă în legalitatea con¬ 
curenţei partizane şi în exercitarea legală a puterii. Simţul compro¬ 
misului implică recunoaşterea, cel puţin parţială, a argumentelor celorlalţi, 
precum şi găsirea unei soluţii acceptate de toată lumea. Principiul 
regimului monopolist rezultă din combinarea a două sentimente: cre¬ 
dinţa şi frica. Ele sînt specifice pentru cele două tipuri de categorii sociale 
pe care le întîlnim aici: militanţii sau „credincioşii", şi opozanţii sau 
„necredincioşii". Cel dintîi sentiment rezultă din caracterul partidului 
unic, care este un partid de acţiune, revoluţionar şi care nu poate trăi 
decît din credinţa militanţilor. Cel de-al doilea îi domină pe opozanţii 

actuali sau virtuali, reali sau imaginari, interni sau externi ai regimului. 
Frica maladivă se naşte din neputinţa resimţită în faţa atotputerniciei 
statului-partid. Cele două sentimente au însă în comun faptul că se 
manifestă în mod violent. 


Regimurile constituţional-pluraliste 

Denumite şi democratice, regimurile constituţional-pluraliste se carac¬ 
terizează prin existenţa mai multor partide politice care au dreptul legal 
de a funcţiona şi care intră în mod inevitabil în competiţie pentru exer¬ 
citarea puterii. Competiţia politică dintre partide este reglementată prin 
norme constituţionale, ceea ce face ca orice regim politic unde există par¬ 
tide politice în concurenţă să fie constituţional. Din pluralitatea partide¬ 
lor este dedusă legalitatea opoziţiei. Cum toate partidele doresc să exercite 
puterea, dar numai unele reuşesc, rezultă că celelalte se găsesc în opozi¬ 
ţie. Opoziţia legală faţă de puterea politică este un fapt relativ rar în 
istorie, şi el caracterizează un anumit tip de regim, specific ţărilor occi¬ 
dentale. Din existenţa unei opoziţii instituţionalizate decurg legalitatea 
şi moderaţia, caracteristici ale exerciţiului autorităţii. Principiilor legali¬ 
tăţii şi moderaţiei li se adaugă faptul că, într-un regim democratic, e- 
xercitarea puterii este limitată în timp (orice mandat politic este 
temporar). Cînd cel care cîştigă puterea îşi împiedică contracandidaţii 
să mai intre în competiţia politică, se iese din democraţie, pentru că 
opoziţia este scoasă în afara legii. De asemenea, exercitarea puterii tre¬ 
buie să se facă în mod paşnic, soluţiile violente (folosirea poliţiei sau 
armatei împotriva cetăţenilor, lovitura de stat) fiind incompatibile cu 
democraţia. în momentul în care se depăşeşte un anumit „prag al vio¬ 
lenţei", regimul îşi pierde caracterul democratic. Pentru ca guvernarea 
să aibă un caracter moderat, paşnic, legal, legitim şi temporar, trebuie 
fixate anumite limite constituţionale în calea acţiunii guvernamentale, 
astfel încît nici un grup să nu fie tentat mai curirid să lupte decît să se 
supună. într-un regim constituţional pluralist, statul nu este partizan, 
ci se situează deasupra partidelor. Interesul naţional nu se identifică cu 
cel al unui partid politic, statul este neutru, laic din punct de vedere ideo¬ 
logic, iar legitimitatea regimului politic este una electorală. 

în interiorul regimului democratic definit ca un ideal tip , putem iden¬ 
tifica existenţa unei mari diversităţi de modele concrete, care sînt iden¬ 
tice ca natură, dar diferite ca mod intern de funcţionare. în identificarea 
lor, Raymond Aron foloseşte un alt set de variabile politice şi sociale. 
Dintre cele politice cea mai importantă este Constituţia, văzută din per¬ 
spectivă juridică. în funcţie de acest criteriu, regimurile politice democra¬ 
tice pot fi parlamentare, prezidenţiale, semiprezidenţiale sau de Adunare, 

iar statul poate fi unitar, federal sau confederat. De asemenea, legea 
electorală, sistemul de partide (bipartism, multipartism), funcţionarea 
administraţiei, structura socială şi raporturile dintre partidele politice şi 
Biserică ajută la înţelegerea diversităţii regimurilor democratice. 

Alte două probleme importante legate de analiza regimurilor de¬ 
mocratice ţin de raportul care există între democraţie şi oligarhie, precum 
şi de posibilitatea şi scenariile de corupere a primeia. Ca observaţie ge¬ 
nerală, Raymond Aron acceptă că orice regim politic este, într-o măsură 
mai mare sau mai mică, oligarhic — şi în cazul regimurilor democra¬ 
tice, deciziile sînt luate de o minoritate, de cele mai multe ori plutocratică: 
„Atîta vreme cît oamenii nu vor fi guvernaţi de sfinţi, cei care vor par¬ 
ticipa la guvernare vor profita de pe urma ei." Datorită garanţiilor insti¬ 
tuţionale şi legale existente într-un regim democratic, tendinţele 
oligarhice, chiar dacă sînt prezente, sînt mult mai limitate în manifestări 
decît în oricare alt tip de regim politic. într-un regim constituţional de 
partide multiple, elitele politice sînt deschise, permiţînd, cel puţin în 
teorie, oricărui cetăţean să acceadă prin vot la puterea politică, favorizînd 
astfel dinamica socială. Privilegiile elitei politice nu sînt negate, însă ele 
se află în permanenţă sub observaţia opiniei publice, ceea ce le face mai 
restrînse şi deci mai uşor acceptabile. Regimurile democratice oferă 
maximum de garanţii guvernaţilor, iar controlul puterii aparţine 
deopotrivă cetăţenilor şi membrilor elitei. 

In ceea ce priveşte posibilitatea coruperii regimului, democraţia este 
în mod constant predispusă către degenerare, în măsura în care critica 
regimului, opoziţia şi competiţia politică deschisă sînt principiile sale 
de bază. Democraţiile sînt singurele care acceptă în sînul lor chiar 
duşmani ideologici al căror scop declarat este răsturnarea regimului exis¬ 
tent. Este însă coruperea regimurilor constituţional-pluraliste inevitabilă? 
Teoretic, orice regim democratic se poate prăbuşi, fie în urma unei lovi¬ 
turi de stat (scenariul latino-american, în care o minoritate beneficiază 
de sprijinul armatei), fie prin accesul legal sau semilegal la putere, după 
care urmează răsturnarea revoluţionară a regimului (o minoritate bene¬ 
ficiază de sprijinul puterii existente — cazul lui Hitler, al lui Napoleon 
al IlI-lea), fie prin înfrîngerea militară, invazia sau, cel puţin, acţiunea 
străină (o minoritate se bazează pe sprijinul unei armate străine — sovie- 
tizarea Europei de Est). Acest scenariu nu este însă obligatoriu. Pentru 
ca un regim democratic să se prăbuşească, trebuie ca un întreg complex 
de factori (politic-instituţionali, sociali, economici, militari) să se îndepli¬ 
nească. Cu excepţia celui de-al treilea caz (ce are cauze exogene), regimul 
rămîne democratic atîta vreme cît există un consens general la nivelul 
societăţii că avantajele oferite de regim atîmă mai greu în balanţă decît 
dezavantajele şi că, într-o situaţie de criză politică, cetăţenii trebuie să 
se manifeste în favoarea democraţiei. 

Regimurile monopoliste 

Denumite şi regimuri totalitare, de partid unic sau ideocraţii, regimurile 
monopoliste se caracterizează, în opinia lui Raymond Aron, prin cinci 
elemente principale: 

1) Fenomenul totalitar intervine într-un regim care acordă unui singur 
partid monopolul activităţii politice. 

2) Partidul monopolist este animat sau înarmat cu o ideologie căreia 
îi conferă o autoritate absolută şi care, drept urmare, devine adevărul 
oficial al statului. 

3) Pentru a răspîndi acest adevăr oficial, statul îşi rezervă, la rîndul 
său, un dublu monopol: al mijloacelor de constrîngere şi al mijloacelor 
de persuasiune. Toate mijloacele de comunicaţie, radio, televiziune, 
presă sînt dirijate, comandate de către stat şi de către cei care îl repre¬ 
zintă. 

4) Cea mai mare parte a activităţilor economice şi profesionale sînt 
supuse statului şi devin, într-un anumit fel, parte integrantă a acestuia. 
Cum statul este inseparabil de ideologia sa, cea mai mare parte a activi¬ 
tăţilor economice şi profesionale sînt colorate de către ideologia oficială. 

5) Cum totul devine activitate de stat şi orice activitate este supusă 
controlului ideologic, o greşeală comisă într-o activitate economică sau 
profesională devine concomitent o greşeală ideologică. Rezultatul este 
politizarea, transfigurarea ideologică a tuturor greşelilor posibile ale indi¬ 
vizilor, iar în cele din urmă, o teroare, deopotrivă poliţienească şi ideo¬ 
logică. 

Indiferent dacă se-consideră că, dintre aceste elemente, esenţial este 
monopolul politic al partidului, etatizarea vieţii economice sau teroarea 
ideologică, fenomenul devine complet numai atunci cînd toate aceste 
elemente sînt reunite. 

într-un regim totalitar, prin monopolul activităţii politice legitime 
acordat unui singur partid, noţiunile de opoziţie politică legală, de com¬ 
petiţie electorală, de pluralitate de idei şi opţiuni politice sînt interzise 
în mod constituţional. Prin monopolizarea activităţii politice de către un 
singur partid, statul devine inseparabil legat de interesele acestuia, 
transformîndu-se într-un stat partizan în care interesul naţional se con¬ 
fundă cu interesul de partid. Din punct de vedere politic, statul nu mai 
este un arbitru neutru, ci un instrument de realizare a politicii de partid. 
Statul este deci nevoit să limiteze (de cele mai multe ori să înlăture total) 
libertatea discuţiilor politice. Monopolul asupra vieţii politice duce la 
un monopol asupra adevărului. în afară de adevărurile oficiale ale par¬ 
tidului, toate celelalte adevăruri sînt total excluse. Partidul unic este un 
partid de acţiune, revoluţionar, avînd o ideologie teleologică bazată pe 
voinţa de schimbare radicală a societăţii existente. Caracterul revoluţionar 
al partidului unic introduce un element de violenţă şi de ilegalitate în 

exercitarea puterii. Violenţa se manifestă atît la nivelul discursului, cît 
şi al practicilor politice şi este prezentă încă de la inaugurarea regimului. 
Venirea la putere a partidului se realizează prin lovituri de forţă (marşuri 
asupra capitalei, asedierea instituţiilor statului, revoluţii). Chiar în cazul 
regimului nazist, în care venirea la putere se face pe căi aparent legale, 
principiul moderaţiei şi legalităţii este repede abandonat prin exclu¬ 
derea posibilităţii de reîntoarcere la un sistem politic bazat pe alegeri 
libere şi prin discreditarea şi distrugerea instituţiilor reprezentative. De 
aici rezultă neconstituţionali ta tea regimului politic. Chiar dacă sînt 
menţinute. Constituţiile nu sînt decît simple ficţiuni juridice avînd, în 
cazul regimului bolşevic, rolul de a legitima în exterior şi în ochii pro¬ 
priilor cetăţeni regimul ca democratic. înarmat cu o voinţă totalitară şi 
o ideologie teleologică, regimul politic are o finalitate bine determinată, 
fiind animat de dorinţa de a reînnoi radical societatea, pînă în momentul 
în care aceasta se va confunda cu statul. 

O dată identificate trăsăturile specifice ale totalitarismului şi logica 
sa de acţiune, se pun cel puţin două întrebări. Orice regim de partid unic 
devine în mod inevitabil un regim totalitar? Fenomenul totalitar este 
unitar sau putem vorbi de totalitarisme, modele politice înrudite, dar 
distincte? 

Nu orice regim de partid unic devine totalitar, după cum putem 
întîlni regimuri autoritare (dar nu totalitare) în care monopolul politic 
să nu fie acordat unui singur partid. Există o primă categorie a regi¬ 
murilor în care partidul unic îşi justifică existenţa doar pentru o pe¬ 
rioadă de timp tranzitorie, în care trebuie să realizeze transformarea 
revoluţionară a regimului, dar cu intenţia de a se reveni la un sistem de 
mai multe partide, bazat pe o legitimitate electorală. Un exemplu este 
cel al Turciei lui Kemal Atatiirk, care încearcă să construiască în aceste 
condiţii statul naţional modem laic turc. Ulterior s-a revenit la un regim 
de mai multe partide, care nu este însă complet democratizat. Un al doilea 
caz de regim politic de partid unic care nu poate fi definit ca totalitar, 
ci mai degrabă ca autoritar, este cel al Italiei fasciste, în care monopolul 
politic al partidului fascist nu este acompaniat de cel ideologic. în acest 
regim, continuă să se menţină diferenţa între spaţiul public (social) şi 
cel privat (individual), violenţa îndreptată împotriva populaţiei, precum 
şi gradul de entuziasm şi teamă resimţite de populaţia civilă împotriva 
statului fiind mai reduse. Partidul fascist nu dorea transformarea radi¬ 
cală, revoluţionară a societăţii, ci afirmarea necesităţii unui stat puternic, 
garanţie a reafirmării naţiunii italiene ca o naţiune puternică, imperială. 
Regimul accepta un anumit grad de autonomie socială, subzistenţa unei 
economii preponderent liberale şi folosirea limitată a violenţei (numai 
împotriva duşmanilor ideologici care puneau în discuţie monopolul 
politic al partidului fascist). 

Singurele regimuri monopoliste care au dezvoltat o politică totali¬ 
tară au fost cel nazist si cel comunist. Acestea au în comun existenta unui 

/ / 

partid unic, animat de o ideologie revoluţionară ce tinde să transforme 
radical societatea prin violenţă şi teroare. în ciuda acestor asemănări de 
natură, între cele două tipuri de totalitarism există diferenţe importante. 
Nazismul condamnă idealurile democratice şi liberale şi are ca principiu 
de unitate puritatea rasială. Obiectivul ideologic principal este refacerea 
unităţii morale şi rasiale a Germaniei, prin exterminarea raselor impure 
şi extinderea graniţelor statului german la întregul teritoriu locuit de ger- 
manofoni. Programul ideologic al nazismului este deci de inspiraţie 
tradiţională, avînd un caracter rasial şi antiumanitar. Comunismul nu 
neagă idealurile democratice şi liberale, ci pretinde că le îndeplineşte în 
mod absolut prin crearea unei societăţi noi, omogene şi prin eliminarea 
luptei partizane. Spre deosebire de nazişti, comuniştii vor interzice pro¬ 
prietatea privată şi vor pune bazele unui sistem economic etatist, diri- 
jist şi planificat, bazat pe naţionalizări şi colectivizări forţate. Din punct 
de vedere ideologic, comunismul este universalist şi umanitar. Finalitatea 
ideologică a celor două regimuri este, în opinia autorului, diferită: 
nazismul este animat de voinţa demonică de distrugere a unei pseudo- 
rase cu ajutorul camerelor de gazare, în timp ce comunismul doreşte con¬ 
struirea unui regim şi a unui om nou cu ajutorul lagărelor de muncă. 
Comunismul este deci novator şi creator, însă suferă de o derivă ideo¬ 
logică. Nazismul este tradiţional, distrugător şi suferă de o derivă pato¬ 
logică. 

Raymond Aron analizează posibilitatea existenţei unui al treilea tip 
de regim politic în cadrul societăţilor industriale, care se caracterizează 
prin inexistenţa partidelor politice. Astfel de regimuri au exista t în Franţa 
în perioada guvernului autoritar nepolitizat de la Vichy (însă în condiţiile 
excepţionale ale ocupaţiei militare), în Portugalia şi Spania (unde însă 
dezvoltarea unei societăţi industriale a fost mai lentă şi incompletă). 
Tendinţa de evoluţie a societăţilor industriale este însă către o mare mobi¬ 
lizare şi includere a cetăţenilor în sistemul politic. Politizarea maselor va 
duce într-o societate liberă la apariţia multipartismului (cetăţenii se pot 
organiza independent din punct de vedere politic, în funcţie de propriile 
interese şi opinii), în timp ce într-o societate lipsită de libertate partidul 
unic va căuta să înregimenteze societatea pentru a o controla. Un regim 
politic fără partide ar trebui să îndeplinească două condiţii, ambele 
incompatibile cu evoluţia societăţilor industriale. Legitimitatea celor care 
exercită puterea trebuie să fie similară cu aceea a unui bun părinte de 
familie, a unui despot luminat, nesupus controlului cetăţenilor, iar socie¬ 
tatea trebuie să fie depolitizată. :: ,. ; 

După ce face aceste distincţii între diferitele tipuri de regimuri de 
partid unic, Raymond Aron discută pe larg modelul bolşevic, justificînd 
această alegere prin faptul că nazismul şi fascismul sînt fenomene istorice 

epuizate, iar regimurile autoritare din Spania, Turcia şi Portugalia s-au 
dezvoltat în zone marginale ale societăţii industriale modeme pe care şi-a 
propus să o analizeze. Modelul comunist era singurul care avea şanse 
de supravieţuire. în opinia autorului, regimurile comuniste vor evolua 
către o gestiune economică mai raţională care va ameliora condiţiile de 
existenţă ale cetăţenilor, către o destindere ideologică şi o stabilizare a 
ierarhiei birocratice. Modurile de viaţă vor tinde să se apropie de cele două 
părţi ale cortinei de fier. Cu toate acestea, regimul va menţine două ele¬ 
mente esenţiale: monopolul politic al partidului şi absolutismul biro¬ 
cratic. Scenariul cel mai probabil de dispariţie a acestui tip de regim nu 
este însă transformarea graduală, îmburghezirea societăţii, ci unul revo¬ 
luţionar, precum cel din Polonia, Ungaria şi Cehoslovacia. El nu va fi 
posibil decît în momentul în care, în sînul minorităţii guvernante, se va 
produce o sciziune care părea însă puţin probabilă în anul 1958 (sau 
chiar în 1965), cînd Uniunea Sovietică era consacrată ca a doua mare 
putere a lumii. Pentru ca această sciziune să se producă, trebuia ca ea să 
se nască din dorinţa de libertate a celor care trăiau în regimul comunist. 

Mai este analiza lui Raymond Aron de actualitate? După prăbuşirea 
comunismului, analiza lui Raymond Aron este dificil aplicabilă regi¬ 
murilor în curs de democratizare: ea se circumscrie foarte bine sistemului 
politic al bipolarităţii şi războiului rece, în care lumea Nordului era orga¬ 
nizată în două tabere disciplinate din punct de vedere politic şi ideo¬ 
logic. Procesul de tranziţie la democraţie inaugurat în anii '70 în America 
Latină şi ţările Europei de Sud şi continuat după 1989 în ţările postco- 
muniste dovedeşte că multipartismul şi constituţionalitatea regimului 
politic sînt condiţii importante, însă nu şi suficiente pentru crearea unor 
democraţii consolidate. în lipsa unui context internaţional favorabil şi, 
mai ales, a existenţei unei societăţi civile bine structurate şi a culturii 
civice, formele instituţionale noi din această parte a lumii riscă să nu fie 
bine asimilate de societatea reală. Studiul lui Raymond Aron este în 
continuare util în analiza democraţiei şi totalitarismului în perioada 
războiului rece, însă inadecvat în contextul democratizării regimurilor 
politice de la sfîrşitul secolului al XX-lea. 

Jeremy Bentham (1748-1832) 

O INTRODUCERE ÎN PRINCIPIILE 
MORALEI ŞI ALE LEGIFERĂRII (1789) 


An întroduction to the Principles ofMorals and Legislation (O introducere în 
principiile moralei şi ale legiferării — prescurtat, în continuare, PML)' este 
principala scriere filozofică a juristului şi reformatorului englez Jeremy 
Bentham, întemeietorul unei doctrine juridice, politice şi etice cunoscută 
sub numele de „utilitarism". 

Întrucît dovedise o inteligenţă precoce (la 12 ani era deja admis la 
Queen's College din Oxford), tatăl său îl va orienta spre studierea drep¬ 
tului, nutrind pentru el speranţa unei strălucite viitoare cariere politice. 
Dezgustat însă de starea legislaţiei şi a practicii judiciare din Anglia 
acelui timp şi atras mai curînd de teoria dreptului, tînărul Jeremy va aban¬ 
dona repede practica avocăţească, făurindu-şi un alt ideal, poate şi mai 
ambiţios: să reconstruiască pe baze strict raţionale întreaga legislaţie, alcă¬ 
tuind un cod de legi complet, aplicabil nu numai ţării sale, ci, cu mici 
modificări, oricărei alte ţări suficient de civilizate. „[Să] înalţe edificiul 
fericirii cu ajutorul raţiunii şi al legii" (p. 11) — iată idealul căruia el îi 
va închina o viaţă de muncă disciplinată şi sistematică. 

Va rezulta o operă imensă, inovatoare îndeosebi în teoria şi filozofia 
dreptului, dar nu fără importanţă pentru filozofia politică, etică, economia 
politică sau chiar filozofia limbajului. De altfel, Bentham — o adevărată 
întruchipare a spiritului raţionalist al Iluminismului — avea preocupări 
reformatoare foarte diverse. De exemplu, el va investi în anii de matu¬ 
ritate mulţi bani, energie şi speranţe într-un proiect de reformă a sis¬ 
temului penitenciar britanic, proiect bazat pe imaginarea unei noi 
arhitecturi a închisorilor şi descris în lucrarea The Panopticon, or Inspection 
House (1791). 

Deşi scria enorm, Bentham era foarte neglijent însă în ceea ce priveşte 
finisarea şi publicarea lucrărilor sale. însăşi istoria PML este sugestivă 
în acest sens. Bentham o concepuse întîi ca pe o introducere la proiectul 
unui Cod penal (proiect rămas nefinalizat) şi o şi tipărise în 1780 într-o 
formă, credea el, aproape finală. Întîmpinînd însă dificultăţi în deli¬ 
mitarea sferei dreptului penal (în raport cu cel civil), el a simţit nevoia, 
pînă la urmă, să redacteze o nouă lucrare, în care să trateze pe larg 
această problemă cu toate implicaţiile ei. Va rezulta astfel, ca un fel de 
continuare a PML, un important studiu de filozofie a dreptului, care, deşi 
terminat în 1782, va rămîne în manuscris, fiind publicat de abia în 1945 

şi reeditat (de H.L.A. Hart) în 1970 sub titlul OfLazvs in General (Despre 
legi în genere). Acest ocol îl va face să-şi abandoneze proiectul iniţial, el 
lăsîndu-se atras de alte idei, de alte planuri reformatoare etc. în pe¬ 
rioada 1785-1788, de exemplu, el merge în Rusia (trecînd şi prinTările 
române!), unde va încerca să o convingă pe Ecaterina cea Mare să adopte 
unele dintre reformele lui. 

O dată reîntors în Anglia, catadicseşte, la insistenţele prietenilor, să 
publice în 1789 versiunea (neterminată!) tipărită cu nouă ani mai înainte. 

Textul PML, împărţit în 17 capitole (ultimul, „Despre limitele ra¬ 
murii penale a ştiinţei dreptului", rămas neterminat), păstrează astfel 
trimiterile la „corpul lucrării", adică la prezumtivul Cod penal căruia 
ar fi trebuit iniţial să-i servească drept introducere. Bentham schimbă 
doar titlul, oprindu-se la cel actual, şi adaugă o prefaţă şi mai multe note 
de subsol (alte note vor fi adăugate în ediţia din 1823). în Prefaţă, el pre¬ 
zintă astfel noul scop al lucrării: „De-a lungul a opt ani, au fost produse 
materiale pentru diverse lucrări, corespunzînd diferitelor ramificaţii ale 
subiectului (legiferarea)...; şi, în fiecare dintre aceste lucrări, principiile 
expuse în cartea de faţă apăruseră atît de necesare, încît nu am putut 
evita alternativa: fie să le tot transcriu unul cîte unul, fie să le expun 
undeva unde să fie accesibile toate laolaltă. [...] Indiscutabil, cea de-a doua 
variantă era de preferat." (pp. 1-2) 

Deşi conţinutul PML pare destul de eterogen, el prezintă totuşi o 
unitate „funcţională": diversele „principii" expuse — cele mai multe 
dintre ele fiind, de fapt, consecinţe ale aplicării în sfera penală a prin¬ 
cipiului utilităţii — ar trebui, în concepţia lui Bentham, să servească 
drept îndrumar unui prezumtiv legislator sau judecător. Nu toate proble¬ 
mele abordate aici de Bentham sînt de un egal interes pentru filozofia 
politică. Primele capitole ale cărţii sînt însă esenţiale pentru înţelegerea 
fundamentelor doctrinei utilitariste, întrucît ele reprezintă prima încer¬ 
care serioasă din filozofia modernă de a explica principiul utilităţii (numit 
ulterior de Bentham principiul celei mai mari fericiri), adică „acel principiu 
care aprobă sau dezaprobă o acţiune, oricare ar fi ea, în funcţie de tendin¬ 
ţa pe care pare să o aibă aceasta de a mări, respectiv de a micşora, feri¬ 
cirea celor ale căror interese sînt în joc...", principiu aplicabil „nu numai 
oricărei acţiuni a unei persoane private, ci şi oricărei măsuri guverna¬ 
mentale" (p. 12). 

Putem înţelege mai bine această doctrină, ca şi criticile care i s-au adus, 
dacă o descompunem în cîteva teze fundamentale. Cea mai importantă 
dintre acestea este teza teleologică: o acţiune (sau o regulă, o lege etc.) este 
corectă dacă şi numai dacă ea este utilă (ca mijloc) pentru atingerea unui 
anume scop. Dacă acest scop este cunoscut, evaluarea acţiunilor nu 
prezintă dificultăţi de principiu: pe baza cunoştinţelor factuale despre 
natură şi despre oameni, despre circumstanţele acţiunilor respective 
etc., se pot prevedea cu aproximaţie consecinţele plauzibile ale diferitelor 
acţiuni („tendinţa") şi se poate stabili dacă şi în ce măsură ele cores¬ 
pund scopului propus. Tot acest calcul pragmatic poate cere mult timp. 

un mare volum de date şi prezintă toate dificultăţile inerente oricărei 
încercări de a prevedea viitorul: rezultatele sale nu vor fi niciodată ab¬ 
solut certe, cel puţin din perspectiva unor fiinţe cu capacităţi cognitive 
limitate, cum sîntem noi oamenii. Dar aceste dificultăţi nu interesează 
în mod special filozofia morală sau politică, întrucît ele ar apărea în 
cazul oricărei probleme practice. Ceea ce ne spune, de fapt, teza teleo¬ 
logică este că o problemă de decizie morală sau politică trebuie tratată 
ca orice altă problemă practică: trebuie căutate mijloacele adecvate 
pentru atingerea scopului propus. 

Care să fie însă acest scop în cazul moralei sau al deciziilor politice? 
„Binele general" sau „interesul comunităţii", s-ar putea spune. Dar ce 
înseamnă asta concret? Pentru a clarifica acest concept, Bentham 
avansează alte cîteva teze importante. Întîi, teza individualismului ( onto¬ 
logic şi metodologic ): „Comunitatea este un corp fictiv compus din per¬ 
soanele individuale considerate a fi membrii ei. Ce este atunci interesul 
comunităţii? Suma intereselor diferiţilor membri care o compun" ( ibid .). 
Prin urmare, „n-are rost să vorbim despre interesul comunităţii, dacă 
nu înţelegem care este interesul individului" (ibid.). Iar „interesul indi¬ 
vidului", adică binele pentru o fiinţă umană în genere, poate fi dedus 
din alte două teze: teza naturalistă (scopurile pe care trebuie să le 
urmărească o fiinţă sînt determinate de propria sa natură) şi teza hedo¬ 
nismului psihologic: „Natura i-a pus pe oameni sub ocîrmuirea a două 
stăpîne suverane, durerea şi plăcerea. Lor şi numai lor le revine rolul de 
a ne arăta ce trebuie să facem, ca şi de a determina ce vom face. Atît cri¬ 
teriul moralităţii (the standard of right and wrong ), cît şi lanţul cauzelor şi 
efectelor sînt legate de tronul lor" (p. 11). 

De menţionat că Bentham foloseşte adesea termenul mai general de 
„fericire" pentru a desemna scopul natural al fiecărui individ, înţe- 
legîndu-1 însă întotdeauna într-un sens hedonist: „Spunem despre ceva 
că serveşte interesului sau este în interesul unui individ, atunci cînd tinde 
să mărească suma totală a plăcerilor lui; sau (ceea ce revine la acelaşi 
lucru) cînd tinde să diminueze suma totală a durerilor lui" (p. 12). 

„Elementele" sau „dimensiunile" valorii unei plăceri (sau dureri) 
sînt intensitatea ei, durata ei, probabilitatea ca ea să se producă şi proximi¬ 
tatea în timp a producerii ei (acest ultim element reprezintă o interesantă 
anticiparea conceptului de „preferinţă de timp" elaborat de economiştii 
contemporani). în plus, în calcul trebuie luate şi „fecunditatea ei sau pro¬ 
babilitatea de a fi urmată de senzaţii de acelaşi fel" şi „puritatea ei sau 
probabilitatea de a nu fi urmată de senzaţii contrare" (pp. 38-39). 

Pentru a vedea dacă o anume acţiune are sau nu o influenţă benefică 
asupra unui individ şi pentru a măsura mărimea acestei influenţe, este 
necesară deci însumarea valorii totale a plăcerilor, respectiv a durerilor 
pe care i le poate provoca acea acţiune (ţinînd cont de toate elementele 
de mai sus). „Bilanţul, dacă va înclina de partea plăcerii, va indica ten¬ 
dinţa bună per ansamblu a actului, din perspectiva intereselor acelui 

individ; dacă va înclina de partea durerii, tendinţa rea per ansamblu a 
actului" (p. 40). 

în fine, dacă vrem să evaluăm efectul la nivelul întregii comunităţi, 
iată ce trebuie să facem: „Ţineţi cont de numărul persoanelor ale căror 
interese par a fi în joc şi repetaţi paşii de mai sus pentru fiecare în parte. 
Pentru toţi indivizii în cazul cărora tendinţa actului este per ansamblu 
bună, însumaţi numerele oe exprimă în ce grad actul are o tendinţă bună; 
faceţi acelaşi lucru pentru toţi indivizii în cazul cărora tendinţa actului 
este per ansamblu rea. Faceţi bilanţul: dacă el înclină de partea plăcerii, 
va indica tendinţa bună generală a actului cu privire la întreaga mulţime 
sau comunitate a indivizilor interesaţi; dacă înclină de partea durerii, 
va indica tendinţa rea generală, cu privire la aceeaşi comunitate" (ibid.). 

Bentham însuşi considera principiul utilităţii ca un fel de axiomă 
a cărei demonstrare ar fi „pe cît de imposibilă, pe atît de nenecesară" 
(p. 13). El schiţează totuşi cîteva argumente în favoarea sa. Cine vrea să 
respingă principiul utilităţii este obligat să propună un altul în loc. Or, 
consideră Bentham, nu există nici un alt principiu care să confere 
judecăţilor morale şi politice nişte temeiuri raţionale. 

El analizează întîi un aşa-numit „principiu al ascetismului", care ar 
propune ca scop maximizarea durerii şi minimizarea plăcerii. Nimeni 
nu poate urma însă cu consecvenţă un asemenea principiu contrar 
naturii umane. Mai mult, el nu reprezintă, de fapt, decît o aplicare 
inconştientă (şi greşită) a principiului utilităţii: plăcerile lumii acesteia 
sînt respinse fie în speranţa unei fericite vieţi de apoi, fie dintr-o gene¬ 
ralizare eronată a observaţiei conform căreia uneori goana după plăceri 

are consecinţe nefaste. Mai serios analizează Bentham o altă alterna- 

/ 

tivă, pe care, cu aceeaşi ironie, o numeşte „principiul simpatiei şi 
antipatiei" (sau „principiul capriciului", „principiul fantezist"). în acest 
caz, nu se mai urmăreşte nici fericirea oamenilor, nici contrariul aces¬ 
teia, căci deciziile sînt luate pur şi simplu în funcţie de sentimentele, 
toanele sau bunul plac ale celui ce decide. Acesta este „principiul" care, 
după Bentham, prevalează în mod curent în luarea deciziilor politice. 
Este, de fapt, un pseudoprincipiu, căd „[ceea] ce aşteptăm de la un 
principiu este indicarea anumitor considerente exterioare care să legiti¬ 
meze şi să ghideze sentimentele noastre interne de aprobare sau dez¬ 
aprobare; aşteptare care nu e deloc satisfăcută de către o propoziţie care 
nu face nimic altceva decît să avanseze fiecare dintre aceste sentimente 
drept temei şi standard pentru sine însuşi" (p. 25). 

După Bentham, atît teoriile intuiţioniste care postulează existenţa 
unei anumite facultăţi („simţul moral", „bunul simţ" etc.) ce ar detecta, 
chipurile, judecăţile morale şi politice adevărate, cît şi cele care pretind 
că le-ar deduce pe acestea din „legea naturii", „legea raţiunii", „drep¬ 
tatea naturală" etc. sînt toate reductibile la acest pseudoprincipiu,'căci 
în spatele tuturor acestor aparente justificări obiective (de fapt/ vorbe 
goale) nu se ascund decît sentimentele autorului respectiv. Astfel de 

teorii tind către „despotism' şi „fanatism" (p. 28). La fel de iraţională 
este şi o altă variantă de subiectivism (dezvoltată în secolul nostru de 
adepţii emotivismului sau de cei ai relativismului moral), conform căreia 
o judecată de tipul „X este imn" nu înseamnă de fapt altceva decît „îmi 
place X" sau >Eu aprob X". în acest caz, ar rezulta un principiu „anarhic" 
şi „cîţi oameni, tot atîtea criterii ale moralităţii" (p. 16), dispărînd din 
nou posibilitatea unei dezbateri raţionale. 

Demonstraţia destul de sumară oferită de Bentham nu va reuşi să 
convingă însă pe toată lumea. Ar fi fost de preferat ca el să fi argu¬ 
mentat separat în favoarea diferitelor teze distinse mai sus, întrucît 
acestea sînt relativ independente din punct de vedere logic şi, în plus, 
nu toate sînt la fel de problematice. Bentham însă îşi prezintă concepţia 
ca pe un tot, omiţînd o asemenea analiză. Am putea spune că argu¬ 
mentarea sa vizează în primul rînd teza teleologică, întrucît aceasta, 
împreună cu teza naturalistă, conferă raţionalitate dezbaterilor morale 
şi politice. „Orice acţiune e făcută în vederea unui scop şi pare firesc să 
presupunem că regulile de acţiune trebuie să-şi împrumute întregul lor 
specific şi culoarea din scopul pe care-1 servesc" (Mill 1994:11). 

Cu alte cuvinte, este absurd să ne imaginăm un principiu care să nu 
subordoneze acţiunile oamenilor scopurilor oamenilor. Ar lipsi orice 
motivaţie de a-1 respecta. De fapt, tezele teleologică şi naturalistă nu sînt 
deloc noi; ele sint atît de fundamentale îndt le regăsim, într-o formă mai 
mult sau mai puţin explicită, în toate teoriile morale şi politice elabo¬ 
rate pînă la Bentham. 

Nid hedonismul nu reprezaita o noutate. Apărut încă din Antichitate, 
el fusese adoptat de majoritatea gînditorilor Iluminismului. Meritul lui 
Bentham aid a fost acela de a încerca o catalogare sistematică, pe bază 
empirică, a „plăcerilor" omeieşti (vezi capitolul V al cărţii: „Genurile 
de plăceri şi dureri"; subiectul este reluat în capitolul X: „Despre motive"), 
anticipînd astfel unele studii psihologice actuale (deşi azi am vorbi mai 
curînd în termeni de nevoi sau trebuinţe). Teza hedonistă pune însă 
mai multe probleme. în orice caz, ea a constituit unul din principalele 
motive care i-au făcut pe mulţi să se opună utilitarismului: din pricina 
ambiguităţii termenului „plăcere", numeroşi critici au fost înclinaţi să-l 
socotească drept o „doctrină demnă doar de porci" (Mill 1994:19), mai 
ales că Bentham refuza să admită vreo diferenţă calitativă între diversele 
genuri de plăcere (una din maximele sale, devenită faimoasă, afirmă că, 
la aceeaşi cantitate de plăcere oferită, un trivial joc de copii are aceeaşi 
valoare ca şi muzica sau poezia). JS. Mill va încerca ulterior să amendeze 
teoria în acest punct, distingmd plăcerile „superioare" de cele „infe¬ 
rioare" (Mill 1994:19-25). 

Punctul cel mai vulnerabil (şi cel mai criticat) al doctrinei este însă 
calculul utilitarist, această bizară „aritmetică a plăcerilor". în primul 
rînd, a . fost pusă la îndoială comensurabilitatea diferitelor valori 

(„plăceri") aparţinînd unuia şi aceluiaşi individ, dar — mai ales — a valo- 
.iior aparţinînd unor indivizi diferiţi. Chiar dacă această obiecţie s-ar 
dovedi nefondată, e puţin plauzibil totuşi ca un asemenea calcul să 
poată fi pus efectiv în practică. De altfel, Bentham însuşi precizează 
(referindu-se la procedura de calcul prezentată mai sus): „Nu e de 
aşteptat ca această procedură să fie urmată întocmai înaintea oricărei 
judecăţi morale sau a oricărei operaţii legislative sau judecătoreşti. Totuşi, 
ea poate fi totdeauna avută în vedere; iar procedura efectiv urmată în 
aceste ocazii va fi cu atît mai exactă cu cît se va apropia mai mult de ea" 
(p. 40). 

Fără îndoială, idealul unei asemenea ştiinţe morale matematice repre¬ 
zintă o exagerare a raţiunii şi o utopie. El nu este însă străin spiritului 
vremii (şi nu apare doar odată cu Bentham). Aspiraţia la reforme sociale 
radicale se împletea cu profunda impresie produsă de descoperirea 
fizicii newtoniene, astfel că visul multor filozofi din secolul al XVUI-lea 
era acela de a da naştere în sfera moral-politică unei ştiinţe la fel de certe 
şi de riguroase. 

Aspiraţia spre matematizare îi va juca însă un soi de renghi: în loc 
să ducă la precizia şi obiectivitatea dorite, ea va crea dificultăţi şi va spori 
confuzia. Pe lîngă problema deja menţionată a comensurabilităţii valo¬ 
rilor, „formula" lui Bentham riscă să ducă la o rezolvare nesatisfăcătoare 
a problemei dreptăţii. Cum trebuie agregate diferitele interese indivi¬ 
duale pentru a forma „interesul comunităţii"? Ce distribuţie a fericirii 
asigură o justă cumpănire între interesele diferiţilor membri ai comu¬ 
nităţii? Ultimul punct al procedurii de calcul prezentate mai sus pare a 
arăta că Benthanv se baza aici pe o simplă teză a însumării algebrice a utili¬ 
tăţilor individuale. Chiar admiţînd că un asemenea calcul cantitativ este 
posibil, nu poate el duce la rezultate evident injuste, la sacrificarea sau 
oprimarea unora în numele sporirii cantităţii totale de fericire (care ar 
reveni celorlalţi, majorităţii)? Desigur, nu aceasta era intenţia lui Bentham. 
El va renunţa, de altfel, spre sfîrşitul vieţii la celebra formulare a scopu¬ 
lui utilitarist — „cea mai mare fericire pentru un număr cît mai mare 
de persoane" (the grea test happiness for the greatest number) —înlocuind-o 
prin „cea mai mare fericire a comunităţii" sau, simplu, „cea mai mare 
fericire", tocmai de teama unor asemenea interpretări greşite. 

în PML, cel puţin, acest aspect al principiului utilităţii este neglijat 
de către Bentham, modul nesatisfăcător de rezolvare a problemei drep¬ 
tăţii rămînînd pînă astăzi cel mai important şi mai des întîlnit reproş la 
adresa utilitarismului clasic (vezi, de exemplu, Rawls, A Theory ofjustice, 
§§ 5, 6, 30 etc.). De menţionat şi că majoritatea criticilor contemporani 
omit şi ei să distingă şi să analizeze separat diferitele teze ale utilitaris¬ 
mului, respingînd doctrina ca un tot, deşi numai unele din componen¬ 
tele acesteia admit, eventual, obiecţii întemeiate. Dar la ce foloseşte, 
concret, principiul utilităţii? • 

Intervenţia omului politic (înţeles în PML îndeosebi în calitatea sa 
de legiuitor în sfera penală) este necesară, deoarece nu există o armonie 
„prestabilită" între interesele membrilor societăţii. Fiecare individ 
urmăreşte în general prin acţiunile sale propria sa fericire şi, doar în 
măsura în care este animat de „motivul bunăvoinţei" (generat de „plă¬ 
cerile simpatiei"), fericirea semenilor săi. „Căci dictatele utilităţii nu sînt 
nimic altceva decît dictatele celei mai extinse şi mai luminate (adică 
înţelepte) bunăvoinţe" (p. 117). Nu este deloc exclus însă ca, în urmărirea 
propriei fericiri, un individ să intenţioneze comiterea unor acţiuni cu con¬ 
secinţe dăunătoare celorlalţi. Legiuitorul trebuie să intervină pentru a 
împiedica acest lucru şi pentru a crea o armonie „artificială" (cf. Halevy 
1995) a intereselor. „Sarcina unei guvernări este aceea de a promova, prin 
pedepse şi răsplăţi, fericirea societăţii" (p. 74). Prin astfel de sancţiuni 
„politice", legiuitorul poate produce dureri sau plăceri, încercînd să 
influenţeze, în direcţia dorită, comportamentul celor supuşi legilor sale. 
Principiul utilităţii îi indică deci scopul pe care trebuie să-l urmărească, 
dar, în acelaşi timp, îl ghidează şi în alegerea mijloacelor. De unde atenţia 
acordată de Bentham studierii (în spirit hedonist) a motivaţiilor speci¬ 
fice naturii umane. 

O acţiune dăunătoare produce un prejudiciu ( mischief) „primar" (prin 
răul pe care-1 face nemijlocit victimei şi, implicit, altor persoane legate 
de aceasta) şi un prejudiciu „secundar", prin efectele negative indirecte 
asupra comunităţii în ansamblu. Acestea din urmă ar fi: a) „alarma" 
provocată, o „durere cauzată de teamă" (teama de a nu deveni la rîndu-ţi 
victima unui alt act similar); b) „pericolul" real ca o asemenea acţiune 
să se repete, Avînd în vedere aceste prejudicii, legiuitorul poate include 
acţiunea respectivă în sfera infracţiunilor (offences ), stabilind o pedeapsă 
pentru a curma, pe cît posibil, asemenea acţiuni pe viitor. Atenţie însă! 
lntrucît „orice pedeapsă reprezintă un prejudiciu, orice pedeapsă, privită 
înşine, este un rău. In conformitate cu principiul utilităţii, dacă e să fie 
admisă, ea trebuie să fie admisă numai în măsura în care promite să 
curme un rău mai mare" (p. 158). 

Capitolul Xm („Cazuri improprii pedepsirii") prezintă situaţiile în 
care instituirea unei pedepse ar fi: neîntemeiată (fapta respectivă, jude¬ 
cată per ansamblu, nu este de fapt vătămătoare), ineficace (pedeapsa nu 
poate preîntîmpina prejudiciul), prea costisitoare (răul produs prin insti¬ 
tuirea pedepsei l-ar depăşi pe cel produs de fapta pedepsită) sau mutilă 
(prejudiciul poate fi evitat şi altfel). 

în spatele acestor calcule aparent reci de tip cost-beneficiu, se ascunde 
aspiraţia specifică Epocii Luminilor de a îmblînzi şi reforma, cu aju¬ 
torul raţiunii, practicile judiciare tradiţionale. Aici şi în următoarele 
capitole — XIV („Despre proporţia dintre pedepse şi infracţiuni") şi XV 
(„Despre proprietăţile care trebuie conferite unei pedepse") — Bentham 
dezvoltă şi completează, cu minuţiozitatea-i caracteristică, idei prezente 
deja la Montesquieu ( Despre spiritul legilor ) şi, îndeosebi, la Beccaria 
(Despre infracţiuni şi pedepse). 

Excepţiile prezentate în capitolul XIII servesc, de asemenea, la de¬ 
limitarea sferei „eticii private" în raport cu cea a „artei legiferării" (sau, 
mai general, a „artei guvernării", care include, pe lîngă legiferare, şi 
arta administrării treburilor publice curente). Care dintre prescripţiile 
eticii trebuie însoţite de „sancţiunea politică" (penală) şi care trebuie lăsate 
în seama „sancţiunii morale" şi, eventual, a celei „religioase" (divine)? 
Cazurile în care actul nu este vătămător sau în care agentul nu poate fi 
considerat responsabil pentru actul comis ies atît din sfera legii, cît şi 
din sfera „simplei moralităţi" (pp. 286-287). Ţin numai de „etica privată" 
cazurile în care instituirea unei sancţiuni penale ar fi inutilă sau ar tinde 
să producă un rău mai mare decît cel produs de actul pedepsit, îndeosebi 
atunci cînd există riscul ca, din cauza caracterului vag al prezumtivei 
infracţiuni, persoane nevinovate să devină victime ale unor abuzuri 
judiciare (de exemplu, pentru aşa-zisa „defăimare politică" — p. 289 
notă). 

Bentham analizează această delimitare şi din perspectiva celor trei 
ramuri ale eticii în genere, corespunzînd virtuţilor înţelepciunii practice 
(prudence ), respectiv cinstei (urobity) şi bunătăţii (beneficence ). Prima priveşte 
acţiunile ce nu afectează dedt interesele agentului (aşa-zisele „datorii 
faţă de tine însuţi"). Este sfera prin excelenţă a eticii private; o imixtiune 
a legii aici se poate foarte uşor transforma într-o restrîngere abuzivă a 
libertăţii individuale (pp. 2S9-291). Bentham anticipează astfel teza cen¬ 
trală a lucrării lui J.S. Mill Despre libertate. Două argumente esenţiale în 
favoarea libertăţii individuale, dezvoltate ulterior de J.S. Mill, apar in 
nuce în PML: „Aşa cum nu există vreun alt om care să fie mereu la fel 
de dispus să urmărească fericirea ta precum eşti tu însuţi dispus să ţi-o 
urmăreşti, tot aşa nu există vreun altul care să fi putut avea, per ansam¬ 
blu, tot atîtea ocazii ca şi tine de a afla ce ar contribui cel mai mult la 
atingerea acestui scop. Căd cine poate şti la fel de bine ca şi tine ce 
anume îţi produce durere sau plăcere?" (p. 244). 

Poziţia lui Bentham este însă mai puţin elaborată şi mai puţin pre¬ 
cisă. Căci Mill distinge nu două, ci trei sfere: a legalităţii, a simplei 
moralităţi şi a libertăţii (unde nid o sancţiune politică sau morală nu e jus¬ 
tificată). Interesat în primul rînd de arta legiferării, Bentham părea să 
subestimeze pericolul pe care sancţiunea morală (sau „populară", după 
cum o mai numeşte) îl poate reprezenta pentru libertatea individuală: 
pentru el, forţa eticii private este „firavă şi precară" (p. 286), iar „şuşotelile 
simplei moralităţi" nu reprezintă mare lucru pe lingă „tunetele legii" 
(p. 287). 

Regulile cinstei (datoria de a nu le face rău celorlalţi, de a nu le di¬ 
minua fericirea) „sînt cele care, din punctul de vedere al oportunităţii 
(expediency ), au cea mai mare nevoie de sprijin din partea legiuitorului-.t." 
(p. 292) — aid sancţiunea „politică" trebuie să o întărească pe cea morală. 
Cît priveşte regulile bunătăţii (datoria de a-i ajuta la nevoie pe ceilalţi, 
de a le spori fericirea), acestea rămîn în cea mai mare parte „sub jurisr 

dicţia eticii private", întrucît caracterul liber şi voluntar pare o caracte¬ 
ristică esenţială a unor asemenea acte ( ibid .). 

Prima secţiune a capitolului XVII, unde Bentham tratează această 
problemă, este neglijent scrisă. Deşi semnificaţia distincţiei etică pri- 
vată-legiferare reiese cu destulă claritate din analiza prezentată mai 
sus, unele paragrafe ale acestei secţiuni dau alte înţelesuri termenului 
de „etică privată", lucru care i-a derutat pe mulţi comentatori, dînd 
naştere unor interpretări puţin cam forţate. Cea mai cunoscută dintre 
acestea este cea a lui D. Lyons (1973): Bentham ar propune de fapt două 
versiuni ale principiului utilităţii, una pentru „etica publică" şi pentru 
legiuitor (standardul la nivelul întregii comunităţi, care era recunoscut 
şi de interpretarea tradiţională), şi o alta pentru „etica privată". 

Ipoteza unei simple inconsecvenţe în exprimare mi se pare mai plau¬ 
zibilă aici, oricît de paradoxală ar părea ea dacă luăm în considerare 
atenţia acordată de Bentham preciziei limbajului. într-adevăr, preocu¬ 
parea pentru eliminarea, pe cît posibil, din limbajul juridic a ambigui¬ 
tăţilor şi a „ficţiunilor" (entităţi fictive, fără corespondent în realitate) este 
o constantă în opera lui Bentham, care se dovedeşte, astfel, un fidel dis¬ 
cipol al lui John Locke şi un neaşteptat precursor al filozofiei analitice a 
secolului al XX-lea. Şi totuşi Bentham însuşi se exprimă adesea imprecis. 
Pe cît de minuţios e de obicei în detalii, pe atît de sumar sau de negli¬ 
jent este uneori în prezentarea unor chestiuni esenţiale. 

Un capitol de sine stătător este amplul capitol XVI („Clasificarea 
infracţiunilor"), ce formează aproape o treime din lucrare. E capitolul 
cu care Bentham se mîndrea, probabil, cel mai mult. Întîi, pentru că aici 
vocaţia sa pentru sistem şi pentru analiza de detaliu s-a putut manifesta 
din plin. Şi mai important este însă că această clasificare, profund origi¬ 
nală, urma să joace un rol esenţial, în concepţia lui Bentham, în refor¬ 
marea, pe baze raţionale, a legislaţiei existente. Aceasta deoarece la baza 
clasificării stă principiul „natural" al utilităţii, mai exact al posibilului 
prejudiciu pe care l-ar putea aduce o acţiune, fie agentului însuşi (clasa 
a 3-a: „infracţiuni private contra ta însuţi"), fie unei alte persoane anume 
(clasa 1: „infracţiuni private contra altora"), fie unei părţi a comunităţii 
(clasa a 2-a: „infracţiuni semipublice"), fie întregii comunităţi (clasa a 
4-a: „infracţiuni publice/ contra statului"). Fiecare dintre ramuri se 
poate diviza la rîndul ei — Bentham aplică pe scară largă „metoda 
exhaustivă" a diviziunii dihotomice, cunoscută încă de la Platon (vezi 
Sofistul sau Omul politic ). Dacă o prezumtivă infracţiune nu se regăseşte 
pe nici una dintre ramuri, înseamnă că ea nu aduce de fapt nici un pre¬ 
judiciu şi ded nu ar trebui considerată o infracţiune. Bentham dă, printre 
altele, exemplul cametei, în apărarea căreia şi publicase, în 1787, un 
celebru pamflet. 

în vederea asigurării completitudinii planului său de Cod penal, Ben¬ 
tham s-a străduit să stabilească o distincţie de principiu între dreptul 
penal şi cel dvil. După cum am arătat, el nu a reuşit să rezolve această 

problemă în PML (versiunea 1780). O „Notă finală", adăugată în ianu¬ 
arie 1789, rezumă concluziile la care ajunsese în această chestiune (dez¬ 
bătută pe larg în Despre legi în genere). Întîi, consideră Bentham, trebuie 
să înţelegem ce anume este o lege: o lege este o pflruncă; ea creează o 
infracţiune (de unde reiese din nou importanţa capitolului XVI, căci „a 
clasifica infracţiuni... înseamnă deci a clasifica legi" — p. 305). însă o 
asemenea lege „coercitivă" sau, cum o mai numeşte Bentham, o „lege 
civilă" sau o „lege imperativă simplă" nu-şi poate realiza menirea decît 
dacă este însoţită de o altă lege, „punitivă" sau „penală", care să pre¬ 
vadă cuantumul pedepsei şi să poruncească pedepsirea persoanei care 
a comis infracţiunea respectivă. Întrucît, în practică, legile „punitive" 
conţin implicit şi imperativele legilor „civile", această distincţie are mai 
mult un caracter teoretic şi nu s-ar mai vedea rostul unui cod civil de 
legi. însă ambele tipuri de legi necesită un amplu volum de „chestiuni 
expozitive" ( expository matter ), care să le expliciteze conţinutul, să 
definească termenii folosiţi etc. Soluţia la care ajunge Bentham în pro¬ 
blema distingerii între dreptul penal şi cel civil este următoarea: „Codul 
civil va consta în principal numai dintr-un conglomerat de chestiuni 
expozitive. Partea imperativă, de care ţin aceste chestiuni expozitive, nu 
se va găsi în acelaşi cod,... ci în codul penal ...[care] va consta deci, în 
principal, din legi punitive, care includ partea imperativă a ansamblului 
legilor civile; pe lîngă care va mai conţine şi diferite chestiuni expozi¬ 
tive, ţinînd nu de legile civile, ci de cele punitive" (p. 306). 

„Nota finală" face scurte referiri şi la dreptul constituţional. într-o 
altă notă, adăugată ediţiei din 1823, Bentham încearcă să-şi explice omi¬ 
siunea: „... în ciuda importanţei ei şi a aptitudinii ei de a fi tratată se¬ 
parat de celelalte, această ramură nu prea îmi apăruse la momentul 
respectiv ca una distinctă; firul cercetărilor mele nu mă dusese încă la 
ea" (p. 281). De fapt, Bentham tratase asemenea chestiuni încă din prima 
sa lucrare publicată, A Fragment on Government (1776), o severă critică a 
unor pasaje din Introducerea la Commentaries on the Laws of England 
(1765-1769) a influentului jurist englez William Blackstone. 

PML nu a avut un ecou imediat, însă atît principiul utilităţii (în 
primul rînd), cît şi principiile mai specifice ale dreptului penal expuse 
aici vor impregna lucrările ulterioare ale lui Bentham. Acesta va iniţia 
o adevărată şcoală de gîndire „utilitaristă" (vezi şi J.S. Mill, Despre liber¬ 
tate), care va juca un rol important în filozofia morală şi politică a seco¬ 
lelor XIX şi XX. în filozofia dreptului, îl putem considera iniţiatorul 
şcolii „analitice", al cărei principal reprezentant a fost juristul englez John 
Austin (' The Province offurisprudence Determined —1832). în plan practic, 
Bentham va deveni liderul intelectual al mişcării reformiste a „filozofilor 
radicali" (printre care se numărau James Mill şi J.S. Mill, economistul 
Da vid Ricardo, John Austin ş.a.), o nouă partidă apărută pe scena politică 
britanică (alături de tradiţionalii Tories şi Whigs) după războaiele 

napoleoniene. Deşi nu au fost atît de radicale pe cît şi le-ar fi dorit, 
reformele care se vor introduce în Marea Britanie (începînd cu 1827 — 
reforma Codului penal; 1832 — faimoasa Reform Bill, care a modificat 
sistemul electoral; 1846 — abolirea tarifelor vamale protecţioniste privind 
comerţul cu cereale etc.) poartă şi amprenta spiritului său. Un autor al 
vremii (John Roebuck) afirma în 1849: „Scrierile lui Bentham au produs 
o tacită revoluţionare a manierei de a trata toate subiectele politice şi 
morale. Modul de gîndire se înnoise în întregime şi toţi cei ce scriau pe 
teme politice, fără a şti (cei mai mulţi) de unde le vine inspiraţia, erau 
însufleţiţi de acest nou spirit!" (apud PML, p. Ixix). 

Notă 

* Citatele din text pentru care nu se indică decît pagina sînt din Jeremy Bentham, 
An Introduction to the Principles ofMorals and Legislation, Methuen, Londra, 
1982. Traducerea lor estă făcută de autorul articolului. 

James M. Buchanan (n. 1919) 

LIMITELE LIBERTĂŢII. 

ÎNTRE ANARHIE ŞI LEVIATHAN (1975) 


James M. Buchanan este unul dintre cei mai cunoscuţi economişti con¬ 
temporani. A fost studentul lui Frank Knight la Universitatea din Chi¬ 
cago. A primit premiul Nobel pentru economie în 1986. 

Preocupările de cercetător ale lui James M. Buchanan s-au îndreptat 
şi către filozofia politică, unde contribuţia sa la renaşterea contractua- 
lismului a fost remarcabilă. Abordarea sa este apropiată de cea a lui 
John Rawls, dar este făcută cu instrumentele conceptuale utilitariste. The 
Limits of Liberty (Limitele libertăţii)* — unde este prezentată această abor¬ 
dare — a devenit, între timp, o carte clasică a filozofiei politice con¬ 
temporane. 

James M. Buchanan a avut o contribuţie-cheie în punerea bazelor ana¬ 
lizei economice a politicului (abordare cunoscută şi sub numele de public 
choice — opţiunea publică). Ideea centrală a Şcolii „opţiunii publice" 1 
este că alegerea colectivă stă, ca şi alegerea individuală, sub semnul 
urmăririi de către individ a intereselor proprii. în consecinţă, politi¬ 
cianul sau birocratul este un om ca toti oamenii, îsi urmăreşte deci intere- 
sele individuale şi nu „binele public". 

Buchanan este un individualist. Din punct de vedere metodologic, 
Dozitia aceasta are consecinţe extrem de semnificative, întrucît ea 
împiedică proiectarea propriilor valori pesteŢesătura relaţiilor dintre 
indivizi. Cu alte cuvinte, individualismul ne împiedică să acordăm valo¬ 
rilor personale o greutate aparte. Politica apare, din acest punct de 
vedere, ca o artă a compromisului. Societatea ne oferă un cadru de atin¬ 
gere a obiectivelor individuale şi nu mijloacele de a realiza un bine 
comun (p. 1). Buchanan se distanţează astfel explicit de presupoziţiile 
„societăţii bune", de căutarea de sorginte platoniciană a unui „adevăr" 
în politică (pentru presupoziţiile filozofiei politice moderne vezi 
Mandeviile. Fabula albinelor). 

Pregătindu-şi elementele necesare în formularea argumentului cen¬ 
tral al cărţii, Buchanan observă că anarhia poate opera foarte bine în nu¬ 
meroase situaţii din viaţa cotidiană. Putem merge pe trotuar fără reguli 
formale care să restrîngă explicit sfera acţiunilor noastre. Dar există 
pericolul ca anarhia să devină haos de îndată ce nu ştim ce este „al 
meu" şi ce este „al tău". 

Funcţionarea unei pieţe — arată Buchanan — are presupoziţiile ei. 
într-o prezentare uşor adaptată a exemplului său, ne putem închipui că 
sîntem la sfîrşitul verii şi un producător a aşezat o grămadă de pepeni 
pe marginea drumului. Eu vin, am bani în buzunar şi dorinţa de a mînca 
un pepene. Vînzătorul doreşte să-mi-1 ofere la un anume preţ. Ne: 
înţelegem, plătesc, iau-pepenele şi merg maideparte.-Totul decurge luv 



JAMES M. BUCHANAN 


54 


dar asta presupune existenţa unui acord cu privire la drepturile fiecărei 
părţi. Eu nu iau pepenele fără să las bani. Vînzătorul nu-mi smulge 
banii din buzunar. Acordul presupus este unul tacit, dar fără el piaţa 
nu ar funcţiona (vezi exemplul la p. 17). 

Fără acordul de care vorbeam mai sus, va apărea o „distribuţie natu¬ 
rală". Forţa fizică, şiretenia ş.a.m.d. pot determina o altă distribuţie a 
pepenilor din exemplul de mai sus. Poate că producătorul nu va face 
eforturi să mă împiedice să iau un pepene, dar mă va constrînge să 
renunţ dacă aş vrea să iau zece pepeni cu mine. 

Desigur, chiar atunci cînd distribuţia este naturală, putem încheia un 
contract, un acord cu privire la un schimb. Să presupunem că A şi B au 
încheiat un acord oarecare în sensul de mai sus. Atunci survine urmă¬ 
toarea problemă, pe care o putem denumi problema presupoziţiilor coope¬ 
rării. Structura abstractă a acestei probleme este bine cunoscută din 
teoria jocurilor („dilema prizonierului") şi este ilustrată, de obicei, de 
tablouri de tipul celui de mai jos. (Valorile din fiecare celulă reprezintă 
costurile, pentru fiecare dintre jucătorii A şi B, ale acţiunii respective — 
a respecta sau a nu respecta acordul.) 

Cooperarea este subminată de tendinţa lui A de a se deplasa din 
Celula I către Celula II, în vreme ce B ar prefera Celula III. 

B 



Respectă 

acordul 

Nu respectă 
acordul 

Respectă 

Celula I 

Celula II 

acordul 

19,7 

3,11 

Nu respectă 

Celula III 

Celula IV 

acordul 

22,1 

9,2 


Celula I are statut de „nucleu", dar partenerii nu se pot menţine 
acolo, deoarece — ca orice indivizi — îşi urmăresc interesul personal. 
Acţiunea lor raţională îi conduce însă către Celula IV (unde rezultatul 
este mai prost pentru amîndoi). 

Soluţia problemei presupoziţiilor cooperării constă, după Buchanan, 
în distingerea a două stadii ale procesului de încheiere de acorduri. 
Trebuie să începem mai întîi cu un acord mutual asupra unei anumite 
structuri a drepturilor părţilor (pp. 29-30). Modelul procesului care 
rezultă poate fi prezentat în felul următor (p. 31): (1) distribuţia natu¬ 
rală; (2) stadiul constituţional (acordul asupra „regulilor jocului"); (3) 

stadiul postconstituţional în care este posibil să fie încheiate contracte 
cu privire la: (a) bunuri private; (b) bunuri publice. 

„Bun public" este un termen tehnic prin care Buchanan se referă la 
acele bunuri care pot fi consumate de individul A, fără ca prin aceasta 
consumul lor de către un individ X să fie redus (adică A şi X nu sînt într-o 
relaţie de rivalitate în raport cu un asemenea bun). Numărul X-ilor 
poate să fie însă limitat. Presupunerea este că, în cazul „contractelor 
sociale", X se poate referi la orice alt membru al comunităţii. 

In cazul bunurilor publice, problema este cine va suporta costurile 
producerii lor. Desigur, răspunsul pare simplu: beneficiarii! Aşa şi este 
în cazul în care numărul beneficiarilor e foarte limitat. Dar cînd este vorba 
despre un număr mare de beneficiari, atunci e greu ca părţile să suprave¬ 
gheze comportamentul partenerilor. Pentru fiecare individ devine 
raţional să „meargă pe blat", să consume fără să plătească (să fie, cu alte 
cuvinte, un „free-rider")! în felul acesta costurile fiecăruia sînt mai mici. 
Rezultatul va fi însă neproducerea bunului public. 

Soluţia la problema de mai sus, de la care pleacă J.M. Buchanan, a 
fost propusă de către economistul suedez Knut Wicksell: este recurge¬ 
rea la o regulă a unanimităţii. Contractul este negociat între toţi membrii 
unei comunităţi (şi include măsuri contra „blatiştilor"). Regula una¬ 
nimităţii este implicită în cazul bunurilor private (toţi cei care participă 
la un schimb cad de acord asupra termenilor contractului). în cazul 
bunurilor publice ea este făcută explicită. 

Problema regulii unanimităţii este, din nou, legată de numerele mari: 
fiecare are un drept de veto; negocierile ca atare se vor prelungi foarte 
mult, costul lor este foarte mare pentru cei implicaţi. Ca şi Wicksell^sare 
ar fi acceptat şi reguli cu-mai-puţin-decît-unanimitatea (cinci şesimi, de 
pildă, în cazul deciziilor fiscale—vezi p. 41), Buchanan sugerează reguli 
fără unanimitate, dar cu majorităţi calificate. 

Ce se întîmplă, în condiţiile de mai sus, cu cei care rămîn în afara 
majorităţii? Este perfect imaginabil ca majoritatea de cinci şesimi să 
decidă că nu mai am dreptul de proprietate asupra casei în care ar urma 
să se mute altcineva! Soluţia nu pare să fie decît aplicarea unor asemenea 
reguli sub constrîngerea unor drepturi de proprietate individuală „bine 
definite şi larg acceptabile" (p. 52). 

Problematica de mai sus, după cum lesne se vede, ne-a readus la 
reflecţia despre stadiul constituţional al încheierii de contracte între 
indivizi. Buchanan explică emergenţa drepturilor de proprietate printr-un 
proces de dezarmare: indivizii dintr-o colectivitate în care fiecare depune 
eforturi de a prăda şi de a se apăra de prădători descoperă că vor ieşi 
cu toţii cîştigaţi dacă economisesc resursele cheltuite pentru a se apăra 
şi a prăda (p. 64). 

O dată drepturile fixate, revenim la problema respectării acordurilor. 
Contractul constituţional cuprinde, desigur, şi pedepse pentru încăl¬ 
carea acordurilor. Dar cine le va aplica? Ce interes au indivizii C, D, E... 
să-l pedepsească pe B pentru că l-a jefuit pe A? în aparenţă ne învîrtim 
în cerc. Ieşirea se face prin încredinţarea aplicării regulilor-imuLarbitru _ 

imparţial. Astfel, se obţine un bun public: siguranţa crescută a proprie¬ 
tăţii tuturor membrilor societăţii. 

$ 0 

Statul este întruchiparea instituţionalizată a arbitrului. Statul care 
asigură respectarea regulilor este numit în Limitele libertăţii „stat pro¬ 
tector". Din acest punct de vedere, a spune că statul „conferă drepturi" 
este tot una cu a spune că arbitrul face şi regulile jocului (p. 68). 

Problema statului este, după Buchanan, că el nu apare doar în ipostaza 
de stat protector. Buchanan denumeşte cealaltă faţetă a sa „stat pro¬ 
ducător" (de legislaţie). Activitatea de producere de legislaţie devine 
problematică de îndată ce sînt redefinite drepturile (p. 69). 

Omul modem este prins, ne spune Buchanan, în mrejele unui para¬ 
dox: pe de o parte, el ar dori să nu fie constrins (să fie cît mai puţin 
guvernat); pe de alta, apar cereri pentru tot mai numeroase intervenţii 
ale statului (p. 91 şi urm.). 

De îndată ce limitele puterii statului sînt tot mai extinse, apare peri¬ 
colul ca el să se transforme într-un Leviathan. Tendinţa aceasta este 

0 

accentuată în mod natural de faptul că persoanele atrase de ideea liber¬ 
tăţii nu se avîntă în politică, în vreme ce aceia care au plăcerea de a in¬ 
fluenţa viaţa altora intră în politică (p. 157). O dată ajunse acolo, aceste 
persoane produc legislaţie şi tind să refacă arbitrar regulile consti¬ 
tuţionale (p. 163). 

„Omul este făuritor de reguli." Formula aceasta aparent prea gene¬ 
rală ascunde, de fapt, probleme dificile. Regulile, dreptul constituie 
pentru Buchanan ceea ce el denumeşte „capital public". Capitalul public 
nu este un simplu bun public de folosinţă imediată, ci este un bun public 
de folosinţă îndelungată (p. 123). Dreptul este o sursă de beneficii pe 
termen lung pentru membrii comunităţii. 

în ce condiţii însă este bine utilizat capitalul public al regulilor de 
drept? Orice atingere adusă acestui capital trebuie respinsă? Buchanan 
nu respinge ideea de reformă, de renegociere a contractului consti¬ 
tuţional, poziţia sa în această problemă marcînd finalul cărţii. 

Tema de bază este cea a opririi procesului de degradare a capitalului 
public constituit de reguli. Buchanan crede că ideea unor relaţii libere 
între oameni liberi mai poate entuziasma şi poate deveni o realitate doar 
atunci cînd contractul social renegociat cu succes plasează pe «al 
meu şi al tău» într-un cadru structural redefinit şi ameninţătorului 
Leviathan îi sînt puse noi limite" (p. 180). 

A-l interpreta pe Buchanan nu este un lucru atît de simplu pe cît pare 
la prima vedere. El este un adept al statului-arbitru. Judecătorii trebuie 
să descopere regulile, să respecte cadrul constituţional, nu să caute „ade¬ 
vărul". Dar oamenii sînt cei care constituie regulile. în acest sens, ele sînt 
„făcute". 

în viziunea lui Buchanan, libertarianul promotor al anarhiei şi socia¬ 
listul care vrea să-l instaureze pe Leviathan împărtăşesc o supoziţie 
comună: discursul loreste adresat unui ipotetic despot binevoitor (p. 177), 

c i e ar fi dispus să transpună în realitate schemele lor de reformă socială. 
Pentru Buchanan însă, important este consensul indivizilor. 

Deşi Buchanan a criticat cu acuitate defectele democraţiei (asociată 
cu creşterea peste măsură a statului), el este un democrat în sensul în 
care, în teoria sa, fiecare individ contează. Deşi este un utilitarist, ceea 
ce este important pentru el nu e ca utilitatea să fie maximizată la nivelul 
„societăţii", ci ca în procesul de agregare a preferinţelor individuale 
să-şi găsească reflectare interesele fiecărui individ. In sensul acesta, 
Buchanan este un democrat radical. Spre deosebire de anarhist însă, el 
subliniază importanţa procesului de constituire a unor reguli care să con- 
strîngă individul, să-i limiteze libertatea, pentru a face loc societăţii (în 
locul anarhiei). Dar, spre deosebire de socialişti (care acceptă, într-o 
formă sau alta, ideea de a lua de la unul pentru a da altuia, împotriva 
voinţei celui căruia i se ia ce este al său), pentru Buchanan fiecare individ 
contează: nimic nu poate fi redistribuit fără consimţămîntul (şi avantajul) 
tuturor părţilor implicate. 

Buchanan însuşi comentează apropierea ideilor sale de cele ale lui 
Rawls (pp. 175-176). Spre deosebire de Rawls, Buchanan nu propune 
însă un set de principii explicite ale dreptăţii. Lucrul acesta este în per¬ 
fect acord cu ideea de mai sus că indivizii contează. Şi de contat con¬ 
tează indivizii reali. Buchanan insistă adesea asupra faptului că plecăm 
de aici, de la o situaţie dată. Aceasta este o importantă deplasare de 
accent către procesele practice de găsire a consensului. De aici poate şi 
singura recomandare pe care o găsim explicit la Buchanan: ideea de a 
folosi majorităţi calificate, majorităţi constituţionale în toate procesele 

de votare dintr-o democraţie. 

* 

O ilustrare a ideilor de mai sus se găseşte chiar în Limitele libertăţii 
(pp. 178-179). Să zicem că individul A are un venit de 100 000 de dolari, 
iar B de 5 000 de dolari. Lui A statul îi ia, sub formă de impozite, 50 000 
de dolari. De pe Lirma serviciilor statului, A are un beneficiu de 10 000 
de dolari, iar B de 20 000 de dolari. A îi propune lui B un tîrg: să-i trans¬ 
fere el o treime din venitul său, iar statului să nu-i plătească impozite. 
După cum se poate calcula lesne, ambii ar fi în avantaj. Desigur că, după 
acest argument, rămîne întrebarea cum îl vor convinge ei doi pe biro¬ 
crat să renunţe la partea care rămînea altfel statului (mai precis, celor 
care pun în mişcare maşinăria statului). Oricum, un transfer complex 
de acest tip ar presupune o maşinărie a guvernării, greu de ţinut sub 
control. 

în scrierile sale ulterioare, Buchanan pare a pune accentul pe carac¬ 
terul robust al pieţelor. Pieţele sînt susţinute de „reguli ale încrederii". 
Pe o piaţă, relaţiile se reduc, pînă la urmă, la raporturi între două părţi, 
ceea ce favorizează reciprocitatea şi formarea de nuclee de cooperare. 
„Regulile solidarităţii", ale fidelităţii faţă de un grup, sînt inferioare din 
acest punct de vedere. 2 

Din această perspectivă, se poate spune că, în Limitele libertăţii, cen¬ 
tral este interesul pentru piaţă ca spaţiu în care se pot dezvolta relaţiile 
umane libere. Acest spaţiu devine însă funcţional doar dacă sînt respec¬ 
tate reguli tacite ale cooperării oneste şi încrederii. Iar, la rîndul lor, 
regulile cuprinse în acordurile încheiate pe piaţă trebuie să respecte 
metareguli (reguli constituţionale, reguli de constituire a regulilor). 

Libertatea este „la colţul străzii" (în piaţă), în pofida viziunilor roman¬ 
tice utopice. 

Note 

* Citatele din text pentru care nu se indică decît pagina sînt din James M. 
Buchanan, The Limits of Liberty. Between Anarchy and Leviathan, University of 
Chicago Press, Chicago, 1975. Traducerea lor este făcută de autorul arti¬ 
colului. 

1 Pentru o prezentare a temelor Şcolii opţiunii publice, vezi Miiller 1989. Pentru 

o expunere accesibilă a acestor teme şi a filozofiei sociale a lui James M. 
Buchanan, vezi Tullock 1976. Aceste lucrări cuprind şi indicaţii bibliografice 
extrem de utile. 

2 Vezi, în acest sens, importantul său studiu, scris împreună cu Viktor Van- 

berg, „Raţional Choice and Moral Order", în Nichols şi Wright (1990: 
175-191), precum şi discuţia dintre Vanberg, Buchanan şi Alan Bloom 
(ibid., pp. 202-206). 

E .Imund Burke (1729-1797) 

REFLECŢII ASUPRA REVOLUŢIEI DIN FRANŢA (1790) 

în 1790, anul apariţiei cărţii sale Reflections on the Revolution in France and 
on the Proceedings in Certain Societies in London Relative to that Event 
(Reflecţii asupra Revoluţiei din Franţa şi asupra dezbaterilor din anumite socie¬ 
tăţi din Londra referitoare la acel eveniment )*, Burke era deja un personaj 
cunoscut în lumea literelor şi a politicii britanice. Deşi prima sa lucrare 
importantă ţine de domeniul esteticii (A Philosophical Enquiry into the 
Origins of our Ideas of the Sublime and Beautiful, 1757), el a urmat o carieră 
politică, ajungînd membru al Parlamentului, ocazie cu care s-a remarcat 
prin discursurile şi scrierile polemice. Reflecţiile însă îl vor face celebru 
pe Burke în Europa sfîrşitului de secol XVIII şi îl vor consacra ca pe un 
adevărat părinte spiritual al conservatorismului britanic. 

Concepută în prima jumătate a anului 1790 şi publicată în luna noiem¬ 
brie a aceluiaşi an sub forma unei scrisori de dimensiuni considerabile 1 
(ediţia pe care o folosesc aici pentru referinţă are aproape 400 de pagini!) 
adresată unui „gentleman" pe care Burke nu îl numeşte 2 , lucrarea ia 
naştere ca urmare a iritării produse de o predică a lui Richard Price 3 în 
care Revoluţia franceză era salutată ca un exemplu de urmat pentru 
Anglia (trebuie spus că, în acel moment, sentimentul opiniei publice bri¬ 
tanice era mai degrabă favorabil evenimentelor din Franţa). îngrijorarea 
lui Burke are însă şi un obiect mult mai generaj^după el. Europa însăşi 
se afla în faţa unei situaţii revoluţionare: „Multe părţi din Europa sînt 
pradă dezordinii. în multe altele se aude un muget surd pe sub pămînt; 
se simte o trepidaţie care anunţă un cutremur universal în lumea politică" 
(p. 265). Scopul cărţii este ded în primul rînd acela de a denunţa Revoluţia 
franceză în lucrările şi efectele sale, dar este clar că acest lucru nu exclude 
şi un diagnostic sumbru asupra timpurilor modeme în general: „Era ca¬ 
valerismului s-a încheiat — urmează aceea a sofiştilor, economiştilor şi 
socotitorilor; iar gloria Europei s-a stins pentru totdeauna" (p. 170). 

Pentru Burke, această revoluţie nu era nici măcar necesară: era nevoie 
poate de reforme, dar nu de „distrugerea" ordinii politice precedente. 
Creşterea populaţiei sub regimul monarhic francez apărea ca o dovadă 
că acesta nu era despotic: „Nici o ţară în care populaţia creşte mereu şi 
se dezvoltă nu poate fi sub o guvernare foarte răuvoitoare. [...] Nu voi 
spune niciodată despre un stat în care experienţa dovedeşte că alcă¬ 
tuirea sa favorizează înmulţirea populaţiei că este rău întocmit. Avuţia 
unei ţări este un alt standard, nu mai puţin respectabil, prin care putem 
judeca dacă, în ansamblu, o guvernare este protectoare sau distructivă" 
(pp. 232-233). înflorirea artelor şi industriilor dovedeşte, de asemenea, 
că Franţa nu avea o orînduire care merita să fie revoluţionată. Semnele 
distinctive pentru o guvemare bună, cele care îi permit lui Burke să 

arate că revoluţia este un abuz, sînt destul de comune pentru gîndirea 
politică a secolului al XVIII-lea: dinamica pozitivă a populaţiei şi a averi¬ 
lor, precum şi progresul artelor şi industriilor. 

Mai mult decît inoportună. Revoluţia franceză este, pentru Burke, 
esenţialmente rea: „Nu neg că între nenumărate acte de violenţă şi nebu¬ 
nie, ceva bun s-ar putea să se fi făcut. Aceia care distrug totul se prea 
poate să înlăture şi vreun rău. [...] îmbunătăţirile aduse de Adunarea 
Naţională [a Franţei] sînt superficiale, erorile lor sînt însă fundamentale" 
(pp. 374-375). 

> (^împotriva celor care susţin idei revoluţionare, Burke opune şi un 
argument istoric; este o greşeală, arată el, să confundăm natura Revoluţiei 
engleze din 1688 cu aceea a Revoluţiei franceze: în ciuda a ceea ce arată 
susţinătorii englezi ai celei din urmă, prima a avut un caracter foarte 
diferit. Acesta este dat de faptul că Revoluţia engleză s-a făcut nu în 
numele schimbării unui sistem politic cu altul nou, arată Burke, ci în 
numele conservării politice: „Revoluţia [engleză] a fost făcută pentru a 
ne păstra venerabilele şi indisputabilele noastre legi şi libertăţi, precum 
şi venerabila noastră formă de guvernare, care este singura noastră sigu¬ 
ranţă pentru păstrarea dreptăţii şi libertăţii" (p. 117). Nu trebuie să 
deducem de aici că el se opune în principiu oricărei schimbări politice, 
fie ea şi revoluţionară; în fond, omul politic Burke s-a dovedit a fi, nu 
cu mulţi ani înainte, un apărător moderat al cererilor coloniştilor ameri¬ 
cani. Diagnosticul ostil al Reflecţiilor este înţeles în semnificaţia sa doar 
dacă îl privim ca derivat dintr-o filozofie politică cuprinsă în aceeaşi 
lucrare, o filozofie politică ce nu este, poate, întotdeauna foarte explicită, 
dar care însoţeşte aproape fiecare apreciere critică ori apologetică din 
Jext. 

,'y^jUna din temele care figurează proeminent în Reflecţii este aceea a 
imperfecţiunii naturii umane, i mperfecţiune ce antrene a ză un pesimis m 
politic şi moral care se plaseazăQa.Antipodul optimismului revoluţionar. 
Tulburările din istorie sînt c auzate de viciile pămenilor carejsînt 
nenumărate şi schimbătoare (p. 248). Există chiar un „p rogres natu ral 
al pasiunilo r, de la slăbiciun e la viciu"^p. 251). Una dintre implicaţiile 
acestuTIrgument este aceea că democraţia nu poate fi decît un regim 
corupt. Acuzele aduse democraţiei sînt multe, dar majoritatea lor au o 
lungă istorie şi sînt comune atît surselor clasice, cît şi celor moderne: 
a) nu poate exista o democraţie pe un teritoriu atît de mare ca al Franţei, 
istoria nu ne oferă nici un asemenea exemplu (p. 228); încercarea de a 
impune o democraţie pe un asemenea teritoriu duce inevitabil la 
dezmembrarea statului (p. 142); b) nu poate exista o democraţie pură, 
căci ea are tendinţa de a decădea şi de a dobîndi ceva din natura altor 
regimuri corupte, cum ar fi oligarhia (aceasta era situaţia Franţei, afirmă 
Burke, pp. 228 şi 329), sau chiar tirania, caz în care „persecuţiile popu¬ 
lare" sînt cu deosebire crunte; cei persecutaţi de tirania majorităţii „par 
părăsiţi de întreaga omenire; zdrobiţi de o conspiraţie a întregii lor 

specii" (p. 229); Franţa va deveni, prin introducerea democraţiei în 
armată, o „democraţie militară", un „monstru politic", care îşi va devora 
creatorii (pp. 332-333); c) democraţia îi pune în pericol pe cei bogaţi; este 
un regim bazat pe lăcomia celor săraci; proprietatea însăşi este în pericol 
(pp. 206-207); pasiunea pentru înavuţire îi împinge pe oameni să facă 
lucruri necugetate (p. 211); ceea ce rezultă este ruina în urma speculaţiei 
financiare; d) democraţia conţine în esenţa sa un element anarhic, este 
un regim al dezordinii — vezi referinţa la „moleculele organice ale unui 
popor dezorganizat" (p. 106); conducătorii nu ar trebui să dea seamă celor 
de jos pentru acţiunile lor aşa cum se întîmplă într-o democraţie, pentru 
că atunci „nici un guvern nu ar rezista nici un moment dacă ar putea fi 
răsturnat pe baza unei acuzaţii atît de vagi precum aceea de «incom¬ 
petenţă» ( misconduct )" (p. 112); e) pentru mulţi oameni, libertatea nu 
înseamnă, adesea, decît licenţă şi dispreţ al legilor şi rînduielilor (p. 91); 
mijloacele criminale sînt adesea preferate pentru că par mai favorabile 
„interesului public" (pp. 176-177). 

Burke este sceptic faţă de ideea că oamenii simpli pot conduce: con- 
statînd că Adunarea Naţională este compusă mai cu seamă din păturile 
de jos ale oamenilor legii, el arată că aceştia nu au nici calităţile şi nici 
voinţa de a conduce bine statul (p. 129); „interesul bănesc" este prin 
natura sa predispus la acte necugetate (p. 211), iar oamenilor de litere 
(scriitorilor şi filozofilor) el le rezervă unele din cele mai dure califica¬ 
tive, semnalînd astfel o îndepărtare de optimismul caracteristic Ilu¬ 
minismului. Astfel, el nu ezită să scrie: „cabala literară şi-a făcut, încă 
de mai multă vreme, un plan pentru distrugerea sistematică a religiei 
creştine" (p. 211). Există chiar o alianţă strînsă între speculanţi şi „lite¬ 
raţii politicieni" (political Men of Letters ): cei din urmă îşi propun să 
seducă sistematic opinia publică folosind banii furnizaţi de cei dintîi 
(pp. 212-213). 

> r '<' Conducătorii, mai cu seamă, sînt expuşi corupţiei şi corup la rîndul 
lor: „în acest trafic politic [din Franţa], conducătorii sînt obligaţi să se 
încline în faţa ignoranţei celor pe care îi conduc, iar aceştia sînt obligaţi 
să devină executanţii celor mai ticăloase planuri ale conducătorilor" 
(pp. 12&-129). Demagogia este disponibilă pentru a masca faptul că unii 
îşi doresc puterea în interes propriu: „Pentru aceşti teoreticieni [ai revo¬ 
luţiei] dreptul poporului este aproape întotdeauna confundat în mod 
sofistic cu propria lor putere" (p. 153). 

Din punct de vedere teoretic, probabil cea mai importantă aserţiune 
a lui Burke este aceea după care ştiinţa care trebuie să ghideze acţiunea 
politică este o ştiinţă experimentală. Reluînd o distincţie pe care o întîlnim 
chiar la Aristotel între ştiinţa teoretică şi ştiinţa practică, Burke afirmă 
că ştiinţa politică nu este o ştiinţă teoretică, adică o ştiinţă a principiilor 
generale, ci una practică, adică o ştiinţă care porneşte de la cazurile 
individuale şi are ca scop cunoaşterea cazurilor individuale: „Ştiinţa 
construirii unei comunităţi politice ( commomvealth ), a renovării sau 

reformei sale este, ca oricare altă ştiinţă experimentală, cu neputinţă de 
expus a priori" (p. 152). Complexitatea universului moral şi a naturii 
umane în general este invocată alături de complexitatea societăţii: ceea 

. ezultă, la Burke, este că ştiinţa şi acţiunea politică trebuie să ţină seamă 
de circumstanţe (situaţii individuale), pentru că acestea sînt materia şi 
scopul unei ştiinţe experimentale: „Nu pot să vin şi să laud ori să blamez 
ceva ce ţine de acţiunile şi grijile omeneşti pe baza unei consideraţii 
superficiale a lucrului [respectiv], aşa cum se prezintă el privat de orice 
relaţie, în toată goliciunea şi singurătatea abstracţiei metafizice. 
Circumstanţele (pe care unii domni le trec bucuroşi cu vederea) dau, în 
realitate, fiecărui principiu politic culoarea sa distinctivă şi calitatea sa 
aparte. Circumstanţele sînt acelea care fac ca orice schemă civilă şi 
politică să fie folositoare sau dăunătoare pentru omenire" (pp. 89-90). 

Rezultă de aici că se înşală aceia care consideră că important în po¬ 
litică este să ne ghidăm după principii abstracte; teoreticienii, ca şi ex¬ 
cesul de teorie se pot dovedi periculoşi în această sferă: „în politică, cel 
mai greşit dintre toate lucrurile este demonstraţia geometrică" (p. 286). 
Pretinsul raţionalism (o „filozofie mecanică") este greşit şi pentru că nu 
conferă sentimentului, afecţiunii, rolul care i se cuvine în viaţa politică, 
cu atît mai mult cu cît comunitatea politică este şi o comunitate bazată 
pe afecţiune. Corpul politic este susţinut deci de un „sistem al ma¬ 
nierelor" (p. 172); cît despre originea sentimentelor noastre politice şi 
sociale, acestea apar printr-un proces „natural" (p. 182). 

Burke insistă foarte mult asupra chestiunii „drepturilor omului", 
atît de invocate de revoluţionarii francezi. Suspiciunea faţă de teorie şi 
faţă de principii abstracte ia forme tranşante, cu un ecou considerabil 
în gîndirea conservatoare de mai tîrziu: „Pretinsele drepturi ale acestor 
teoreticieni nu sînt decît extreme; şi pe cît de adevărate sînt din punct 
de vedere metafizic, pe atît sînt de false din punct de vedere moral şi 
politic. Drepturile omului sînt într-un fel de mijloc, imposibil de a fi defi¬ 
nite, dar nu imposibil de a fi cunoscute" (p. 153). 

în opoziţie cu „drepturile metafizice" ale filozofilor şi revoluţionarilor, 
Burke susţine că există un „drept natural", despre care nu dă prea multe 
detalii şi despre a cărui invocare în lucrările multor filozofi ale căror idei 
le respinge implicit nu ne spune nimic. El neagă însă că actul guvernării 
trebuie să se sprijine pe aceste drepturi naturale: „Guvernul nu este 
făcut în virtutea drepturilor naturale, care pot exista şi care există 
într-adevărîn totală independenţă de acesta; şi există cu o mai mare clari¬ 
tate şi cu un mult mai mare grad de perfecţiune abstractă: însă per¬ 
fecţiunea lor abstractă este defectul lor practic" (pp. 150-151). Dar unde 
pot fi găsite reperele artei politice? 

Răspunsul lui Burke este, în general, că experienţa ne furnizează cel 
mai sigur ghid în această privinţă. Este şi firesc să fie aşa, de vreme ce 
ştiinţa politică este o ştiinţă practică; Ştiinţa teoretică este înşelătoare în 

domeniul politicii şi moralei: membrilor Adunării Naţionale li se re¬ 
proşează că nu au experienţă practică în treburile de stat — „cei mai buni 
dintre ei erau doar teoreticieni" (p. 128), în vreme ce experienţa politică 
engleză este invocată aproape în orice ocazie. Burke este de acord că un 
exemplu grăitor de ştiinţă practică ar fi acela al dreptului englezesc care 
este bazat mai ales pe precedente: concluziile asupra unui caz particu¬ 
lar sînt obţinute nu atît prin raportare la principii abstracte, cît prin 
examinarea cazurilor individuale ce pot fi raportate la cazul în speţă; în 
acest caz, dreptatea rezidă nu în principii stabilite a priori, ci în corpul 
pronunţărilor de drept însuşi: „ştiinţa jurisprudenţei [...] este raţiunea 
unită a epocilor trecute" (p. 193). Un alt exemplu pe care Burke ni-1 
oferă este şi mai categoric: „Ce rost are să discutăm despre dreptul 
abstract al omului la hrană sau la medicamente? Problema este cum 
ajunge el la ele. în această deliberare voi recomanda întotdeauna aju¬ 
torul fermierului şi al medicului, mai curînd decît al profesorului de 
metafizică" (pp. 151-152). 

'AjCeea ce Burke înţelege prin „ experienţă " în politică poate fi adesea 
! redat prin „ tradi ţie". Această valorizare a tradiţiei a ajuns în zilele noas- 
I tre să fie considerată esenţa doctrinei conservatoare şi trebuie să observăm 
că în Reflecţii ea joacă un rol proeminent. Venerabilitatea unor instituţii 
(cum ar fi cele ale monarhiei engleze, crede Burke) este sinonimă cu legi¬ 
timitatea lor; aşa se face, de pildă, că, deşi se prea poate ca oficiul de rege 
să fi fost la început, acum „o mie de ani", electiv, acum nu mai are de ce 
să fie, pentru că timpul a consacrat o regulă fixă a succesiunii (p. 98). 
Principiile morale şi politice neputînd fi derivate abstract, trebuie să 
căutăm în experienţa morală a trecutului o cunoaştere completă: „Noi 
[engre'zii]^u)rie-am con vert i t la i deile lui Rousseau; noi(nu) sîntem dis ¬ 
cipolii lui Volţaire; Helvetius nu a găsit noi adepţi printre noi. Ateii nu 
sînt predicatorii noştri; nebunii nu ne dau nouă legi. Ştim că noi nu am 
făcut noi descoperiri şi credem că nici pil sînt de făcu t desc operi ri în 
morală, nici în marile principii ale artei guvernării şi nici în ideile despre 
libertate, lucruri care au fost înţelese cu mult înainte ca noi să ne fi 
născut şi care~vorITThţeleseTa tel de bine~şi după - ce pămîntul ne~va 
acoperi împreună cu speculaţiile noastre/iăr făcutul mormmt îşi va fi 
impusTegea tăcerii asupra vorbăriei noastre nesăbuite" (pp. 18T-T82). 

Respectul faţă de moştenirea trecutului, dorinţa de conservare, antre¬ 
nează la Burke o suspiciune faţă de schimbare. Uneori această suspiciune 
devine ostilitate: „Spiritul de inovaţie este în general rezultatul unui 
temperament egoist şi al unui orizont limitat" (p. 119). Burke nu respinge 
însă schimbarea dacă aceasta este limitată şi se face cu grijă pentru con¬ 
servare: „Ideea de moştenire ne furnizează un principiu sigur de con¬ 
servare şi totodată un principiu sigur de transmitere; fără să excludă un 
principiu al îmbunătăţirii. El lasă liberă dobîndirea [de noi lucruri]; dar 
pune la adăpost ceea ce se dobîndeşte" (pp. 119-120). Schimbarea tre- 
buie m ereu abordată cu prudenţă. 

|X\ Ce form ă poate lua sc himbar ea a tunci? Ea trebuie să fie adecvată 
structurii corpului politic care, aşa cum am văzut, este departe de a fi 
jirnplă. Dar Burke nu ne furnizează o descriere detaliată a structurii 
corpului politic, poate şi din cauza faptului că este credincios propriei 
percepţii asupra failibilităţii cunoaşterii politice. Ceea ce se înţelege din 
text este că naţiunea nu pare să fie formată din juxtapunerea unor indi¬ 
vizi. Ea pare să conţină unele unităţi pe care Burke le numeşte adesea 
„corporaţii" (vezi, de pildă, referinţa la părţile naţiunii engleze de la 
p. 106) şi despre care el nu ne spune prea multe. Este posibil ca Burke 
să se fi gîndit pur şi simplu la clasele sociale recunoscute în timpul său, 
pentru că el ne spune cjlmetoda (corectă) a vechilor legislatori a fost 
aceea în care cetăţenii (ţiu)erau socotiţi drept egali în toate privinţele 
(aşa cum fac revoluţionarii francezi)/ ci împărţiţi în diferite categorii, care 
erau mai apoi combinate (p. 300). Aflăm totuşi că societatea a re, după 
Burke, un caracter orga nic: corpul politic este „simetric" în raport cu 
ordinea lumii şi, prin urmare, schimbarea trebuie să se desfăşoare în acord 
cu metoda „naturală" (p. 120). Acesta ar fi chiar genul de schimbare care 
a produs e dificiul politic englez: „în ceea ce fac, trebuie să urmez exem¬ 
plul strămoşilornoştri" (pT375). Prudenţa acestei metode dictează în 
acelaşi timp respingerea exemplului francez şi a teoriilor care îi sînt aso¬ 
ciate: „Nefiind luminaţi de acea lumină pe care domnii din Franţa ne 
asigură că o primesc într-o doză atît de mare, ei [strămoşii] au acţionat 
avînd mereu în minte ignoranţa şi failibilitatea omenească. [...] Haideţi 
să imităm grija lor, dacă vrem să merităm soarta lor sau să le păstrăm 
moştenirea. Să adăugăm dacă vrem, dar să conservăm ce ne-au lăsat; 
şi, stînd pe so lul ta re al Co nstituţiei britanice, să îi admirăm mai cu- 
rînd decît săli urmăm în zborurile lor disperâifLpe aeronauţii Franţei" 
(pp. 375-376). 

în ce priveşte formarea societăţii politice, Burke este, ca şi în cazul 
formării instituţiilor politice particulare, vehement în a respinge carac¬ 
terul presupus artificial al acesteia. Nici ea nu este rezultatul convenţiei 
şi nici măcar al voinţei; altfel spus, societatea politică £îu)este rezultatul 
unui contract social. Ea apare treptat, în virtutea unor necesităţi; nu este 
construită conform unei teorii, ci mai degrabă teoriile sînt modelate 
după ea (p. 285). Vedem acum că respingerea teoriei contractului social 
este o necesitate pentru Burke, după ce acesta a negat unele dintre pre¬ 
supoziţiile teoretice (de exemplu, teza „drepturile naturale" sau „indi¬ 
vidualismul") sau unele dintre concluziile asociate în mod obişnuit 
acestei teorii (de exemplu, doctrina suveranităţii populare). Cu sigu¬ 
ranţă că ideea contractului social este una din acele idei periculoase pe 
care le susţin teoreticienii Revoluţiei franceze (între care Burke îl include 
pe Rousseau) şi despre care oricare bun englez trebuie să aibă o atitu¬ 
dine fermă: „Numai ideea fabricării unui nou guvern este suficientă 
pentru a ne umple de dezgust şi oroare" (p. 117). Este însă destul de greu 
să desprindem o critică explicită a teoriei contractului din textul lui 
Burke: el nu confruntă direct şi amănunţit textele principalilor săi opo- 

nenţi în acest domeniu, pe care în general nici măcar nu îi numeşte. Burke 
este, cu siguranţă, unul din marii critici ai teoriei contractului, dar aceasta 
nu-1 împiedică să recurgă, fie şi metaforic, la limbajul acesteia pentru a 
legitima o viziune politică aflată adesea în conflict cu ceea ce, în epocă, 
trecea drept propriu gînditorilor contractualişti: „Societatea este într-a- 
devăr un contract [...] între cei ce trăiesc, cei ce sînt morţi şi cei ce se 
vor naşte. Fiecare contract politic nu este decît o clauză în marele con¬ 
tract primordial al eternei societăţi" (pp. 194-195). Chiar şi rînduielile 
politice englezeşti sînt descrise uneori în aceşti termeni: regele Angliei, 
de pildă, a fost pe drept acuzat în 1688 că a încălcat „contractul originar 
dintre rege şi popor" (p. 113). 

))^Care este proiectul politic pozitiv al lui Burke? Critica Revoluţiei 
franceze şi a refîecţiersale teoretice se face în numele unor principii şi 
fapte care compun totodată, după cum este uşor de văzut, şi concluziile 
lui Burke cu privire la o situaţie politică dezirabilă. Nu este cazul să facem 
acum o deosebire între ceea ce autorul Reflecţiilor crede că este dezirabil 
în general sau doar pentru Anglia: teoria sa cu privire la importanţa cir¬ 
cumstanţelor, cît şi substanţa textului, care este în bună măsură o apărare 
a rînduielilor politice britanice, ne împiedică să extragem prea mult 
dintr-o asemenea distincţie. Reformele pe care admiratorii Revoluţiei 
franceze le doresc înfăptuite şi în Anglia ar duce la o „anarhie generală 
cuplată cu un faliment naţional" (p. 144). Mai mult, sistemul politic 
englez a fost deja reformat de multă vreme: „Cea mai veche reformă a 
noastră este Magna Charta" (p. 117). Regimul politic englez este dezirabil, 
printre altele, şi datorită rolului pe care îl rezervă religiei (spre deose¬ 
bire de regimul revoluţionar francez). După Bur ke. apărarea rolul ui 
religiei de regulator în politică va fi practic o constantă a discursului con¬ 
servator. Religia este necesară pentru a controla pasiunile omeneşti căci, 
în general, oamenii nu pot fi controlaţi „decît de o putere din afara lor 
şi care să nu fie, în exerciţiul funcţiunii sale, supusă voinţei şi pasiunilor 
pe care are datoria să le strunească şi să le stăpînească" (p. 151). Sub influ¬ 
enţa lui Montesquieu, pe care Burke îl admira. Anglia este lăudată şi 
pentru separarea puterilor: „O monarhie condusă de legi, controlată şi 
limitată de marea avere ereditară şi de demnităţile ereditare ale unei 
naţiuni; ambele la rîndul lor influenţate de o piedică justă venind din 
raţiunea şi simţirea întregului popor, acţionînd prin mijlocirea unui corp 
potrivit şi permanent 4 " (p. 227). 

Desigur că gîndirea lui Burke poate fi socotită, prin multe elemente, 
drept „conservatoare" şi în sensul comun al cuvîntului, sens care are 
uneori şi nuanţa de „reacţionar". Acesta este modul în care Burke a fost 
perceput adesea, dar o examinare mai atentă a textului Reflecţiilor ar trebui 
să ne facă sceptici faţă de o asemenea concluzie simplistă. Este adevărat 
că Burke îmbrăţişează idealul unei societăţi ierarhizate, dominată de 
autorităţi puternice, în care marea proprietate, de pildă, are o reprezentare 
politică privilegiată (p. 140), dar el avertizează în acelaşi timp asupra 

sensului în care trebuie înţeles: „Să nu vă imaginaţi că doresc să limitez 
puterea, autoritatea şi distincţia la cei cu origine, nume şi titluri de 
ioLieţe. Nu. domnule. Nu există nici o calificare pentru treburile 
guvernării =!ta decît virtutea, reală sau presupusă." Pe de altă parte 
însă, este va; de ţara care crede că lipsa d e e ducaţie este preferabilă (în 
această privinţă (p. 139). Dar poate că elementele liberale cele mai evi¬ 
dente apar Ta Burke în contextul preocupărilor sale de economie politică, 
preocupări ce sînt destul de marcate în Reflecţii. Tendinţa acestora este 
de a legitima societatea comercială prin apărarea stabilităţii proprietăţii, 
proprietate care este ameninţată nu numai de confiscare, ci şi de specu¬ 
laţie, motiv pentru care Burke se face avocatul stabilităţii sistemului 
monetar: „Cu voi [revoluţionarii] un om nu-şi poate cîştiga sau cumpăra 
o cină fără să recurgă la speculaţie. Ce primeşte dimineaţa nu mai are 
aceeaşi valoare seara" (p. 310). Făcîndu-se ecoul unui argument preluat 
probabil de la Mandeville, Burke crede că luxul şi risipa trebuie tolerate, 
„nu pentru că le-am iubi [în sine], ci de frica de ce este mai rău [decît 
acestea]. Le tolerăm, pentru că proprietatea şi libertatea, intr-o anumită 
măsură, cer [ele însele] această toleranţă" (p. 273). Mai mult decît atît, 
atitudinea liberală în materie de consum este justificată prin prisma 
cîştigului economic: surplusul consumat de clasele de sus este util, crede 
Burke, pentru că stimulează „industria" (p. 270). 

în epoca sa. Reflecţiile asupra revoluţiei din Franţa a avut un ecou nu 
numai considerabil, dar şi foarte divers. Lucrarea lui Burke a fost foarte 
cunoscută în cercurile contrarevoluţionare franceze (traducerea franceză 
apare chiar in 1790), iar în Germania primirea sa a fost în general extrem 
de favorabilă, alimentînd conservatorismul politic al generaţiei roman¬ 
ticilor (traducerea germană datează din 1793). Pe de altă parte însă, 
Burke a fost atacat ca reacţionar într-o serie de lucrări, între care cel mai 
mult zgomot a făcut Drepturile omului a lui Thomas Paine, care a apărut 
în anul imediat următor (1791). 

Note 

* Citatele din text pentru care nu se indică dedt pagina sînt din Edmund Burke, 
Reflectior .o on the Revolution in France..., Penguin Books, Londra, 1986. 
Traducerea lor este făcută de autorul articolului. 

1 Preţul de trei şilingi al primei ediţii, destul de mare, nu a împiedicat succesul 

de public al cărţii: circa 30 000 de exemplare au fost vîndute în primii doi 
ani. 

2 Este vorbă de Chames-Jean-Frangois de Pont, consilier al Parlamentului din 

Paris care, pe 4 octombrie 1789, îi scrie lui Burke că inima sa „a bătut pentru 
prima oară în numele libertăţii atunci cînd v-am auzit". Răspunsul iniţial la 
scrisoarea lui de Pont (datînd probabil din noiembrie 1789), în care acesta îi 
cerea lui Burke un sfat cu privire la modul în care Constituţia politică engleză 
ar putea 5 reprodusă în Franţa, era mult mai puţin polemic decît textul de 
mai tîrziu al Reflecţiilor, rezumîndu-se mai ales la îndemnuri la prudenţă. Abia 

în ianuarie 1790, Burke se decide să ia o poziţie mai fermă faţă de chestiunea 
Revoluţiei franceze. 

3 Richard Price (1723-1791), predicator, filozof, membru al Societăţii Regale 

pentru lucrările sale de economie. Susţinător al revoluţiilor din America şi 
Franţa, el ţine o predică pe 4 noiembrie 1789 intitulată „Discurs despre 
dragostea pentru ţara noastră". 

4 Este vorba de Camera Comunelor. 

Tommaso Campanella (1568-1639) 
CETATEA SOARELUI (1602) 


Giovanni Domenico Campanella s-a născut în sudul Italiei, în Calabria, 
mai exact lîngă localitatea Stilo. încă de mic s-a dovedit a fi foarte dotat 
intelectual. Avid de cunoaştere, însă provenind dintr-o familie săracă, 
avea să-şi continue studiile cu sprijinul instituţiei monahale. De aici şi 
numele de Tommaso, primit la 15 ani, cînd a intrat în rîndul domini¬ 
canilor, urmînd şcolile ordinului de la Nicastro, San Giorgio şi Cosenza. 

Are parte de o viaţă tumultuoasă, din care aproape jumătate (mai mult 
de 30 de ani!) o petrece în închisoare. Aici, în temniţele de la Neapole, 
va definitiva în 1602 printre altele şi lucrarea La Cittă del Sole (Cetatea 
Soarelui)*. Lucrarea, concepută iniţial ca un apendice la o altă scriere a 
lui (Politica), stă mărturie alături de mai stufoasele tratate ale sale (De 
Monarhia Christianorum, De Regimine Ecclesiae, Discorsi ai principi d'Italia, 
Dialogo politico contro Luterani, Calvinisti ed altri eretici, De Monarhia 
Hispanica, Monarhia Messiae etc.) pentru visul lui Campanella de reor¬ 
ganizare a întregii societăţi umane, de reformă a Bisericii catolice şi de 
reîntoarcere a umanităţii la statutul (natural) edenic, acela al inocenţei 
şi bunătăţii juvenile. 

Prima ediţie a lucrării a apărut în 1623 la Frankfurt în latină, deşi ver¬ 
siunea originală este scrisă în italiană („volgare"). A doua ediţie apare 
în 1637 la Paris, fiind urmată de o a treia, în 1643, la Utrecht. Lucrarea 
a cunoscut de timpuriu un succes binemeritat, fiind una din creaţiile cele 
mai citite ale timpului său, fapt cu atît mai remarcabil cu cît în acel secol 
se publică aproape un milion de titluri de carte. Succesul poate fi pus 
mai ales pe seama conţinutului ideatic: sub forma schiţării unei societăţi 
ideale autorul îşi manifestă deplina încredere în capacitatea oamenilor 
de a se organiza într-o societate guvernată după principii raţionale. 
Trebuie însă adăugat că lucrarea nu a fost cunoscută şi nici apreciată de 
contemporanii săi din Italia, reverberaţiile timpurii manifestîndu-se cu 
precădere în spaţiul cultural protestant de la nord de Alpi. 

Cetatea Soarelui ne este prezentată într-o manieră deja clasică (vezi 
Utopia lui Thomas More), sub forma unui dialog între un corăbier geno- 
vez şi intendentul unui han aparţinînd ordinului monahal al cavaleri¬ 
lor ospitalieri. în fapt, „dialogul" se dovedeşte a fi mai mult un monolog, 
o povestire la persoana întîi singular, în care căpitanul mărturiseşte cele 

văzute într-o ţară necunoscută, cu o ordine socială deosebită. Geografic, 
avem de-a face cu insula „Taprobana", veche denumire pentru Sri Lanka 
de astăzi, identificată uneori şi cu Sumatra. 

Lucrarea este scrisă într-un stil destul de uscat şi de simplu, fără 
înflorituri stilistice deosebite şi, în general, fără exemplificări foarte amă¬ 
nunţite. Aşadar, după cum am afirmat deja, succesul lucrării trebuie 
căutat în alt loc, şi nu în forma ei literară (deşi, în virtutea subtitlului, 
ea este un „dialog poetic"), ci mai degrabă în clarviziunea cu care sînt 
formulate principiile unei societăţi comuniste: egalitatea oamenilor, 
eliminarea proprietăţii private, dreptul la muncă şi la educaţie, datoria 
de a munci şi de a învăţa etc... 

Lucrarea îşi tTage seva şi se înscrie într-o tradiţie glorioasă a gîndirii 
politice, ale cărei începuturi frebuie căutate la Xenofon, Platon, Aristotel 
şi Augustin. 

De fapt, la o lectură mai atentă, se poate observa că aceste trimiteri, 
deşi în majoritatea cazurilor nu sînt făcute în mod explicit, sînt totuşi 
subînţelese, referirile la aceşti autori fiind considerate în fond superflue 
într-o epocă în care orice învăţat îşi croia ideile prin raportare la un 
model cultural dat de Antichitatea greco-latină. Cu toate acestea, nu 
lipsesc nici trimiterile precise, în special la textele platoniciene şi la cele 
ale lui Toma d'Aquino, ca şi manifestarea făţişă a dezacordului cu ide¬ 
ile Stagiritului, continuînd astfel linia ofensivei dusă de maestrul său 
Telesio împotriva lui Aristotel. 

Mai trebuie, de asemenea, stabilit şi în ce raport se află Cetatea Soarelui 
cu Utopia lui More, obiectiv dificil în lipsa unor trimiteri clare şi explicite 
la lucrarea în cauză. Cert este că opera lui Campanella se înscrie în genul 
„utopic", în care „acţiunea" este plasată într-un cadru spaţio-temporal 
asemănător mitului şi povestirilor fantastice. Procedeul îşi dovedeşte 
eficacitatea, pe de o parte, prin punerea la adăpost a autorului faţă de 
unele posibile obiecţii ale Inchiziţiei de a se fi abătut de la dogma ofi¬ 
cială catolică (ameninţare sub care Campanella s-a aflat de nenumărate 
ori), iar pe de alta prin asigurarea unui bun „succes la public", dat de 
atmosfera acelor vremuri de mari descoperiri geografice, în care o poves¬ 
tire de acest gen plutea, ca să spunem aşa, în aer. 

Prin intermediul povestirii marinarului genovez — o remarcabilă 
reîncarnare a personajului Hythlodeus din Utopia lui More — Campanella 
ne prezintă un oraş condus de un singur cîrmuitor, „il Sole" (sau 
„Metafisico"), sacerdot şi principe suprem care îngemănează toată pu¬ 
terea, cunoaşterea si iubirea (pp. 52-53). în fapt, acestea reprezintă cele 
trei mari domenii de activitate în care se divide viaţa oraşului, fiecare 
dintTe ele fiind condus de cîte un principe aflat sub directa oblăduire a 
Metafizicului: „Pon" (sau „Puterea" — de la potesta), „Sin" (sau „înţelep¬ 
ciunea" — de la sapienza) şi „Mor" (sau „Iubirea" — de la amore). Aceştia, 
la rîndul lor, supervizează alţi conducători cu competenţe mai restrînse 
şi mai specializate. „Puterea are în sarcina sa treburile păcii şi ale răz- 

boiului, artele militare [...]. înţelepciunea are în sarcina sa artele liberale 
şi mecanice, ştiinţele toate, magistraţii acestora şi doctorii, precum şi 
şcolile disciplinelor" (p. 53). „Iubirea are în sarcina sa, în primul rînd, per¬ 
petuarea speciei, de aceea se îngrijeşte să împreuneze bărbaţii cu femeile, 
în aşa fel încît să dea o progenitură" (p. 57). 

Ierarhia este astfel foarte riguroasă, deşi nu lipsită de contradicţii, 
fiecare avînd un rol precis conturat în cadrul comunităţii. Triumviratul 
rămîne strict în subordinea „conducătorului suprem" ce se dovedeşte a 
fi Metafizicul, el fiind cel ce are puteri depline în cetate. „Metafizicul se 
ocupă de toate aceste lucruri laolaltă cu cei trei principi, căci fără el nu 
se face nimic; toate treburile statului se discută între ei patru şi încorio 
înclină Metafizicul, concură şi ceilalţi în consens unanim" (p. 57). 

Cetatea Soarelui, deşi pare a fi o monarhie în toată regula, se dovedeşte 
în fond a fi ceea ce astăzi am numi „o republică democratică de tip 
antic", căci treburile publice sînt supuse dezbaterii populare, prin această 
adunare hotărîndu-se în fond cine trebuie să conducă (cu excepţia primi¬ 
lor patru). Interesant de remarcat aici este faptul că femeile sînt admise 
cu drepturi egale la această adunare şi în genere sînt văzute ca fiind egale 
bărbatului, idee cu adevărat deosebită penriu acele timpuri. „La fiecare 
lună nouă şi lună plină, după sacrificii, ei ţin un consiliu. Aici sînt admişi 
toţi cei care au împlinit 20 de ani, fiecare fiind îndemnat să spună ce 
anume lipseşte statului, care dintre magistraţi îşi îndeplineşte funcţia 
corect şi care nu. [...] Metafizicul şi cei trei principi ţin consiliu zilnic 
despre treburile curente, cercetînd, confirmînd şi dispunînd executarea 
celor decise în adunări" (p. 90). 

Baza societăţii lor — şi în fond marea inovaţie şi diferenţă faţă de 
starea de fapt a acelor timpuri — era eliminarea totală a proprietăţii pri¬ 
vate. Totul este în comun, totul aparţine colectivităţii, nelipsind astfel 
nici excesele, în sensul în care pentru solarieni şi femeile sînt „tot bun 
comunitar", neexistînd astfel ceea ce se înţelege îndeobşte prin familie. 
Dincolo de mirarea pe care o poate genera astăzi o asemenea idee, pentru 
Campanella, sensul unei astfel de stări este limpede: în raportul 
cetăţean-stat, statul este cel care aTe întîietate, bunăstării lui subor- 
donîndu-i-se acţiunile persoanelor. „Procrearea este tratată însă cu reli¬ 
giozitate în folosul republicii, iar nu al indivizilor. De aceea trebuie 
dirijată de magistraţi" (p. 72). 

In această tratare „ştiinţifico-raţională" a problemei procreaţiei, în care, 
cum am văzut mai sus, statul este profund interesat şi implicat, nu 
lipsesc nici unele nuanţe tragi-comice, inerente unei astfel de abordări. 
Dacă faptul că ni se spune că femeile au dreptul de a avea contact sexual 
după 19 ani, iar bărbaţii după 21 nu este în măsură să ne surprindă prea 
mult, nu mică ne este mirarea cînd citim că toate acestea se desfăşoară 
după un întreg ritual, în care „actorii" intTă în scenă doar la semnalul 
magiştrilor competenţi, după o atentă analiză a cine se potriveşte cu cine, 
după o digestie completă şi numai ca urmare a unor subtile calcule 

astrologice, în urma cărora se determină în ce măsură conjuncţia plane¬ 
telor este benefică sau nu raporturilor sexuale. Problema este abordată 
similar în cazul oamenilor şi în cel al animalelor, căci atunci cînd ni se 
descrie împerecherea animalelor, asemănarea este izbitoare. 

Principiul de selecţie a perechilor este unul metafizic, şi anume cel 
al armoniei contrariilor, în virtutea căruia se va căuta împerecherea na¬ 
turilor opuse: „după ce s-au spălat bine, se dedau operei venerice la 
fiecare a treia noapte, femeile voinice şi frumoase împreunîndu-se cu 
bărbaţi robuşti şi zeloşi, cele grase cu cei slabi şi cei graşi cu cele slabe, 
ca să se combine astfel raţional şi cu utilitate" (p. 69). Spre deosebire 
de concepţia similară din Republica lui Platon, aici nu se va proceda la 
o tragere la sorţi, tocmai pentru că aşa ceva nu poate fi lăsat la voia întîm- 
plării, mai ales că în cazul solarienilor nu avem de-a face cu diformitate 
sau alte deficienţe fizice de natură să nască suspiciuni în alegerea 
perechii, toţi fiind frumoşi şi sănătoşi, sau oricum scutiţi de sluţenie, 
tocmai ca urmare a acestei împreunări raţionale. Frumuseţea în Cetatea 
Soarelui este definită conform unui canon destul de îngust, practic şi 
„sportiv", „însemnînd la ei statură înaltă şi vioiciune" (pp. 72-73). 

în ceea ce priveşte pedepsele, tot de moarte mai au parte şi laşii, cel 
ce nu-şi ajută camaradul în război sau cel care nu s-a supus ordinelor 
(vezi p. 81 şi urm.). Cei neglijenţi, nesupuşi şi îndărătnici sînt bătuţi cu 
vergile, iar sodomia este pedepsită prin purtarea timp de două zile a 
încălţămintei legate de gît (p. 68). O altă sancţiune o reprezintă exilul, 
privarea de masa comună şi interdicţia de a avea raporturi sexuale sau 
de a participa la slujba religioasă. Răsplata pentru fapte bune şi sîrg la 
învăţat ia forma coroniţelor, mîncării sau-hcinelor, lucruri ce li se oferă 
într-un cadru festiv, fapte asemănătoare întîmplîndu-se şi cu cei ce s-au 
distins în lupte. 

Sentinţa se pronunţa repede, ducîndu-se la îndeplinire în timpul cel 
mai scurt. Legile sînt puţine şi clare, lucru ce întăreşte această atmosferă 
spartană, în care faptele şi lucrurile nu prea suscită controverse şi nelă¬ 
muriri, totul fiind clar şi precis, fără a lăsa loc la prea multe interpretări 
(vezi p. 93). 

Stilul de viată este monahal, dacă nu chiar si mai sever. Mănîncă 
bineînţeles în comun, fiind serviţi de cei mai tineri, timp în care li se citeşte 
ceva, prilej cu care discută şi aprofundează acel text. Se îmbracă la fel, 
detestînd culoarea neagră ca fiind cel mai „abject dintre lucruri", în 
timp ce „socotesc îngîmfarea drept viciul cel mai execrabil" (p. 73 — vezi 
profunda asemănare cu detestarea trufiei de către utopieni). îşi schimbă 
hainele de patru ori pe an şi locuinţa la fiecare şase luni (spre deosebire 
de locuitorii Utopiei lui More, unde acest lucru se întîmpla la zece ani!). 
Toate acestea se desfăşoară sub atentă supraveghere, la indicaţiile magis¬ 
traţilor, şi în special ale celor din subordinea Iubirii. Muncesc doar patru 
ore pe zi, restul timpului petrecîndu-şi-1 învăţînd, citind, scriind. 

povestind, discutînd ori jucînd diferite jocuri şi întrecîndu-se în aer liber 
(vezi p. 74). 

Educaţia lor începe de la o vîrstă fragedă, cu scopul de a-i face să 
cunoască şi să exercite pe rînd toate activităţile pe care le desfăşoară 
semenii lor. Teoretic, aceasta se efectuează prin explicaţii şi indicaţii, 
dar mai ales prin puterea exemplului, întrucît zidurile Cetăţii înfăţişează 
prin imagini succesive întreg universul cunoaşterii umane. Modalitatea 
are menirea de a da încă o palmă pedagogiei de tip scolastic şi aristotelic, 
în care forma verbală a informaţiei era cea mai preţuită, spre deosebire 
de Campanella ce se arată adeptul unui stil direct, în care puterea exem¬ 
plului şi a imaginii se vădeşte de o importanţă capitală. N-au lipsit însă 
nici deturnările şi mistificările acestei practici în care lumea vizuală a 
imaginii îşi dovedeşte întîietatea faţă de cea descrisă prin cuvinte, unii 
comentatori văzînd în stilul pompos şi educativ al „artei roşii" din era 
comunistă reminiscenţe ale acestei concepţii. Interpretarea nu este com¬ 
plet gratuită, întrucît Gorki a citit Cetatea Soarelui în Italia, povestind-o 
mai apoi lui Lunacearski şi lui Lenin şi creionînd astfel orientarea artei 
oficiale de tipul realismului socialist. 

Practic însă, meseriile se învaţă prin exercitarea lor, activitate la care 
sînt supuşi toţi solarienii. Ca urmare a tuturor acestor trăsături ale so¬ 
cietăţii lor rezultatele sînt într-adevăr uimitoare, în sensul în care şcolarii 
asimilează cunoştinţele într-un ritm uimitor de rapid, astfel că ei pro¬ 
gresează de 10-15 ori mai rapid decît restul omenirii (p. 64). în urma 
observării aptitudinilor fiecăruia şi în conformitate cu datele astrale ale 
fiecărui individ, se stabileşte astfel în mod raţional ce meserie sau, mai 
corect spus, ce activitate i se potriveşte fiecăruia. „Iubirea de patrie" şi 
acest principiu al distribuirii sarcinilor în conformitate cu aptitudinile 
fiecăruia sînt foarte importante, căci în fond ele asigură coeziunea şi buna 
funcţionare a sistemului. Etatismul acesta sui-generis, afirmarea faptului 
că statul este mai important decît individul, apare în text de mai multe 
ori, cea mai explicită expresie putînd fi găsită în cuvintele: „Ei spun că 
trebuie să aibă grijă mai întîi de viaţa tuturor şi apoi de a indivizilor în 
parte" (p. 86). 

O încercare de a caracteriza succint societatea solarienilor ar duce la 
ceva de genul: o organizaţie comunistă, cu elemente atît mistice, cît şi 
raţionale, în care statul are întîietate în raport cu individul şi ale cărui 
legi de bază sînt: egalitatea cetăţenilor, proprietatea în comun, legea 
talionului şi cea a „omului potrivit la locul potrivit". 

Războiul este considerat o problemă de interes naţional, la care par¬ 
ticipă cu toate forţele, şi nu fără o oarecare urmă de plăcere. Ca şi 
locuitorii Utopiei, solarienii se dovedesc invincibili şi ca urmare a credin¬ 
ţei în nemurirea sufletului, deşi primii preferă să angajeze mercenari sau 
să cumpere diverşi demnitari străini, în timp ce ultimii participă efectiv 
la război. Pregătirea pentru un eventual conflict armat începe de la o 

vîrstă fragedă, indiferent de sex sau dacă se află sau nu în stare de 
război. 

O parte foarte importantă a descrierii, ce se doreşte poate şi un sfîr- 
şit apoteotic, este dedicată vieţii religioase şi, în genere, problemelor de 
metafizică şi de etică (pp. 94-114). întreaga ierarhie socială de distribuţie 
a funcţiilor şi poziţiilor în Cetate este dublată şi de o structură paralelă 
de sorginte religioasă. în fapt, asistăm la prezentarea unui ideal clasic 
în care Civita Dei îşi găseşte întruparea într-o comunitate omenească 
condusă conform normelor divine. Astfel că Metafizicul va întruchipa 
şi funcţia de sacerdot suprem, a cărui sarcină, alături bineînţeles de a 
celorlalţi magistraţi superiori, şi ei învestiţi cu puteri religioase, este de 
a purifica conştiinţele. Aceasta se înfăptuieşte precum în creştinism, 
prin taina spovedaniei: „întreaga cetate îşi destăinuie magistraţilor 
păcatele, într-o confesiune tainică, aşa cum obişnuim şi noi; aceştia 
purifică sufletele, cunoscînd astfel şi păcatele care bîntuie în popor" 
(p. 94). Astfel, spovedania îşi dovedeşte utilitatea şi în plan social, con¬ 
ducătorii ştiind de ce suferă indivizii, putînd lua din timp măsurile 
necesare. Religia lor este una de factură monoteistă, un fel de creştinism 
fără Isus, în care se recuperează şi unele credinţe şi ritualuri antice, 
precum şi unele practici semitice. 

Cultura lor este de sorginte indo-europeană, deşi poate prin însuşi 
acest cult al Soarelui, am fi înclinaţi să credem că povestea genovezului 
nu-i de fapt decît o descriere a vieţii incaşilor („fiii soarelui"). Campanella 
afirmă însă explicit în text faptul că aceştia nu sînt în fond decît un 
popor descendent din vechea Indie, fiind un fel de amestec între brah- 
manism şi pitagoreism (p. 77). Dacă prin „brahmani" autorul nu pare 
a viza decît o subliniere a originii indiene a solarienilor, referirea la 
„frăţia" pitagoreică ne pare mult mai sugestivă şi mai plină de înţe¬ 
lesuri, şi aceasta în cel puţin două sensuri. Mai întîi, trimiterea pare a 
avea rolul explicit de a indica faptul că Cetatea Soarelui reaminteşte, recu¬ 
perează şi întrupează în acelaşi timp idealurile de fondare a unei comu¬ 
nităţi umane guvernate în mod raţional, avînd la bază deplina egalitate 
a membrilor ei şi posesia în comun a bunurilor de care dispun. Apoi să 
nu uităm „adoraţia" pitagoreicilor pentru număr, pentru ei legile mate¬ 
maticii, calculul şi proporţiile avînd o funcţie mistică, fiind cheia de 
înţelegere a întregului univers. Toate acestea le găsim sublimate în textul 
lui Campanella sub forma calculelor astrologice, determinante în luarea 
oricărei hotărîri, de la a învesti pe Metafizic cu funcţia supremă pînă la 
a împerechea două animale sau de la a semăna pămîntul pînă la a 
purcede la război. 

Trebuie spus că numele de „Cetatea Soarelui" vine tocmai de la 
această credinţă în „mersul astrelor", acest cult pentru stele culminînd 
cu adoraţia pentru soare. „în soare, ei contemplă pe Dumnezeu, 
cunoscîndu-1 şi numindu-1 semnul, chipul lui Dumnezeu, fiinţa vie din 
care au izvorît lumina, căldura, viaţa, fertilitatea şi toate bunurile aflate 

pe pămînt. De aceea au construit altarul după modelul soarelui, iar sa- 
cerdoţii adoră pe Dumnezeu în soare şi în stele [...] căci ei cred că 
Dumnezeu şi-a arătat frumuseţea sa în cer, iar chipul în soare, care este 
trofeul şi imaginea sa" (p. 99). 

Povestirea continuă mai apoi cu o seamă de descrieri ale concepţiei 
lor metafizice, despre cum este făcută lumea, despre originea ei etc., 
lucruri interesante, dar care nu-şi găsesc rostul într-o operă cu o miză 
în primul rînd moral-politică. Dintre acestea vom trece succint în revistă 
doar concepţia lor despre păcat, cît şi poziţia solarienilor în ce priveşte 
liberul arbitru. 

Păcatul este văzut la nivelul individului drept un „defect de voinţă", 
ontologic acesta fiind conceput într-un mod ce aminteşte dialogul Lysis 
al lui Platon, adică inerent lipsei de ordine universală, opus unui cosmos 
ordonat, generator de bine, adevăr şi frumos. A greşi înseamnă astfel a 
tulbura cu bună-ştiinţă ordinea universului, înseamnă a te supune nean¬ 
tului dizolvator şi dezordonator. Deşi nu recunosc revelaţia mîntuirii 
dezvăluită în Noul Testament, prin mesajul lui Isus Hristos, solarienii 
„adoră pe Dumnezeu în trinitate, zicînd că Dumnezeu este puterea 
supremă, că din aceasta purcede înţelepciunea supremă, care este, de 
asemenea, identică cu Dumnezeu, şi din ele iubirea: care este şi putere 
şi înţelepciune" (p. 108). Acest lucru explică în definitiv şi structura ie¬ 
rarhiei social-politice, căci în fond o societate perfectă nu poate decît să 
oglindească perfecţiunea însăşi, adică pe Dumnezeu. Astfel că o bună 
ordine socială nu poate decît să se juxtapună celei divine, religia 
dovedindu-se cel mai important liant social. 

Problema devine spinoasă mai departe, căci Dumnezeu în omni¬ 
scienţa Sa cunoaşte desfăşurarea tuturor faptelor viitoare, acestea fiind 
astfel predeterminate în mod fatal, nelăsînd loc unei acţiuni umane 
libere şi independente. Solarienii, avînd un „adevărat cult pentru liber¬ 
tatea umană" (p. 113), tranşează problema liberului arbitru prin cre¬ 
dinţa că în fond influenţa divină nu se răsfrînge decît la nivelul corpului 
şi al simţurilor, voinţa şi intelectul fiind libere şi nesupuse influenţei 
astrale: „stelele, care se mişcă departe de noi şi atît de suav, nu pot să 
ne constrîngă să acţionăm împotriva hotărîrii noastre [...] omul este atît 
de liber, că blestemă şi pe Dumnezeu" ( ibid .). Deşi concepţia expusă de 
Campanella se dovedeşte profund tributară credinţei şi calculelor astro- 
logice, liberul arbitru este susţinut cu o stăruinţă vecină cu inconsis¬ 
tenţa: „aştrii sînt numai semne ale celor supranaturale, numai ocazii, 
invitaţii şi înclinaţii ale celor voluntare. Căci soarele care răsare nu ne 
obligă să ne sculăm din pat, ci doar ne invită şi ne arată ce e bine să 
facem" (p. 108). Afirmînd în fond concordanţa legilor cereşti cu cele 
pămînteşti şi morale, povestirea se termină la fel de abrupt cum a şi 
început. 

Latura de poveste fabuloasă este accentuată prin faptul că descrierea 
este presărată cu semnalarea a tot felul de secrete pe care solarienii le deţin 
şi care le asigură o supremaţie tehnologică în faţa restului lumii. Astfel 

că, în cele ale transportului şi ale navigaţiei, sîntem martori la existenţa 
unor „care cu vele care merg împotriva vîntului" (p. 85) şi a unor „trireme 
fără vele şi vîsle" (p. 86) ce se deplasează totuşi prin angrenare foarte 
uşoară de „o morişcă de la pupă" (p. 113). Dacă în arta războiului ne 
este prezentată drept un mare secret măiestria de a mîna calul doar cu 
ajutorul picioarelor (p. 80), în domeniul sănătăţii asistăm la o întreagă 
gamă de „secrete pentru igienă, sănătate şi robusteţe" (p. 89), culminînd 
cu „secretul reîntineririi vieţii la şapte ani" (p. 90). Lista secretelor poate 
fi încheiată apoteotic prin menţionarea „artei de a zbura" (pp. 106,112), 
acest vis al omenirii din toate timpurile, exacerbat în epocă de creaţia 
şi intuiţiile lui Leonardo da Vinci. 

Cu toate aceste „năzdrăvănii" şi imposibilităţi tehnice, concepţia din 
Cetatea Soarelui se dovedeşte utopică nu atît pentru că este nereală şi nere- 
alistă, cît mai ales pentru că este hrănită din credinţa într-o societate mai 
bună ce se înscrie inevitabil în sfera posibilului. Cele ce apar în text sînt 
rodul unui vis, însă al unui vis ce vrea să guste din consistenţa realităţii. 
In fond poate că aici şi rezidă frumuseţea şi ameninţarea oricărei „utopii", 
în faptul că, nefiind reală, ea „suceşte minţile" mai tare decît realitatea 
însăşi... 

Deşi multe din povestea marinarului genovez pot fi găsite şi în Utopia, 
nu se poate identifica în Cetatea Soarelui vreo mărturie clară a lecturii lui 
More. Dacă există o influenţă a acestuia, ea nu poate fi decît una de ordin 
general, la nivelul ansamblului, căci la nivelul detaliului cele două socie¬ 
tăţii ideale se dovedesc a fi totuşi destul de diferite (vezi concepţiile 
asupra sclaviei, familiei etc.). 

In ciuda paralelelor şi trimiterilor care se pot face la alte lucrări şi 
concepţii (şi în special la scrierile lui Platon şi More), Campanella nu poate 
fi totuşi caracterizat drept un simplu compilator şi vulgarizator al ideilor 
celor doi. El este şi va rămîne un autor original, ale cărui lucrare şi con¬ 
cepţie au avut o influenţă decisivă asupra istoriei gîndirii moral-politice, 
şi mai ales asupra „capitolului" acesteia referitor la istoria socialismului 
utopic, dar şi la acela al comunismului. Mărturie stă şi faptul că numele 
lui Campanella poate fi găsit în lista părinţilor Revoluţiei ruse, ce se 
găseşte pe obeliscul din Piaţa Roşie, la Moscova. 

Notă 

* Citatele din text pentru care nu se indică decît pagina sînt din Tommaso 
Campanella, Cetatea Soarelui, Editura Ştiinţifică, 1959. în prezentarea citatelor 
au fost îndreptate tacit unele neconcordanţe din traducere cu originalul, 
avîndu-se în vedere ediţia italienească: La Cittă del Sole, Feltrinelli, Milano, 
1991. 

Referinţe 

» 

Ediţie de lucru 

Tommaso Campanella, La Citta del Sole, ediţie îngrijită de Adriano Seroni, 
Feltrinelli, Milano, 1991 




CONFUCIUS 


76 


Ediţie românească 

Tommaso Campanella, Cetatea Soarelui, Editura Ştiinţifică, Bucureşti, 1959 
Exegeză 

L. Amabile, Fra Tommaso Campanella, la sua congiura, i suoi processi e la sua pazzia, 
3 voi., Morano, Neapole, 1882 

G. Bock, Thomas Campanella, Max Niemeyer Verlag, Ttibingen, 1974 
B.M. Bonasea, T. Campanella, Pioneer of Modern Thought, Washington, 1969 
L. Firpo, Richerche campanelliene, Sansoni, Florenţa, 1947 

F.E. Manuel, FP. Manuel, Utopian Thought in the Western World, The Belknap Press 
of Harvard University Press, Cambridge, Mass., 1980 

Alte scrieri 

Tommaso Campanella, Cristologia, Centro intemazionale di studi umanistici. 
Roma, 1958 

Tommaso Campanella, Cosmologia, Centro intemazionale di studi umanistici. 

Roma, 1964 _ 

Sorin Costreie 


Confucius (551-479 î.H.) 
ANALECTE 


Confucius este forma latinizată a numelui onorific de Kong Fu zi — 
Maestrul Kong — care îl desemnează pe cel mai important filozof chinez, 
Kong Ni sau Kong Qiu din statul Lu. Confucius a trăit între 551 şi 479 
î.H., în perioada denumită a „Statelor Combatante". Biografia sa, alcă¬ 
tuită de Sima Qian (145-86 î. H.), menţionează funcţii importante pe care 
le-ar fi deţinut în principatul Lu, precum şi faptul că, nemulţumit de com¬ 
portamentul suveranului, Confucius a renunţat la toate onorurile şi a 
petrecut treisprezece ani în exil, căutînd un principe cu adevărat virtuos. 
O dată aceste căutări abandonate, Kong Qiu a revenit în Lu şi a înfiinţat 
o şcoală — probabil o şcoală de rituri — care a devenit punctul de ple¬ 
care al unuia dintre cele mai importante fenomene intelectuale şi politice 
din istoria Chinei: Ru jia (literal „familia cărturarilor") — Şcoala confu- 
cianistă. 

Doctrina literaţilor confucianişti, a celor care, începînd din epoca 
Han de Vest (206 î.H-2 d.H.), au dominat aparatul birocratic al impe¬ 
riului chinez timp de un mileniu şi jumătate, are drept sursă un număr 
de şase scrieri antice — Cele şase canoane — pe care tradiţia le atribuie 
Maestrului Kong: Shi jing (Cartea poemelor), Shu jing (Cartea edictelor), Yi 
jing (Cartea schimbărilor), Yue jing (Cartea cîntecelor), Li ji (Cartea riturilor) 
şi Chun Qiu [Analele Primăvara — Toamna). O astfel de operă l-ar face pe 
Confucius nu numai întemeietor de şcoală filozofică, ci şi primul autor 

de literatură în lumea chineză, primul care a utilizat scrierea nu doar ca 
pe un instrument ritual sau administrativ. Pe de altă parte, disputa filo¬ 
zofică în jurul acestor texte este foarte veche, iar debutul său s-a produs 
în secolul al II-lea î.H. chiar în interiorul şcolii confucianiste. Două 
subiecte se află în discuţie: fidelitatea variantelor pe care le cunoaştem 
faţă de textele originare (ţinînd seama de faptul că toate cărţile confu¬ 
cianiste au fost arse în 213 î.H. din ordinul împăratului Shi Huang Di) 
şi contribuţia Maestrului la redactarea cărţilor clasice (care, de altfel, nu 
sînt opere originale, ci compilaţii a căror vechime, conform analizei filo¬ 
zofice şi istorice, nu este aceeaşi). Analele Primăvara — Toamna par să fie, 
cu adevărat, realizate în forma actuală prin efortul ordonator al lui 
Confucius, aşa cum pretinde tradiţia. Este o ipoteză susţinută şi de 
faptul că textele care se află la baza Analelor constituiau arhivele oficiale 
ale regatului Lu, însemnările istoriografilor de curte, arhivişti, dar mai 
ales specialişti în rituri şi responsabili de buna respectare a acestora. Nu 
ar fi fost nimic neobişnuit, aşadar, ca astfel de texte să trezească interesul 
şi să devină obiect de studiu pentru un profesor de rituri aşa cum era 
Confucius însuşi. 

Lucrarea care reprezintă însă moştenirea doctrinală a lui Kong Fu zi 
nu este inclusă între cele şase canoane. Este vorba despre Lun yu — 
Analectele (dialogurile), cartea care relatează unele dintre conversaţiile 
Maestrului cu cei mai apropiaţi dintre discipolii săi. Deşi redactarea 
Analectelor a început după moartea lui Confucius şi a continuat timp de 
două generaţii, textul acesta este, în general, considerat adevărata operă 
a lui Kong Qiu, singura în care el îşi explică ideile şi îşi defineşte con¬ 
ceptele. Nu este vorba despre un discurs filozofic sistematic, iar titlul 
(care poate fi tradus prin „dialoguri") nu trebuie să sugereze în mod 
necesar o asemănare cu maieutica platoniciană. Conversaţiile relatate în 
Analecte sînt fragmentare, iar răspunsurile Maestrului au adesea un ca¬ 
racter criptic şi iau mai degrabă forma unor aforisme decît aceea a unei 
analize filozofice. Existenţa unei tradiţii care lega scrierea mai mult de 
ritualism decît de scopurile profane, dorinţa mărturisită a lui Confucius 
de a nu fi original, ci doar un bun imitator al trecutului (atitudine cul¬ 
turală tipică, de altfel, în civilizaţiile tradiţionale) reprezintă probabil 
explicaţia pentru faptul că Maestrul nu a lăsat un text pe care să-l putem 
considera, cu adevărat, opera sa personală. Forma în care discipolii au 
ales să transmită învăţăturile sale oferă totuşi suficiente elemente pentru 
reconstituirea sistemului conceptual care se află la baza confucianis¬ 
mului clasic. 

Noţiunea fundamentală este cea de ren, termen care apare de peste 
o sută de ori în Analecte şi căruia îi sînt dedicate în mod exclusiv cinci¬ 
zeci şi opt de pasaje. Termenul a primit cel mai adesea traducerea de 
omenie sau de bunătate, fără ca nici una dintre variantele occidentale să 
poată acoperi în întregime sensul pe care acesta îl are în limbajul con- 
fucianist. Dificultăţile rezultă mai ales din faptul că Analectele nu cuprind 
ceea ce am putea considera o definiţie de referinţă pentru conceptul de 

ren. Pe de altă parte, forma grafică a cuvîntului (limba chineză este 
reprezentată grafic printr-o scriere de tip logografic) este plină de suges¬ 
tii: semnul care indică cuvîntul „om" (care în chineză se pronunţă tot 
ren) alături de cel care indică cifra „doi". Putem presupune, aşadar, că 
ren —omenia se referă, în limbaj confucianist, la o relaţie la care participă 
două persoane. Relevant este faptul că termenul, în grafica descrisă, nu 
a putut fi identificat în texte anterioare Analectelor. Cel mai probabil 
este, aşadar, faptul că ren din Analecte nu este numai un „neologism" în 
epoca lui Confucius, dar poate că Maestrul însuşi (sau unul dintre dis¬ 
cipolii din prima generaţie) l-a creat ca instrument de lucru. In cazul 
acesta, ren ar desemna prin excelenţă o calitate umană care constă în 
capacitatea de a stabili relaţii corecte, dar şi o virtute, aceea de a înţelege 
şi de a urma adevărata natură a relaţiilor dintre oameni. Relaţia dintre 
părinţi şi copii este modelul după care Confucius consideră că trebuie 
stabilite toate raporturile sociale, astfel încît ierarhiile să fie clare, iar între 
parteneri să funcţioneze cîteva principii fundamentale: respectul faţă de 
superiori-pietatea ( xiao ), dreptatea (t/z) şi reciprocitatea (shu). Toate 
tipurile de relaţii inter-umane descrise în Analecte (tată-fiu; soţ-soţie; 
suveran-supus; magistru-elev etc.) presupun o ierarhie, îndatoriri speci¬ 
fice pentru fiecare dintre cei implicaţi şi reguli de comportament, ca o 
serie de „roluri" sociale pe care fiecare persoană care doreşte să aibă un 
comportament corect trebuie să le îndeplinească. Ceea ce descrie Maestrul 
nu este însă o piesă de teatru, ci un ritual în care actanţii au atribuţii 
exacte, pe care nu le pot ignora şi nici nu le pot depăşi: „Suveranul să 
fie suveran, supusul să fie supus, tatăl tată şi fiul fiu" ( Analecte 12.11). 

Prin urmare, o dată ce toţi oamenii ajung să cunoască şi să respecte 
ren (= totalitatea relaţiilor corecte) lumea devine perfectă, pentru că are 
forma unui imens ritual social (li), imediat comprehensibil, uşor de 
guvernat şi imobil în esenţa sa (după modelul „centrului" ordonator). 
Viziunea aceasta a unei societăţi ca un imens ritual este tipică pentru 
Confucius care era, înainte de toate, un specialist în rituri şi ceremonii. 
Pe de altă parte, ea convine unui ideal politic al Maestrului: reînvierea 
virtuţilor guvernării dinastiei Zhou de Apus (1122-771 î.H.). 

„Eu transmit, nu inventez. Sînt credincios Cărţilor vechi şi le venerez" 
(Analecte 7.1). Cele şase canoane — „Cărţile vechi" — a căror alcătuire este 
atribuită lui Confucius se compun din texte care datează în mare parte 
din epoca Zhou. Faptul că Maestrul le utilizează ca surse ale doctrinei 
sale reprezintă cea mai bună explicaţie pentru preferinţa declarată a 
acestuia faţă de sistemul de guvernare Zhou: „Dinastia Zhou pe cele două 
dinastii dinainte le-a imitat. O, cît de bogat e ritul lor şi cît de rafinat! 
La rîndul meu, modelul celor din Zhou l-am urmat" (Analecte 3.14). 

Organizarea regatului Zhou era bazată pe distincţia clară dintre aris¬ 
tocraţie — în interiorul căreia raporturile sînt stabilite în virtutea drep¬ 
tului de partidpare la cultul strămoşilor — şi oamenii de rînd, organizaţi 

în comunităţi care nu aveau în comun o serie de strămoşi, ci o serie de 
obligaţii faţă de suveran. Funcţiile în stat erau repartizate după relaţiile 
de rudenie între clanurile aristocratice şi în interiorul lor, între care se 
stabileau raporturi ierarhice impuse de accesul la rit (şeful unei familii 
îl poate onora pe tatăl său; şeful casei senioriale dedică un cult 
strămoşului fondator al liniei; regele, ca şef al întregului clan, este sin¬ 
gurul care îl poate invoca în mod ritual pe întemeietorul legendar al 
dinastiei). Acesta este deci sistemul sociofamilial, dublat de unul ritual, 
pe care Confucius îl admiră şi pe care încearcă să-l restabilească. 

Prima soluţie teoretică este adoptarea relaţiei filiale ca relaţie model 
pentru descrierea tuturor celorlalte care compun ren. Este o interpretare 
dată relaţiilor publice care se regăseşte în termenul pe care canoanele 
confucianiste îl utilizează pentru a desemna Statul: guo jia (guo = ţară; 
jin = familie). Analcctele sugerează totuşi faptul că între relaţiile tată-fiu 
şi suveran-supus există o mare diferenţă, care rezultă mai ales din 
greutatea pe care o are principiul reciprocităţii în cele două cazuri. în 
privinţa relaţiei filiale situaţia este clară — obedienţa datorată de fiu tre¬ 
buie să fie necondiţionată: „Meng Sun m-a întrebat ce este respectul 
filial. I-am răspuns: «Să nu fii niciodată nesupus»" (Analecte 2.5). Raportul 
putere-supunere nu este acelaşi în cazul guvernării. Analectele cuprind 
numeroase pasaje în care Maestrul sugerează faptul că un suveran îşi 
poate înstrăina poporul, iar atitudinea acestuia din urmă nu ar fi nejus¬ 
tificată dacă regele dovedeşte că este lipsit de virtute. Greşelile părinţilor 
sînt deci întotdeauna acceptate, dar nu şi cele ale regilor. Confucius nu 
a dat acestei idei o formă atît de radicală, dar urmaşul său Meng zi 
(372-289 î.H.) a fost mult mai explicit. El a dat prima formă a unei teorii 
care în secolul al II-lea î.H. va deveni doctrina imperială oficială: „teoria 
mandatului divin". Meng zi consideră că „virtutea" prin care un rege 
guvernează este un dar din partea Cerului, însă un dar pe care Cerul îl 
poate retrage. Dacă lucrul acesta se întîmplă, poporul poate afla care este 
voinţa divină urmărind fenomenele naturii şi are datoria de a-1 înlocui 
pe suveranul lipsit de virtute cu un altul, deţinător al unui nou „mandat 
divin". 

în societatea perfectă dorită de Confucius, societate în care ierarhia 
şi diferenţele sînt în mod fidel exprimate prin comportament, denumirile 
primesc o semnificaţie aparte: ele sînt cele care fac realitatea explicită. 
Dacă, pentru o bună guvernare, este esenţială buna cunoaştere a relaţi¬ 
ilor care compun ren, atund utilizarea corectă a numelui rezervat fiecărui 
partidpant la ren este indispensabilă regelui virtuos. între comportament 

— ca esenţă a rolului social — şi denumire — ca formă a aceluiaşi rol 

— nu trebuie să existe inconsecvenţe generatoare de confuzie şi haos. 
Aceasta este justificarea teoretică a „rectificării numelor" (zheng ming), 
a modificării unei denumiri în funcţie de comportamentul celui care o 
poartă: un fiu nerespectuos nu mai poate fi denumit „fiu", un ministru 

lipsit de loialitate trebuie desemnat ca „trădător" etc. Numai prin „rec¬ 
tificarea numelor" suveranul poate să ia decizii corecte şi înţelese de către 
toţi supuşii săi. Pentru unul dintre urmaşii lui Confucius, filozoful Xun 
zi (298-238 î.H.), problema discriminărilor radicale devine esenţială din 
două motive: pe de o parte, pentru că denumirile permit formularea regu¬ 
lilor — deci permit guvernarea în conformitate cu un spirit pozitiv, care 
nu este dependent de cult sau de practicile divinatorii; pe de altă parte, 
pentru că reprezintă o justificare pentru interpretarea pe care Xun zi o 
dă „naturii umane". 

Analectele reprezintă un nivel incipient al teoriei confucianiste, o 
etapă în care Maestrul nu pare încă pregătit să accepte cu totul ideea 
după care orice persoană, indiferent de statutul stabilit prin naştere, 
poate să devină un „om superior" (da ren) sau un „om ales" (jun zi) 
deţinător al virtuţii — ren. Confucius utilizează atît termenul de sili 
(„intelectual") care are o dublă conotaţie (indică un statut profesional, 
dar şi unul social dobîndit prin naştere), cît şi pe cel de ru („cărturarul") 
care îi desemnează pe cei care devin, prin studiu, specialişti în scrierile 
antice şi deţinători ai virtuţii. Analectele nu explică în mod clar dacă 
„omul ales" are sau nu calităţi înnăscute, dacă apartenenţa la o familie 
nobilă asigură dobîndirea statutului de jun zi sau dacă studiul este sufi¬ 
cient pentru aceasta, indiferent de originea socială. Există totuşi în 
parabolele şi aforismele Maestrului suficiente elemente care i-au încu¬ 
rajat pe urmaşii săi, mai ales pe Xun zi, să considere că natura umană 
este perfectibilă, iar statutul de „om superior" nu este dat de naştere, ci 
de capacitatea fiecăruia de a se perfecţiona într-unul sau altul dintre cele 
patru domenii pe care Maestrul le enumerase: da xing — virtutea, regu¬ 
lile de comportament; yan yu — elocinţa; zheng shi — ştiinţa guvernării; 
zven xue — studiul cărţilor clasice. Consecinţele acestei idei pentru istoria 
lumii chineze au fost impresionante. A fost justificarea doctrinală a înfi¬ 
inţării şcolilor publice şi comunale, a recrutării funcţionarilor statului 
din toate categoriile sociale avînd drept unic criteriu buna lor pregătire, 
a constituirii unei categorii sociale, profesionale şi culturale noi — biro¬ 
craţii, noua clasă politică a Imperiului chinez. Este o idee care a asigu¬ 
rat o uluitoare mobilitate socială pe verticală în interiorul lumii chineze 
şi a determinat birocraţia imperială să funcţioneze ca o elită deschisă, 
ceea ce explică, de altfel, neobişnuita longevitate a sistemului politic 
bazat pe doctrina confucianistă. 

Referinţe 

Benjamin Constant (1767-1830) 

DESPRE LIBERTATEA ANTICILOR 

ÎN COMPARAŢIE CU LIBERTATEA MODERNILOR (1819) 

Un personaj original 

Alături de Tocqueville, Guizot şi Germaine de Stael, Benjamin Constant 
poate fi socotit unul dintre părinţii fondatori ai liberalismului francez 
postrevoluţionar. Destinul său a fost marcat în mod profund de episodul 
Revoluţiei franceze, urmat de ascensiunea şi căderea lui Napoleon şi 
Restauraţia familiei Bourbon. Cosmopolit prin educaţie, cu studii la 
Erlangen şi Edinburgh, marcat profund de spiritul protestantismului. 
Constant a fost un prieten intim al Doamnei de Stael, în al cărei faimos 
cerc de la Coppet a avut prilejul să cunoască multe dintre figurile libe¬ 
rale şi culturale marcante ale epocii. Exilul devine o constantă a vieţii 
sale alături de Germaine de Stael; persona nou grata sub Bonaparte, 
părăseşte Franţa în 1803, la patru ani după numirea sa în Tribunat. 
Constant îşi va uimi însă contemporanii prin sprijinul pe care l-a acordat 
împăratului revenit pe tron pentru scurta perioadă de o sută de zile în 
1814. Cu acest prilej. Constant redactează un celebru Acte aditionnel, un 
proiect de Constituţie pe care a sperat să-l impună unui Napoleon con¬ 
vertit pe moment la o nouă formă de guvernare constituţională (limitată). 
După revenirea lui Ludovic al XVIII-lea pe tron. Constant rămîne implicat 
în politică, stabilindu-se definitiv în Franţa. Scrie şi publică enorm în 
această perioadă în diverse gazete ale epocii, se lansează în savante 
polemici cu Chateaubriand, Bonald, Vitrolles pe teme diverse precum doc¬ 
trinele politice, libertatea presei, legea electorală, rolul monarhului. în 1819, 
este ales în Camera Deputaţilor în tabăra liberală de stînga; îşi pierde locul 

în 1822, pentru a-1 recîştiga în 1824. Se stinge din viaţă în decembrie 
1830, la puţin timp după triumful Revoluţiei din Iulie, ale cărei idei le 
apărase în scrierile sale. 

Cunoscut de publicul larg mai mult pentru opera sa literară, ca autor 
al lui Adolphc, Constant a fost în acelaşi timp un prolific şi profund 
filozof politic, ale cărui scrieri au avut un ecou major în epocă. în operele 
sale — concepute şi publicate de-a lungul a mai bine de trei decenii — 
Constant a abordat probleme fundamentale precum natura societăţii 
(comerciale) modeme, guvernarea reprezentativă sau constituţiona¬ 
lismul. Aceste teme au fost abordate în importante scrieri precum De la 
force du gouvernement actuel et de la necessite de s'y allier (1796), Des reac- 
tions politicjues (1797), Des effets de la terreur (1797), De l'esprit de conquete 
et d'usurpation (1814), Principes de politiques (1815), sau Commentaire sur 
Vouvrage de Filangeri (1822-1824). Astăzi însă, Constant este cunoscut şi 
rememorat înainte de toate ca autor al unui celebru eseu-discurs, ade¬ 
vărată chintesenţă a filozofiei sale politice: De la liberte des anciens com- 
paree ă celle des modernes (Despre libertatea anticilor în comparaţie cu libertatea 
modernilor, 1819)*. în acest eseu, Constant reia şi sintetizează toate temele 
care l-au preocupat de-a lungul întregii sale vieţi. în centrul discursului 
său se află o meditaţie profundă asupra libertăţii moderne, a limitelor 
şi virtuţilor participării politice, teme care ne vor reţine atenţia în cele 
ce urmează. 


Libertatea modernilor 

Discursul lui Constant pe tema libertăţii modernilor comparate cu liber¬ 
tatea anticilor sintetizează nu numai întreaga sa gîndire politică, ci şi o 
lungă dezbatere în epocă. Tema era, într-adevăr, departe de a fi nouă. 
La mijlocul secolului al XVIII-lea, Montesquieu afirmase că oamenii ce 
trăiesc în epoca modernă nu mai sînt dispuşi să se comporte precum 
anticii, pentru care interesul cetăţii venea întotdeauna înaintea celui 
personal. Comercialismul epocii modeme şi afirmarea autonomiei indi¬ 
viduale se opun militarismului şi activismului civic antic; ele reprezintă 
valori noi, în acord cu noul etos al lumii modeme, bazat pe distincţia 
fundamentală dintre sfera privată şi cea publică. Revoluţia franceză a 
arătat cu claritate ce consecinţe nefaste poate avea ignorarea diferenţelor 
dintre cele două forme de virtute şi libertate. Încercînd să impună Franţei 
moderne un ideal arhaic de virtute civică, inspirat de principiile pe care 
fusese organizată în Antichitate Sparta, liderii Revoluţiei au promovat 
în final un ansamblu straniu de libertate şi teroare, căruia i-au căzut vic¬ 
time multe suflete inocente. Ei au ignorat libertăţile şi drepturile indi¬ 
viduale încercînd să şteargă astfel orice linie de demarcaţie dintre stat 

si societatea civilă. Denunţarea acestei erori a fost făcută cu multă sub- 

/ * 

tilitate printre primii de Germaine de Stael care, în Des circonstances 

actuelles c\ui peuvent terminer la Revolution (1798), subliniase importanţa 
proprietăţii şi sferei private în ansamblul societăţii modeme. Progresul 
civilizaţiei modeme care a dus la inventarea unei noi forme de guvernare 
politică — guvernarea reprezentativă — a făcut ca Europa secolului al 
XlX-lea să fie condusă de valori şi principii cu totul diferite de cele care 
se aflau altădată la baza cetăţii antice. 

Aceasta este tema esenţială a eseului lui Constant. Discipol al Doamnei 
de Stael, el a înţeles cu acuitate gravitatea încercării lui Robespierre de 
a impune un ideal revolut de virtute şi libertate, ce a sfîrşit în sînge şi 
teroare în 1793-1794, compromiţînd idealurile nobile ale Revoluţiei din 
1789. Data la care Constant îşi concepe faimosul discurs explică de 
asemenea originalitatea sa. După domnia lui Napoleon, în primii ani ai 
Restauraţiei, Franţa risca să se afunde tot mai mult într-o pernicioasă 
apatie politică. Participarea politică era în scădere, cetăţenii păreau tot 
mai inerţi şi mai puţin interesaţi de treburile politice. Pericolul unei 
Franţe somnolente era, prin urmare, la fel de mare precum cel al unei 
Franţe ultrapolitizate, pradă unui entuziasm revoluţionar în exces. 
Discursul lui Constant nu oferă doar un diagnostic exact al cauzelor care 
au făcut această situaţie posibilă; el oferă în plus şi o soluţie de salvare, 
schiţată spre sfîrşitul eseului. 

Punctul de plecare al demersului lui Constant îl reprezintă critica 
teoriei suveranităţii elaborate de Rousseau şi aplicate în practică de cei 
ce s-au declarat discipolii săi. Atitudinea lui Constant faţă de autorul 
lui Emile a fost nuanţată. în viziunea lui Constant, două idei funda¬ 
mentale stau la baza Contractului social: (1) orice autoritate politică tre¬ 
buie să rezulte din consimţămîntul cetăţenilor (voinţa generală a naţiunii) 
şi (2) voinţa generală este îndreptăţită a exercita o autoritate nelimitată 
asupra indivizilor. Validitatea primului principiu, notează Constant, nu 
poate fi pusă sub semnul îndoielii. Libertatea politică este inseparabilă 
de exercitarea unei autorităţi bazate pe consimţămîntul cetăţenilor; coro¬ 
larul acestei idei poate fi descris astfel: orice altă autoritate politică este 
ilegitimă, pentru că încalcă libertatea. Al doilea principiu al lui Rousseau 
însă, care afirmase inviolabilitatea voinţei generale, este fals, notează 
Constant. Dacă autorul Contractului social negase faptul că voinţa indi¬ 
viduală ar putea fi reprezentată politic. Constant afirmă tocmai con¬ 
trariul. Guvernarea reprezentativă este nu numai posibilă, ci ea reprezintă 
de fapt singura formă posibilă de guvernare dată fiind natura lumii 
modeme, în care participarea directă a tuturor cetăţenilor la treburile 
cetăţii a devenit un ideal irealizabil. 

în viziunea lui Constant, cei care au visat la renaşterea polis- ului 
antic în lumea modernă, precum Rousseau şi discipolii săi, au comis o 
mare eroare. Refuzul de a pune limite voinţei generale este o reţetă si¬ 
gură pentru despotism, indiferent dacă autoritatea socială rezidă în mîi- 
nile unui singur individ (monarhie, tiranie), ale unui grup restrîns 
(aristocraţie, oligarhie) sau ale întregului popor (democraţie). 

Romanticizînd cetatea antică şi principiile politice pe care aceasta fusese 
clădită, Rousseau a ignorat faptul că în lumea modernă există o distincţie 
fundamentală între stat şi societatea civilă, între sfera publică şi cea pri¬ 
vată. „Transportînd în timpurile noastre modeme o putere socială şi o 
suveranitate colectivă ce aparţineau altor secole, acest geniu sublim 
(Rousseau) care iubea în modul cel mai pur cu putinţă libertatea a 
furnizat cu toate acestea pretexte funeste mai multor tipuri de tiranie" 
(p. 503). Cu alte cuvinte, marea eroare a lui Rousseau a fost aceea de a 
idolatriza Sparta şi a încerca să transforme lumea modernă într-o vari¬ 
antă stilizată a acesteia. Discipolii săi au mers pînă într-acolo încît au 
afirmat prioritatea absolută a colectivităţii (naţiunii) asupra membrilor 
săi, acceptînd astfel subjugarea totală a individului faţă de valorile 
grupului din care face parte şi ignorînd drepturile individului. 

Constant se desparte cu claritate de Rousseau în această privinţă: 
nimeni nu poate fi forţat să fie liber, cum afirmase Rousseau într-un 
celebru capitol din Contractul social. Libertatea anticilor nu mai este posi¬ 
bilă în condiţiile lumii moderne, care este dominată de noi valori şi 
principii — comercialism, individualism, interes propriu — şi e marcată 
de o crescîndă diversitate socială, opusă în toate privinţele omogenităţii 
cetăţii antice. Comerţul a înlocuit astfel treptat războiul, inspirînd toto¬ 
dată în rîndul indivizilor o preţuire nouă pentru autonomie şi libertate 
individuală în afara statului. în statele moderne ale căror dimensiuni le 
întrec cu mult pe cele ale polis-ului antic, participarea politică directă 
devine o imposibilitate. Ceea ce oamenii moderni caută este, prin urmare, 
libertatea ca non-interferenţă, libertatea ca protecţie faţă de intervenţia 
potenţial arbitrară a statului. De aceea, autoritatea socială trebuie limi¬ 
tată, iar suveranitatea statului îngrădită. Aceste două principii se află 
la baza guvernării reprezentative, singura care se potriveşte profilului 
epocii moderne. Guvernarea reprezentativă merge mînă-n mînă cu afir¬ 
marea autonomiei şi drepturilor individuale. Există o sferă a vieţii 
umane, notează Constant, care trebuie să rămînă întotdeauna în afara 
autorităţii colectivităţii (statului), o sferă a libertăţii private în care fiecare 
este liber să-şi urmărească propriile interese atît timp cît ele nu 
obstrucţionează dreptul egal al celorlalţi indivizi de a face acelaşi lucru. 
Cu alte cuvinte, libertatea modernilor este tocmai libertatea de a nu fi 
condamnat în virtutea voinţei arbitrare a unui singur individ sau a unui 
grup de indivizi. Ea este libertatea fiecăruia de a-şi exprima propria 
opinie, de a-şi alege propria profesie, de a dispune de proprietatea sa 
după cum crede de cuviinţă, fără a fi obligat să dea seama colectivităţii 
de demersurile, valorile şi opţiunile sale. Libertatea modernilor pre¬ 
supune, de asemenea, libertatea de asociere, religie şi conştiinţă, cu alte 
cuvinte, ea implică dreptul fiecăruia de a trăi în societate fără a fi supus 
permanent supravegherii colectivităţii. Anticii, notează Constant, erau 
liberi în sfera publică şi constrînşi în cea privată, neavînd noţiunile de 
drepturi individuale sau de libertate faţă de interferenţa statului. Spre 
deosebire de ei, modernii nu mai participă direct la treburile cetăţii. 

pentru administrarea cărora îşi aleg reprezentanţii; ei sînt în schimb 
liberi în sfera privată, care este protejată de drepturi individuale. 
Schimbarea ce a survenit este fundamentală. 


Liberalismul democratic al lui Constant 

Concluzia pledoariei lui Constant este exprimată retoric: „Noi nu sîntem 
nici persani, supuşi vreunui despot, nici egipteni, subjugaţi de preoţi, 
nici greci sau romani a căror participare la autoritatea socială îi consola 
pentru absenţa libertăţii în sfera privată. Noi sîntem oameni moderni, 
care vor să se bucure de drepturile lor; care vor să-şi dezvolte facultăţile 
aşa cum cred ei de cuviinţă, fără a aduce prejudicii altora (...] Să fim neîn¬ 
crezători faţă de anumite reminiscenţe antice. Pentru că trăim în tim¬ 
puri moderne, eu doresc tocmai acea libertate care convine timpurilor 
modeme [...] Libertatea individuală, repet, iată veritabila libertate moder¬ 
nă. Libertatea politică reprezintă garanţia ei; prin urmare, libertatea 
politică este indispensabilă" (pp. 508-509). 

Finalul discursului lui Constant rezervă însă o mare surpriză celor 
care sînt înclinaţi a vedea în elogiul pe care-1 face libertăţii modeme 
doar o apărare a libertăţii negative, pentru a folosi termenul clasic al lui 
Isaiah Berlin. Împrumutînd un ton republican. Constant pledează în 
final pentru o chibzuită îmbinare a libertăţii modernilor şi a anticilor. 
Un accent exclusiv pus pe libertatea negativă (a modernilor) duce la 
creşterea apatiei şi inerţiei civice, care pot favoriza apariţia unor noi 
forme de despotism; în mod similar, un accent prea mare pus pe liber¬ 
tatea pozitivă (a anticilor) poate conduce uneori, după cum arată exem¬ 
plul Revoluţiei franceze, la tiranie şi anihilarea libertăţilor individuale. 
Secretul stă în găsirea unei combinaţii între cele două forme de liber¬ 
tate, în condiţiile în care identitatea omului modem nu mai poate fi 
dată doar de participarea sa deplină la administrarea treburilor cetăţii; 
în condiţiile în care şi suprapolitizarea şi inerţia politică reprezintă peri¬ 
cole la fel de mari la adresa libertăţii; în condiţiile în care adevărata li¬ 
bertate reclamă o îmbinare între participare şi independenţă, activism 
şi apatie. Această via media este soluţia propusă de Constant în finalul 
eseului său. Ea reprezintă chintesenţa liberalismului său democratic 
care combină perfecţionarea individului cu respectul pentru drepturile 
lui individuale. 

Notă 

* Citatele din text sînt din Benjamin Constant, De la liberti chez Ies modemes: 
ecrits politiques, M. Gauchet (ed.), Pluriel, Paris, 1980. Traducerea lor este 
făcută de autorul articolului. 

Milovan Djilas (1911-1995) 

NOUA CLASĂ. 

O ANALIZĂ A SISTEMULUI COMUNIST (1957) 


Născut în 1911 la Polja, Muntenegru, Milovan Djilas va urma cursurile 
facultăţii de filozofie din Belgrad. In 1932 se înscrie în Partidul Comunist 
Iugoslav — aflat la acea dată în ilegalitate — şi devine secretar al orga¬ 
nizaţiei de partid pe Universitate. Ulterior, în urma unor demonstraţii 
antimonarhice este condamnat la o pedeapsă de trei ani de închisoare, 
în 1937 devine membru al Biroului Politic al Comitetului Central al 
Partidului Comunist Iugoslav, fiind confirmat în această funcţie la con¬ 
ferinţa pe ţară de la Zagreb din 1940. După începerea războiului, va fi 
principalul colaborator al lui Tito şi organizator al detaşamentelor de 
partizani, terminînd războiul cu gradul de general. în această calitate a 
condus în mai-iunie 1944 prima misiune militară iugoslavă la Moscova, 
fiind primul oficial al Iugoslaviei comuniste primit de către Stalin. Va 
mai reveni la Moscova în 1945 şi apoi în 1948, încercînd să evite ruperea 
relaţiilor între cele două ţări. 

Cariera sa nu va fi însă una militară, ci politică, marcată de pro¬ 
movarea în sînul ierarhiei de partid. La începutul anului 1953 devine 
preşedinte al guvernului, iar la sfîrşitul aceluiaşi an preşedinte al 
Adunării Populare Federative. Cînd, în 1948, izbucneşte conflictul dintre 
Iugoslavia şi Cominform, Djilas adoptă linia comunismului naţional şi 
devine criticul vehement al „hegemoniei sovietice". în acelaşi timp este 
şeful atotputernic al Serviciilor de Propagandă şi Agitaţie (Agitprop) ale 
Comitetului Central, distingîndu-se prin presiunile pe care le face asupra 
presei, intelectualilor, mediilor culturale, cărora încearcă să le impună 
prin mijloace neortodoxe propriile vederi politice. 

în 1953 era considerat succesorul cel mai probabil al lui Tito. Aderarea 
la comunism îi oferise deci maximum de realizări personale. Cu toate 
acestea, în acelaşi an Djilas începe să se îndoiască de „caracterul just al 
liniei partidului", iar mai tîrziu chiar de comunism în general. într-o serie 
de articole publicate în Borba spune că „dictatura proletariatului" s-a 
transformat în dictatura partidului, critică privilegiile de care se bucura 
conducerea de partid şi cere o autentică democraţie muncitorească, 
bazată pe descentralizare, autoadministrare şi autoguvernare. Partidul 
condamnă această nouă atitudine, iar în ianuarie 1954, într-o şedinţă a 
Comitetului Central al Partidului Comunist Iugoslav, îi sînt retrase toate 

funcţiile din partid şi stat. Cîteva luni mai tîrziu va fi acuzat de „devi- 
aţionism burghez" şi exclus din partid. 

Ca urmare a declaraţiilor făcute unor corespondenţi ai ziarului New 
York Times, în care critica politica Partidului Comunist Iugoslav şi afirma 
necesitatea unui partid de opoziţie ca factor al democratizării, în ianua¬ 
rie 1955 este condamnat la trei ani de închisoare cu suspendare. Un an 
mai tîrziu, după Revoluţia ungară, critică vehement ezitarea guvernului 
iugoslav de a condamna invazia trupelor sovietice. In noiembrie este 
trimis să-şi ispăşească pedeapsa în închisoarea Sremska Mitrovica, aceeaşi 
în care fusese închis ca tînăr comunist. Djilas îşi va continua experienţa 
penitenciară pînă la 31 decembrie 1966, cînd va fi eliberat necondiţionat 
(între ianuarie 1961 şi aprilie 1962 fusese eliberat condiţionat). 

Faima lui Djilas nu se datorează însă carierei fulminante din regimul 
comunist, nici rezistenţei penitenciare, ci analizei critice pe care a făcut-o 
sistemului comunist. Importanţa şi ecoul criticilor lui Djilas constau 
tocmai în faptul că provin de la un om care şi-a dedicat întreaga activi¬ 
tate şi credinţă aplicării marxismului în practică (construirea comunis¬ 
mului pe cale revoluţionară). Critica provenea nu de la un duşman 
ideologic, ci de la un partizan, nu din exteriorul, ci din interiorul sis¬ 
temului. Nu era rezultatul frustrărilor şi nerealizărilor politice, ci al 
analizei lucide a unui înalt demnitar comunist, care avusese acces la 
sferele puterii. Mai mult, aşa cum vom demonstra, nu avea ca funda¬ 
ment filozofic liberalismul, „spiritul burghez", „deviaţionismul de 
dreapta", ci marximul. Prin critica sa, Djilas vrea să pună în lumină 
adevăratul „deviaţionism", cel al comunismului real faţă de idealurile 
şi principiile marxismului. Poziţia de pe care pleacă în critica sa este că 
el e cel care a rămas fidel marxismului, şi nu liderii comunişti. 

Textul cel mai reprezentativ pentru gîndirea sa este, în ciuda 
nuanţărilor ulterioare, The New Class. An Analysis of the Communist 
System (Noua clasă. O analiză a sistemului comunist)*. A fost publicat 
pentru prima dată în 1957 la New York, în timp ce autorul era în în¬ 
chisoare şi i-a adus acestuia o pedeapsă suplimentară de şapte ani de 
detenţie. Ideea centrală a lucrării este că orice revoluţie de tip bolşevic 
realizată „în numele poporului" de către un partid revoluţionar de tip 
leninist ducea nu la o societate fără clase, prin abolirea proprietăţii pri¬ 
vate — ceea ce reprezenta scopul ultim al marxismului — ci la o socie¬ 
tate cu o clasă nouă, la fel de nedemocratică şi exploatatoare precum cele 
din trecut. Proiectul cel mai îndrăzneţ şi mai generos al marxismului, 
care viza crearea societăţii fără clase, stat şi exploatare, a dat naştere celei 
mai radicale forme de oprimare, exercitată de către o minoritate (numită 
de către autor noua clasă) care deţine în mod discreţionar, ca nici o altă 
clasă pînă atunci, monopolul proprietăţii, violenţei şi adevărului. 

Troţki şi autorii social-democraţi erau conştienţi de faptul că revo¬ 
luţia crease o nouă pătură de birocraţi, care instauraseră o adevărată dic¬ 
tatură, însă credeau că aceasta va fi trecătoare, precum cele de care 
suferiseră societăţile burgheze pe vremea lui Cromwell şi Napoleon. 

Cu aceeaşi convingere, Stalin anunţa în 1936 dispariţia claselor exploata¬ 
toare din Uniunea Sovietică şi deci a societăţii de clase. Djilas vrea să 
spulbere această confuzie generală, spunînd că în realitate comunismul 
pune bazele unei noi clase sociale, identică cu cele din trecut, care avea 
fundamente economice (proprietatea bunurilor naţionalizate) şi un com¬ 
portament de clasă (exploata muncitorimea şi ţărănimea). Cine este 
această nouă clasă, cum apare, care îi sînt evoluţia şi structura? 

Noua clasă, denumită şi birocraţia politică, „este constituită din cei 
care au privilegii speciale şi avantaje economice datorate monopolului 
administrativ pe care îl deţin" (p. 39). Ea va cunoaşte mai multe etape 
de evoluţie. începuturile stau sub semnul lui Lenin, creatorul partidului 
bolşevic care va forma nucleul noii clase. Această fază este revoluţionară 
şi vizează cucerirea puterii prin mijloace violente. Este o epocă de ide¬ 
alism şi mobilizare, al cărei cuvînt de ordine este „revoluţia". în această 
perioadă se face trecerea de la revoluţionarii de profesie la birocraţia 
politică comunistă ce are ca pivot partidul bolşevic. Este perioada incipi¬ 
entă a noii clase, caracterizată ca o „epocă de eroism". Cea de-a doua 
fază este cea dogmatică. Stă sub semnul lui Stalin şi are drept cuvînt de 
ordine „socialismul", iar ca scop principal construirea sistemului prin 
mijloace de forţă şi constrîngere. Dispare idealismul, iar mobilizarea 
societăţii este impusă prin violenţă. Este „epoca marilor lideri", perioadă 
de organizare a noii clase care ajunge la deplina dezvoltare. A treia 
perioadă, nondogmatică sau oligarhică, se află sub semnul conducerii 
colective şi are drept cuvînt de ordine „legalitatea". Este o perioadă de 
stabilizare a sistemului, în care forţa este folosită pentru perpetuarea 
regimului (epoca „oamenilor practici"). Acum se maturizează noua 
clasă, care are în sfîrşit posibilitatea să se bucure în tihnă de privilegiile 
obţinute. 

în încercarea de a-i identifica specificul, autorul nu dă o definiţie 
noii clase, ci încearcă să-i stabilească contururile, opunînd-o celorlalte 
clase „exploatatoare" din trecut, analizînd raporturile în care se află cu 
celelalte clase din cadrul societăţii (proletariatul şi ţărănimea), cu par¬ 
tidul, administraţia, ideologia, proprietatea. 

Raportul cu celelalte clase dominante. Noua clasă are toate caracteristi¬ 
cile claselor „exploatatoare" care au precedat-o, cărora le adaugă însă une¬ 
le noi, ce o individualizează faţă de acestea. Ca şi birocraţiile capitaliste, 
birocraţia politică comunistă posedă un spirit de corp şi este rezultatul 
inevitabil al evoluţiei către o societate centralizat-industrializată. 

Birocraţia capitalistă formează într-adevăr o pătură socială specială, 
dar nu exercită puterea în mod direct, are şefi politici — de obicei aleşi 
— şi şefi economici care comandă. Membrii birocraţiei politice comu¬ 
niste exercită puterea direct şi sînt în acelaşi timp şefi politici şi stăpîni 
economici. Puterea lor este atotcuprinzătoare, constînd dintr-un mo¬ 
nopol ideologic, politic şi economic absolut, iar sistemul de exploatare 

pe care îl pun în practică este proporţional cu aceasta. Decalajul între 
promisiuni şi realizări este enorm. 

Spre deosebire de toate celelalte clase dominante din trecut, care au 
preluat puterea după ce se structuraseră pe criterii de clasă şi erau 
reprezentantele unui nou mod de producţie mai eficient decît cel vechi, 
care urma să fie înlocuit, noua clasă se formează definitiv după prelu¬ 
area puterii, avînd nu origini economice, ci ideologice şi politice. Puterea 
este cea care le-a dat comuniştilor accesul la proprietate şi nu proprie¬ 
tatea cea care le-a adus puterea. Noul mod de producţie (socialist) con¬ 
siderat ca mult mai evoluat va fi impus cu forţa de către noua clasă 
după preluarea puterii. 

Proletariatul şi ţărănimea. în teorie, noua clasă îşi legitimează existenţa 
prin dorinţa de a reprezenta în mod real interesele proletariatului (şi ale 
ţărănimii, în condiţiile slabei industrializări din Rusia şi din Europa de 
Est) prin socializarea proprietăţii şi instaurarea „adevăratei democraţii", 
cea „populară". în realitate, „monopolul pe care îl stabileşte noua clasă 
în numele clasei muncitoare asupra întregii societăţi este în primul rînd 
un monopol asupra clasei muncitoare înseşi" (p. 42). 

Noua clasă exploatează din punct de vedere economic celelalte clase 
sociale şi le guvernează prin metode violente. Atîta vreme cît comuniştii 
au expropriat burghezia şi aristocraţia funciară, au putut justifica folosirea 
terorii în numele „legalităţii revoluţionare" menite să promoveze intere¬ 
sele muncitorilor şi ţărănimii. Adevăratele intenţii politice ale 
comuniştilor au fost dezvăluite în momentul în care jaful s-a extins 
împotriva muncitorilor şi ţăranilor, ale căror interese erau teoretic 
reprezentate de către partid. Cei care au profitat de pe urma revoluţiei 
nu au fost cei în numele cărora a fost făcută, ci cei care au făcut-o: revo¬ 
luţionarii de profesie organizaţi într-un partid. De asemenea, originea 
socială a noii clase este departe de a fi proletară — cuprindea iniţial mai 
ales intelighenţia inadaptată, cu idei anarhiste şi revoluţionare, grefate 
pe ideologia marxistă. 

Proprietari teoretici ai bogăţiei naţionale, proletariatul şi ţărănimea 
sînt în realitate doar producători ai bunurilor colective. Accesul la resurse 
le este limitat, „raţionalizat" la nivelul subzistenţei. Sînt exploataţi, 
guvernaţi şi lipsiţi de libertăţi şi drepturi (singurul drept permis este cel 
la muncă). Formează baza de recrutare a noii clase, condiţia de pro¬ 
movare fiind fidelitatea faţă de ideologia oficială şi obedienţa totală faţă 
de partid. Trăiesc într-o societate în care, potrivit cuvintelor lui Marx din 
Manifestul comunist, pentru 90% din populaţie (proletariatul) proprietatea 
privată este desfiinţată. 

Acest raport de conducere şi subordonare a proletariatului de către 
noua clasă se instaurează încă de la începutul mişcării comuniste, par¬ 
tidul reprezentînd „avangarda proletariatului". Dacă iniţial era vorba 
de un monopol intelectual, după preluarea puterii monopolul devine 

economic, politic şi ideologic. Din rîndurile clasei exploatate se năştea 
prima clasă exploatatoare. 

Partidul. Originea noii clase se află în sînul unui partid de tip nou, 
totalitar ca natură şi terorist prin practicile sale. Mai precis, „iniţiatorii 
noii clase nu se găsesc în partidul bolşevic luat ca întreg, ci în acea 
pătură de revoluţionari profesionişti care formaseră nucleul său încă 
înainte de luarea puterii" (p. 39). Lenin, creatorul noii clase, afirmase după 
eşecul revoluţiei din 1905 că numai revoluţionarii de profesie — oameni 
a căror ocupaţie era munca revoluţionară — puteau construi un nou 
partid, de tip bolşevic. Stalin, organizatorul noii clase, era exemplul tipic 
al unui astfel de revoluţionar. Partidul este germenele şi nucleul viitoarei 
clase. 

Dinamica evoluţiei noii clase în raport cu partidul este însă diferită. 
Chiar dacă iniţial noua clasă şi partidul se identifică, după preluarea pute¬ 
rii suprapunerea dispare. Partidul continuă să rămînă nucleul noii clase, 
însă pe măsură ce se dezvoltă, aceasta depăşeşte limitele partidului. La 
vîrf, conducerea partidului şi a noii clase sînt identice. La bază această 
identitate se pierde. 

Pentru că nu are origini economice şi sociale proprii, ci se naşte în 
sînul unui partid totalitar, noua clasă se formează după chipul şi 
asemănarea acestuia. Este unificată din punct de vedere ideologic, ie¬ 
rarhizată, centralizată, bine organizată, intolerantă şi exclusivistă, avînd 
o disciplină militară şi o credinţă cvasireligioasă în dogmele ideologice 
ale partidului. 

De-a lungul evoluţiei regimului comunist, noua clasă va sfîrşi prin 
a îngloba şi depăşi ca importanţă partidul: „Partidul creează clasa, iar 
rezultatul este că aceasta se dezvoltă şi foloseşte partidul ca bază. Clasa 
devine din ce în ce mai puternică, în timp ce partidul devine tot mai slab. 
Aceasta este soarta inevitabilă a oricărui partid comunist care se află la 
putere" (p. 40). Noua clasă va dilua în structurile sale pe cele ale par¬ 
tidului şi va căpăta caracterul clasic al unei oligarhii tradiţionale. 

Administraţia. Pentru Djilas, supradimensionarea noii clase în raport 
cu partidul se datorează importanţei tot mai mari pe care o capătă 
administraţia în societăţile modeme. Potrivit previziunilor lui Marx şi 
Engels, în viitor „guvernarea oamenilor va fi înlocuită cu administrarea 
lucrurilor". Tendinţa va fi deci de diminuare a rolului politicului (implicit 
al partidului) în folosul administraţiei. 

După preluarea puterii şi terminarea războiului civil, numărul mem¬ 
brilor de partid sporeşte semnificativ, ca şi proporţiile administraţiei. 

Ponderea numerică a administraţiei este însă mult mai mare decît aceea 

/ 

a partidului. Cu toate acestea importanţa partidului este decisivă. Cele 
două tipuri de birocraţii — politică şi administrativă — sînt structural 
şi funcţional identice, însă au roluri diferite. Partidul — creatorul, 
reprezentantul şi garantul regimului —este mult mai important decît 

administraţia, care nu face decît să menţină sistemul în stare de 
funcţionare. Membrii administraţiei sînt utili, dar nu indispensabili şi 
nici de neînlocuit. 

In ciuda încercărilor partidului de a exercita un control total asupra 
resurselor şi puterii, administraţia acoperă anumite sectoare de putere 
ale statului şi are controlul unei părţi a resurselor din societate. Aparatul 
birocratic administrativ gestionează în strînsă legătură cu partidul pro¬ 
prietatea colectivă. Depăşeşte din punct de vedere numeric partidul, dar 
se află sub controlul politic al acestuia. Are acces limitat la resurse şi 
putere de decizie sectorială şi locală, iar ca privilegii se situează între 
birocraţia politică şi mase. Partidul trebuie deci să conlucreze cu adminis¬ 
traţia, fără a-i ceda însă acesteia locul conducător. Decizia va rămîne una 
politică şi nu managerială. Locul fiecărui individ în sînul noii clase va 
depinde de poziţia pe care o ocupă în ierarhia politică sau administra¬ 
tivă, iar calitatea de membru important al partidului este precumpăni¬ 
toare. Partidul rămîne centrul sistemului şi nucleul noii clase. 

Ideologia. Partide cu trăsături similare (ierarhizate, revoluţionare, cen¬ 
tralizate şi disciplinate) au mai existat, chiar dacă aceste caracteristici sînt 
absolutizate în cazul partidelor comuniste. Ceea ce le distinge pe ultimele 
este unitatea ideologică, ce impune o „concepţie despre lume şi dez¬ 
voltarea societăţii identică şi obligatorie pentru toţi membrii partidului" 
(p. 73). Această tendinţă este prezentă într-o formă moderată încă din 
vremea lui Lenin, care însă mai tolera în mod formal libertatea de expri¬ 
mare şi de vot. Stalin va fi cel ce va impune unanimitatea ca regulă de 
bază a partidului. Unitatea ideologică va face posibilă instaurarea dic¬ 
taturii personale şi aplicarea Fiihrerprinzip-u\ui în lumea comunistă. 

Consecinţa imediată a unităţii ideologice era uniformizarea societăţii. 
Facţionalismul în cadrul partidului devenise cea mai mare crimă, orice 
disidenţă trebuind eliminată. Vina lui Troţki, Buharin, Zinoviev nu era 
de a fi fost trădători şi spioni ai capitaliştilor, ci de a-şi fi exprimat deza¬ 
cordul faţă de maniera totalitară a lui Stalin de a conduce. 

Proprietatea. în opinia autorului, trăsătura specifică a noii clase o con¬ 
stituie proprietatea colectivă. Prin naţionalizări, colectivizare, taxe exce¬ 
sive şi preţuri inegale noua clasă distruge proprietatea privată, care este 
transformată în proprietate colectivă de stat. 

Din punct de vedere legal, adevăratul deţinător al proprietăţii este 
naţiunea, sau mai exact clasele muncitoare, iar birocraţia (politică şi 
administrativă) nu are decît rolul de a gestiona această proprietate. 
Aceasta este doar o ficţiune juridică. în realitate, noua clasă administrează 
proprietatea colectivă în interes propriu. Astfel se explică refuzul 
comuniştilor de a iniţia reforme prin care muncitorii să participe la 
bunurile sociale pe care le produc. Orice drepturi acordate muncitorilor 
ar însemna slăbirea monopolului asupra proprietăţii, ideologiei şi 
guvernării. Chiar şi aşa-numitele perioade de liberalizare nu sînt decît 
o formă de a mări privilegiile noii clase. Djilas dă exemplul descentra- 

lizării şi liberalizării din vremea lui Hruşciov, care nu avea drept scop 
participarea mai activă a maselor la procesul de conducere, schimbarea 
formei de proprietate, garantarea dreptului de a critica abuzurile pute¬ 
rii, legalizarea unei mişcări de opoziţie sau democratizarea structurilor 
partidului, ci „să acorde drepturi şi mai largi straturilor de jos ale biro¬ 
craţiei sau noii clase" (p. 63). 

Proprietatea colectivă reprezintă fundamentul puterii noii clase, iar 
puterea — garantul menţinerii acestei proprietăţi. Pentru Djilas, carac¬ 
terul totalitar al comunismului se explică prin dorinţa de nestăvilit a noii 
clase de a monopoliza proprietatea şi administrarea tuturor bunurilor 
şi resurselor din societate. Noul tip de monopol este mult mai extins şi 
mult mai periculos decît cele din trecut, deoarece noua clasă are con¬ 
trolul absolut asupra tuturor resurselor naţionale. De aceea se află în 
război permanent cu tot ceea ce nu poate controla sau administra şi tre¬ 
buie să lupte pînă cînd va distruge sau va cuceri orice nuclee autonome. 
Noua clasă luptă împotriva oricărui tip de proprietate pe care nu o de¬ 
ţine — aşa cum a dovedit-o în lupta contra proprietăţii ţărăneşti. 
Renunţarea comuniştilor la drepturile lor de proprietate ar însemna 
abolirea clasei pe care o compun, sfîrşitul puterii lor. 

Clasă socială? Dincolo de aceste delimitări conceptuale, reprezintă 
birocraţia politică din statele comuniste, potrivit criteriilor lui Marx, un 
nou tip de clasă socială? Autorul, a cărui analiză este marxistă, identi¬ 
fică pe parcursul studiului său trăsăturile care să demonstreze caracterul 
de clasă al birocraţiei comuniste şi implicit consistenţa metodologică a 
demersului său intelectual. 

Ca orice altă clasă socială din trecut, noua clasă se defineşte în raport 
cu proprietatea. Fundamentul său economic îl constituie un nou tip de 
proprietate colectivă, pe baza căreia noua clasă creează un nou tip de 
capitalism, denumit de autor „capitalism total de stat". Din raportul cu 
proprietatea se structurează noile relaţii de exploatare socială. Societatea 
comunistă continuă să fie, ca şi cele precedente, polarizată şi dominată 
de lupta de clasă. Noua clasă, formată din monopoliştii proprietăţii 
naţionale, posedînd toate drepturile şi privilegiile, exploatează din punct 
de vedere economic masa producătorilor (muncitori, ţărani) care nu au 
nici un drept. Noua clasă posedă de asemenea conştiinţă de clasă, care 
are însă un dublu caracter. Este foarte puternică în raport cu exteriorul 
(celelalte clase), însă inexistentă în raport cu sine însăşi. Orice comunist 
crede cu convingere că fără noua clasă şi partidul comunist societatea 
ar regresa şi s-ar destrăma, însă nu este conştient că aparţine unei noi 
clase de proprietari. Această incapacitate de a sesiza apartenenţa sa de 
clasă provine din faptul că nu ia în considerare privilegiile de care se 
bucură (le consideră normale şi crede că sînt accesibile tuturor) şi mai 
ales nu se consideră proprietar, deoarece crede că promisiunile par¬ 
tidului de desfiinţare a proprietăţii private, a exploatării şi a claselor 
sociale au fost realizate. Noua clasă are în acelaşi timp o misiune istorică 

de îndeplinit, care este unică în istorie: transformarea totală a societăţii. 
Este interesant de observat că în opinia lui Djilas, chiar dacă noua clasă 
nu schimbă societatea conform principiilor marxismului, are loc totuşi 
o schimbare la fel de radicală şi nu mai puţin importană. Scopul real al 
comunismului identificat de Djilas este acela de a realiza industrializarea 
în zonele subdezvoltate ale lumii. 

Evoluţia noii clase. Careva fi evoluţia noii clase? în ciuda puterii totale 
şi a monopolului absolut asupra proprietăţii colective, noua clasă va sfîrşi 
prin a fi înlăturată (previziune interesantă în plină epocă de avînt al 
comunismului). Cauza cea mai importantă a dispariţiei noii clase şi a 
regimului totalitar instaurat de către aceasta consta în contradicţia dintre 
promisiunile şi idealurile regimului şi situaţia reală. în teorie puterea 
aparţinea poporului, iar bunurile colective se aflau în proprietatea colec¬ 
tivă a naţiunii. Noua clasă avea ca misiune istorică reducerea diferenţelor 
sociale pînă la dispariţia claselor sociale şi eliberarea finală a umanităţii 
de orice fel de pericol. în realitate, noua clasă dispunea de o putere 
totalitară, era singura deţinătoare a bunurilor colective, pusese bazele 
celei mai inegalitare şi mai opresive societăţi şi guverna prin mijloace 
de teroare. Această contradicţie între discurs şi practică reprezintă cea 
mai importantă fisură a sistemului comunist, care va sta la baza prăbuşirii 
sale. Deja în epoca lui Hruşciov noua clasă, aflată la maximul dezvoltării 
sale, intră într-un proces de osificare, ce o va face incapacilă de a se 
reînnoi, adapta, reforma. Principala sa carenţă este „lipsa de idei noi. 
Noua clasă nu mai are nimic de spus populaţiei. Singurul lucru care îi 
mai rămîne de făcut este să-şi justifice singură existenţa" (pp. 53-54). 

O analiză marxistă. Este interesant de remarcat faptul că Milovan 
Djilas reuşeşte să redea adevărata dimensiune a proiectului totalitar 
comunist, folosind o grilă de analiză marxistă şi păstrînd idealurile 
„socialismului democratic". în prefaţa la The Unperfect Society arată că 
în Noua clasă „a recurs la punctul de vedere şi la metodologia marxistă, 
în esenţă, cartea este o critică marxistă a comunismului contemporan... 
Precum un eretic, nu am fost capabil să arăt nepotrivirile realităţilor 
comuniste decît cu ajutorul viziunilor, pronosticărilor şi dovezilor extrase 
din sfintele scrieri marxiste" (Djilas, The Unperfect Society, Unwin Books, 
Londra, 1972, p. 4). 

Evoluţia sa intelectuală a cunoscut mai multe etape. Iniţial este un 
marxist credincios idealurilor şi ideologiei comuniste, pe care le pune 
în practică atît ca revoluţionar, cît şi ca înalt funcţionar comunist. 
Decepţionat de adevărata faţă a comunismului, va face critica sistemului 
ţinînd cont de învăţătura marxismului. în această a doua etapă, îşi pierde 
credinţa, dar îşi menţine idealurile marxiste. Ulterior abandonează mate¬ 
rialismul ştiinţific ca metodă de analiză în ştiinţele umane, dar rămîne 
cu o sensibilitate marxistă. în prima perioadă, nu face distincţia între ide¬ 
aluri şi ideologie; în cea de-a doua separă idealurile (nobile, demne de 
urmat) de ideologie (nocivă). Unele idei de inspiraţie marxistă le con- 

sideră ca parte integrantă a ştiinţei sociale şi gîndirii modeme, cuceriri 
care nu trebuie renegate pe motiv că în numele lor s-a instaurat un 
regim de teroare. Aceste idei sînt: posibilitatea schimbării direcţiilor de 
dezvoltare a societăţilor; inevitabilitatea contradicţiilor interne existente 
în orice societate; importanţa factorilor economici în societate şi în viaţa 
oamenilor; tratarea societăţii ca obiect de cercetare ştiinţifică. 

în conformitate cu această viziune, Djilas reia multe din temele şi 
modul de analiză marxist. Revoluţia este creatoare, benefică, necesară 
şi inevitabilă, reprezentînd singura soluţie de dezvoltare pentru naţiu¬ 
nile înapoiate. Evoluţia societăţilor este guvernată de legi istorice care 
au caracter economic, dialectic şi conflictual. Orice societate urmează 
legea imuabilă a dezvoltării şi perfecţionării producţiei materiale. Rolul 
indivizilor în istorie este unul pasiv, deoarece dezvoltarea şi expansiunea 
producţiei nu depind de voinţa lor. Natura omului este una economică, 
individul fiind prin excelenţă proprietarul dornic de îmbogăţire care 
nu se realizează decît în procesul de producţie. Ca şi Marx, Djilas gîndeşte 
politicul ca un spaţiu auxiliar, derivat al economicului şi identifică socie¬ 
tatea cu „cei care la un moment dat reprezintă forţele sale de producţie... 
clasele, partidele, sistemul politic, ideile politice fiind expresia acestui 
neîncetat scenariu al mişcării şi stagnării [economice]" (p. 12). Democraţia 
parlamentară este ineficientă şi imperfectă, simplă faţadă instituţională 
ce camuflează interesele de clasă ale capitaliştilor şi menţine inegali¬ 
tăţile şi exploatarea. Comunismul însuşi are fundamente economice, 
regăsite în starea de subdezvoltare economică a statelor din Europa 
Centrală şi de Est. 

Necesitatea şi caracterul dezirabil al comunismului pentru ţările sub¬ 
dezvoltate rezidă în opinia autorului incapacitatea acestuia de a realiza 
într-un ritm rapid şi sigur modernizarea economică, sub forma indus¬ 
trializării. în condiţiile în care aceste state nu au un capitalism şi o 
burghezie puternic dezvoltate care să asigure industrializarea, aceasta 
trebuie realizată prin orice mijloace, pentru a scoate ţara din stadiul de 
subdezvoltare şi de colonie economică a Occidentului industrializat. 
Comunismul modem a apărut ca idee o dată cu naşterea industriei moder¬ 
ne, este pe moarte sau eliminat acolo unde industrializarea şi-a atins prin¬ 
cipalele scopuri şi se dezvoltă în ţările în care acest proces nu s-a realizat. 

Rolul creator jucat de capitalism în Occident urma să fie preluat în 
Europa Centrală şi de Est de către un nou actor: partidul revoluţionar. 
Acesta trebuia să obţină puterea pe cale revoluţionară pentru a putea 
ulterior să realizeze industrializarea. Scopul putea justifica folosirea 
oricăror mijloace, inclusiv teroarea. Ulterior, după realizarea sarcinii 
istorice a industrializării, partidul revoluţionar trebuia să se liberalizeze 
şi să se democratizeze, punînd bazele unei democraţii „mai complete" 
decît cea din Occident. Comunismul trebuia să aibă două etape dis¬ 
tincte şi necesare. Una revoluţionară, violentă şi centralistă, avînd con¬ 
comitent rol distructiv (eradicarea vechii societăţi cu racilele ei) şi creator 



MILOVAN DJILAS 


96 


(dădea naştere prosperităţii industriale şi unui nou tip de proprietate 
— colectivă). Alta reformistă, începută după realizarea industrializării, prin 
abandonul progresiv al terorii şi instaurarea democraţiei muncitoreşti. 

Premisa lui Djilas este însă falsă. Regimurile comuniste sînt însă 
incapabile de a se democratiza. Această incapacitate ţine de faptul că o 
dată ce puterea şi privilegiile sînt concentrate în mîinile unui singur 
partid acesta nu va mai renunţa niciodată de bunăvoie la ele. Mai mult, 
va apela în mod constant la teroare pentru a le apăra. Dacă în revoluţiile 
anterioare, burgheze, teroarea a avut un caracter limitat şi a putut fi înlă¬ 
turată o dată cu sfîrşitul revoluţiei, revoluţia comunistă instituie teroarea 
totală. în Occident revoluţiile s-au terminat prin liberalizarea şi demo¬ 
cratizarea regimurilor, iar metodele violente au fost abandonate. în 
statele comuniste revoluţiile s-au terminat în totalitarism şi chiar după 
realizarea industrializării teroarea şi violenţa au fost menţinute. 

La fel ca majoritatea marxiştilor sau neomarxiştilor, Djilas nu vede 
o legătură directă între învăţătura lui Marx şi comunismul real. Proiectul 
de idei al lui Marx i se pare umanist, progresist, demn de urmat, în 
timp ce experienţa politică ce se revendică de la acest proiect este con¬ 
damnată ca totalitară. Putem fi de acord că experienţa comunistă nu 
reprezintă aplicarea ă la lettre a scenariului marxist. Este sigur că expe¬ 
rienţa comunistă este una totalitară. însă nu putem spune că nu există 
legături între proiectul de idei şi realizarea sa practică. Ceea ce nu 
reuşeşte Milovan Djilas să vadă este faptul că gîndirea lui Marx este 
punctul principal de plecare al proiectului totalitar. Ideile centrale ale 
lui Marx: determinismul şi reducţionismul economic, dorinţa raţiona- 
listă de a schimba din temelii societatea şi natura umană însăşi, propovă- 
duirea urii de clasă şi a violenţei revoluţionare nu puteau avea drept 
rezultat decît instaurarea unui regim totalitar. 

Marele merit al lucrării lui Milovan Djilas constă însă tocmai în faptul 
că vine din partea unui adept al marxismului care, urmînd un raţiona¬ 
ment diferit de cel al criticii liberale, ajunge să identifice comunismul 
ca o specie tare de totalitarism (cu siguranţă cea care a făcut cele mai 
multe victime pînă acum). Această evoluţie nu se datorează însă unui 
accident al istoriei, ci aplicării cu consecvenţă şi convingere, de către un 
grup restrîns de revoluţionari de profesie, a principiilor filozofiei politice 
marxiste. 

Notă 

* Citatele din text pentru care nu se indică decît pagina sînt din Milovan Djilas, 

The New Class. Au Analysis ofthe Communist System, Praeger Publishers, New 

York, 1960. Traducerea lor este făcută de autorul articolului. 

Ronald Dworkin 

FUNDAMENTELE EGALITĂŢII LIBERALE (1990) 


Sub titlul „Foundations of Liberal Equality" ( Fundamentele egalităţii libe¬ 
rale)* sînt reunite sub forma unui articol o serie de prelegeri ţinute de 
filozoful american Ronald Dworkin în anul 1988 sub egida The Tanner 
Lectures on Human Values şi publicate iniţial în 1990. Articolul va fi in¬ 
clus, cinci ani mai tîrziu, într-o colecţie de studii ale unor eminenţi filo¬ 
zofi ce avansează diferite versiuni ale egalitarismului liberal (editată de 
S. Darwall şi intitulată Equal Freedom). Studiul reprezintă una dintre cele 
mai recente şi mai convingătoare încercări de reafirmare a principiilor 
liberalismului contemporan anglo-saxon, o încercare cu atît mai impor¬ 
tantă cu cît vine din partea unui autor al cărui nume nu poate lipsi din 
bibliografia de bază a celor interesaţi de teoria politică a ultimelor 
decenii. 

Ronald Dworkin s-a impus, de asemenea, şi ca unul dintre des¬ 
chizătorii de drumuri în filozofia dreptului, afirmîndu-se — începînd 
cu anii '70 — ca un membru de seamă ai celebrei comunităţi anglo- 
americane de teoreticieni ai dreptului (din care mai fac parte, printre alţii, 
H.L. A. Hart, John Finnis, Joseph Raz sau Joel Feinberg). în spaţiul anglo- 
saxon (dar nu numai) al teoriei politice şi al filozofiei dreptului, pozi¬ 
ţiile adoptate de Ronald Dworkin au reuşit să impresioneze prin 
îndrăzneala lor, prin ambiţia autorului lor de a oferi o concepţie unifi¬ 
catoare asupra modului în care funcţionează instituţiile de bază ale 
dreptului şi ale democraţiei liberale. 

în două dintre cărţile sale, Dworkin dezvoltă un impresionant argu¬ 
ment în favoarea unei teorii a drepturilor individuale ( Taking Rights 
Seriously, 1977) şi a unei concepţii a „legii ca integritate" ( Law's Empire, 
1986), reflectînd asupra relaţiei speciale care există între cei care creează 
şi interpretează legea şi comunitatea în numele căreia se pronunţă, co¬ 
munitate ce este caracterizată de o anumită moralitate politică. Unii 
dintTe interpreţii ideilor sale asupra naturii dreptului au văzut în a- 
cestea intenţia de a legitima rolul asumat de Curtea Supremă a Statelor 

Unite (acela de a verifica autoritar coerenţa dreptului existent cu prin¬ 
cipiile generale ale Constituţiei) şi, în special, o încercare de a justifica 
acele decizii ale Curţii care au favorizat, de-a lungul secolului al XX-lea, 
argumentele liberale în defavoarea celor conservatoare în disputele 
privind prioritatea care ar trebui acordată drepturilor civile. 

Atît ideea drepturilor individuale, cît şi o anumită concepţie despre 
egalitate — pentru Hhvorkin egalitatea, şi în special egalitatea resurselor, 
reprezintă nucleul constitutiv al ideologiei liberale — îşi găsesc temeiul 
într-un principiu abstract al egalităţii, conform căruia statul este dator 
să ne trateze, în toate acţiunile sale, ca egali. Ce înseamnă a fi trataţi ca 
egali? Statul este dator, spune Dworkin, să considere că soarta fiecăruia 
dintre noi are o aceeaşi importanţă şi demnitate, în calitatea noastră de 
cetăţeni liberi şi independenţi. De altfel, preocuparea lui Ronald Dworkin 
a fost de la început aceea de a răspunde confuziei ideologice din America 
anilor '60 şi '70, ani în care se părea că termenul „liberalism" nu mai 
desemna o teorie politică distinctă, ci o alăturare de intuiţii şi idei dis¬ 
persate, utilizate pentru a susţine politici sociale şi economice opuse. 
Părea atunci, scrie Dworkin (în eseul „Liberalism", din A Matter of 
Principie, 1985), că nu mai există o unitate a principiilor liberale funda¬ 
mentale. Contrar acestor păreri, el şi-a propus să identifice acele poziţii 
politice care sînt constitutive teoriei politice liberale, elemente ce au 
rămas neschimbate indiferent de strategiile utilizate pentru a le imple¬ 
menta în viaţa economică şi socială. Reuşita şi eficienţa acestor strategii 
au variat de la o epocă la alta, ele reprezentînd elementele derivate, 
secundare ale teoriei politice liberale. 

Liberalismul, afirmă Dworkin, are ca element constitutiv o anumită 
concepţie a egalităţii ca ideal politic, o concepţie în care principiul fun¬ 
damental este acela potrivit căruia guvernul este dator să-i trateze pe 
oameni ca egali şi avînd aceeaşi demnitate. Din acest principiu general 
vor decurge acele poziţii distincte pe care liberalii trebuie să le adopte: 
este vorba, în primul rînd, despre o înclinaţie spre o anumită formă 
moderată de egalitarism (pe care Dworkin o numeşte egalitatea liberală), 
de faptul că liberalii trebuie să insiste asupra intangibilităţii unor drep¬ 
turi individuale la anumite libertăţi particulare şi, în fine, de toleranţa 
în acele chestiuni privind comportamentul moral privat. 

înainte de a expune ideile cuprinse în cele 120 de pagini ale studiului, 
o primă observaţie este necesară: Dworkin foloseşte conceptul de „libe¬ 
ralism" în înţelesul pe care l-a primit termenul îndeosebi în cadrul 
comunităţii politice americane (autori precum John Rawls, Brian Barry 
sau T. Nagel sînt exponenţii acestui liberalism) şi nu în sensul în care este 
utilizat pe continentul european, unde prin „liberalism" se înţelege ceea 
ce filozofii britanici numesc liberalismul „clasic" sau „economic". 
Versiunea americană contemporană a liberalismului are o componentă 
egalitaristă care îl aşază la „stînga" liberalismului de inspiraţie clasică al 
unui Friedrich Hayek sau a libertarianismului lui Robert Nozick. 

Felul în care ideile generale ale liberalismului — egalitatea, drepturile 
şi libertăţile individuale, toleranţa — sînt integrate într-o interpretare 
politică coerentă reprezintă, spune Dworkin, prima axă a filozofiei 
politice, axa interpretării politice. Pe această axă capătă un răspuns, spre 
exemplu, întrebările privind măsura egalităţii, limitele dreptului la liberă 
exprimare etc., iar principiile care ordonează aceste valori sînt principii 
politice (precum cele două principii ale dreptăţii ale lui J. Rawls), prin¬ 
cipii ce determină modul în care poate fi utilizată puterea coercitivă a 
autorităţii politice. Insă dincolo de această axă pe care sînt dezvoltate 
concepţiile politice, există, potrivit lui Dworkin, o axă a interpretării 
filozofice, care defineşte relaţia dintre aceste principii politice şi convin¬ 
gerile noastre cele mai profunde, de ordin ontologic, epistemologic ori 
etic. Analiza acestei relaţii este importantă întrucît, afirmă Dworkin, 
atunci cînd dezvoltăm o concepţie politică a liberalismului, încercăm să-i 
urmărim rădăcinile pînă în angajamentele noastre intelectuale cele mai 
intime, nutrind speranţa că convingerile noastre politice sînt sprijinite 
de perspectiva noastră asupra economiei, eticii sau metafizicii. 

In Fundamentele egalităţii liberale, Dworkin se concentrează asupra 
acestei axe a interpretării filozofice, arătînd care sînt, pentru el, temeiurile 
etice ale valorilor liberalismului politic contemporan. „Etica" are un 
înţeles pe care el îl distinge de cel al „moralităţii": etica îşi propune să 
răspundă la întrebările privind modul în care este de dorit să trăim 
astfel încît vieţile noastre să fie cît mai bune, cît mai realizate; morali¬ 
tatea priveşte felul în care îi tratăm pe ceilalţi. Demersul lui nu se con¬ 
stituie însă, după cum precizează în chiar observaţiile sale de început, 
întT-o căutare a unor „axiome evidente şi irezistibile din care ar decurge 
principiile liberale" (p. 190), ci mai degrabă în a arăta felul în care libe¬ 
ralismul ca filozofie politică se dezvoltă în continuitatea ideilor noastre 
despre ceea ce înseamnă o viaţă bună. 

Obiectivul lui Dworkin este acela de a legitima o abordare a relaţiei 
dintre etica personală şi liberalismul politic care să se constituie întT-o 
alternativă la poziţia adoptată în ultimii ani de Rawls, Thomas Scanlon 
şi Charles Larmore, care au propus ceea ce Dworkin numeşte o „strategie 
a discontinuităţii", prin care argumentează că cele două perspective (cea 
personală şi cea politică) pot fi reconciliate numai dacă o considerăm pe 
cea din urmă, cea politică, a fi artificială, limitată la domeniul politicului. 
Caracteristică tradiţiei liberale contractualiste, strategia discontinuităţii 
încearcă, în opinia lui Dworkin, să ofere o soluţie problemei ce apare atunci 
cînd indivizi avînd concepţii etice (în sens larg) diferite trebuie să cadă 
de acord asupra principiilor politice care trebuie să guverneze societatea 
şi presupune o separare între planul eticii personale şi cel al filozofiei 
politice, o separare între idealurile noastre etice, parţiale şi angajante şi 
perspectiva politică liberală, „austeră, neutră şi rece". Oamenii acceptă 
liberalismul politic nu în virtutea „adevărului" tezelor sale, d ca o con¬ 
strucţie artificială ce întruneşte acordul tuturor, dar al cărei caracter nu 

este diferit în esenţă de cel al unui contract comercial. Acest răspuns a 
generat critici importante nu doar din partea filozofilor conservatori, ci 
şi a celor comunitarieni, ce împărtăşesc cel puţin parţial idealurile de liber¬ 
tate şi toleranţă ale liberalilor. 

Dworkin însuşi recunoaşte legitimitatea acestor atacuri, precum şi 
faptul că perspectiva liberală contractualistă nu poate oferi o soluţie 
satisfăcătoare problemei şi pare, într-adevăr, a genera o politică a „schi¬ 
zofreniei etice şi morale". Propria sa perspectivă este prin urmare opusă, 
încercînd să înfăţişeze un liberalism integrat experienţelor noastre morale 
ce nu cere nimănui să-şi abandoneze convingerile etice la intrarea în 
cabina de vot. El propune astfel o „strategie a continuităţii" între libera¬ 
lism şi o etică liberală ce constituie deja, consideră Dworkin, partea cen¬ 
trală a felului în care cei mai mulţi dintre noi ne raportăm la ceea ce 
înţelegem a reprezenta o viaţă bună. Etica liberală propusă trebuie să 
fie însă suficient de abstractă pentru a-şi păstra o necesară neutralitate 
şi generalitate, şi pentru a putea fi recunoscută de fiecare dintre noi ca 
informînd abordarea etică personală, ea avînd, de aceea, un caracter 
mai degrabă structural şi filozofic decît unul concret. 

Pentru a înţelege poziţia lui Dworkin este însă necesară o scurtă 
incursiune în ideile profesate de cei criticaţi de el. John Rawls a dezvoltat 
pe larg, într-o serie de articole începînd cu anii '80 — în urma reacţiilor 
la cartea sa A Theory of Justice (1971) — şi în Political Liberalism (1993), 
ideea conform căreia existenţa unui pluralism inevitabil şi ireductibil al 
concepţiilor morale, filozofice sau religioase rezonabile pe care le susţin 
membrii unei societăţi democratice modeme face imposibil ca o teorie 
„metafizică" a „dreptăţii ca echitate", aşa cum era expusă în cartea sa 
din 1971, să devină obiectul unui acord general. Cum ar fi, aşadar, posibil 
ca „doctrine comprehensive, radical opuse, însă rezonabile, să poată 
convieţui şi susţine împreună principiile politice ale unui regim consti¬ 
tuţional?" (Rawls 1993: xviii, 10, 175). în opinia lui Rawls, concepţia 
politică pe care o propune — „dreptatea ca echitate" — este şi trebuie 
să fie politică, nu metafizică (şi deci nu conţine aspecte filozofice, morale 
sau religioase ce pot isca dezacord) în virtutea următoarelor caracteris¬ 
tici: este, în primul rînd, concepută a se aplica numai „structurii de bază 
a societăţii", în mod specific doar sferei politice, principalelor instituţii 
economice, sociale şi politice ale societăţii; poate fi justificată, apoi, inde¬ 
pendent de orice doctrină comprehensivă religioasă ori filozofică, în 
sensul că nu trebuie adoptată o anumită doctrină de acest fel pentru a 
se accepta ideile liberalismului politic; în cele din urmă, „dreptatea ca 
echitate" este „elaborată în termenii acelor idei ce sînt considerate a fi 
conţinute implicit în cultura politică publică a unei societăţi democra¬ 
tice modeme" (Rawls 1993:11-15). Situaţia la care vrem să ajungem, după 
Rawls, este cea a unui consens prin suprapunere sau convergenţă parţială 
(i overlapping consensus) în care cetăţenii susţin aceeaşi concepţie politică 
în baza propriilor concepţii comprehensive rezonabile. Pînă atunci însă. 




101 


FUNDAMENTELE EGALITĂŢII LIBERALE 


trebuie să plecăm de la ideile fundamentale nedisputate ale culturii 
politice publice: concepţia politică liberală poate fi justificată public 
într-o societate caracterizată de pluralismul concepţiilor rezonabile atîta 
vreme cît nu face direct apel la un liberalism filozofic partizan. Motivul 
pentru care, în elaborarea acestei concepţii politice, trebuie acordată 
importanţă numai acelor aspecte ce pot fi public justificate şi conţinu¬ 
tului culturii politice democratice decurge din angajamentul funda¬ 
mental al lui Rawls şi al adepţilor săi faţă de idealul politic liberal al 
legitimităţii. 

Dworkin critică tocmai această „punere între paranteze", cum o nu¬ 
meşte el, a ideilor ce ţin de „etica personală" — cele care definesc ati¬ 
tudinea noastră profundă faţă de ceea ce credem noi a fi o viaţă bună 
— în numele strategiei continuităţii, o continuitate ce trebuie să existe 
între un anumit model al eticii liberale şi principiile ce guvernează sfera 
politică, pentru ca idealurile liberale să aibă şansa de a supravieţui mai 
mult decît unui compromis artificial. 1 

Problema fundamentală a „liberalismului politic" susţinut de Rawls 
(dar şi, într-o variantă nu foarte diferită, de Charles Larmore) constă, 
spune Dworkin, în dificultatea de a explica ce motive au oamenii de a 
fi liberali în viaţa politică. Cu alte cuvinte, este problema forţei categorice 
a liberalismului. Liberalismul politic are, în viziunea lui Rawls, un scop 
mai modest şi mai realist în planul filozofiei practice, şi anume acela de 
a furniza o bază de cooperare între cetăţeni avînd concepţii de viaţă con- • 
flictuale sau incompatibile, or acest obiectiv nu poate fi realizat dacă jus¬ 
tificarea sa provine tocmai de la o asemenea concepţie comprehensivă. 
Temeiurile acestui liberalism politic se găsesc în altă parte, în acele idei 
devenite axiomatice, precum necesitatea toleranţei religioase sau res¬ 
pingerea sclaviei, pe care am ajuns să le împărtăşim ca membri ai unor 
societăţi caracterizate de o cultură publică democratică. Pentru strategia 
discontinuităţii, dificultatea apare atunci cînd, spre exemplu, un politi¬ 
cian votează favorizînd o politică liberală neutră în dauna unora ce 
introduc, să spunem, limitări ale libertăţilor civile plecînd de la argu¬ 
mente de ordin religios. El trebuie să facă public fundamentul moral al 
iniţiativei sale, iar baza argumentelor pe care le are la dispoziţie nu 
poate consta nici în principiile comune ale moralităţii (căci este comun 
acceptat că acele convingeri morale sau religioase pe care le avem ne 
determină într-o măsură covîrşitoare alegerile privind distribuţia 
bunurilor în societate), nici în cerinţa de a prezenta numai argumente 
rezonabile (altfel spus, argumente pe care ar fi nerezonabil din partea 
celorlalţi să le respingă), întrucît ea poate fi interpretată diferit de politi¬ 
cianul liberal şi de cel conservator, ambii rămînînd convinşi că argu¬ 
mentele lor şi nu ale celuilalt sînt rezonabile, şi nici prin limitarea surselor 
interpretărilor politice la instituţiile, principiile sau idealurile conside¬ 
rate a fi „implicite în cultura politică publică a unei societăţi democra¬ 
tice" (Rawls 1993:13). Prin urmare, liberalismului politic îi lipseşte acea 

„forţă categorică", întrucît nu rezolvă problema explicării motivelor pe 
care le-ar putea avea, de exemplu, un conservator catolic pentru a accepta 
politicile liberale (pp. 211-215). 

Ca răspuns la situaţia problematică în care se află liberalismul politic 
rawlsian şi strategia discontinuităţii pe care acesta o presupune, Dworkin 
propune un set de principii politice liberale, precum şi un model etic care, 
consideră el, le susţine. Este vorba despre „egalitatea liberală" — ale 
cărei idei au fost expuse de Dworkin încă începînd cu sfîrşitul anilor '70 
(şi ca alternativă la teoria „dreptăţii ca echitate" prezentată de Rawls în 
O teorie a dreptăţii) — şi de un model etic ce găseşte valoarea unei vieţi 
în felul în care individul reuşeşte să facă faţă multiplelor provocări ce 
apar pe parcursul ei şi nu în impactul final al acesteia asupra unei stări 
obiective a lucrurilor. 

Egalitatea liberală este deci o teorie situată pe axa interpretării politice 
a ideilor generale ale liberalismului, ca sistematizare a valorilor tole¬ 
ranţei, libertăţii şi egalităţii. Dacă principiile dreptăţii propuse de Rawls 
vizau distribuirea justă în societate a „bunurilor primare", distribuţia 
ideală este atinsă pentru Dworkin atunci cînd se stabileşte o egalitate a 
resurselor, măsurată în termenii costurilor în oportunităţi ale acelor 
resurse, atunci cînd valoarea resurselor pe care le are un individ este 
egală, pentru el, cu cea a resurselor fiecăruia dintre ceilalţi indivizi. 
Această idee presupune calcule complexe sub forma unui aşa-numit 
„test al invidiei" (envy test), astfel încît, în distribuţia finală a resurselor, 
suma resurselor personale (calităţi ale minţii şi corpului ce afectează suc¬ 
cesul indivizilor în a-şi realiza planurile de viaţă, precum sănătatea 
mentală şi fizică, puterea sau talentul) şi a resurselor impersonale (lucruri 
fizice ce pot fi exploatate sau transferate, precum materii prime, drep¬ 
turi de proprietate etc.) de care dispune un individ poate fi diferită de 
suma resurselor altuia, însă nici unul dintre ei nu doreşte să schimbe 
totalul resurselor sale pentru totalul resurselor celuilalt. Prin urmare, ega¬ 
litatea liberală admite şi chiar presupune măsuri compensatorii pentru 
a repara inegalitatea naturală în resurse personale şi consecinţele inegale 
pe care le are norocul în viaţa unor indivizi, prin alocarea diferenţiată 
a resurselor impersonale, astfel încît în cele din urmă resursele mate¬ 
riale ale unei persoane talentate pot fi mai mici decît cele ale unei per¬ 
soane cu handicap, însă în acelaşi timp fiecare este convins că totalul 
resurselor de care dispune are pentru el o valoare (în termenii costurilor 
în oportunităţi) mai mare decît totalul resurselor celuilalt şi nu doreşte 
să le schimbe. 

Egalitatea liberală afirmă în primul rmd că o distribuţie dreaptă priveşte 
resursele, şi nu bunăstarea individuală (vezi Joseph Raz, The Morality of 
Freedom, 1986, cap. 5). Aceasta presupune o distincţie între personalitatea 
unui individ şi circumstanţele ce îi afectează viaţa. Fiecare „trebuie să-şi 
asume responsabilitatea pentru preferinţele, ambiţiile, proiectele, precum 
şi pentru toate celelalte aspecte ale personalităţii în virtutea cărora o per- 

soană judecă propria viaţă ca fiind mai bună sau mai rea decît cea a altuia 
care are resurse identice" (p. 226). în situaţia ideală, prin urmare, oamenii 
pot fi inegali în bunăstare, chiar dacă, recunoaşte Dworkin, sîntem cu 
toţii de acord cu faptul că sîntem interesaţi cu prioritate de bunăstarea 
noastră şi a semenilor noştri, şi numai în mod secundar de resursele care 
creează această bunăstare. în al doilea rînd, este vorba despre o dis¬ 
tribuţie egală a resurselor, ceea ce presupune că egalitatea este indife¬ 
rentă în faţa virtuţilor diferite ale indivizilor, precum şi faptul că se 
exclude favorizarea, din nou în viaţa publică (dar nu în viaţa privată), 
a celor ce ne sînt apropiaţi (rude, prieteni etc.). Cea de-a patra idee cen¬ 
trală a egalităţii liberale este cea a toleranţei, înţeleasă ca neutralitate a 
guvernului: acesta nu are dreptul să interzică sau să încurajeze nici o 
activitate privată pe temeiul că un anumit set de convingeri etice privind 
modul adecvat de a trăi o viaţă bună este superior sau inferior unui alt 
asemenea set de valori (p. 228). 

Aceste poziţii presupun, la rîndul lor, adoptarea unei perspective 
„austere şi neutre" în viaţa politică, atunci cînd se iau decizii privind 
distribuţia resurselor sau tolerarea moralităţii private. însă spre deose¬ 
bire de liberalismul politic rawlsian, egalitatea liberală nu-şi propune 
să justifice acest tip de politici independent de o anumită viziune asupra 
eticii, iar modelul etic sugerat de Dworkin — chiar dacă păstrează un 
grad ridicat de generalitate pentru a putea fi compatibil cu concepţii 
morale cît mai diverse — are menirea de a întări convingerea în justeţea 
acestor politici liberale şi de a răspunde diverselor critici ce sînt aduse 
atunci cînd se adoptă o asemenea perspectivă în politică. 

Putem concepe, afirmă Dworkin, pe axa interpretării filozofice, două 
modele etice ce reprezintă „interpretări ale vieţii etice, încercări de a orga¬ 
niza convingerile sau implicările etice pe care le avem într-o formă coe¬ 
rentă" (p. 241), explicînd unele dintre dilemele ce apar din cauză că 
avem „mai degrabă prea multe decît prea puţine convingeri" de acest 
fel. Este vorba despre un prim model etic „al impactului" (the model of 
impact) ce susţine că valoarea unei vieţi depinde în primul rînd de impor¬ 
tanţa consecinţelor acesteia asupra restului lumii, de modul în care 
aceasta afectează o stare de lucruri obiectivă, fără a sugera în acelaşi timp 
nici o modalitate precisă de evaluare a acestor consecinţe ori a valorii 
obiective a acelei stări de lucruri. Este o manieră comună de raportare 
în viaţa de zi cu zi, căci de multe ori judecăm, de exemplu, că un artist 
şi-a trăit bine viaţa dacă a reuşit să ofere lumii o capodoperă inestima¬ 
bilă. în acelaşi timp însă, o asemenea abordare nu poate include 
aprecierile pe care mulţi indivizi le au asupra propriei lor vieţi, atunci 
cînd îşi doresc să trăiască conform unor aspiraţii ce nu pot avea valoare 
decît pentru ei, cînd vor să trăiască în felul lor. 

Există însă un model alternativ în etică, ce apreciază valoarea unei 
vieţi nu prin impactul acesteia asupra lumii exterioare, ci prin felul în 
care este ea trăită, prin „excelenţa" cu care individul face faţă provocărilor 

inerente vieţii sau chiar provocărilor autoimpuse. Admirăm viaţa celor 
care au avut ambiţia de a urca Everestul „doar pentru că era acolo", aşa 
cum putem fi de acord că o manieră de a răspunde pe măsură provocării 
de a trăi bine propria viaţă este a face totul pentru a reduce suferinţele 
semenilor noştri, a descoperi un vaccin salvator sau a demonstra o teo¬ 
remă pe care nimeni nu a putut să o demonstreze. Ce este important este 
că putem explica cele mai multe dintre aprecierile noastre etice inte- 
grîndu-le în cadrul „ecumenic" al acestui model etic (the model of clinl- 
lenge), ce sugerează că putem înţelege mai bine semnificaţia vieţii noastre 
dacă privim convingerile etice ca valorizînd îndeplinirea cu succes a 
sarcinilor pe care ni le autoimpunem şi nu doar ca vizînd schimbarea 
lumii în bine. Ambele modele etice integrează o parte dintre convingerile 
noastre şi exclude o altă parte, suprapunîndu-se într-o măsură semni¬ 
ficativă, însă diferenţa dintre ele constă, în opinia lui Dworkin, în aceea 
că cel din urmă va exclude acele convingeri etice pe care oricum prea 
puţini indivizi le susţin. 

Acest model abstract al eticii oferă răspunsuri la o serie de dileme 
etice, răspunsuri care definesc o etică liberală, o etică a excelenţei. Din 
nou, aceasta nu presupune că, pentru a avea valoare, viaţa cuiva trebuie 
să fie plină de provocări formidabile ori fapte eroice, viaţa însăşi fiind 
o provocare. Cei care îmbrăţişează o asemenea etică liberală vor tinde 
să accepte concepţia politică a egalităţii liberale, insistînd că dreptatea 
este o chestiune de egalitate a resurselor şi nu de egalitate în bunăstare, 
că vieţile noastre au mai multe şanse de a fi realizate atunci cînd trăim 
într-o societate dreaptă, că există o distincţie marcată între convingerile 
şi preferinţele unui individ, pe de o parte, şi talentele şi handicapurile 
acestuia, de cealaltă parte, şi că toţi ne dorim ca propria viaţă să cores¬ 
pundă ambiţiilor asumate şi nu hazardului constituţiei fizice, acceptînd 
o egalizare a circumstanţelor ce nu depind de noi. Finalmente, etica libe¬ 
rală este în acelaşi timp ecumenică (poate fi acceptată de oameni avînd 
convingeri etice diferite întrucît se bazează pe temeiuri etice formînd deja 
obiectul unui larg consens) şi tolerantă, în sensul că va respinge orice 
argumente care vizează limitarea libertăţii şi sînt întemeiate pe justificări 
morale patemaliste, căci nimeni nu poate schimba în bine viaţa cuiva 
forţîndu-1 să acţioneze împotriva propriilor sale convingeri etice. In 
acelaşi timp, concede Dworkin, ar fi incoerent să spunem că liberalismul 
nu aprobă dar nici nu dezaprobă convingerile etice rasiste, fiind evident 
pentru oricine că egalitatea liberală va exclude acele teorii ce ches¬ 
tionează înseşi principiile acesteia. 

Dincolo însă de diferenţele între Dworkin şi Rawls, rămîne faptul că 
ambii îşi propun să justifice public principiile organizării politice, astfel 
încît acestea să poată întruni consensul cît mai larg al membrilor unei 
societăţi, un consens ce va exclude inevitabil concepţii considerate a fi 
„nerezonabile" (Rawls) sau contrare principiilor fundamentale ale eticii 




105 


FUNDAMENTELE EGALITĂŢII LIBERALE 


liberale. Posibilitatea realizării unui asemenea consens, presupusă de 
majoritatea teoreticienilor liberali, este însă puternic contestată de o 
seamă de autori ce neagă faptul că un consens moral autentic poate fi 
atins în privinţa principiilor politice modeme. Alasdair Maclntyre (1981: 
236), de exemplu, afirmă că dezacordurile fundamentale nu pot fi evi¬ 
tate, iar acestea se datorează varietăţii de premise fundamental diferite, 
pe baza cărora oamenii îşi dezvoltă propriile convingeri morale. în acord 
cu ceilalţi filozofi comunitarieni, Maclntyre ar fi sceptic cu privire la posi¬ 
bilitatea definirii unui model etic „ecumenic" precum cel propus de 
Dworkin, care să poată interpreta majoritatea covîrşitoare a experienţelor 
noastre etice. O obiecţie similară, îndreptată împotriva ideii că o asemenea 
justificare publică a principiilor politice ale liberalismului este posibilă, 
vine şi de la unii interpreţi ai ideilor profesate de Isaiah Berlin, printre 
care John Gray sau George Crowder care, plecînd de la premisa con¬ 
flictului insolubil întru valorile incompatibile sau incomensurabile 
urmărite de indivizi, conchid că liberalii s-au transformat în apărători 
ai acelor valori ce sînt astăzi imanente atitudinilor şi practicilor unei socie¬ 
tăţi date. Aceste valori se întîmplă să fie, de cele mai multe ori, com¬ 
patibile cu autonomia liberală, dar, în virtutea complexităţii societăţilor 
moderne, ele conţin şi sîmburii unor atitudini neliberale (Crowder 1994; 
Gray 1991). Rămîne însă de văzut în ce măsură aceste limitări pot afecta 
atracţia exercitată încă în plan politic de liberalismul universalist al 
drepturilor omului şi al autonomiei individuale. 

Note 

* Citatele din text pentru care nu se indică decît pagina sînt din Ronald Dworkin, 
„Foundations of Liberal Equality", în Stephen Darwall (ed.), Equal Freedom, 
University of Michigan Press, 1995. Traducerea lor este făcută de autorul arti¬ 
colului. 

1 Rawls ar contesta ideea că ar fi vorba despre un simplu compromis, consensul 
la care se ajunge în teoria sa fiind, în cuvintele lui, mai mult decît un modus 
vivendi, şi anume un consens parţial prin convergenţă între concepţiile morale 
şi filozofice rezonabile: în societatea ale cărei instituţii de bază ar fi guver¬ 
nate de „dreptatea ca echitate", un asemenea consens nu este bazat pe un 
compromis, şi aceasta pentru că obiectul consensului — concepţia politică 
a dreptăţii — reprezintă el însuşi o concepţie morală, şi apoi aceasta este jus¬ 
tificată plecînd de la temeiuri de ordin moral. De altfel, Rawls afirmă că acest 
consens „nu este bazat pe o convergenţă a intereselor personale sau de grup. 
Toţi cei care susţin concepţia politică pleacă de la propria lor concepţie com¬ 
prehensivă şi dezvoltă temeiurile religioase, filozofice şi morale furnizate de 
aceasta" (1993: 147). 

Michel Foucault (1926-1984) 

A SUPRAVEGHEA ŞI A PEDEPSI (1975) 

Foucault, critic al modernităţii 

în calitate de critic al modernităţii, Foucault atacă în primul rînd con¬ 
ceptul de raţiune. Pentru el, raţiunea nu se identifică cu emanciparea, 
cu eliberarea, cu autonomia. Pentru el, raţiunea modernă este opresivă, 
reductivă şi coercitivă. Ea este opresivă deoarece este întotdeauna legată 
de putere, este reductivă deoarece ordonează totul, respingînd ceea ce 
nu intră în schemele sale, şi este coercitivă în măsura în care identifică 
discursurile sale şi instituţiile sale cu normalitatea, fabricînd identităţi 
ce reproduc acest model şi marginalizînd tot ceea ce nu se supune 
schemei normale. 

Al doilea atac este purtat de Foucault asupra ideii de progres. Raţiunea 
nu este nici emancipare, nici înaintare progresivă a omenirii către o 
lume în care toate diferenţele vor fi anulate prin pacea universală, prin 
reconcilierea tuturor conflictelor, a tuturor diferendelor, prin anularea 
tuturor nedreptăţilor şi inegalităţilor graţie instaurării depline a dom¬ 
niei legii. Războiul, violenţa, disidenţa reprezintă, pentru Foucault, 
realitatea ce se ascunde în spatele fiecărui discurs reconciliator, în spatele 
fiecărui program, în măsura în care fiecare asemenea program este 
împletit cu relaţiile de putere. 

în acelaşi timp, prezenţa permanentă a relaţiilor de putere, deşi poate 
fi interpretată ca afirmarea pesimistă a imposibilităţii unei ştiinţe uni¬ 
versale în manieră carteziană, a unei păci universale în manieră kantiană, 
a sfîrşitului istoriei în manieră hegeliană, este modul foucaultian de a 
recunoaşte prezenţa pluralităţii, a poziţiilor ireconciliabile. Aceasta 
reprezentînd pentru el singura şansă de a menţine mereu proaspătă 
puterea de a rezista în faţa unei raţiuni care şi-a perfecţionat şi rafinat 
tehnicile de dominaţie, de aducere la normal. 

Avînd în vedere grija lui Foucault de a demasca orice imparţialitate 
şi universalitate, este firească respingerea de către acesta a teoriilor tota¬ 
litare. Prin acestea, filozoful francez înţelege modurile unificatoare, tota¬ 
lizatoare de a face teorie. Acestea nu sînt, pentru Foucault, decît mituri 
raţionaliste de sorginte iluministă, mituri reducţioniste, care maschează 
natura plurală şi diferenţială a cîmpului politic şi social, care duc la 
suprimarea pluralităţii, diversităţii şi a individualităţii în favoarea con¬ 
formităţii şi omogenităţii. 

în calitate de critic al raţiunii, al progresului şi teoriilor totalitare, 
Foucault este şi un critic al istoriei totale, al acelei istorii care „trasează 
toate fenomenele în jurul unui singur centru — un principiu, un sens, 
un spirit, o perspectivă asupra lumii, o formă globală" şi ai cărei re¬ 
prezentanţi consacraţi sînt Hegel şi Marx. Acestei istorii Foucault îi 
opune conceptul de istorie generală care va desfăşura un spaţiu al dis¬ 
persării, nu unul al unificării. O asemenea istorie va accentua disconti¬ 
nuităţile, rupturile, momentele în care se schimbă ceea ce Foucault 
numeşte, în Lcs mots et Ies choses (1966) o „episteme", o configuraţie de 
cunoaştere. 

Foucault a materializat acest proiect de critică a modernităţii şi a 
Iluminismului de-a lungul a trei cîmpuri teoretice. Primul dintre aceste 
cîmpuri teoretice este reprezentat de arheologia cunoaşterii: L'Histoire 
de lafolie ă Vage classique (1961), Les mots et Ies choses (1966), L' Archeologie 
du savoir (1969). Cel de-al doilea este întruchipat de genealogie: Surveiller 
et punir (A supraveghea şi a pedepsi)*. în vreme ce problematizarea, termen 
generic ce rezumă preocupările sale etice centrate asupra tehnicilor for¬ 
mării de sine, marchează cel de-al treilea şi ultimul dintre aceste cîm¬ 
puri teoretice: L'Histoire de la sexualite (1976,1984). Arheologia cunoaşterii 
este preocupată de identificarea practicilor discursive şi nondiscursive 
care prezidează formarea unui discurs înţeles ca ansamblu de evenimente 
discursive. 


Metoda genealogică 

în A supraveghea şi a pedepsi interesul lui Foucault se mută dinspre modali¬ 
tăţile de constituire a discursului înspre practicile sociale şi impactul aces¬ 
tora asupra cunoaşterii. Această întrepătrundere dintre practici şi discurs, 
dintre putere şi cunoaştere este surprinsă prin intermediul unei noi 
metode: genealogia. Scopul genealogiei este acela de a arată cum tehni¬ 
cile discursului ştiinţific se formează şi se întrepătrund cu practica pu¬ 
terii de a pedepsi. în A supraveghea şi a pedepsi scopul său este acela de 
a studia ştiinţele umane în contextul practicilor disciplinei supravegherii 
şi constrîngerii care au făcut posibile noi moduri de cunoaştere a fiinţelor 
umane. 

înrudirea dintre arheologie şi genealogie apare din faptul că ambele 
conlucrează în vederea demolării credinţei în existenţa unui „adevăr ideal 
ca lege a discursului" sau a existenţei unei „raţionalităţi imanente" a aces¬ 
tuia. Mai în adîncime însă, ambele metode contribuie la conturarea unei 
viziuni unitare despre modernitate, despre geneza acesteia. Potrivit 
acestei viziuni, modernitatea a venit în fiinţă prin intermediul unui mul¬ 
tiplu cîmp de excludere a alterităţii. Această excludere a alterităţii a 
îmbrăcat mai multe forme: 1) forma arheologiei alienării, prin care nebu¬ 
nia a ajuns să fie considerată anormală, periculoasă şi, apoi, atît de 

diferită încît s-a socotit necesară ascunderea acesteia, închiderea în spaţii 
special amenajate, 2) forma arheologiei ştiinţelor umane prin care omul, 
ca subiect epistemic, a putut să fie inventat numai atunci cînd cordonul 
ombilical dintre acesta şi univers a fost retezat, atunci cînd insula 
cunoaşterii umane s-a izolat de restul lumii, generînd imposibilitatea 
analitică a finitudinii prin care omul încearcă în van să cuprindă uni¬ 
versul cu mijloace ce afirmă tocmai separarea sa de acesta şi 3) genealogia 
puterii prin care o formă de cunoaştere — ştiinţele umane — este anali¬ 
zată în devenirea sa atît ca formă de identitate, cît şi ca formă de exercitare 
a puterii, ca modalitate de formare prin excludere şi izolare a identităţii. 
A supraveghea şi a pedepsi descrie genealogia sufletului modem (p. 27). 

Această genealogie a sufletului modem se constituie într-o microfizică 
a puterii (p. 31). Potrivit acesteia, puterea nu este o proprietate, ci o 
strategie, o tehnologie politică ce urmăreşte cunoaşterea şi stăpînirea 
trupului (pp. 28-29, 31). De aceea, în viziunea lui Foucault, modelul 
pentru conceperea puterii nu este contractul, care consemnează poziţia 
de egalitate şi redprodtate a indivizilor, şi care, printr-o înţelegere explidtă, 
pune capăt luptei dintre ei, d războiul, conflictul, mereu prezent şi nicio¬ 
dată pe deplin rezolvat. Povestea acestei deveniri a puterii, a rafinării 
tehnicilor de dominaţie ale acesteia este spusă de Foucault în A supraveghea 
şi a pedepsi prin descrierea modalităţilor de pedepsire utilizate începînd 
cu perioada clasică, cu acel punct de turnură, de radicală ruptură, în 
care sîntem prinşi încă şi noi, modernii. 


Tehnologii ale puterii 

Prin urmare, Foucault distinge trei tehnologii ale puterii: a) cea clasică, 
reprezentată de ecuaţia suveran - însemn - ceremonie - inamic înfrînt; 
b) cea iluministă, reprezentată de ecuaţia corp social - semn - re¬ 
prezentare - recalificarea subiectului; c) cea modernă, reprezentată de 
ecuaţia aparat administrativ - urmărire - exerciţiu - constringere (p. 134). 
Prima tehnologie este descrisă sub forma supliciului ca mod de pedep¬ 
sire caracteristic pentru perioada clasică. Aici, puterea care pedepseşte 
este vizibilă, supliciul şi suferinţa, pe care aceasta le presupune şi care 
stigmatizează, însemnează victima, sînt o manifestare a puterii. Supliciul 
este un spectacol prin care se manifestă puterea şi superioritatea ei 
intrinsecă. Supliciul este „o liturghie a pedepsei". Supliciul este deci tri¬ 
umful unei puteri vizibile, manifeste, asupra unui inamic înfrînt, strivit 
de forţa ce erupe de-a lungul ceremoniei de pedepsire (pp. 38-64). 

în secolul al XVIII-lea, o nouă tehnologie a puterii îşi face apariţia în 
contextul generalizării pedepsei. în noile condiţii, pedeapsa trebuie să 
aibă ca măsură umanitatea. Scopul reformării dreptului în această 
perioadă nu este acela de a pedepsi mai puţin, apreciază Foucault în 

critica sa la adresa Iluminismului, ci de a pedepsi mai bine. Dreptul de 
a pedepsi nu mai vine din răzbunarea suveranului, ci din nevoia de a 
apăra societatea. De acum încolo, cea care măsoară pedeapsa şi sta¬ 
bileşte tehnica adecvată este raţionalitatea economică. Pentru a fi utilă, 
pedeapsa trebuie să aibă ca obiectiv consecinţele crimei, de aceea ce 
este vizat prin pedeapsă este infractorul însuşi, nu actul acestuia, infrac¬ 
torul în modul său de viaţă şi gîndire, în trecutul său şi în calitatea 
voinţei lui. Locul de aplicare este de acum nu trupul care trebuia să 
sufere cu atît mai mult cu cît crima era mai gravă, ca în perioada cla¬ 
sică, ci spiritul, care trebuie reeducat, recalificat, scos din sfera anor¬ 
malului în care de acum începe să fie introdus infractorul (p. 101). Tot 
acum este reorganizată puterea de a pedepsi, prin formularea unui fel 
de reţete generale de exercitare a puterii, incluzînd: definirea delictelor, 
reguli de procedură, definirea rolului magistraţilor etc. De asemenea, 
se urmăreşte crearea impresiei potrivit căreia pedeapsa decurge din 
crimă. De aceea, pedepsele trebuie să aibă atît un rol educativ, cît şi 
unul retributiv. Aceasta înseamnă că vinovatul plăteşte societăţii lezate 
de două ori: prin munca pe care o desfăşoară şi prin semnele pe care le 
produce, în sensul în care introduce în sufletele celorlalţi semnul 
crimă-pedeapsă. 

Ultimul moment al acestei deveniri a tehnologiilor puterii îl repre¬ 
zintă apariţia închisorii (pp. 116-117). Aceasta aduce două elemente, pe 
care le îmbină: munca şi izolarea (p. 125). Munca solitară desfăşurată în 
celulă şi singurătatea care generează conştiinţa religioasă a prizonierului 
transformă indivizii, restituind statului supuşii pe care acesta i-a pierdut. 
Acest mod de fabricare a indivizilor este mai apoi instituţionalizat în 
întreg cuprinsul societăţii, în şcoli, spitale, armată, dînd naştere insti¬ 
tuţiei carcerale, în cadrul căreia pedeapsa este o tehnică de constrîngere 
a indivizilor, o procedură de dresare a trupului. în măsura în care, prin 
disciplină, aceste instituţii carcerale fac trupul mai util, îl fac şi mai 
supus. închisoarea este deci modelul tuturor instituţiilor carcerale, dis¬ 
ciplinare, iar tactica fabricării este supravegherea, care urmăreşte 
neabaterea de la normă, normalizarea, aducerea la acelaşi numitor 
comun, aducere subtilă, ce disciplinează în măsura în care fabrică iden¬ 
tităţile. Modelul de închisoare discutat de Foucault este Panopticul, cel 
în care puterea care supraveghează este invizibilă şi, în acelaşi timp, 
omniprezentă. Acest moment marchează apogeul dispersării puterii, 
punctul culminant în care puterea devine o privire fără faţă, în care 
puterea transformă întregul corp social într-un cîmp de percepere. în 
aceste condiţii, în care închisoarea este model pentru instituţiile carcerale 
modeme, societatea modernă este nu o societate a spectacolului, ci una 
a supravegherii. 

Socializînd şi disciplinînd, aceste instituţii nu fac, de fapt, altceva de- 
cît să supravegheze şi să surprindă orice abatere de la normă (normalitate). 

Disciplina este „procedeul tehnic unitar prin care forţa corpului este [...] 
redusă ca forţă politică şi maximizată ca forţă utilă" (p. 223). în aceste 
condiţii, instituţiile în cauză tind să reducă forţa de rezistenţă a indi¬ 
vizilor, înregimentîndu-i în aceleaşi canoane, norme, ceea ce facilitează 
supravegherea. Societatea modernă este deci, pentru Foucault, caracteri¬ 
zată de legături disciplinare, nu de legături contractuale. 

Se poate deci spune că Foucault este un critic al doctrinei liberale în 
ceea ce priveşte concepţia despre societate şi puterea politică, întrucît 
pentru el nu legătura contractuală, ci aceea disciplinară este liantul 
social şi întrucît pentru el nu există putere suverană, ci numai o disper¬ 
sare, o infiltrare microcontextuală a puterii, o inserţie a acesteia în în¬ 
treg cîmpul social. în acelaşi timp, el este şi un oponent al lui Marx 
întrucît conflictul, care este esenţial pentru înţelegerea politicului, nu 
apare ca unul între clasele sociale, la graniţa dintre acestea, ci este un 
conflict mereu local, informai, un conflict aproape frontal, cotidian, 
mereu prezent, infiltrat în toate cutele existenţei sociale cotidiene. 

Una dintre criticile care i s-au adus lui Foucault în ceea ce priveşte 
concepţia sa despre agenţii umani a fost aceea că aceştia fie sînt în 
întregime pasivi, fiind în întregime fabricaţi, constituiţi, fie sînt activi, 
dar numai în măsura în care tind să-i domine pe ceilalţi, prin „logica" 
inevitabilă a relaţiilor de putere ce structurează orice practici umane şi 
orice discurs. Venind în întîmpinarea acestei critici, Foucault a încercat, 
înspre sfîrşitul activităţii sale, o distincţie între dominaţie — înţeleasă 
ca solidificare a puterii, ca o limitarea a spaţiului de rezistenţă — şi 
putere, înţeleasă ca rezistenţă. în orice situaţie în care există relaţii de 
dominaţie, există şi posibilitatea rezistenţei. în acest context, rezistenţa 
devine încercarea de a întemeia un stil de viaţă, de a lupta pentru 
impunerea sa, pentru instituirea sa, pentru aducerea sa la suprafaţă. 
Rezistenţa ca luptă pentru aducerea la lumină a unui stil de viaţă, în 
sensul unei lucrări de sine, devine, în cele din urmă, puterea de a menţine 
diferenţa, de a o afirma, de a nu o lăsa să fie înghiţită de curentul nor¬ 
malizării, care planează într-o societate carcerală asupra oricărei disidenţe, 
asupra oricărei încercări de evadare. 


Genealogie şi problematizare 

Se pare astfel că paradigma de gîndire a politicului caracteristică lui 
Foucault este cea care îmbină genealogia şi problematizarea. Această 
îmbinare dintre genealogie şi problematizare defineşte metoda fou- 
caultiană, modul în care filozoful francez înţelege să abordeze problema 
genezei instituţiilor modeme, în calitatea lor complexă de practici umane, 
încă o dată, din perspectiva problematizării care, ca şi genealogia, îşi 
propune să gîndească raporturile dintre putere şi sine, prohibiţie şi 
cunoaştere, filozoful francez se delimitează de istoria ideilor, pe care o 

vede fie ca analiză a sistemelor de reprezentări, fie ca istorie a mentalităţilor, 
ca o analiză a atitudinilor şi schemelor de comportament. Pentru el, 
gîndirea e altceva decît ansamblul reprezentărilor care stau la baza unui 
comportament. Gîndirea nu este ceea ce rezidă într-o conduită şi îi dă 
sens. Ea este mai degrabă ceea ce permite reculul în raport cu o manieră 
sau alta de a face sau de a reacţiona, ea este actul prin care transformăm 
o manieră de a face din ceva obiect de gîndire, prin care ne interogăm 
asupra sensului său, asupra condiţiilor şi scopurilor sale. Unul dintre 
exemplele cele mai grăitoare în aceste sens este felul în care Foucault 
analizează închisoarea ca modalitate de a pedepsi. 

în aceste condiţii, ceea ce îl interesează este analiza închisorii nu ca 
instituţie, ci ca practică, sesizarea condiţiilor care, la un anumit moment, 
fac această practică acceptabilă. în acelaşi timp, el admite o autonomie 
a practicilor, faptul că acestea nu sînt în întregime comandate de insti¬ 
tuţii, prescrise de ideologie sau ghidate de circumstanţe, ci au o regulari¬ 
tate, o logică şi o strategie proprie. Practicile îi apar ca locul de înlănţuire 
a ceea ce se spune şi a ceea ce se face, a regulilor impuse şi a raţiunilor 
oferite. Concentrarea lui Foucault asupra închisorii ca practică şi nu ca 
instituţie este explicată de modul în care el înţelege analiza unei insti¬ 
tuţii şi chiar analiza unui cod moral. Aşa cum analiza unei instituţii nu 
este suficientă pentru a înţelege sistemul de gîndire, forma de raţiona¬ 
litate care stă la baza lui, nici analiza unui cod moral nu este suficientă 
pentru a depista modalităţile de constituire a subiectului moral la un 
moment dat. în cazul instituţiei, este vorba de un ansamblu complex de 
procese care leagă instituţia de procesele sociale, economice şi politice, 
iar în cazul codului moral, este vorba de relaţia sa cu actul moral, act care, 
în viziunea lui Foucault, se descompune la rîndul său în substanţa etică, 
modul de supunere a subiectului la prescripţia regulii morale, tehnicile 
efective de constituire de sine şi scopul mOral. 

în cazul instituţiei, primul nivel la care aceasta poate fi analizată este 
raţionalitatea sau scopul acesteia, adică obiectivele pe care îşi propune 
să le realizeze şi mijloacele de care dispune pentru a realiza aceste obiec¬ 
tive. Acesta este programul instituţiei aşa cum a fost el definit în mod 
explicit. în cazul închisorii, este vorba de concepţia lui Bentham despre 
această instituţie. Al doilea nivel este constituit de problema efectelor 
instituţiei care nu coincid decît rareori cu scopul ei. De pildă, în cazul 
închisorii, obiectivul acesteia ca mijloc de îndreptare a indivizilor nu a 
fost atins, efectul fiind mai degrabă invers, închisoarea reconducînd la 
comportamente delincvente. Cel de-al treilea nivel este acela al între¬ 
buinţării ( l'usage ) efective a instituţiei. Ceea ce, în cazul închisorii, 
înseamnă că ea, în loc să creeze efectul îndreptării indivizilor, al educării 
acestora, a servit mai degrabă ca mecanism de eliminare a lor. Cel de-al 
patrulea şi ultimul nivel de analizare a unei instituţii este compus de 
configuraţiile strategice. Ele surprind faptul că, plecîndu-se de la aceste 
întrebuinţări, într-un fel imprevizibile, ale instituţiei se pot modela noi 

scopuri ale ei, noi conduite raţionale, diferite de programul iniţial. în 
felul acesta, nu numai că ne întrebăm asupra familiarului unei instituţii, 
dar gîndim instituţia respectivă dincolo de programul său explicit, şi în 
efectele ei sociale şi de cunoaştere, în legătura ei cu procese sociale şi 
politice, cu tehnologii morale, ca tehnici de constituire a sinelui ca subiect 
moral. 

Din perspectiva unei asemenea modalităţi de analiză a instituţiilor 
politice şi a relaţiilor dintre ele şi formarea sinelui moral, gîndirea care 
conduce aceste analize trebuie să devină critică şi mult mai subtilă. Ea 
trebuie să reprezinte libertatea în raport cu ceea ce faci, mişcarea prin 
care te detaşezi de ceea ce faci, mişcarea prin care constitui ceea ce faci 
ca obiect de gîndire, prin care reflectezi asupra acestui lucru ca asupra 
unei probleme. Pentru ca un lucru să devină o problemă pentru gîndire, 
trebuie ca acest lucru să-şi piardă familiaritatea, să apară în jurul său o 
serie de dificultăţi, ca tot atîtea procese sociale, economice, politice care 
toate conlucrează, uneori, pentru un timp îndelungat, la apariţia sa. 
Gîndirea nu este reflectarea mecanică, directă a acestor dificultăţi, ea este 
mai degrabă un răspuns original la aceste dificultăţi, un răspuns care, 
tocmai pentru că este original, poate fi multiform, uneori contradic¬ 
toriu. Astfel, aceluiaşi ansamblu de dificultăţi i se pot da mai multe 
răspunsuri. Scopul problematizării este, prin urmare, acela de a găsi 
punctul în care diferitele răspunsuri posibile se înrădăcinează în simul¬ 
taneitatea lor, solul care poate să le unească şi pe unele, şi pe celelalte 
în diversitatea lor şi, uneori, în contradicţia lor. De aceea, sarcina isto¬ 
riei gîndirii este să găsească, la rădăcina acestor soluţii diferite, diversele 
forme generale de problematizare care le-au făcut posibile. 


Relaţiile de putere 

Acest mod de a înţelege rolul gîndirii, ca problematizare, ca punere în 
forma unei întrebări a oricărei deprinderi, obişnuinţe, familiarităţi se 
înscrie pe fundalul general al ideii foucaultiene de genealogie, ca gîndire 
care disociază, care dispersează orice unitate a experienţei, a discursului 
ca adevăr încetăţenit, ca mod dat, indiscutabil, de a gîndi, de a simţi, de 
a face. în acelaşi timp, acest mod de a înţelege rolul gîndirii se răsfrînge 
asupra modului în care filozoful francez gîndeşte, concepe politicul, 
sub acelaşi semn al dispersării, al desubstanţializării acestuia. 

De ce nu este discursul foucaultian unul despre putere? Primul şi cel 
mai important motiv este acela că obiectivul principal care confruntă 
astăzi gîndirea nu este să descoperim, ci să refuzăm ceea ce sîntem, 
adică să problematizăm un anumit mod de a ne constitui ca indivizi, ca 
subiecţi, un mod pe care Foucault îl leagă de ceea ce el numeşte puterea 
pastorală şi, implicit, de formarea statului modem, dar şi de practicile 
de formare a individului carceral. Întrucît trebuie, în primul rînd, să ne 

imaginăm şi să construim ceea ce putem fi, tocmai pentru a scăpa de 
această „dublă constrîngere" politică ce este individualizarea, trebuie să 
acceptăm o nouă definiţie a politicului. Această nouă definiţie pre¬ 
supune: 

a) Definirea „puterii" ca relaţie între „parteneri", adică un ansamblu 
de acţiuni care se induc una pe cealaltă şi care îşi răspund una celeilalte. 
Pentru Foucault, puterea nu există în mod global, masiv sau în stare 
difuză, concentrată sau distribuită, puterea nu există decît în măsura în 
care este exercitată de unii indivizi asupra altora sau de unele grupuri 
asupra altora. Puterea nu există decît în act, chiar dacă ea se înscrie 
într-un cîmp de posibilitate care se sprijină pe structuri permanente. 

b) De aceea trebuie să ne punem nu întrebarea „cum se manifestă pu¬ 
terea?", ci „cum se exercită ea?", deoarece puterea trimite la noţiunea de 
strategie. El gîndeşte relaţiile de putere în raport cu strategiile de 
înfruntare. Orice relaţie de putere implică, măcar în mod virtual, o stra¬ 
tegie de luptă. Dar relaţia de putere şi strategia de luptă nu se confundă 
una cu cealaltă, ci ele sînt mai degrabă una pentru cealaltă, un fel de limită 
permanentă, prin care fiecare poate trece în cealaltă şi invers. 

Un raport de înfruntare se stinge în clipa în care luptei i se substitu¬ 
ie mecanisme stabile prin care unul dintre parteneri poate să conducă 
(i conduire ), într-un mod constant şi suficient de sigur, comportamentul 
celuilalt, conduita sa (la conduite). Strategia de luptă, raportul de în¬ 
fruntare, constituie o limită pentru relaţia de putere în măsura în care 
orice relaţie de putere presupune o doză de nesupunere, de insubor¬ 
donare, care, prin definiţie, scapă puterii. 

în aceste condiţii, dominaţia apare ca interferenţă a acestor două 
tipuri fundamentale de fenomene: dominaţia este, în acelaşi timp, o 
structură globală de putere şi o situaţie strategică mai mult sau mai 
puţin solidificată pe parcursul unei îndelungate înfruntări istorice între 
adversari. în consecinţă, ceea ce face din dominaţia unui grup, a unei 
clase sau a unei caste şi din rezistenţele şi revoltele de care aceasta se 
loveşte un fenomen central în istoria societăţilor este tocmai faptul că 
ele manifestă sub o formă globală şi masivă, la scara întregului corp social, 
întrepătrunderea relaţiilor de putere şi a raporturilor strategice şi efectele 
lor de influenţare reciprocă. 

c) O relaţie de putere nu este nici o relaţie de violenţă, nici una care 
este manifestarea unui consimţămînt, ci ea se articulează prin inter¬ 
mediul a două elemente, indispensabile pentru definirea acesteia. Primul 
element presupune ca „celălalt" (cel asupra căruia se exercită puterea) 
să fie bine recunoscut şi menţinut pînă la capăt ca subiect al acţiunii. Cel 
de-al doilea element presupune deschiderea în faţa relaţiei de putere a 
unui întreg cîmp de răspunsuri, reacţii, efecte, invenţii posibile. Termenul 
„conduită" i se pare cel mai potrivit lui Michel Foucault pentru a sur¬ 
prinde specificul relaţiilor de putere. „Conduita" este deopotrivă actul 
de a-i conduce, de a-i guverna pe alţii, conform unor mecanisme de 
coerciţie mai mult sau mai puţin stricte, dar şi maniera cuiva de a se corn- 

porta într-un cîmp mai mult sau mai puţin deschis de posibilităţi. Din 
această perspectivă, exerciţiul puterii înseamnă să conduci conduitele 
(i conduire des conduites) şi să amenajezi un cîmp de posibilităţi. A guverna, 
a conduce, nu se referă doar la gestiunea statului şi a structurilor politice, 
dar şi la modurile de acţiune, şi în acest sens a guverna, a conduce, 
înseamnă şi a structura posibilul cîmp de acţiune al altora. 

d) Puterea nu se exercită prin urmare decît asupra unor „subiecţi 
liberi" şi numai atîta timp cît aceştia sînt liberi (sclavia nu este, de pildă, 
o relaţie de putere, decît în măsura în care există posibilitatea eliberării). 
Prin „subiecţi liberi", Foucault înţelege subiecţii individuali sau colec¬ 
tivi care au în faţa lor un cîmp de posibilitate în cadrul căruia se pot plasa 
mai multe acţiuni, mai multe reacţii şi diverse moduri de comportament, 
în aceste condiţii libertatea apare ca o condiţie pentru existenţa puterii. 
Problema centrală a puterii nu este deci „servitutea, supunerea volun¬ 
tară" (cum putem dori să devenim sclavi?). în inima relaţiei de putere, 
„provocînd-o" fără încetare, se află îndărătnicia voinţei şi intranzivi- 
tatea libertăţii. De aceea, în cazul relaţiei de putere este mai bine să 
vorbim de „agonism" şi nu de „antagonism", pentru a desemna un tip 
de raport care este, în acelaşi timp, de incitare reciprocă şi de luptă, de 
provocare permanentă. Puterea este indisociabilă de rezistenţă. 


Puterea pastorală şi disciplina 

în încercarea de a o descompune într-o strategie de înfruntare, de a oferi 
genealogia statului prin problematizarea sa, Foucault ajunge la con¬ 
cluzia că acesta este o matrice de individualizare şi o nouă formă de 
putere pastorală. Statul modem este o combinaţie complexă de tehnici 
de individualizare şi de proceduri de totalizare, şi acest lucru se 
datorează, în principal, faptului că statul modem înglobează o veche 
tehnică de putere care s-a născut în instituţiile creştine, puterea pas¬ 
torală. Se pot afirma următoarele: a) Puterea pastorală este o formă de 
putere al cărei obiectiv final este să asigure salvarea indivizilor în lumea 
de dincolo, b) Ea nu este o formă de putere care dă ordine doar, ea este, 
de asemenea, gata să se sacrifice pentru viaţa şi mîntuirea turmei. Din 
acest punct de vedere, ea se deosebeşte de puterea suverană care cere 
un sacrificiu din partea supuşilor săi pentru salvarea tronului, c) Este o 
formă de putere care se ocupă nu numai de ansamblul comunităţii, dar 
şi de fiecare individ particular de-a lungul întregii sale vieţi, d) Această 
formă de putere nu se poate exercita fără să ştie ce se petrece în mintea 
oamenilor, fără să le exploreze sufletele, fără să-i forţeze să-şi dezvăluie 
secretele cele mai intime. Ea presupune atît o cunoaştere a conştiinţei 
individului, cît şi o aptitudine de a dirija. Ea este coextensivă vieţii şi 
este legată de producerea adevărului, de adevărul individului însuşi. 

Puterea pastorală a dispărut în întruchiparea sa instituţională, dar 
funcţia ei s-a extins şi dezvoltat în afara instituţiei ecleziastice. Către 
sfîrşitul secolului al XVIII-lea se produce o nouă distribuire şi o nouă 
organizare a acestui tip de putere individualizantă. „Mîntuirea" începe 
să fie aplicată unor obiective terestre, cum sînt: sănătatea, bunăstarea, 
securitatea, protecţia împotriva accidentelor. De asemenea, puterea pas¬ 
torală este, tot în aceeaşi perioadă, consolidată din punct de vedere 
administrativ. în secolul al XVIII-lea apare, de pildă, poliţia, şi nu doar 
pentru a veghea la menţinerea ordinii şi la respectarea legii, dar şi pentru 
a contribui la aprovizionarea oraşelor, la protejarea igienei şi a sănătăţii. 
Scăpată din limitele instituţiei religioase, puterea pastorală ajunge să 
cuprindă şi să se exercite în întreg cuprinsul corpului social. Acestei 
practici politice generată de puterea pastorală şi care a fost încorporată 
statului modern i se adaugă o nouă tehnică morală tot în secolul al 
XVIII-lea. Este vorba de disciplină, cea care, conjugată cu tipul de prac¬ 
tică susţinută de puterea pastorală, poate explica raţionalitatea tipului 
de pedeapsă care ajunge să fie dominant în lumea modernă, închisoarea. 

Disciplinele sînt metode care permit controlul minuţios al operaţi¬ 
ilor trupului, care asigură supunerea constantă a forţelor acestuia şi le 
impune un raport de docilitate. Ele sînt o artă a corpului uman ce nu 
vizează doar creşterea îndemînării, nici doar creşterea supunerii, ci for¬ 
marea unui raport care, prin acelaşi mecanism, face trupul cu atît mai 
supus, cu cît e mai util. Disciplina este acţiunea asupra trupului, o 
manipulare calculată a elementelor sale, a gesturilor şi comportamentelor 
sale. Disciplinele conduc la raţionalizarea detaliului. Disciplina reclamă 
repartizarea indivizilor în spaţiu prin închidere. Fiecare individ trebuie 
să aibă locul său într-un spaţiu organizat analitic. El trebuie să se supună 
regulii amplasării funcţionale, în sensul în care izolarea nu numai că 
uşurează supravegherea şi împiedică comunicarea periculoasă, dar 
creează şi un spaţiu util. Astfel, ceea ce contează este rangul, locul pe 
care fiecare element îl ocupă într-o serie şi distanţa care îl separă pe 
acesta de celelalte elemente. Corpurile sînt astfel distribuite şi circulă 
într-o reţea de relaţii. Disciplinele organizează „celule", „locuri", „ran¬ 
guri". Ele fabrică spaţii complexe care sînt, în acelaşi timp, arhitecturale, 
funcţionale şi ierarhice. Aceste spaţii asigură fixarea şi permit circulaţia. 
Ele decupează segmente individuale şi stabilesc legături operaţionale. 
Ele marchează locurile şi indică valorile. Ele garantează supunerea indi¬ 
vizilor, dar, în acelaşi timp, o mai bună economie a timpului şi a ges¬ 
turilor. 

Astfel disciplina, termen cheie în A supraveghea şi a pedepsi, îşi 
dezvăluie multiplele faţete. în viziunea lui Foucault, disciplina este atît 
arta de supraveghere şi înregimentare ce însoţeşte geneza statului 
modern, cît şi forma de cunoaştere modernă ce are în vedere descifrarea 
comportamentului uman. Geneza statului modem este legată astfel de 

o triplă realitate: apariţia unui nou tip de relaţii de putere, apariţia unei 
noi forme de identitate, apariţia unei noi forme a cunoaşterii umane. 

Noţiunea care uneşte într-un întreg toate aceste faţete este cea de dis¬ 
ciplină. Prin ea devine vizibilă relaţia profundă dintre putere şi 
cunoaştere, dintre capacitatea puterii de a genera cunoaştere prin mode¬ 
larea unor tehnici noi de formare a sinelui, a identităţii, şi capacitatea 
cunoaşterii de a hrăni puterea, de a o justifica şi conserva. Finalul pesi¬ 
mist al lucrării lui Foucault, A supraveghea şi a pedepsi, cel care proclamă 
caracterul carceral şi disciplinar al lumii modeme, în care indivizii sînt 
prinşi în ochiurile invizibile ale relaţiilor de putere, pe care le reproduc 
prin însăşi utilitatea ce domină identităţile lor fabricate prin intermediul 
disciplinei, este însă doar aparent. De aceea gîndirea foucaultiană trebuie 
înţeleasă prin aducerea într-un cîmp unitar a genealogiei şi problema¬ 
tizării. Problematizarea, ultima metodă foucaultiană, este cea prin care 
se încearcă o ieşire din cîmpul carceral şi disciplinar modern, o afir¬ 
mare a puterii individului de a-şi construi identitatea ca subiect moral. 
Deşi omniprezentă, puterea nu există decît acolo unde există libertatea 
şi capacitatea de a rezista. Capacitatea de a rezista este, la urma urmei, 
aşa cum o înţelege Foucault, o atitudine iluministă, puterea de a ne 
inventa mereu altfel. Iar sursa acestei puteri este aceea de a descompune 
instituţiile modeme, de a sonda genealogia lor, pe baza problematizării, 
pentru a descoperi contingenţa venirii lor în fiinţă. în calitate de critic 
al modernităţii şi al Iluminismului, Foucault se află, de fapt, în căutarea 
unei modernităţi alternative, a unei definiri alternative a Iluminismului. 

Notă 

* Citatele din text pentru care nu se indică pagina sînt din Michel Foucault, 
Surveiller el punir. Naissance de la prison, Gallimard, Paris, 1975. Traducerea 
lor este făcută de autorul articolului. 

Milton Friedman (n. 1912) 
CAPITALISM ŞI LIBERTATE (1962) 


Care sînt funcţiile legitime ale guvernământului? Pînă unde este justifi¬ 
cată intervenţia acestuia în viaţa socială şi care pot fi temeiurile acestei 
intervenţii? Există vreo legătură relevantă între libertatea economică, al 
cărei model funcţional este piaţa liberă, şi libertatea politică, ori cele 
două sînt logic şi/sau factual independente? Acestea sînt întrebările, pe 
cît de fundamentale, pe atît de actuale în cîmpul filozofiei politice şi al 
marilor dezbateri care au marcat viaţa politică şi intelectuală a seco¬ 
lului al XX-lea, cărora Milton Friedman încearcă să le formuleze răspun¬ 
suri în Capitalism and Freedom (Capitalism şi libertate)*. 

Prima ediţie a lucrării, apărută la Chicago în 1962, a trecut mai de¬ 
grabă neobservată. Mediul intelectual al vremii, ca şi comunitatea şti¬ 
inţifică a cercetătorilor din domeniul economiei erau dominate de 
triumful analizelor keynesiene, al teoriilor statului bunăstării şi al ide¬ 
ilor socialiste, exprimate în credinţa că intervenţia guvernamentală este 
mijlocul cel mai potrivit pentru rezolvarea problemelor sociale şi pentru 
asigurarea creşterii economice. Un astfel de mediu nu putea fi, aproape 
prin definiţie, decît ostil sau indiferent faţă de soluţiile propuse de 
Friedman şi inspirate din tradiţia liberalismului clasic. în schimb, apariţia 
celei de-a doua ediţii a cărţii, în 1982, a constituit un impresionant succes 
editorial. Eşecul programelor bazate pe intervenţionismul statal şi 
colapsul economic al ţărilor din blocul socialist modificaseră semni¬ 
ficativ percepţia publică asupra problemelor politice. Dacă, în planul 
politicii practice, schimbarea de perspectivă a avut ca rezultat victoriile 
electorale ale Noii Drepte în SUA şi în Marea Britanie, în plan teoretic 
ea a dus la recunoaşterea deplină a importanţei unor autori precum 
Friedrich Hayek, Ludwig von Mises sau Milton Friedman, însoţită de 
o tot mai pronunţată aderenţă la valorile liberale. 

Argumentele dezvoltate în Capitalism şi libertate sînt menite şi ele să 
promoveze valorile liberalismului. Dar sensul termenului „liberalism" 
a devenit, în special în SUA, unul neclar. Originea neclarităţii, notează 
cu tristeţe Friedman, stă într-o pervertire a modului în care cuvîntul 

„liberalism" a ajuns să fie folosit în limbajul politic american. „Liberalul 
secolului al XlX-lea privea extinderea libertăţii ca pe cea mai eficientă 
cale pentru promovarea bunăstării şi egalităţii; liberalul secolului al 
XX-lea priveşte bunăstarea şi egalitatea fie ca premise, fie ca alterna¬ 
tive ale libertăţii. în numele bunăstării şi al egalităţii, liberalul secolului 
al XX-lea a ajuns să favorizeze o reînviere a acelor politici de inter¬ 
venţie şi de patemalism ale statului împotriva cărora lupta liberalismul 
clasic" (p. 19). Folosind eticheta de liberalism pentru a-şi caracteriza con¬ 
cepţia, Friedman atrage atenţia că îi va conferi sensul originar: „acela 
de doctrină privind omul liber" (p. 20). 

Structural, cartea lui Friedman se divide în două părţi, diferite prin 
nivelul de generalitate şi prin miza argumentelor utilizate. Primele două 
capitole, mai abstracte, vizează problema relaţiei dintre libertatea eco¬ 
nomică şi libertatea politică, precum şi a principiilor prin a căror apli¬ 
care poate fi delimitată sfera legitimă de acţiune a guvernămîntului. 
Restul lucrării conţine aplicaţii practice ale acestor principii, analizînd 
efectele acţiunii statului în diverse domenii ale vieţii economice şi sociale 
(controlul monetar, comerţul internaţional, politica fiscală, educaţia, 
eliminarea discriminării rasiale, problema monopolurilor, distribuirea 
veniturilor etc.). 

Postulatul fundamental de la care porneşte întreaga argumentare 
construită de Milton Friedman este că libertatea, şi în special libertatea 
politică, este o valoare în sine, care merită să fie promovată. Libertatea 
economică, al cărei model instituţional este capitalismul concurenţial, 
ar putea fi justificată argumentativ în măsura în care poate ajuta la pro¬ 
movarea libertăţii politice. Dar Friedman susţine o teză chiar mai radicală: 
libertatea economică nu este numai un mijloc de promovare a celei 
politice, ci reprezintă — factual şi conceptual — o condiţie necesară a 
acestei libertăţi. Primul capitol din Capitalism şi libertate conţine două argu¬ 
mente în sprijinul acestei teze: unul normativ şi unul instrumental. 1 

Argumentul normativ se sprijină pe ideea că libertatea, înţeleasă 
într-un sens abstract şi general, este o valoare, un scop în sine. Iată cum 
îl formulează autorul american: „libertatea în materie de rînduieli eco¬ 
nomice este ea însăşi o componentă a libertăţii, înţeleasă în sens larg, 
ceea ce face ca libertatea economică să fie un scop în sine" (p. 21). Este 
destul de evident că acest gen de argument se sprijină pe o premisă neros¬ 
tită: aceea că există ceva de tipul unei libertăţi „ca atare" a individului 
(o liberiate-gen), în relaţie cu care toate libertăţile specifice (libertăţile 
economice, politice, sociale etc.) reprezintă instanţe particulare (liber- 
tăţi-specii). Dacă libertatea în sens general reprezintă ceva valoros în sine, 
atunci şi libertăţile-specii sînt purtătoare ale aceleiaşi valori. 

Deşi, intuitiv, presupunerea unei libertăţi-gen ar putea să pară ne¬ 
problematică, există temeiuri serioase care vin în sprijinul obiecţiei că 
ea ascunde o confuzie conceptuală. Ronald Dworkin, în articolul său inti¬ 
tulat „What Rights Do We Have?" (inclus în Dworkin 1994), oferă un 

contraexemplu convingător împotriva acestui mod globalizant de a 
gîndi libertatea individuală. 2 Să presupunem că primăria unui oraş 
decide să planteze un indicator de sens unic la capătul unuia dintre 
marile bulevarde. Nu pot pretinde, spune Dworkin, nici un drept politic 
de a-mi conduce maşina în sens interzis pe acel bulevard, deoarece 
interesul public oferă o justificare suficientă pentru decizia primăriei. 
„Dacă, aşa cum crede Bentham, fiecare dintre aceste legi îmi diminuează 
libertatea, ele totuşi nu-mi iau nimic din lucrurile la care am dreptul" 
(Dworkin 1994: 269). Este absurd să spun că libertatea de a circula cum 
poftesc pe acel bulevard trebuie să-mi fie protejată pentru că este parte 
a libertăţii într-un sens general, fiind de aceea o valoare în sine. S-ar putea 
obiecta că, deşi orice reglementare este o încălcare a libertăţii, avem 
dreptul de a fi protejaţi doar faţă de îngrădirea anumitor libertăţi de bază 
(clasicele libertăţi politice de exprimare a opiniilor, de asociere sau de 
gîndire, sau libertatea economică). 

în acest punct se ridică însă o întrebare cu privire la natura dife¬ 
renţei între libertatea de a circula cu maşina în orice sens şi libertatea 
economică sau libertatea de a exprima o opinie. în ce constă „caracterul 
special" al acestor din urmă libertăţi? Nu pun la îndoială posibilitatea 
ca un răspuns adecvat la această întrebare să existe. Dar simplul fapt că 
ne aflăm în punctul în care este nevoie de o distincţie de natură între 
diferite tipuri de libertăţi indică dificultăţile conceptuale ale premisei 
ascunse din argumentul normativ construit de Milton Friedman. Putem 
accepta, la limită, că libertatea economică este o specie a libertăţii într-un 
sens general. Dar, dacă nu toate libertăţile-specii merită să fie promo¬ 
vate, atunci acest lucru nu constituie un temei suficient pentru con¬ 
cluzia că libertatea economică este o valoare în sine, care trebuie, la 
rîndul său, să fie promovată. 

Mai detaliat este al doilea argument, cel instrumental. Asemănător 
ca structură cu argumentul dezvoltat de Friedrich Hayek, cu care Fried¬ 
man a fost un timp coleg la University of Chicago, în Drumul către servi¬ 
tute (motiv pentru care cele două lucrări au fost adesea asociate de 
critici), acesta îşi propune să întemeieze aserţiunea că libertatea eco¬ 
nomică este o condiţie necesară a libertăţii politice, fără a face apel la no¬ 
ţiuni normative. Libertatea economică nu se mai justifică pentru că este 
o valoare în sine sau pentru că este parte a unei libertăţi abstracte, sau 
pentru că aranjamentele rezultate în urma funcţionării pieţei concu- 
renţiale sînt în mod inerent drepte, ci doar în măsura în care ea este un 
mijloc eficient pentru a atinge un scop cu care majoritatea oamenilor ar 
cădea de acord. Pentru Hayek, libertatea economică este temeiul oricărei 
libertăţi şi mijlocul prin care poate fi evitată tirania. Orice abdicare de 
la libertatea economică (orice încercare de planificare a vieţii economice) 
reprezintă un prim pas înspre tiranie, un prim pas pe drumul către 
servitute. Planificatorul este cel care decide ce scopuri sînt demne de 
urmărit şi ce scopuri trebuie abandonate. Restrîngerea libertăţii indivizi- 

lor de a-şi fixa singuri scopurile duce la rezultate nefaste: „Cu toate că 
obiectivul declarat al planificării ar fi acela ca omul să înceteze de a mai 
fi un simplu mijloc, întrucît ar fi imposibil să se ţină cont de planul 
plăcerilor sau neplăcerilor individuale, în fapt, individul ar deveni, mai 
mult ca oricînd, un simplu mijloc, urmînd a fi utilizat de autorităţi în 
slujba unor abstracţiuni de genul «bunăstării sociale» sau «binelui comu¬ 
nităţii»" (Hayek 1993: 114). 

Argumentul lui Friedman nu este atît de pesimist. Un prim pas pe 
drumul metaforic imaginat de Hayek nu îl antrenează cu necesitate pe 
al doilea. Libertatea şi constrîngerile pot coexista în grade diferite, dar 
libertatea economică este o condiţie necesară (deşi nu suficientă) a li¬ 
bertăţii politice. într-un sistem care nu lasă loc libertăţii economice nu 
poate exista libertate politică. Un nivel relativ scăzut al libertăţii eco¬ 
nomice poate garanta o anumită libertate politică. Cele două sînt, cae- 
teris pnribus, direct proporţionale. 

Să urmărim însă modul în care decurge argumentarea. „Libertatea 
politică înseamnă absenţa constrîngerii exercitate asupra unui om de către 
semenii săi. Ameninţarea principală la adresa libertăţii o constituie pu¬ 
terea de a constrînge, indiferent dacă această putere se află în mîinile 
unui monarh, ale unui dictator, ale oligarhiei sau ale unei majorităţi 
temporare" (p. 29). Prin urmare, două sînt condiţiile care trebuie îndepli¬ 
nite pentru ca libertatea politică să poată fi prezervată, ambele fiind 
menţionate ca principii generale în Constituţia Statelor Unite ale Ameridi. 
Primul principiu statuează faptul că sfera de acţiune a guvemămîntului 
trebuie limitată, în timp ce al doilea cere dispersarea puterii guverna¬ 
mentale. Doar libertatea economică, susţine Friedman, poate asigura 
îndeplinirea celor două condiţii. 

în ceea ce priveşte primul principiu, avantajul major al pieţei este că, 
atîta vreme cît se menţine libertatea efectivă a schimburilor, ea „împiedi¬ 
că imixtiunea unei persoane în majoritatea activităţilor altei persoane" 
(p. 28). Fiind reglată de cerere şi ofertă, piaţa dă oamenilor ce vor, şi nu 
ceea ce un individ sau un grup îşi închipuie că ar fi bine ca ei să dorească. 
Ea permite o largă diversitate: atunci cînd cumpărăm un produs, nu 
sîntem nevoiţi să ne supunem „votului" majorităţii (nu sîntem nevoiţi 
să cumpărăm ceea ce cumpără majoritatea). Dar libertatea economică 
face mult mai mult derît a garanta existenţa unui sector important al 
vieţii noastre din care sînt eliminate constrîngerile. Ea asigură mijloacele 
prin care ne putem exercita libertatea politică. Friedman imaginează un 
exemplu grăitor pentru nonsensul presupus de sintagma „socialism 
democratic". O formă esenţială de manifestare a libertăţii politice este 
posibilitatea de a milita pentru modificarea formei de guvemămînt. 
Cum s-ar putea produce acest lucru într-un regim în care proprietatea 
este etatizată, iar controlul statal asupra economiei absolut, dar care ar 
recunoaşte, declarativ, libertăţile politice? Cum ar putea fi finanţat un 
ziar care să critice regimul? Ce fabrică ar vinde hîrtie pentru un asemenea 

ziar? Este uşor de văzut că, în cele din urmă, intr-un astfel de regim ar 
trebui să existe un minister sau un departament însărcinat cu activităţi 
subversive sau cu propaganda împotriva sistemului, ceea ce este, din 
tot ce se ştie despre socialism, contraintuitiv (dacă nu de-a dreptul 
imposibil). 

Al doilea principiu poate deveni operaţional tot prin intermediul 
pieţei. Puterea economică, în condiţii concurenţiale, este mult mai dis¬ 
persată decît cea politică. Nici un producător nu poate ajunge să con¬ 
troleze în totalitate piaţa, aşa cum un lider sau un partid poate ajunge 
să aibă puteri discreţionare. Firma IBM, de exemplu, poate să domine 
la un moment dat piaţa calculatoarelor personale, dar este imposibil 
din punct de vedere economic să dobîndească supremaţia şi în dome¬ 
niul zarzavaturilor, al avioanelor, al articolelor sportive şi pe toate cele¬ 
lalte pieţe. Dacă puterea economică stă în alte mîini decît cea politică, 
atunci ea poate servi cu uşurinţă drept frînă pentru aceasta din urmă. 
„Prin sustragerea organizării activităţii economice de sub controlul 
exercitat de autoritatea politică, piaţa elimină sursa puterii coercitive" 
(p- 29). 

Oricît de bine ar funcţiona piaţa, acest lucru nu elimină însă necesi¬ 
tatea existenţei guvemămîntului. Anarhia, susţine Friedman, nu este 
posibilă decît într-o lume a indivizilor perfecţi, nu şi în lumea reală. Pe 
de altă parte, există lucruri dezirabile care nu pot fi asigurate pe căi pur 
economice şi pentru care este nevoie de decizii politice (nu poate primi 
fiecare „cantitatea" de apărare naţională pe care o doreşte, de exemplu). 
Dezavantajul căilor politice este însă că cer o conformare din partea 
tuturor participanţilor la jocul social. Prin urmare, este de dorit ca ele 
să fie folosite doar pentru acele probleme a căror rezolvare nu implică 
un conflict ireductibil de valori ce ar putea să rupă iremediabil coezi¬ 
unea socială. Temeiurile care pot justifica acţiunea guvernamentală, 
susţine autorul, sînt doar trei. în primul rînd, guvemămîntul trebuie să 
fie un creator de reguli şi un arbitru care să vegheze la respectarea lor. 
Atîta timp cît libertăţile oamenilor pot intra în conflict, este necesară exis¬ 
tenţa unui set de reguli stabile şi cunoscute care să specifice procedurile 
de rezolvare a acestor conflicte. în al doilea rînd, guvemămîntul poate 
mijloci acţiunea comunităţii în cazurile care implică monopoluri tehnice 
sau efecte de vecinătate (adică în circumstanţele rezultate din imper¬ 
fecţiuni ale funcţionării pieţei). în al treilea rînd, există temeiuri pater- 
naliste care pot justifica o anumită clasă de acţiuni guvernamentale 
(exemplul cel mai frapant fiind cel al iresponsabilităţii nebunilor şi copi¬ 
ilor). Cele trei categorii de temeiuri justifică însă un guvemămînt cu 
funcţii mai limitate decît este îndeobşte admis. „Un guvern chemat să 
menţină legea şi ordinea, să definească drepturile de proprietate, să 
servească drept instrument cu ajutorul căruia să putem modifica drep¬ 
turile de proprietate şi celelalte reguli ale jocului economic, să tranşeze 
disputele cu privire la interpretarea regulilor, să impună executarea con- 

tractelor, să promoveze concurenţa, să ofere un cadru monetar, să se anga¬ 
jeze în activităţi de contracarare a monopolurilor tehnice şi de depăşire 
a «efectelor de vecinătate» privite în mare măsură ca suficient de impor¬ 
tante spre a justifica intervenţia guvernamentală şi care să completeze 
caritatea individuală şi familia în protejarea persoanelor neresponsabile 
— fie nebunii sau copiii — un astfel de guvern ar avea, evident, impor¬ 
tante funcţii de îndeplinit. Liberalul consecvent nu este un anarhist" 
(p. 50). 

Una dintre principalele probleme politice contemporane este, după 
Friedman, aceea că guvemămîntul realizează o clasă mult mai largă de 
acţiuni decît ar putea fi justificate prin argumente teoretice de tipul celor 
menţionate. Vom urmări în continuare cîteva dintre analizele făcute de 
autor unor intervenţii guvernamentale care depăşesc clasa acţiunilor 
legitime. 

O constantă a secolului nostru, în special în societăţile occidentale, 
a fost credinţa că distribuţia averilor rezultate în urma interacţiunii 
agenţilor pe o piaţă concurenţială trebuie cumva „corectată". De multe 
ori, acumularea de avuţie este rezultatul şansei, al unor circumstanţe par¬ 
ticulare, al unor talente naturale pentru a căror dobîndire indivizii nu 
au făcut nici un fel de efort, al unor moşteniri şi în general al unor fac¬ 
tori care sînt, conform bine cunoscutei sintagme rawlsiene, „arbitrari din 
punct de vedere moral". Persoanele care şi-au dobîndit astfel avuţia au 
datoria morală de a ceda o parte din ea celor lipsiţi de şansă. Chiar indi¬ 
vizii a căror avere a fost acumulată pe baza unor merite personale indis¬ 
cutabile ar trebui să facă acelaşi lucru, pentru că drept este ca, de pe urma 
cooperării sociale, să beneficieze toţi participanţii la joc. Corolarul acestei 
credinţe izvorîte dintr-un „sentiment egalitarist" (p. 181) este tendinţa 
de a folosi guvemămîntul ca instrument pentru realizarea redistribuirii 
veniturilor. Evaluarea politicilor generate de această concepţie se poate 
face din două perspective: una etică (poate fi justificată intervenţia sta¬ 
tului în promovarea egalităţii?) şi una economică (ce consecinţe au 
măsurile luate efectiv?). 

Principiul etic ce ar justifica distribuţia veniturilor într-o societate cu 
piaţă liberă este: „Fiecăruia, în concordanţă cu ceea ce produce el cu 
mijloacele pe care le posedă" ( ibid .). Funcţionarea acestui principiu de¬ 
pinde implicit de acţiunea statului, în măsura în care drepturile de pro¬ 
prietate fac obiectul legii. Dar poate statul în mod legitim să acţioneze 
pentru realizarea unor distribuţii în numele altor principii etice? Se face 
adesea o distincţie între diferenţele de înzestrări naturale şi cele de 
avuţie, precum şi între averea moştenită şi cea dobîndită. Dar aceste dis¬ 
tincţii sînt greu de susţinut. Există, se întreabă Friedman, vreo justifi¬ 
care etică mai puternică pentru cîştigurile unui individ ce moşteneşte o 
voce deosebită decît pentru cîştigurile celui ce moşteneşte o avere mare? 
Pare evident că nu. Se cuvine să observăm însă că acest argument poate 

funcţiona doar împotriva unui anumit tip de justificare a redistribuirii 
veniturilor, ridicînd în acelaşi timp „mingea" la fileu pentru alte justi¬ 
ficări. Dacă distincţiile menţionate sînt greu de susţinut, atunci de ce nu 
am accepta că moştenirea talentelor naturale este la fel de arbitrară ca 
şi moştenirea unor averi? 3 Să admitem însă că meritul indiscutabil al unor 
argumente cum ar fi cel discutat de Friedman este acela de a fi contribuit 
la mutarea dezbaterii înspre un nivel etic fundamental. 

Analizînd, pe de altă parte, efectele concrete ale măsurilor guverna¬ 
mentale redistribuţioniste (între care cele mai importante sînt impozitul 
progresiv şi impozitarea succesiunilor), Friedman argumentează că ele 
au fost, de cele mai multe ori, nedorite: au dus la inegalizarea repartiţiei 
înainte de plata impozitelor, au stimulat apariţia evaziunii fiscale şi a 
„portiţelor" legale de evitare a plăţii, iar incidenţa lor a dobîndit un 
caracter capricios şi inegal. La limită, s-ar putea ca cel mai pervers efect 
să-l constituie faptul că abilitatea de a ocoli impozitarea a devenit 
esenţială pentru bunăstarea economică. Dar atunci preţul bunăstării 
este mult prea mare, şi anume răspîndirea inechităţilor. 

Un alt argument ingenios, dar chestionabil, în domeniul politicilor 
practice, este cel privitor la rolul capitalismului concurenţial în reduce¬ 
rea discriminărilor (în special ale celor rasiale). Pe o piaţă liberă există 
un stimulent economic care separă eficienţa economică de alte caracte¬ 
ristici ale individului. Un om de afaceri care manifestă preferinţe ce nu 
au legătură cu eficienţa economică (de exemplu, nu angajează negri) este 
dezavantajat în raport cu alţii care nu manifestă asemenea preferinţe. 
Un cumpărător cu aceleaşi preferinţe îşi limitează libertatea de opţiune 
şi, prin urmare, este silit să plătească un preţ mai mare pentru ceea ce 
cumpără. Persoana care introduce discriminări îşi asumă, aşadar, cos¬ 
turi suplimentare. în acest punct apare în mod „natural" o întrebare la 
care Friedman nu mai oferă un răspuns convingător: sînt aceste costuri 
suplimentare suficient de mari pentru a descuraja cu adevărat discrimi¬ 
narea? Argumentul devine însă şi mai problematic atunci cînd încearcă 
să stabilească inexistenţa unei diferenţe esenţiale între a alege să plăteşti 
un preţ mai mare pentru a asculta un anumit cîntăreţ şi nu altul şi a alege 
să plăteşti un preţ mai mare pentru a beneficia de serviciile prestate de 
către o persoană de o anumită culoare. Ambele preferinţe reprezintă, 
susţine Friedman, chestiuni de gust: unica diferenţă ar fi aceea că sîntem 
de acord cu unul dintre gusturi, dar nu şi cu celălalt. A spune doar că 
unele gusturi sînt mai puţin bune decît altele nu rezolvă cu nimic pro¬ 
blema. Există şi alte tipuri de agresiuni în afara celei fizice. Este puţin 
probabil ca preferinţa mea pentru un cîntăreţ să fie rezultatul unei 
prejudecăţi jignitoare faţă de celălalt (de obicei cred, pur şi simplu, că 
primul cîntă mai bine). Dar atunci cînd cineva spune: „Nu cumpăr pîine 
de la X, pentru că este negru", sensul afirmaţiei sale este arareori acela 

că negrii nu fac pîine bună, ci dezvăluie o prejudecată jignitoare la 
adresa celor a căror piele este de culoare neagră. Pe de altă parte, este 
într-adevăr de discutat care sînt acele politici şi aranjamente instituţionale 
care pot împiedica manifestarea unor astfel de preferinţe jignitoare fără 
a se trece în extrema opusă. înlocuirea unei agresiuni cu o altă agresiune 
poate constitui cu greu o soluţie. 

Un alt set de aplicaţii practice discutate în Capitalism şi libertate se core¬ 
lează în mod direct problemelor de politică economică. Şi aici, rezolvările 
propuse de Friedman au dat naştere unor dezbateri politice şi teoretice 
fertile. George Reismann (1996), spre exemplu, argumentează că politica 
monetară susţinută de Friedman (şi anume creşterea controlată în fiecare 
an a masei monetare de pe piaţă cu un procent cuprins între 3 % şi 5 %) 
este incompatibilă cu capitalismul, din cauza efectelor redistributive 
indirecte pe care le generează. La rîndul său, impozitul negativ pe venit 
(propus ca o măsură de „alinare a sărăciei", alternativă la actualul sistem 
de asigurări sociale) constituie în continuare subiectul unor dezbateri 
aprinse, găsindu-şi susţinători şi opozanţi atît printre partizanii unui 
guvernămînt limitat, cît şi printre cei care acceptă atribuţii guverna¬ 
mentale mai extinse. Pentru a mai da un singur exemplu, critica magis¬ 
trală întreprinsă de Friedman la adresa analizelor keynesiene a devenit 
un model a cărui relevanţă a fost în cele din urmă recunoscută chiar şi 
de economiştii pentru care teoria lui Keynes reprezentase literă de 
evanghelie. 

într-un articol publicat la aproape zece ani după apariţia primei ediţii 
din Capitalism şi libertate, Milton Friedman scria: „Tirania este starea 
naturală a omenirii. Lucrul remarcabil în ceea ce priveşte epoca noastră 
este libertatea de care ne bucurăm, şi nu ameninţările la adresa acestei 
libertăţi" 4 . Iar dacă ameninţările la adresa libertăţii nu sînt inevitabile, 
ci reprezintă rezultatul politicilor sociale pe care alegem să le promovăm, 
atunci a arăta cît de fragilă poate fi libertatea, a identifica primejdiile care 
o pîndesc şi a căuta căi prin care aceste primejdii pot fi evitate nu vor 
fi vreodată o întreprindere fără rost, nici măcar atunci cînd ştim că nu 
există soluţii infailibile şi definitive. 

Note 

* Citatele din text pentru care nu se indică pagina sînt din Milton Friedman, 
Capitalism şi libertate, Editura Enciclopedică, Bucureşti, 1995. 

] Pentru distincţia între argumentele normative şi cele instrumentale în favoarea 
pieţei libere, vezi Kymlicka (1990: 95-96). 

2 De fapt, în articolul lui Dworkin, acest exemplu vizează un „spaţiu de joc" mai 
restrîns (teoria drepturilor), el fiind menit să sublinieze dificultăţile cu care 
se confruntă doctrina potrivit căreia ar exista un drept fundamental la „liber¬ 
tate ca atare" (libertyas sach). Deşi argumentul lui Friedman nu este formulat 
în termeni de drepturi, el presupune aceeaşi idee a unei libertăţi generale şi 

abstracte, care merită să fie protejată şi promovată, ceea ce justifică aplica¬ 
bilitatea în acest caz a exemplului discutat. 

3 Acest tip de argument a fost dezvoltat în detaliu de John Rawls în A Theory of 

Justice (1971). 

4 Milton Friedman, „The Market versus the Bureaucrat", în Abraham Kaplan 

(ed.), Individuality and the New Society, University of Washington Press, 
Washington, 1970, pp. 69-70. 

Franţois Guizot (1787-1874) 

FILOZOFIE POLITICĂ (1823) 

Un personaj contradictoriu 

între toţi cei pe care istoria i-a nedreptăţit postum, Frangois Pierre-Guil- 
laume Guizot* ocupă fără îndoială un loc aparte. Locurile comune sau 
diverse prejudecăţi partizane au împiedicat de-a lungul timpului o bună 
cunoaştere a operei sale, chiar dacă admiraţia şi gloria nu l-au ocolit. Cel 
mai adesea, Guizot a fost (şi este încă) asociat cu o faimoasă sintagmă, 
„Enrichissez-vous" 1 , care — se spune — ar reflecta esenţa doctrinei sale, 
oglindă fidelă a mentalităţii tipic burgheze a secolului al XlX-lea. Potrivit 
acestei lecturi, Guizot ar fi heraldul triumfului economic al clasei mijlocii, 
care a pus punct lungii dominaţii a aristocraţiei franceze. De partea 
cealaltă a baricadei, socialiştii au văzut în Guizot expresia unui încrîn- 
cenat reacţionarism şi conservatorism politic, ostil progreselor 
democraţiei modeme şi, mai ales, sufragiului universal. 2 Cei care au 
citit Manifestul Partidului Comunist al lui Marx îşi aduc probabil aminte 
că Guizot este menţionat la loc de „cinste" chiar la începutul cărţii, ca 
membru al conspiraţiei reacţionare antisocialiste, alături de papa de la 
Roma, Mettemich şi ţarul Rusiei. 3 în sfîrşit, condamnarea altora a mers 
pînă la a-1 face pe Guizot „responsabil" de declanşarea Revoluţiei din 
1848, care a pus capăt în mod abrupt lungii sale cariere politice de peste 
trei decenii. Un om în al cărui debit să se fi aflat atîtea păcate (alături 
de alte numeroase virtuţi) nu putea fi însă unul obişnuit; contemporanii 
săi erau conştienţi de acest lucru, chiar şi atunci dnd îi erau (în cea mai 
mare parte) ostili. 

Guizot s-a născut în 1787, la Nîmes, într-o familie protestantă. Tatăl 
său avea să cadă pradă ghilotinei în 1794, după care întreaga familie se 
mută la Geneva, unde tînărul Guizot va primi o solidă educaţie în istorie, 
filozofie şi limbi clasice. în 1805, pleacă la Paris pentru a urma studii de 
drept; anul 1807 marchează debutul său publicistic. Cinci ani mai tîrziu, 
este numit, la doar 25 ani, profesor titular de istorie la Sorbona, unde îl 
va cunoaşte pe Royer-Collard, cu care va constitui nucleul viitorulului 
grup al „doctrinarilor francezi" 4 . Cariera sa publică începe în 1814, cu 
un post în administraţie, unde va deveni curînd o persoană foarte influ¬ 
entă, participînd intens la dezbaterile politice ale epocii. între 1816 şi 1822 
publică o serie de importante scrieri politice care pun cu limpezime în 
îumină o filozofie politică originală, de sorginte liberală. Infjuenţa lui 

Guizot şi a „doctrinarilor" atinge apogeul în 1817-1819, o dată cu dis¬ 
cuţiile pe marginea legii presei, a alegerilor şi a reformei armatei. 

Virarea către dreapta a guvernului Richelieu în 1820 marchează 
începutul declinului influenţei lui Guizot. Revine la catedră, începînd 
un curs pe tema istoriei guvernării reprezentative; prelegerile sale vor 
fi interzise şi suspendate în 1822 din raţiuni politice. Se dedică integral 
jurnalismului şi istoriei, pentru a reveni în viaţa publică abia peste şase 
ani, cînd inaugurează la College de France un celebru curs despre istoria 
civilizaţiei în Franţa şi Europa. Tocqueville este unul dintre entuziaştii 
săi discipoli. Intră în Camera Deputaţilor în 1830. Revoluţia din iulie a 
aceluiaşi an marchează debutul unei noi etape în viaţa politică a lui 
Guizot. Sub domnia lui Ludovic-Filip, va îndeplini, pînă la căderea 
monarhiei în 1848, diverse funcţii ministeriale. Ca ministru al educaţiei, 
Guizot va fi cel care va realiza marea reformă a sistemului educaţiei 
naţionale din 1833. După 1840, devine o figură marcantă în diplomaţia 
europeană, îndeplinind pentru scurt timp misiunea de ambasador al 
Franţei la Londra. Intre 1840 şi 1848, Guizot a fost, în fapt, adevăratul 
prim-ministru al Franţei; revoluţia îl aruncă de la putere în exil, mar- 
cînd astfel sfîrşitul carierei sale politice. Ultimele două decenii de viaţă 
le consacră meditaţiilor religioase şi istoriei, stingîndu-se din viaţă în 1874, 
la vîrsta de 87 de ani. 

Dincolo de maliţiozitatea sa, judecata lui Marx exprimă un adevăr 
aproape uitat astăzi: la mijlocul secolului trecut, puţini erau cei care să 
nu fi auzit de numele lui Guizot. înainte de toate, el era cunoscut, apre¬ 
ciat sau contestat ca om politic, ministru în diferite cabinete, în timpul 
Monarhiei din Iulie. Faima de istoric proeminent al civilizaţiei europene, 
acumulată mai ales în anii '20 ai veacului trecut, nu era cu nimic mai 
prejos. Cunoscute erau şi celelalte faţete ale personajului: Guizot jur¬ 
nalistul, fondator şi colaborator marcant al cîtorva importante publicaţii 
în timpul celei de-a doua Restauraţii ( Archives philosophiques, politiques 
et litteraires, Revuefrangaise, Le Globe); Guizot pedagogul; în sfîrşit, Guizot 
gînditorul religios, activ în diverse medii protestante şi autor (spre 
apusul vieţii) al cîtorva importante cărţi pe această temă. 

Cel mai puţin cunoscut astăzi este, însă, în mod paradoxal, tocmai 
Guizot gînditorul politic, în pofida numeroaselor sale scrieri politice 
publicate între 1816 şi 1830. Dintre acestea merită subliniate Du gou- 
vernement representatif et de l'etat actuel de la France (1816), Du gouverne- 
ment de la France depuis la Restauration et du ministere actuel (1820), Des 
moyens de gouvemement et d'opposition dans l'etat actuel de la France (1821) 
şi De la peine de mort en matifre politique (1822). Trebuie adăugate aici şi 
importantele capitole teoretice din Histoire des origines du gouvemement 
representatif (Istoria originilor guvernării reprezentative), prezentate pentru 
prima dată sub forma unor prelegeri ţinute în 1820-1822. 5 Toate acestea 
la un loc conturează imaginea unei filozofii politice coerente, inspirate 
din principiile care au stat la baza lui 1789, a unei doctrine aflate, din 

punct de vedere ideologic, la mijloc de drum între radicalismul celor care 
urmăreau continuarea Revoluţiei pe o linie anarhist-radicală şi conser¬ 
vatorismul ultramonarhiştilor care doreau o reîntoarcere la principiile 
şi ierarhiile Vechiului Regim. 


O filozofie politică originală 

Cheia misterului lipsei de popularitate a lui Guizot ca şi a ignorării sale 
după moarte de către filozofii politici se află probabil în ambiţioasa 
sarcină pe care şi-a asumat-o într-un context istoric unic şi extrem de 
delicat. In 1815, Franţa era o ţară bolnavă care abia începea să înveţe alfa¬ 
betul libertăţii. Rănile Revoluţiei nu fuseseră încă închise, iar spectrul 
derapajului totalitar al Terorii din 1793 continua să fie prezent în imagi¬ 
narul colectiv. în plus, eşecul militar al lui Napoleon lăsase în urma sa 
o grea moştenire. Prin întregul său stil politic, împăratul contribuise în 
fapt la consolidarea vechii tradiţii de despotism şi centralizare admi¬ 
nistrativă care fuseseră caracteristice Vechiului Regim; în plus, pe teri¬ 
toriul francez se aflau pentru prima oară trupe străine de ocupaţie. 

De aceea, în ochii multor spirite lucide, prioritatea zilei era terminarea 
operei începute de Revoluţie, cu alte cuvinte instituţionalizarea prin¬ 
cipiilor lui 1789 pentru a evita repetarea episodului sîngeros din 1793 sau 
viitoare lovituri de stat similare celei din 18-19 Brumar. Constituţia 
adoptată în 1814 prevedea — e adevărat — o soluţie la grava criză 
politică prin care trecea ţara, stabilind cadrul unei monarhii consti¬ 
tuţionale, cu un rol limitat pentru Camera Deputaţilor, bazată pe sufragiul 
cenzitar. Această soluţie de compromis era departe însă de a satisface 
cererile grupurilor radicale, aflate la dreapta sau la stînga eşichierului 
politic. 

Guizot a vrut şi a încercat să unească în persoana sa reflecţia filozofică 
şi activitatea politică sistematică, apostolatul cultural şi diplomaţia. 
Obstacolele pe care le-a întîmpinat au fost adesea uriaşe. în cele din 
urmă, proiectul politic la edificarea căruia a lucrat — monarhia con¬ 
stituţională — a eşuat o dată cu căderea lui Ludovic-Filip de Orleans în 
1848; adoptarea sufragiului universal după această dată a aruncat man¬ 
taua uitării peste tabăra „doctrinarilor francezi". Politicianul Guizot a 
sfîrşit prin a face uitat filozoful politic; ultimul a început să fie 
redescoperit abia recent, o dată cu publicarea, în 1985, la editura 
Gallimard a excelentei sinteze realizate de Pierre Rosanvallon, Le mo¬ 
ment Guizot. 

Acelaşi Pierre Rosanvallon a editat în 1985 o nouă ediţie a cunoscutei 
Histoire de la civilisation en Europe a lui Guizot, care cuprindea un impor¬ 
tant supliment, publicat în premieră absolută. Este vorba despre un 
manuscris de filozofie politică, intitulat Philosophie politique: de la sou- 
verainete (Filozofie politică: despre suveranitate), cuprinzînd 87 de pagini 

împărţite în 27 de capitole. Textul, scris între 1821 şi 1823, rămăsese în 
bogata arhivă Guizot de la Val-Rocher (abia în 1975 a fost transferată la 
Biblioteca Naţională din Paris). Deşi neterminat şi doar parţial publicat 
în timpul vieţii, acest studiu despre suveranitate reprezintă, în realitate, 
cea mai importantă scriere de teorie politică a lui Guizot. Intenţia sa măr¬ 
turisi tă era aceea de a concepe un tratat exhaustiv de filozofie politică, 
în care discuţia despre suveranitate urma să ocupe prima parte; în fundal 
se afla elaborarea unei teorii despre guvernarea reprezentativă, tema care 
străbate ca un fir roşu întreaga gîndire politică a „doctrinarilor francezi". 
Diferite motive l-au împiedicat însă pe Guizot să-şi ducă proiectul la bun 
sfîrşit. Chiar şi în aceste condiţii, textul despre suveranitate oferă o exce¬ 
lentă sinteză a gîndirii lui politice, punînd în evidenţă cu claritate origi¬ 
nalitatea doctrinei sale. 


Suveranitatea rafiunii 

întreaga filozofie politică a lui Guizot se întemeiază pe trei concepte fun¬ 
damentale: 1) suveranitatea raţiunii (ca antidot al suveranităţii poporului 
şi dreptului divin al monarhilor), 2) capacitate şi 3) reprezentare politică. 
Dintre acestea, numai suveranitatea raţiunii ocupă un loc central în 
Filozofie politică, celelalte două fiind analizate pe larg în Istoria originilor 
guvernării reprezentative. Intenţia originară a lui Guizot, atunci cînd înce¬ 
puse redactarea acestui manuscris, a fost aceea de a oferi o refutare cate¬ 
gorică a principiilor politice pe careRousseau îşi clădise întreaga filozofie 
politică, aşa cum este ea exprimată în Contractul social. Ideea nu era 
nouă în epocă. în De la souverainete, Joseph de Maistre montase un savant 
atac la adresa lui Rousseau, în dorinţa expresă de a publica un anticon- 
tract social care să denunţe caracterul iluzoriu al stării de natură şi al 
oricărei voinţe generale bazate pe raţiunea individuală. Despărţirea de 
Rousseau avea să capete apoi un contur diferit în operele politice ale 
doamnei de Stael şi, mai ales, în celebrul discurs al lui Benjamin Constant, 
Despre libertatea modernilor în comparaţie cu libertatea anticilor, pronunţat 
în 1819 la Ateneul regal. 

Guizot va face un pas mai departe pe calea despărţirii de etosul se¬ 
colului Luminilor şi, în particular, de Rousseau. în ochii „doctrinarului 
francez", excesele voluntariste ale filozofiei Luminilor şi pretenţia de a 
construi de la zero o societate perfectă fuseseră erori grave. Spre deose¬ 
bire de Rousseau, Guizot afirmă că ipoteza unui contract social este lip¬ 
sită de sens; societatea şi puterea politică sînt în realitate indisolubile, 
fiind născute împreună. Guizot va respinge, de asemenea, ideea potrivit 
căreia voinţa individuală sau consimţămîntul individual reprezintă un 
principiu de legitimitate. Pornind de la ipoteza contractului social şi de 
îa conceptul voinţei individuale, Rousseau respinsese principiul reprezen¬ 
tării politice. în viziunea sa, orice putere bazată pe reprezentare politică 

era necesarmente arbitrară; în mod corelativ, omul nu este liber decît 
atunci cînd ascultă de propria sa voinţă. Guizot se va opune categoric 
unei astfel de concepţii, afirmînd că omul nu este propriul său stăpîn; 
dincolo de sfera lui restrînsă, există alte principii superioare în raport 
cu care voinţa sa individuală este secundară (pp. 363-370). 

Influenţa pe care epoca Luminilor a avut-o însă asupra operei lui 
Guizot nu poate fi neglijată. între altele, raţionalismul lui Guizot, în 
pofida fundamentului său transcendent, şi teoria civilizaţiei ca progres 
au, în mod limpede, rădăcini în filozofia Iluminismului. Conceptul de 
Raţiune 6 va suferi însă modificări substanţiale în opera lui Guizot, 
devenind, în cele din urmă, singurul principiu de legimitate pe care se 
poate întemeia suveranitatea politică. Ceea ce-i lipsise spiritului seco¬ 
lului al XVIII-lea fusese tocmai ştiinţa guvernării politice, fapt care 
explică de altfel cantonarea în limitele unei reflecţii filozofice critice — 
dar sterile în planul acţiunii practice— la adresa principiilor guvernării 
politice. în viziunea lui Guizot, impregnată de acest etos opoziţional, era 
pînă şi opera politică liberală a lui Constant, care urmărea să delimiteze 
o sferă pentru libertatea individuală, protejată de imixtiunea ilegală a 
statului şi dirijată împotriva acestuia din urmă. Epoca postrevoluţionară 
cerea însă o tranziţie de la un liberalism al opoziţiei la un liberalism de 
guvernare, de la teorii de opoziţie la teorii ale acţiunii politice. „Situaţia 
în care ne aflăm", îi scria Guizot lui Barante la 16 decembrie 1823, „ne 
vrea sub două chipuri: practicieni în Parlament şi, ori de cîte ori va fi 
vorba despre guvernare, şi filozofi şi regeneratori ai publicului" (Witt 
1884: 52). Aceasta a fost sarcina pe care Guizot şi-a asumat-o alături de 
ceilalţi „doctrinari". 

în respingerea sistemului politic al lui Rousseau, suveranitatea raţi¬ 
unii joacă un rol central la Guizot. Prioritatea acordată conceptului de 
suveranitate nu trebuie să ne surprindă în contextul Franţei postrevo¬ 
luţionare, unde lupta pentru supremaţie politică între diverse grupuri 
favorabile sau ostile principiilor Revoluţiei era departe de a fi tranşată. 
Reîntoarcerea Bourbonilor pe tronul Franţei nu făcuse de altfel decît să 
accentueze această competiţie. Două doctrine rivale îşi disputau întîie- 
tatea; ele atribuiau suveranitatea — şi, implicit, autoritatea absolută — 
fie Divinităţii, fie poporului. Guizot, împreună cu ceilalţi „doctrinari 
francezi", adoptă o soluţie de compromis, propunînd un nou concept, 
suveranitatea raţiunii, care se opune din principiu oricărei puteri absolute. 
Legătura între suveranitate (a raţiunii) şi libertate este clar formulată de 
Guizot: „numai cercetînd dacă şi în ce fel fiecare sistem respectă sau 
ignoră adevărata natură a suveranităţii, putem demasca toate tiraniile, 
stabilind totodată condiţiile şi principiile legitimităţii raţionale a 
guvernării" (p. 339). 

în opera lui Guizot, suveranitatea raţiunii apare, pentru prima dată, 
într-un volum publicat în 1820, Du gouvemement de la France, fiind reluată 
în prelegerile ţinute în aceeaşi perioadă pe tema originilor guvernării 
reprezentative. „Nu cred", scria Guizot, „nici în dreptul divin, nici în 

suveranitatea poporului aşa cum sînt înţelese ele aproape întotdeauna. 
Nu pot să văd în ele decît uzurpări bazate pe forţă. Cred în suverani¬ 
tatea raţiunii, justiţiei şi dreptului. [...] Raţiunea, adevărul, justiţia nu sînt 
în nici un loc complete şi infailibile. Nici un om, nici un grup de oameni 
nu le posedă şi nici nu le pot poseda în totalitate." 7 

Altfel spus, la baza suveranităţii nu se pot afla nici forţa, nici voinţa; 
adevăratul său fundament este de natură transcendentă: raţiunea, ade¬ 
vărul, justiţia. Orice încercare de a atribui suveranitatea de drept — şi, 
implicit, autoritatea infailibilă — unei singure persoane sau unui grup 
este, în ochii lui Guizot, ilegitimă. Ea reprezintă un grav caz de „idola¬ 
trie politică", denunţat ca atare în primele trei capitole ale Filozofiei 
politice. Cauzele idolatriei politice trebuie căutate în adîncul naturii 
umane: este vorba tocmai despre nevoia insaţiabilă a omului de idoli în 
faţa cărora să se prosterneze necondiţionat. în realitate, pe pămînt nu 
există suveranitate în adevăratul sens al cuvîntului; singurul suveran 
adevărat şi infailibil este Raţiunea, sau mai exact triada la raison, la verite, 
la justice (p. 321). 

Suveranitatea raţiunii are la Guizot un corolar fundamental. Ea este 
unică şi inalienabilă, neputînd fi încarnată pe deplin în nici o instituţie, 
nici un grup, nici o persoană umană: „nici o putere de pe pămînt nu tre¬ 
buie să fie unică şi inalienabilă, pentru că nimeni nu este şi nu poate fi 
învestit cu suveranitatea de drept" (p. 341). Vechea teorie a dreptului 
divin al monarhilor şi conceptul de suveranitate a poporului comiseseră 
o eroare fundamentală; ambele acordaseră suveranitatea de drept suvera¬ 
nului de fado, deschizînd astfel larg porţile arbitrarului şi despotismului 
politic. Mînaţi de aceeaşi nevoie de idoli politici, actorii Revoluţiei încer¬ 
caseră să confere poporului suveranitate infailibilă. Rezultatele n-au 
întîrziat să apară: tirania majorităţii asupra minorităţilor, ghilotina ca 
mijloc de asigurare a ordinii publice. „Atunci cînd proclamă suverani¬ 
tatea poporului", notează Guizot, „poporul a obosit să mai caute puterea 
legitimă şi să vegheze la apărarea drepturilor libertăţii. Pentru a se odihni, 
el intră atunci pe calea tiraniei" (p. 372). 

Pornind de aici, Guizot propune în Filozofie politică o nouă modali¬ 
tate de a clasifica regimurile politice (p. 336), care se desparte radical de 
tipologia aristotelică, precum şi de cea propusă cu un secol înainte de 
Montesquieu. în ochii doctrinarului francez, vechea schemă monar- 
hie-oligarhie-democraţie este desuetă tocmai pentru că nu ia în consi¬ 
derare în mod satisfăcător problema fundamentală a suveranităţii. Pe 
de-o parte, afirmă Guizot, avem acele regimuri care cred că suveranitatea 
există pe pămînt şi-şi organizează întreaga arhitectură instituţională în 
jurul acestei doctrine. Astfel de gtfveme nu sînt propice libertăţii, afirmă 
Guizot, ele nefiind decît cazuri extreme de idolatrie politică (pp. 336-339). 
Tirania apare atunci cînd o suveranitate terestră se pretinde a fi unică, 
inalienabilă şi infailibilă, toate atribute ale suveranităţii Raţiunii (p. 342). 

Pe de altă parte, avem acele regimuri care afirmă că nici o instituţie 
creată pe pămînt, nici o persoană sau nici un grup nu pot fi suverani de 
drept. Puterea legitimă face astfel obiectul unei căutări nesfîrşite, în 
timp ce reflectarea suveranităţii Raţiunii pe pămînt devine un proces 
asimptotic. Legitimitatea unui regim se află în legătură directă cu gradul 
în care acesta respectă suveranitatea Raţiunii. Altfel spus, libertatea 
politică şi suveranitatea raţiunii sînt indisolubile; nici o putere absolută 
nu poate fi legitimă, pentru simplul motiv că nu există pe pămînt 
suveranitate absolută. Libertatea devine posibilă numai atunci cînd sin¬ 
gura instanţă căreia i se atribuie suveranitatea de drept este Raţiunea şi 
numai în acele condiţii în care Raţiunea are drept de întîietate în raport 
cu toate voinţele individuale (p. 370). 

Teoria suveranităţii raţiunii nu serveşte doar pentru a critica suve¬ 
ranitatea poporului (şi, implicit, sufragiul universal); în viziunea lui 
Guizot, ea implică o nouă doctrină a reprezentării politice, bazată pe con¬ 
ceptul de capacitate politică (aflată la baza sufragiului cenzitar). Ambele 
teme nu sînt decît schiţate în Filozofie politică, fiind expuse cu mai multă 
claritate în Istoria originilor guvernării reprezentative. în esenţă, argumentul 
lui Guizot este următorul. Nimeni nu poate pretinde a poseda integral 
Raţiunea; aceasta din urmă este răspîndită în proporţii diferite în sînul 
fiecărei societăţi. Există aşadar un anumit număr de idees justes reparti¬ 
zate în mod inegal între diferiţi indivizi; aceste idei reprezintă fragmente 
de putere potenţială, indicînd totodată existenţa unor „superiorităţi na¬ 
turale". Scopul sistemului reprezentativ devine atunci acela de a scoate 
la lumină aceste idei şi cunoştinţe incomplete pentru ca ele să poată con¬ 
tribui la guvernarea societăţii. „Altfel spus", afirmă Guizot, „este vorba 
de a descoperi toate elementele de putere legitimă diseminate în socie¬ 
tate şi de a le organiza în putere de fapt, adică a le concentra, a realiza 
raţiunea publică, morala publică, şi de a le chema la guvernarea societăţii. 
Ceea ce se numeşte reprezentare nu este decît mijlocul de a se ajunge la 
acest rezultat" (p. 16). 

Note 

* Citatele din text pentru care nu se indică decît pagina sînt din textul Filozofiei 
politice inclus în volumul Franţois Guizot, Histoire de la civilisation en Europe. 
Suivie de Philosophie politique: de la souverainete, Pierre Rosanvalon (ed.), 
Hachette, Paris, 1985. Traducerea lor este făcută de autorul articolului. 

1 Sintagma este desprinsă, în realitate, dintr-un context mai larg, în absenţa 
căruia sensul său este deformat. Cuvintele lui Guizot capătă astfel o altă rezo¬ 
nanţă (pozitivă): „eclairez-vous, enrichissez-vous, ameliorez-vous la condi- 
tion morale et mat£rielle de notre France: voilâ Ies vraies innovations" 
(luminaţi-vă, îmbogăţiţi-vă, îmbunătăţiţi condiţia morală şi materială a 
Franţei noastre: iată adevăratele inovaţii) (Guizot 1864: 68). 

2 Guizot a apărat cu înverşunare sufragiul cenzitar al cărui fundament teoretic 

este teoria capacităţii politice şi a suveranităţii raţiunii. 

3 Cu titlu de anecdotă, cel care a dat ordinul de expulzare a lui Marx din Franţa 

a fost nimeni altul decît... Guizot. 

4 Pentru o analiză comprehensivă a operei politice a „doctrinarilor francezi", a 

se vedea monumentala sinteză a istoricului spaniol Luis Diez del Corral 
(1957). 

5 Cartea are două volume. Capitolele teoretice în care apare schiţat cu relativă 

claritate nucleul filozofiei politice a lui Guizot sînt următoarele: voi. 1, cap. 
6, 7; voi. 2, cap. 1, 10,15,16,18. 

6 Este vorba despre Raţiunea transcendentă, nu despre raţiunea omului. 

7 Citatul se găseşte în Franţois Guizot, Du gouvernement actuel de la France depuis 

la Restauration et du ministere actuel, Librairie Frangaise de Ladvocat, Paris, 

1820, p. 201. 

Han Fei zi (cca 280-230 î.H.) 
EXPUNERE DOCTRINARĂ 


Han Fei zi (Maestrul Fei din Han) este cel mai ilustru reprezentant al 
Şcolii legiste (Fa jia), denumită astfel datorită conceptului-cheie pe care 
îl utilizează: fa - legea. Exponenţii acestei Şcoli (în realitate jia înseamnă 
familie, termen care ilustrează mult mai bine caracterul organic al 
curentelor filozofice din Antichitatea chineză, dar care nu este totuşi uti¬ 
lizat în exegeza occidentală cu sensul său primar) teoretizează o formă 
de stat birocratic şi poliţienesc care are un singur obiectiv: menţinerea 
autorităţii absolute. Tradiţia păstrează numele unui filozof, Shen Dao 
din statul Qi, şi a unui reformator din statul Wei, Li Ke (sau Li Kui?) 
care ar putea fi adevăraţii părinţi ai legismului, dar de la care nu se 
păstrează nici un text. Abia din secolul al IV-lea ne parvin opere auten¬ 
tice ale unor teoreticieni care, tipic pentru acest curent de gîndire, sînt 
şi înalţi funcţionari implicaţi în acţiunea politică: Shen Buhai (?-335 î.H.) 
şi Shang Yang (?-338 î.H.).' 

Han Fei zi, el însuşi contemporan cu Li Si (cunoscut mai mult ca 
reformator legist decît ca filozof) şi ultimul mare reprezentant al Şcolii, 
este adeseori identificat cu legismul, atît datorită importanţei operei sale 
teoretice, cît şi pentru rolul politic pe care l-a avut în constituirea primului 
imperiu din istoria Chinei. Opera sa, cunoscută în tradiţia chineză sub 
simpla denumire de HanFei zi, cuprindea probabil 55 de texte distincte, 
diferite prin stilul de redactare şi prin subiectele abordate. Este posibil 
ca unele dintre scrierile acestea să fie reconstituiri tardive, deşi critica nu 
a reuşit încă să facă distincţiile necesare. Zece dintre texte sînt frecvent 
citate, ele constituind un corpus denumit cel mai adesea în traducerile 
occidentale Opere complete, dar pe care am ales să-l prezint aici sub denu¬ 
mirea Expunere doctrinară, care este, de altfel, titlul unuia dintre cele mai 
importante dintre textele Maestrului Fei. 

în secolul al V-lea î.H., după trei secole de lupte între cele aproape 
cincizeci de principate apărute ca urmare a decăderii dinastiei Zhou 
(sec. XI-VIII î.H.), şapte regate reuşiseră să se impună şi îşi disputau 
supremaţia asupra cîmpiei chineze. Războiul dintre ele (care a dat aces¬ 
tei epoci denumirea de „Regatele combatante"; sec. V-III î.H.) este acom¬ 
paniat de triumful unei noi ştiinţe a guvernării, care se debarasează de 
ritualism, pentru a experimenta alte formule administrative şi politice. 

O perioadă de războaie interminabile, în care alianţele şi rivalităţile se 
pot modifica în doar cîteva zile, o epocă de incertitudine şi bulversare 
a raporturilor de putere care face ca viitorul să devină extrem de impre¬ 
vizibil, acesta este contextul în care acţiunea politică începe să-şi caute 
repere teoretice noi, repere pe care le oferă „cele o sută de şcoli filozofice". 
Aşadar, într-o lume în care ritul şi formalismul devin riscante pentru cei 
care încă mai doresc să le practice, se deschide calea succesului pentru 
inteligenţă, pentru teoria capabilă să ofere ceea ce căutau suveranii 
epocii: reţeta puterii. 

Care este, deci, cel mai înţelept şi mai eficient mod de a guverna? 
Aceasta devine principala preocupare a şcolilor filozofice constituite la 
sfîrşitul secolului al Vl-lea şi în secolul al V-lea î.H. Daoismul şi confu¬ 
cianismul oferă soluţiile cele mai apreciate. Daoiştii, prin enigmaticul 
Lao zi, formulează o teorie a bunei guvernări bazate pe raporturile natu¬ 
rale din univers: fiecare fiinţă se supune propriului creator — sursă a 
existenţei sale; principele care imită comportamentul lui Dao (originea 
tuturor lucrurilor) îşi atrage obedienţa supuşilor, faţă de care joacă rolul 
creatorului. Confucianiştii preferă să definească raporturile dintre 
principe şi supuşii săi în planul relaţiilor interumane, definite în termeni 
morali şi a căror sumă poartă numele de ren. Pentru Kong Fu zi, suvera¬ 
nul perfect este cel care ştie cel mai bine să respecte ren şi astfel să garan¬ 
teze armonia socială, înţeleasă ca un ritual universal, în cadrul căruia 
fiecare participant îşi respectă rolul. Unul dintre urmaşii lui Confucius, 
Xun zi (Xun Kuang 313-238? î.H.), a adus conceptul de li (ritual) în cen¬ 
trul discursului său, oferindu-i însă o semnificaţie pragmatică. Astfel, 
li primeşte sensul de convenţie, regulă de comportament, rezultat al capaci¬ 
tăţii unice a oamenilor de a discerne (yi), de a face distincţii echitabile 
şi de a repartiza roluri sociale. Xun zi indică aşadar regula, esenţă a 
ordinii, ca pe o condiţie a constituirii societăţii umane, interpretare care 
are un caracter pragmatic mai evident decît ritul la Kong Fu zi şi explică 
rolul care i-a fost atribuit acestui filozof (care, dincolo de inovaţiile sale 
teoretice, a rămas totuşi confucianist) în evoluţia legismului. Tradiţia isto- 
riografică chineză (Sima Qian înainte de alţii) aminteşte frecvent numele 
lui Xun Kuang alături de cel al lui Shang Yang, care i-ar fi fost prieten, 
sau cel al lui Han Fei, al cărui magistru se spune că ar fi fost. Desigur, 
cronologia nu este întotdeauna suficient de exactă pentru a stabili veri¬ 
dicitatea acestor istorii. Este cert totuşi faptul că Han Fei a cunoscut 
opera lui Xun zi. Putem să ne întrebăm dacă nu aici se află sursa prefe¬ 
rinţei Maestrului Fei pentru formula birocratică (tipic confucianistă) de 
administrare a puterii, în locul celei propuse de părintele legismului, 
Shang Yang. 

în opera lui Han Fei zi, ca şi în scrierile celorlalţi legişti, nu confu¬ 
cianismul se dovedeşte a fi însă principala sursă de inspiraţie. în ciuda 
pragmatismului şi a ideii de eficienţă pe care par s-o împărtăşească, 
între legişti şi confucianişti există o deosebire ideologică fundamentală: 

în timp ce discipolii lui Kong Fu zi rezolvă problema guvernării ca pe 
o componentă a relaţiilor interumane şi o descriu în termeni etici, legiştii 
propun eliberarea puterii de morală. Este o diferenţă care rezultă din 
însăşi perspectiva pe care legiştii o au despre esenţa puterii. Confucius 
descria relaţia principe-supuşi în termeni aproape contractuali, viziune 
care le-a permis urmaşilor săi, Meng zi (sec. IV î.H.) şi Dong Zhong shu 
(sec. II î.H.) să formuleze ideea revoltei legitime. Legiştii nu acceptă 
revolta, pentru că, din punctul lor de vedere, nu există contractul — pu¬ 
terea nu este definită în sfera relaţiilor interumane, nu este interpretată 
ca un fapt social. Legiştii se inspiră însă din teoria daoistă despre putere, 
iar interpretarea pe care i-o dau este poate unul dintre cele mai uluitoare 
exemple de perversiune intelectuală pe care istoria ideilor le poate oferi. 
Han Fei zi este, de altfel, cel care a atins perfecţiunea în convertirea 
principiilor lui Lao zi în redutabile tehnici de manipulare şi control ale 
populaţiei. Experimentul său a mers atît de departe încît unele texte sînt 
redactate în versuri care respectă măsura din Dao de jing, dar care nu 
descriu altceva decît metodele poliţieneşti cele mai represive. 

Legiştii acceptă interpretarea dată de daoişti puterii, ca raport natu¬ 
ral. Dacă fiecare fiinţă se supune propriului creator, atunci înseamnă că 
autoritatea acestuia este nelimitată, pentru că este autoritatea celui care 
oferă viaţa sau decide moartea. Mai mult, concepute ca raporturi natu¬ 
rale, raporturile de putere sînt considerate ireductibile, iar caracterul lor 
este absolut şi inevitabil. Pe de o parte, fiind naturală, puterea nu poate 
fi morală, se dezinteresează de morală şi este complet eliberată de ea. 
Pe de altă parte, singura putere reală fiind cea naturală, înseamnă că sin¬ 
gura putere reală, singura care poate să existe, este puterea absolută. 
Legiştii avansează deci o nouă întrebare-cheie: care este mecanismul 
cel mai eficient prin care poate fi obţinută şi păstrată puterea absolută? 

Primele răspunsuri le-a oferit Shang Vang: acest mecanism poate fi 
un stat în care totul aparţine regelui, iar veniturile provin din agricul¬ 
tură şi război, în care discursurile nu se bazează pe experienţe istorice, 
ci pe legi, în care există o singură persoană capabilă să organizeze forţa. 
Puterea pe care o descrie Shang Yang este una inspirată de gîndirea 
militară, războiul fiind soluţia optimă pentru problemele statului: procură 
resurse şi ţine populaţia ocupată, îi dirijează energiile într-o singură 
direcţie şi nu-i permite să devină prea numeroasă. Han Fei scrie însă într-o 
epocă în care o nouă idee apăruse — regii (şi mai ales regele statului 
Qin, care îi fusese elev) doreau să constituie Imperiul — iar soluţiile pri¬ 
milor legişti, deşi rămîn acceptabile, nu mai sînt suficiente. Han Fei tre¬ 
buia să găsească instrumente ale puterii absolute într-un stat pentru 
care nu mai existau provocări externe permanente şi pentru beneficiul 
unor suverani care nu mai aveau la îndemînă războiul, ca metodă de 
rezolvare a tuturor problemelor politice. 

Două sînt metodele pe care Han Fei le-a recomandat, aşadar, nobi¬ 
lului său discipol: manipularea şi supravegherea. Cert este însă că o 

putere absolută trebuie să se asigure că metodele sale sînt desăvîrşite. 
In ceea ce priveşte supravegherea, premisele existau deja. Inspirat de un 
celebru tratat de strategie militară, scris la sfîrşitul secolului al Vl-lea î.H., 
Shang Yang experimentase deja în politică spionajul dublu. Maestrul Fei 
a descris în toate detaliile (adăugind, de asemenea, elemente noi) un 
sistem de supraveghere cunoscut sub denumirea de „trinomul legist": 
spionaj, delaţiune şi responsabilitate colectivă. Nu există nici un fel de 
ezitare în a explica detaliile cele mai sumbre ale modului în care acest 
sistem trebuie să funcţioneze. Două capitole, intitulate „Cele şapte 
tehnici" şi „Cele şase secrete", ne explică metodele anchetei poliţieneşti, 
ale spionajului, ale „confruntării martorilor" şi ale manipulării măr¬ 
turiilor, ale şantajului şi chiar cele mai recomandabile metode de tortură. 
Spionajul are două funcţii: oferă informaţii despre posibilii concurenţi 
ai regelui, dar, pe de altă parte, îi oferă acestuia mijloace de manipulare. 
Han Fei recomandă, de exemplu, utilizarea tinerilor servitori sau chiar 
a copiilor pentru a afla secrete mărunte ale unor persoane, detalii nesem¬ 
nificative, dar care pot servi pentru a crea impresia omniscienţei. Iar 
regele trebuie să se arate omniscient, pentru că el este cel care stabileşte 
legea în funcţie de care este judecat comportamentul fiecăruia. 

Acolo unde spionii regelui nu pot pătrunde, delaţiunea trebuie să fie 
încurajată prin toate mijloacele, iar pentru cei care nu pot fi convinşi s-o 
practice a fost inventată responsabilitatea colectivă. Cum ar putea risca 
un om onorabil să atragă suferinţa celor din jur pentru o vină care nu 
le aparţine? Aşadar, supraveghere şi profilaxie, în acelaşi timp. Asociate 
omniscienţei care este rezervată regelui, aceste instrumente realizează 
unul dintre idealurile politicii legiste — transparenţa. Desigur, o trans¬ 
parenţă unilaterală: supuşii sînt cei care nu pot avea secrete, în timp ce 
suveranul rămîne opac, păstrează o aură de mister care, la nevoie, poate 
primi chiar şi un caracter mistic. Este misterul în care trebuie învăluit, 
de altfel, actul demiurgic (să ne amintim că aceasta este viziunea pe 
care legiştii au preluat-o de la daoişti). 

Acest sistem de supraveghere perfectă este cea mai bună premisă 
pentru cea de-a doua metodă recomandată de Han Fei — manipularea. 
„Un principe nu are nevoie decît de două instrumente pentru a-şi con¬ 
trola supuşii: pedepsele şi recompensele. Primul înseamnă moartea, cel 
de-al doilea onoruri şi bogăţii. Poporul se teme de pedeapsă şi găseşte 
avantaje în generozitatea suveranului; este de ajuns ca principele să le 
folosescă judicios pentru ca, temîndu-se de severitatea sa, oamenii să 
prefere bunăstarea pe care le-o oferă" („Cele două instrumente" — vezi 
Les dangers du discours, p. 25). încă o dată, suveranul se manifestă ca 
demiurg, sursă a vieţii şi a morţii pentru supuşii săi. 

în acest sistem, recompensele şi pedepsele canalizează eforturile oa¬ 
menilor către agricultură, care încă de la Shang Yang fusese proclamată 
cea mai bună ocupaţie pentru popor: aduce beneficii statului şi face, în 

plus, ca populaţia să fie stabilă şi uşor de controlat. Pentru epoca lui Han 
Fei zi, soluţia unui popor de agricultori complet ignoranţi, gata să se sacri¬ 
fice pentru un rege-demiurg era prea simplistă şi risca să devină inefi¬ 
cientă. Desigur, el nu renunţă la vechile metode: monopolizarea resurselor 
(„Un principe cu un destin înalt nu lasă să se acumuleze surplusuri de 
forţă în statul său şi nici rezerve de grîne la particulari. El trebuie să le 
deturneze pe cele dintîi în serviciul său şi să le confişte pe celelalte în 
profitul său" — Shang Yang, Le livre du prince Shang, traducere Jean 
Levi, Flammarion, 1981, p. 83), care împiedică apariţia unor forţe capa¬ 
bile să organizeze forţa; represiunea („Un principe nu este principe decît 
pentru că dispune de putere represivă" ) şi legea, a cărei cruzime trebuie 
să o facă să acţioneze de la sine, provocînd o teamă care să anuleze orice 
idee de împotrivire. Han Fei a adăugat la toate acestea omniscienţa, al 
patrulea instrument al manipulării, mai subtil, mai adecvat unei socie¬ 
tăţi mai puţin fruste decît cea a lui Shang Yang. Sînt idei şi principii al 
căror cinism poate să şocheze, dar care, în epocă, erau considerate realis¬ 
te, raţionale, eficiente. Le regăsim, de altfel, în toate discursurile şi, mai 
ales, în toate reformele politice ale primelor epoci imperiale. Formulele 
lor sînt cunoscute tuturor, discursul lor se transformă dintr-un sistem 
teoretic într-o manieră curentă de a concepe statul şi raporturile politice. 
Pentru a rămîne în interiorul lumii chineze, nu putem evita comparaţia 
cu fenomenul maoist, care adeseori se serveşte de formule asemănătoare 
(„Puterea se află la capătul puştii") şi care nu întîmplător are ca sursă 
secretă daoismul. 

Utilizarea omniscienţei, bazată pe instrumentele de supraveghere 
descrise mai sus, creează o nouă dificultate: transparenţa obţinută prin 
delaţiune şi supraveghere reciprocă presupune verificarea informaţi¬ 
ilor de către un personal calificat. în felul acesta, un corp de funcţionari 
ajunge să se interpună între suveran şi populaţie, iar lor le revine obli¬ 
gaţia de a se ocupa de administraţie, în timp ce regele stabileşte legile. 
O obligaţie care este, în acelaşi timp, o sursă de venituri, dar mai ales 
de informaţii şi de prestigiu, deci o sursă de putere. O nouă întrebare 
trebuie să primească răspuns: cum pot fi dominaţi aceşti oameni, fără 
ca în acelaşi timp să le fie diminuată eficienţa administrativă? 

Shang Yang văzuse el însuşi conturîndu-se acest pericol şi ajunsese 
la concluzia că înalţilor funcţionari trebuia să le fie interzis să-şi de¬ 
monstreze inteligenţa şi talentul în faţa poporului. Desigur, era o me¬ 
todă rudimentară, dar, în definitiv, Shang Yang avea întotdeauna la 
îndemînă soluţia universală care era războiul: sursă de venituri pentru 
stat şi mijloc de a evita o creştere demografică excesivă. în privinţa 
rezolvării acestei probleme. Han Fei a găsit idei mai subtile la Shen Dao, 
de la care a preluat conceptul de poziţie, şi la Shen Buhai, care descrisese 
el însuşi o serie de tehnici ale manipulării. La acestea Han Fei a adăugat 
teoria sa asupra confiscării discursului politic. 

Din poziţia sa centrală, care-i permite să se proclame etalon al acţiu¬ 
nilor umane şi deci sursă a legii, regele dispune de o putere care îl face 
omniscient. Fiecare individ posedă o putere care îl face să ocupe un loc 
în corpul social. Numai în cazul principelui raportul este invers: pozi¬ 
ţia sa este cea care îi asigură o preeminenţă nelimitată. Totuşi nici chiar 
poziţia regelui nu se datorează unor calităţi înnăscute sau unei predes¬ 
tinări (opinie pe care legiştii au preluat-o de la Xun zi), ceea ce face ca 
puterea sa, deşi absolută, să poată fi pierdută. Regele trebuie deci să 
acceadă la poziţia centrală şi după aceea să se asigure că nu o va pierde. 
Pentru a o menţine, regele trebuie să aplice ceea ce Han Fei denumeşte 
„tehnica manipulării" şi care se compune din cele patru elemente enu¬ 
merate deja. Cercul este deja perfect: legea, poziţia şi tehnicile de manipu¬ 
lare (tehnicile poliţieneşti) formează un mecanism care nu poate ceda 
în nici una dintre componentele sale, pentru că ar însemna să fie pierdut 
în totalitate. 

Poziţia pe care o deţine îi permite regelui să primească credit pentru 
toate acţiunile miniştrilor săi, care nu pot exercita puterea decît ca 
reprezentanţi ai regelui, cel care le stabileşte poziţia în cadrul statului. 
Dacă exercitarea puterii presupune utilizarea inteligenţei, atunci tre¬ 
buie cel puţin ca latura critică să fie anulată. 

Desigur, trinomul legist se aplică identic şi în cazul funcţionarilor, 
dar pentru ei sînt necesare şi metode specifice. Prima măsură ce trebuie 
luată este anularea tradiţiilor, care riscă să ofere exemple periculoase, 
înlăturarea trecutului din memoria oamenilor are şi o altă funcţie, aceea 
de a-i aduce „stăpînului oamenilor" controlul asupra timpului, o dată 
ce trecutul dispare, iar viitorul încă nu există. Cea de-a doua măsură reco¬ 
mandată este aceea de a ţine sub control numărul cărturarilor, pentru 
că o societate de înţelepţi este incontrolabilă. Han Fei este categoric în 
această privinţă: toţi marginalii, înţelepţii, anahoreţii, sfinţii, eremiţii 
trebuie eliminaţi. Cu cît mai radicală este decizia în ceea ce-i priveşte, cu 
atît mai bine. Agricultura este aducătoare de beneficii, în timp ce tot 
ceea ce se află în afara sa trebuie împiedicat să ia proporţii prea impor¬ 
tante. Aşadar, orice individ fără utilitate socială trebuie de îndată înlă¬ 
turat, pentru că originalii sînt persoane care pun în pericol transparenţa 
legistă: nu sînt atraşi de bogăţii şi onoruri, nu se tem de moarte şi au 
idealuri care îi pot pune pe ceilalţi în pericol. Dorinţa lui Han Fei de a-i 
oferi elevului său lecţia perfectă despre putere l-a condus spre ultima 
consecinţă. Textul denumit în mod inspirat şi sugestiv „Riscurile dis¬ 
cursului" explică metodic care trebuie să fie tratamentul aplicat unui 
ministru, iar concluzia este, în toate cazurile, una singură: moartea. Un 
ministru nepriceput trebuie ucis pentru că nu este un bun sfătuitor şi 
îşi pune regele în pericol, un ministru bun trebuie ucis pentru că 
inteligenţa lui se poate dovedi superioară celei a regelui, iar lucrul acesta 
este, din nou, mult prea periculos pentru a fi tolerat. 

Ironia face ca Han Fei să fi suportat consecinţele propriei teorii. Ele¬ 
vul său, principele din statul Qin, învingător în disputa «dintre cele şapte 
regate, a devenit întemeietorul primei dinastii imperiale, sub numele de 
Shi Huang Di (Primul împărat) şi s-a dovedit un bun discipol. Şi-a asi¬ 
gurat monopolul asupra resurselor prin reforme etatiste, a anulat drep¬ 
turile ereditare ale aristocraţiei, a încercat să distrugă tradiţiile ordonînd 
arderea cărţilor, a început (la sugestia ministrului legist Li Si) construcţia 
Marelui Zid şi a Marelui Canal, — ca substitut pentru război, i-a elimi¬ 
nat pe cei incontrolabili condamnîndu-i la moarte sau la muncă silnică 
şi, desigur, i-a înlăturat, pe rînd, pe cei mai abili dintre miniştrii săi. Han 
Fei însuşi se pare că ar fi murit în temniţă, poate chiar obligat să se sinu¬ 
cidă. 

Ideile legiste, mai ales în maniera radicală în care le-a formulat Han 
Fei zi, constituie una dintre cele mai sumbre şi mai fascinante utopii con¬ 
struite vreodată, utopia puterii absolute. Cu atît mai mare este semni¬ 
ficaţia sa, cu cît legismul nu a fost doar un proiect, o teorie, ci a devenit 
un experiment politic care a avut drept subiect un teritoriu mai vast decît 
al Europei şi o populaţie probabil la fel de numeroasă precum cea a 
Imperiului Roman în vremea-Antoninilor. 

Friedrich August von Hayek (1899-1992) 

LEGE, LEGISLAŢIE ŞI LIBERTATE (1973-1979) 


Numele lui Friedrich Hayek este incontestabil legat de cea mai coeren¬ 
tă pledoarie în favoarea liberalismului clasic din secolul al XX-lea. Autor 
a peste 200 de cărţi şi articole, Hayek aduce importante contribuţii în 
istoria ideilor, filozofia politică, antropologia juridică şi filozofia ştiinţei. 

Născut la Viena la 8 mai 1899, Friedrich August von Hayek urmea¬ 
ză cursurile Universităţii din capitala austriacă (1918-1921), obţinînd titlul 
de doctor în drept (1921) şi doctor în economie (1923). Perioada imediat 
următoare studiilor la Universitatea din Viena este marcată de influenţa 
teoriilor Şcolii Austriece de Economie. Deşi poziţia anti-socialistă a lui 
Ludwig von Mises nu l-a convins pe Hayek în timp ce urma cursurile 
Universităţii vieneze, după terminarea studiilor, Hayek devine dis¬ 
cipolul acestuia, fiind recomandat de Friedrich von Wieser. Teoriile lui 
Mises privind moneda, ciclul economic, inflaţia şi inconsistenţele eco¬ 
nomice ale sistemului socialist vor influenţa opţiunile şi programul inte¬ 
lectual hayekian. Hayek se va dedica analizei şi elaborării sistematice a 
programului de cercetare iniţiat de von Mises şi va declara despre acesta 
că este omul căruia îi datorează cel mai mult din punct de vedere inte¬ 
lectual. 

în 1927, Hayek este numit director al Osterreichisches Institut fur 
Konjekturforschung şi îşi începe cariera academică la Universitatea din 
Viena. Prelegerile pe care le-a susţinut la London School of Economics 
în 1930-1931 s-au bucurat de o receptare entuziastă, care a contribuit la 
numirea sa ca profesor de ştiinţe economice şi statistică la Universitatea 
din Londra, unde va rămîne între 1931 şi 1950. Experienţa din insulă îl 
pune în contact cu gîndirea liberală clasică de la care se va revendica 
ulterior. Studiile elaborate în anii '40 vor fi publicate în 1952 sub titlul 
The Counter-Revolution of Science, marcînd astfel începutul preocupărilor 
hayekiene faţă de denunţarea erorilor raţionalismului constructivist. 

în anii '50 şi '60, marcaţi de un declin al valorilor liberale şi de domi¬ 
naţia intelectuală a valorilor statului bunăstării, Hayek va ocupa suc¬ 
cesiv catedra de ştiinţe sociale şi morale la Universitatea din Chicago 
(1950-1961), catedra de ştiinţe sociale de la Universitatea din Freiburg 
(1962-1968). Climatul intelectual puţin favorabil liberalismului face ca 
Hayek să pară marginal. Această perioadă este însă importantă pentru 
Hayek; în 1960 apare The Constitution of Liberty şi începe să se contureze 
trilogia Law, Legislation, and Liberty (Lege, legislaţie şi libertate — pre¬ 
scurtat, în continuare, LLL)* care însă va apărea în trei volume succe¬ 
sive, în anii '70. 

Destinul lui Hayek, fără a fi unul comod, este marcat de o recunoaş¬ 
tere imediată, pentru ca ulterior, în condiţiile fascinaţiei exercitate de 
socialism şi de economia de tip keynesian, ale dominaţiei postbelice a 
intervenţionismului în economie şi succesului aparent al unui astfel de 
demers, Hayek să intre într-un con de umbră. 

în 1974, lui Hayek i se decemează premiul Nobel pentru economie, 
recunoscîndu-se astfel contribuţia constantă a acestuia la reafirmarea libe¬ 
ralismului clasic. Semnificaţia acordării acestui premiu ţine nu numai 
de cariera intelectuală a lui Hayek, ci de succesul mult mai larg al 
revenirii liberalismului clasic în disputa intelectuală, într-o conjunctură 
istorică de declin al valorilor liberale în favoarea beneficiilor statului 
bunăstării. 


Lege, legislaţie şi libertate 

Trilogia Lege, legislaţie şi libertate (1973-1979) reprezintă o rafinare a a- 
nalizei hayekiene asupra societăţii, printr-o examinare detaliată şi teh¬ 
nică a modului „spontan" de apariţie a regulilor juridice sau morale, la 
care Hayek se referise anterior. 1 

Intenţia declarată a lui Hayek în Lege, legislaţie şi libertate este aceea 
de a marca, într-un mod mai sistematic şi mai tehnic, faptul că o socie¬ 
tate a oamenilor liberi nu poate exista în absenţa acceptării unor premi¬ 
se şi distincţii fundamentale: distincţia dintre ordinea socială spontană, 
care se autogenerează şi ordinea de tip planificat sau organizaţia; ataşarea 
conceptului de dreptate socială de tipul de ordine planificată, în absenţa 
căreia dreptăţii sociale nu i se poate ataşa nici un conţinut; în fine, faptul 
că modelul predominant actual al democraţiei de tip occidental poartă 
cu sine riscul „transformării graduale a ordinii spontane a societăţii libere" 
într-o „coaliţie de interese organizate" (LIX, voi. 1, p. 2). Printr-o analiză 
atentă a modului în care pacea, libertatea şi dreptatea pot fi cu adevărat 
salvate în democraţiile actuale, bazate pe un sistem economic mixt, 
Hayek reafirmă astfel marile teme care i-au marcat pledoaria pentru 
valorile liberale clasice. 

Fiecăreia dintre aceste premise fundamentale Hayek îi va dedica un 
volum din trilogia sa. Teoria politică şi socială hayekiană este centrată 
asupra conceptului de supremaţie a legii (rule oflazv), care a reprezentat 
un liant necesar al existenţei sociale paşnice. Hayek se înscrie într-o 
tradiţie a evoluţionismului social, înţeles drept raţionalism critic. 2 
Supremaţia legii şi modul spontan de apariţie a regulilor sociale, fie 
acestea morale sau juridice, reprezintă piatra unghiulară pe care în¬ 
tregul edificiu hayekian se fundamentează. Orice teorie socială trebuie 
să le accepte drept premise, pentru ca o explicaţie coerentă şi funcţională 
a fenomenului social să fie posibilă. 

Tipuri de reguli, tipuri de ordine socială. 

Ordinea spontană 

Demersul „anti raţionalist" al lui Hayek vizează o denunţare a raţiona¬ 
lismului de tip cartezian şi a încrederii necondiţionate într-o raţiune 
umană care nu cunoaşte limite. Acestui tip de raportare, pentru care raţi¬ 
unea este definită, cel mai adesea, drept deducţie logică infailibilă din 
premise explicite, Hayek îi opune faptul că, în realitate, raţiunea ca şi 
cunoaşterea umană sînt limitate. 

Hayek pledează pentru un conţinut adecvat al „raţiunii", i.e. „raţi¬ 
unea care îşi recunoaşte propriile limite" (Hayek 1988: 8). Aceasta 
înseamnă deopotrivă postularea existenţei şi asumarea ignoranţei „ire¬ 
mediabile şi necesare" a oricărui participant la „Marea Societate" 3 , cu 
privire la circumstanţele particulare care determină acţiunile celorlalţi 
(LLL, voi. 1, p. 12). Recunoaşterea ignoranţei ca „început al înţelepciunii 
umane are o profundă semnificaţie pentru modul în care înţelegem 
societatea" (Hayek 1960: 22). Astfel că, o raţionalitate de tip cartezian, 
care operează cu premisa cunoaşterii complete a faptelor, deşi tentantă 
— admite Hayek — nu are acoperire. Raţionalismul constructivist 
cartezian este responsabil pentru falsa premisă a posibilităţii constru¬ 
irii ordinii sociale şi, implicit, a posibilităţii planificării sociale. 

Poziţia antiraţionalistă a lui Hayek se întemeiază, aşadar, pe respin¬ 
gerea mai multor erori ale raţionalismului. Cea mai importantă dintre 
acestea este premisa că întreaga cunoaştere este factuală şi explicită. 
Pentru Hayek, este necesar să admitem existenţa unei cunoaşteri dis¬ 
persate în societate, o cunoaştere de tip tacit, care nu poate fi întot¬ 
deauna prinsă în reguli explicite. Regulile sociale nu sînt soluţii raţionale 
individuale ale jocului coordonării sociale, ci mai degrabă reguli în parte 
inconştiente. Individul poate utiliza aceste reguli sociale chiar intr-un 
mod creativ, însă nu le poate întotdeauna explicita. 

Reconstrucţia conjecturală a formării acestor reguli este redată de 
Hayek astfel: din interacţiuni umane întâmplătoare, în diverse sfere so¬ 
ciale, apar în mod neintenţionat anumite modele. Nevoia de reguli face 
ca aceste modele să constituie un ghid pentru acţiuni viitoare similare. 
Printr-un tip de „selecţie naturală" a regulilor, dintre modelele de con¬ 
duită vor prevala acelea care se dovedesc cele mai funcţionale pentru o 
comunitate dată, la un anumit moment în timp. Pentru Hayek, raţiona¬ 
litatea nu joacă nici un rol în acest proces: atît apariţia regulilor ca un 
produs neintenţionat al acţiunilor, cît şi selecţia anumitor reguli sînt 
inconştiente. 

„Ordine" este conceptul central al primului volum din trilogie care 
dă seama de distincţii ulterioare importante pentru articularea teoriei 
sociale şi politice a lui Hayek. Ordinea spontană, care reprezintă „re¬ 
zultatul acţiunilor umane, dar nu al proiectării umane" (Hayek 1964: 37), 

este caracterizată de reguli de conduită (rules of conduct) împărtăşite de 
către indivizi. Prin contrast, organizaţia este rezultatul unei acţiuni con¬ 
certate şi presupune relaţii de tip ierarhic, caracterizate de comandă sau 
ordin. Importanţa acestei dihotomii hayekiene rezidă în faptul că teoria 
socială trebuie să se ocupe numai de explicaţia ordinii sociale spontane. 

Deşi reprezintă fundamentul liberalismului lui Hayek, conceptul de 
ordine spontană nu se bucură totuşi de o analiză extinsă. Hayek se li¬ 
mitează la a afirma imposibilitatea de a i se ataşa un conţinut valoric şi 
la enunţarea premiselor pe care ordinea spontană se fundamentează: teza 
mîinii invizibile şi primatul cunoaşterii tacite. El notează că modelul 
ordinii spontane s-a dezvoltat ca tehnică teoretică economică, aplicată 
ulterior, „încet şi gradual", altor tipuri de ordine decît celei a pieţei. 
Ordinea pieţei apare astfel drept „singura ordine comprehensivă care 
se extinde asupra întregului domeniu al societăţii umane" (LLL, voi. 1, 
p. 115). 

Ordinea spontană constituie rezultatul dublu mediat al respectării 
constante a anumitor reguli de conduită individuală, precum şi al adap¬ 
tării acestora la circumstanţele particulare şi impredictibile în care indi¬ 
vizii se pot găsi. Demersul lui Hayek priveşte exclusiv acest tip de 
ordine, care este generat de societatea liberală a pieţei libere. 

Evoluţionismul social hayekian se reflectă şi în distincţii de ordinul 
doi, cum ar fi cea între lege (the law ) şi legislaţie. Pentru Hayek, legea 
— la fel ca şi limbajul sau morala — este rezultatul unui proces de 
creştere cumulativă, al unei evoluţii care presupune existenţa unei 
cunoaşteri ce nu este necesară în cazul legislaţiei. Prin faptul că reprezin¬ 
tă articularea unor reguli instituite prin repetiţie, precum şi prin faptul 
că „a trecut testul timpului", legea este deopotrivă dreaptă şi eficientă 
(LLL, voi. 1, p. 175). Raţiunea pentru care legea apare astfel articulată 
este legată de prezervarea grupului. Regulile constituie în acest sens „un 
instrument ce ne ajută să facem faţă ignoranţei noastre constituţionale" 
(LLL, voi. 2, p. 8) care, neconştientizată, ar putea conduce la lipsa armoniei 
între membrii grupului şi chiar la distrugerea oricărei ordini interne. 
Respectarea unor reguli cu durată constantă în timp, reprezintă mijlocul 
prin care este prezervată ordinea socială, şi deci continuitatea grupului 
ca atare. Printr-un test al timpului, sînt acceptate şi instituţionalizate regu¬ 
lile cele mai bune, care au generat rezultatele dezirabile, ce devin prin 
trecerea vremii ceea ce astăzi numim „lege". Prin contrast, legislaţia 
este inferioară prin chiar faptul de a reprezenta „dreptul creat" (made 
law), căruia îi lipsesc cunoaşterea şi dreptatea inerente legii ca proces evo¬ 
lutiv. 

Pentru Hayek, legea sau regulile morale nu sînt şi nu pot fi create în 
mod deliberat. Ele sînt rezultatul respectării consecvente a unor reguli 
de conduită, care, prin repetare şi printr-un proces de testări succesive 
şi eliminarea erorilor (trial and error), capătă caracter de normă, recunos¬ 
cută social sau instituţional. Astfel, un proces evolutiv impersonal, inde- 

pendent de orice încercare umană de proiectare şi de selectare a regulilor 
adecvate, garantează prevalenţa celor mai efective instituţii sociale (LLL, 
voi. 3, p. 154). 

Hayek ataşează legii nu numai beneficiile prezervării grupului şi or¬ 
dinii sociale, dar şi eficienţa. în acest sens, trebuie citit avertismentul 
hayekian împotriva modificării nejustificate a legii prin inflaţia legislativă. 
Deplasarea dinspre ordinea emergentă a legii ca proces evolutiv către 
dreptul creat poate genera o restrîngere a libertăţii, fiind deci o mutare 
ineficientă. 4 

Legea astfel concepută, alături de toate celelalte ordini emergente sau 
spontane, are caracteristici care o recomandă prin comparaţie cu legis¬ 
laţia. 

Ordinea spontană în genere, ca şi ordinea juridică spontană, este 
compatibilă numai cu Marea Societate, care face posibilă o maximizare 
a şanselor fiecărui actor social, fără a urmări rezultate particulare. Acest 
lucru este garantat de existenţa regulilor abstracte de conduită in¬ 
dividuală, care permit fiecărui individ din schema socială să prevadă 
conduita celorlalţi. Poziţia unui anumit individ în această schemă gene¬ 
rată de ordinea spontană este rezultatul mediat al respectării regulilor 
de conduită şi al interacţiunii cu alţi indivizi care respectă aceleaşi reguli, 
pe de o parte, şi al determinaţiilor generale şi abstracte ale ordinii sociale, 
pe de altă parte (LLL, voi. 2, p. 33). 

Importanţa ordinii spontane este accentuată de Hayek prin avansarea 
premisei că maximizarea libertăţii nu este posibilă decît în cadrul Marii 
Societăţi, a cărei existenţă se sprijină pe prezervarea unor tipuri de 
ordine a căror structurare este independentă de raţiunea umană. 
Caracteristicile ordinii spontane fac cu putinţă maximizarea libertăţii şi • 
a şanselor tuturor actorilor sociali. Hayek descrie ordinea spontană ca 
pe o ordine abstractă şi complexă. Complexitatea face necesar apelul la 
forţe spontane care să o realizeze şi reglementeze. în cazul ordinii sociale 
spontane, aceste forţe nu sînt altceva decît regulile abstracte care 
guvernează conduita indivizilor. Deşi generată de acţiuni umane coor¬ 
donate, ordinea spontană nu este însă rezultatul proiectării umane deli¬ 
berate. Această situaţie aparent paradoxală a determinat schimbarea de 
paradigmă în ştiinţele sociale, prin „zguduirea convingerii adînc înrădă¬ 
cinate a oamenilor că oriunde există ordine, trebuie să existe şi o per¬ 
soană care a creat ordinea respectivă" (Hayek 1964:137). 

Poziţia lui Hayek a fost descrisă drept „agnosticism evoluţionist" care 
pledează pentru un tip de explicaţie bazat pe evoluţie socială şi, totodată, 
avertizează despre lipsa de temei a reformei şi construcţiei instituţionale 
deliberate. Hayek afirmă explicit că supravieţuirea în timp a unor tradiţii 
sau norme nu conferă în sine legitimitate unor judecăţi de valoare cu 
privire la acestea. Evoluţionismul lui Hayek nu cade în eroarea natu¬ 
ralistă de a considera că rezultatele selecţiei sînt „bune" sau „drepte". 

Ele nu au valoare morală mai mare decît, spune Hayek, „gîndacii [...] 
care au supravieţuit de-a lungul evoluţiei" (Hayek 1988: 27). Poziţia lui 
Hayek se răsfrînge, prin acelaşi tip de argument, şi asupra mecanis¬ 
mului de distribuţie socială pus în practică în numele dreptăţii. 


Dreptatea socială 

Argumentul lui Hayek împotriva dreptăţii sociale este consecvent încer¬ 
cării de a salva valorile liberalismului clasic. Hayek admite că mirajul 
dreptăţii sociale constituie un factor decisiv, care explică de ce socialismul 
a devenit o opţiune atractivă pentru mulţi gînditori liberali. 

Imposibilitatea existenţei unei concepţii universal acceptate de drep¬ 
tate socială sau dreptate distributivă face ilegitimă orice schemă socială 
de distribuţie a beneficiilor cooperării economice sau sociale. în ter¬ 
menii lui Hayek, nu există „principii generale, recunoscute sau care pot 
fi descoperite, ale dreptăţii distributive" (Hayek 1978:18). în consecinţă, 
nu există criterii obiective care să definească sau să testeze „dreptatea 
socială" (Hayek 1978: 140). 

Argumentul împotriva dreptăţii sociale pe care Hayek îl dezvoltă are, 
prin urmare, două premise fundamentale: inexistenţa unor principii 
universale care să o guverneze, iar în cazul în care aceste principii ar 
putea fi descoperite, imposibilitatea unui acord privind modul în care 
ele ar trebui să fie aplicate într-o societate a cărei productivitate se 
bazează pe libertatea indivizilor de a se folosi în mod liber de propria 
cunoaştere şi de abilitate, astfel încît să îşi atingă propriile interese ( LLL , 
voi. 2, p. 140). 

Poziţia lui Hayek este una de apărare procedurală a liberalismului 
şi a neutralităţii acestuia cu privire la interesele particulare ale indi¬ 
vizilor. Singura metodă de distribuţie care poate conduce la obţinerea 
şi prezervarea păcii sociale şi a prosperităţii este, în concepţia lui Hayek, 
metoda pieţei libere. 

în contextul unei pluralităţi a concepţiilor despre valoarea vieţii sau 
despre bine, pe de o parte, şi al inexistenţei unui consens social privind 
principiile dreptăţii, pe de altă parte, mecanismul economic al pieţei 
este singurul care poate impune o distribuţie acceptată. Temeiul accep¬ 
tării unei asemenea distribuţii este caracterul său natural, neimputabil 
nici unui subiect uman. 

Fiind rezultatul unui proces impersonal, distribuţia pieţei libere se 
situează deasupra concepţiilor divergente despre dreptatea socială. Nici 
un agent social, individual sau colectiv, nu poate decide care trebuie să 
fie partea individuală, atribuită în urma procesului de distribuţie. Prin 
urmare, nici un individ nu poate respinge rezultatele unei astfel de dis¬ 
tribuţii, dacă regulile procedurale ale jocului, pe care mecanismul pieţei 
se fundamentează, au fost respectate. Mai mult, dacă rezultatele proce¬ 
sului pieţei sînt impersonale şi generate de un complex de consecinţe nein- 

tenţionate ale acţiunilor individuale, imposibil de anticipat în complexi¬ 
tatea lor, ataşarea unor judecăţi de valoare sau a unor termeni morali ca 
„drept" sau „nedrept" nu este legitimă. Dreptatea este numai „un atribut 
al conduitei umane" şi „poate fi invocată în legătură cu rezultatele 
intenţionate ale acţiunilor individuale, dar nu în legătură cu circum¬ 
stanţele care nu au fost generate în mod deliberat de către oameni" 
(Hayek 1988: 70). Reclamarea dreptăţii, consideră Hayek, este o proce¬ 
dură inadecvată pentru un „proces evolutiv natural", evoluţia „neputînd 
fi dreaptă" (Hayek 1988: 74). 

Prin urmare, discursul despre dreptate socială sau distributivă este, 
pentru Hayek, lipsit de legitimitate deoarece implică o autoritate morală 
pe care piaţa nu o are şi nici nu o poate avea. Hayek conchide, destul 
de polemic, că premisele şi pretenţiile dreptăţii sociale nu numai că 
„aparţin categoriei erorii, dar şi celei a nonsensului", ca şi termenul de 
„piatră morală" (LLL, voi. 2, p. 78). 

Se impun două precizări cu privire la poziţia hayekiană faţă de drep¬ 
tatea socială. Prima este legată de critica adusă lui Hayek, cu privire la 
premisa inexistenţei unei alternative viabile la instituţiile pieţei şi la dis¬ 
tribuţia pe care acestea o determină. S-ar putea considera că economia 
planificată şi structura sa diferită de distribuţie reprezintă o alternativă; 
astfel atributul de „natural" conferit procesului de distribuţie al pieţei 
nu pare a mai fi justificat (Kley 1994: 202). în plus, respingerea hayekiană 
a oricărei intervenţii umane în procesul de distribuţie al pieţei este dis¬ 
cutabilă. Dacă există totuşi o implicare umană, fie aceasta minimă, la 
nivelul instituţional al mecanismului pieţei, atunci pare justificată ataşarea 
unor termeni morali (drept/nedrept) la rezultatul distribuţional al pieţei. 
Hayek nu afirmă însă că procesul pieţei este natural în sensul că nici un 
alt pattern economic nu poate fi imaginat, ci în sensul inexistenţei unei 
pattem alternativ şi funcţional totodată. Economia planificată se funda¬ 
mentează pe o eroare pe care Hayek o denunţă, mai precis pe pre¬ 
supoziţia cunoaşterii ab initio a tuturor circumstanţelor particulare în care 
indivizii se pot afla. în acest sens, spune Hayek, economia de comandă 
este un artefact slab a cărui justificare distribuţională nu poate fi con¬ 
cepută, de vreme ce o ierarhizare a alternativelor individuale şi a 
diferitelor concepţii despre viaţa bună este utopică şi părtinitoare. 

O a doua precizare este legată de critica cea mai frecventă adusă 
argumentului proceduralist al neutralităţii morale a distribuţiei pieţei. 
Astfel, acceptînd că rezultatele unei distribuţii a pieţei nu sînt în res¬ 
ponsabilitatea nici unui individ, fiind produsul unui proces impersonal, 
discuţia despre dreptate socială are totuşi sens, în cazul în care aceste 
rezultate se situează sub un nivel considerat acceptabil pentru partici¬ 
panţii la jocul economic şi social. Faptul însuşi de a prezenta piaţa drept 
procedură care nu poate fi subsumată problemei dreptăţii distributive 
poate fi considerat în sine un principiu al dreptăţii, care reclamă o 
schemă de distribuţie în conformitate cu valoarea pe piaţă a activităţii 

sau abilităţii unui individ. Ca orice alt principiu, acesta ar trebui să fie 
evaluat pe temeiuri morale (Kley 1994: 204). Trebuie precizat că Hayek 
avertizează numai despre trecerea ilegitimă de la o concepţie negativă 
despre dreptate, definită prin respectarea regulilor de conduită, la o 
concepţie pozitivă care impune societăţii o „obligaţie" de a garanta cote 
(shares) individuale (LLL, voi. 2, p. 101). Hayek nu se împotriveşte însă 
asigurării unei părţi minimale individuale din bunurile publice {public 
goods). El analizează pe larg modul în care un aranjament de „securi¬ 
tate socială" poate fi obţinut prin mecanisme guvernamentale şi politici 
specifice. 

Hayek admite chiar „asigurarea unui anumit venit minim pentru fie¬ 
care sau a unui tip de plafon sub care nimeni nu ar trebui să coboare, 
chiar în situaţia în care nu este capabil să şi-l asigure singur" (LLL, voi. 
3, p. 55). Un asemenea nivel minimal trebuie să fie garantat, fiind deo¬ 
potrivă legitim şi compatibil cu Marea Societate. Hayek afirmă că asi¬ 
gurarea unei scheme a venitului minim este „o datorie morală evidentă 
a tuturor de a-i ajuta, în cadrul comunităţii organizate, pe cei care nu se 
pot ajuta singuri" (LLL, voi. 2, p. 87). Mai mult, asigurarea acestui minim 
social reprezintă „o protecţie cu totul legitimă împotriva riscului la care 
toti sîntem expuşi" şi „o parte necesară a Marii Societăţi" (LLL, voi. 3, 
P- 55). 

într-o comunitate largă, unde individul nu mai beneficiază de aju¬ 
torul privat al celorlalţi, schema minimului social este necesară. Ea va 
înlocui „datoria recunoscută" a membrilor unui grup mic de a se ajuta 
sau asista unul pe celălalt, datorie fundamentată pe cunoaşterea pe care 
membrii grupului o au despre circumstanţele particulare ale fiecăruia 
(LLL, voi. 2, p. 88). O astfel de cunoaştere devine imposibilă în condiţiile 
Marii Societăţi. 

Totuşi, astfel de garanţii sau măsuri de securitate socială, acceptate 
pînă şi de „cei mai consecvenţi apărători ai libertăţii", trebuie restrînse 
la întreţinerea „săracilor îndreptăţiţi". Ele nu pot fi însă justificate dacă 
se transformă într-un „instrument de distribuţie egalitară" (Hayek 1960: 
286). 

Pentru Hayek există o distincţie clară între situaţia legitimă de 
garantare a unui nivel minim de securitate socială, pe de o parte, şi in¬ 
stituirea unei datorii a societăţii de a determina poziţia unui individ în 
schema socială şi de a-i garanta alocarea unei cote echitabile, pe de altă 
parte. în vreme ce prima se referă la instituirea unei „plase de sigu¬ 
ranţă", cea din urmă reprezintă o serioasă ameninţare a libertăţii, fiind 
aşadar nelegitimă. Altfel spus, Hayek respinge orice mecanism al „dis¬ 
tribuţiei deliberate" al cărei scop depăşeşte asigurarea unui minim social 
(Kresge, Wenar 1994: 149). 

O politică a distribuţiei deliberate cu ambiţii mai mari implică, pentru 
Hayek, un tratament inegal al indivizilor, de vreme ce urmăreşte bene¬ 
ficii pentru anumiţi indivizi, care nu sînt niciodată drepte şi care sînt 

incompatibile cu principiul supremaţiei legii (LLL , voi. 2, p. 142). 
Distribuţia deliberată ca politică guvernamentală reclamă libertatea 
autorităţii de a emite judecăţi de valoare care „suspendă procesul spon¬ 
tan al pieţei" (LLL, voi. 2, p. 87). Deşi a făcut posibilă reducerea sărăciei 
absolute, mecanismul pieţei nu poate şi nu trebuie să îşi propună elimi¬ 
narea sărăciei relative, care „trebuie să existe în afara oricărei societăţi 
complet egalitariste" (LLL, voi. 2, p. 139). 

Minimul social asigurat prin mijloacele publice poate fi suplimentat 
prin mecanisme private, cum ar fi, de exemplu, asociaţiile voluntare 
animate de altruism. Prin urmare, opoziţia lui Hayek faţă de distribuţia 
socială, departe de a fi un argument împotriva distribuţiei per se, este 
justificată prin temerea instituirii unei pante alunecoase care, prin ac¬ 
ceptarea „corecţiilor" aduse distribuţiilor generate de procesul spontan 
al pieţei, ar conduce la „distrugerea ordinii spontane a pieţei şi ar adu¬ 
ce atingeri principiilor de bază ale libertăţii individuale" (LLL, voi. 3, 
p. 56). Concepţiei destul de comune care justifică anumite corecţii ale dis¬ 
tribuţiei generate de piaţă, pe temeiul „nedreptăţii" rezultatelor, Hayek 
îi opune faptul că intervenţia însăşi în jocul pieţei nu poate fi niciodată 
„dreaptă" în sensul „respectării unei reguli aplicabile în mod egal 
tuturor" (LLL, voi. 2, p. 142). Panta alunecoasă presupune că, o dată ce 
o intervenţie în acest sens este acceptată, intervenţiilor ulterioare recla¬ 
mate de cereri similare trebuie să li se dea curs, în virtutea principiului 
tratamentului egal. Aceste'cereri vor putea fi satisfăcute în totalitatea 
lor, consideră Hayek, numai prin alocarea tuturor veniturilor şi înlocuirea 
întregii ordini spontane a pieţei cu o organizaţie care să stabilească, 
printr-o autoritate centrală, cotele cuvenite fiecărui actor social. 

Corectarea unei ordini înseamnă, pentru Hayek, aplicarea uniformă 
a principiilor pe care aceasta se fundamentează, nicidecum aplicarea 
parţială şi deci părtinitoare faţă de anumite grupuri şi în defavoarea altor 
grupuri (LLL, voi. 2, p. 143). 

Motivarea unor politici distribuţionale în termenii dreptăţii sau ai altor 
valori morale constituie, pentru Hayek, un mod de a ascunde distribuţia 
egalitaristă sub „haina respectabilă a dreptăţii sociale", fapt ce conduce 
inevitabil la o „ameninţare serioasă la adresa libertăţii" (Hayek 1960:114). 


Concluzie 

Discursul liberal al lui Hayek reprezintă mai mult decît o pledoarie în 
favoarea beneficiilor mecanismului pieţei libere şi a limitării precise a 
intervenţiei guvernamentale. Argumentul lui Hayek se fundamentează 
pe o anumită concepţie despre natura raţiunii umane, ale cărei limite pro¬ 
prii sînt impuse abilităţii umane de a construi, în mod conştient şi neme¬ 
diat, procesul economic şi ordinea socială. Prin contrast cu unele teorii 
economice neoclasice, liberalismul lui Hayek nu poate fi criticat, prin 

urmare, pentru supraestimarea raţionalităţii actorilor sociali. Acceptarea 
ignoranţei acestora constituie punctul de plecare al liberalismului 
hayekian. Pe de altă parte, Hayek respinge argumente nonraţionaliste care 
acordă statului un spaţiu de intervenţie larg. Acceptînd premisa unei 
raţionalităţi umane limitate, teoria socială trebuie să explice modul în 
care o astfel de ignoranţă poate fi compensată de instituţii sociale adec¬ 
vate, care să permită utilizarea cunoaşterii tacite. Pentru Hayek, impor¬ 
tant în acest sens este mecanismul competiţional al pieţei libere, care, 
prin instrumente adecvate, permite acest lucru. Intervenţia în mecanis¬ 
mul pieţei, care are drept premisă o cunoaştere superioară a interve- 
nientului, este nelegitimă nu numai din cauza imposibilităţii existenţei 
unei asemenea cunoaşteri, dar şi datorită consecinţelor sale arbitrare, de 
reducere a coordonării economice şi implicit a prosperităţii. Ştiinţele 
sociale trebuie să renunţe la explicaţia raţionalistă şi constructivistă a 
fenomenelor şi, totodată, să accepte rolul şi importanţa cunoaşterii tacite, 
a evoluţiei instituţiilor şi a ordinii spontane. O astfel de schimbare în 
paradigma ştiinţelor sociale ar conduce, după Hayek, la o mai bună 
înţelegere a ordinii liberale şi la acceptarea acesteia drept singura posi¬ 
bilă pentru explicarea fenomenului social. 

Note 

* Citatele din text marcate cu LLL (volumul şi numărul paginii) sînt din Friedrich 
A. Hayek, Law, Legislation, and Liberty, Routledge & Kegan Paul, Londra, 1982. 
Traducerea lor este făcută de autorul articolului. 

1 Vezi The Rond to Serfdom (Drumul către servitute, 1944), prima carte care atrage 

atenţia, într-o epocă încă fascinată intelectual de socialism, asupra „Marii 
Utopii" care, prin abandonarea căii liberale a libertăţii, conduce la servitute. 
Reacţiile faţă de această carte au condus la organizarea de către Hayek a 
Societăţii Mont Pelerin, al cărei obiectiv era prezervarea valorilor liberalis¬ 
mului clasic. Vezi, de asemenea. Individualism and the Economic Order (1948) 
şi The Constitution of Liberty (1960). 

2 Hayek preia distincţia lui Karl Popper dintre raţionalismul naiv (construc- 

tivist) şi raţionalismul critic (evoluţionist), pledînd pentru cel din urmă, care 
nu înseamnă o „abdicare de la raţiune", ci numai conştientizarea naturii 
conjecturale a acesteia. 

3 „Marea Societate" sau „Societatea Deschisă" a liberalilor clasici este conside¬ 

rată de Hayek drept societatea ideală. Ea este caracterizată de faptul că, într-o 
astfel de societate, şansele oricărui individ sînt, după toate probabilităţile, cele 
mai mari. în termenii lui Hayek, Marea Societate este cea în care „am prefera 
să ne plasăm copiii, dacă am şti că poziţia lor ar fi determinată prin loterie" 
(LLL, voi. 2, p. 132). în consecinţă, evoluţia sodală către Marea Societate este 
în beneficiul tuturor, în sensul că „pentru orice persoană aleasă la întîmplare, 
efectul global al tuturor schimbărilor reclamate de acea ordine duce la creş¬ 
terea şanselor acesteia de a-şi atinge scopurile" (LLL, voi. 2, p. 114). în ter¬ 
meni economici, s-ar putea spune că o deplasare către Marea Societate este 
Pareto-superioară. Eficienţa Marii Societăţi decurge din tipul de ordine care 
o caracterizează, o ordine spontană. 

4 „Ineficient" este utilizat aici în sensul de Pareto-eficienţă. Este important de 
notat că Hayek nu respinge mecanismul corectării dreptului evolutiv, care 
se poate dezvolta într-o direcţie nedorită ( undesirable ), prin intermediul legis¬ 
laţiei deliberate, deşi este atent în a nota că aceasta nu reprezintă singura 
soluţie. Vezi LLL, voi. 1, p. 88 şi urm. 

G.W.F. Hegel (1770-1831) 

PRINCIPIILE FILOZOFIEI DREPTULUI (1821) 


Atracţia pentru filozofia politică hegeliană este explicabilă prin comple¬ 
xitatea, dificultatea, dar mai ales ambivalenţa lucrării sale, Grundlinien 
der Philosophie des Rechts (Principiile filozofiei dreptului — prescurtat, în con¬ 
tinuare, PR)*. Atît interpretarea sistematică a operei, cît şi semnificaţia 
sa politică stau sub semnul disputei. între indexările stalinistă şi nazistă 
şi repudierea tendenţioasă şi neinformată de către Karl Popper, se 
deschide un cîmp al luptelor pentru dreptul la proprietate simbolică 
asupra „politicii hegeliene". 

Comentatorii contemporani ezită între a caracteriza lucrarea drept 
o construcţie etică a societăţii şi sinelui (Wood 1990), o pledoarie pentru 
societatea civilă (Ritter 1982) sau o teorie a statului (Hassner 1987). 
Indiferent de poziţia adoptată, majoritatea interpreţilor remarcă impor¬ 
tanţa decisivă pentru teoria politică a separării operate de Hegel între 
societatea civilă şi stat şi a garantării libertăţii individuale prin neu¬ 
tralizarea lor reciprocă. 

Din perspectivă sistematică, întreprinderea hegeliană urmăreşte 
determinarea progresivă, prin universalizare şi obiectivare, a conceptului 
de drept. Procesul califică, totodată, transformarea libertăţii limitate a 
individului, „negativă" şi „subiectivă", într-o libertate „pozitivă" şi 
„obiectivă", împlinită politic în instituţiile „vieţii etice" ( Sittlichkeit ). 
Dreptul se construieşte astfel ca actualizare socială şi politică a libertăţii 
(Ritter 1982:125). 

Temele principale ale lucrării sînt denaturalizarea ideii de drept şi 
fundamentarea sa în instituţii şi practici sociale actualizate istoric; resem- 
nificarea dialecticii public-privat prin imersarea sferei formale a morali¬ 
tăţii kantiene în substanţa socială a „vieţii etice"; reconstruirea formulei 
politice modeme prin inventarea relaţiilor de echilibru între societatea 
civilă şi stat; acomodarea realităţii istorice a conflictului politic inter¬ 
naţional la desideratele de raţionalitate universalistă şi civilitate ale 
Aufklărung- ului. 

Elaborată la Berlin, la apogeul carierei. Principiile filozofiei dreptului 
aparţine ultimelor lucrări majore ale lui Hegel. Ideile sintetizate reflectă 
opţiuni exprimate în scrieri politice ocazionale şi rafinează teme introdu¬ 
se în „Prelegerile de filozofie" socială susţinute la Jena în anii 1803-1804 
şi 1805-1806, editate postum sub titlul Jerner Realphilosophie (Avineri 
1972). Lucrarea a fost scrisă sub impactul Revoluţiei franceze şi repre¬ 
zintă o valorificare filozofică a etosului revoluţionar (Ritter 1982). Ca* 
urmare a restricţiilor impuse de cenzura prusacă, formulele hegeliene 
esenţiale sînt în mod deliberat ermetice şi ambigue, în vreme ce re¬ 
verenţele la adresa autorităţii sînt ambivalenţe şi de o ironie mascată, 
în mod cert, identificarea filozofului cu spiritul reacţionar al statului 

prusac este exagerată. Ea fie se datorează neînţelegerii sistematice a 
unora dintre formulările sale (celebra „ceea ce este actual este şi raţional") 
(Westphal 1993: 234), fie constituie o reacţie împotriva apropierii sale de 
cercurile intelectuale conservatoare din Germania secolului al XlX-lea 
şi a începutului de secol XX (Riedel 1975: 31). 

Filozofia dreptului începe cu elucidarea raporturilor între drept, voinţă 
şi libertate (PR: §4); cartea este organizată potrivit unei structuri tri¬ 
partite, sub forma unei fenomenologii a voinţei individuale. Voinţa 
desemnează modul practic de funcţionare a conştiinţei, spre deosebire 
de modul teoretic, cognitiv, iar determinarea dreptului presupune ac¬ 
tualizarea libertăţii voinţei. Prima secţiune a cărţii este dedicată „Drep¬ 
tului abstract" şi sferei externe a libertăţii individuale, incluzînd 
instituţiile proprietăţii, contractului şi justiţiei. Din punct de vedere is¬ 
toric, momentul corespunde filozofiei politice a liberalismului clasic. 
Cea de-a doua secţiune, „Moralitatea", se concentrează asupra momen¬ 
tului subiectiv şi reflexiv în exercitarea voinţei, întruchipat istoric de 
„punctul de vedere moral" kantian. Cea de-a treia etapă în determinarea 
dreptului, „Eticul", le fundamentează pe primele două şi introduce 
instituţiile familiei, societăţii civile şi statului de drept. Prin intermediul 
acestora, libertatea este actualizată etic sub forma îndatoririlor indi¬ 
vidului faţă de comunitate. îndatoririle etice conferă substanţă libertăţii 
individuale în sferele civilă şi politică. Astfel, dreptul abstract primeşte 
o semnificaţie socială şi politică, iar reflexia morală îşi află un conţinut 
concret în sistemul de norme, obligaţii şi valori comunitare. 

în Principiile filozofiei dreptului , Hegel critică liberalismul clasic care 
defineşte libertatea ca simplă autodeterminare a individului în limitele 
necesităţii naturale. Hegel susţine, alături de Kant, deducerea funda¬ 
mentului libertăţii şi autodeterminarea individuală nu din natură, ci 
din raţiune, potrivit unui principiu universal (PR: §23). Prin urmare, prin¬ 
cipiile dreptului natural şi ale statului natural care derivă din acesta 
sînt complet abandonate. Din acelaşi motiv, Hegel respinge şi ficţiunea 
contractului social, constituit prin decizia de asociere a indivizilor 
autonomi, deşi acceptă intuiţia care o întemeiază, şi anume necesitatea 
justificării într-o manieră nearbitrară a relaţiilor dintre indivizi şi stat. 

Critica liberalismului clasic nu califică lipsa de liberalitate a autorului. 
Hegel aşază la baza sistemului său politic autonomia persoanei şi domnia 
legii, confirmate prin întărirea rolului proprietăţii, al contractului juridic 
şi al sistemului de drept. Voinţa şi libertatea individuală sînt însă doar 
punctele de plecare în justificarea principiilor şi instituţiilor politice, ele 
fiind integrate unei structuri organice de mediere care presupune echi- 
primordialitatea istorică şi sistematică a indivizilor şi practicilor sociale 
în care aceştia se angajează. Raţionalitatea eternă a liberalismului clasic 
este astfel circumscrisă sodal şi istoric. Ceea ce distinge filozofia hegeliană 
de liberalismul clasic este determinarea şi fundamentarea dreptului nu 
prin postularea libertăţii ca principiu a priori al dreptului, ci prin dez- 

voltarea structurilor dreptului ca realitate constitutivă a libertăţii (Ritter 
1982: 2). Numai o astfel de înţelegere pozitivă a libertăţii asigură sub¬ 
stanţa şi conţinutul dreptului. Ea nu este o facultate naturală sau o 
capacitate spontană a eului, ci o structură de interacţiune a indivizilor, 
în care autodeterminarea fiecăruia este legată în mod constitutiv de 
autodeterminarea celorlalţi prin recunoaştere mutuală şi respect. 

în forma sa negativă şi imediată, voinţa arbitrară a individului 
(Willkiir) desemnează sfera abstractă a dreptului. „Dreptul este exis¬ 
tenţa pe care libertatea şi-o oferă în forma imediată" (PR: §40), prin 
posibilitatea individului de a-şi ancora voinţa într-un obiect şi de a-1 
marca simbolic ca proprietate. Individul îşi creează astfel sfera libertăţii 
externe (PR: §41). La nivelul conştiinţei, el îşi satisface nevoia de dis¬ 
tincţie faţă de lumea exterioară, devenind o „persoană". Obiectivarea 
personalităţii prin proprietate (PR: §51) marchează debutul individua¬ 
lismului posesiv modern. Esenţiale doctrinei hegeliene a dreptului 
abstract sînt înstăpînirea omului asupra naturii prin „dialectica nega¬ 
tivă" a luării în posesiune şi proprietate (PR: §58) şi respingerea oricărei 
forme de comunism (Avineri 1972: 88). 

în liberalismul clasic, caracterul abstract al dreptului se datorează fap¬ 
tului că acţiunea de apropriere este înfăţişată în absenţa relaţiilor inter- 
personale şi a reglementării dreptului la proprietate prin instituţii legale 
şi politice (Westphal 1993: 247). Legitimarea dreptului le presupune 
însă, ceea ce ne aduce în sfera contractului şi a medierii prin relaţia 
interpersonală de recunoaştere a proprietăţii şi, implicit, a persoanei 
obiective prin proprietate. Posesiunea se transformă în proprietate, iar 
persoana în persoană legală. 

în drcularea proprietăţii prin contract, voinţa individuală devine voinţă 
comună (PR: §75). Natura proprietăţii se dovedeşte a fi transsubiectivă; pro¬ 
prietatea nu reprezintă o calitate intrinsecă a individului, în absenţa 
recunoaşterii celorlalţi, d un atribut social care presupune consensul şi ridi¬ 
carea din sfera mecanică a posesiunii în cea a conştiinţei proprietăţii 
(Avineri, 1972: 89). Momentul contractului semnifică începutul „luptei 
pentru recunoaştere" sodală şi al diferenţierii care stă la baza societăţii 
modeme de clasă (Ritter 1982: 138). Absenţa proprietăţii şi lipsa 
recunoaşterii duc la formarea plebei sodale ( Pobel ) (PR: §244), clasă lip¬ 
sită de drepturi şi obligaţii a sodetăţii modeme (Wood 1990: 253). 

Recunoaşterea celuilalt este cheia de boltă a sistemului de drept 
hegelian: numai prin recunoaştere mutuală, garantată şi reglementată 
juridic şi politic, se poate întemeia o concepţie raţională şi în acelaşi 
timp substanţială asupra libertăţii individuale. 

Medierea prin contract constituie atît sursa libertăţii individului, 
înţeles ca persoană legală, dt şi a universalităţii formale a societăţii ci¬ 
vile, redusă la relaţiile de schimb caracteristice economiei de piaţă. Ca 
urmare, încălcarea proprietăţii şi a contractului reprezintă nu numai o 
anulare formală a dreptului, care trebuie pedepsită (PR: 83), ci şi o ne- 

gare a funcţiei de mediere a recunoaşterii (PR: §85) şi, implicit, a prin¬ 
cipiului societăţii civile. Pedepsirea criminalului devine astfel „dreptul 
său" (PR: §100), definit în cadrul sistemului dreptului abstract în care 
acesta acţionează. 

Formularea paradoxală introduce categoria moralităţii şi clasa 
subiecţilor morali, persoane legale care confirmă principiile dreptului 
abstract în sfera reflecţiei morale (PR: §104). Curţile de justiţie sînt insti¬ 
tuţii formale în absenţa judecătorilor. Judecătorii ignoră circumstanţele 
particulare ale acţiunilor indivizilor şi judecă potrivit unor norme accep¬ 
ta te, care sînt valide în mod universal, normele morale (PR: §103). 
Judecătorul instanţiază astfel momentul subiectiv al voinţei în sistemul 
legal (PR: §105). „Punctul de vedere moral ia astfel forma dreptului 
voinţei subiective" (PR: §107). El poate fi formulat ca drept de a 
recunoaşte un principiu în măsura în care poate fi însuşit de fiecare 
individ (PR: §107), dreptul de a recunoaşte validitatea a ceea ce este bi¬ 
ne (PR: §132) sau de a fi responsabil pentru acţiunile sale, a căror finali¬ 
tate poate fi anticipată (PR: §117). Cu alte cuvinte, dreptul nu poate fi 
drept fără a împlini standarde morale universal valabile. 

Incorporarea moralităţii în sistemul de drept este esenţială între¬ 
prinderii hegeliene, întrucît permite construcţia statului modern ca ga¬ 
rant al autonomiei şi libertăţii individuale. Meritul acestei intuiţii, potrivit 
lui Hegel, îi aparţine lui Kant. Filozofia kantiană a dreptului însă este 
viciată de separarea moralităţii de legalitate (PR: §141Z). Ca urmare, 
dreptul este limitat la acţiuni externe prin care acesta îşi pierde carac¬ 
terul moral intrinsec, iar conduita morală umană este limitată la expe¬ 
rienţele vieţii interioare a conştiinţei, eludînd îndatoririle etice faţă de 
comunitate (Wood 1990:153-177). în consecinţă, Hegel este obligat să 
refacă unitatea celor două sfere prin criticarea universalităţii formale a 
legii morale kantiene. Dreptul trebuie să corespundă standardelor morale 
universale, iar acestea, la rîndul lor, trebuie să-şi găsească un conţinut 
concret, furnizat numai de îndatoririle care decurg din „viaţa etică" a 
comunităţii. 

s 

Potrivit lui Kant, caracterul etic al acţiunii individului este asigurat 
în mod unic de respectul faţă de legea morală, singurul motiv pur ra¬ 
ţional al acţiunii, impermeabil la înclinaţiile, circumstanţele şi finalitatea 
acţiunilor întreprinse. Hegel este de părere că o asemenea distincţie radi¬ 
cală nu poate fi operată, întrucât acţiunea umană este determinată în mod 
substanţial de finalitatea sa. Distincţia kantiană dintre motivul şi finali¬ 
tatea acţiunii şi eliminarea celei din urmă dintre motivaţiile acţiunii 
umane transformă legea morală într-un instrument lipsit de dimensiune 
practică. Legea morală nu ne poate ghida în situaţii concrete. 

Din acest motiv, legea morală kantiană se află şi în imposibilitatea 
de a determina îndatoriri comunitare specifice, întrucît ele sînt formu¬ 
late în contextul finalităţilor şi circumstanţelor acţiunilor. Numai că a- 
cestea din urmă solicită o justificare normativă ele însele, preliminară 
aplicării testului formal al legii morale, şi care nu poate fi realizată decît 

în contextul practicilor şi instituţiilor sociale şi politice existente. Reflexia 
morală este, aşadar, insuficientă în formularea normelor şi îndatoririlor 
etice. Dezavuarea furtului, de exemplu, este imposibilă în absenţa înte¬ 
meierii dreptului de proprietate. Din acest motiv, Hegel este obligat să 
introducă sfera obiectivă a vieţii etice ca substanţă şi fundament al 
moralităţii. Prin aceasta, „Hegel distruge iluzia că existenţa şi prezer¬ 
varea libertăţii decurg din morala subiectivităţii şi reînnoiesc tradiţia 
greacă a comunităţii etice a polisului prin trecerea de la dreptul abstrast 
la cel politic" (Ritter 1982:176). 

Moralitatea kantiană reglementează relaţiile externe dintre indivizi 
potrivit legii morale formale, în vreme ce sfera hegeliană a eticului îi inte¬ 
grează în comunitate prin sistemul său de norme şi îndatoriri etice. 
Libertatea subiectivă, interioară este actualizată ca drept al persoanei 
legale, imersate în lumea instituţiilor dezvoltate în cadrul practicilor 
sociale comunitare. Adevărata libertate este libertatea etică şi poate fi 
realizată doar în comunitatea etică. 

Prima dintre instituţiile discutate de Hegel este familia, o construc¬ 
ţie a autonomiei şi intimităţii etice în interiorul societăţii burgheze, în 
care spaţiul privat, altruist este contrapus celui public, egoist. Spre deo¬ 
sebire de stat, familia personifică „totalitatea etică nemijlocită". Natura 
relaţiilor familiale nu este contractuală (precum la Kant), ci se înte¬ 
meiază pe iubire şi pe raţionalizarea instituţională a sexualităţii (Westphal 
1993: 257). Iubirea este forma de recunoaştere mutuală prin care conştiinţa 
individului se construieşte în interacţiune, prin voinţa de identificare cu 
celălalt. Prin educaţie ( Bildung ), familia inspiră virtuţile şi datoriile faţă 
de comunitate şi stat (Avineri 1972: 140). In cadrul familiei, tipul de 
relaţie între sexe, tributar metafizicii esenţialiste aristoteliciene, este 
tradiţionalist, deşi Hegel ridiculizează patriarhalismul romantic şi se 
arată deschis la experimente în modificarea rolurilor sociale familiale 
(Wood 1990: 246). 

Al doilea moment al vieţii etice este societatea civilă (biirgerliche 
Gesellschaft). Ea reprezintă sfera egoismului universal, în care fiecare se 
foloseşte de ceilalţi pentru atingerea propriilor interese, şi a cărei expresie 
tipică este sistemul economic de satisfacere a nevoilor ( PR : §188). 
Societatea civilă încorporează puterea negativă, disolutivă a raţionalităţii, 
căreia îi este opusă raţionalitatea pozitivă şi coagulantă a statului. Spre 
deosebire de gîndirea politică tradiţională (Aristotel, Toma d'Aquino, 
Hobbes, Spinoza, Locke şi Kant), care identifică societatea civilă şi cea 
politică (statul), Hegel le separă. Distincţia reflectă mutaţiile produse de 
Revoluţia franceză şi reprezintă certificatul de naştere al noţiunii de 
societate civilă în conştiinţa politică modernă. 

Societatea civilă constituie spaţiul public în care indivizii, ca per¬ 
soane legale şi în calitate de subiecţi morali, îşi urmăresc bunăstarea, 
intrînd în relaţii voluntare şi exterioare cu alte persoane, pe baza pro¬ 
prietăţii şi a contractului (PR: §182). în linii mari, societatea civilă cores¬ 
punde economiei de piaţă. Funcţia sa economică şi socială este de a 

organiza instituţiile şi practicile implicate în producţia, distribuirea şi 
consumul produselor. Funcţia sa juridică este de a recunoaşte şi proteja 
proprietatea. Funcţia sa politică este de a contrabalansa tentaţiile autori- 
tariste ale statului şi de a reprezenta politic interesele individuale şi de 
grup (Hassner 1987: 743). 

Funcţiilor societăţii civile le corespund trei tipuri de instituţii: aparatul 
justiţiei (PR: §§209-229), autoritatea publică (administraţia) (PR: 
§§230-249) şi corporaţiile. Spre deosebire de alte tipuri de organizare a 
societăţii, autoritatea publică nu îndeplineşte numai rolul de întărire a 
ordinii publice şi de protejare a proprietăţii potrivit codificărilor legale 
ale sistemului de drept, ci şi pe acelea de educaţie publică, de eradicare 
a sărăciei şi prevenire a formării plebei, de executare a lucrărilor publice 
şi de conservare a stării de sănătate a populaţiei. Administraţia publică 
este astfel o parte a organismului social şi conferă substanţă normelor 
etice ale societăţii civile modeme. 

între instituţiile societăţii civile, corporaţiile deţin o pondere aparte, 
întrucît asigură coeziunea şi solidaritatea socială într-un moment al 
vieţii etice caracterizat prin disoluţie şi dezagregare. Corporaţiile diferă 
de breslele tradiţionale. Ele sînt asociaţii voluntare, în care persoanele 
se organizează şi se integrează economic potrivit intereselor lor speci¬ 
fice şi care sînt reprezentate în aparatul legislativ. Întrucît corporaţia 
consolidează sfera etică prin cultivarea virtuţilor, a onoarei profesionale 
şi probităţii (Hassner 1987: 739), ea contribuie la educarea politică a 
omului modem (Avineri 1972: 165). Rolul fundamental al corporaţiilor 
este de a împiedica formarea plebei, a clasei stigmatizate şi excluse a 
săracilor (PR: §§241-248), prin protejarea indivizilor de efectele devas¬ 
tatoare şi sistematice ale economiei societăţii modeme, încadrarea lor 
în sistemul economic şi garantarea recunoaşterii lor sociale (Wood 1990: 
247). Astăzi învechită, doctrina corporaţiilor separă teoria hegeliană de 
liberalismul clasic, în care formele sociale Comunitare, de mediere între 
individ şi societate, sînt dezavuate (Westphal 1993: 259). 

Sistemul social hegelian este compus din clasa agricultorilor („sub¬ 
stanţială" şi „imediată") care include aristocraţia funciară, clasa mijlocie 
(„formală" şi „reflexivă") care constituie pilonul burghez al societăţii 
civile, şi clasa funcţionarilor publici ( Beamtenklasse ), care formează 
aparatul birocratic al statului. Aceştia din urmă sînt selectaţi în funcţie 
de merite, educaţie, experienţă în serviciul public şi cultură, iar rolul lor 
este de a asigura sinteza în stat (PR: §§203-205). Prin intermediul corpo¬ 
raţiilor, burghezia şi clasa agricultorilor sînt reprezentate politic în adunarea 
stărilor — aparatul legislativ al statului. Clasa funcţionarilor este sub¬ 
sumată direct executivului şi îşi exercită influenţa asupra sistemului politic 
de pe această poziţie. Deşi interesele stărilor informează sistemul de 
legiferare politică şi creează practicile sodale care vor fi codificate legal (PR: 
§301), funcţia de promulgare este rezervată monarhului (PR: §300). 

Statul, actualizare a ideii de libertate, reprezintă cel de-al treilea mo¬ 
ment al vieţii etice. Viaţa etică este viaţa statului organic şi a instituţiilor 
sale, care îl extrag pe individ din egoismul primitiv şi spontan al societăţii 
civile (Hassner 1987: 733). Statul ia naştere în mod istoric; Constituţia sa 
nu are un caracter aprioric, ci rezultă din raţionalitatea practicilor sociale 
comunitare. Statul hegelian nu se aseamănă celui totalitar sau autoritar, iar 
libertatea pozitivă pe care o garantează nu constituie o formă mascată de 
dominare, aşa cum sugera Isaiah Berlin în eseul său despre libertate. El 
nu se regăseşte în instituţiile prusace incriminate de Haym (Avineri 1972: 
177) şi nici în utopia comunistă platoniciană (Hassner 1987: 733), ci, în 
variante imperfecte şi iraţionale, în diferitele Constituţii istorice în care 
ideea de drept şi libertatea nu sînt actualizate pe deplin. 

Eroarea cea mai frecventă în interpretarea filozofiei politice hegeliene 
constă în sanctificarea statului, pe baza faimoasei formule potrivit căreia 
existenţa sa ar întruchipa prezenţa lui Dumnezeu pe pămînt: „Es ist der 
Gang Gottes in der Welt, dass der Staat ist" (PR: §258Z). După Avineri, 
însă, fragmentul trebuie tradus prin „existenţa statului exprimă aşezarea 
lucrurilor potrivit căilor divine" şi interpretat în raport cu teleologia kan¬ 
tiană dezvoltată în Critica facultăţii de judecare. Expresia ar semnifica astfel 
desăvîrşirea statului raţional pe deplin actualizat, iar nu natura sa sacră 
(Avineri 1972: 279). 

Statul hegelian este o monarhie constituţională ereditară şi simbolică 
(PR: §275), în care libertatea este garantată prin separarea puterilor, iar 
autoritatea suveranului este sever limitată. Teoria monarhică hegeliană 
este paradoxală şi, în acelaşi timp, ironică la adresa regalităţii (PR: 
§279Z). Deşi suveranul reprezintă simbolul esenţial al unităţii şi autode¬ 
terminării, rolul său politic este trivial (Avineri 1972: 188). 

La baza statului se află domnia legii şi autoritatea Curţilor de justiţie 
(PR: §§221-228). Puterea legislativă este alcătuită din adunarea stărilor, care 
mediază între monarh, guvern şi popor (PR: §300), iar puterea executivă, 
compusă din experţi, administrează legile prin intermediul clasei funcţio¬ 
narilor (PR: §287). 

Hegel se opune existenţei partidelor, considerate nereprezentative pen¬ 
tru interesele comunitare. O atitudine similară este rezervată alegerilor 
democratice, dominate de decizii afective şi întemeiate pe opinii superfi¬ 
ciale şi contingente (PR: §§281,303,173). Din acelaşi motiv, deşi tolerată, 
presa beneficiază de o libertate restrînsă (PR: §§316-318). 

Autoritatea internă a statului este certificată de suveranitatea sa inter¬ 
naţională. Prin simpla sa existenţă, statul sau coaliţia de state îşi „creează 
inamici". în consecinţă, războiul limitat, purtat de profesionişti, repre¬ 
zintă o practică necesară recunoaşterii internaţionale prin care statul, 
urmînd modelul individului, se legitimează. 

Hegel repudiază doctrina păcii şi armoniei eterne, inspirată de filo¬ 
zofia dreptului natural, din cauza dihotomiilor problematice între răz¬ 
boaiele drepte şi nedrepte pe care această viziune le generează (Avineri 

1972: 194). Opiniile hegeliene despre război sînt dezvoltate pe baza 
observaţiilor empirice şi a practicii istorice şi nu derivă dintr-un sistem 
normativ de drept internaţional. în absenţa statului universal, un ase¬ 
menea sistem rămîne un desiderat, întrucît tratatelor internaţionale le 
lipseşte puterea obiectivă de legare pe care o posedă dreptul abstract şi 
sistemul juridic pe care îl inspiră. 

Dintr-o anumită perspectivă, războiul joacă un rol social pozitiv (PR: 
§324A). Conflictul internaţional împiedică expansiunea iraţională a 
societăţii civile şi a sistemului său economic (întruchipate de colonialism) 
şi previne osificarea structurilor societale (PR: §278). în acelaşi timp, 
războiul asigură solidaritatea comunităţii prin sacrificiile personale ale 
membrilor săi. Războiul transcende valorile materiale şi egoismul socie¬ 
tăţii civile şi întăreşte valorile etice (Hassner 1987: 753). în perspectivă 
istorică, semnificaţia conflictului şi a instabilităţii pe care o generează 
este de a reaminti relativitatea valorilor materiale ale societăţii civile şi 
a intereselor individuale. 

Istoria receptării filozofiei politice hegeliene se desfăşoară în jurul 
unor astfel de afirmaţii crude sau ambivalenţe. Dacă, în 1831, Marheineke 
compara dispariţia filozofului cu înălţarea eristică, iar discipolii săi ime¬ 
diaţi (Gans, von Henning, Michelet) epigonizau deliberat, reacţiile de con¬ 
testare nu au încetat să apară. în 1839, conservatorii Schubarth şi Leo îl 
acuză pe Hegel de antimonarhism, antiprotestantism şi cosmopoli- 
tanism, în vreme ce, în 1857, naţional-liberalul Haym îl transformă în 
simbolul reacţiunii prusace. Spre sfîrşitul secolului al XlX-lea, Hegel 
este asociat definitiv naţionalismului şi autoritarismului statului, în spe¬ 
cial prin interpretarea conservatoare din 1870, datorată lui Rosenkranz. 
La începutul secolului al XX-lea, imaginea este întărită prin contribuţia 
neohegelienilor Kohler şi Lasson. în mod ironic, în ciuda unor încercări 
eşuate de recuperare, naziştii (prin Alfred Rosenberg şi Cari Schmitt) 
au fost primii care au recunoscut şi denunţat raţionalismul, universalis¬ 
mul, toleranţa etnică şi rasială hegeliene. 

Semnificaţia legatului hegelian este complicată de disputele teo¬ 
logice, estetice, morale şi politice din deceniile 3 şi 4 ale secolului trecut, 
care îi opuneau pe „bătrînii" hegelieni (Schaller, Rosenkranz sau 
Erdmann) „tinerilor" critici şi inovatori (Feuerbach, Ruge, Marx, Bauer, 
Stirner, Kierkegaard). Această primă ruptură a hegelienilor este urmată 
de faimoasele separări politice, în urma cărora rezultă dreapta conser¬ 
vatoare (Erdmann, Hinrichs), propunînd o filozofie hegeliană a statu¬ 
lui; stînga revoluţionară, liberală sau radicală (Ruge, Feuerbach, Marx), 
promovînd o filozofie critică a societăţii; şi centrul naţional-liberal şi 
reformist (Bauer, Rosenkranz, Michelet), care încerca să îmbine cele 
două orientări (Riedel 1975: 24). Secolul al XlX-lea este dominat de 
polemicile ideologice dintre aceştia şi de ecourile lor. 

în prima jumătate a secolului al XX-lea, politica hegeliană este resem- 
nificată în filozofia stîngii revoluţionare antistaliniste (Lukacs şi Lowith) 
şi popularizată în exil, în special de Marcuse, în Statele Unite, şi de 
Kojeve, în Franţa. Stînga filozofică americană, influenţată de inter¬ 
pretarea lui Haym, îl respinge pe Hegel prin Sidney Hook, în vreme ce, 
în Marea Britanie, Karl Popper îl denunţă în numele societăţii deschise. 

Renaşterea interesului contemporan faţă de filozofia politică he¬ 
geliană are loc în anii '60, prin teoreticienii echilibrului dintre stat şi 
societatea civilă (Joachim Ritter şi Jiirgen Habermas) şi se consolidează 
(prin Manfred Riedel), în urma publicării, în 1974, a Prelegerilor de filo¬ 
zofie a dreptului, susţinute de Hegel în perioada profesoratului berlinez. 
în ultimele decenii, diferite argumentări filozofice invocă teme hegeliene 
pentru legitimarea „surselor sinelui" (Charles Taylor) şi a actualizării 
sale etice (Emst Tugendhat, Allen Wood), a „luptei pentru recunoaştere" 
(Axei Honneth), a „pragmatismului etnocentric" (Richard Rorty) sau a 
comuni ţarismului şi multiculturalismului (Taylor, Avineri, Sandei). Prin 
aceste deschideri, Hegel oferă gîndirii sociale, politice şi morale o sursă 
de inspiraţie în continuarea critică a proiectului neîncheiat al modernităţii. 

Notă 

* Trimiterile se fac la paragraf şi nu la pagină. Cînd numărul de paragraf este 
urmat de un „Z", se face trimitere la partea de „adaos" ( Zusatz) a para¬ 
grafului respectiv. Traducerea citatelor este făcută de autorul articolului. 

Radu Neculau 


Thomas Hobbes (1588-1679) 
LEVIATHAN (1651) 


Leviathan*, considerată adesea drept realizarea supremă a filozofiei 
politice britanice, a apărut în 1651, scrisă fiind pe vremea cînd autorul 
său se afla refugiat la Paris. Atît data apariţiei, cît şi situaţia lui Hobbes 
din acel moment sînt elemente de sprijin importante în tentativa de a 
descifra înţelesurile operei. 

între 1642 şi 1649, Anglia a fost cuprinsă de războiul civil, un război 
care a presupus, în afară de confruntarea militară dintre taberele regalis¬ 
tă şi parlamentară, şi o înfruntare ce a luat forma unei adevărate avalanşe 
de pamflete politice. Acest volum de literatură a fost vehiculul unor dez¬ 
bateri teoretice care vor influenţa decisiv dezvoltarea gîndirii politice 
modeme. Deşi compus probabil după finalul războiului şi într-o perioadă 
foarte scurtă în raport cu dimensiunile cărţii, Leviathan-u\ trebuie inter¬ 
pretat avînd în minte diviziunile politice din Anglia acelei vremi şi 
fondul polemicii de idei prilejuite de aceste diviziuni. 

Hobbes nu a fost doar un observator detaşat al evenimentelor. El a 
părăsit Anglia încă din 1640, simţindu-se în pericol de a fi persecutat 
pentru că ar fi fost unul dintre suporterii supremaţiei regale. El nu se 
va întoarce acolo decît după publicarea Leviathan- ului, în anul 1652. 
Aceste date ridică o problemă importantă în ce priveşte poziţia politică 
a lui Hobbes şi, prin extensie, în privinţa mesajului politic al lucrării. 
Pe de-o parte, antecedentele sale, ca şi un număr dintre tezele susţinute 
în Leviathan , ar putea da impresia că ceea ce el propune în această carte 
este o teorie a absolutismului monarhic, întruchipat în perioada aceea 
de cineva precum Carol I. Că Hobbes ar susţine pretenţiile regaliste ar 
putea fi dedus şi din faptul că el oferă un exemplar al cărţii moştenitorului 
tronului englez aflat şi el în exil, Carol al II-lea, căruia el i-a fost şi tutore 
de matematică şi pe a cărui protecţie se va baza după Restauraţia din 
1660. Pe de altă parte însă, trebuie spus că regaliştii nu au fost deloc 
mulţumiţi de alte teze avansate în Leviathan, impresie împărtăşită şi de 

clerul francez, care vedea în Hobbes un eretic primejdios. Suspiciunile 
regaliste cu privire la adevăratul mesaj al filozofului dobîndesc o nouă 
greutate atunci cînd acesta, după ce a fost exclus de la curtea lui Carol 
în decembrie 1651, se întoarce în Anglia unde depune jurămînt de cre¬ 
dinţă Protectoratului lui Cromwell. Să mai adăugăm aici la cazul unui 
Hobbes care face opinie separată în raport cu tabăra regalistă şi faptul 
că teoria dreptului divin al regilor, esenţială în literatura promonarhistă 
a epocii, este în general ignorată dacă nu chiar criticată în Leviathan. 

Cartea este compusă din patru părţi. Acest lucru este deosebit de 
important, pentru că fiecare dintre părţi are un conţinut distinct, iar fe¬ 
lul în care fiecare dintre acestea a afectat publicul cititor a fost şi el des¬ 
tul de diferit. Să începem prin expunerea primei părţi a lucrării, parte 
numită „Of Man" („Despre om"). 

In această primă parte, Hobbes expune filozofia naturală, antropo¬ 
logia şi psihologia pe care se bazează inferenţele sale ulterioare cu pri¬ 
vire la chestiunile politice şi sociale. Această expunere este destul de 
similară cu ceea ce filozoful englez a aşternut pe hîrtie începînd cu pri¬ 
ma parte a deceniului precedent, în lucrări precum Elements of Lcnu şi 
De Cive. Teoria pe care o expune el cu această ocazie este evident influ¬ 
enţată de filozofia naturală de inspiraţie mecanicistă. Sursele acestei 
influenţe sînt multiple. în anii în care Hobbes a locuit la Paris, el a fost 
unul dintre membrii activi ai cercului părintelui Marin Mersenne, unde 
discuţiile asupra fizicii experimentale şi cunoaşterii mecanice şi matema¬ 
tice erau frecvente. în acest context, este posibil ca Hobbes să-l fi cunoscut 
personal pe Descartes; sigur este că ideile sale îi erau familiare. Dar 
Hobbes nu a aşteptat să ajungă la Paris pentru a se converti la naturalis¬ 
mul mecanic şi la încrederea în virtuţile cunoaşterii matematice (în spe¬ 
cial geometrice). Hobbes are, în această direcţie, antecesori britanici pe 
care îi studiase destul de bine. Mai mult, el era chiar prieten cu expo¬ 
nenţii noilor ştiinţe: un exemplu potrivit este William Harvey, cel care 
a descoperit circulaţia sîngelui. înainte de a pleca spre Franţa, Hobbes a 
frecventat unele cercuri intelectuale pătrunse de noua filozofie naturală, 
cum ar fi cercul marchizului de Newcastle. Rezultatul acestor influenţe, 
combinat cu incontestabila creativitate a lui Hobbes, a făcut ca acesta să 
fie un actor important al controverselor pe teme de filozofie naturală ale 
epocii sale. Bunăoară, Hobbes intervine în polemica privitoare la exis¬ 
tenţa vidului, situîndu-se pe o poziţie contrară aceleia a lui Robert Boyle. 

Este, prin urmare, explicabil că prima parte a Leviathan -ului cuprin¬ 
de tentativa de a formula o antropologie mecanicistă. Una dintre noţi¬ 
unile fundamentale care stau la baza acestei încercări este aceea de 
mişcare. Totul este mişcare mecanică. Mai întîi, lumea din jurul omului 
este animată de mişcare. Aceasta se transmite prin simţuri în interior. 
Mişcarea interioară este aceea care va fi intens investigată în această 
primă parte a Leviathan- ului, iar rezultatul practic al acestei investigaţii 
este găsirea cauzelor şi legilor acţiunii omeneşti în general. 

Simţirea omului (care este o reacţie la impactul produs în organele 
de simţ) dă naştere la reprezentări sau idei. Acestea sînt iniţial idei sim¬ 
ple, dârele pot deveni complexe prin agregare. Viziunea lui Hobbes poate 
fi astfel descrisă ca fiind un fel de atomism al senzaţiei şi ideii. Ceea ce 
doreşte el cu predilecţie să arate este că, deşi iniţial o idee sau o re¬ 
prezentare are o valoare de adevăr destul de certă, totuşi, pe măsură ce 
acestea se leagă unele de altele, se poate produce confuzie. Valoarea de 
adevăr a expresiei rezultate este astfel discutabilă, în primul rînd pentru 
că elementele care compun discursul mental nu mai pot fi raportate 
fiecare la obiectele care le-au dat naştere iniţial. Astfel, limbajul are o cali¬ 
tate ambivalenţă. Pe de-o parte, el face posibilă înţelegerea dintre oameni, 
care, în lipsa acestuia, nu ar fi părăsit niciodată condiţia de sălbăticie. 
Pe de altă parte, limbajul este sursa principală a erorilor. Iar în interi¬ 
orul limbajului, definiţiile greşite sînt principala manieră prin care 
oamenii se induc în eroare unii pe alţii. Se poate spune că prima parte 
a Lcviathan-u\u\ stabileşte că motivul pentru care oamenii sînt animaţi 
de pasiuni divergente este acumularea de greşeli datorate unei funcţionări 
greşite a sistemului de semne pe care aceştia îl folosesc. 

Critica abuzului de limbaj se traduce, la Hobbes, destul de repede 
într-o critică a abuzului de idei datorate discursurilor teoretice înteme¬ 
iate pe confuzia provenită din funcţionarea greşită a limbajului. Nu nu¬ 
mai oamenii simpli sînt vulnerabili în faţa erorii, ci şi filozofii înşişi. 
Greşelile acestora sînt însă mai periculoase, pentru că ele recrutează 
adepţi care se lasă înşelaţi de autoritatea celor care le emit. Ţintele criti¬ 
cii lui Hobbes sînt multiple, dar trebuie spus că el dedică o atenţie spe¬ 
cială criticii filozofiei lui Aristotel şi Cicero, precum şi a urmaşilor lor 
moderni. 

în acest univers al erorii în care trăieşte omul, este limpede că fiecare 
va fi animat, în mod necesar, de pasiuni diferite, în funcţie de datele sale 
particulare. „Despre om" stabileşte astfel că fiinţele umane sînt divizate 
profund mai ales în ceea ce priveşte ideile despre bine şi despre rău. Deja, 
din acest punct, se întrevede că Hobbes doreşte să îşi construiască teoria 
politică şi ca un răspuns la problema acestei neînţelegeri fundamentale 
dintre oameni care, aşa cum pare, poate introduce o stare de animozi¬ 
tate şi chiar de conflict între ei. 

Unul dintre lucrurile care a atras atenţia în foarte mare măsură în 
această parte a lucrării este acela că Hobbes îl prezintă pe omul astfel 
motivat ca pe un căutător continuu de putere. în lumea făcută nesigură 
de instabilitatea sistemelor de semne, individul hobbesian este nevoit 
să recurgă la această strategie a acumulării de putere pentru a controla 
acţiunile celor din jurul său şi pentru a nu fi afectat de consecinţele 
judecăţii celuilalt, o judecată bazată aproape sigur pe noţiuni aparţinînd 
ştiinţei private a celuilalt. Complementul acestei dorinţe necesare de 
putere este o frică neîncetată, o anxietate în raport cu cursul imprevizibil 
al acţiunilor celor din jur. 

Treptat, dintre toate pasiunile omeneşti, frica este cea care este pro¬ 
iectată ca un principiu explicativ. Dar nu mai puţin importantă este o 
altă premisă teoretică a lui Hobbes, şi anume aceea că oamenii sînt, cel 
puţin în anumite privinţe, egali. Această egalitate este, în primul rînd, 
o egalitate a capacităţilor, şi ea se exprimă destul de brutal, mai cu seamă 
ca abilitate a oricărui om de a-1 ucide (în starea egalităţii naturale) pe 
oricare altul, fie singur, fie prin „confederare" cu alţii. Pasiunea funda¬ 
mentală a omului se vădeşte a fi, la urma urmei, o teamă cu două com¬ 
ponente: ea îl îndeamnă pe om spre uciderea celuilalt, în timp ce este, 
în egală măsură, teama de a nu fi, la rîndul său, ucis de altul. Se vede 
de aici că frica esenţială pe care o descrie Hobbes poate avea două efecte: 
pe de-o parte, induce dezordine şi anarhie, făcînd grea viaţa oamenilor 
unul alături de altul, iar, pe de altă parte, constituie o pasiune constantă 
şi extrem de puternică din care derivă o serie de reacţii imprevizibile, 
care pot face posibilă viaţa în comunitate. Trebuie adăugat că lista pasi¬ 
unilor discutate de Hobbes nu este, de fapt, atît de simplă. Din unele 
pasaje ale sale se poate infera şi că există cel puţin o altă dorinţă care 
este importantă în contextul discuţiei despre sistemul de motive al 
omului. Aceasta este pasiunea pentru un trai comod, liniştit şi mai ales 
îmbelşugat, o pasiune pe care Hobbes evită, uneori, să o reducă la teama 
de moarte violentă. 

Am văzut pînă acum că există o dorinţă de a trăi şi o teamă de acţiu¬ 
nile şi ideile celorlalţi care fac ca existenţa ordinii între oameni să fie 
pusă sub semnul întrebării. Hobbes mai face de aici încă un pas spre 
dizolvarea în plan teoretic a societăţii în atomii săi constitutivi: indivizii. 
El postulează că există şi un drept natural în contextul căruia oamenii 
chiar sînt îndreptăţiţi să acţioneze unul împotriva celuilalt conform imagi¬ 
naţiei şi impulsurilor proprii. Prin aceasta, el neagă o ipoteză foarte 
curentă a ştiinţei politice din vremea sa, anume aceea că omul este de la 
natură bun. Pentru Hobbes, divergenţa ideilor private ale oamenilor face 
imposibilă discuţia despre bine şi rău, atîta vreme cît oamenii sînt inde¬ 
pendenţi unii de alţii şi fiecare se conduce după ceea ce lui i se pare a fi 
potrivit. Prin urmare, atîta vreme cît nu există ceva (mai precis o „putere") 
care să îi aducă pe oameni să asculte de aceleaşi definiţii ale binelui şi 
răului, fiecare va fi îndreptăţit să se conducă după concluziile ştiinţei sale 
private. 

Rezultatul acestei anarhii epistemologice este o anarhie naturală. 
Mai precis, omul se găseşte în această situaţie în „starea de natură". 
Descrierea acesteia este poate cea mai cunoscută şi mai şocantă parte a 
teoriei lui Hobbes. în acest război, „nimic nu este nedrept" (p. 188), iar 
viaţa omului este „solitară, săracă, rea, animalică şi scurtă" („solitary, 
poor, nasty, brutish and short", p. 186). 

Multă cerneală a curs în legătură cu răspunsul la întrebarea dacă 
această stare naturală a omenirii este o ipoteză istorică sau doar un con- 
struct mental. Fără a încerca să impunem acum un răspuns definitiv, tre- 

buie totuşi să notăm că textul Leviathan -ului arată că cele două interpretări 
nu se exclud. Hobbes precizează că starea de natură nu a domnit nici¬ 
odată pe tot pămîntul. în plus, el susţine că, în legătură cu ea, ne putem 
face o idee văzînd cum trăiesc acei oameni a căror comunitate este 
cuprinsă de război civil. Aceste aserţiuni ar putea să ne ducă la concluzia 
că starea de natură nu este decît un artificiu teoretic. Pe de altă parte 
însă, tot Hobbes califică în repetate rînduri starea de natură drept, pur 
şi simplu, o stare de război, mai precis de război civil. De asemenea, el 
mai susţine că suveranii (monarhii şi republicile considerate ca per¬ 
soane individuale) sînt în această stare unul în raport cu altul. Mai mult, 
el foloseşte expresia de stare naturală şi în legătură cu modul de viaţă 
al sălbaticilor din locuri în care societatea nu pare foarte bine organi¬ 
zată, precum era cazul indienilor din America. De aici s-ar putea deduce 
că starea de natură are o localizare istorică şi geografică. în cele din 
urmă, mai trebuie spus că Hobbes însuşi nu pare să creadă că cele două 
maniere în care foloseşte ipoteza stării de natură se exclud reciproc. 

O ultimă parte a discuţiei din „Despre om" este dedicată teoriei 
dreptului natural şi, mai precis, discuţiei despre dreptul omului de a-şi 
apăra viaţa şi apoi de a transfera acest drept unei persoane, spre bene¬ 
ficiul său. Acest lucru îl duce pe Hobbes la postularea ideii conform căreia 
este posibil şi legitim ca gestul de renunţare la un drept să fie făcut şi 
de către mai mulţi oameni, caz în care aceştia ar deveni „o singură per¬ 
soană", şi ar fi reprezentaţi de cel asupra căruia trece dreptul lor suprem. 

Consecinţele acestei doctrine vor fi expuse în cea de-a doua parte 
a Leviathan- ului, intitulată „Of Commonwealth" („Despre republică"). 
Am văzut deja care este temeiul „legal" al formării unei persoane 
colective. Necesitatea ei derivă din faptul că starea de natură este 
intolerabilă. Doar o putere comună care să stea deasupra tuturor poate 
garanta evitarea anarhiei. Aceasta este, conform lui Hobbes, „genera¬ 
rea acelui mare Leviathan... căruia îi datorăm... pacea şi apărarea 
noastră" (p. 227). 

Există două maniere în care se poate forma această putere comună. 
Hobbes privilegiază, în discuţia sa, maniera de formare prin „instituire", 
care prevede că, prin pactul încheiat între oameni în starea de natură, 
aceştia transferă explicit şi liber dreptul lor de apărare asupra unui om 
individual sau asupra unei adunări. Cea de-a doua manieră este aceea 
prin care o putere străină dobîndeşte prin forţă dreptul de a se bucura 
de ascultarea unei comunităţi ce se găseşte în situaţia de a nu mai fi pro¬ 
tejată de cei care au deţinut mai înainte puterea politică asupra ei. 

Oricum s-ar fi format corpul politic şi oricare ar fi fost originile trans¬ 
ferului de drepturi şi putere asupra celui care a devenit reprezentantul 
comunităţii politice, trebuie să notăm că rezultatul final al acestui proces 
este instituirea unei puteri absolute a persoanei publice asupra căreia 
este transferat dreptul de autoapărare al fiecăruia. Aceasta este o a doua 
caracteristică bine cunoscută a teoriei politice a lui Hobbes. Faptul că el 

atribuie puterii suverane proporţii de-a dreptul ontologice a fost criti¬ 
cat chiar începînd cu primii ani după apariţia cărţii. în acea perioadă, 
discuţiile despre aşa-numitul „drept de rezistenţă" erau extrem de 
frecvente. Exista o diferenţă între tabăra regalistă, pentru care dreptul 
de rezistenţă, dacă nu exista, era foarte strict circumscris, şi tabăra par¬ 
lamentară, pentru care dreptul de rezistenţă era teoretizat într-o manieră 
mai generoasă. în Leviathan, Hobbes neagă aproape cu totul dreptul de 
rezistenţă. Sursele sale teoretice pentru descrierea atribuţiilor şi naturii 
puterii suverane sînt, deloc surprinzător, scrierile unora dintre susţină¬ 
torii absolutismului, precum Bodin sau Iacob I. Urmînd o argumentare 
destul de comună în secolele al XVI-lea şi al XVII-lea, Hobbes afirmă 
că, deşi puterea absolută este de temut, anarhia şi războiul civil sînt 
încă şi mai rele. Supunerea necondiţionată la ordinele autorităţii suverane: 
iată soluţia pe care filozoful englez o propune foarte vizibil pe parcursul 
Leviathan- uîui. 

Aceasta nu înseamnă că Hobbes este, pur şi simplu, un absolutist 
interesat să arate că oricare ar fi persoana sau adunarea ce tronează dea¬ 
supra unui corp politic, aceasta merită ascultare în orice condiţii. 
Concepţia despre libertate a lui Hobbes este atît de elaborată şi de plină 
de consecinţe, încît acesta a fost considerat uneori ca un adevărat strămoş 
al doctrinei liberale. Capitolele XXI şi XXII din „Despre republică" conţin 
idei care ar putea sprijini o asemenea concluzie. Mai întîi, libertatea este 
definită de Hobbes ca o lipsă a obstacolelor din calea voinţei şi acţiunii 
subiectului. Apoi, această definiţie este exploatată în plan politic: tot ceea 
ce este dincolo de stipulaţiile legii civile este la latitudinea absolută a 
supuşilor: „Cea mai mare libertate a supuşilor constă în tăcerea legii" 
(p. 271). în plus, suveranul nu este nici el lipsit de obligaţii faţă de 
supuşi. El datorează acestora protecţie, iar în situaţia în care el nu mai 
poate să-şi exercite autoritatea în vederea impunerii ordinii, se înţelege 
că supuşii se pot considera dezlegaţi de orice obligaţie politică faţă de 
acesta. 

Că Hobbes este un inovator în materie politică şi că opiniile sale sînt 
relativ modeme sub multe aspecte este clar şi din faptul că el nu recurge 
la multe dintre argumentele pe care ştiinţa politică a timpului său i le 
punea la dispoziţie. Astfel, pentru Hobbes, comunitatea politică nu mai 
este un corp natural (deşi este adevărat că el foloseşte o asemenea para¬ 
lelă, mai mult cu scop ilustrativ). Dimpotrivă, istoria formării corpului 
politic ne arată că natura acestuia este pe de-a-ntregul artificială. Este o 
poziţie cu consecinţe foarte importante, pentru că semnifică şi o 
desprindere de scenariile teologice şi mitologice anterioare. Voinţa divină 
exercitată direct nu mai are un rol evident în agregarea ordinii politice, 
după cum aceasta nu mai este legitimată ca parte necesară a ordinii natu¬ 
rale. 

Restul capitolelor din „Despre republică" sînt dedicate discutării u- 
nor subiecte asupra cărora nu vom insista, cum ar fi teoria pedepselor 

ori chestiuni pe care le-am putea numi de economie politică. Vom adău¬ 
ga doar că ultimele capitole angajează o dezbatere cu privire la religia 
civilă, care va fi continuată în părţile trei şi patru ale Leviathan-u\ui. 

Ajunşi in acest punct să observăm că partea a treia, „Of a Christian 
Commonwealth" („Despre o republică creştină"), şi partea a patra, „Of 
the Kingdom of Darkness" („Despre regatul întunericului"), din Leviathan 
au fost obiectul a mult mai puţine comentarii decît partea întîi şi, mai 
ales, partea a doua a cărţii. Ele conţin ceea ce s-ar putea numi „teologia" 
lui Hobbes. Unele ediţii modeme chiar au suprimat capitole întregi din 
această secţiune a operei, o amputare justificată de ideea că acolo nu se 
găseşte nimic într-adevăr important pentru teoria politică a filozofului 
englez. S-ar putea spune că, doar în ultimele două decenii, critica a 
început să-şi revizuiască acest punct de vedere, pornind de obicei de la 
constatarea faptului că Leviathan -ul este doar un episod din polemica 
aprinsă care s-a desfăşurat înaintea, în timpul şi în urma Războiului 
civil englez cu privire la chestiuni teologico-politice cum ar fi dreptul 
suveranului de a decide asupra doctrinei religioase sau posibilitatea ca 
monarhul să fie capul Bisericii. 

Cu privire la importanţa părţilor trei şi patru, Hobbes însuşi afirma 
că teoria expusă acolo este o noutate. Fără îndoială că, deşi contempo¬ 
ranii săi nu i-au împărtăşit adesea entuziasmul, şi ei au observat că 
teologia hobbesiană are o importanţă aparte. 

Ceea ce Hobbes susţine în „Despre o republică creştină" şi în „Despre 
regatul întunericului" este o doctrină a supremaţiei puterii politice 
asupra ierarhiei religioase. După el, preoţii şi episcopii nu sînt altceva 
decît nişte slujbaşi publici, care, şi în acţiunile lor, şi în învăţătura pe care 
o răspîndesc, trebuie să se supună ca toţi ceilalţi supuşi deciziilor suvera¬ 
nului. Cît priveşte conţinutul doctrinei religioase potrivite pehtru un stat 
construit conform preceptelor din Leviathan, ele sînt foarte simple şi se 
pot reduce la afirmarea existenţei lui Hristos şi la nevoia ascultării legilor 
civile. întreaga religie civilă, aşa cum o postulează Hobbes, pare în cele 
din urmă să nu aibă alt scop decît menţinerea ordinii publice. Aceasta este 
o preocupare explicabilă dacă ţinem seama de situaţia politică a Angliei 
precum şi de aversiunea pentru dezordine pe care o resimt mulţi dintre 
teoreticienii secolului al XVII-lea. 

în ce priveşte sursele teoretice ale teologiei politice a lui Hobbes, ele 
sînt destul de variate. întreaga sa teorie a fost adesea calificată drept „eras- 
tiana", termen care desemna partida celor care socoteau că suveranul 
îşi poate rezerva dreptul de a-şi exercita autoritatea şi asupra clericilor, 
inclusiv în materie de interpretare legitimă a Scripturilor. în această 
privinţă, trebuie spus că Hobbes dedică întregi capitole din Leviathan 
interpretării textelor biblice pentru a arăta că acestea îi susţin specia sa 
de creştinism politic. Important este să vedem şi care anume erau ţin¬ 
tele împotriva cărora el îndreaptă teoria. Pe de o parte, Hobbes ataca 
deschis pe unii dintre teoreticienii catolici ai vremii sale, precum cardi- 

naiul Bellarmine, care susţineau existenta unei Biserici universale care 
stă sub autoritatea papei. în contrast, Leviatlian -ul susţine că limitele 
corpului politic sînt şi limitele adunării de credincioşi, şi că aceştia stau 
sub autoritatea exclusivă a suveranului. Biserica catolică este denunţată 
ca fiind un adevărat regat al întunericului, bazat pe superstiţie. Pe de 
altă parte însă, Hobbes îi atacă şi pe susţinătorii radicalismului puritan. 
Şi doctrinele acestora sînt calificate ca fiind contrarii păcii civile, bazate 
fiind, la rîndul lor, pe imaginaţii fără nici un suport. Pentru a susţine o 
asemenea concluzie, Hobbes desfăşoară un set complex de argumente 
logice, teologice, raţionale şi politice, pentru a demola doctrina inspi¬ 
raţiei divine, apărată de predicatorii puritani, o doctrină care susţinea 
că Dumnezeu poate acorda direct harul Său unor persoane private, 
împotriva acestei idei, Hobbes arată că, într-o „republică", suveranul este 
singurul profet legitim. Dar conţinutul profeţiei sale este de acum înainte 
unul legal şi raţional. 

Imediat după apariţia Leviatlian- ului, Hobbes a fost atacat cu o viru¬ 
lenţă ieşită din comun chiar pentru o epocă destul de obişnuită cu con¬ 
troversele purtate pe un ton foarte vehement. Doctrina lui i-a şocat pe 
numeroşii cititori ai săi, mai cu seamă din cauza poziţiilor religioase ale 
autorului. Acuzaţia de ateism care i-a fost adusă lui Hobbes nu a fost 
nici pînă acum complet clarificată, dar este sigur că, în ciuda dezminţiri¬ 
lor sale, el nu a profesat un creştinism pe care contemporanii săi să îl 
poată accepta fără suspiciuni. După cîteva decenii încă, unul dintre 
aceştia îşi amintea despre Leviatlian ca despre „o carte foarte ticăloasă, 
cu un titlu foarte ciudat". 

Cu toată reputaţia nefavorabilă pe care a dobîndit-o autorul său, este 
însă sigur că lucrarea aceasta (alături de alte lucrări ale lui, cum ar fi De 
Cive, în primul rînd) a fost una dintre cele mai influente în modelarea 
unei noi ştiinţe politice, specific modeme, începînd cu jumătatea secolului 
al XVII-lea. Hobbes a fost citit cu atenţie de autori atît de diverşi precum 
Filmer, Locke, Pufendorf sau Spinoza. în secolul al XVIII-lea el mai este 
încă invocat de Rousseau. Chiar dacă, după aceea, ideile sale nu au fost 
foarte citate sau comentate, ele au influenţat, în anumite privinţe, chiar 
şi modul de gîndire al celor care, meditînd asupra teoriei politice după 
Leviatlian, nu mai sesizează greutatea unor texte care au anticipat unele 
din întrebările lor. 

Notă 

* Citatele din text sînt din Thomas Hobbes, Leviathan, editat cu o introducere 

de C.B. Macpherson, Penguin Books, Harmondsworth, 1968. Traducerea lor 

aparţine autorului articolului. 

Immanuel Kant (1724-1804) 
SCRIERI POLITICE (1784-1798) 


Scrierile politice ale lui Kant, umbrite de opera sa sistematică şi, ca 
urmare, neglijate pentru o perioadă îndelungată, au reintrat în conşti¬ 
inţa lumii intelectuale în contextul redescoperirii contemporane a libe¬ 
ralismului politic în spaţiul anglo-american. Teoria drepturilor omului 
şi a statului de drept, concepţia distributivă asupra justiţiei, construc¬ 
tivismul moral în teoria juridică sînt sferele asupra cărora impactul 
kantian se resimte cel mai pregnant. 

Doctrina expusă de Kant nu este spectaculoasă în raport cu stan¬ 
dardele politice actuale. Ea poate fi rezumată în două sintagme: republi¬ 
canism constituţional şi legislaţie internaţională (Hassner 1987: 581). 
Semnificaţia contribuţiei sale depăşeşte însă enunţarea celor două cri¬ 
terii de organizare politică şi se regăseşte în efortul de a le justifica în 
cadrul unui sistem teoretic necontradictoriu. Dacă revoluţionarii ame¬ 
ricani înfăţişau principiile constituţionale drept „adevăruri de la sine evi¬ 
dente", Kant îşi propune să elimine „evidenţa" în favoarea unei legitimări 
raţionale universale. El oferă astfel o fundamentare necesară unor noţiuni 
prin excelenţă volatile, iar succesul întreprinderii sale trebuie evaluat în 
funcţie de soliditatea întregii filozofii critice kantiene. 

Scrierile politice au fost elaborate într-un interval de timp mare, cu 
precădere în perioada de maturitate creatoare a filozofului. „Ce este 
Iluminismul?" şi „Idee pentru o istorie universală cu intenţie cosmo¬ 
polită" (prescurtat, în continuare, IU) au fost publicate în 1784, după 
apariţia Criticii raţiunii pure (1781). Textele cu o semnificaţie politică mai 
pronunţată urmează Criticii facultăţii de judecare (1790) şi descresc în 
valoare pe măsura înaintării în vîrstă a autorului şi a risipirii capacităţilor 
sale intelectuale. Cele mai importante sînt „Teorie şi practică" (TP) 
(1792), „Pacea eternă" ( PP) (1795), „Metafizica moravurilor" (MM) (1797), 
„Conflictul facultăţilor" (1798).* 

Majoritatea lucrărilor sînt de dimensiuni reduse şi se adresează pu¬ 
blicului larg. Ele reprezintă ecoul german la Revoluţiile americană şi 
franceză şi reflectă speranţa în spiritul reformist şi tolerant al Prusiei lui 
Frederic cel Mare (Reiss 1991: 268-269). 

Sursele filozofiei politice kantiene sînt extrem de numeroase şi variate. 
O influenţă considerabilă este cea a Iluminismului, prin accentuarea 
importanţei gîndirii independente faţă de autoritatea seculară sau reli- 

gioasă. Respectul datorat libertăţii individuale, aflat la baza sistemului 
de drept kantian, este o temă provenită din filozofia britanică şi germană 
a dreptului natural. Ideea autonomiei morale şi a contractului social 
împlinit prin voinţa generală, precum şi necesitatea unei ordini sociale 
juste îşi au filiaţia în opera lui Rousseau. Insistenţa lui Kant asupra 
rolului experienţelor interioare ale conştiinţei şi a simţului moral înnăscut 
al individului poate fi o consecinţă a educaţiei sale pietiste. în fine, anu¬ 
larea separării dintre politică şi morală reprezintă o reacţie la gîndirea 
politică machiavelliană. 

Ideile politice ale lui Kant reprezintă o extensie a filozofiei sale mo¬ 
rale. Ele speculează asupra distincţiei dintre sfera fenomenală a expe¬ 
rienţei sensibile (sau morale) şi sfera noumenală. Sfera noumenală 
justifică principiile teoretice (sau practice) pe baza cărora natura sensi¬ 
bilă (sau conduita morală) pot fi determinate. Prin aceasta, ele sînt nece¬ 
sare şi universale şi pot întemeia legi teoretice sau practice (morale). 
Legile morale sînt fundamentate astfel prin apelul la esenţa noumenală 
a fiinţei umane: libertatea de acţiune a voinţei pure a individului. Regulile 
de conduită morală nu îşi pot găsi justificarea raţională în absenţa acestei 
presupoziţii esenţiale. Principiul moralităţii conferă astfel formă legii 
morale universale, dezvoltată ca imperativ categoric (MM: Introducere 
la metafizica moravurilor, IV; Reiss 1991: 17-18). 

Pentru a fi morală, acţiunea unui individ trebuie înfăptuită doar din 
respect faţă de legea morală, fără a lua în considerare aspecte contin¬ 
gente, precum înclinaţiile subiective, circumstanţele concrete de des¬ 
făşurare sau scopurile materiale urmărite. A acţiona numai din respect 
faţă de legea morală înseamnă a te plasa în mod deliberat sub incidenţa 
sa. Motivaţia pură a acţiunii îi califică astfel moralitatea. 

Atunci cînd individul intenţionează să acţioneze, el trebuie să-şi for¬ 
muleze intenţia sub forma unui plan subiectiv de acţiune, numit maxi¬ 
mă. Pentru ca acţiunea să fie morală, maxima acţiunii trebuie să 
corespundă legii morale, devenind astfel universală. Prin urmare, vo¬ 
inţa individului îşi dă singură legea, garantîndu-şi astfel autonomia. 
Nici o autoritate exterioară nu ne poate informa asupra moralităţii acţi¬ 
unilor pe care le întreprindem, întrucît noi înşine ne supunem legii 
morale; pe de altă parte, datorită raţionalizărilor legii morale, ne putem 
controla şi determina acţiunile, eliminînd motivaţia lor extramorală: 
dorinţele, pasiunile, interesele etc. 

Imperativul categoric asigură extinderea teoriei morale kantiene 
către sfera socială şi politică. în acelaşi timp, garantarea autonomiei pre¬ 
supune asigurarea unui spaţiu de exercitare a libertăţii, potrivit legii 
morale. în prima sa formulare, „acţionează ghidîndu-te numai după 
acea maximă care poate deveni o lege universală" — (Bazele metafizicii 
moravurilor — prescurtat în continuare GMS: 428), imperativul categoric 
nu face evidentă o asemenea conexiune. El poate fi însă reformulat 
astfel: „acţionează în aşa fel încît să tratezi umanitatea întotdeauna ca 

scop şi niciodată ca mijloc" sau „acţionează în aşa fel ca şi cum prin inter¬ 
mediul maximelor tale ai legifera într-un imperiu universal al finali¬ 
tăţilor" (GMS: 429, 438). 

Deşi toate aceste versiuni au la bază acelaşi principiu, aplicaţia lor 
este diferită. în cazul celei de-a treia formulări, aplicaţia este politică, 
întrucît presupune existenţa relaţiilor cu alţi indivizi şi a unui sistem de 
principii politice care să le organizeze. Prin aceasta, teoria politică a lui 
Kant este derivată din teoria morală, iar sfera politicului este supusă legis¬ 
laţiei interne dezvoltate în filozofia morală. Acţiunea politică şi raţiona¬ 
litatea Constituţiei statului trebuie testate potrivit criteriului formal şi 
universal oferit de legea morală. Legalitatea constituie aşadar punctul 
comun politicului şi moralităţii. 

Diferenţa dintre teoria politică şi cea morală (în ciuda sursei lor co¬ 
mune), expusă în MM: Introducere la metafizica moravurilor, este că 
legea politică reglementează doar aspectele exterioare ale acţiunii indi¬ 
vizilor, indiferent de motivaţia interioară a legii, adică respectarea ei ca 
lege morală. Prezenţa motivaţiei interioare distinge astfel aspectul moral 
de cel politic (juridic). îndatoririle politice şi etice (morale) care derivă 
din reglementările legale nu se suprapun. O persoană legală poate satis¬ 
face o datorie specificată printr-o lege politică (o obligaţie) în absenţa 
oricărei motivaţii morale. Astfel, obligaţiile care ne revin prin prezenţa 
în societatea civilă a statului pot fi îndeplinite „chiar şi de o naţiune de 
diavoli (atîta vreme cît posedă intelect)" ( PP : 112). 

Din această concepţie asupra legilor şi îndatoririlor externe este 
dedusă şi noţiunea kantiană de drept: „Dreptul, ca o calitate generală, 
se aplică unui act în măsura în care se află în concordanţă cu datoria, 
indiferent de subiectul sau originea datoriei" (MM: Introducere la 
metafizica moravurilor, IV). Întrucît acţiunile noastre se află sub inci¬ 
denţa legislaţiei derivate din legea morală, dreptul ia în considerare 
relaţiile dintre indivizi, reglementate formal prin lege, din punctul de 
vedere al libertăţii lor de acţiune. Principiul universal al dreptului devine 
astfel: „Orice acţiune este justă (conformă dreptului) dacă ea însăşi sau 
maxima din care provine este astfel încît să poată coexista alături de liber¬ 
tatea fiecăruia şi a tuturor, potrivit unei legi universale." Legea univer¬ 
sală derivată din acest principiu este: „Acţionează exterior în aşa fel 
încît exerciţiul liber al voinţei tale să poată coexista cu libertatea celor¬ 
lalţi, potrivit unei legi universale" (MM: Introducere la Teoria dreptului, 
§C). In consecinţă, dreptul poate fi reprezentat ca „posibilitatea coerciţiei 
reciproce universale, în armonie cu libertatea tuturor, potrivit legilor 
universale". Statul de drept, constituit pe baza unor asemenea legi, este 
autorizat astfel să folosească forţa pentru a impune respectarea legilor 
de drept şi pentru a asigura libertatea tuturor cetăţenilor. Acesta este şi 
principiul constituţional al statului de drept modem, bazat pe domnia 
îegii. El reprezintă un aranjament de asigurare a libertăţii individuale 
potrivit unei scheme simetrice de constrîngere legală reciprocă. 

Din principiul universal al dreptului derivă şi dreptul la proprietate 
care constituie baza dreptului privat. Garantarea libertăţii individuale 
presupune şi garantarea dreptului la proprietate asupra obiectelor 
externe şi a excluderii celorlalţi de la proprietatea deţinută (MM: Teoria 
dreptului, §§2-7). Dreptul la proprietate este astfel transformat într-un 
drept uman intrinsec. Fiecare fiinţă umană este îndreptăţită la proprie¬ 
tate în baza dreptului la libertate. Autoritatea în virtutea căreia exclude¬ 
rea de la proprietate este posibilă funcţionează însă numai potrivit 
principiului universal al dreptului, prin intermediul instituţiilor prin care 
acesta este pus în practică. Aceasta înseamnă că aproprierea şi protejarea 
proprietăţii nu sînt legitime în starea naturală a dreptului celui mai 
puternic, ci doar în condiţiile apartenenţei individului la societatea 
civilă. Faptul de a deţine o proprietate „este posibil doar într-o stare 
juridică sau civilă a societăţii şi sub sistemul de reguli al puterii legislative 
publice" (MM: Teoria dreptului, §8). Formele de reglementare a regimului 
proprietăţii sînt valide doar în baza legislaţiei juridice, promulgate de 
instituţiile societăţii civile, în conformitate cu principiul universal al 
dreptului. Posesiunea unui obiect extern, spre deosebire de proprietate, 
caracterizează starea naturală; o asemenea posesiune este provizorie în 
statul societăţii civile. Luarea în posesiune devine proprietate doar în 
acord cu legea, ceea ce reclamă o politică distributivă din partea statu¬ 
lui (Kersting 1991: 350). 

Poziţia kantiană faţă de proprietate este limpede; numai că ea poate 
fi susţinută doar în condiţiile existenţei societăţii civile şi a unor regle¬ 
mentări legale care presupun deja dobîndirea proprietăţii. Mult mai 
dificilă este justificarea legală a dreptului originar la achiziţie (MM: Te¬ 
oria dreptului, §10). Actele empirice de apropriere sînt propriu-zis ile¬ 
gale, întrurît nu sînt înfăptuite în acord cu principiul dreptului, iar actele 
arbitrare unilaterale sînt dezavuate, deoarece ele nu generează sistemul 
de obligaţii şi îndatoriri juridice reciproce care izvorăsc din contract 
(; ibid .). 

Doctrina kantiană a proprietăţii are un aer paradoxal, întrurît sistemul 
juridic al proprietăţii şi, prin extindere, sistemul de drept debutează 
prin presupunerea unei situaţii contrare dreptului. Intrarea în legalitate 
reprezintă astfel al doilea pas (Kersting 1991:351). Primul pas, proprie¬ 
tatea originară, este obscur şi nelegitim. 

Esenţial teoriei kantiene a proprietăţii este caracterul său raţional. 
Această poziţie îl separă pe Kant de majoritatea predecesorilor săi, 
adepţi ai dreptului natural, între care cei mai proeminenţi sînt Locke, 
Grotius şi Pufendorf. 

Concepţia kantiană asupra proprietăţii este intim legată de con¬ 
strucţia statului. îndreptăţirea proprietăţii este imposibilă în sistemul 
haotic al dreptului privat, caracteristic statului natural. Garantarea prin 
lege a proprietăţii solicită astfel un sistem juridic distributiv (MM: Teoria 
dreptului, §42), iar acesta presupune existenţa statului de drept public. 

Dimensiunea politică şi publică a legăturii dintre stat şi proprietate 
angajează astfel justificarea lor reciprocă. 

Doctrina kantiană a statului este dominată de urgenţa ieşirii din 
statul natural. Acesta însă nu se poate produce, potrivit lui Kant, prin 
voluntarismul contractului social, al deciziei private de asociere, carac¬ 
teristic filozofiei politice profesate de Hobbes, Locke sau Rousseau. 
Contractul imaginat de Kant derivă din raţiunea practică, iar această 
dependenţă transformă abandonarea statului natural într-o necesitate 
a priori; prin legea morală ne obligăm noi înşine să respectăm libertatea 
celorlalţi şi să reglementăm juridic raporturile noastre de proprietate. 
Norma contractului este contrapartea legală şi politică a imperativului 
categoric. Legislatorul se plasează în mod deliberat sub incidenţa aces¬ 
tuia în respectarea cerinţei de universalitate şi egalitate formală a con¬ 
tractului. Justiţia politică practicată prin contract este procedurală, iar 
voinţa publică a comunităţii legate prin contract constituie principiul 
justiţiei. Contractul personifică astfel idealul legislaţiei, guvernării şi 
justiţiei publice (TP: 74, 79). 

Contractul reprezintă norma constituţională fundamentală a comu¬ 
nităţii statale, iar caracteristicile sale decurg din principiile formării le¬ 
gale. Aceste principii reprezintă o reflecţie asupra ideilor directoare ale 
Revoluţiei franceze. Primul este „libertatea tuturor membrilor societăţii 
în calitate de fiinţe umane", iar cel de-al doilea „egalitatea tuturor cetăţe¬ 
nilor, în calitate de subiecţi ai legii". Cel de-al treilea principiu îl con¬ 
stituie „independenţa ( Selbstăndigkeit) fiecărui membru al comunităţii 
în calitate de cetăţean" (TP: 74). 

Kant susţine că aceste propoziţii a priori sînt legi pe dare doar statul 
le poate stabili în acord cu principiile raţionale pure ale dreptului uman 
extern. Prima propoziţie neagă patemalismul statal, în vreme ce a doua 
reclamă legislaţia universală. Egalitatea nu este economică, ci juridică, 
de unde şi permisiunea legală de acumulare de inegalităţi economice 
substanţiale în statul kantian. 

Dacă primele două principii reprezintă feţele aceleiaşi monede, iar 
derivarea lor din legea morală este evidentă, nu acelaşi lucru se poate 
spune despre cel de-al treilea, un vestigiu patriarhal strecurat în socie¬ 
tatea civilă modernă. Acest al treilea principiu pretinde ca fiecare cetăţean 
să deţină o formă de proprietate, fapt care îi garantează dreptul la co- 
legislaţie. Aprioricitatea şi raţionalitatea sa sînt îndoielnice, deoarece 
dreptul la proprietate, contingent social şi istoric, nu poate restrînge li¬ 
bertatea politică a cetăţenilor. Prin introducerea acestui principiu, Kant 
aduce o limitare serioasă propriei filozofii a dreptului, întrucît permite 
tutela politică (asupra celor lipsiţi de proprietate) — act prin care li se 
restrînge libertatea — şi îi transformă în cetăţeni de mîna a doua — 
ceea ce contravine principiului egalităţii. 

Statul kantian îşi trădează natura contractuală în Constituţia sa 
politică. Potrivit lui Kant, republicanismul este singura formă legitimă 

de guvernare, în concordanţă cu principiile dreptului, deşi forma pro- 
priu-zisă a statului poate să nu fie republicană (MM: Teoria dreptului, 
§45). Distincţia dintre republicanism şi republică este esenţială. Ea 
înlesneşte o guvernare corespunzătoare principiului dreptului indife¬ 
rent de numărul sau calitatea celor care guvernează. Nici autocraţia, 
nici aristocraţia, şi cu atît mai puţin „democraţia" (în accepţiunea sa 
an-arhică, de putere neorganizată a demos-ului) nu pot îndeplini solici¬ 
tările principiului dreptului privind forma de guvernare (MM: Teoria 
dreptului, §51). Existenţa aristocraţilor sau a monarhului nu contravine 
dreptului dacă forma de guvernare este legală, deşi procesul istoric de 
raţionalizare a formelor statale favorizează apariţia republicii. 

Probabil cea mai contestabilă opinie kantiană este respingerea drep¬ 
tului la revoltă şi, implicit, a revoluţiei ca mijloc de schimbare politică 
(MM: Teoria dreptului, §49A). Atitudinea sa este surprinzătoare, interesul 
şi simpatia lui Kant pentru Revoluţiile americană şi franceză fiind bine¬ 
cunoscute. O explicaţie este oferită de obstinaţia kantiană faţă de 
respectarea legalităţii şi ordinii statale. Potrivit lui Kant, revoluţia în 
sine reprezintă un moment de suspendare a legii, deşi ordinea legală 
postrevoluţionară este legitimă. Dreptul la revoltă nu poate fi inclus 
într-o Constituţie, întrucît acesta ar contrazice însăşi organizarea politică 
pe care Constituţia o întemeiază, contravenind astfel sistemului legal. 
Argumente asemănătoare sînt aduse şi împotriva detronării. Domnia legii 
nu admite excepţii. Legalitatea nu poate fi contestată, iar datoria prin¬ 
cipală a cetăţeanului este de a se supune legii (Rosen 1993: 161-172). 

Este important de remarcat în acest punct că argumentul kantian ia 
în considerare' Constituţiile politice imperfecte şi nu statele totalitare 
modeme, cu totul neconstituţionale. Această prevedere kantiană poate 
fi interpretată greşit cu mare uşurinţă. Exemplul cel mai faimos îl oferă 
Eichmann care, în procesul de la Ierusalim, îşi justifică participarea în 
aplicarea „soluţiei finale" printr-o interpretare kantiană a datoriei faţă 
de lege. în realitate, recomandarea lui Kant trebuie înţeleasă într-un 
context politic mult mai restrins şi mai nuanţat, în acord cu principiul 
universal al dreptului. Dreptul la nesupunere civică, argumentat etic (pe 
baza legii morale), este o interpretare mai apropiată spiritului kantian, 
cu atît mai mult cu cît filozoful sprijină entuziast ideea libertăţii de 
expresie şi dreptul de a critica prestaţia politică a autorităţii (Rosen 1993: 
149-160). 

Accentele conservatoare ale autorului, recomandarea de a respecta 
legile statului şi refuzul de a îndreptăţi revoluţia ca mijloc legitim de 
schimbare şi progres în favoarea reformei „de sus în jos" se datorează 
preponderent dispoziţiei sale temperamentale. Kant a fost mai presus 
de orice un apărător devotat al ordinii publice şi al statului de drept. 
Limitele experienţelor politice din perioada istorică în care a trăit, pre¬ 
cum şi imaginaţia sa redusă l-au împiedicat însă să anticipeze patologiile 
politice ale modernităţii. 



177 


SCRIERI POLITICE 


Constituţia republicană este neîmplinită în absenţa unui sistem de 
drept internaţional. Libertatea cetăţenilor nu poate fi asigurată în 
condiţiile unei agresiuni externe. Principiul care stă la baza dreptului 
intern informează şi sistemul de relaţii internaţionale. Pacea şi ordinea 
internaţională pot fi realizate doar în situaţia în care în toate statele sînt 
adoptate Constituţii republicane, iar relaţiile dintre state sînt regle¬ 
mentate legal în cadrul unei organizaţii federative. Prin urmare, pacea 
trebuie introdusă potrivit principiilor dreptului, iar războiul abolit. 
Realizarea păcii eterne constituie scopul politic ultim şi principala pro¬ 
blemă politică (PP: 93-116). 

Preocuparea lui Kant faţă de conflictul internaţional nu este singu¬ 
lară în epocă. Filozofia lui Hobbes fusese motivată la rîndul ei de încer¬ 
carea de abolire a războiului, dar din raţiuni diferite: abandonarea stării 
naturale şi garantarea proprietăţii. Pacea kantiană este motivată de 
aceleaşi considerente. Principala contribuţie a lui Kant constă însă în jus¬ 
tificarea sa raţională, în acord cu interpretarea juridică a legii morale. 

Ceea ce face programul politic kantian să pară utopic şi nerealist 
este tocmai această viziune a păcii universale eterne. Intr-o scrisoare 
din 15 octombrie 1785, adresată lui Kiesewetter, el numea „pacea eternă" 
o colecţie de „reverii". Kant nu a fost atît de naiv încît să desconsidere 
practicile politice curente. El a încercat însă să subordoneze particulari¬ 
tatea acţiunii politice desideratelor universale formale ale dreptului şi 
moralităţii unui ideal cu valoare normativă. „Fiţi, aşadar, înţelepţi precum 
şerpii şi în acelaşi timp nevinovaţi precum porumbeii", recomanda Kant 
oamenilor politici (PP: 116). Maniera exactă de împlinire a acestei reco¬ 
mandări nu este explicată în mod clar. Efortul cel mai sistematic în 
această direcţie aparţine Hannei Arendt, în faimoasa sa interpretare a 
politicii kantiene prin teoria judecăţii elaborată în Critica facultăţii de 
judecare. 

Hannah Arendt identifica „filozofia politică nescrisă" a lui Kant în 
scrierile sale estetice (Arendt 1982: 7). „Felul în care spunem «asta este 
drept», «asta este nedrept» nu este foarte diferit de felul în care spunem 
«asta este frumos», «asta este urît»", sugera ea (Schurmann 1989: 4). 
Judecăţile politice, ca şi judecăţile estetice au în comun faptul că se 
adresează particularului, şi nu singularului. Ambele se formează prin 
educaţie şi experienţă. Atît în sfera esteticii, cît şi a politicii lucrurile sînt 
apreciate pentru ele însele: un obiect frumos sau o revoluţie eşuată. 

Judecata politică nu poate fi supusă unei legislaţii universale formale, 
de felul celei naturale sau morale. Spre deosebire de judecăţile deter¬ 
minative din prima critică, judecăţile reflexive (estetice sau politice) 
încearcă să subsumeze particularul ireparabil unui standard universal 
subiectiv, pe care ni-1 oferim noi înşine. Judecarea particularului qua 
particular şi confirmarea standardului presupun însă apelul la „sensus 
communis" ( Critica facultăţii de judecare: §40), la opinia comunităţii umane 
în care ne aflăm şi căreia ne adresăm. „Sensus communis" constituie astfel 

criteriul intersubiectiv al universalizării judecăţii. Prin aceasta, particu¬ 
larul este dotat cu putere de exemplaritate (Arendt 1982: 7, 72-76). 

După Hannah Arendt, reflexivitatea este specifică judecăţii politice; 
este o formă de phronensis în lectura modernă. Dacă acceptăm această 
interpretare, atunci formalismul legii morale, care ne orientează în sfera 
publică, poate fi complementat prin judecata politică reflexivă, care 
furnizează indicaţii concrete de acţiune în situaţii particulare. Sistematic, 
judecata reflexivă reprezintă astfel transpunerea politică a recomandării 
privind înţelepciunea şi inocenţa, expusă mai sus. 

Filozofia politică a lui Kant este incompletă fără expunerea per¬ 
spectivei sale asupra istoriei. Problema kantiană principală este dacă 
istoria urmează legi naturale şi dacă aceste legi descriu un proces în care 
fiinţa umană joacă vreun rol. 

Argumentele kantiene în această direcţie sînt, pe de o parte, aris¬ 
totelice, iar pe de alta, platoniciene. De la Aristotel, Kant preia ideea că 
natura funcţionează pe baza unor silogisme care actualizează esenţa 
umană. Platon, prin Diotima, înfăţişează perpetuarea speciei umane 
drept binele suprem. Sinteza kantiană prevede actualizarea raţiunii 
umane într-un proces istoric a cărui unitate de măsură este nu fiinţa in¬ 
dividuală, ci întreaga rasă umană (IU: 42). Sursa acestui proces de actua¬ 
lizare a raţiunii este esenţa morală umană, iar obligaţia noastră este de 
a o actualiza, devenind astfel raţionali (IU: 42). Motorul acestui proces 
este ceea ce Kant numeşte „sociabilitatea asocială" a indivizilor, sin¬ 
tagma ce desemnează natura armonică şi, în acelaşi timp, conflictuală 
a speciei umane (IU: 44). Din punct de vedere politic, tensiunea carac¬ 
teristică omului este exemplificată de constituţia republicană a societăţii 
civile, care garantează armonia socială prin restrîngerea tendinţei de 
uzurpare a libertăţii celorlalţi (IU: 45, 50). Antagonismul devine astfel 
instrumentul preferat al naturii, prin care aceasta scoate la suprafaţă cele 
mai bune calităţi umane şi aproximează binele suprem. Din punct de 
vedere politic, binele suprem se regăseşte în constituţionalismul re¬ 
publican şi în pacea eternă. 

Asemenea idei au influenţat profund posteritatea, mai puţin cea ime¬ 
diată. Romanticii şi Hegel sînt primii care au respins filozofia politică şi 
morala kantiană, în ciuda faptului că propria lor interogaţie filozofică şi 
politică se desfăşura în cadrul teoretic şi în terminologia create de Kant. 
Herder, contemporanul lui Kant, l-a atacat repetat în numele istoricis- 
mului (iar Kant i-a replicat ridiculizînd lipsa de principii universale şi 
necesare a întreprinderii herderiene, precum şi defectele logice de argu¬ 
mentare ale autorului). Schiller şi Humboldt i-au reproşat lipsa de atenţie 
faţă de psihologia şi caracterul uman, în vreme ce Fichte, Schelling sau 
Novalis au subliniat caracterul raţional al programului kantian, insistînd 
asupra sentimentului vieţii, organicismului, trăirilor individuale, ontolo¬ 
giei pozitive a moralităţii etc. Probabil critica cea mai semnificativă a filo¬ 
zofiei morale şi, implicit, politice kantiene se datorează lui Hegel şi 

observaţiilor sale privind vacuitatea legii morale şi insuficienţa etică a 
libertăţii negative kantiene (vezi Hegel: Principiile filozofiei dreptului). 

După o lungă perioadă de reflux, interesul pentru Kant este reactua¬ 
lizat în urma colapsului totalitar al secolului al XX-lea. Conceptul de so¬ 
cietate civilă al lui Karl Popper, libertatea negativă discutată de Isaiah 
Berlin sau libertatea pieţei economice faţă de imixtiunea politică, 
susţinută de Friedrich Hayek, sînt exemple tipice de vocabular politic 
kantian (Rosen 1993: 213-215). Ceea ce le lipseşte autorilor de mai sus 
este însă o bază fermă pentru idealurile lor de libertate personală şi de 
autodeterminare politică. Kant oferă o asemenea bază, în măsura în care 
ea poate fi apărată teoretic. 

O altă direcţie care s-a inspirat substanţial din filozofia kantiană este 
liberalismul anglo-american contemporan, în variantele Ronald Dworkin, 
Robert Nozick sau John Rawls. Ei au comentat conceptele kantiene de 
drept, legalitate şi justiţie şi le-au încorporat în propriile elaborări filo¬ 
zofice. De egală importanţă este influenţa filozofiei lui Kant asupra „eticii 
discursului", reprezentată de K.-O. Apel, Jiirgen Habermas şi Albrecht 
Wellmer, şi a încercării acestora de a identifica un principiu normativ în 
practicile comunicative sociale. Ideea kantiană a societăţii civile ca armo¬ 
nizare a conflictului poate fi întîlnită în scrierile politice ale lui Ralf 
Dahrendorf. în fine, în filozofia analitică, Hilary Putnam reuşeşte poate 
una dintre cele mai interesante formule de reinterpretare a filozofiei teo¬ 
retice şi morale kantiene, pe urmele „realismului intern" pe care îl 
descoperă în Kant. 

In ciuda diferenţelor evidente, toate programele filozofice şi politice 
de mai sus au în comun idealurile de libertate, raţionalitate şi civilitate 
pe care le întruchipează filozofia kantiană. Acesta este şi argumentul prin¬ 
cipal pentru a o studia. 

Notă 

* Citatele din text sînt din „Die Metaphysik der Sitten" („Metafizica moravurilor" 
— prescurtat MM), ediţia 1900; din „Grundlegung zur Metaphysik der 
Sitten" („Bazele metafizicii moravurilor" — prescurtat GMS ), ediţia 1911; din 
Political Writings, ediţia Hans Reiss, Cambridge, 1991 (conţine IU, TP, PP, RM). 
Trimiterile sînt la numărul de paragraf în cazul MM, la numărul de pagină 
din ediţia menţionată, în celelalte cazuri. Traducerea citatelor este făcută de 
autorul articolului. 

Immanuel Kant, Political Writings, Hans Reiss (ed.), ed. a 2-a, Cambridge Uni- 
versity Press, Cambridge, 1991. Conţine: 

- „Idea for a Universal History with a Cosmopolitan Purpose" (prescurtat IU), 

Etienne de La Boetie (1530-1563) 

DISCURS DESPRE SERVITUTEA VOLUNTARĂ (1548) 


Soarta nu a fost prea generoasă cu La Boetie: el a murit, probabil de dizen¬ 
terie, la numai treizeci şi trei de ani. Pînă la această vîrstă, a avut timp 
să-şi uimească contemporanii prin precocitatea gîndirii sale. Crescut în 
cultul Antichităţii greco-romane. La Boetie ajunge să ia o diplomă în ma¬ 
gistratură de la Universitatea din Orleans, unde este coleg cu Frangois 
Hotman. După ce în timpul studiilor s-a arătat interesat de dreptul 
roman, el ajunge consilier al Parlamentului din Bordeaux. în ultimii ani 
ai scurtei sale vieţi, este adeptul unei politici de toleranţă în chestiunile 
religioase care agitau în acea vreme regatul francez. Cîteva sonete şi 
poeme, traducerea unei scrieri atribuită pe atunci lui Aristotel, Economica, 
alte cîteva traduceri din Plutarh şi Xenofon formează, alături de micul 
eseu pe care îl comentăm aici şi de un memoriu, opera scrisă a lui La 
Boetie. 

Discours sur la servitude volontaire (Discurs despre servitutea voluntară)* 
a fost trimis lui Michel de Montaigne, mijlocind astfel prima lor întîl- 
nire. Montaigne, de care La Boetie a fost legat printr-o prietenie exem¬ 
plară, afirmă că Discursul a fost scris pe cînd autorul avea 16 sau 17 ani; 
mai probabil este însă că a fost redactat pe cînd autorul era încă student, 
fiind doar revizuit mai apoi. 

Ceea ce surprinde cititorul încă de la primele rînduri este respingerea 
de către autor a unui loc comun în gîndirea politică de pînă la el: dis¬ 
tincţia între monarhie şi tiranie. Pentru La Boetie, ele par să însemne 
acelaşi lucru; astfel, înainte de a se întreba „dacă alte feluri de republică 
sînt mai bune decît monarhia", el doreşte să chestioneze „dacă [monarhia] 
trebuie să aibă vreun loc [între regimurile politice]" (p. 132). în opinia 
sa, tirania nu este decît dominaţia unuia singur peste toţi ceilalţi (aflăm 
că oamenii nu sînt guvernaţi, ci tiranizaţi — p. 134); posibilitatea ca 
această dominaţie să fie legitimă în unele cazuri nici nu este investigată. 
Este drept, condamnarea, în premieră, a monarhiei o dată cu tirania, tre¬ 
buie luată, probabil, cum grano salis : autorul menţionează pe un ton 
admirativ exemplul spartanilor, care nu recunosc alt senior decît „regele 
şi raţiunea" (p. 147). 

La Boătie descrie „tirania" într-un mod care trădează influenţa lui 
Platon şi Xenofon (de altfel, el citează explicit dialogul lui Xenofon 
despre tiranie). Există trei feluri de tirani: (1) ce»ce şi-au dobîndit regatul 
prin alegeri populare, (2) cei care l-au cucerit cu armele şi (3) cei care 

l-au moştenit. Cei care ar trebui să fie cei mai puţin insuportabili, dar, de 
fapt, se dovedesc cei mai răi sînt cei dintîi, pentru că „ei nu văd alte mij¬ 
loace de a asigura noua tiranie decît prin extinderea servitutii" (p. 143). 
Cei care îl menţin pe tiran sînt doar 4, 5 sau 6 indivizi. Aceştia au însă 
600 care profită de ei, iar cei 600 au, la rîndul lor, 6 000. Pînă la urmă, 
o sută de mii, apoi chiar un milion (altfel spus, o mare parte din oa¬ 
meni) depind de favorurile tiranului. îndată ce un rege se declară ti¬ 
ran, toţi nemernicii din regat i se alătură, pentru a deveni tirani mai 
mici (pp. 162-163). „Astfel, tiranul îi aserveşte pe supuşi unul prin 
intermediul celuilalt" şi ajunge să fie păzit chiar de către cei care ar 
trebui să se păzească (p. 164). Cei care îl servesc pe tiran trăiesc neferi¬ 
ciţi, crede La Boetie, iar tiranul nu face nici el excepţie: nu iubeşte şi nici 
nu este iubit. Adesea, tiranii sînt ucişi chiar de favoriţii lor. 

Tirania este respingătoare nu numai din pricina formulei sale politice, 
ci mai ales a efectelor sale asupra poporului. Sub tirani, oamenii devin 
laşi şi efeminaţi (p. 153); ei sînt împinşi de tirani spre credinţa în mira¬ 
cole (p. 162). La Boetie afirmă răspicat chiar că tiranii „prostesc" poporul 
şi prezintă exemplul lui Cyrus, care, pentru a-i supune pe lidieni, a înfi¬ 
inţat bordeluri, taverne şi locuri publice. îndepărtarea de viaţa sobră şi 
căutarea „plăcerilor vane" în tot felul de „festivaluri", unele dintre ele 
plătite prin generozitatea tiranului, subminează spiritul de libertate 
(vezi pp. 155-156). Mulţimea este impresionată de tirani, care o conving 
că sînt mai mult decît simpli oameni, ascunzîndu-se vederii pentru ca 
poporul să se abandoneze imaginaţiei. De aceea, pentru cei mulţi, 
apariţiile tiranilor au un grad de „stranietate" (p. 158). 

Teza centrală a Discursului este aceea că servitutea politică este „vo¬ 
luntară". Ceea ce La Boetie vrea să explice este de ce „un milion de 
oameni slugăresc mizerabil, cu gîtul în jug, neconstrînşi de o forţă mai 
mare, ci fermecaţi de numele unuia singur, de a cărui putere nu ar trebui 
să se teamă, pentru că este doar unul [în timp ce ei sînt mulţi], şi ale cărui 
calităţi nu ar trebui să le respecte, pentru că se poartă inuman şi sălbatic 
cu ei" (pp. 132-133). „Este poporul cel care se aserveşte pe sine, care îşi 
taie gîtul, care, putînd să aleagă dacă să servească sau să fie liber, uită 
slobozenia şi alege jugul, [este poporul cel] care consimte să îşi facă rău 
sau, mai degrabă, îl cumpără" (p. 136). Naţiunile sînt atît de oarbe la 
propriul bine încît oamenii ajung să îşi dea viaţa la ordinele celui care 
îi oprimă. Tirania, pentru La Boetie, se sprijină, în ultimă instanţă, pe 
consimţămîntul celor tiranizaţi. 1 Tiranul „nu are decît doi ochi, două 
mîini, un singur corp", exact ca oricare alt om, dârei are în plus „avan¬ 
tajul pe care voi i-1 daţi pentru a vă distruge". „Ai cui sînt ochii cu care 
vă iscodeşte, dacă nu ai voştri? De unde a luat el atîtea mîini cu care să 
vă lovească, dacă nu de la voi? Picioarele cu care el calcă peste oraşele 
voastre de unde le are dacă nu sînt ale voastre? Cum a dobîndit el pu¬ 
terea asupra voastră, dacă nu prin voi?" (p. 138). 

Este ceva în natura libertăţii politice care o face greu de suportat de 
oameni. Ea este uşor de dobîndit, pentru asta este suficient să o doreşti, 
însă „libertatea oamenii nu o doresc deloc, se pare, pentru că dacă ar 
dori-o, ar avea-o, aşa că refuză un asemenea plocon, doar pentru că ar 
fi prea uşor de dobîndit" ( ibid.). 

O asemenea nepăsare faţă de libertatea politică trebuie explicată, cu 
atît mai mult cu cît „libertatea este naturală" (p. 141), iar privarea de liber¬ 
tate este contra naturii. „Noi nu numai că ne naştem în posesia sloboze¬ 
niei noastre, dar şi cu înclinarea de a o apăra." La Boetie crede că 
exemplul animalelor dovedeşte caracterul natural al libertăţii: animalele, 
„dacă oamenii n-ar fi prea surzi, le-ar striga: «Trăiască Libertatea!»" 
(ibid.). Unele animale mor cînd sînt capturate, altele rezistă cu încrîn- 
cenare atunci cînd sînt prinse, iar în captivitate dau semne de nefericire. 
Elefantul merge pînă acolo încît îşi oferă chiar colţii de fildeş vînătorilor, 
drept răscumpărare. 

Această înclinaţie naturală indică faptul că oamenii nu sînt destinaţi 
unei vieţi de servitute: „noi sîntem cu toţii asociaţi ( compagnons )" pentru 
că natura ne-a pus în „asociere" ( compagne ). Există în Discurs un fel de 
intuiţie contractualistă, o concepţie implicită a unui pact politic încheiat 
între oameni liberi: natura ne-a dat darul vocii pentru a fraterniza încă 
şi mai mult, „pentru a face, într-o declaraţie comună şi mutuală a gîn- 
durilor noastre, o comuniune a voinţelor noastre"; natura este cea care 
ne vrea uniţi pe toţi şi noi nu ne putem îndoi de asta (ibid.). 

De ce acceptă totuşi oamenii această servitute care este, se vede, atît 
de potrivnică naturii lor? Dacă nu laşitatea este cea care explică servi¬ 
tutea, atunci ce „monstru de viciu" o explică? „Prima raţiune a servi- 
tuţii este obiceiul" (p. 153). „Oamenii se nasc sub jug şi, crescînd în 
servitute, se mulţumesc să trăiască aşa cum au fost învăţaţi [...]; ei iau 
drept naturală starea de la naşterea lor" (p. 145). Urmaşii celor care au 
fost cuceriţi, de exemplu, continuă să trăiască în servitute fără regret. 
Dar trebuie să fie ceva tot în natura umană care să explice durabilitatea 
acestei obişnuinţe întru servitute. „Deşi natura omului este să fie liber 
şi să vrea să fie, este tot în natura sa să o ţină pe calea pe care i-a dat-o 
educaţia" (p. 150). Mai mult, „noi ascultăm în mod natural de părinţi" 
(p. 140). Servitutea, ca şi libertatea, are deci un fundament natural, care 
apoi se modifică prin influenţa „educaţiei". „Trebuie să mărturisim că 
ea [natura] are asupra noastră o putere mai mică decît [credem] de 
obicei; ce este natural, oricît de bun ar fi, se pierde dacă nu este întreţinut" 
(p. 145). Este nevoie deci de o educaţie politică („cărţile şi doctrinele dau 
oamenilor, mai mult decît orice altceva, gustul libertăţii şi ura faţă de 
tiranie" — p. 151), iar compoziţia Discursului, influenţată evident de 
modelul oratoric greco-roman, pare să ne indice că el este destinat tocmai 
acestui scop. 

Ce trebuie făcut pentru a scăpa de starea de servitute? Această eli¬ 
berare este şi în puterea celor care au consimţit pînă acum, arată La 

Boetie. îndemnul lui este simplu — „Hotărîţi-vă să nu mai serviţi şi 
iată-vă liberi" (p.139) — şi plauzibil totodată, în cazul în care tirania nu 
s-ar sprijini, în esenţă, decît pe consimţămîntul celor tiranizaţi. La Boetie 
pare să implice că răsturnarea tiraniei este mai mult decît o posibilitate: 
este o datorie. Tirania este, din punct de vedere juridic, profund nele¬ 
gitimă; am văzut că perpetuarea ei depinde de obicei, însă anii „nu dau 
niciodată dreptul de a face rău". La Boetie respinge deci teza după care, 
în acest caz, tradiţia face dreptul: „[anii] măresc nedreptatea" (p. 151). 
Tirania este contrară chiar şi voinţei divine (p. 171). 

Această pledoarie pentru libertate a avut ecou în tabăra protestantă 
în cursul tulburărilor religioase care iau amploare în Franţa începînd cu 
deceniul şapte al secolului al XVI-lea. Discursul lui La Boetie a circulat 
în manuscris încă înainte să fie publicat integral (ajungînd mai apoi să 
fie cunoscut sub titlul Contr'Un) într-un mediu intelectual şi politic din 
care apar o serie de pledoarii pentru rezistenţă în faţa „tiraniei" regelui 
francez, pledoarii compuse de scriitori hughenoţi radicali ( Fraco-Galia 
a lui Hotman în 1573, Datoria magistrafilor a lui Theodore de Beze în 1574 
ori Vindiciae contra tyrannos, lucrare anonimă din 1579). Nu este însă 
deloc sigur că La Boetie ar fi aprobat atitudinea acestora: în Memoriul 
privitor la Edictul din 1562, el apare mai curînd ca un sprijinitor al unei 
linii moderate, propunînd un „catolicism reformat". La Boetie pare să 
dezaprobe atitudinile radicale şi scrie, referindu-se probabil la tiranicid, 
că „nu trebuie să se abuzeze de sfîntul nume al libertăţii pentru a face 
acte necugetate" (p. 153). El este partizanul unei eliberări paşnice de 
tiranie: „o ţară nici n-ar avea de ce să se supună unui tiran: e suficient 
să nu se facă nimic pentru el şi acesta ar rămîne fără de putere" (p. 136). 
în Discursul lui La Boetie, tiranul şi complicii lui sînt lăsaţi în voia lui 
Dumnezeu, şi nu a oamenilor, spre a fi pedepsiţi. 

Note 

* Citatele din text sînt din Etienne de La Boetie, Discours sur la servitute volon- 
taire, GF-Flammarion, Paris, 1983. Traducerea este făcută de autorul arti¬ 
colului. 

1 Vezi Platon, Republica, 575d: „Deci aşa se întîmplă [i.e. aşa se instituie tirania] 
dacă oamenii se supun de bunăvoie." 

John Locke (1632-1704) 

AL DOILEA TRATAT DE GUVERNARE (1690) 

John Locke — viaţa şi opera 

John Locke s-a născut la 29 august 1632, în Wrington, Somerset, în al 
şaptelea an de domnie al regelui Carol I. Era fiul cel mai mare al unei 
familii cu simpatii puritane, din pătura de jos a clasei de mijloc ( loiver 
middle-class). Tatăl său a fost căpitan în armata Parlamentului în timpul 
Războiului Civil; se pare că unul din superiorii acestuia i-a asigurat 
tînărului Locke posibilitatea de a studia mai întîi la Westminster School 
şi apoi la Chris Church College din Oxford. 

Cariera sa de gînditor politic s-a datorat într-un mod spectaculos 
cunoştinţelor lui de medicină. în 1667 îl întîlneşte pe Anthony Ashley 
Cooper, conte de Shaftesbury, pe care îl salvează miraculos de la moar¬ 
te, operîndu-1 de o boală de piept. în urma operaţiei, cei doi s-au împrie¬ 
tenit, Locke devenind medicul personal, sfătuitorul şi confidentul 
lordului Ashley. S-a ocupat de servitorii lordului, de pregătirea căsăto¬ 
riei fiului cel mare al acestuia şi a redactat Constituţia statului Carolina, 
o colonie americană al cărei lord-protector era Shaftesbury. Cînd Ashley 
a devenit prim-ministru în 1672, Locke a fost numit şeful de cabinet şi 
secretar al consiliului comerţului. 

s 

Pe măsură ce Shaftesbury se opune tot mai deschis politicii lui Carol 
al II-lea, situaţia lui Locke devine tot mai nesigură. Aceasta cu atît mai 
mult cu cît a fost bănuit de a fi autorul Scrisorii unei persoane distinse către 
prietenul acesteia din provincie, pamflet care a deranjat guvernul şi care a 
dus probabil la plecarea pripită a lui Locke în Franţa, în 1675, atunci cînd 
Shaftesbury pierde puterea. 

în 1679 se întoarce în Anglia o dată cu revenirea la putere a protec¬ 
torului său, reluîndu-şi vechile activităţi. Deşi se pare că nu a jucat un 
rol important în conspiraţia lui Shaftesbury şi a lui Monmouth împotriva 
regelui — conspiraţie care a dus la exilul şi în cele din urmă la moartea 
lui Shaftesbury — a atras asupra sa bănuielile Curţii şi în 1683 s-a refu¬ 
giat în Olanda. Pare să fi fost implicat într-o oarecare măsură în plănuirea 
Revoluţiei Glorioase din 1688. Avea prieteni printre refugiaţii englezi din 
Olanda şi era cunoscut de către Wilhelm de Orania, întorcîndu-se în 
Anglia în 1689 cu aceeaşi corabie care o transporta pe soţia lui Wilhelm, 
prinţesa Maria. 

în 1689 a publicat Epistola de Tolerantia (scrisă probabil la Amsterdam 
în 1685), în acelaşi an apărînd şi versiunea englezească a acesteia, 
aparţinîndu-i lui William Popple sub titlul A Letter Concerning Toleration 
(Scrisoare despre toleranţă). în anul următor îi apar de asemenea Tivo 
Treatises of Government (Două tratate de guvernare )* şi Eseu despre intelectul 
omenesc. Scrierea „Tratatelor" a început încă din perioada cînd Locke 
locuia pe proprietatea lui Shaftesbury şi, după cît se pare, la cererea 
acestuia. Tot din aceeaşi perioadă datează şi An Essay Concerning Toleration 
(Eseu despre toleranţă, 1687). 

S-a retras în 1691 la Oates Manor din Essex, proprietatea deţinută de 
Lady Masham, unde a continuat să lucreze la Eseu şi în 1694 a publicat 
o a doua ediţie a acestuia. Eseul şi Scrisoarea despre toleranţă l-au implicat 
într-o lungă serie de polemici cu privire la consecinţele religioase ale 
ideilor sale. 

Ultimii ani i-a petrecut retras la Oates. A scris unele studii biblice şi 
un comentariu la Epistolele Sfîntului Pavel. A murit pe 28 octombrie 1704, 
în timp ce scria a patra Scrisoare despre toleranţă. A fost înmormîntat 
lîngă Oates, la biserica parohială din High Laver. 


Al doilea tratat de guvernare. Patru tipuri de lecturi 

în ciuda titlului său, care poate sugera o abordare academică a pro¬ 
blemei guvernării. Al doilea tratat a fost scris mai degrabă ca un pamflet 
politic. Locke l-a compus pentru a justifica rezistenţa politică şi militară 
împotriva regelui Carol al II-lea. Mişcarea de rezistenţă căpătase rapid 
o amploare naţională, dezvoltîndu-se pe trei direcţii: religioasă, politică 
şi economică. 

Din punct de vedere religios, majoritatea protestantă, indiferent de 
nuanţele ei, nu putea accepta ca Iacob, un catolic convins, să fie succe¬ 
sorul la tron al lui Carol al II-lea. Conflictul politic pornea în primul rînd 
(3e)la ab solutismul mo narhic, iar cel econo mic de l a puterea^ fiscală a 
regelui,'care\putea impune taxe şi im poz ite chiar şi fă ră a probarea 
Parlamentului, O altă sursă a conflictului economic o reprezent a pute rea 
regelui de a redistribui proprietăţile după bunul său plac. 

în Al doilea tratat, componenta religioasă a conflictului lipseşte cu 
desăvîrşire. Locke va aborda separat această problemă, în celebra sa 
Scrisoare despre toleranţă (1689). Al doilea tratat se referă exclusiv la com¬ 
ponenta politică şi la cea economică a conflictului izbucnit în Anglia 
sfîrşitului de secol XVIL 

Revoluţia Glorioasă a fost o revoluţie co nservatoare. Conducătorii 
ei nu îşi propuseseră să distrugă politica existentă pentru a o înlocui cu 
una nouă. Scopul lor era acela de a reveni la structura politică tradiţională 
a Angliei, cea de dinaintea absolutismului lui Carol al II-lea. 

Al doilea tratat poate fi citit fără mari dificultăţi din acest punct de 
vedere conservator. Aceasta este ceea ce am numit „lectura locală" a tex- 

tului. Programul politic expus de Locke — monarhie limita tă, repun ere 
în drepturi a Parlamentului bicameral, democraţie limitată .— putea fi 
socotit acceptabil de către orice whig din secolul al XVII-lea. Chiar şi uneie 
măsuri mai puţin obişnuite pentru mentalitatea epocii — o mai mare 
dependenţă a executivului faţă de Parlament şi o accentuare a carac¬ 
terului popular al puterii — pot fi înţelese drept încercări de anulare a 
excesului absolutist printr-un exces de sens contrar. 

Abordat din perspectiva lecturii locale. Al doilea tratat este, aşadar, 
expresia unui conservator reformist. Adept al unei revoluţii reactive, care 
distruge o structură politică în numele structurii anterioare, Locke pare 
astfel un precursor al lui Edmund Burke mai degrabă decît al lui John 
Stuart Mill. 

Dar Al doilea tratat conţine elemente, adesea numai într-o formă 
implicită, germinală, care pemit o lectură universală, independentă de 
orice tradiţie politică locală. Egalitatea politică, respingerea sistemului 
feudal de privilegii, introducerea sistemului de drepturi şi libertăţi uni¬ 
versale, toate aceste elemente, prezente într-o formă sau alta în tratatul 
lui Locke, stau la baza republicanismului şi a democraţiei modeme. 

Combinate, ele generează o structură politică absolut nouă, care nu 
poate deriva din simpla reformare a structurilor anterioare. Locke poate 
fi astfel înţeles ca un revoluţionar creativ, promotor al unui model politic 
(în speţă al celui liberal) diferit de toate celelalte deja existente. 

Spre deosebire de revoluţiile reactive, revoluţiile creative sînt în mod 
pronunţat universaliste. Ignorînd orice model politic local, ele propun 
structuri şi instituţii care le pot înlocui cu succes pe cele vechi (oricare 
ar fi acestea). 

Citit din această perspectivă. Al doilea tratat poate justifica atît ma¬ 
rile revoluţii democratice din secolele al XVHI-lea şi al XÎX-lea, cît şi revo¬ 
luţiile antitotalitare şi antietatiste din secolul al XX-lea. Mai mult, Locke 
poate justifica astfel proiecte revoluţionare aflate astăzi într-o fază ger¬ 
minală, care nu a depăşit încă nivelul elaborărilor teoretice de principiu. 

Am în vedere aici proiectul statului minimal şi proiectul contractua- 
list. Chiar dacă cele două proiecte au destule elemente comune, prefer 
să le prezint separat. 

Proiectul statului minimal reprezintă un atac la adresa statului pater- 
nalist, asistenţial, care îşi asumă roluri greu de justificat şi al cărui aparat 
birocratic tinde să restrîngă tot mai mult sfera libertăţii individuale. 
Faptul că unul din promotorii de marcă ai acestui proiect, Robert Nozick, 
recurge explicit la argumente lockeene pentru a-şi susţine punctul de 
vedere arată că lectura universală a tratatului lui Locke continuă să fie 
fecundă. 

Proiectul contractualist, apropiat în multe privinţe de cel al statului 
minimal, căuta să pună la punct un cadru constituţional capabil să evi¬ 
te birocratizarea. James Buchanan, care a contribuit într-o măsură impor¬ 
tantă la resurecţia contractualismului, nu ezită să vorbească despre o 
„revoluţie constituţională". Dar Locke este el însuşi un promotor al 

teoriei contractualiste, iar Al doilea tratat poate oferi sugestii demne de 
luat în seamă de adepţii acestei teorii. 

Am identificat astfel patru tipuri de lectură a tratatului lui Locke; lec¬ 
tura imediată, dependentă de contextul istoric al autorului; lectura indi¬ 
rectă, dependentă într-o măsură mai mică sau mai mare de contextul 
istoric al cititorului; lectura locală, dependentă de tradiţiile politice ale 
Angliei şi, în fine, lectura universală, independentă de orice tradiţie 
politică locală. 

Ţinînd cont de aceste lecturi posibile, mă voi concentra, în analiza 
tratatului lui Locke, asupra a patru teme: argumentul arhic, argumentul 
proprietăţii, argumentul puterii limitate şi argumentul rebeliunii. Consider 
că acestea sînt temele fundamentale ale tratatului, deoarece discutarea 
lor nu poate fi evitată în nici una din cele patru tipuri posibile de lec¬ 
tură. 


Argumentul arhic 

Un argument arhic este un argument menit să explice existenţa sta¬ 
tului, a unei comunităţi guvernate prin mijloace politice. Construim un 
argument arhic ori de cîte ori sîntem nevoiţi să răspundem la întrebarea 
„de ce există statul mai degrabă decît anarhia?" 

Punctul de plecare al argumentului lockean îl constituie postularea 
unei legi fundamentale a naturii, potrivit căreia umanitatea în întregul 
ei trebuie conservată (§16, §134, §149, §183). Umanitatea ca întreg 
înseamnă toţi oamenii şi fiecare om în parte. Prin urmare, dacă umani¬ 
tatea trebuie conservată, fiecare om are dreptul la autoconservare. 

Această lege fundamentală este una normativă: ea nu descrie com¬ 
portamentul uman, ci prescrie un mod de comportament moralmente 
acceptabil. 

Pe de altă parte, legea fundamentală nu este o simplă convenţie 
umană. Prin urmare, nici o modificare a instituţiilor sau a mentalităţilor 
nu poate anula această lege. Ea nu este menită să regleze comportamentul 
uman în anumite circumstanţe trecătoare, astfel încît să putem renunţa 
la ea în clipa în care situaţia de fado a devenit alta. Dimpotrivă, legea 
fundamentală prescrie comportamentul tuturor oamenilor şi al fiecărui 
om în parte independent de orice circumstanţe concrete. Acesta este 
motivul pentru care este „fundamentală" şi totodată „naturală", aşadar 
independentă de orice convenţie. 

Locke introduce conceptul de lege fundamentală a naturii pentru a 
justifica ideea că oamenii sînt guvernaţi de legi chiar şi în lipsa oricărei 
organizări politice. Din punctul său de vedere, anarhia nu este sino¬ 
nimă cu anomia. Robinson Crusoe pe insula sa se conduce după legea 
fundamentală a naturii chiar dacă el nu trăieşte într-un stat. Altfel spus, 
legea nu este un criteriu pe baza căruia să putem distinge o situaţie 
arhică de una anarhică. 

Din legea fundamentală a naturii putem deriva, pe cale raţională, 
diferite legi naturale care ne prescriu comportamentul în situaţii date. 
De exemplu, de fiecare dată cînd sînt atacat de cineva, am dreptul să 
mă apăr. Legea fundamentală a naturii pretinde conservarea tuturor 
oamenilor şi a fiecărui om în parte. Dacă sînt atacat, dreptul meu la 
autoconservare este pus sub semnul întrebării. Cum acest lucru nu este 
permis de legea fundamentală, rezultă că trebuie să existe o lege natu¬ 
rală care să-mi permită autoapărarea. 

Aceasta înseamnă că, din punctul de vedere al lui Locke, oamenii sînt 
înzestraţi cu suficientă raţiune pentru a putea recunoaşte legea funda¬ 
mentală a naturii şi pentru a putea deriva din ea legi naturale. O con¬ 
secinţă a acestei viziuni este că nebunii, reduşii mintal şi copiii nu pot 
fi subiecte ale dreptului natural (§59, §60). 

O a doua consecinţă este că fiecărui om (cu excepţiile sus-menţionate) 
îi este garantat dreptul de a-i pedepsi pe cei care încălca legea funda¬ 
mentală a naturii şi legile naturale derivate din ea. Cum aceste legi sînt 
normative şi nu descriptive, ele nu ar avea nici un efect dacă încălcarea 
lor ar rămîne nepedepsită. Prin urmare, fiecare om are puterea de a exe¬ 
cuta legile naturale (§7). 

Locke numeşte „stare naturală" acea situaţie anarhică în care fiecare 
om este înzestrat cu puterea de a executa legile naturale (inclusiv legea 
fundamentală) şi în care majoritatea oamenilor recunosc şi respectă 
legea fundamentală a naturii şi toate legile naturale ce pot fi derivate 
pe cale raţională din ea. 

Prin urmare, starea naturală este o situaţie anarhică moralmente 
acceptabilă. Ea se deosebeşte de starea de război, în care majoritatea 
oamenilor nu respectă legea fundamentală şi celelalte legi naturale şi care, 
în consecinţă, reprezintă o situaţie anarhică moralmente inacceptabilă. 

Concepţia despre anarhie a lui Locke este mai nuanţată decît cea a 
lui Hobbes. Locke presupune existenţa a două tipuri diferite de anar¬ 
hie: una cvasianomică (situaţia anarhică moralmente inaceptabilă — 
starea de război) şi una cvasinomică (situaţia anarhică moralmente 
acceptabilă — starea naturală). Anarhia stării de război este cvasia¬ 
nomică nu în sensul inexistenţei legii, ci în cel al nerespectării ei. 

Locke a putut dezvolta o astfel de concepţie nuanţată despre anarhie 
modificînd conţinutul legii fundamentale a naturii. Pentru Hobbes, 
această lege sună astfel: fiecare om trebuie să se autoconserve. în con¬ 
secinţă, starea naturală hobbesiană este una a conflictului generalizat. 
Respectînd legea naturală, fiecare om devine ostil tuturor celorlalţi, care 
îi ameninţă subzistenţa. 

Starea naturală descrisă de Hobbes seamănă în multe privinţe cu 
starea de război a lui Locke. Diferenţa fundamentală dintre ele constă 
în faptul că, dacă starea naturală hobbesiană este o consecinţă a respec¬ 
tării legii fundamentale a naturii, starea lockeană de război derivă din 
nerespectarea acestei legi. Hobbes reuşeşte să combine ideea de anarhie 
guvernată de legi cu prejudecăţile noastre antianarhice, potrivit cărora 

orice situaţie anarhică este cu necesitate rea, întrucît implică violenţa reci¬ 
procă generalizată. 

Locke pare, cel puţin la prima vedere, liber de asemenea prejudecăţi. 
Starea naturală descrisă de el este una paşnică şi moralmente acceptabilă. 
Acest lucru devine posibil o dată cu reformularea de către Locke a legii 
fundamentale a naturii, după cum urmează: fiecare om în parte şi 
omenirea ca întreg trebuie să se autoconserve. Adăugirea modifică radi¬ 
cal comportamentul oamenilor: subzistenţa celuilalt devine, potrivit 
noii legi fundamentale, la fel de importantă pentru mine ca şi propria 
mea subzistenţă. Prin urmare, starea naturală lockeană este mai puţin 
ameninţată de primejdia violenţei reciproce. 

în starea naturală, toţi oamenii sînt liberi şi egali între ei (§4). Sînt 
liberi în sensul că nimeni nu este supus constrîngerilor din partea celor¬ 
lalţi, nimeni nu depinde de voinţa altora. Şi sînt egali în sensul că toţi 
se supun legilor naturale şi fiecare are puterea de a executa aceste legi. 

Totuşi, starea naturală, deşi este moralmente acceptabilă, prezintă mai 
multe inconveniente. Cel mai important dintre ele este faptul că din 
starea naturală se poate trece oricînd în starea de război. Diferenţa dintre 
cele două stări este una de grad. în consecinţă, se poate oricînd întîmpla 
ca majoritatea oamenilor să nu mai respecte legile naturale, generînd 
astfel o situaţie anarhică moralmente inacceptabilă. 

Locke descrie trei modalităţi prin care starea naturală poate degenera 
în stare de război (§§124-126). Prima derivă din faptul că, în starea natu¬ 
rală, legile naturale sînt interpretate diferit de către oameni diferiţi. Cu 
alte cuvinte, nu există o interpretare standard a legilor naturale, care să 
poată reglementa comportamentul tuturor. 

Cea de-a doua provine din inexistenţa, în starea naturală, a instituţii¬ 
lor judecătoreşti, instituţii capabile de decizii imparţiale. Altfel spus, în 
starea naturală oamenii sînt subiectivi nu numai în ceea ce priveşte 
interpretarea legilor, dar şi în privinţa executării acestora. Nu există, 
aşadar, o reglementare a pedepselor. Nimeni nu poate spune de ce un 
om a fost pedepsit într-un fel mai degrabă decît într-altul. în aceste 
condiţii, pedepsele pot deveni foarte uşor excesive, deoarece individul 
care a fost lezat în drepturile sale şi care este singurul în măsura să-l 
pedepsească pe vinovat tinde să-şi supraevalueze pagubele. 

în fine, cea de-a treia modalitate de trecere de la starea naturală la 
starea de război derivă din diferenţa concretă de putere dintre cei aflaţi 
în conflict. Teoretic, fiecare om ale cărui drepturi naturale au fost încăl¬ 
cate are puterea de a executa legea şi deci de a-1 pedepsi pe vinovat. Dacă 
cel nedreptăţit este mai puternic decît infractorul, el va reuşi acest lucru 
(şi va tinde, după cum am văzut, să aplice o pedeapsă excesivă). Dacă 
însă lucrurile stau invers, infractorul va putea oricînd să se sustragă 
pedepsei. 

Pentru a evita inconvenientele stării naturale, oamenii vor dori, 
aşadar, o interpretare univocă a legilor, o reglementare imparţială a pe- 

depselor şi existenţa unei puteri constante, superioară tuturor părţilor 
aflate în conflict. De aceea, ei vor renunţa la dreptul individual de a exe¬ 
cuta legile naturale, pe care îl vor ceda comunităţii ca întreg. 

Formarea comunităţii nu presupune încă apariţia statului. 
Comunitatea reprezintă o entitate intermediară între starea naturală şi 
stat. Fiecare individ acceptă să devină membru al comunităţii în măsură 
în care renunţă la dreptul său de a executa legile naturale în favoarea 
comunităţii ca întreg. Nu este limpede dacă, din punctul de vedere al 
lui Locke, această acceptare ia forma unui contract sau a unui consens 
tacit. 

Locke introduce noţiunea de comunitate din două motive. Pe de o 
parte, comunitatea este premisa necesară apariţiei statului. Toate incon¬ 
venientele stării naturale provin, în ultimă instanţă, din dreptul indi¬ 
vidual de a executa legile. Dacă indivizii renunţă fiecare în parte la acest 
drept, el dispare. Şi o dată cu el, dispare însăşi structura conceptuală a 
argumentului arhic lockean, pentru că legile naturale devin superflue. 

în consecinţă, dreptul de a executa legile nu trebuie să dispară; el tre¬ 
buie transferat dinspre indivizi către comunitate. Comunitatea ca întreg 
devine purtătorul de drept al puterii de a executa legile naturale. 

Transferul direct către stat al puterii de executare a legilor nu ar avea 
ca efect decît multiplicarea stării naturale, în sensul că entităţilor indi¬ 
viduale care există în această stare li s-ar adăuga una nouă, numită stat. 
Dacă însă transferul are loc dinspre indivizi spre comunitate, spre clasa 
tuturor indivizilor, această multiplicare devine imposibilă. Clasa tuturor 
indivizilor nu poate fi concepută ca un individ alături de ceilalţi. 

Pe de altă parte, dacă transferul puterii de a executa legile naturale 
se face înspre comunitate, aceasta nu îşi poate pierde nici un moment 
suveranitatea. Instituţiile statului, prin care comunitatea îşi exercită pu¬ 
terea, pot fi la un moment dat dizolvate. însă chiar dacă aceste instituţii 
încetează să mai existe, comunitatea ca întreg continuă să îşi manifeste 
voinţa, tocmai pentru că puterea de a executa legile continuă să-i aparţină. 

Comunitatea, ca o clasă a tuturor indivizilor, transferă statului 
mijloacele şi metodele de a folosi puterea executivă. Ea nu transferă, 
aşadar, puterea ca atare, ci numai dreptul de a edifica şi de a folosi acele 
instrumente instituţionale menite să pună în aplicare puterea. Acest 
transfer are loc pe baze explicit contractuale. Statul nu preia puterea 
comunităţii, ci doar o poate folosi în anumite condiţii. Voi analiza aceste 
condiţii atunci cînd voi discuta argumentul puterii limitate. 

Argumentul arhic lockean pare discutabil din cel puţin trei per¬ 
spective. O primă obiecţie constă în faptul ca argumentul lui Locke este 
construit astfel încît să răspundă la întrebarea „Cum poate deriva o 
situaţie arhică dintr-una anarhică?". Această întrebare presupune însă 
că deja am răspuns afirmativ la întrebarea: „Poate în principiu o situ¬ 
aţie arhică să derive dintr-una anarhică?" 

Aceasta înseamnă că Locke porneşte de la următoarele premise 
implicite: există cel puţin o situaţie arhică superioară oricărei situaţii 
anarhice; în consecinţă, singurul lucru care trebuie arătat este modul în 
care respectiva situaţie arhică derivă din anarhie. 

A postula că există o situaţie arhică superioară oricărei situaţii anarhice 
înseamnă a prejudeca. înseamnă a pretinde din capul locului şi fără 
argumente că o situaţie arhică este preferabilă anarhiei. 

O a doua obiecţie care poate fi adusă argumentului arhic lockean se 
referă la naturalismul acestuia. Locke postulează existenţa unei legi fun¬ 
damentale a naturii, independentă de orice convenţie umană şi de orice 
circumstanţă istorică. 

Obiecţii la adresa acestui tip de gîndire sînt multe. Cum poate fi 
recunoscută o lege fundamentală a naturii atîta vreme cît doi filozofi o 
formulează diferit? De unde ştim, în acest caz, că avem de-a face cu o 
lege naturală şi nu cu o convenţie impusă de un gînditor sau altul? Dar 
chiar dacă am fi siguri că am descoperit într-adevăr o lege naturală, în 
ce măsură este această lege capabilă să ne determine comportamentul 
moral? Mai mult, dacă legile naturale sînt descriptive, în sensul că 
descriu anumite regularităţi şi astfel nu pot fi încălcate (pentru că dacă 
ar putea fi încălcate am avea de-a face cu legi false, care descriu regu¬ 
larităţi aparente), cum putem concepe o lege naturală normativă, care 
poate fi încălcată deoarece ea doar încearcă să impună anumite regu¬ 
larităţi? 

Locke nu răspunde la nici una din aceste întrebări. Pentru el, con¬ 
ceptul de lege fundamentală a naturii ca lege normativă în plan moral 
pare neproblematic. Cum însă conceptul respectiv este, după cum am 
văzut, discutabil din punct de vedere teoretic, un argument arhic înte¬ 
meiat pe un astfel de concept nu poate fi decît discutabil. 

în fine, o a treia obiecţie adresată argumentului elaborat de Locke se 
referă la contractualismul acestuia. Perspectiva contractualistă are sens 
doar atunci cînd încercăm să explicăm formarea unei asociaţii. în acest 
caz, putem să vorbim despre un contract de asociere. De aceea, nu 
putem aplica teoriile contractualiste la nivelul societăţii ca întreg decît 
dacă definim societatea fie ca pe o asociaţie unică, fie ca pe o asociaţie 
de asociaţii. 

t 

Locke pare să definească societatea ca pe o asociaţie unică, ai cărei 
membri devin toţi indivizii existenţi în starea naturală. De aceea, din 
punctul său de vedere, trebuie să existe cel puţin acel contract care să 
stabilească modul de conducere a societăţii. Dar este oare societatea o 
asociaţie? 


Argumentul proprietăţii 


Locke discută problema proprietăţii în capitolul 5 din Al doilea tra¬ 
tat. El caută să justifice proprietatea privată — mai exact, să răspundă 

la întrebarea: „Cum poate exista proprietate privată în condiţiile în care 
Dumnezeu, creator al Pămîntului, l-a oferit pe acesta lui Adam şi 
urmaşilor lui?" Acest mod de a pune problema este comun secolului al 
XVII-lea. Existenţa proprietăţii private părea să contravină ideii creştine 
potrivit căreia oamenii sînt cu toţii moştenitori ai creaţiei divine şi au 
deci un drept comun asupra acestei creaţii. Intenţia lui Locke este aceea 
de a arăta că proprietatea privată nu contravine ideii creştine a moştenirii 
comune. 

Locke începe prin a admite că Dumnezeu a oferit tuturor oamenilor 
Pămîntul şi fructele acestuia. Cu alte cuvinte, oamenii posedă în comun 
pămîntul şi toate produsele naturale create de El. 

Mai mult, fiecare om este îndreptăţit să îşi însuşească din proprietatea 
comună acea parte care îi este necesară pentru a supravieţui. Spre a-şi 
însuşi această parte, nimeni nu are nevoie de acordul celorlalţi deoarece, 
pînă ar obţine acordul tuturor, cel în cauză ar muri de foame. Legea fun¬ 
damentală a naturii, care prevede conservarea tuturor oamenilor şi a 
fiecărui om în parte, garantează astfel fiecăruia o minimă proprietate indi¬ 
viduală asupra bunurilor care, iniţial, se aflau în proprietate comună. 
Locke adaugă acestui drept minimal de proprietate privată un altul, 
considerat de la sine înţeles: dreptul fiecărui om de a fi proprietarul 
propriului său trup. 

In fine, Locke admite şi un al treilea drept de proprietate individu¬ 
ală, anume dreptul fiecărui om de a fi proprietarul produselor muncii 
sale. In ultimă instanţă, dreptul individual de proprietate derivă din 
capacitatea fiecăruia de a prelucra bunurile naturale aflate în posesie 
comună. 

Nimeni nu este proprietarul bunurilor naturale, neprelucrate. Acestea 
sînt bunuri ale tuturor. Calitatea de proprietar particular le este recunos¬ 
cută doar acelora care prelucrează bunurile naturale, transformîndu-le 
prin munca lor în ceva diferit. Din punctul de vedere al lui Locke, pro¬ 
prietarul nu este definit ca un deţinător de bunuri, ci ca un producător 
de bunuri. Chiar şi vînătorul sau culegătorul primitiv devine proprietarul 
hranei sale prin prelucrarea unor bunuri naturale. 

Locke operează, aşadar, cu două categorii de bunuri: bunuri natu¬ 
rale şi bunuri prelucrate. Bunurile naturale sînt comune tuturor oame¬ 
nilor. Bunurile prelucrate, în schimb, sînt proprietatea particulară a celor 
care le-au prelucrat. Bunurile naturale tind să devină, în mod inevitabil, 
bunuri prelucrate, datorită legii fundamentale a naturii, care prevede con¬ 
servarea fiecărui individ uman. 

Care sînt totuşi limitele proprietăţii private? Care este cantitatea 
legitimă de bunuri naturale pe care un om şi-o poate însuşi prin prelu¬ 
crare? Din punctul de vedere al lui Locke, limitele proprietăţii private 
derivă logic din legea fundamentală a naturii. Astfel, nimeni nu îşi poate 
însuşi o cantitate de bunuri atît de mare încît să pericliteze subzistenţa 
celorlalţi. Pe de altă parte, nimeni nu îşi poate însuşi o cantitate de 
bunuri mai mare decît poate folosi, pentru că astfel bunurile nefolosite 

se vor distruge, iar Dumnezeu nu permite ca oamenii să risipească sau 
să distrugă bunurile naturale create de El. In fine, nimeni nu îşi poate 
însuşi bunuri naturale pe care nu le prelucrează. Altfel spus, fiecare îşi 
poate însuşi numai acea cantitate de bunuri naturale pe care o poate pre¬ 
lucra. 

Aceste limite, care generează o economie de subzistenţă, cu mici pro¬ 
prietăţi particulare aproximativ egale între ele, sînt depăşite o dată cu 
apariţia banilor. Locke consideră că oamenii introduc moneda ca element 
de schimb încă din starea naturală. El face această presupunere pentru 
a sugera valoarea economică, şi nu cea politica a banilor. Apariţia bani¬ 
lor într-o lume prepolitică implică faptul că acestora nu li se poate con¬ 
feri nici o valoare politică, rostul existenţei lor fiind unul strict economic. 

Introducerea banilor are ca efect transformarea economiei de sub¬ 
zistenţă într-o economie a schimburilor intensive, care generează in¬ 
egalităţi materiale. în calitate de bunuri care nu se deteriorează, banii 
pot fi deţinuţi în orice cantitate, fiind astfel transgresată limita potrivit 
căreia nimeni nu poate deţine o cantitate de bunuri mai mare decît cea 
pe care o poate folosi. 

Pe de altă parte, oricine îşi poate însuşi, o dată cu apariţia banilor, o 
cantitate oricît de mare de bunuri naturale. Chiar dacă astfel se poate 
întîmpla ca unii oameni să nu mai aibă acces la bunurile naturale, ei vor 
avea acces, prin comerţ, la bunurile prelucrate a căror cantitate va fi cu 
mult mai mare. 

în fine, limita potrivit căreia nimeni nu îşi poate însuşi decît acea can¬ 
titate de bunuri naturale pe care o poate prelucra este şi ea transgresată. 
O dată cu apariţia banilor, fiecare poate cumpăra forţa de muncă a altor 
oameni, sporindu-şi astfel capacitatea de a prelucra bunuri naturale şi 
deci putîndu-şi însuşi o cantitate mai mare de astfel de bunuri. 

Prin toate aceste elemente, Locke poate fi considerat un precursor al 
lui Adam Smith. în acelaşi timp, el poate fi considerat şi un precursor 
al acelor gînditori politici de orientare liberală care susţin că egalitatea 
în faţa legii conduce la apariţia de inegalităţi materiale şi că nu putem 
menţine un regim al domniei legii decît cu condiţia ca instituţiile politice 
să nu intervină pentru a limita sau pentru a anula aceste inegalităţi 
materiale. Am atins astfel un aspect legat de limitele puterii politice 
care va fi tratat mai pe larg în secţiunea următoare. 


Argumentul puterii limitate 

Este util să ne reamintim aici motivele care îi determină pe oameni, 
în viziunea lui Locke, să părăsească starea naturală pentru a se organiza 
într-un stat. în linii mari, aceste motive ţin de inexistenţa unei interpretări 
univoce a legilor naturale şi de incapacitatea oamenilor de a aplica 

aceste legi într-o manieră obiectivă. Organizarea statală apare pentru a 
evita astfel de inconveniente. 

De aceea, scopul în vederea căruia se constituie statul precizează şi 
limitele puterii politice. înainte însă de a enumera aceste limite, trebuie 
să mai adaug un lucru. Prin „putere politică" înţeleg în primul rînd 
puterea legislativă, pe care Locke o consideră puterea supremă în stat. 
Toate celelalte puteri ale statului sînt, într-un fel sau altul, subordonate 
ei. De aceea, limitele puterii politice sînt, înainte de orice, limite ale 
puterii legislative. Locke pune în evidentă patru limite ale acestei puteri 
(§§135-141). 

în primul rînd, puterea legislativă nu poate decide într-o manieră arbi¬ 
trară asupra vieţilor şi averilor oamenilor. Apariţia puterilor statului şi 
a instituţiilor prin care aceste puteri sînt exercitate nu presupune în nici 
un fel anularea legilor naturale. Dimpotrivă, aceste instituţii au drept 
scop tocmai precizarea cît mai limpede şi aplicarea cît mai imparţială a 
legilor naturale, care sînt reguli eterne ale tuturor oamenilor, deci inclusiv 
ale legiuitorilor (§135). Puterea legislativă este astfel limitată la binele 
public. 

în al doilea rînd, puterea legislativă nu poate fi exercitată prin decrete 
arbitrare. Parlamentul este obligat să promulge legi care să fie cunos¬ 
cute de toţi şi care să fie aplicate tuturor în aceeaşi măsură şi în acelaşi 
mod. 

în al treilea rînd, puterea legislativă nu poate decide să-şi însuşească, 
în întregime sau în parte, proprietatea cuiva fără consimţămîntul aces¬ 
tuia. Această limită are două înţelesuri. Pe de o parte, ea se referă la 
reglementarea proprietăţii private. Din acest punct de vedere, rostul 
puterii legislative este acela de a preciza şi de a garanta drepturile de 
proprietate. O dată stabilite aceste drepturi, ele nu mai pot fi încălcate 
de nimeni, aşadar nici de către legiuitori. 

Pe de altă parte, limita menţionată se referă la sistemul de taxe. Locke 
admite că funcţionarea eficientă a instituţiilor statului implică anumite 
cheltuieli. Aceste cheltuieli nu pot fi acoperite decît prin prelevarea de 
taxe, modalitate prin care instituţiile statului îşi însuşesc o parte din 
veniturile cetăţenilor. Dar nici o taxă nu poate fi impusă fără con¬ 
simţămîntul celor care renunţă astfel la o parte din proprietatea lor. 

Acordul cu privire la instituirea unei taxe poate fi dat direct de către 
cetăţeni sau indirect, prin intermediul reprezentanţilor acestora în 
Parlament. în ambele cazuri, Locke invocă pentru obţinerea acordului 
regula majorităţii. I-am putea, fără îndoială, imputa lui Locke credinţa 
sa în onorabilitatea majorităţii, în capacitatea acesteia de a decide întot¬ 
deauna corect. Să nu uităm însă că, la vremea respectivă, problema care 
trebuia rezolvată ţinea de incapacitatea majorităţii de a-şi exprima voinţa 
politică şi nu de eventualul comportament tiranic al acesteia. 

în fine, în al patrulea rînd, legislativul nu poate decide să transfere 
în alte mîini puterea de a da legi. Cu alte cuvinte, rostul puterii legisla- 

tive este acela de a crea legi şi nu legiuitori. Comunitatea nu transferă 
statului puterea de a stabili şi de a executa legi, ci numai dreptul de a 
folosi această putere. Ori de cîte ori statul abuzează de acest drept, 
comunitatea îl poate retrage. 


Argumentul rebeliunii 

Din cele spuse pînă acum rezultă că, în anumite condiţii, cetăţenii sînt 
îndreptăţiţi să se opună autorităţii, inclusiv prin mijloace violente. în mod 
obişnuit, noi numim „rebeliune" această opoziţie violentă a cetăţenilor 
faţă de autoritate. 

Locke afirmă însă că adevăratul rebel este, în acest caz, statul însuşi, 
care s-a întors împotriva propriilor cetăţeni prin aceea că a transgresat 
limitele puterii cu care a fost învestit (§226). Statul este necesar pentru 
a evita inconvenientele existente în starea naturală. El este învestit cu 
dreptul de a folosi puterea comunităţii tocmai în scopul de a preciza cît 
mai limpede şi de a aplica într-o manieră cît mai impersonală legile 
naturale. 

Atunci cînd statul abuzează de dreptul cu care a fost învestit, el 
devine practic o entitate individuală aidoma celorlalţi indivizi existenţi 
în starea naturală. Aceasta pentru că, fără să mai depindă de comuni¬ 
tate, el confiscă puterea indivizilor de a executa legile naturale. Astfel, 
deşi statul ca entitate continuă să existe, comportamentul său generează 
o situaţie anarhică. Această situaţie anarhică este una moralmente inac¬ 
ceptabilă, întrucît statul îi agresează pe ceilalţi indivizi existenţi în starea 
naturală. Cu alte cuvinte, comportamentul arbitrar al statului îi readuce 
pe oameni în starea de război. Şi cum „revenirea la starea de război" este 
sensul etimologic exact al verbului latin rebellare, rezultă că, vorbind în 
termeni stricţi, statul este adevăratul rebel. 

Astfel, opoziţia violentă a cetăţenilor faţă de autoritatea arbitrară a 
statului nu poate fi numită propriu-zis o rebeliune ci, dimpotrivă, o ten¬ 
tativă de a pune capăt rebeliunii, de a reintra în legalitate. Locke iden¬ 
tifică patru temeiuri pe baza cărora cetăţenii sînt îndreptăţiţi să se opună, 
fie şi violent, autorităţii statului. 

în primul rînd, cetăţenii sînt îndreptăţiţi să adopte un comporta¬ 
ment ostil faţă de stat ori de cîte ori acesta încetează să mai respecte şi 
să mai aplice legile naturale. Locke precizează însă că un astfel de com¬ 
portament este justificat numai în cazul în care guvernanţii comit erori 
majore (voite sau nu) în aplicarea legilor naturale (§225). Această pre¬ 
cizare poate avea ca efect paradoxal apariţia de neclarităţi. De exemplu, 
în anumite situaţii devine greu de stabilit dacă o încălcare de către 
guvernanţi a unei legi naturale reprezintă sau nu o eroare majoră. 

în al doilea rînd, cetăţenii sînt îndreptăţiţi să se opună violent guver¬ 
nanţilor ori de cîte ori aceştia încetează să mai promoveze binele public 
(§131). 

în al treilea rînd, opoziţia faţă de guvernanţi este justificată atunci 
cînd aceştia decid să păstreze puterea chiar şi în cazul în care au pierdut 
sprijinul majorităţii (§149). Locke îşi reafirmă astfel punctul de vedere 
conform căruia majoritatea este cea care decide, în ultimă instanţă, 
modul de acţiune al autorităţii politice. 

în fine, în al patrulea rînd, opoziţia faţă de guvernanţi este justifi¬ 
cată atunci cînd aceştia încetează să mai respecte legile pozitive pe care 
le promulgă (§136, §200, §202). Cu alte cuvinte, în cazul în care guver¬ 
nanţii se pun ei înşişi în afara legii, cetăţenii sînt îndreptăţiţi să acţioneze 
pentru a stabili legalitatea. 

Argumentul lockean al rebeliunii depinde, ca şi celelalte argumente 
elaborate în Al doilea tratat, de viziunea naturalistă adoptată de Locke. 
însă, dincolo de această limită, el conţine o serie de sugestii demne de 
luat în seamă. 

în primul rînd, argumentul rebeliunii implică faptul că existenţa 
statului este o condiţie necesară, dar nu şi suficientă a unei situaţii 
arhice. Cu alte cuvinte, simpla existenţă a statului nu este suficientă 
pentru a ne ajuta să decidem dacă avem de a face sau nu cu o situaţie 
arhică. Din punctul de vedere al lui Locke, există cazuri în care statul 
generează anarhie. 

în sfîrşit, Locke nu ar fi putut elabora argumentul rebeliunii dacă, în 
prealabil, nu ar fi propus o concepţie nuanţată despre anarhie. Faptul 
că el face deosebire între două tipuri de situaţii anarhice este foarte 
important în acest caz. Concepţia despre anarhie a lui Hobbes, de pildă, 
nu-i permite acestuia să elaboreze un argument care să justifice opozi¬ 
ţia violentă a cetăţenilor faţă de stat. Pentru Hobbes, statul nu poate fi 
în nici un fel un generator de anarhie. El apare tocmai pentru a evita 
anarhia. în consecinţă, orice opoziţie violentă faţă de stat nu poate avea 
ca efect decît revenirea la o situaţie nedorită de nimeni. Pentru Locke, 
dimpotrivă, statul poate genera un tip de situaţie anarhică (cel moral¬ 
mente inacceptabil). în acest caz, opoziţia faţă de stat, orice formă ar lua 
ea, este justificată. 

închei aici prezentarea principalelor argumente elaborate de Locke 
în Al doilea tratat. Cititorul poate opta, mai departe, pentru una din cele 
patru lecturi posibile ale textului. Mie nu îmi mai rămîne decît să-i urez 
călătorie spornică în lumea unuia dintre cei mai provocatori filozofi 
politici. 

Notă 

* Trimiterile se fac la paragraf şi nu la pagină. Traducerea citatelor este făcută 

de autorul articolului. 

Niccolo Machiavelli (1469-1527) 
PRINCIPELE (1513) 


Teza croceiană 1 , conform căreia Machiavelli a separat politica de morală, 
descoperind autonomia primeia, stă la baza unei logici a rupturii care 
străbate literatura critică modernă consacrată lui Machiavelli. Nu e 
vorba doar de o ruptură de detaliu, de introducerea unor elemente noi, 
de contribuţia, într-un anumit sens si alături de alţi factori, la erodarea 
unei tradiţii ce urmează să fie încet înlocuită. Este vorba de o ruptură 
radicală, care dă naştere unui nou domeniu al cunoaşterii şi acţiunii 
umane: politica modernă, obiect al unei noi ştiinţe politice bazate pe 
metoda inductivă proprie lui Machiavelli, pereche a ştiinţelor naturale 
experimentale (Cassirer 1993: 164-180). Sau, dintr-o perspectivă care 
duce retorica rupturii pînă la ultimele ei consecinţe, de o separare a 
două moralităţi diferite, una care dispreţuieşte şi neglijează, cealaltă 
care include şi cultivă scopurile politice ale comunităţilor umane. 2 

Această din urmă teză, care propune inaugurarea de către Machiavelli 
nu a separării sferei politice de cea morală, ci a distincţiei între două uni¬ 
versuri morale diferite, este menită să evite sau să atenueze întrucîtva 
ceea ce sugerează teza lui Croce, anume faptul că, după Machiavelli, 
politica îşi pierde respectabilitatea şi se încarcă cu o conotaţie peiorativă. 
Lungul şir de luări de poziţie „antimachiavelice", care au însoţit istoria 
postumă a scrierilor secretarului florentin încă din vremea circulaţiei lor 
manuscrise, apare ca o sancţiune a acestui fapt. 

Identificînd politica cu o sumă de manevre necurate, machiavelis¬ 
mul vulgar a proiectat asupra lui Machiavelli o responsabilitate fonda¬ 
toare care nu se confirmă decît în parte. Chiar fără să privilegieze în mod 
programatic teza contrară, cea a identităţii dintre Machiavelli şi mediul 
său cultural şi a raportului de continuitate polemică pe care-1 are cu 
umanismul, o altă parte a criticii a pus totuşi în lumină faptul că 
Machiavelli nu face excepţie de la contextul lingvistic şi literar floren¬ 
tin (italian, în general), care a manifestat, pînă la sfîrşitul secolului al 
XVI-lea, o consecventă reticenţă faţă de cuvîntul „politică", folosit mult 
mai rar decît ne-am fi aşteptat şi cu un sens care nu leza cîtuşi de puţin 
tradiţia aristoteliciană a binelui comun ca finalitate a organizării politice 
a comunităţilor umane (în general, „politic" era sinonim cu „civil") 3 . 

Temelia politicii modeme şi problematicul machiavelism: iată cel 
puţin două teme care ne îndreptăţesc să considerăm că scrierile lui Ma- 

chiavelli ( Principele cu deosebire) au o actualitate de care este greu să 
nu se ţină seama, chiar în cadrul unei cercetări care s-ar vrea „senine" 
şi care şi-ar limita cu stricteţe obiectul la un trecut considerat în el în¬ 
suşi departe de orice implicaţie prezentă. 


Contextul istoric al redactării Principelui. 

Cîteva date biografice 

Deşi redactat în 1513, Principele a văzut pentru prima oară lumina ti¬ 
parului în 1532, la Roma (precedat de Discursurile asupra primei decade a 
lui Titus Livius, apărute cu un an înainte), fiind editat de Antonio Bla- 
do, viitor tipograf oficial al Camerei apostolice şi posesor al privilegiului 
exclusivităţii asupra tipăririi scrierilor lui Machiavelli, acordat de papa 
Clement al VlI-lea în anul 1531. Cîteva luni mai tîrziu, apare şi ediţia 
florentină a Principelui, la tipografia familiei Giunti, care, cu mai bine 
de zece ani în urmă, publicase singura lucrare a lui Machiavelli apărută 
antum, ânume Arta războiului (1521). 

în 1513, Machiavelli îşi trăieşte dificil îndepărtarea de la cancelarie, 
după căderea republicii florentine şi revenirea Medicilor. Reputaţia sa 
de om de încredere al lui Piero Soderini, conducătorul republicii floren¬ 
tine în calitate de gonfalonier de justiţie pe viaţă, i-a adus, în noile îm¬ 
prejurări, eliberarea din funcţiile pe care le îndeplinea la cea de-a doua 
cancelarie şi la Consiliul Celor Zece, interdicţia de a mai pune piciorul 
în Palazzo Vecchio, precum şi o amendă şi domiciliul forţat în teritoriul 
florentin timp de un an. Presupus participant la o conspiraţie împotriva 
noului regim, el este arestat, fiind însă eliberat după cîteva luni, cu 
prilejul amnistiei declarate de Leon al X-lea (un Medici) la alegerea sa 
ca papă. 

în faimoasa lui scrisoare către Francesco Vettori, fostul său coleg de 
ambasadă pe lingă împăratul Maximilian (în 1507), Machiavelli îşi de¬ 
scrie domiciliul forţat la Sânt' Andrea în Percussina. Amărăciunea prici¬ 
nuită de lipsa unei îndeletniciri publice este atenuată prin studiu, dar 
Machiavelli nu va înceta să lucreze întru revenirea sa, sub o formă sau 
alta, în serviciul cetăţii, guvernate acum de Medici. Această scrisoare către 
Vettori (care, ca reprezentant al Florenţei la Roma şi om de încredere în 
ochii noului regim, putea interveni pe lîngă papa Leon al X-lea în 
favoarea prietenului său) este foarte importantă, întrucît ne dezvăluie 
starea de spirit care a dus la compunerea Principelui. Este totodată primul 
document în care Machiavelli pomeneşte de existenţa acestui mic tratat, 
unde, după spusele sale, discută despre „ce este un principat, de cîte 
feluri sînt principatele, cum se cuceresc, cum se conservă, de ce sînt 
pierdute". El intenţiona să-i dedice lucrarea lui Giuliano de Medici, unul 
din fiii lui Lorenzo Magnificul, care, împreună cu fratele său, papa Leon 
al X-lea, şi cu nepotul lor, Lorenzo, guverna practic Florenţa după rein- 

stalarea Medicilor în 1512. După moartea lui Giuliano de Medici, în 
1516, Principele este dedicat lui Lorenzo, viitor duce de Urbino, fiu al lui 
Piero de Medici şi nepot al lui Lorenzo Magnificul. El este cel care va 
reprezenta familia la Florenţa, şi care va guverna efectiv oraşul pînă la 
moartea sa, în 1519, controlînd instituţiile republicane prin manipularea 
sistemului electoral şi promovarea persoanelor fidele. 

Machiavelli intrase în serviciul republicii florentine în anul 1498, 
fiind ales de Marele Consiliu în postul de secretar al celei de-a doua can¬ 
celarii. Relaţia sa personală cu gonfalonierul Piero Soderini şi încrederea 
de care se bucura din partea acestuia i-au permis lui Machiavelli să par¬ 
ticipe la viaţa politică a cetăţii, însă nu acolo unde se lua decizia politică, 
ci acolo unde ea era pregătită. 

Machiavelli este martorul unei serii de mutaţii ale regimului politic 
din Florenţa, care a pus la grea încercare creativitatea politică a con¬ 
temporanilor săi. Invadarea Italiei de către francezi, în 1499, va căpăta, 
în reflecţia istorico-politică a secolului al XVI-lea, o valoare de prag. Ea 
deschide o epocă de războaie şi de schimbări rapide şi avertizează asu¬ 
pra slăbiciunii politice şi militare a statelor italiene. La Florenţa, ea pune 
capăt sistemului mediceean de dominare personală în cadrul unor insti¬ 
tuţii de tip republican, instituit de Cosimo cel Bătrîn şi perpetuat sub 
descendenţii săi, şi aduce, pentru optsprezece ani, guvernarea republi¬ 
cană, unde gonfalonieratul pe viaţă este contrabalansat de existenţa 
Marelui Consiliu, care asigura cea mai largă participare la treburile pu¬ 
blice pe care o cunoscuse vreodată Florenţa. Medicii, reveniţi în 1512, 
se retrag în 1527, lăsînd din nou loc republicii, de data aceasta pentru 
numai trei ani. Din 1530, sub tutelă imperială, regimul Florenţei ia defi¬ 
nitiv calea principatului. Succesiunea de regimuri este întretăiată de 
momente de recrudescenţă ale discursului de criză şi ale profetismului 
politico-religios. 

Toate aceste schimbări mobilizează conştiinţele oamenilor vremii, 
iar reflecţia politică, supusă probei istoriei, este în continuă mişcare. 
Principele lui Machiavelli, ca şi celelalte scrieri ale sale, este, în felul său, 
o reacţie şi un răspuns la această stare de criză. în aceste condiţii, este 
firesc să ne întrebăm care sînt motivele pentru care, deşi a plecat de la 
idei şi tendinţe comune în vremea sa, Machiavelli a reuşit totuşi să ela¬ 
boreze o sinteză de interes permanent. 


Structura şi conţinutul Principelui. 

Probleme controversate 

Principele debutează cu dedicaţia către Lorenzo de Medici, în care, din¬ 
colo de procedeul obişnuit prin care intenţionează să capteze bună¬ 
voinţa destinatarului, Machiavelli dezvăluie, de fapt, ceea ce a stat la 
baza cărţii sale: experienţa lucrurilor moderne şi cunoaşterea celor an- 

tice printr-o lectură asiduă. Reverenţa cuvenită ilustrului său destinatar 
este dublată de un abia ascuns orgoliu. Examinîndu-şi propria poziţie, 
Machiavelli consideră că este îndreptăţit să trateze despre natura prin¬ 
cipilor, întrucît faptul de a nu se număra printre egalii lor îi conferă dis¬ 
tanţa necesară pentru a-i înţelege. El inaugurează totodată, în această 
dedicaţie, o atitudine ale cărei semne vor reapărea pe parcursul lucrării, 
anume aceea de a-şi asuma în mod declarat o poziţie polemică în raport 
cu predecesorii săi (ea se regăseşte, de exemplu, în capitolul al 15-lea, 
unde Machiavelli promovează verită effettuale ca principiu al expunerii 
sale, opunîndu-se astfel în mod explicit acelor autori de tratate politice 
care l-au precedat şi care au imaginat cetăţi ce n-au existat niciodată în 
realitate). 

Primele unsprezece capitole ale Principelui tratează despre diversele 
tipuri de principate, cu accent pe principatele noi. Capitolele 12-14 sînt 
rezervate metodelor ofensive şi defensive de cucerire şi de conservare 
a principatelor noi. Următorul grup de capitole (15-23) este axat pe ca¬ 
lităţile personale ale unui principe şi pe căile pe care acesta trebuie să 
le adopte pentru a-şi organiza în mod eficient relaţiile cu supuşii şi cu 
aliaţii săi. Capitolele 24 şi 25 analizează cauzele slăbiciunii principilor 
italieni şi pun problema raportului dintre virtii şi fortuna. în sfîrşit, în 
ultimul capitol, Machiavelli arată cum sînt reunite condiţiile pentru ca 
un principe nou, cu calităţi apropiate de modelul descris de el în cu¬ 
prinsul lucrării, să încerce să pună în practică, cu şanse de reuşită, pro¬ 
gramul de renaştere a Italiei. 

Primele două capitole îi sînt de ajuns lui Machiavelli pentru a cir¬ 
cumscrie subiectul micului său tratat. El începe prin a fixa termenii a 
trei probleme majore: definiţia (sau una dintre definiţiile) lui stato ca 
dominio , putere, autoritate asupra oamenilor, distincţia între principat 
şi republică, precum şi distincţia, în cazul principatelor, între cele eredi¬ 
tare şi cele noi. Apoi precizează că lasă deoparte republicile, fiindcă ele 
au făcut obiectul altei scrieri a sa (posibilă aluzie la Discursuri) şi expe¬ 
diază în cîteva cuvinte problema principatelor ereditare, a căror con¬ 
servare nu i se pare că presupune o dificultate deosebită. Cu capitolul 
al 3-lea, intrăm astfel în ceea ce constituie indiscutabil adevăratul subiect 
al Principelui, anume problema cuceririi şi păstrării principatelor noi. 

în linii mari, după calea de a ajunge la putere a fondatorului lor, 
principatele noi se clasifică după cum urmează. O primă distincţie este 
aceea între principatele mixte şi cele complet noi. Primele (discutate în 
capitolele 3-5) sînt state care se adaugă la cele pe care principele le 
posedă deja. Ele pot aparţine aceleiaşi regiuni şi avea aceeaşi limbă cu 
acestea din urmă (în acest caz, o dată ce vechea dinastie a fost definitiv 
înlăturată şi starea de lucruri existentă menajată prin neintroducerea de 
legi sau de impozite noi, ele pot fi uşor păstrate), sau se pot afla în teri¬ 
torii cu limbă, instituţii şi cutume diferite (şi atunci, pentru a le păstra, 
este necesar ca principele să adopte una dintre soluţiile următoare: să 

se instaleze personal în teritoriul cucerit, să întemeieze colonii, sau să 
închidă statului cucerit orice ieşire, prin încheierea de alianţe cu vecinii 
lui mai puţini puternici). în acest capitol (al 3-lea), Machiavelli subliniază 
caracterul natural al dorinţei de cucerire ( acquistare ), scoţînd din sfera 
blamului moral acele întreprinderi ofensive bazate pe o bună apreciere 
a propriilor forţe şi a şanselor de succes. 

în speranţa de a se menţine cît mai aproape de situaţiile reale, 
Machiavelli îşi complică mereu modelul prin introducerea de subdi¬ 
viziuni suplimentare. Astfel, tratamentul ce trebuie aplicat acestor state 
cucerite, aflate în teritorii cu alte caracteristici etno-culturale, diferă du¬ 
pă cum, înainte de a fi cucerite, ele aveau un regim despotic sau unul 
de libertate (aici Machiavelli consideră oportun să discute despre dife¬ 
renţele care există între un stat de tipul Imperiului Otoman şi unul de 
tipul Franţei: aceste consideraţii fac obiectul capitolului al 4-lea). Primele 
se cuceresc greu, în schimb se conservă uşor, în vreme ce ultimele nu se 
pot păstra decît cu preţul unor acţiuni deosebite: cuceritorul este obligat 
ori să le distrugă, ori să-şi stabilească reşedinţa în interiorul lor, ori, 
dacă nu este capabil să facă nici unul din aceste lucruri, să le lase să se 
conducă după propriile lor legi, mulţumindu-se să le pretindă o con¬ 
tribuţie financiară (capitolul 5). 

Principatele complet noi (discutate în capitolele 6-9) se cuceresc fie 
prin forţe şi virtit proprii (capitolul 6), fie folosind forţele militare ale altora 
şi ajutorul fortunei, fie prin crime şi fărădelegi, fie, în sfîrşit, se pot înte¬ 
meia prin ascensiunea la putere cu ajutorul concetăţenilor, şi atunci este 
vorba de „principat civil". 

Capitolele 6, 7 şi 25 trebuie analizate împreună pentru că, pe lîngă 
faptul că au o continuitate logică (tratează despre raportul dintre virtii 
şi fortuna şi despre puterea fortunei în acţiunile umane), ele pun şi o pro¬ 
blemă de coerenţă. 

In capitolul al 6-lea, Machiavelli prezintă exemplul fondatorilor de 
state sau al reformatorilor care s-au arătat capabili, dotaţi fiind cu o 
virtii excepţională, să o ia înaintea fortunei şi să valorifice ocazia favora¬ 
bilă oferită de aceasta, ajungînd la o putere durabilă. în relaţia dintre 
virtii şi fortuna, care atinge un echilibru, şi acesta instabil, doar în cazul 
oamenilor excepţionali (fondatori sau reformatori majori), virtii este o 
forţă înnăscută, în vreme ce fortuna reprezintă o forţă transcendentă de 
nestăpînit, a cărei influenţă în acţiunile umane este determinantă. Ea nu 
se confundă nici cu Providenţa divină, nici cu ocazia (care este de ordin 
istoric). Nu este o sumă de conjuncturi, pe care omul le poate rearanja 
în vederea succesului, ci un agent superior şi imprevizibil, care ar putea 
influenţa nu numai în rău, ci şi în bine viaţa umană, dacă ar fi „forţat" 
în această ultimă direcţie de către o personalitate dotată cu virtu, la un 
moment favorabil pe care aceasta a fost capabilă să-l sesizeze. 

Fortuna oferă, aşadar, ocazii favorabile, iar unul din semnele prin care 
virtii se face cunoscută este capacitatea de a profita de o asemenea ocazie 

şi de a o transforma în acţiune concretă, reuşită şi durabilă. Pentru a avea 
succes, această acţiune se sprijină în mod obligatoriu pe forţa armată. 
Această observaţie îi dă prilejul lui Machiavelli să facă diferenţa dintre 
profeţii înarmaţi (Moise) şi cei neînarmaţi (Savonarola). Istoria, mai 
îndepărtată sau mai recentă, a arătat că reformarea instituţională radi¬ 
cală a unei cetăţi sau crearea de noi rînduieli politice pentru un popor 
prin mobilizarea profetică nu au sorţi de izbîndă dacă, pe lîngă persu¬ 
asiunea religioasă, nu folosesc şi forţa armată efectivă. 

Pentru ca această relaţie dintre virtii (calitate personală), dublată de 
forţa armată, şi fortuna (forţă oarbă exterioară) care poate oferi occasione 
(de ordin istoric) să fie cît se poate de clară, Machiavelli continuă prin 
a ne arăta ce se întîmplă cînd unul dintre elementele acestei relaţii este 
supradimensionat. Astfel, capitolul al 7-lea este mai degrabă istoria 
unui contraexemplu, acela al lui Cesare Borgia. Acest lucru ar putea să 
ne mire, întrucît unul din capetele de acuzare împotriva lui Machiavelli 
a fost întotdeauna pretinsa apologie a fărădelegilor lui Cesare Borgia, 
pe care autorul nostru ar face-o în Principele. 

Aşadar, Cesare Borgia, dotat cu o extraordinară virtii, a reuşit să va¬ 
lorifice ocazia pecarei-a procurat-o nu mai puţin extraordinara fortuna 
materializată sub forma poziţiei tatălui său, papa Alexandru al Vl-lea. 
Aceeaşi virtii i-a permis să ia hotărîrile cele mai potrivite pentru a-şi întări 
puterea în statele nou cucerite. însă partea care a revenit fortunei în 
această relaţie a fost atît de mare încît, o dată sursa ei imediată dispă¬ 
rută prin moartea lui Alexandru al Vl-lea, o greşeală a impetuosului duce 
a fost suficientă ca să-l piardă. în ciuda excepţionalei sale virtii, care l-a 
făcut chiar să prevadă consecinţele morţii tatălui său şi să ia măsuri 
pentru a le preveni, el n-a fost totuşi pregătit să facă faţă unei întorsă¬ 
turi nefavorabile a fortunei. 

în capitolul 6, virtu şi fortuna se află într-o relaţie dialectică: succesul 
şi durabilitatea acţiunii sînt mai mari cînd partea care revine valorii 
personale este mai mare, iar cea a fortunei se reduce la a prezenta ocazia. 
Rezultatul poate fi pozitiv, întrucît este de ajuns ca virtii să fie capabilă 
de a profita de această ocazie pentru a avea cîştig de cauză. O virtii 
excepţională poate, aşadar, înfrînge/orfwna, cu condiţia să sesizeze şi să 
valorifice ocazia favorabilă, să se sprijine pe forţa armată şi să con¬ 
solideze poziţia cucerită prin măsuri adecvate. Ceea ce-1 interesează pe 
Machiavelli este durabilitatea statului fondat sau a poziţiei cucerite, faţă 
cu corupţia, cu degradarea în timp generată de schimbarea de neoprit 
a vremurilor, tempi. 

Capitolul 25 rezolvă problema raportului dintre virtii şi fortuna de o 
manieră mai degrabă statică, aproape matematică, şi în orice caz pesi¬ 
mistă. Problema îmbracă forma vechii dezbateri filozofice despre nece¬ 
sitate şi liberul arbitru, iar soluţia propusă de Machiavelli pare să aibă 
(aceasta este concluzia lui) puţini sorţi de izbîndă. Ceea ce părea reali¬ 
zabil din punct de vedere „tehnic" în capitolul al 6-lea, în cazul prin¬ 
cipilor dotaţi cu o virtii excepţională, este sortit eşecului în capitolul 25, 

din cauza incapacităţii naturii umane de a se modela după schimbările 
fortunei. Astfel, Machiavelli încheie discuţia pe marginea acestei proble¬ 
me într-o notă pesimistă. în aceste condiţii, capitolul următor (26), care 
conţine îndemnul la eliberarea Italiei de către barbari (invadatorii de din¬ 
colo de Alpi), pare să fie doar o fantezie inutilă şi dureroasă a unui om 
altfel conştient de faptul că proiectele sale nu vor găsi suportul uman 
necesar pentru a deveni realitate. 

în capitolul 25, fortuna apare ca fiind stăpînă pe jumătate din acţiu¬ 
nile umane, guvernarea celeilalte jumătăţi fiind în puterea oamenilor. 
Influenţa păgubitoare a fortunei poate fi redusă prin acţiune, dar nu 
printr-o acţiune prudentă şi prevenitoare, ci prin impetuozitate şi vio¬ 
lenţă. Dacă natura umană nu este capabilă să se schimbe în ritmul în 
care fortuna schimbă teinpi, ea poate totuşi, alegînd calea ofensivei, să 
evite într-o oarecare măsură efectele devastatoare a\e fortunei. 

Pentru Gennaro Sasso, concluzia lui Machiavelli privind posibili¬ 
tatea oamenilor de a stăpîni/orfwna este pesimistă. Principele fiind o ten¬ 
tativă dramatică de a „salva o marjă suficientă de autonomie pentru virtii " 
(Sasso 1993: 409^46). Leo Strauss consideră însă că Machiavelli ajunge 
la concluzii mai degrabă pozitive, el rezervînd principelui dotat cu o mare 
virtii posibilitatea de „a-şi crea propria ocazie", de a-şi transforma relaţia 
cu natura şi cu necesitatea (deci cu fortuna) prin cunoaşterea lor. 

Machiavelli este de partea impetuozităţii (impetuosită). Respingînd 
explicit pasivitatea, soluţia propusă de el nu cade nicidecum în plasa 
voluntarismului. Luînd în calcul atît elementele variabile (tempi, occa- 
sione...), cît şi pe cele invariabile (neputinţele şi imobilitatea naturii 
umane), Machiavelli încearcă să opună unei dinamici universale oarbe 
o dinamică umană organizată. înseamnă aceasta că Machiavelli este 
realist? Că principele său, capabil să o ia înaintea fortunei şi dotat cu o 
capacitate de previziune ieşită din comun, este mai realist decît principele 
inspirat din idealul de sfinţenie medieval, aşa cum este el prezentat de 
literatura tradiţională? Este Principele lui Machiavelli o operă bazată pe 
realită effetluale, aşa cum singur o prezintă, sau o contrautopie? Este 
Machiavelli încrezător în proiectul lui sau, dimpotrivă, nu-şi face nici 
un fel de iluzie asupra capacităţii naturii umane de a-i conştientiza 
importanţa şi de a-i duce la bun sfîrşit aplicarea? 

Toate aceste întrebări sînt alimentate de ambiguităţile textului lui 
Machiavelli. Un lucru ni se pare însă cert: Machiavelli poate să fie sceptic 
cu privire la capacităţile naturii umane în general, dar textul său se 
adresează unui principe nou dotat cu o virtu excepţională. Machiavelli 
este convins că vremea (tempi) pe care o trăia peninsula la ora redactării 
Principelui oferea ocazia (occasione). Trebuia, aşadar, ca principele în cauză 
să conştientizeze acest lucru şi să acţioneze cu impetuozitate ( impetuosită) 
pentru a învinge fortuna, profitînd de întorsătura ei favorabilă. 

Capitolele 9 şi 11 tratează despre ultimele tipuri de principate noi luate 
în discuţie de Machiavelli, anume cele civile şi cele ecleziastice. în cazul 

ultimelor (statul papal), lucrurile par să fie clare: conservarea lor este 
mai uşoară datorită surplusului de prestigiu de care se bucură principii 
lor, în calitate de oameni ai Bisericii, şi care se traduce printr-un surplus 
de respectabilitate a instituţiilor. 

Principatul civil, în schimb, a făcut obiectul unor controverse legate 
nu numai de natura lui, ci şi de chestiunea coerenţei Principelui şi a pre¬ 
supuselor redactări multiple pe care le-a cunoscut. în general, se poate 
afirma că principatul civil este, din punct de vedere al apariţiei sale, o 
formă consensuală de principat (unde principele este adus la putere de 
o parte a concetăţenilor săi) şi care, din punct de vedere al exerciţiului 
puterii, se caracterizează printr-o guvernare „civilă", bazată pe respectul 
instituţiilor existente, indiferent dacă ele sînt aristocratice sau populare. 
Gennaro Sasso consideră că principatul civil reprezintă, pentru 
Machiavelli, o monarhie temperată de civilită, care este „exerciţiul filo- 
popular al puterii". Chiar dacă principatul civil poate avea şi caracter 
aristocratic (ottimatizio), atunci cînd principele guvernează cu ajutorul 
magistraţilor (per mezzo dei magistraţi), şi are aşadar o poziţie mai vulne¬ 
rabilă, pentru că depinde de alţii, el este în esenţă sortit să se transforme 
în varianta sa puternică, anume în principat civil cu caracter popular 
(popolare), unde principele exercită o autoritate absolută (perse). Aceasta 
este trecerea de la ordinea civilă la cea absolută, despre care Machiavelli 
vorbeşte în ultimul pasaj al capitolului 9, acesta fiind în acelaşi timp 
răspunsul pe care el îl dă problemei tiraniei. Nu este vorba de trecerea 
de la o autoritate civilă la una tiranică, ci de la o autoritate civilă mai 
slabă la una mai puternică. Assolutezza (sau ceea ce autorii antici numeau 
tiranie, conform Discursuri, 1,25) rămîne la Machiavelli în sfera civilului. 
Aşadar, Machiavelli — în lectura lui Sasso — nu-i recomandă principelui 
să devină absolut: a guverna cu ajutorul magistraţilor şi a guverna 
singur sînt două articulaţii interne ale principatului civil (una de orientare 
aristocratică şi una de orientare populară) şi nu exprimă diferenţa dintre 
principatul civil şi tiranie. De altfel, confruntîndu-1 pe Machiavelli cu 
propriile sale surse antice (mai ales cu Polibiu şi cu Xenofon), Sasso 
constată că, pentru Machiavelli, diferenţa (în termeni etici) dintre tiranie 
şi monarhia legitimă (regno, principato) tinde să dispară. 

Acestei perspective, care rezolvă problema principatului civil în 
raport cu definiţia clasică a tiraniei, i-a fost opusă o alta, care raportează 
principatul civil la experienţa istoriei florentine (tipurile de principat civil 
descrise de Machiavelli trimiţînd la forme concrete de guvernare pe 
care le cunoscuse Florenţa ultimelor decenii dinaintea redactării 
Principelui). Astfel, principatul civil este o stare de mijloc între ade¬ 
văratul principat şi adevărata republică, apărută ca rezultat al unei dis- 
funcţionalităţi a instituţiilor republicane, care a făcut ca un cetăţean să 
devină „principe al republicii" cu ajutorul unei părţi a populaţiei. în 
cadrul unei guvernări republicane, un cetăţean, fie că este titularul unei 
magistraturi specifice, ca Soderini, fie că este un cetăţean privat, un 
primus inter pares, care ajunge să controleze magistraturile republicane. 

cum a fost cazul Medicilor, ajunge la o supremaţie care-i permite să 
dirijeze politica statului. Este un tip de guvernare per mezzo dei magis¬ 
traţi, deoarece instituţiile civile nu sînt desfiinţate. Fiind însă o stare de 
mijloc (via del mezzo), adică exact tipul de soluţie politică pe care 
Machiavelli o respinge cu consecvenţă în scrierile sale, este instabil şi 
deci vulnerabil şi, ca atare, condamnat să fie depăşit prin trecerea la 
autoritatea absolută, adică la un principat „adevărat". Este lecţia pe care 
Machiavelli o extrage din eşecul experienţei mediceene de dinainte de 
1494: în Principele, el îi sfătuieşte pe Medici să n-o mai repete. Această 
autoritate absolută la care Machiavelli îl invită pe principele civil să 
„sară" nu este neapărat sinonimă cu o autoritate tiranică. Principatul 
poate rămîne în sfera civilith (adică poate continua să respecte drep¬ 
turile individuale şi colective şi să fie un apărător al justiţiei) chiar dacă 
încetează să mai fie un principato civile. 

După un capitol, al 10-lea, în care Machiavelli prezintă modul în care 
toate principatele noi trebuie să se apere contra duşmanilor externi (con¬ 
tinuitatea lui logică cu capitolul precedent, care se referă la aspecte 
interne, în care se explică principelui civil ce alegeri trebuie să facă în 
interiorul cetăţii, între popolo şi grandi, pentru a-şi asigura poziţia, a făcut 
să se creadă că şi acest capitol al 10-lea viza iniţial tot principatele civile, 
Machiavelli revenind asupra lui, într-o fază secundă a redactării, şi 
schimbîndu-i titlul), urmează două capitole cu subiect militar, în care 
Machiavelli descrie avantajele armatelor proprii în raport cu cele mer¬ 
cenare şi auxiliare. 

Capitolul al 14-lea face legătura cu următorul grup tematic, introdu- 
cînd elemente din sfera calităţilor personale şi a comportamentului unui 
principe şi punînd problema educaţiei sale. Este vorba de o educaţie 
activă (un principe înţelept nu trebuie să se dezintereseze de soarta 
statului său în timp de pace, altfel spus, nu trebuie să devină ozioso, pentru 
că astfel întorsăturile nefavorabile al e fortunei îl vor găsi nepregătit), 
bazată pe practicarea artei militare, pe cunoaşterea geografiei propriului 
teritoriu şi pe lectura istoriei: îndrumări care merg mai degrabă în sensul 
literaturii tradiţionale din genul „oglinda principilor" (Machiavelli face 
referire, de altfel, la Viaţa lui Cyrus cel Bătrîn de Xenofon) şi care nu 
anunţă cu nimic ruptura din capitolul următor. 

Ce este virtîi pentru Machiavelli? Primele consideraţii care se fac de 
obicei în această problemă privesc, pe de-o parte, aspectele umaniste din 
gîndirea lui Machiavelli şi reînvierea concepţiei antice despre virtus şi, 
pe de altă parte, raportul dintre virtu şi morală. Aceste două considera¬ 
ţii deschid la rîndul lor două probleme extrem de controversate, struc¬ 
turale pentru critica operei lui Machiavelli, şi anume problema relaţiei 
dintre Principe şi Discursuri (care trece prin relaţia dintre virtu princiară, 
ce face obiectul primei scrieri, şi virtu populară şi republicană, la care 
se referă cea din urmă) şi problema originalităţii lui Machiavelli (atît la 
nivelul raportului dintre Principe şi literatura tradiţională despre virtuţile 
principilor, căreia lucrarea autorului nostru îi aparţine formal, cît şi la 
nivelul eventualei inventări de către Machiavelli a raţiunii de stat). 

Este, desigur, întemeiată afirmaţia că Machiavelli datorează mult li¬ 
teraturii antice, pe care, în calitate de om al timpului său, cu o educaţie 
umanistă, a cunoscut-o suficient de bine. Psihologia Principelui sugerează 
detaşarea de constrîngerile intelectuale ale raţiunii şi privilegierea noţiu¬ 
nilor de temperament, cmimo, ingegno, fantasia. Se înţelege astfel de ce 
virtu se identifică cu forţa personală, cu energia naturală, nefiind 
nicidecum o virtute bazată pe raţiune şi pe umilinţă. în acest sens, Ma¬ 
chiavelli valorifică moştenirea umanistă, care reaşezase la loc de cinste 
virtuţile active, din perspectiva unei noi psihologii ce acceptă forţele 
emoţionale în viata umană, si se distanta astfel de idealul stoico-crestin 
al supunerii pasiunilor faţă de raţiune. 

J.H. Whitfield este de părere că, deşi la Machiavelli sensurile lui virtu 
sînt multiple, el preia toate sensurile latine (sensul livian, de energie a 
voinţei, de curaj, dar şi cel ciceronian, de perfecţiune morală, opu- 
nîndu-se, ca atare, lui ozio, viltă sau fortuna), inclusiv diferenţa dintre sin¬ 
gularul virtus şi pluralul virtutes (acţiuni sau calităţi bune). Concluzia 
lui Whitfield este că ambiguităţile şi multiplicitatea sensurilor lui virtu 
la Machiavelli nu ne permit să afirmăm că acesta ar fi autorul unei doc¬ 
trine a virtuţii, nici că ar fi ignorat sensul moral al acesteia din urmă. 4 

Machiavelli a privilegiat sensul lui virtu ca energie, forţă legată de 
război, de cucerire, de întemeiere şi de reînnoire. Cu toate acestea, suc¬ 
cesul politic nu constă numai în cucerirea unei puteri cu ajutorul armelor 
proprii şi al fortunei favorabile (buone armi şi buona fortuna), ci şi în con¬ 
servarea ei prin crearea instituţiilor necesare (buone leggi). Momentul 
cuceririi şi supunerea acesteia la proba timpului şi a schimbărilor for¬ 
tunei printr-o artă de a guverna adecvată reprezintă două articulaţii 
inseparabile ale aceleiaşi acţiuni politice. Virtu este dublată de virtuţi care 
asigură succesul relaţiei dintre virtu şi fortuna (complicată la rîndul ei 
de necesitatea înscrisă în natura umană) la nivelul conservării rezultatelor 
ei. Conţinutul etico-politic al virtuţilor principelui este regîndit în funcţie 
de exigenţele acestei conservări. în capitolul al 15-lea din Principele, 
Machiavelli ia distanţă faţă de idealul de perfecţiune etică vehiculat de 
literatura medievală şi umanistă din genuî „oglinda principelui", inver- 
sînd apoi, în capitolele care urmează, valoarea în plan politic a virtuţilor 
pretinse în mod tradiţional principelui: libertatea sau generozitatea 
(capitolul 16), bunătatea sau capacitatea de a arăta compasiune (capi¬ 
tolul 17), bună credinţă şi respectarea promisiunilor (capitolul 18). 

Capitolul al 18-lea dă o formă fără echivoc antropologiei lui Ma¬ 
chiavelli: o antropologie neîndurătoare cu o natură umană iremediabil 
înclinată spre rău, temătoare, lipsită de flexibilitate şi neajutorată în faţa 
loviturilor fortunei. Afirmaţia că principele trebuie să ştie să folosească 
în egală măsură şi înclinaţiile naturii umane, dar şi pe cele ale fiarelor, 
este în totală contradicţie cu concepţia creştină conform căreia Dumnezeu 
a înnobilat natura umană, creînd-o după chipul şi asemănarea Sa, şi a 
dotat-o cu raţiune ca semn al superiorităţii sale faţă de animale. 

Capitolele 16-23 tratează despre comportamentul individual al unui 
principe şi despre strategiile prin care el îşi poate asigura o poziţie con¬ 
fortabilă în mijlocul supuşilor săi de toate categoriile. Grija sa principală 
trebuie să fie aceea de a fugi de ura şi de dispreţul celorlalţi. Programul 
lui Machiavelli este, din punct de vedere moral, unul minimal: exi¬ 
genţele sale nu merg în sensul unei exemplarităţi princiare pozitive, ca 
în literatura tradiţională (unde principelui i se cerea să facă în mod 
efectiv acţiuni virtuoase şi să posede calităţi, pentru a deveni demn de 
a se oferi spre imitare celor guvernaţi de el şi a-şi îndreptăţi astfel pre¬ 
tenţia la supunere din partea lor), ci definesc acţiunile de care un prin¬ 
cipe trebuie să se ferească pentru a nu-şi pune în pericol poziţia (unui 
principe îi sînt permise toate acţiunile, bune sau rele, inclusiv aceea de 
a-i face pe ceilalţi să creadă că posedă calităţi, mai puţin acele acţiuni 
care periclitează soarta statului şi a puterii sale). Astfel, deşi Machiavelli 
scrie pe fondul achiziţiilor teoretice ale literaturii politice umaniste, care 
a accentuat virtuţile practice, specific politice, ale principelui în cadrul 
panopliei de virtuţi vehiculate de oglinzile principilor, el operează o 
ruptură faţă de concepţia după care idealul uman şi cel princiar (politic) 
coincid, concepţie comună literaturii medievale şi celei umaniste, 
deschizînd posibilitatea unei virtuţi politice neetice. 5 

Capitolul al 8-lea al Principelui, care descrie cazul celor care au ajuns 
la putere prin fărădelegi (ca Agatocles, tiran al Siracusei), ilustrează 
poate cel mai bine ambiguitatea morală a virtuţii la Machiavelli. Pe de-o 
parte, el face explicit diferenţă între crimă şi virtii (spunînd că nu se poate 
numi virtii faptul de a-ţi omorî concetăţenii), dar, pe de altă parte, este 
destul de echivoc asupra atitudinii sale faţă de acţiunile lui Agatocles. 
Virtii la Machiavelli tolerează crima? Sînt aceste pasaje o încercare dea 
distinge sfera virtuţii de cea a crimei sau o ilustrare a violenţei şi cruzi¬ 
mii „bine utilizate", compatibile cu noua virtute politică pe care o de¬ 
fineşte autorul Principelui ? Machiavelli îi neagă sau îi recunoaşte lui 
Agatocles calitatea de om virtuos? Se poate spune că exemplul lui 
Agatocles este o situaţie extremă cu rol de test al virtuţii, în care se veri¬ 
fică şi se marchează diferenţa dintre aceasta din urmă şi crimă. Deşi a 
rupt identitatea clasică şi umanistă dintre exigenţele morale şi căutarea 
eficacităţii politice, a succesului, Machiavelli nu intenţionează să con¬ 
funde sfera noii virtii, aşa cum o înţelegea el, cu cea a crimei. 

Leo Strauss consideră însă că echivocul provine tocmai din particu¬ 
laritatea strategiei discursive a lui Machiavelli, care constă în a-şi mas¬ 
ca radicalitatea propriei poziţii în spatele compromisului cu tradiţia 
filozofică şi religioasă. Continuînd să recunoască în principiu opoziţia 
clasică între virtute şi viciu (şi, în consecinţă, substanţa tiraniei), 
Machiavelli impune de fapt un nou tip de excelenţă politică ce ia locul 
virtuţii politice morale. 

Nu numai etica ciceroniană şi cea umanistă pot fi considerate ţinta 
polemicii lui Machiavelli din capitolul al 15-lea al Principelui, ci şi (sau 

mai ales cea) aristotelică. Aristotel defineşte virtutea ca fiind o cale de 
mijloc între două extreme, care se îndepărtează în egală măsură de exces 
şi de lipsă (Etica Nicomahică, II, 5). Or, Machiavelli respinge moderaţia, 
via del mezzo, ca fiind o alegere politică dăunătoare, punînd în schimb 
accent pe o virtii extremă, impresionantă, impetuoasă. Dacă, pentru 
Aristotel, virtutea morală era un scop în sine (o faptă virtuoasă nefiind 
niciodată făcută pentru un avantaj), pentru Machiavelli, virtu este întot¬ 
deauna privită din punctul de vedere al efectelor sale în plan politic, 
adică al dominaţiei asupra celorlalţi (stato) pe care o poate procura. Ca 
atare, ea ignoră moderaţia, pentru că nu-şi găseşte în ea însăşi propria 
răsplată, nu-şi este sieşi suficientă, ci devine un mijloc în vederea atin¬ 
gerii unui scop, care este cucerirea, achiziţia (acquistare). Această dis¬ 
tanţare de filozofia politică clasică, pe care Leo Strauss o consideră 
trăsătura fundamentală a gîndirii lui Machiavelli, se traduce prin faptul 
că autorul Principelui judecă întotdeauna pornind de la situaţia extremă, 
care cere o derogare în raport cu dreptul (altfel referinţa cea mai înaltă 
în situaţii normale). El extinde la normalitate regulile stării de urgenţă, 
coborînd astfel nivelul exigenţelor şi al criteriilor excelenţei în politică. 
Machiavelli, aflat în pragul modernităţii, deschide astfel calea pozitivis¬ 
mului juridic şi a justificării tuturor transgresiunilor, în detrimentul filo¬ 
zofiei naturale (Strauss 1982: 263-265). 

Să nu înţelegem prin aceasta că Machiavelli este acela care lansează 
conceptul de raţiune de stat ca derogare sau contravenţie la raţiunea 
comună (el se va regăsi abia în opera lui Scipione Ammirato, la sfîrşitul 
secolului al XVI-lea). Aceste deschideri şi derapaje pe care le conţine 
Principele lui Machiavelli vor da totuşi naştere unei literaturi dornice să 
repună în drepturi „adevărata raţiune de stat", literatură care, încercînd 
să refacă unitatea pierdută între honestas şi utilitas în sfera artei de a 
guverna, va integra de fapt ideea virtuţilor principelui ca mijloace menite 
să asigure dominaţia şi va ajunge să definească o tehnologie politică în 
care conservarea statului trece prin raţionalizarea lui ca entitate consti¬ 
tuită din elemente legate funcţional între ele (teritoriul, armata şi efectele 
războiului, populaţia, producerea de bunuri) şi avînd o finalitate pro¬ 
prie (securitatea, prosperitatea, binele comun etc.), fără ca prin aceasta 
figura principelui să-şi piardă din importanţă şi fără ca orizontul teo- 
logico-moral să fie evacuat (Giovanni Botero, Della ragion di Stato, 1589). 
Dacă Machiavelli operează o ruptură, aceasta se produce în interiorul 
unei problematici vechi: el continuă să discute în termenii fixaţi de 
tradiţia literaturii despre virtuţile principilor, chiar dacă pentru a-i critica, 
şi nu inventează distincţia dintre stat (definit prin modul în care este 
deţinută suveranitatea) şi felul în care este el guvernat (administrat), intro¬ 
dusă mai tîrziu sub această formă de către Jean Bodin. 

Principele lui Machiavelli, jalonat de problema fundamentală a vir¬ 
tuţilor principelui (deci în care stato şi govemo se confundă în persoana 
principelui), rămîne dincoace de momentul degajării statului modern 
ca instanţă politică ultimă şi suverană, independentă de deţinătorul ei 

şi de comunitatea pe care o încadrează, şi avînd o consistenţă proprie, 
însăşi literatura post-machiaveliană despre raţiunea de stat, pentru care 
aceasta din urmă este cunoaşterea mijloacelor prin care statul se poate 
întemeia, conserva şi mări, refuză juridicizarea definiţiei statului de 
către Bodin şi continuă să-l definească în termeni de dominaţie asupra 
oamenilor, păstrînd centralitatea figurii principelui, ca Machiavelli, dar, 
spre deosebire de Machiavelli, subordonîndu-1 imperativelor teologi- 
co-morale (principele este superior supuşilor săi lumeşti, dar este supus, 
la rîndul său, lui Dumnezeu şi legii divine). 

Note 

1 B. Croce, „Machiavelli e Vico — la politica e l'etica", în Croce, 1994: 291-297. 

2 Isaiah Berlin, „The Originality of Machiavelli", în Gilmore, 1972: 147-206. 

3 J.H. Whitfield, „The Politics of Machiavelli", în Whitfield, 1969: 163-179. 

4 J.H. Whitfield, „The Anatomy of Virtue", în Whitfield, 1947: 92-105. 

5 Y. C. Zarka, „Raison d'fitat et figure du prince chez Botero", în Zarka, 1994: 

101-120. Teza contrară, care subliniază apartenenţa Principelui la literatura 
tradiţională despre virtuţile principilor, se găseşte în cartea lui A.H. Gilbert 
(1938). 

Bemard de Mandeville (1670-1733) 
FABULA ALBINELOR (1705,1714, 1729) 


The Fable of the Bccs (Fabula albinelor)* este elaborată, după cum se vede 
şi din datele de mai sus, de-a lungul a aproape un sfert de veac. Ceea 
ce a fost la început (în 1705) o fabulă de cîteva pagini, vîndută pe străzile 
Londrei ca text scandalos, a căpătat proporţiile unei lucrări ample, în 
care temele prezentate iniţial poetic sînt minuţios analizate. Parte din 
aceste teme (natura egoistă a omului, rolul pasiunilor, al dorinţelor, 
funcţiile luxului în societate) sînt deja cultivate în epocă, dar ceea ce o 
individualizează este motivul ordinii spontane: ideea că ordinea socială 
complexă nu este produsul unui plan, al unei acţiuni intenţionate, ci con¬ 
secinţa neintenţionată a unei multitudini de acţiuni individuale — 
» » / 

intenţionate sau neintenţionate. 

Ceea ce pune în discuţie Mandeville este chiar rolul politicienilor 
într-o lume care nu este rodul proiectelor umane deliberate. Interesul 
pentru scrierile lui Mandeville a renăscut în a doua jumătate a secolului 
al XX-lea, într-o perioadă în care mecanismele pieţei şi libertatea eco¬ 
nomică au redevenit subiect de reflecţie serioasă, academică şi politică. 

Bemard de Mandeville a fost un cosmopolit. S-a născut în Olanda 
(a fost botezat la Rotterdam la 20 noiembrie 1670), unde şi-a făcut şi 
studiile de medicină. Era familiarizat cu limba şi cultura franceză. în 
Fabula albinelor se regăsesc teme întîlniteîn opera unor gînditori francezi 
(precum Montaigne, La Rochefoucauld, Bayle). După 1699 a trăit în An¬ 
glia, unde a elaborat numeroase scrieri, printre care şi Fabula. A murit 
în Anglia în 1733. 

Fabula are un prim strat metaforic, condensat în chiar versurile scrierii 
iniţiale din 1705. Aici este vorba despre un stup de albine spaţios, opu¬ 
lent şi bine guvernat. Albinele făptuiesc, la scară mică, tot ceea ce fac şi 
oamenii. Mulţimea lucrătorilor se străduieşte să satisfacă toate dorinţele, 
toate poftele clienţilor. Avocaţii cercetează legile asemenea unui spărgător 
care studiază o casă pe care vrea să o prade. Serviciile nu se fac însă de 
dragul clienţilor, ci cu gîndul la propriul interes. Doctorii pun faima şi 
avuţia mai presus de sănătatea bolnavilor. Preoţii lui Jupiter nu se întrec 
într-ale,învăţăturii, ci sînt cuprinşi de ignoranţă, avariţie şi trufie. Soldaţii, 
dacă pot, se eschivează de la luptă sau iau mită de la duşmani ce vor 
să fugă. Regii sînt furaţi de propriii lor miniştri. Justiţia îşi înclină adesea 
balanţa, după cum trage mai greu aurul celor ce o corup. 

In stilul care l-a făcut celebru, Mandeville afirmă că fiecare parte a 
alegoricului său stup este plină de vicii, dar întregul este un paradis. 
Lucrul acesta nu le impresionează însă pe „albine". Ele şi-ar dori şi cin¬ 
stea. Iar, într-o zi, „Jupiter" se îndură: cinstea umple inimile tuturor. 

Partea a doua a Fabulei descrie ce se întîmplă după ce, printr-o 
minune, s-a instalat cinstea. Avocaţii nu mai au clienţi. Justiţia însăşi se 

retrage, deoarece nimeni nu mai este acuzat sau pîrit. Medicii se con¬ 
sacră acum pacienţilor şi sînt extrem de economi. Preoţii s-au dezbărat 
de lene, dar nu mai au pentru ce păcate să se roage. Miniştrii nu mai 
sînt corupţi, dar şi consumă mai puţin. Palatele devin inutile, iar casele 
modeste, deoarece pornirea deşartă către lux a fost curmată. Curajul şi 
integritatea le ajută pe „albine" să învingă în luptă, dar lupta cinstită 
provoacă şi mari pierderi. 

Morala Fabulei este că „viciile" indivizilor sînt necesare: fără ele pros¬ 
peritatea întregului este o vană utopie. Formula percutantă a lui 
Mandeville este că „viciile private nasc beneficiile publice". 

Straturile următoare ale Fabulei sînt încercări de a da un sens ne¬ 
metaforic rîndurilor de mai sus. Mandeville ne avertizează că el încearcă 
să descrie firea umană aşa cum este ea, nu cum ar trebui să fie (voi. 1, 
p. 39). Mai întîi el reflectează asupra „originilor virtuţii morale". Apoi 
urmează un lung comentariu la Fabulă, în care el explică — pe rînd — 
sensul pe care îl conferă pasajelor mai însemnate. 

Mandeville, în discuţia despre „originile virtuţii", precizează că 
„viciul" trebuie înţeles ca satisfacere a dorinţelor proprii, în vreme ce 
„virtutea" este acţiunea făcută în beneficiul altora (voi. 1, p. 48). Aceasta 
este o distincţie de-a dreptul tehnică şi foarte departe de orice ar putea 
sugera stratul metaforic al scrierii. Adevărul este că, în pofida anunţului 
programatic că urmăreşte să ofere o descriere a firii umane aşa cum 
este ea (deci o teorie care să nu fie moralizantă), Mandeville se con¬ 
fruntă, pe parcursul reflecţiilor ulterioare, cu tentaţia de a reveni la cono- 
taţiile moralizante ale unor termeni precum „virtute". 

Tema recurentă în comentariile lui Mandeville este cea a rolului pasi¬ 
unilor, al plăcerilor individului: plăcerea de a se simţi un om de valoare, 
de pildă, îl poate determina pe om să înfăptuiască acţiuni virtuoase 
(voi. 1, p. 57). Pasiunea ruşinii, prin contrast, este regretul de a fi lipsit 
de valoare (voi. 1, p. 64). Toate pasiunile sînt centrate pe dragostea de 
sine a individului (voi. 1, p. 75). 

Dragostea pentru propria persoană ne face să fim judecători strîmbi 
în disputele în care ne găsim implicaţi (vol.l, p. 80). Regăsim aid un motiv 
favorit al lui John Locke (cel al judecătorului părtinitor în propriul său 
caz). Interesant este că-Mandeville deplasează însă discuţia către ceea 
ce se întîmplă în comerţ, către relaţiile dintre vînzători şi cumpărători 
pe o piaţă (voi. 1, pp. 80-81). 

„Virtutea" s-a făcut prietenă cu „vidul" în sensul că (pe o piaţă) ci¬ 
neva care îşi întreţine copiii, care este de folos în multe feluri societăţii 
poate să-şi realizeze veniturile speculînd „viciile" altora (voi. 1, p. 85). 
Negustorul care exportă textile în ţări îndepărtate, pentru a aduce de 
acolo vinuri, încurajează industria şi navigaţia, dar depinde de pasiunea 
pentru băutură a clienţilor ( ibid .). în general, dacă oamenii nu ar avea 
tendinţa să fie cheltuitori, s-ar restrînge considerabil producţia (voi. 1, 
p. 103). 

Invidia, de asemenea, este un factor care potenţează dragostea noastră 
de sine şi care, pe această cale, îi face pe oameni să fie întreprinzători 
(voi. 1, pp. 134-147). Concurenţa nu ar funcţiona dacă acest „viciu" nu 
ar fi propriu firii umane. 

Mandeville comentează pe larg un pasaj din Fabulă în care el arată 
că săracii (secolului său) o duc mai bine decît bogaţii vremurilor tre¬ 
cute. „Viciile" descătuşate au avut ca efect creşterea bunăstării (voi. 1, 
pp. 169-181). Acesta este şi un excelent răspuns dat celor care cred (şi 
azi!) că un capitalism „sălbatic" ar aduce sărăcie şi suferinţe pentru cei 
care au mai puţin succes pe piaţă. 

Comentariile finale au drept motiv central ideea că o „campanie de 
instaurare a cinstei" nu ar putea avea alt efect decît paralizarea energi¬ 
ilor ce menţin vie concurenţa, iniţiativa şi producţia. Iar concluzia care 
se desprinde este că Mandeville nu propune un moralism ă rebours: 
textul său nu este o pledoarie pentru „viciu", ci un mod de a înţelege 
ce anume pune în mişcare societatea şi ce o poate frîna. 

în finalul primului volum, înainte de a reveni la reflecţiile sale pe tema 
naturii societăţii, Mandeville lansează şi un atac împotriva şcolilor în care 
se asigură pentru copiii celor săraci o educaţie peste nivelul celei la care 
le-ar fi permis să acceadă mijloacele părinţilor. Argumentul lui Man¬ 
deville este, în esenţă, că astfel se creează aspiraţii şi obiceiuri de consum 
care nu au cum să fie ulterior satisfăcute. Paradoxal, intenţia „virtuoasă" 
face disfuncţională societatea în ansamblu. 

în volumul al doilea, Mandeville dă argumentării sale o formă dialo- 
gală, ceea ce îi permite să exploreze pe larg raţiunile celor care pun la 
îndoială temeinicia celor scrise în Fabulă, precum şi strategia apărării 
ideilor sale. 

Interpreţii s-au străduit să determine în ce măsură Mandeville a fost 
un adept al laissez-faire -ului şi un adversar al intervenţiei statului. 
Gîndirea lui Mandeville nu conduce cu necesitate la o concluzie tranşantă. 

N. Rosenberg (1963) şi F.A. Hayek (1978) au subliniat prezenţa în 
scrierea lui Mandeville a ideii ordinii spontane şi au accentuat ostilitatea 
lui Mandeville faţă de intervenţionismul statal. Pentru ei, Mandeville 
este un partizan al laissez-faire- ului. 

J. Viner (este drept, în introducerea la A Letter to Dion, 1732), dar şi 
Th.A. Home (1978) au accentuat înclinaţiile mercantiliste ale lui 
Mandeville. Politicianul ar fi capabil de intervenţie tocmai pentru că dis¬ 
pune de o cunoaştere a firii omului. 

Desigur că ideea ordinii spontane este o cheie importantă în dispute 
de tipul celei de mai sus. La întrebări de genul „Cum de au apărut 
legiuitorii care au ştiut să se folosească de viciile firii omeneşti în bene¬ 
ficiul societăţii?" se poate răspunde cu argumentul lui Mandeville că 
legile nu sînt rodul unor intenţii deliberate şi al unor minţi singulare 
(voi. 2, pp. 320-321). 

Mandeville ne apare, credem noi, cu mult mai interesant dacă 
deplasăm discuţia interpretativă din planul disputelor cu privire la 
tezele lui Mandeville în cel al modului său de a pune problemele înţelegerii 
funcţionării societăţii. Fabula este o verigă-cheie în procesul de consti¬ 
tuire a filozofiei politice moderne. Pentru antici, problema centrală era 
cea a definirii unei societăţi bune, iar de aici decurge şi centralitatea 
unei teme precum „virtutea". Virtutea este cea care trebuie căutată. 
Gînditorii moderni, prin Hobbes şi Locke, descoperă individul, indi¬ 
vidualitatea şi caracterul conflictual al vieţii sociale. Dar, pentru ei, pro¬ 
blema este cum să ieşi dintr-o stare în care indivizii sînt propriii judecători 
în conflictele în care sînt angajaţi (vezi argumentele lui John Locke în 
Al doilea tratat de guvernare). La Mandeville problema aceasta devine un 
subcaz al problemei mai vaste pe care o ridică dragostea de sine sau ego¬ 
ismul individului (vezi mai sus). 

Problema pe care o pune Mandeville este simplă. Societatea este un 
proces de cooperare, în care toţi beneficiază de pe urma interacţiunilor. 
Cum de este însă acest lucru posibil într-o lume în care fiecare individ 
are grijă doar de sine? Presupoziţiile acestui mod de a pune problema 
exclud orice discuţie despre „interesul general" şi „virtute" ca acţiune 
individuală orientată după binele comun. 

Răspunsul la problema de mai sus, cred, se găseşte într-o formă clară 
doar la Adam Smith, în Avuţia naţiunilor. Individul care vrea să coope¬ 
reze nu le vorbeşte altora despre interesele sale, ci despre avantajele pe 
care le-ar putea obţine aceştia. Cu alte cuvinte, discursul cooperării 
speculează dragostea de sine a partenerei sau partenerului. Astfel ia 
naştere ordinea spontană a pieţei. Iar ea este ordine pur şi simplu pentru 
că nu are sens să o confruntăm cu ceea ce ar rezulta dacă indivizii ar 
acţiona „virtuos". Totul ţine de presupoziţiile modului de a pune proble¬ 
ma cooperării. 

Mandeville este un autor-cheie şi dintr-o perspectivă care nu este strict 
filozofică. El deschide calea analizei economice şi sociale modeme. Este 
suficient să ne aplecăm, cu această perspectivă, asupra discuţiei despre 
„lux". Din nou este vorba aici de un mod de a pune o problemă. Ce 
anume satisface activitatea productivă a oamenilor: nevoile sau dorin¬ 
ţele lor? Argumentul din partea în care sînt analizate efectele renunţării 
la „lux" este foarte important aici. Care ar fi nevoile noastre? Dacă ele 
au vreun sens, atunci sînt foarte modeste: precum „albinele", ne-am 
putea retrage într-o scorbură. Am consuma alimentele strict necesare şi 
cam atît. Toată societatea umană complexă s-ar dizolva. Modul de a 
pune problema care nu presupune dizolvarea societăţii complexe este 
cel în termenii dorinţelor. Ce anume face acţiunea cuiva utilă pentru 
altcineva? Satisfacerea dorinţelor altuia. 

Dacă privim lucrurile din această perspectivă, ideologia comunistă, 
cu accentul ei pus pe „nevoile" oamenilor şi armonizarea intereselor par- 

ticulare cu cele generale, ne apare ca fiind, de fapt, antimodernă şi ori¬ 
entată către lichidarea societăţii complexe. 

Cronologia pură este înşelătoare: multe scrieri din ziua de azi (inclusiv 
anumite manuale de „ştiinţă" economică, de sociologie şi filozofie 
politică) îşi structurează problematica într-un mod care a fost depăşit 
de mult de Bernard Mandeville. 

Notă 

* Trimiterile din text pentru care se indică pagina şi volumul sînt la Bernard 
Mandeville, The Fable of the Bees, B.F. Kaye (ed.), 2 voi., Liberty Fund, 
Indianapolis, [1924] 1988. Traducerea lor este făcută de autorul articolului. 

Marsiglio de Padova (cca.1275-1342/43) 
APĂRĂTORUL PĂCII (1324) 


Marsiglio de Padova, provenind din celebra familie de jurişti Mainardini, 
dar părînd iniţial dedicat unei cariere medicale, ajunge în cele din urmă, 
între 1310 şi 1320, să predea la Universitatea din Paris, al cărei Rector 
devine în 1313. In acelaşi timp, el este consilier şi delegat al cîtorva per¬ 
sonalităţi politice importante din nordul Italiei. Cea mai cunoscută 
lucrare a sa şi una din cele mai controversate din Evul Mediu tîrziu. 
Defensor pacis (Apărătorul păcii), terminată în iunie 1324, a circulat, la 
început, anonimă. în 1326, cînd a fost descoperit autorul, acesta a părăsit 
imediat Parisul, împreună cu colegul său Jean de Jandun, multă vreme 
greşit considerat coautor la Apărătorul păcii. Ei s-au refugiat la curtea lui 
Ludovic de Bavaria. împăratul german se afla deja într-un lung şi, în 
cele din urmă, nerezolvat conflict cu papalitatea (din 1305 mutată la 
Avignon), care refuza să-i recunoască pretenţiile la titlul imperial şi pre¬ 
rogativele garantate de acesta în Germania şi Italia. 

în 1327, papa Ioan al XXII-lea emite bula Licet iuxta prin care îl con¬ 
damnă pe Marsiglio ca autor al tratatului Apărătorul păcii. Tot în 1327, 
Marsiglio pare să fi contribuit la organizarea expediţiei lui Ludovic din¬ 
colo de Alpi, care a culminat cu intrarea triumfală a acestuia în Roma 
şi încoronarea sa. Populaţia Romei s-a întors însă destul de curînd 
împotriva noului împărat şi a curţii sale, şi Ludovic a fost obligat să se 
întoarcă în Germania în 1329. Marsiglio a rămas la curtea acestuia pînă 
în 1330, dar nu pare să mai fi scris nimic în tot acest timp. Abia la sfîrşitul 
anilor '30, el a scris Defensor minor, un fel de rezumat şi o reformulare 
a ideilor importante din Defensor pacis. Cealaltă operă importantă a sa, 
De translatione Imperii (Despre transferarea imperiului), nu poate fi datată 
cu certitudine. Avînd în vedere că Marsiglio se referă curent la un tratat 
cu aceeaşi temă scris de Landolfo Colona şi apărut în 1324, De transla¬ 
tione Imperii a fost început sigur după ce a fost terminat Apărătorul păcii. 
Dar nu se ştie dacă Marsiglio a terminat acest tratat imediat sau l-a 
amînat. Se presupune totuşi că l-ar fi scris pe cînd încă se afla la Paris 
sau, cel puţin, înainte de moartea papei Ioan al XXII-lea, care susţinuse 
în mod deosebit ideea că papa are un drept istoric de a transfera tronul 
imperial, deci de a numi şi schimba împăraţi. 

Opoziţia faţă de teoria suveranităţii papale, deja evidentă în criticile 
aduse de John of Paris, a fost mult accentuată de cei şaptezeci şi cinci 
de ani în care papalitatea şi-a avut sediul la Avignon, sub influenţa 
regilor Franţei. Teoria conform căreia papa este urmaşul direct al apos¬ 
tolului Petru începea şi ea să fie tot mai controversată nu numai datorită 
legitimării intervenţiei clerului în politica laică, ci şi datorită limitării liber¬ 
tăţii spirituale în interiorul Bisericii. în cele din urmă, controversa dintre 
papalitate şi o mare parte a Ordinului Franciscan asupra proprietăţii 

ecleziastice — problema sărăciei evanghelice — survenită la începutul 
secolului al XIV-lea a subminat, de asemenea, autoritatea papală. Astfel, 
natura puterii spirituale şi a absolutismului papal a devenit una din 
temele importante ale teoriei politice. 

încercarea lui Ioan al XXII-lea de a interveni din Avignon într-o 
alegere imperială controversată a fost ocazia concretă pentru mani¬ 
festarea acestor tendinţe. Disputa a continuat de-a lungul întregii sale 
perioade de pontificat şi chiar în timpul lui Clement al Vl-lea, neîncetînd 
decît după moartea lui Ludovic de Bavaria, în 1347. Rezultatul a fost 
un nou eşec al eforturilor papalităţii de a se constitui ca putere cu drept 
de arbitraj internaţional. în 1338, electorii imperiali au declarat că alegerea 
unui împărat nu necesită confirmarea papală, consfinţind astfel prin 
lege independenţa împăraţilor germani, afirmată încă din timpul lui 
Henric al IV-lea. „Bula de aur", care a stabilit ulterior procedura pentru 
alegerile imperiale, a omis orice referinţă la confirmarea papală şi Inocent 
al Vl-lea nu a putut decît să cedeze în această privinţă. 

Comparînd tratatele lui Marsiglio cu cele scrise de William of 
Ockham, un alt autor important ce sprijină politica imperială a lui 
Ludovic de Bavaria, teoriile lui Ockham par mai puţin sistematice, avînd 
în vedere că problemele politice erau de mai mică importanţă pentru 
el. Ele sînt însă mult mai aproape de faptul concret. Pe de altă parte, deşi 
Marsiglio scrie tratate sistematice, acestea au fost pe deplin apreciate mult 
mai tîrziu, în timpul său rămînînd doar lucrări doctrinare şi exemple 
pentru consecinţele logic subversive ale unei interpretări naturaliste a 
teoriilor aristotelice. 

Teoria lui Marsiglio asupra guvernării temporale se bazează pe con¬ 
cepţiile şi practica oraşelor-state italiene, referindu-se deseori la proble¬ 
mele acestor forme de guvemămînt şi învinuind papalitatea pentru 
lipsa de unitate din Italia. El pare să scrie nu atît pentru a susţine cauza 
imperiului, cît pentru a submina sistemul imperialismului papal, iniţiat 
de Inocent al IlI-lea, şi teoria dreptului canonic. El se opune oricărei pre¬ 
tenţii a autorităţii spirituale de a controla, direct sau indirect, acţiunile 
guvernelor laice şi ajunge chiar să plaseze Biserica sub controlul statu¬ 
lui, situaţie încă neîntîlnită la vreun alt scriitor medieval. 

Baza filozofică a acestei teorii este Politica lui Aristotel. Marsiglio 
însuşi îşi prezintă tratatul, în introducere, ca pe un supliment la acea parte 
a Politicii în care sînt discutate cauzele mişcărilor sodale, deoarece el con¬ 
sideră că a apărut o nouă cauză, desigur necunoscută lui Aristotel, şi 
anume pretenţiile de putere absolută ale papalităţii. Principiul aristotelic 
predominant la Marsiglio este acela al comunităţii autosuficiente, capa¬ 
bilă de a-şi satisface propriile necesităţi fizice şi morale. Concluziile sale 
sînt însă diferite de ale oricărui alt scriitor medieval aristotelic şi se 
datorează probabil influenţei averoismului latin. Astfel, Marsiglio pare 
să accepte doctrina unui adevăr dublu, separînd raţiunea de revelaţie 
(Apărătorul păcii, I, 9, 2). Imortalitatea nu poate fi demonstrată raţional 

(I, 4, 3), teologia nu contribuie la cunoaşterea raţională, fericirea poate 
fi atinsă în viaţa pămîntească fără ajutorul divin. Din punct de vedere 
al raţiunii deci, societăţile umane sînt autosuficiente. Religia duce la 
consecinţe sociale separate de acest adevăr dar care trebuie reglemen¬ 
tate tot de societate. 

Apărătorul păcii cuprinde trei părţi (sau discursuri). Prima parte stu¬ 
diază originile şi natura puterii politice temporale, a doua, de patru ori 
mai mare, studiază puterea clerului şi mai ales a papalităţii, iar ultima 
parte este un rezumat al principalelor concluzii obţinute din discursu¬ 
rile precedente. Această structură este oarecum neobişnuită pentru acea 
vreme, în măsura în care tratează separat puterea temporală de cea 
ecleziastică. Totuşi aceasta nu înseamnă că primele două părţi ale cărţii 
sînt perfect separate şi de sine stătătoare. Principiile aristotelice prezen¬ 
tate în prima parte din Apărătorul păcii nu pot fi considerate o discuţie 
sistematică a tuturor fazelor filozofiei politice, ele sînt mai mult baza 
pentru cea de-a doua parte, în care Marsiglio îşi expune concluziile cu 
privire la Biserică, la funcţia clerului în societate, la relaţia sa cu 
autorităţile civile şi la problemele generate de neînţelegerea acestei 
relaţii. Există deci o temă centrală ce uneşte cele două discursuri, şi 
anume pericolul constituit de intervenţia autorităţilor ecleziastice în 
viaţa politică laică. Primul discurs prezintă principiile ce trebuie apli¬ 
cate pentru evitarea intruziunii puterii papale în problemele temporale, 
iar al doilea substituie principiile atotputerniciei papale cu acelea ale 
Bisericii guvernate de un conciliu general al credincioşilor. 

Principiile politicii seculare, aşa cum sînt ele prezentate în Apărătorul 
păcii, au fost uneori considerate principii ale „suveranităţii populare" 
sau principii „democratice", avînd în vedere că Marsiglio consideră 
consimţămîntul tuturor ca o necesitate a bunei guvernări. Dar noţiunea 
sa de consimţămînt este foarte diferită de cea actuală - acordul cu legile 
şi cu conducătorii este, pentru Marsiglio, un efect al raţiunii aplicate 
pentru respectarea legilor juste şi a promovării bunăstării comune, nu 
un efect al urmăririi interesului personal. în plus, se ajunge la con¬ 
simţămînt prin intermediul unui procedeu retoric, discursiv, în urma 
căruia toţi cetăţenii sau aproape toţi sînt de acord cu legea propusă sau 
cu conducătorul. Decizia comună este luată în urma participării directe 
a fiecăruia. Nu e vorba de acel consimţămînt obţinut mai mult pasiv, aso¬ 
ciat concepţiei guvernării reprezentative şi majoritare. 

La fel ca Aristotel, Marsiglio are o concepţie organicistă asupra sta¬ 
tului, definit ca o fiinţă vie, ale cărei părţi componente trebuie să 
funcţioneze în deplină armonie, fiecare îndeplinindu-şi propria menire 
şi neintervenind în funcţionarea celorlalte. Tot urmîndu-1 pe Aristotel, 
Marsiglio se referă la evoluţia cetăţii după modelul familiei, reprezen- 
tînd astfel o comunitate perfectă, autosuficientă. Printre clasele ce 
formează comunitatea, clerul este cea mai problematică din cauza dife¬ 
renţelor de opinie asupra rolului său în societate, generate de dubla 

menire a religiei şi de faptul că tot ce se referă la viaţa de apoi nu poate 
face obiectul unei cercetări raţionale. 

Conform opiniei generale, trebuie să existe o clasă socială dedicată 
serviciului divin. Aceasta este însă unica funcţie a clerului, consideră 
Marsiglio de Padova: a cunoaşte şi a-i învăţa şi pe alţii ceea ce trebuie 
să creadă, să facă sau să evite pentru a obţine mîntuirea eternă şi feri¬ 
cirea pămîntească (1,6,8). Contrastul cu tendinţa lui Toma d'Aquino de 
a armoniza raţiunea şi credinţa este evident, şi Marsiglio pare să fi mers 
chiar mai departe decît John of Paris în limitarea puterii şi a funcţiilor 
clerului. Urmarea practică a concluziilor sale este că, oricîtă importanţă 
ar avea credinţa, ca mediatoare a eternei mîntuiri, din punct de vedere 
laic, ea a devenit irelevantă. Fiind iraţională, nu poate fi alăturată 
mijloacelor raţionale, deci problemele seculare trebuie să fie rezolvate 
conform principiilor raţiunii, fără a apela la credinţă. Adevărurile spiri¬ 
tuale se referă doar la viaţa de apoi. în viaţa temporală, prin urmare, 
clerul se află sub controlul statului, ca şi orice altă clasă socială. în 
măsura în care religia e un fenomen social, ea e supusă reglementărilor 
sociale, iar în ceea ce priveşte adevărul spiritual, raţiunea nu poate 
decide nimic. O astfel de separare între raţiune şi credinţă este o pre¬ 
figurare a scepticismului religios. 

Marsiglio aplică această distincţie netă între partea spirituală şi cea 
temporală şi în definirea legii. în Apărătorul păcii, el distinge patru tipuri 
de lege, dar distincţia principală este aceea dintre legea divină şi cea 
umană - una transmisă direct de Dumnezeu, cealaltă stabilită de întreaga 
comunitate sau de o parte dominantă, a ei (pars valentior), „mai nobilă" 
sau dovedind „mai multă prudenţă şi virtute" (1,13, 2; 1,14-15), în ve¬ 
derea atingerii ţelurilor optime. Cele două tipuri de lege pot fi distinse 
şi prin pedepsele presupuse de încălcare a lor. Acestea se referă doar la 
viaţa viitoare în cazul legii divine. Legea umană nu e deci derivată din 
aceasta, ci opusă ei. Orice lege care presupune pedepse umane este o 
lege umană şi este aplicată de către oameni (II, 12, 7). Astfel, învăţătura 
spirituală a preoţilor nu are putere sau autoritate pentru că nu are putere 
coercitivă în viaţa temporală. 

Legea umană poate genera însă eroarea, ea nefiind intrinsec justă, 
precum cea divină. Pentru o mediere eficientă între părţile aflate în dis¬ 
pută este deci necesară o normă, un „standard de justiţie", în perfect 
acord cu raţiunea (1,4,4). Definiţia legii umane la Marsiglio accentuează 
elementele de comandă, sancţiune, voinţă a legislatorului şi putere a sa 
de a-şi impune voinţa. Chiar dacă el insistă că legea presupune raţiune 
şi dreptate intrinsecă (1,11,4), legea este totuşi dată de o autoritate con¬ 
stituită şi presupune pedepse pentru violarea ei. Legislatorul, cauza 
primă şi eficientă a legii, este poporul, este întreaga comunitate a cetăţe¬ 
nilor sau o parte dominantă a ei, care ia decizii în cadrul unei adunări 
generale (1,12, 3). Statul şi legea se definesc reciproc pentru că ambele 
presupun un grup capabil să controleze comportarea membrilor săi, ca 

în cazul cetăţilor-state, în care autoritatea era considerată un act al 
poporului sau exercitat în numele lui. Partea executivă şi judiciară a 
guvernării (pnrs principans ) este un grup ales din totalitatea cetăţenilor, 
responsabili împreună de stabilirea legii ( legislator ). Modalitatea alegerii 
diferă de la un stat la altul, dar autoritatea corpului executiv derivă din 
actul legislativ al întregii comunităţi. Partea executivă trebuie să con¬ 
troleze îndeplinirea propriei funcţii de către fiecare dintre celelalte părţi 
ale statului pentru buna funcţionare generală. în caz de nereuşită, poate 
fi înlocuită de către aceeaşi putere care a ales-o, adică de către popor. 

Preferinţa lui Marsiglio pentru monarhia constituţională în detri¬ 
mentul celei ereditare este evidentă (1,9; 4-5,11). Metoda alegerii suvera¬ 
nului este mai bună decît metoda succesiunii ereditare deoarece 
monarhul ales nu e doar înclinat spre „prudenţă" şi „virtute", ci este 
efectiv matur în practicarea lor (1,16,18). Dar, dincolo de toate acestea, 
partea executivă trebuie să fie bine organizată şi unitară. Marsiglio nu 
face această afirmaţie în termeni generali, ci referindu-se direct la diver¬ 
genţele politice ale Evului Mediu tîrziu în Europa. în cazul în care există 
mai multe forţe ce guvernează, una dintre ele trebuie să aibă supre¬ 
maţia şi să poată controla eventualele erori (1,17,1). Altfel, funcţionarea 
armonioasă a statului e ameninţată. Marsiglio se referă, desigur, şi la difi¬ 
cultăţile cauzate de dubla jurisdicţie a tribunalelor laice şi ecleziastice. 
Din punct de vedere laic, comunitatea este autosuficientă şi omnipotentă. 
Viaţa spirituală a membrilor săi ţine de alt registru - acela al vieţii 
viitoare - şi nu interferează în nici un fel cu viaţa concretă a comunităţii. 
Astfel, Marsiglio ajunge la adevăratul scop al tratatului său: analiza 
modalităţilor în care viaţa spirituală a fost greşit interpretată de Biserică. 

O dată ce fiecare funcţie oficială în cadrul comunităţii se poate obţine 
doar prin mandatul membrilor ei, clerul nu poate avea nici o putere 
coercitivă. Dacă li se permite exercitarea unei astfel de puteri, aceasta 
se întîmplă doar în calitatea de delegaţi ai puterii civile. Fiind o clasă 
socială destinată serviciului religios, clerul trebuie să se supună regu¬ 
lilor comunităţii ca orice altă clasă, şi membrii săi sînt pasibili de pedeapsă 
pentru încălcarea regulilor ca orice persoană laică. în cadrul legii umane, 
nu există delicte spirituale. Acestea sînt judecate doar de Dumnezeu şi 
pedeapsa e aplicată în viaţa de apoi. Dacă delictele spirituale sînt pedep¬ 
site în viaţa temporală, ele devin ipso fado delicte împotriva legii umane. 
Erezia, dacă e pedepsită în lumea temporală, devine delict social. 
Pedeapsa ei spirituală este damnarea, dar aceasta depăşeşte puterea 
preoţilor şi judecata umană. La fel, excomunicarea este considerată a fi 
de resortul autorităţilor civile. Astfel, necesitatea dreptului canonic 
însuşi este pusă sub semnul întrebării. Funcţia preoţilor este comparată 
cu aceea a medicilor. Dincolo de menţinerea serviciului religios, preoţii 
nu pot decît să sfătuiască şi să instruiască, îi pot admonesta pe cei ce 
păcătuiesc şi le pot explica eventual consecinţele păcatului în viaţa 
viitoare, dar ei nu le pot impune oamenilor penitenţa. Singurul text re- 

velat al legii divine este Biblia. Ordonanţele papale fie nu sînt legi deloc, 
fie sînt legi umane, dacă se bucură de acordul comunităţii. Deci numai 
credinţele conţinute în scripturi sau clar implicate de ele sînt necesare 
pentru mîntuirea sufletului. Aceste idei ale lui Marsiglio sugerează clar 
credinţele protestante de mai tîrziu şi arată cum a fost pregătită Reforma 
încă din Evul Mediu, chiar cu două secole înainte. 

Marsiglio este la fel de categoric şi în critica instituţiilor Bisericii. 
Aceasta nu poate deţine nici un fel de proprietăţi. Proprietăţile bise¬ 
riceşti sînt un fel de subsidii garantate de comunitate în sprijinul 
desfăşurării serviciului religios. Clerul nu are dreptul să perceapă taxe 
sau să fie scutit de impozite. De asemenea, funcţiile ecleziastice sînt 
garantate de autorităţile civile. Clerul poate fi chiar obligat să-şi exercite 
funcţia religioasă, atîta vreme cîtîşi primeşte beneficiile din partea socie¬ 
tăţii, şi fiecărui deţinător al unei funcţii ecleziastice, de la papă pînă la 
cel mai umil preot, îi poate fi ridicată această funcţie de către autorităţile 
civile. în acest context, nu e de mirare că încercarea nereuşită a lui 
Ludovic de Bavaria, în timpul expediţiei sale la Roma din 1327-1330, şi 
efortul de a determina alegerea unui anti-papă cu ajutorul mulţimii 
cetăţenilor romani au fost atribuite sfaturilor lui Marsiglio şi considerate 
o încercare doctrinară de a aplica principiile din Apărătorul păcii. 

Nu e totuşi adevărat că Marsiglio a considerat Biserica o simplă 
ramură a activităţii statului pentru că aceasta ar însemna apariţia tot atîtor 
Biserici, cîte state sînt. în 1324, ideea unei Biserici naţionale ar fi părut 
o anomalie chiar şi pentru un sceptic ca Marsiglio. Atacul lui rămîne 
îndreptat doar împotriva ierarhiei ecleziastice şi mai ales împotriva 
puterii supreme (plenitudo potestatis ) a papei, el recunoscînd necesitatea 
unei organizări a Bisericii, în scopuri spirituale, distincte de comunitatea 
civilă. E totuşi greu de înţeles cum îşi imagina Marsiglio această orga¬ 
nizare fără o ierarhie ecleziastică independentă şi cum se poate împăca 
ideea de Biserică universală cu aceea a unor comunităţi autosuficiente. 
Ierarhia ecleziastică, după Marsiglio de Padova, nu este de origine 
divină, ci îşi obţine autoritatea conform legii umane. Deci ierarhia sau 
clerul singur nu constituie Biserica. Aceasta presupune întreaga comu¬ 
nitate de credincioşi, atît laici, cît şi civili. 

Astfel, Marsiglio continuă tradiţia creştină a existenţei unei duble 
organizări pentru aceeaşi societate, chiar dacă neagă puterea coercitivă 
a Bisericii. Totuşi, o dată ce ierarhia se datorează numai instituţiilor 
umane, nu există diferenţe spirituale între preoţi. Astfel, papa se află la 
acelaşi nivel spiritual ca oricare dintre episcopi sau dintre preoţi şi nu 
are nici un drept suveran în cadrul Bisericii. în cazul confesiunii, peni¬ 
tenţei, indulgenţelor, absolvirii de păcate sau excomunicării, Marsiglio 
consideră esenţiale doar căinţa pentru păcatele comise şi iertarea divină, 
fără de care tot ceremonialul este ineficient. 

Există totuşi anumite principii esenţiale ale credinţei creştine asupra 
cărora Biserica trebuie să aibă autoritatea de a se pronunţa şi pentru care 



223 


apArAtorul pAqi 


trebuie să existe o instituţie umană. Ca şi alţi autori contemporani lui, 
convinşi de problemele generate de ierarhia ecleziastică, Marsiglio 
propune organizarea unui conciliu general care să decidă în cazul 
apariţiei unor dispute. Papa sau oricare membru al ierarhiei, fiind doar 
simpli agenţi umani, nu se pot pronunţa asupra articolelor de credinţă 
fundamentale. Conciliul general este considerat de Marsiglio, uşor naiv, 
singurul punct de contact între raţiune şi credinţă, posedînd o anumită 
putere mistică infailibilă. Opinia lui William of Ockham este mult mai 
lucidă în acest sens, el considerînd că hotărîrile conciliului, ca instituţie 
umană, nu pot fi infailibile, cum nu sînt nici hotărîrile papei. 

Marsiglio transferă elementele teoriei sale politice asupra organizării 
Bisericii. Astfel, întreaga comunitate de credincioşi este asemenea comu¬ 
nităţii civile ( universitas ) şi conciliul general este delegat de ea asemeni 
părţii executive din comunitatea civilă. Problema este că acest transfer 
impune membrilor societăţii participarea simultană la două comunităţi, 
statele lor şi Biserica universală, soluţie care nu are nici o bază în întreaga 
teorie a lui Marsiglio. Ca organizare, diferenţa între partea executivă a 
societăţii şi conciliul general este că acest conciliu este un corp reprezen¬ 
tativ, dar autoritatea sa este la fel de neclară ca şi aceea a întregii comu¬ 
nităţi de credincioşi, al cărei organ reprezentativ este. 

Charles Maurras (1868-1952) 

VIITORUL INTELECTUALITĂŢII (1905) 


Charles Maurras este cunoscut drept principalul doctrinar al naţiona¬ 
lismului francez şi şef al mişcării regaliste „Action Franţaise" (1899-1944). 
Aceasta a funcţionat ca un grup de presiune politică împotriva celei 
de-a IlI-a Republici franceze şi ca un mediu de elaborare a unei ideologii 
antidemocratice, antiparlamentare şi antisemite. 

Publicat în 1905, L'Avenir de Vintelligence (Viitorul intelectualităţii)* are 
ca problemă centrală rolul intelectualilor în societatea democratică. Este 
o temă de reflecţie mereu reluată după această dată, iar importanţa ei 
pentru istoria politică a secolului al XX-lea nu mai trebuie demonstrată. 

La apariţia sa, acest text se înscria, firesc, în tradiţia reflecţiei asupra 
rolului intelectualilor în viaţa politică a Franţei. Ea fusese inaugurată de 
Edmund Burke cu observaţiile sale sarcastice la adresa respbnsabilităţii 
„oamenilor de litere" în pregătirea Revoluţiei franceze. Aceştia din urmă 
deveniseră, pe la 1750, „principalii oameni politici ai ţării", scria, la 
rîndul său, Tocqueville, în cel mai cunoscut capitol din VAncien Regime 
et la Revolution. 

Experimentul revoluţionar adusese relaţia dintre „intelligence" şi 
„politique" într-un impas pe care inventatorul substantivului „intellec- 
tuel", Saint-Simon, a încercat, printre primii, să îl depăşească, propunînd, 
la începuturile erei industriale, alianţa dintre cunoaşterea pozitivă 
reprezentată de „savanţi" şi acţiunea constructivă reprezentată de indus¬ 
triaşi. 

Dintre curentele de idei din Franţa secolului al XlX-lea, conserva¬ 
torismul pozitivist şi scientist al lui Auguste Comte, Hyppolite Taine sau 
Emest Renan a fost în mod deosebit preocupat de reconcilierea reflecţiei 
intelectuale cu acea complexitate a realităţilor sociale şi politice pe care 
„metafizicienii" secolului al XVIII-lea o ignoraseră şi de care se lovise, 
în cele din urmă, voluntarismul politic al Revoluţiei. Ambiţia lui Comte 
şi a lui Taine de a fonda o „ştiinţă politică", apelul lui Renan, din 1871, 
în favoarea unei „reforme intelectuale şi morale" a Franţei erau dictate 
de dorinţa de a pune capăt succesiunii de crize politice declanşate în 1789. 
Pe de altă parte, elitismul intelectual al lui Renan, ca şi proiectul lui 
Comte de a constitui o elită spirituală pozitivistă sînt expresii ale refuzului 
pe care cei doi, ca şi Hyppolite Taine, îl opun curentului democratic. 

Contextul publicării eseului lui Maurras este cel inaugurat de „afa¬ 
cerea Dreyfus" în 1894. „Afacerea" a adus în primul plan al dezbateri¬ 
lor publice comunitatea intelectuală franceză. Aceasta, deşi unită prin 
sentimentul identităţii sale aristocratice într-o perioadă de „democrati¬ 
zare" a culturii, s-a găsit, în aceste împrejurări, profund divizată după 
criterii politice şi morale. Partizani sau adversari ai lui Dreyfus, inte¬ 
lectualii de la 1900 descoperă însă, cu toţii, dimensiunea politică a rolului 

lor social, subliniind astfel autonomia pe care au dobîndit-o în rîndul 
elitelor franceze. Cu această ocazie, se stabileşte, după cum observă 
istoricul Christophe Charle, „o legătură esenţială între interogaţiile 
asupra societăţii prezente şi viitoare şi locul atribuit «intelectualilor» 
sau pe care aceştia îl revendică" (Charle 1990: 98). 

La aceste interogaţii, Maurras, antidreyfusard convins şi agresiv, 
aduce răspunsul său în L'Avenir de /' intelligence . Tudor Vianu a tradus 
acest eseu în româneşte, în 1924, sub titlul Viitorul inteligentei. Sensurile 
multiple cu care Maurras învesteşte termenul „intelligence", utilizînd 
potenţialul semantic pe care acesta îl are în limba franceză, scapă însă 
traducerii prin românescul „inteligenţă". Folosit de Maurras, cuvîntul 
„intelligence" trimite concomitent la capacitatea şi instrumentele inte¬ 
lectuale de interpretare a realităţii, la o categorie socială şi la o tradiţie 
culturală. Tocmai de aceea îl preferă substantivului „intellectuels", intrat 
în uz doar recent, cu ocazia „afacerii Dreyfus", şi revendicat, în primul 
rînd, de intelectualii favorabili cauzei căpitanului. în ceea ce ne priveşte, 
preferăm să traducem „intelligence" prin „intelectualitate". 

în opinia lui Maurras, rolul intelectualilor a devenit o problemă 
politică în Franţa, în deceniile premergătoare Revoluţiei. Dacă secolul 
lui Ludovic al XI V-lea, secolul clasicismului, a fost epoca armoniei dintre 
creaţia culturală şi forma de guvernare, după 1750 s-a cristalizat domnia 
„literaţilor" şi a filozofilor care s-a extins, treptat, în detrimentul autorităţii 
regale şi al celei religioase. Nu poporul suveran este adevăratul succesor 
al Bourbonilor, ci omul de litere. Regretele lui Maurras se îndreaptă nu 
către victimele Revoluţiei, ci către „acele instituţii, promise prin natura 
lor să aibă o existenţă mai îndelungată", dar care au fost demolate 
plecîndu-se de la ideile lui Rousseau şi Voltaire. 

Un secol mai tîrziu, „afacerea Dreyfus" îi reamintea lui Maurras 
nocivitatea intelectualilor care îşi iau libertatea de a ataca şi a compro¬ 
mite instituţiile statului, în primul rînd armata şi justiţia, de această 
dată, în numele apărării drepturilor individuale ale unui evreu, deci ale 
unui „străin", ajuns căpitan în armata franceză. 

înainte de a prezenta textul eseului lui Maurras, trebuie subliniată 
relaţia specială pe care acesta din urmă o stabileşte între domeniul lite¬ 
raturii şi cel al politicii. în această privinţă, Maurras pleacă de la con¬ 
statările lui Tocqueville şi Taine asupra raporturilor dintre cele două 
domenii în Franţa secolului al XVIII-lea. El dezvoltă însă o teorie pro¬ 
prie în care literatura, produs al civilizaţiei, este învestită cu o funcţie 
politică. Ea poate fi un instrument de menţinere sau de disoluţie a tradi¬ 
ţiilor şi a coeziunii corpului social. Clasicismul literar al secolelor al 
XVII-lea şi al XVIII-lea ilustrează cel mai bine, în ochii săi, specificitatea 
naţională şi excelenţa intelectuală franceză. Echilibrului şi măsurii esteticii 
clasice le corespunde forma politică a monarhiei absolute. Spiritul cla¬ 
sicismului este favorabil ordinii, ierarhiei şi vieţii de societate fiind, prin 
excelenţă, antiindividualist. Antiindividualismul politic al lui Maurras, 

care se sprijină pe Aristotel, Sf. Toma d'Aquino şi Auguste Comte, este 
dublat de repulsia sa faţă de romantism, care marchează triumful subiec¬ 
tivităţii şi deci al individualismului în literatură. 

Tudor Vianu sublinia caracterul retoric al stilului utilizat de Maurras 
în Viitorul intelectualităţii. Discursul autorului este însă simplu, direct şi 
energic. „Fraza pare vorbită, autorul răspunde unui adversar îndărătnic", 
notează Vianu. „Avem de a face cu o operă retorică, realizată printr-un 
debit abundent şi activ. Nu sîntem convinşi prin pregnanţa formulării, 
cît prin energia generală a discursului" (spunea Vianu în 1924, în „Nota 
introductivă" la prima versiune românească a scrierii lui Maurras). 
Maurras şi-a formulat eseul ca pe un avertisment dramatic, pe alocuri 
patetic, adresat lumii intelectuale franceze confruntate cu dilemele mo¬ 
dernizării. 

a 

In primele două părţi ale acestuia („Grandeur et d&radence" şi „La 
difficulte"), Maurras trasează curba descendentă pe care a evoluat istoria 
intelectualilor francezi începînd cu secolul al XVlII-lea. „Oamenii de 
litere" (denumire sub care trebuie incluşi şi filozofii) ies discreditaţi, ca 
personaje politice, din epoca Revoluţiei, în timpul căreia au exercitat o 
adevărată „dictatură literară" (Tocqueville vorbise de „politica literară 
şi abstractă" a oamenilor de litere la 1750). La aceasta se adaugă diminu¬ 
area statutului lor social prin îndepărtarea de nobilime, protectoarea 
tradiţională a literelor. O nouă simbioză aristocratico-literară a părut posi¬ 
bilă în anii Restauraţiei cînd tînărul romantism francez îşi trăia faza 
contrarevoluţionară. Conjuncţia dintre romantism şi revoluţie la 1830 şi 
1848 a marcat însă despărţirea definitivă dintre „scriitor" şi aristocrat. 
Adîncirea „individualismului literar" în romantism şi în curentele postro¬ 
mantice a sporit, de asemenea, distanţa dintre publicul aristocratic şi cea 
mai nouă producţie literară. „înalta societate a unei mari ţări, scrie 
Maurras, nu poate, în chip logic, încuraja o însăilare de declamaţii 
anarhice şi de criptograme obscure. Ea poate încuraja orice lux în afară 
de acesta. Sensibilitatea naţională, spiritul tradiţional se găseau de două 
ori contrariate..." (p. 124). 

Succesor al „omului de litere", „scriitorul" este personajul prin care 
se exprimă, în secolul al XlX-lea, relaţia ambiguă dintre „intelligence" 
şi modernitate. El este, pentru Maurras, intelectualul prin excelenţă, 
căruia epoca sa îi administrează o lecţie de realism. 

Modernitatea, subliniază Maurras, creează o lume nouă şi complicată, 
dominată de noi forţe materiale — industria şi comerţul. Dezvoltarea 
inevitabilă a acestora impune noi ierarhii de valori şi delimitează un 
spaţiu public în care se poate face abstracţie de persoana, de funcţia şi 
de puterea simbolică a „scriitorului". Acesta se poate retrage în „tumul 
de fildeş" în numele „artei pentru artă", poate adopta postura elitistă a 
„artistului" care întoarce spatele materialismului „burghez". Nimeni nu 
îi va cere părerea şi nu îl va ruga să participe la noua aşezare a societăţii. 

De altfel, constată Maurras, în opoziţie cu idealul „artei pentru artă", 
se dezvoltă „literatura industrială", pe care Sainte-Beuve o anunţa în 
1839. Această producţie literară comercială, destinată unui număr tot 
mai mare de cititori, puţin exigenţi, cunoaşte o expansiune concomitentă 
cu cea a căilor ferate, a industriei zahărului sau a metalurgiei. Ea sim¬ 
bolizează impactul pe care modernitatea îl are asupra activităţii intelec¬ 
tuale în general. Literatura poate deveni o „industrie" printre altele (tot 
Sainte-Beuve vorbise, în Nouveaux Lundis, despre „muncitorul literar"). 

Maurras, realist, nu se mai revoltă, în 1905, împotriva acestui fenomen 
aşa cum făcuseră, cu jumătate de secol în urmă, Flaubert sau Baudelaire. 
El ţine totuşi să remarce faptul că, deşi „industrială", literatura de larg 
consum nu procură nici pe departe autorilor ei venituri comparabile cu 
cele rezultate din industrie şi comerţ. în al doilea rînd, acceptarea logicii 
comerciale de către scriitor îl împiedică pe acesta să opună reprezen¬ 
tanţilor forţelor materiale o autoritate specifică şi recunoscută. El este, 
astfel, „pe cale de a pierde raţiunea existenţei sale, secretul forţei şi al 
puterii sale care constă în a fi condiţionat numai de consideraţii de ordin 
intelectual" (pp. 135-136). Pe de altă parte, notorietatea astfel dobîndită 
nu se compară cu aceea pe care o asigura, odinioară, protecţia unui înalt 
personaj din nobilime sau frecventarea unui salon aristocratic. în sfîrşit, 
transformarea literaturii într-o marfă este primul pas spre aservirea 
activităţii intelectuale de către forţele materiale. Ea deschide calea spre 
alienarea totală a muncii intelectuale a cărei ultimă expresie este vînzarea 
produselor ei pe o altă piaţă, „piaţa politicii". 

Extinderii numărului consumatorilor de literatură îi corespunde, în 
plan politic, dilatarea acelei zone a societăţii numite „opinie publică", 
în secolul al XVlII-lea, „publicul" coincidea cu cercul „persoanelor de 
calitate" care citeau şi comentau operele literare ale vremii. Dobîndind 
o accepţiune politică, termenul de „public" a început să desemneze o 
nouă realitate. De la Revoluţie încoace, notează dispreţuitor Maurras în 
Capitolul m, intitulat „Asservissement", „masa de oameni împodobită 
cu titlul de public se consideră învestită cu autoritatea suverană în 
Franţa. Publicul fiind rege doar cu numele, acela care dirijează opinia 
publicului este suveranul de. fapt" (pp. 137-138). 

în lumea modernă, mijlocul eficace de creare şi dirijare a opiniei 
publice este presa. într-o societate guvernată de un regim democratic, 
în care Statul trebuie să ţină cont de opinia publică şi să i se supună, este 
inevitabil ca forţele materiale să dorească şi să reuşească transformarea 
presei în instrumentul politic al intereselor lor. De aceea, ca şi Ianus, presa 
are două feţe, una întoarsă în direcţia „publicului", a cărui opinie o 
modelează, iar cealaltă către interesele, nemărturisite, ale finanţei, indus¬ 
triei şi comerţului. 

Maurras este convins că numai într-o democraţie Statul poate fi 
subordonat în chip radical nu atît opiniei publice, ea însăşi manipulată, 
cît Banului, forţa ultimă şi anonimă în societăţile modeme. Acest lucru 

este imposibil „în ţările în care opinia publică nu dispune de o autori¬ 
tate nelimitată. Aceste conduceri politice militare numite regate sau 
imperii şi care se reînnoiesc numai prin succesiune ereditară evită să se 
găsească, în punctul lor central, sub presiunea Banului. în Germania sau 
în Anglia, Banul nu poate să-l aleagă pe şeful Statului deoarece acesta 
este desemnat de originea sa şi nu este o creaţie a opiniei publice. Oricum 
s-ar manifesta puterile financiare, iată un cerc strimt şi tare dincolo de 
care nu vor putea trece. Acest cerc este guvernat de legea sa proprie... 
legea naturală a Sîngelui" (p. 143). 

Dacă munca scriitorului poate fi evaluată în bani pe piaţa literaturii 
comerciale, ea poate fi cumpărată şi în interesul dirijării opiniei publice. 
Acest lucru este cu atît mai adevărat cu cît, sub domnia aparentă a insti¬ 
tuţiilor democratice, opinia publică este cutia de rezonanţă ideală pentru 
opiniile personale pe care scriitorul-publicist le poate exprima. Spre 
deosebire de secolul al XVIII-lea cînd omul de litere stăpînea domeniul, 
pe atunci restrîns, al opiniei publice, la 1900 scriitorul devine instru¬ 
mentul dominaţiei Banului asupra unei opinii publice mult mai extinse. 
„Nici o opinie, scrie Maurras, oricît de elocventă şi convingătoare ar 
părea, nu este complet apărată de bănuiala că cedează, direct sau indi¬ 
rect, unor influenţe financiare. Toate faptele deja cunoscute, toate cele care 
ies acum la iveală tind, tot mai mult, să înfăţişeze puterea intelectuală a 
oratorului sau a scriitorului ca pe un reflex al forţelor materiale" (p. 138). 

Dincolo de pesimismul acestei constatări, trebuie amintit că, începînd 
cu epoca regimului plebiscitar al lui Napoleon al III-lea, sporesc mult 
atît tentaţiile, cît şi condiţionările pecuniare pe care marea presă, adesea 
controlată de bancheri, le exercită asupra lumii scriitorilor. 

Cea mai gravă consecinţă a acestei stări de lucruri o constituie, 
notează Maurras, tocmai reputaţia de venalitate pe care presa franceză 
o cîştigă, după 1850, în ochii rivalilor europeni ai Franţei, precum Prusia 
sau Marea Britanie. Întîlnim aici una din principalele teme ale propa¬ 
gandei maurrassiene: presa vîndută străinilor este o tristă realitate pe 
care numai democraţia o face posibilă. 

Căzut într-o dublă servitute, economică şi politică, scriitorul-publi¬ 
cist va plăti audienţa pe care i-o asigură difuzarea ziarelor cu preţul 
pierderii respectului societăţii. Aceasta este consacrarea situaţiei în care 
s-a pus el însuşi: aceea de „fiinţă declasată", lipsită de o autoritate speci¬ 
fică şi aflată la egală depărtare de tradiţiile politice ale ţării şi de grupul 
social care le reprezenta cel mai bine — aristocraţia. 

în domeniul presei, scrie Charles Maurras, „contează o singură reali¬ 
tate. ..: Banul, cu ansamblul intereselor brutale pe care acesta le exprimă" 
(p. 148). Compromiterea scriitorului pe acest teren se va răsfrînge asupra 
întregii vieţi intelectuale. 

Destinul sumbru al acesteia, aşa cum îl zugrăveşte Maurras, se 
situează la antipodul imaginii ideale pe care şi-o făcuseră Auguste 

Comte sau Ernest Renan despre o posibilă autoritate spirituală în lumea 
modernă. Victoria forţelor materiale asupra celor intelectuale va lua 
aspectul unui triumf al „Forţei pure" în ţara de veche şi rafinată civi¬ 
lizaţie care este Franţa. Se va institui astfel „domnia plutocraţiei": 
„Finanţa, activitatea pe care aceasta o simbolizează, este destinată să 
învingă, asociind, eventual, la triumful său cele mai bune elemente ale 
proletariatului manual... şi, fără îndoială, pe unii reprezentanţi ai vechii 
aristocraţii... Sîngele şi Aurul se vor combina într-o proporţie încă 
necunoscută. Intelectualitatea însă va fi înjosită pentru mult timp. Lumea 
noastră literară, care pare să se găsească astăzi într-o poziţie atît de 
înaltă, se va prăbuşi cît se poate de jos, iar în faţa puternicei oligarhii ce 
va reuni energiile ordinii materiale, un imens proletariat intelectual, o 
clasă de cerşetori literaţi, aidoma celor din Evul Mediu, va tîrî pe dru¬ 
muri jalnicele zdrenţe a ceea ce au fost, altădată, gîndirea, literatura, arta 
noastră" (p. 151). 

Maurras anticipează şi generalizarea unui nou tip uman, reprezentat 
de omul de acţiune „călit prin efort, printr-o viaţă dusă în aer liber şi 
prin amestecul de muncă mecanizată şi exerciţii fizice" (p. 152) care se 
va considera îndreptăţit, în ignoranţa sa, să dispreţuiască o artă şi o lite¬ 
ratură aflate pe treapta cea mai de jos a scării de valori a societăţii. 

Ceea ce prevesteşte Maurras este sfîrşitul unei civilizaţii. După un 
secol de rătăcire şi înainte de a fi prea tîrziu, el vrea să îi facă pe inte¬ 
lectualii francezi să descopere singurul rol pe care îl pot încă juca pentru 
a evita decăderea totală. Principala condiţie este ca intelectualii să renunţe 
la dorinţa sau iluzia de a stăpîni opinia publică, încetînd să mai încu¬ 
rajeze pretenţiile acesteia de autoritate politică legitimă. Ei înşişi ar 
trebui să oblige opinia publică „să recunoască nulitatea totală a puterii 
sale şi să semneze actul de renunţare la o suveranitate fictivă". Acesta 
este primul pas către regăsirea „adevăratei funcţiuni a intelectualităţii 
(care este) de a vedea şi de a face să se vadă (subl. aut.) care ar fi cel mai 
bun regim politic, de a-1 alege cu autoritate şi chiar de a orienta cele¬ 
lalte Forţe în sprijinul său" (pp. 154-155). 

Recucerirea acestui rol de către intelectuali presupune, în chip necesar, 
şi refacerea relaţiei speciale dintre ei şi aristocraţia de sînge. In opinia 
lui Maurras, care a fost sedus, şi el, ca şi alţi scriitori francezi de la 1890, 
de mirajul unei posibile „aristocraţii a spiritului" în inima societăţii 
democratice, condiţia „aristocratică" a intelectualului rămîne, în reali¬ 
tate, extrem de fragilă. De aceea preferă el, în cele din urmă, ereditatea 
aristocratică certă, asigurată prin naştere, care garantează moştenirea 
bunurilor şi înrădăcinarea într-o clasă socială şi într-o tradiţie. Alianţa 
intelectualilor cu adevărata aristocraţie va însemna reconcilierea celor 
dintîi cu realitatea şi cu trecutul ţării. „închipuiţi-vă, spune Maurras în 
cel de-al patrulea şi ultim capitol, alianţa solidă şi publică a celor mai 
bune elemente ale intelectualităţii cu elementele cele mai vechi ale naţi¬ 
unii. Intelectualitatea s-ar strădui să respecte şi să sprijine vechile noastre 

tradiţii filozofice şi religioase, să servească unele instituţii precum clerul 
şi armata, să apere anumite clase sociale, să susţină unele interese agri¬ 
cole, industriale şi chiar financiare în măsura în care acestea se disting 
de interesele Banului, întrucît corespund unor situaţii definite şi unor 
funcţii morale" (p. 154). 

Din punct de vedere politic, o astfel de coaliţie orientată către restau¬ 
rarea autorităţii tradiţiei şi a unei ierarhii sociale „naturale" ar însemna 
începutul reacţiunii împotriva urmărilor Revoluţiei Franceze. Această 
reacţiune va trebui să se folosească împotriva regimului democratic şi 
a domniei Banului tocmai de instrumentele modeme de publicitate, de 
presă, în primul rînd. Este exact ceea ce Maurras a făcut, ca jurnalist 
politic, timp de peste jumătate de veac. 

„în numele raţiunii şi al naturii, în acord cu vechile legi ale univer¬ 
sului, pentru salvarea ordinii, pentru perpetuarea şi progresul unei civi¬ 
lizaţii ameninţate, toate speranţele flutură pe corabia unei 
Contra-revoluţii" (p. 155) îşi încheie Maurras eseul. 

Născută din „afacerea Dreyfus", „Action Franţaise" va fi concepută 
de şeful ei ca o şcoală de gîndire şi educaţie politică, menită să readucă 
intelectualitatea franceză în serviciul unei politici „naţionale" şi să poarte 
bătălia intelectuală în vederea restaurării monarhiei. S-a putut vorbi, în 
această privinţă, de un „gramstism de dreapta «avant la lettre»" teoretizat 
şi practicat de Maurras şi colaboratorii săi (Winock 1997: 79). întemeierea, 
în 1906 a unui „Institut d'Action Franţaise", o „anti-Sorbonă" tradiţiona¬ 
listă şi monarhistă, iar în 1926 a cercului „Fustei de Coulanges" 

marchează doar două dintre momentele acestei contrarevoluţii intelec- 

/ 

tuale. „Noi lucrăm pentru 1950", spunea Maurras la începutul secolului, 
fără a bănui, însă, că strategia sa de cucerire a opiniei intelectuale, şi a 
opiniei publice în general, va amîna la nesfîrşit momentul cuceririi pu¬ 
terii politice. 

Ca şef politic, Maurras va ezita întotdeauna să convertească doctrina 
sa monarhistă şi violenţa imprecaţiilor sale jurnalistice într-o adevărată 
lovitură de forţă dirijată contra Republicii. Ca gînditor nu va intui, în 
pragul secolului al XX-lea, ceea ce a teoretizat Georges Sorel în Reflexions 
sur la violence (1906): capacitatea de mobilizare a acţiunii colective pe care 
o au, într-o societate de mase, miturile politice. 

Notă 

* Citatele din text pentru care nu se indică decît pagina sînt din Charles Maurras, 
L'Avenirde lintelligence, în CEuvres capitales. Essais politiques, Flammarion, Paris, 
1954. Traducerea lor este făcută de autorul articolului. 

Robert Michels (1876-1936) 

PARTIDELE POLITICE. ESEU ASUPRA TENDINŢELOR 
OLIGARHICE ALE DEMOCRAŢIILOR (1911) 


Profesionalizarea crescută a rolurilor politice, expresie a diviziunii din 
ce în ce mai mari a muncii sociale, antrenează organizarea oligarhică a 
partidelor politice. Aceasta ar fi, pe scurt, esenţa analizei fundamentate 
pe investigarea cazului Partidului Social Democrat German, pe care 
Robert Michels o face partidelor politice în Partidele politice. Eseu asupra 
tendinţelor oligarhice ale democraţiilor*. 

La începutul secolului al XX-lea, cînd, prin cercetarea sa, Robert 
Michels a încercat să demonteze iluzia tezelor socialiste privind guver¬ 
narea directă de către mase, opera sa, precedată cu puţin de altă lucrare 
clasică asupra partidelor. Democraţia şi partidele politice a lui Moisei 
Ostrogorski (publicată iniţial în 1901), deschidea drumul abordării socio¬ 
logice a fenomenului partidist. La începuturile sale, ştiinţa politică s-a 
dovedit extrem de critică la adresa partidelor. Dacă Moisei Ostrogorski 
şi Robert Michels, pionieri ai analizei sociologice a partidelor, urmau să 
judece sever aceste organizaţii, considerîndu-le un obstacol în bunul 
mers al democraţiei, aceasta se datora în special climatului cultural al 
epocii dominat încă de credinţa clasicilor în virtuţile democraţiei directe, 
dar şi tendinţelor antidemocratice şi oligarhice ce dominau aceste orga¬ 
nizaţii. Afirmîndu-şi simpatia faţă de democraţia directă, Rousseau 
acuza în fapt acelaşi fenomen cînd considera că delegarea reprezen¬ 
tanţilor exprimă lipsă de spirit civic şi democraţie căci „mulţumită lenei 

şi banilor lor [cetăţenii] sfîrşesc prin a avea soldaţi pentru a înrobi patria 
şi reprezentanţi pentru a o vinde" (Rousseau 1957: 220). Cu aproape 
aceleaşi cuvinte, Michels afirmă că „orice reprezentare permanentă 
echivalează cu o hegemonie a reprezentanţilor asupra reprezentaţilor" 
(P- 22). 

Deosebirea dintre Ostrogorski şi Michels constă mai ales în moduri 
de abordare diferite, ultimul atrăgînd atenţia că funcţionarea partidelor, 
iar nu existenţa partidelor ca atare, este nedemocratică, ducînd la oli¬ 
garhie şi la personalizarea conducerii lor. 

La originea lor, partidele „democratice" (altfel spus socialiste) im¬ 
primau funcţiei de lider un caracter tranzitoriu, şeful fiind în fapt 
dependent de masă, iar organizaţia de partid — fondată pe egalitatea 
absolută a tuturor membrilor săi — nu cunoştea ierarhiile osificate. Toate 
funcţiile de conducere erau elective şi masa aderenţilor deţinea, în raport 
cu conducătorii, o putere importantă. La începuturile mişcării munci¬ 
toreşti, de exemplu, şeful trebuia ales cu o mare majoritate de voturi 
(uneori de trei pătrimi), iar negocierile cu patronatul nu puteau fi înce¬ 
pute decît după obţinerea unui mandat expres din partea organizaţiei. 
Asemenea metode deveniseră cu timpul, considera Michels, imposibile, 
în cadrul mişcării socialiste, adepţii acţiunii politice se organizaseră în 
partide ce urmăreau cucerirea puterii politice. în 1875, la Congresul de 
la Gotha, social-democraţii germani s-au unificat într-un singur partid, 
care a devenit un exemplu de organizare, căpătînd astfel un important 
sprijin electoral. Această direcţie de acţiune va milita pentru afirmarea 
primatului partidului în raport cu organizaţiile muncitoreşti şi sindicale. 
Rezultatul va fi birocratizarea partidelor social-democrate, fenomen ce 
îl va duce pe Michels la enunţarea celebrei „legi de fier a oligarhiei". 
Treptat, dezbaterea de idei şi de doctrine va lăsa locul disputelor personale 
dintre lideri, partidele transformîndu-se din promotoare ale unor prin¬ 
cipii şi ţeluri politice în grupări oligarhice de propulsare a şefilor. „în par¬ 
tidele politice, conflictele de opinie se desfăşoară din ce în ce mai puţin 
pe terenul ideilor şi cu armele pure ale teoriei, degenerînd în diatribe şi 
atacuri personale" (p. 273). 

Făcînd o analiză a activităţii partidelor din Marea Britanie şi S.U.A., 
Moisei Ostrogorski va ajunge la rîndul său la concluzia că organizarea 
acestora este nedemocratică. Evoluţia spre scrutinul universal a obligat 
partidele să-şi construiască secţiunea electorală (caucus- ul), însă aceasta 
„nu a reuşit să organizeze democraţia şi nici să doteze partidele cu o 
conducere cu adevărat democratică; s-a realizat forma, dar nu esenţa" 
(Ostrogorski 1979: 43). 

Organizarea partidelor în scopul cîştigării alegerilor la care participă 
din ce în ce mai mulţi cetăţeni creează stereotipii, nivelează în egală 
măsură opinia publică, dar şi partidul în interiorul său, pînă la nivelul 
conducerii. Cu aceasta, nu se realizează însă nici un progres: „caucus -ul 
nu a înlăturat elementul plutocratic nici din consiliile partidelor, nici 

dintre deputaţi" (Ostrogorski 1979:51). în acelaşi sens, Michels observa 
că „alegerea candidatului depinde mai întotdeauna de o mică coterie 
formată din şefii de la centru şi mici şefi locali. în multe cazuri, colegiul 
electoral este considerat ca o proprietate de familie" (p. 75). 

Or, dacă sistemul de partide analizat de Ostrogorski s-a dorit a fi 
expresia democraţiei, propunîndu-şi să menţină, pe de o parte, la o cotă 
cît mai înaltă, puterea cetăţeanului şi să permită, pe de altă parte, 
funcţionarea mecanismelor guvernării, rezultatele s-au dovedit de- 
cepţionante. Puterea cetăţeanului s-a volatilizat, iar în ceea ce priveşte 
guvernarea, succesul a fost relativ. 

Pentru a restitui partidului caracterul său esenţial de grupare a cetăţe¬ 
nilor, Ostrogorski crede că acesta trebuie să se transforme din partid- 
omnibus, rigid, incapabil să se adapteze la fluxul vieţii politice, în partid 
ad-hoc , „care se va baza pe adeziunea inteligenţelor şi conştiinţelor la ceva 
bine determinat, la o cauză specifică " (Ostrogorski 1979: 210). 

Ideea că democraţia directă este, cel puţin teoretic, dezirabilă se 
întîlneşte şi la Michels: „Idealul practic al democraţiei constă în propria 
guvernare a maselor în conformitate cu deciziile ansamblului popu¬ 
laţiei" (p. 8). Dar el constată imposibilitatea mecanică şi tehnică a 
guvemămîntului direct al maselor. Căci, dacă deciziile adunărilor popu¬ 
lare limitează extinderea principiului delegării, ele nu oferă însă „nici 
o garanţie contra formării unui stat-major oligarhic" (ibid.) Guvernarea 
directă permite, de fapt, apariţia unor indivizi care, mizînd pe suges- 
tibilitatea şi intoleranţa masei, îşi asumă conducerea. De fapt, democraţia 
este nefuncţională în absenţa organizării: sesizînd acest lucru, liderii 
consolidează organizaţiile politice pentru a putea exercita controlul 
asupra partidului şi — o dată cu accederea la funcţii de conducere — 
asupra aparatului de stat cu consimţămîntul aderenţilor ce cred că astfel 
se realizează valorile la care iniţial toţi îşi manifestaseră aderenţa. Faptul 
că populaţia se află sub influenţa sugestiei de masă datorată elocvenţei 
oratorilor, ca şi realitatea că guvernarea directă a poporului nu permite 
nici o discuţie serioasă, nici reflecţii deliberative facilitează apariţia unor 
oameni îndrăzneţi, energici şi îndemînatici. „Adeziunea masei este 
tumultuoasă, rapidă, necondiţionată. O dată sugestionată, ea nu va 
admite voluntar contradicţiile, mai ales din partea indivizilor izolaţi" 
(ibid.). 

Pentru Michels este evident că democraţia nu se poate consolida 
fără organizare, însă principiul organizării care face posibilă concen¬ 
trarea forţelor pentru realizarea unor interese comune aduce cu sine 
alte pericole. „O organizaţie puternică are, din raţiuni tehnic-adminis- 
trative şi tactice, o conducere puternică" (p. 9). Procesul de oligarhizare 
a partidelor politice, ca de altfel a tuturor organizaţiilor, se datorează 
diferenţierii funcţionale. Apariţia liderului profesionist, cu atribuţii acce¬ 
sorii şi prestînd activitatea gratuit, va deschide calea şefului stabil şi 
inamovibil. Astfel începe procesul ascensiunii conducerii profesionali¬ 
zate în cadrul partidelor socialiste (aceste fanatice ale organizării, ca 

să-l parafrazăm pe Michels), al înlocuirii Vertrauensmann-u\ui (care con¬ 
tinua să-şi exercite profesia şi nu se putea întreţine de pe urma funcţiei 
din partid) cu Bezirksleiter -ul (politicianul profesionist care trăieşte de 
pe urma partidului). însă „conducerea profesionistă înseamnă pentru 
democraţie începutul sfîrşitului" ( ibid .). Această conducere delegată a 
partidului are tendinţa să considere, după un timp, delegarea ca pe o 
„proprietate a sa" (p. 26), cu atît mai mult cu cît cetăţenii ce dispun de 
drepturi politice sînt, în marea majoritate a cazurilor, dezinteresaţi de 
treburile publice. 

Dacă existenţa şefilor este inerentă tuturor formelor de viaţă socială, 
apariţia oligarhiei are ca fundament tendinţa acestora de a se organiza 
şi coaliza, dublată de imobilismul maselor ce îi recunosc ca lideri, ca şi 
de calităţile lor profesionale ce îi fac treptat indispensabili (p. 299). Or¬ 
ganizaţiile devin oligarhice şi blochează procesele democratice. Doar prin 
intermediul organizaţiei pot masele să creeze premise pentru viaţa 
comună, principiul organizării fiind o condiţie absolută a luptei politice 
duse de mase. Cum masele nu se pot guverna direct, organizaţia s-a 
impus ca o necesitate mecanică şi tehnică. Fie că sînt psihologice (nevoia 
de şefi a masei), tehnico-administrative (consecinţă a neputinţei masei 
de a se guverna direct) sau profesionale (superioritatea intelectuală a 
şefilor), cauzele ce au contribuit la consolidarea organizaţiei au influ¬ 
enţat şi deriva sa antidemocratică. 

Desfăşurîndu-şi activitatea în interiorul statului a cărui amprentă 
centralizatoare îi va imprima caracteristicile, organizaţia se va adapta 
dezvoltînd o structură solidă pe baza autorităţii şi disciplinei. Chiar în 
confruntarea pentru cucerirea puterii, un partid îşi poate pierde carac¬ 
terul specific, care pentru Michels implică acordul tuturor părţilor com¬ 
ponente în privinţa direcţiei de urmat în vederea atingerii unor scopuri 
comune, revenind la forma sa primordială de organizaţie (p. 280). 
Consolidarea organizaţiei ca principiu de funcţionare a partidelor politice 
imprimă acestora caracteristici precum conservatorismul sau spe¬ 
cializarea ce duce la îngustarea bazei de luare a deciziilor. Dreptul de 
control pe care îl deţineau iniţial masele face loc, pe măsură ce organi¬ 
zaţia se măreşte, dominaţiei aleşilor. 

Specializarea tehnică este o consecinţă inevitabilă a tuturor organi¬ 
zaţiilor, astfel că puterea de decizie se concentrează treptat în mîinile 
şefilor. Organele executive devin independente, sustrăgîndu-se con¬ 
trolului masei (p. 15). Conducerea superioară, caracteristică tuturor par¬ 
tidelor politice, devine promotoarea unui conservatorism datorat atît 
consolidării propriei poziţii, cît şi sentimentului tradiţiei pe care stabili¬ 
tatea funcţiilor o dezvoltă. Această tendinţă se menţine indefinit nu 
pentru că este expresia raporturilor de forţe existente într-un partid, ci 
pur şi simplu pentru că este deja constituită. Aceasta este „marea forţă 
a tradiţiei care este transferată în conştiinţa maselor revoluţionare asimi¬ 
late sub acest raport maselor conservatoare" (p. 67). Cum doar prin 

intermediul organizaţiilor politice se pot ocupa poziţii de putere, iar pu¬ 
terea este întotdeauna conservatoare, partidele politice devin la rîndul 
lor conservatoare. Natura oligarhică a partidelor politice face ca influ¬ 
enţa exercitată de acestea asupra maşinii de stat să fie limitată. Astfel, 
interesele masei organizate care constituie baza de aderenţi a partide¬ 
lor sînt departe de a coincide cu interesele birocraţiei care o personifică 
(p. 272). Cu cît organizaţiile se birocratizează (şi în măsura în care 
urmăresc ocuparea funcţiilor de decizie în stat, acest fenomen devine 
inevitabil), cu atît ele vor deveni mai oligarhice. 

La Michels există un fatalism referitor la organizaţii care înlocuieşte 
dispoziţiile egalitare ale originilor cu divizarea ineluctabilă a tuturor par¬ 
tidelor într-o minoritate ruptă de majoritatea condusă. Fără ca ea să 
realizeze, schimbarea de statut intervenită reduce controlul masei la un 
minim insignifiant. Domnia birocraţiei succedă elementelor democra¬ 
tice ale începuturilor. Aceasta este o lege sociologică şi a o nega este pe 
cît de iluzoriu pe atît de mistificator. 

Destinele lui Michels şi Ostrogorski prezintă evidente asemănări. 
Autori ai unei singure opere, cei doi trezesc încă suspiciuni. Deşi nu au 
făcut decît să pună în evidenţă fractura ce desparte teoria democraţiei 
de practica democratică, cei doi au fost aproape sistematic ocoliţi. 
Demonstrînd că democraţia este mai degrabă o problemă decît o soluţie, 
fondatorii analizei sociologice a partidelor politice au pătruns pe un 
teren minat. Michels îi invită pe toţi cei ce se reclamă de la democraţie 
şi militează pentru ea să recurgă la un examen lucid şi să pună în cauză 
unele din locurile comune. Cartea lui Michels demonstrează că orice 
critică a mişcării totalitare şi a consecinţelor sale nu este dusă pînă la 
capăt dacă nu este şi o critică a mecanicii democratice tradiţionale. 
Partidul revoluţionar de tip leninist/mussolinian s-a dezvoltat pe astfel 
de baze, iar critica sa induce automat şi o examinare a contextului demo¬ 
cratic ce i-a facilitat apariţia. Dacă însă critica democraţiei nu este însoţită 
şi de o reflexie asupra condiţiilor profunde ale acesteia, există riscul de 
a se ajunge la o negare a acesteia, iar critica lui Michels a dat naştere 
unor reacţii de acest tip. Este de aceea necesar să depăşim filozofia 
politică implicită a lui Michels, păstrînd din opera sa elementul critic 
fără de care ştiinţa politică ar putea eşua în ideologie. Dacă democraţia 
n-a dus întotdeauna spre guvernări de tip liberal (care, de altfel, nu 
epuizează sfera fenomenului democratic), dacă uneori rezultatul prac¬ 
ticilor democratice a fost creşterea autorităţii liderilor, iar alteori doar 
în mod întîmplător unii actori politici au devenit promotori ai democraţiei 
independent de voinţa lor, asta nu înseamnă că eşecul democraţiei este 
previzibil. 

O analiză a democraţiei ca metodă de selectare a elitelor ce permite 
filiaţii între democraţie şi totalitarism incită la examinarea stereotipurilor 
pe care perspectiva mitologică asupra democraţiei le-a favorizat. O 
asemenea abordare permite constatarea cauzelor ce au dus, plecînd de 

la credinţa în superioritatea democraţiei, la succesul concepţiilor antide¬ 
mocratice, de la fascism la modelul marxist. Michels însuşi considera că 
„aplicarea perseverentă şi logică a democraţiei trebuie să facă abstracţie 
de toate consideraţiile personale şi de ataşamentul pentru tradiţie" (p. 67). 

încă de la apariţia lor pe scena politică partidele au fost discreditate, 
aceasta fiind opinia dominantă a observatorilor care le considerau ca un 
obstacol ce se interpune între guvernanţi şi guvernaţi, ca o frînă în 
exercitarea democraţiei. „Atunci cînd ştiinţa politică se debarasează de 
considerentele ideologice sau normative, analiza fenomenului partizan 
va privilegia judecăţile factuale" (Seiler 1993: 26). Cartea lui Michels 
trebuie interpretată în lumina tradiţiei cercetării critice şi a libertăţii de 
expresie. în absenţa acestei libertăţi dezvoltarea unei discipline devine 
în cel mai bun caz dificilă, dacă nu imposibilă. Chiar dacă nu se desparte 
de presupoziţiile filozofice ce dominau epoca. Partidele politice. Eseu 
asupra tendinţelor oligarhice ale democraţiilor rămîne mărturia unei abor¬ 
dări teoretice încărcate de consecinţe. Caracterul practic şi valenţele 
explicative pe care ştiinţa politică şi le revendică sînt prezente în această 
lucrare. Fiind unul din fondatorii ştiinţei politice — ştiinţă a secolului 
al XX-lea apărută dintr-o nevoie socială de integrare conceptuală a unei 
realităţi tot mai complexe — Robert Michels constituie nu doar o refe¬ 
rinţă bibliografică obligatorie pentru oricine se interesează de pro¬ 
blematica democraţiei şi a locului şi rolului partidelor politice în cadrul 
practicilor democratice, ci şi o mărturie lucidă a dificultăţilor pe care 
democraţia le implică. Şi astăzi nevoia unei analize critice a partidelor 
politice rămîne de actualitate, iar fără aportul lui Michels este probabil 
că democraţia internă a partidelor nu ar fi progresat. 

Notă 

* în articolul de faţă este adoptat titlul versiunii franţuzeşti din 1914, uşor diferit 
de titlul german original. Citatele din text pentru care nu se indică decît pagina 
sînt din Robert Michels, Les Partis politiques. Essai sur Ies tendances oligarcluques 
des democraties, Flammarion, Paris, 1914. Traducerea lor este făcută de autorul 
articolului. 

John Stuart Mill (1806-1873) 
DESPRE LIBERTATE (1859) 


John Stuart Mill* este considerat astăzi cel mai important filozof englez 
din secolul al XlX-lea şi, totodată, unul dintre marii clasici ai gîndirii 
moral-politice britanice (alături de Hobbes, Locke, Hume). 

Graţie educaţiei intensive şi sistematice primite încă din fragedă 
copilărie de la tatăl său 1 , John Stuart Mill va beneficia de o formare inte¬ 
lectuală excepţională şi se va distinge prin varietatea intereselor sale cog¬ 
nitive: nu numai filozofia, ci şi ştiinţele „morale" (socio-umane) îl vor 
preocupa continuu. Tratatul său de economie politică ( Principles of Political 
Economy, 1848) va rămîne o lucrare de referinţă pînă la sfîrşitul secolului 
al XlX-lea. Cultura sa istorică era remarcabilă; îl interesau în egală 
măsură ideile romantismului, studiile sociologice de pionierat ale unui 
Comte sau Tocqueville, sau lucrările primilor socialişti. în filozofia teo¬ 
retică, va concepe un amplu tratat {A System of Logic, 1843), care va 
deveni, de asemenea, o lucrare de referinţă. 

Deşi nu a fost un reformator social de talia lui J. Bentham, Mill a luat 
parte la mai toate dezbaterile importante din viaţa politică a ţării sale. 
In tinereţe, în primul rînd prin articolele publicate în Westminster Review 
(revista „radicalilor filozofi" 2 ), în London and Westminster Review (al cărei 
proprietar şi editor a şi fost între 1836 şi 1840) etc. Spre sfîrşitul vieţii, a 
fost pentru scurt timp şi parlamentar (1865-1868). Merită menţionată şi 
activitatea sa de 35 ani (1823-1858) ca funcţionar al Companiei Indiilor 
Orientale (companie privată căreia i se încredinţase administrarea Indiei), 
activitate care i-a furnizat o preţioasă experienţă practică privind condu¬ 
cerea treburilor publice. 

J.S. Mill nu a fost atît un deschizător de drum în filozofia politică, 
cît un desăvîrşitor. Mai puţin original, poate, decît unii dintre predece¬ 
sorii săi, Mill se remarcă mai ales prin spiritul său de sinteză. O minte 
sistematică, ordonată, capabilă să asimileze influenţe dintre cele mai 
diverse, într-un efort continuu de a le îngloba într-un tot coerent. 

Cititorul va regăsi aceste caracteristici în On Liberty (Despre libertate ), 
una dintre operele de maturitate ale filozofului. „Am plănuit-o şi scris-o 
întîi ca pe un scurt eseu în 1854. Gîndul de a o transforma într-o carte 
s-a ivit prima oară în timp ce urcam treptele Capitoliului, în ianuarie 
1855" , spune Mill în Autobiografia sa. Cartea va fi scrisă în anii imediat 
următori (1856-1858), aproape în paralel cu Utilitarismul (publicată în 
1861). Mill a fost stimulat în această perioadă şi de strînsa colaborare cu 
soţia sa, Harriet Taylor. Despre libertate, apărută la scurt timp după 
neaşteptata moarte a acesteia, este, de altfel, dedicată amintirii ei. 

E greu, dacă nu imposibil, de stabilit astăzi cu precizie care a fost ade¬ 
vărata contribuţie a Harrietei la Despre libertate sau la opera lui Mill în 
general. în Autobiografie, Mill îi atribuie cele mai valoroase gînduri din 
lucrările sale de maturitate, însă unii exegeţi sugerează că el ar fi exagerat 
cu mult aportul regretatei sale soţii. Fără îndoială, această femeie remar¬ 
cabilă a avut totuşi o mare influenţă asupra personalităţii sale, influenţă 
egalată poate doar de cea exercitată în copilărie şi adolescenţă de tatăl 
său. Oricum, perioada creatoare de care am vorbit se prelungeşte şi 
după moartea ei, în 1860-1861 Mill scriind Considerations on Representative 
Government şi The Subjection ofYlomen, publicate în 1861, respectiv 1869, 
ultima fiind una dintre primele scrieri feministe importante. 

Despre libertate încearcă să ofere o soluţie de principiu următoarei pro¬ 
bleme: care sînt „natura şi limitele puterii ce poate fi exercitată în mod 
legitim de către societate asupra individului" (p. 7). Problemă funda¬ 
mentală în epoca modernă, apreciază Mill, căci instituirea democraţiei 
reprezentative, bazată pe principiul suveranităţii poporului, nu a elimi¬ 
nat pericolul unei restrîngeri abuzive a libertăţii individuale: tirania 
unui despot sau a unei caste restrînse asupra majorităţii riscă să fie 
înlocuită cu „tirania majorităţii" asupra minorităţilor de diferite feluri 
sau asupra individului izolat. Acest abuz de putere se poate exercita fie 
prin intermediul legilor statului, fie prin constrîngerile morale impuse 
de „opinia publică", cea de-a doua cale ameninţînd să devină chiar mai 
periculoasă decît prima. Lucrarea interesează în egală măsură filozofia 
morală şi cea politică, întrucît în sfera în care se mişcă argumentarea — 
cea a principiilor care ar trebui să reglementeze relaţiile dintre membrii 
unei societăţi — eticul şi politicul se intersectează. 

Mill propune drept soluţie un „principiu al libertăţii", alcătuit de fapt 
din două „maxime" distincte: mai întîi, că individul nu este răspun¬ 

zător în faţa societăţii pentru actele sale, cîtă vreme acestea privesc doar 
interesele sale şi ale nimănui altcuiva; ... în al doilea rînd, că, pentru 
acţiuni care aduc prejudicii intereselor altora, individul este răspun- 

zător, fiind pasibil fie de pedeapsa legală, fie de una socială, dacă socie¬ 
tatea este de părere că ori cea dintîi, ori cea din urmă este necesară 
pentru a se apăra" (p. 122). 

Prezentată pe scurt în primul capitol introductiv, această soluţie va 
fi dezvoltată şi susţinută cu argumente de-a lungul întregii cărţi. De 
fapt, doar prima maximă are nevoie de o justificare specială: mai nimeni 
nu se îndoieşte că acţiunile „care aduc prejudicii intereselor altora" ar 
trebui interzise (căci altfel s-ar crea un climat de insecuritate care ar face 
imposibilă convieţuirea oamenilor în societate), dar principiul utilităţii 
ar îndreptăţi la prima vedere şi imixtiunea societăţii în actele care privesc 
doar interesele individului, în toate cazurile în care societatea ar con¬ 
sidera că individul poate aduce prejudicii propriilor sale interese. 
Obiectivul principal al lucrării este acela de a arăta că lucrurile nu stau 
aşa, că „omenirea are mult mai mult de cîştigat lăsînd pe fiecare să tră¬ 
iască aşa cum crede el că e mai bine, decît silind pe fiecare să trăiască 
aşa cum li se pare celorlalţi că ar fi bine" (p. 21; vezi şi pp. 99, 106). 

Mill nu se rezumă însă doar la încercarea de a demonstra principiul 
libertăţii. Al doilea obiectiv al său este de a indica, în linii mari cel puţin, 
clasele de acţiuni individuale care intră în sfera de aplicare a acestuia. 
Sfera libertăţii avută în vedere de Mill include: i) „domeniul lăuntric al 
conştiinţei, reclamînd existenţa libertăţii de conştiinţă în cel mai larg sens 
al cuvîntului: a libertăţii de gîndire şi de spirit, a unei libertăţi absolute 
de opinie şi de atitudine în toate chestiunile practice sau speculative, 
ştiinţifice, morale sau teologice"; ii) „libertatea înclinaţiilor şi a 
năzuinţelor, libertatea de a ne făuri în viaţă planuri potrivite propriei 
noastre firi"; iii) „libertatea asocierii indivizilor, [...] presupunîndu-se că 
indivizii astfel uniţi sînt maturi şi nu au fost nici forţaţi, nici amăgiţi" 

(pp. 20-21). 

Mill va încerca să demonstreze că, adt din perspectiva intereselor indi¬ 
vidului respectiv, cît şi din cea a intereselor celorlalţi membri ai socie¬ 
tăţii, acordarea acestor libertăţi aduce mult mai multe foloase decît 
neajunsuri. 

Capitolele II („Despre libertatea gîndirii şi a cuvîntului") şi III 
(„Despre individualitate, ca unul din elementele bunei-stări") ale cărţii 
vor pleda în special pentru prima, respectiv pentru a doua dintre cate¬ 
goriile de libertăţi menţionate mai sus. (O dată acceptată libertatea 
fiecărui individ, libertatea de asociere a mai multora va rezulta de la sine.) 
Aceste două capitole completează şi susţin demonstraţia principiului în 
genere, asupra căreia se revine în Capitolul IV („Despre limitele autorităţii 
societăţii asupra individului"). 

Prin enunţarea celor trei clase amintite mai sus, Mill nu considera că 
sfera de aplicare a principiului libertăţii este trasată definitiv. Ultimul 
capitol („Aplicaţii") îşi propune să ofere alte ilustrări în acest sens, 
tratînd unele cazuri-limită mai dificile. 

Să revenim la demonstrarea principiului libertăţii, mai exact a primei 
sale maxime. De ce nu ar fi îndreptăţită societatea să intervină în viaţa 

individului pentru a-1 împiedica, la nevoie cu forţa, să-şi facă rău singur? 
Trebuie spus de la bun început că Mill aplică principiul libertăţii numai 
persoanelor majore, nu şi celor aflate încă la „vîrsta educaţiei" (p. 98). 
Şi nici acelor popoare înapoiate, incapabile de „a se perfecţiona prin dez¬ 
baterea liberă şi egală" (p. 18). (Această ultimă afirmaţie a sa a fost mult 
contestată, el fiind acuzat de europocentrism.) Fiinţele umane aflate la 
vîrsta maturităţii nu trebuie influenţate însă decît prin „convingere şi 
persuasiune", nu prin constrîngere. Mill oferă mai multe argumente în 
acest sens. 

în primul rînd, fiecare individ este cel mai în măsură (sau, poate, în 
unele cazuri, singurul în măsură) să-şi cunoască propriul interes (p. 99), 
întrucît el are nevoi specifice, legate de particularităţile naturii sale. 
Bunăstarea (sau fericirea) unei fiinţe umane depinde de măsura în care 
aceasta reuşeşte să-şi actualizeze potenţialităţile conţinute în propria ei 
natură. însă natura umană nu este exact aceeaşi pentru toţi — aceste 
potenţialităţi diferă de la individ la individ. Nu există de aceea nici o 
„reţetă" unică de dobîndire a fericirii; fiecărui individ trebuie să i se lase 
libertatea de a-şi dezvolta personalitatea şi de a-şi trăi viaţa aşa cum i 
se pare lui că e mai bine pentru el însuşi. 

Mill nu neagă cîtuşi de puţin că oamenii pot profita de experienţa 
de viaţă a contemporanilor sau înaintaşilor lor. Dar, lăsînd la o parte 
faptul că acea experienţă se poate dovedi nepotrivită pentru individul 
în cauză, a-i răpi libertatea de a alege singur înseamnă a-1 împiedica să-şi 
dezvolte prin exersare anumite facultăţi intelectuale şi morale, esenţiale 
pentru împlinirea sa ca om. Imaginea unei personalităţi umane atrofiate, 
pipernicite prin constrîngere şi conformism revine mereu în paginile 
lucrării. Dezvoltarea nestînjenită a personalităţii fiecărui individ este 
deci indispensabilă pentru fericirea sa (iar fericirea societăţii se compune, 
desigur, din fericirea membrilor ei) — iată una din ideile centrale ale 
lucrării. 

în plus, libertatea dezvoltării individuale poate contribui şi altfel la 
promovarea interesului general. O argumentare similară celei din 
Capitolul II (unde se susţine utilitatea socială a libertăţii de conştiinţă) 
poate veni în sprijinul libertăţii de a alege un mod de viaţă nonconformist, 
de a încerca „experienţe diferite privitoare la modul de a trăi" (p. 74). 
Mill face o adevărată pledoarie în favoarea spontaneităţii şi originalităţii 
individuale: „Este întotdeauna nevoie de oameni care [...] să iniţieze 
practici noi, să ofere exemplul unor comportări mai înţelepte, al unor 
gusturi mai bune şi al unor simţăminte superioare" (pp. 83-84). 
Respectarea libertăţii individuale este o condiţie necesară a progresului 
(concept care joacă un rol foarte important în gîndirea lui Mill), căci 
„începutul tuturor lucrurilor înţelepte şi nobile vine şi trebuie să vină 
de la indivizi; în general, mai întîi, de la un singur individ" (p. 86). 
Chiar şi simpla excentricitate, deşi lipsită de valoare în sine, devine va¬ 
loroasă prin aceea că le reaminteşte în permanenţă celorlalţi de posibi- 

litatea de a depăşi limitele sufocante ale conformismului. „Un geniu 
poate respira liber numai într-o atmosferă de libertate" (p. 84). 

Este momentul să menţionăm că, la sfîrşitul lucrării, Mill abordează 
(din păcate, foarte succint) o temă distinctă, dar înrudită cu tema cen¬ 
trală a cărţii, şi anume problema intervenţiei statului nu prin restringerea 
libertăţii individuale, ci printr-o eventuală implicare „pozitivă" în viaţa 
oamenilor. O asemenea intervenţie este discutabilă, după Mill, chiar şi 
în acele cazuri în care indivizii singuri nu pot face treaba respectivă mai 
bine decît statul. Căci ea ar tinde să amplifice puterea birocraţiei guver¬ 
namentale, micşorînd totodată valoarea individuală a membrilor socie¬ 
tăţii, care se moleşesc şi devin din ce în ce mai pasivi şi mai dependenţi 
de această birocraţie. 

Prima maximă a principiului libertăţii mai este susţinută însă şi de 
o altă categorie de argumente. Mill era, desigur, conştient că nu orice 
experiment individual de viaţă este neapărat o reuşită. Mai mult, el 
admitea că există „lucruri care au fost experimentate şi condamnate de 
la începutul lumii şi pînă azi", lucruri „dovedite prin experienţă a nu 
fi de folos şi nici potrivite personalităţii cuiva" (p. 105), printre exem¬ 
plele oferite în acest sens numărîndu-se „jocurile de noroc, beţia, lipsa 
de cumpătare, lenevia sau murdăria" (p. 104). Ar fi cu totul greşit să ne 
imaginăm că Mill era un nihilist sau un relativist în materie de morală. 
Prin urmare, nu este imposibil ca libertatea să se întoarcă, asemeni unui 
bumerang, împotriva celui ce o deţine, făcîndu-i mai mult rău decît 
bine. Simpla satisfacere a unei dorinţe sau preferinţe nu este neapărat 
spre folosul individului. 

Revine astfel întrebarea: Nu ar trebui atunci ca societatea să încerce 
să-l protejeze pe individ de el însuşi, la nevoie chiar împotriva propriei 
sale voinţe? Nu, pentru că interesul pe care-1 are cel în cauză pentru pro¬ 
priul său bine este, în principiu, mult mai mare decît interesul pe care 
l-ar putea avea oricine altcineva. A admite dreptul societăţii de a inter¬ 
veni în toate treburile individului sub pretextul ocrotirii binelui aces¬ 
tuia ar deschide calea unor interminabile abuzuri. Mill insistă asupra 
acceptării principiului „fără nici o restrîngere" (p. 21), întrucîtnu are deloc 
încredere în raţionalitatea majorităţii. „Atunci cînd acesta [publicul larg] 
intervine, este mai mult decît probabil că intervine cum nu trebuie şi unde 
nu trebuie. [...] în aceste situaţii opinia publică înseamnă, în cel mai bun 
caz, părerea unora despre ceea ce este bun sau rău pentru alţii; iar 
deseori nu înseamnă nici măcar atît, publicul trecînd, cu cea mai adîncă 
indiferenţă, peste ce este pe placul sau în interesul celor a căror conduită 
o judecă, luînd în considerare numai propriile preferinţe" (pp. 108-109). 

Prin natura lor, oamenii sînt porniţi mai degrabă spre intoleranţă, spre 
„a-şi impune propriile păreri şi înclinaţii ca reguli de comportare pentru 
alţii" (p. 23). Mill avea o atitudine pe care mulţi ar numi-o astăzi „eli- 
tistă" şi rezerve serioase faţă de acceptarea necondiţionată a princi¬ 
piului democratic. 

Pentru Mill, liberalismul nu se confunda în nici un caz cu democraţia. 
Sub forma unor prevederi constituţionale şi a unor convingeri morale 
ferme, principii precum acela al libertăţii erau privite de el ca bariere 
necesare în calea exceselor unei democraţii aflate în plină ascensiune. 
(Mill a fost influenţat în acest sens şi de gîndirea lui A. de Tocqueviile. 
Vezi Despre democraţie în America în acest dicţionar.) Una peste alta, bene¬ 
ficiile oferite de libertate (împreună cu riscurile de abuz ce ar însoţi 
neacceptarea principiului) precumpănesc la scara întregii societăţi asupra 
dezavantajelor acceptării sale. „Oricîte erori ar putea el [individul] 
comite, [...] ele nu pot cîntări nici pe departe cît răul de a se permite altora 
să-l constrîngă să facă ceea ce socotesc ei că este bine pentru el" (p. 99). 

Mill nu este, fără îndoială, nici singurul şi nici primul care să fi for¬ 
mulat aceste argumente în favoarea libertăţii individuale. El le-a dat 
însă o mai mare rigoare, iar argumentele în sine sînt foarte importante, 
întrucît ele marchează distanţa care separă naturalismul 3 de patemalism. 
Asupra tuturor gînditorilor care, asemeni lui Mill şi a celorlalţi filozofi 
clasici, au încercat să-şi edifice teoriile politice şi morale pe temelia unei 
anumite concepţii asupra naturii umane va plana în secolul al XX-lea 
suspiciunea de a fi favorizat, chiar fără voia lor, o alunecare spre pater- 
nalism. Dacă binele individului nu se identifică cu satisfacerea propri¬ 
ilor sale preferinţe, ci depinde de o natură umană cognoscibilă în 
principiu nu numai de el, ci şi de alţii (eventual nişte „experţi" în 
materie), cum se poate evita tendinţa acestor „experţi" de a-i restrînge 
libertatea în numele propriului său bine (cu toate abuzurile ce pot 
decurge de aici)? Despre libertate oferă un posibil răspuns la această 
problemă. 

După cum am spus, Mill oferă argumente şi împotriva acuzaţiilor 
că acţiunile din sfera libertăţii ar vătăma în fapt interesele societăţii. Cea 
mai elaborată argumentare în acest sens este cea din Capitolul II. Plecînd 
de la premisele: i) „nici o convingere contrară adevărului nu poate fi real¬ 
mente utilă" (p. 33), şi ii) discuţia raţională şi deplina libertate de expri¬ 
mare a oricărei convingeri reprezintă condiţiile indispensabile ale 
apropierii de adevăr, întreg capitolul se constituie într-o pledoarie în 
favoarea utilităţii pentru societate a libertăţii de conştiinţă şi de expresie. 

De altfel, această libertate se dovedeşte utilă nu numai prin con¬ 
tribuţia sa la descoperirea unor noi adevăruri, ci şi prin rolul pe care-1 
joacă în menţinerea vie în conştiinţe a semnificaţiei celor vechi. Acesta 
este unul dintre argumentele cele mai subtile ale lui Mill: chiar în caz 
că opiniile majorităţii sînt întru totul adevărate, iar cele disidente com¬ 
plet eronate, libertatea discuţiei în contradictoriu îi obligă pe majoritari 
să nu piardă niciodată din vedere temeiurile convingerilor lor; astfel, 
lucru esenţial pentru convingerile morale, adevărata semnificaţie a aces¬ 
tora rămîne vie în suflete şi poate influenţa în bine conduita morală. 
Altfel, ele devin, încetul cu încetul, literă moartă. Mill dă, în acest sens, 
exemplul decăderii credinţei creştine: „Sentinţele şi preceptele din Noul 
Testament [...] sînt considerate sfinte şi luate drept lege de către toţi cei 

care profesează creştinismul. Cu toate acestea, nu este prea exagerat a 
spune că nici măcar un creştin dintr-o mie nu-şi călăuzeşte şi nici nu-şi 
modelează comportarea personală după această lege. [...] Dacă cineva 
le-ar aminti acestora că acele sentinţe presupun o infinitate de lucruri 
pe care ei nici măcar nu se gîndesc să le facă, singurul lucru pe care l-ar 
obţine ar fi încadrarea sa în rîndurile acelor personaje foarte nepopu¬ 
lare care se pretind a fi mai grozave decît ceilalţi oameni" (pp. 56-57). 

Mill a prevăzut o obiecţie şi mai generală, care va fi efectiv formu¬ 
lată de numeroşi critici: aceea că distincţia făcută de el între acţiuni 
care privesc doar interesele agentului — plus acţiuni care-i pot „atinge" 
şi pe alţii, dar „cu participarea şi acordul lor sincer, liber şi voluntar" 
(p. 20) — şi acţiuni care pot afecta interesele altora este inoperantă. 
Lăsînd la o parte cazuri insignifiante (precum scărpinatul în cap), există 
oare acţiuni ale omului care să nu afecteze într-un fel sau altul intere¬ 
sele semenilor săi? Dacă un individ îşi consumă timpul, sănătatea fizică 
şi mentală, averea etc., pentru a-şi satisface o pornire „vicioasă" (con¬ 
sumul exagerat de alcool, de exemplu), atunci el îşi face rău numai lui 
însuşi? Nu sîntem îndreptăţiţi să afirmăm că, în mod indirect, el face rău 
familiei sale sau oricărui alt membru al societăţii prin această nesăbuită 
risipire a unor resurse care, bine întrebuinţate, ar fi putut face mult bine 
celorlalţi? 

Drept răspuns, Mill admite că societatea poate impune sancţiuni 
legale sau morale, însă numai în cazul în care este încălcată o „obligaţie 
bine definită şi determinată faţă de o altă persoană" (p. 105). Societatea 
dispune de alte mijloace eficiente de a influenţa conduita indivizilor: în 
primul rînd, educaţia pînă la vîrsta majoratului, apoi „sancţiunile fireşti 
care nu pot să nu se abată asupra celor ce-şi atrag repulsia sau dispreţul 
celor ce-i cunosc" (p. 107) — sancţiuni ce nu trebuie confundate cu 
sancţiunile propriu-zis morale (vezi pp. 102-103). A presupune însă că 
orice acţiune a cuiva afectează interesele legitime ale celorlalţi ar însemna 
a recunoaşte „fiecărui om dreptul de a se preocupa de desăvîrşirea 
morală, intelectuală şi chiar fizică a altora, desăvîrşire ce ar urma să fie 
definită conform etaloanelor împărtăşite de cel ce revendică un asemenea 
drept" (p. 117). Mill analizează în capitolul IV un asemenea principiu 
„monstruos" (p. 116), care ar anula de fado orice libertate individuală. 

într-o formă simplificată, ideea întregii argumentări din Despre liber¬ 
tate ar putea fi redată astfel: dacă există nişte acţiuni individuale care 
sînt în genere benefice celui care le întreprinde, fără a dăuna altcuiva 
(ba, mai mult, ele fiind, în mod indirect, folositoare şi restului societăţii), 
ce temei raţional s-ar putea invoca pentru interzicerea lor? 

Despre libertate a produs o vie impresie asupra publicului cititor încă 
din momentul apariţiei sale. Scriitorul Thomas Hardy va afirma ulte¬ 
rior că, la mijlocul anilor '60 ai secolului al XlX-lea, ea era ştiută „aproape 
pe dinafară" în mediile studenţeşti din Anglia. Cu toate acestea, ea a iscat 
şi numeroase critici în epocă, una dintre cele mai virulente venind chiar 

din partea altui utilitarist, juristul James Fitzjames Stephen (critică expusă 
în lucrarea Liberty, Equality, Fraternity, 1872). 

Aceeaşi ambivalenţă a atitudinii faţă de Despre libertate se regăseşte 
şi în secolul al XX-lea. Tratatul lui Mill „a înlocuit formulările anterioare 
ale pledoariilor în favoarea individualismului şi a toleranţei, de la Milton 
şi Locke pînă la Montesquieu şi Voltaire şi [...] el rămîne expresia cla¬ 
sică a problemei libertăţii individuale" (Berlin 1996: 259). Totuşi majori¬ 
tatea exegeţilor contemporani au o viziune foarte critică asupra 
argumentelor oferite de Mill în carte. Linia de interpretare „tradiţională" 
(cf. J. Gray; G.W. Smith 1991: 1 şi urm.), ai cărei campioni sînt istoricii 
ideilor Isaiah Berlin şi Gertrude Himmelfarb, consideră că argumentele 
lui Mill sînt, dacă nu slabe de-a dreptul, în orice caz incompatibile cu 
utilitarismul său oficial, şi dezvăluie alte presupuse cusururi. Iar încer¬ 
cările unor „revizionişti" precum Alan Ryan, J.C. Rees sau Richard 
Wollheim de a îndulci aceste aprecieri par să fi adus doar modificări 
minore acestei viziuni în general sceptice asupra doctrinei milliene 
despre libertate. 

Consider că această atitudine sceptică este per ansamblu nejustifi¬ 
cată, ea datorîndu-se mai puţin unor erori ale lui Mill, cît dificultăţilor 
analiştilor contemporani de a sesiza corect premisele argumentaţiei sale. 
Prezentarea pe care am oferit-o mai sus acestei argumentaţii este, sper, 
suficientă pentru a arunca serioase semne de îndoială asupra validităţii 
a cel puţin două dintre aceste critici: presupusa lipsă de rigoare şi pre¬ 
supusa incompatibilitate cu utilitarismul. 

Acuzaţia de lipsă de rigoare în argumentaţie trădează mai curînd o 
neînţelegere a structurii logice a argumentaţiei prezente în lucrare. O 
cauză similară pare să stea la baza acuzaţiei de incompatibilitate între 
argumentele din Despre libertate şi maniera de argumentare proprie 
utilitarismului. După cum am văzut, întreaga argumentaţie în favoarea 
principiului libertăţii se bazează pe o cîntărire globală a consecinţelor 
bune sau rele pe care le-ar avea adoptarea sa. Mai mult, Mill este aici 
explicit: „Este nimerit să declar că eu mă abţin să trag vreun folos 
pentru argumentarea mea din ideea unor drepturi abstracte, indepen¬ 
dente de utilitate. Consider utilitatea ca instanţă ultimă în toate chestiu¬ 
nile etice; este vorba însă de utilitate în sensul cel mai larg, o utilitate 
care se bazează pe interesele de totdeauna ale omului, ca fiinţă capa¬ 
bilă de progres" (p. 19). 

O altă critică des întîlnită este următoarea: multe din acţiunile pe care 
Mill le-ar include în sfera libertăţii sînt de natură să provoace o relaţie 
de repulsie, dezgust, revoltă etc., din partea majorităţii cu o morală 
„ortodoxă". De exemplu, relaţiile homosexuale din perspectiva unor 
heterosexuali cu puternice convingeri religioase sau (exemplu dat chiar 
de Mill în lucrare) consumul de came de porc din perspectiva religiei 
islamice. Această violentare a sensibilităţii unei majorităţi nu ar trebui 
să fie considerată ca afectînd interesele tuturor acelor oameni? în măsura 
în care această oripilare morală este autentică, nu ar trebui ea să fie 

inclusă printre consecinţele (negative!) ale actului respectiv? O bună 
ilustrare a acestei poziţii o reprezintă următoarele afirmaţii ale cunos¬ 
cutului jurist englez Patrick Devlin: „Cei nemulţumiţi de legislaţia 
actuală cu privire la homosexualitate afirmă adesea că oponenţii unei 
reforme [a legii] nu sînt minaţi de altceva decît de dezgust. Dacă aşa ar 
fi, ar fi incorect; nu cred însă că putem ignora dezgustul dacă e resimţit 
cu adevărat şi nu prefăcut. Prezenţa sa constituie o bună indicaţie că 
limitele toleranţei au fost atinse. Nu orice trebuie tolerat. Nici o societate 
nu poate exista fără intoleranţă, indignare şi dezgust; acestea sînt forţele 
aflate în spatele legii morale" (P. Devlin, The Enforcemait ofMorals, Londra 
1965, cipud Spitz 1975:186). 

E interesant de amintit şi contextul acestor remarci. în 1957, Comitetul 
Wolfenden pentru cercetarea delictelor homosexuale şi a prostituţiei în Marea 
Britanie recomanda decriminalizarea homosexualităţii şi lăsarea ei în 
seama moralei „private". Adoptînd o poziţie conservatoare. Lordul 
Devlin a respins aceste concluzii (şi, în particular, distincţia dintre o 
morală „publică" şi o morală „privată"), intrînd în polemică cu diferiţi 
filozofi, îndeosebi cu H.L.A. Hart. Partizanii Raportului Wolfenden se 
revendicau de la ideile din Despre libertate, iar Lordul Devlin va întreprinde 
un atac direct împotriva acestor idei. Ulterior, alţi critici, interpretînd 
utilitarismul millian drept un utilitarism al preferinţelor, vor lega această 
obiecţie de cea referitoare la incompatibilitatea doctrinei din Despre liber¬ 
tate cu utilitarismul: de ce nu ia Mill în calcul şi aceste preferinţe? O altă 
formă de a exprima cam aceeaşi obiecţie constă în nedumerirea unor 
exegeţi cu privire la înţelesul dat de Mill unor termeni precum „rău" 
(harm) sau „interes". Cum defineşte Mill „interesul" unei persoane fără 
să ia în calcul şi aceste puternice preferinţe ale majorităţii? 

Cred că răspunsul lui Mill la această obiecţie ar fi fost următorul: uti¬ 
litatea (sau „interesul") nu înseamnă simpla satisfacere a oricărei prefe¬ 
rinţe a persoanei respective, ci satisfacerea nevoilor naturii umane (nevoi 
care, după cum am văzut, pot diferi de la persoană la persoană). 
Majoritatea reacţionează cu dezgust şi revoltă la acele acte, pentru că ele 
o afectează într-adevăr, dar o afectează în prejudecăţile şi orgoliile ei 
egoiste şi nu în adevăratele ei interese. Iată de ce aceste reacţii nu tre¬ 
buie să fie incluse în calculul utilitarist. Limbajul folosit de Mill este pe 
alocuri sugestiv pentru această distincţie: „interesele generale, de netăgă¬ 
duit, ale societăţii" (p. 14), „interesele din totdeauna ale omului" (p. 19) 
etc. A echivala interesul cu satisfacerea oricărei preferinţe ar fi însemnat 
pentru Mill anularea atît a oricărei raţionalităţi („o opinie privitoare la 
chestiuni de comportare care nu este susţinută de anumite temeiuri nu 
poate fi considerată decît o simplă preferinţă personală", p. 13), cît şi a 
oricărei şanse de a ridica o eficientă barieră morală în calea „tiraniei 
majorităţii". Nimic nu l-ar fi alarmat mai tare pe Mill decît maniera de 
a concepe moralitatea şi legalitatea a Lordului Devlin. în poziţia aces¬ 
tuia, Mill ar fi văzut justificarea celor mai negre presimţiri ale sale cu 
privire la tendinţa de evoluţie a societăţii modeme. 

La fel de departe de intenţiile sale se găseşte şi interpretarea pe care 
i-o dă Isaiah Berlin în „John Stuart Mill şi finalităţile vieţii", ultimul 
dintre cele Patru eseuri despre libertate. Berlin îi atribuie lui Mill pre¬ 
supoziţia conform căreia „este greşită convingerea — comună aris- 
totelicienilor, multor scolastici creştini şi materialiştilor atei — că există 
o natură umană cognoscibilă, identică, în toate timpurile şi în toate 
locurile, în toţi oamenii — o substanţă statică şi inalterabilă învăluită în 
aparenţe schimbătoare, cu nevoi permanente, dictate de o finalitate 
unică şi descifrabilă, sau de o înlănţuire de finalităţi, aceeaşi pentru 
toată umanitatea" (Berlin 1996: 273). 

într-adevăr, Mill nu considera că natura umană este identică în toţi 
oamenii. Acest lucru nu-1 împingea însă spre antinaturalism şi 
noncognitivism, aşa cum ar vrea să ne convingă Berlin. Interpretarea lui 
Berlin pare să reflecte mai curînd prejudecăţile acestuia cu privire la 
acest subiect, şi nu adevărata doctrină a lui Mill. Mill este mult mai 
aproape de Aristotel decît îşi imagina Berlin, lucru sesizat, de exemplu, 
de J. Rawls (1971:426 notă). 

Sursa esenţială a dificultăţilor de receptare şi interpretare în secolul 
al XX-lea a acestei lucrări liberale clasice rezidă, după părerea mea, în 
decalajul dintre premisele fundamentale ale lui Mill şi cele împărtăşite 
de majoritatea exegeţilor săi contemporani. 

1) Mill era un naturalist şi utilitarismul său, ca şi cel al lui Bentham, 
se sprijină pe posibilitatea unei cunoaşteri, fie şi incomplete a naturii 
umane, în timp ce secolul al XX-lea a fost dominat mai curînd de anti¬ 
naturalism şi noncognitivism în filozofia morală şi politică. 

2) Majoritatea filozofilor contemporani ar prefera să apeleze la o 
teorie a drepturilor şi nu la utilitarism (consecinţionism) pentru a jus¬ 
tifica libertăţile individuale. După cum am văzut, Mill respingea însă 
„ideea unor drepturi abstracte, independente de utilitate" (p. 19), idee 
justificabilă doar prin intuiţii arbitrare (intuiţionismul este criticat în 
mod explicit în Despre libertate — vezi pp. 12-14,109). Chiar cînd încearcă 
să accepte cadrul utilitarist al gîndirii sale, exegeţii contemporani par 
a-i da interpretări scolastice şi străine de gîndirea lui Mill (de exemplu, 
aşa-zisul „utilitarism al preferinţelor"). 

3) Mill este un elitist şi un raţionalist. Principiul libertăţii era menit 
să reprezinte o stavilă în calea „tiraniei majorităţii". Interpreţilor săi de 
astăzi, familiarizaţi cu triumful deplin al democraţiei şi ataşaţi princi¬ 
piului democratic, nu le vine uşor nici să înţeleagă, nici să găsească o 
justificare acestei atitudini. 

Ca expresie a acestor diferenţe profunde concluzia sceptică a lui John 
Gray este simptomatică: incomensurabilitatea valorilor implică eşecul 
oricărui proiect raţional de întemeiere a liberalismului, deci şi al proiec¬ 
tului lui Mill. „Concepute ca etape ale unui viitor proiect al unei ştiinţe 
a societăţii", lucrările de maturitate ale lui Mill „nu ne mai apar nouă 
astăzi decît ca expresii ale speranţelor şi temerilor unui eminent reprezen¬ 
tant al epocii victoriene" (Gray 1991: xxviii-xxix). 

Note 

* Citatele din text pentru care nu se indică decît pagina sînt din John Stuart Mill, 
Despre libertate, traducere de Adrian-Paul Iliescu, Humanitas, Bucureşti, 
1994. 

1 Tatăl său, James Mill (1773-1836), prieten şi discipol al lui Jeremy Bentham, el 

însuşi filozof, istoric şi economist de prestigiu în epocă, a încercat să-l educe 
singur, într-un spirit raţionalist şi într-o manieră intensivă (la numai trei ani, 
de exemplu, micuţul John Stuart începea învăţarea elinei). Tînărul Mill va 
fi crescut astfel în spiritul unui utilitarism sistematic şi va căpăta o erudiţie 
demnă de invidiat, fără a petrece măcar o zi pe băncile vreunei şcoli. Lunga 
perioadă de deprimare pe care o va cunoaşte la 20 de ani constituie însă şi 
ea o posibilă urmare a acestei neobişnuite educaţii. 

2 în engleză, „The Philosophical Radicals" — numele grupării politice formate 

din discipoli ai lui Bentham. 

3 Prin „naturalism" înţeleg aici concepţia potrivit căreia binele pentru un om 

înseamnă atingerea unor scopuri determinate de însăşi natura umană. 

John Milton (1608-1674) 
AREOPAGITICA (1644) 


Ieşită de sub pana unuia dintre cei mai mari scriitori de limbă engleză, 
Areopagitica* este o scurtă lucrare prilejuită de o hotărîre din 14 iunie 1643 
a Parlamentului englez. în faţa a ceea ce percepea ca pe „o mulţime de 
lucrări false, scandaloase şi subversive [...], defăimătoare la adresa 
Religiei şi guvernării". Parlamentul hotăra obligativitatea licenţierii 
tuturor preselor tipografice, confiscarea lucrărilor ofensatoare, precum 
şi pedepsirea autorilor şi tipografilor respectivi. Un an mai tîrziu, Milton 
publica întîmpinarea sa, al cărei subtitlu este „Un discurs în favoarea 
libertăţii tipăririi fără licenţă, adresat Parlamentului Angliei". în aceasta, 
el argumentează împotriva obligaţiei de a licenţia tipăriturile, ceea ce 
nu implica totuşi că susţinea o libertate completă a presei în sensul 
modern al acestui concept: Milton accepta că Biserica şi statul trebuie 
să poarte de grijă cărţilor tot aşa cum poartă şi oamenilor şi că, la nevoie, 
şi acestea trebuie pedepsite (p. 384). 

Apare evident, din text, că argumentul împotriva licenţierii tipări¬ 
turilor capătă semnificaţie în contextul conflictului politic dintre papa¬ 
litate şi protestantism. Milton, un puritan zelos, este convins că Anglia 
este o ţară aleasă în destinul reformei (p. 405) şi că soarta ei este să 
devină o naţiune de profeţi (pp. 406-407). Această „mare reformă" spiri¬ 
tuală este ameninţată de perspectiva licenţierii, care este „o politică au¬ 
tentic spaniolă" (p. 412). Prin urmare, Milton pare preocupat mai degrabă 
de posibilitatea ca noua cenzură să împiedice sau să dilueze activismul 
puritan, mărturie stînd observaţia sa conform căreia Biblia însăşi, pentru 
că este plină de descrieri ambigue ale viciului, ar fi fost pusă de papişti 
pe lista cărţilor prohibite (p. 392). 

Disputa dintre catolicism şi protestantism are, pentru Milton cel 
puţin, şi semnificaţia unei dispute culturale, în care autorul englez ia 
partea culturii modeme, umaniste şi ştiinţifice (de notat observaţia sa 
de la p. 387 după care limba engleză ar fi limba oamenilor faimoşi pentru 
progresele realizate în domeniul „libertăţii"). Evocarea, în acest sens, a 
vizitei sale la Galileo, „îmbătrînit ca prizonier al Inchiziţiei" (p. 400), apare 
ca un punct terminus al unei succesiuni de argumente ţinînd de istoria 
culturală şi politică cu ajutorul cărora Milton înţelege să denunţe 
chestiunea licenţierii. 

în esenţă, reconstrucţia istorică a lui Milton caută să ne convingă că 
lumea clasică (greco-romană) nu cunoştea cenzura şi licenţierea. în 
Atena, doar scrierile blasfematoare (ateiste) şi defăimătoare ar fi făcut 
obiectul investigaţiilor magistraţilor, scrierile multor secte care „tindeau 
spre voluptate" şi care negau Providenţa nefiind persecutate (p. 384). 
Nici romanii nu reacţionau decît la impietate, deşi ei nu erau prea 
învăţaţi (p. 385). Avînd în vedere importanţa culturii clasice în cercurile 

învăţaţilor din prima jumătate a secolului al XVII-lea, asemenea argu¬ 
mente trebuie să fi părut destul de serioase, dar ele nu sînt decît pre¬ 
ludiul la afirmaţia lui Milton conform căreia creştinismul primitiv 
(modelul principal al comunităţilor protestante din acea perioadă) nu 
cunoştea nici el practica licenţierii. 

La început, remarcă Milton, creştinii au fost cei persecutaţi ca eretici, 
dar ei nu au recurs, cînd le-a venit rîndul, la impunerea doctrinei lor de 
către o autoritate superioară. Pînă „după anul 800", episcopii şi consiliile 
creştine au lăsat la conştiinţa fiecăruia ce să citească sau să evite (de 
remarcat apelul la conştiinţa individuală a credinciosului, crucial în doc¬ 
trina lui Luther). Abia după Conciliul dinTrent, sîntem asiguraţi, papali¬ 
tatea, avidă de putere politică, a excomunicat, printr-o bulă a lui Martin 
al V-lea, citirea cărţilor eretice. Leon al X-lea si succesorii săi au fost cei 
care au susţinut ideea ca nici o carte să nu fie tipărită pînă nu va fi apro¬ 
bată de „doi-trei călugări nesătui", ca şi cum Sfîntul Petru ar fi dăruit 
papei „şi cheile tiparniţei o dată cu cele ale Paradisului" (pp. 386-387). 
Istoria este deci aceea care ne arată că cenzura nu provine din vreun stat 
ori din Biserica antică, nici din rînduieli lăsate de vechii creştini ori de 
urmaşii lor, nici din obiceiurile modeme ale Bisericilor sau oraşelor 
reformate din afara Angliei, „ci din cea mai anticreştină instituţie ( council) 
şi cea mai tiranică Inchiziţie" (p. 387). Licenţierea este deci o practică a 
catolicismului şi a suporterilor săi, nu ceva demn de un adevărat creştin 
(a se înţelege protestant). 

O altă categorie de motive pentru care Milton contestată hotărîrea 
Parlamentului este aceea a raţiunilor practice: licenţierea oricum nu poate 
fi impusă ca o măsură eficientă. Ordinul Parlamentului nici măcar nu 
poate fi aplicat. Şi asta din mai multe motive. 1) Ar fi nevoie de foarte 
mulţi oameni învăţaţi care să citească şi cărţile deja scrise. 2) Unele 
lucrări nu sînt decît parţial dăunătoare. 3) Ar trebui să se ia şi măsuri de 
urmărire şi descurajare a unor tipografi. 4) Multe secte îşi propagă doc¬ 
trinele dăunătoare prin „tradiţii nescrise" (pp. 395-396). Observînd că 
cei lipsiţi de învăţătură oricum nu citesc cărţi (eretice), Milton arată că 
acestora trebuie să li se expună doctrina de către un membru al acelui 
cler (p. 392; aluzia la activismul catolic este limpede). Cei învăţaţi pot 
fi însă corupţi, recunoaşte Milton, dar această recunoaştere se trans¬ 
formă tot într-un argument împotriva licenţierii: nu ne putem încrede 
în cenzori, pentru că, iată, ei nu sînt infailibili şi incoruptibili (p. 392). 
Cel care licenţiază tipărituri are de îndeplinit o sarcină foarte grea; el tre¬ 
buie să citească lucrări adesea foarte voluminoase pe care nu el a ales 
să le citească şi „nu există nici o carte care să fie acceptabilă doar în anu¬ 
mite momente" (p. 396). Mai mult, hotărîrea Parlamentului va descu¬ 
raja învăţătura, atît prin împiedicarea acumulării de noi cunoştinţe, cît 
şi prin restringerea accesului la cunoaşterea deja acumulată (pp. 383-384). 

Este evident că, dincolo de consideraţiile acestea, argumentele lui 
Milton se deschid către un proiect politic pozitiv. Licenţierea este inutilă 

pentru că un stat bine întocmit nu trebuie să se teamă de nimic (p. 401). 
Rezultă că impunerea licenţierii nu este decît un semn al unei viziuni 
politice defectuoase: dacă vrem să reglementăm presa tipografică pentru 
a rectifica „manierele", atunci trebuie să reglementăm şi divertismentul: 
„nici o muzică nu trebuie să se mai audă [...] cu excepţia a ceea ce este 
grav şi doric". Dansul, arhitectura, cîntecele şi poveştile populare, risipa 
casnică, conversaţiile „mixte" (care sînt la modă în Anglia, constată 
Milton), lenevia şi reaua companie ar trebui şi ele, în această logică, 
bine încadrate. întregul paragraf (p. 394) trădează o tendinţă liberală evi¬ 
dentă: „Aceste lucruri există, şi trebuie să existe; cum să fie cît mai puţin 
dăunătoare, cît mai puţin atrăgătoare, în aceasta constă înţelepciunea 
supremă {grave and governing) a unui stat." 

Pasajul este extrem de important şi pentru că, în continuare, el 
dezvăluie una dintre ţintele teoretice ale lui Milton: filozofia politică a 
lui Platon şi a admiratorilor săi. „Nu evadarea în lumea politicii atlantice 
şi utopice — care niciodată nu va fi de vreun folos — ne va îndrepta 
condiţia noastră, ci faptele noastre cugetate din această lume a răului, 
în mijlocul căreia Dumnezeu ne-a aşezat fără de scăpare." Un stat care 
recurge la o cenzură de genul celei propuse de Platon nu este deci un 
stat bine întocmit; el nu se bazează pe afecţiune: cel care nu simte că 
ceilalţi se încred în capacitatea sa de a-şi supraveghea propriile acţiuni 
nu se consideră altfel, în comunitatea politică, decît ca un nebun sau ca 
un străin (p. 397). Argumentul împotriva licenţierii se transformă acum 
într-un argument puternic favorabil toleranţei: trebuie să preferăm „visul 
fericirii" de mai multe ori înaintea „împiedicării forţate a răului", pentru 
că „Dumnezeu, cu siguranţă, preferă creşterea şi desăvîrşirea unuia 
singur împiedicării a zece vicioşi" (p. 395). 

Este limpede, din acest moment, că poziţia lui Milton se sprijină şi 
pe o filozofie morală critică: „Nu sînt buni cunoscători ai lucrurilor 
omeneşti aceia care îşi imaginează că pot să înlăture păcatul înlăturînd 
obiectul păcatului {matter of sin)." Subiectul şi nu obiectul păcatului este 
deci esenţial pentru Milton. „Să presupunem că putem înlătura păcatul 
prin acest mijloc; priviţi însă cum înlăturăm o dată cu păcatul şi tot atîta 
virtute: pentru că obiectul {matter) amîndurora este acelaşi, înlăturaţi-1 
pe acesta şi le veţi înlătura pe amîndouă [virtutea şi păcatul]" (p. 395). 
Natura binelui şi a răului este departe de a fi simplă şi distinctă, iar 
cunoaşterea noastră morală trebuie să se adapteze acestui lucru. „Binele 
şi răul din această lume cresc împreună aproape inseparabil; iar 
cunoaşterea binelui este [...] întreţesută cu cunoaşterea răului"; un bun 
creştin este acela care cunoaşte şi viciul, dar se abţine de la a-1 practica 
şi preferă ceea ce este cu adevărat mai bun (p. 390). 

Ceea ce apare cu claritate din ansamblul textului este că argumentele 
lui Milton împotriva licenţierii, fie că sînt de natură politică, istorică, prac¬ 
tică, filozofică sau morală, sînt toate subordonate unei concepţii teo¬ 
logice şi metafizice. Adevărul credinţei şi raţiunii nu are nevoie de 

artificiile oamenilor pentru a izbîndi; el are o forţă ce izvorăşte din 
natura şi originea sa: „Cine nu ştie că Adevărul este tare, aproape de 
Cel Atotputernic? El nu are nevoie de politici, de stratageme, de licenţe 
pentru a ieşi învingător; acestea nu sînt decît manevrele şi subterfugiile 
pe care eroarea le ridică împotriva puterii sale" (p. 409). Cenzura apare 
astfel ca unul dintre cele mai grave păcate, un atentat la esenţa operei 
divine: „Cine omoară un om omoară o creatură raţională, o imagine a 
lui Dumnezeu, dar acela care distruge o carte bună, omoară însăşi raţi¬ 
unea, omoară imaginea lui Dumnezeu din ochii acestuia. Mulţi oameni 
fac umbră pămîntului degeaba, dar o carte bună este sîngele vital şi 
preţios al unui spirit suprem ( maşter spirit ), îmbălsămat şi tezaurizat 
pentru scopul unei vieţi de apoi. Oricîtă vreme ar trece, o viaţă nu poate 
fi adusă înapoi [o dată luată], dar poate că nu mereu ea e o mare pierdere; 
dar nici în veacul vecilor nu se poate repara pierderea unui adevăr 
respins, din cauza căreia naţiuni întregi suferă ce e mai rău" (p. 384). 
Licenţierea cărţilor atentează deci la cea mai preţioasă posibilitate lăsată 
omului de Dumnezeu: salvarea sufletului. Cenzura, această „execuţie", 
nu se opreşte la „retezarea unei vieţi elementare, ci loveşte în cea de-a 
cincea esenţă eterică, în suflul raţiunii înseşi, retează o nemurire, mai 
curînd decît o viaţă" (p. 384). 

în 1644, pamfletul lui Milton a trecut neobservat. Opinia generală era 
mai degrabă împotriva autorului din pricina opiniilor favorabile 
divorţului prin consimţămînt pe care acesta le exprimase într-un alt 
pamflet apărut cu un an mai devreme. Cariera politică a lui Milton avea 
să cunoască însă un debut dramatic o dată cu publicarea în 1649, la 
două săptămîni după executarea lui Carol I, a lucrării Despre oficiul 
regilor şi magistraţilor. Aici Milton apăra dreptul de a executa un rege care 
s-a dovedit a fi un tiran, iar eforturile sale nesolicitate au făcut o atît de 
bună impresie încît după o lună a fost numit „Secretar pentru limbi 
străine", o funcţie importantă, care implica redactarea corespondenţei 
oficiale cu străinătatea. în această funcţie, Milton a devenit un fel de pro¬ 
pagandist principal al noului regim, ocazie cu care a redactat Apărarea 
poporului englez, în care de asemenea susţinea legitimitatea regicidului 
în condiţiile războiului civil. O dată cu întoarcerea regalităţii, în 1660, 
în persoana lui Carol al II-lea, Milton fuge. Compromis complet în ochii 
noii partide la putere, el se putea aştepta la cele mai dure măsuri 
împotriva sa, mai ales după ce Parlamentul ordonă arestarea lui, iar 
unele dintre lucrările sale sînt arse. în octonhbrie 1660 este arestat, dar 
în decembrie este iertat şi eliberat. Complet orb din 1662, el se dedică 
scrisului, iar în 1667 publică Paradisul pierdut, poem care l-a consacrat 
definitiv ca pe unul dintre cei mai mari poeţi de limbă engleză. 
Areopagitica avea însă să mai aştepte încă un secol pentru a fi mai bine 
cunoscută: în secolul al XVUI-lea ea avea să fie invocată în contextul dez¬ 
baterilor despre cenzură şi libertatea presei. 

Notă 

* Citatele din text pentru care nu se indică decît pagina sînt din ediţia Mortimer 
Adler: John Mii ton, Areopagitica, Encyclopedia Britannica Inc., Chicago, 1993. 
Traducerea lor este făcută de autorul articolului. 

Cătălin Avramescu 


Charles-Louis de Secondat, Baron de Montesquieu (1689-1755) 
DESPRE SPIRITUL LEGILOR (1748) 


Născut la 18 ianuarie, la castelul Br6de lingă Bordeaux, un secol înaintea 
Revoluţiei franceze pe care, prin ideile sale, o va influenţa, Charles- 
Louis de Secondat, baron de Brede şi de Montesquieu (titlu moştenit de 
la unchiul său patern Joseph de la care, după moartea acestuia în 1714, 
va prelua şi preşedinţia pe viaţă a Parlamentului din Bordeaux), va 
marca, prin personalitatea sa, atît filozofia politică, cît şi jurisprudenţa 
şi chiar literatura franceză, rămînînd însă în istoria gîndirii mai ales 
datorită principalei sale lucrări. De L'Esprit des Loix ou du rapport que Ies 
loix doivent avoir avec la Constitution de chaque Gouvernement, Ies Moeurs, 
le Climat, la Religion, le Commerce (Despre spiritul legilor sau despre raportul 
pe care legile trebuie să îl aibă cu Constituţia fiecărui guvernămînt, cu 
moravurile, clima, religia şi comerţul). Influenţa pe care această scriere a 
avut-o asupra posterităţii s-a reflectat şi asupra celorlalte cărţi ale sale. 


253 


DESPRE SPIRITUL LEGILOR 


dar fără Spiritul legilor Montesquieu ar fi fost, dacă nu uitat, oricum 
amintit doar ca un personaj secundar integrat în atmosfera epocii şi 
cunoscut de cîţiva iniţiaţi. 

Anunţată deja de unele pasaje din Scrisorile persane (scriere ce l-a 
purtat pe Montesquieu în Academia franceză în 1727), Despre spiritul 
legilor, operă de o viaţă, se regăseşte într-o formă incipientă în Consideraţii 
asupra cauzelor măririi şi decadenţei romanilor (1734). O dovadă supli¬ 
mentară că problema îl preocupa, iar referinţa la romani nu era doar una 
istorică, ci avea o dimensiune explicativă integratoare, cartea despre 
Constituţia engleză, scrisă cam în aceeaşi perioadă şi integrată mai apoi 
în Despre spiritul legilor, era — aşa cum mărturiseşte în omagiul său 
Jean-Baptiste, fiul filozofului, la moartea acestuia în 1755 — proiectată 
să fie tipărită împreună cu lucrarea despre romani. 

Dacă noţiunea de spirit al legilor fusese deja folosită de Pufendorf, 
Grotius şi mai ales Domat, care prin a sa Les lois civiles (1689), carte pu¬ 
blicată în chiar anul naşterii lui Montesquieu, a constituit fundamentul 
concepţiei acestuia, contribuţia filozofului francez a constat în depăşirea 
viziunii strict juridice a predecesorilor săi prin integrarea ei într-o teorie 
politică de largă respiraţie. 

Despre spiritul legilor a apărut în toamna lui 1748, fără numele 
autorului, la Geneva, la editorul Barrillot. Succesul imediat al acestei cărţi 
în Franţa este atestat prin cele 22 de ediţii pe care lucrarea le-a cunoscut 
în primii doi ani de la apariţie. Dar nici reacţiile negative nu au întîrziat 
să apară. în aprilie 1749 au fost publicate Reflecţiile asupra Spiritului 
legilor în care perceptorul general Claude Dupin ataca ideile expuse de 
Montesquieu. La Paris, iezuiţii, dar şi janseniţii au criticat lucrarea 
reproşîndu-i o serie din remarcile asupra religiei. Iar după ce, în 1750, 
Montesquieu a reacţionat prin în apărarea Spiritului legilor, în 1751 
Congregaţia Indexului de la Roma a condamnat Despre spiritul legilor, 
sentinţa nefiind însă publicată niciodată. 

Dificilă datorită diferenţelor dintre părţile sale. Despre spiritul legilor 
s-a dorit, în primul rînd, o cercetare a faptelor istorice a căror diversi¬ 
tate aparent incoerentă trebuie depăşită printr-o viziune integratoare. 
Dincolo de indeterminismul superficial al istoriei, Montesquieu, expo¬ 
nent al timpului său, epocă în care dominaţia absolută a determinismului 
sub forma sa fizicalistă era necontestată, a afirmat existenţa unor cauze 
ce pun ordine în desfăşurarea aparent haotică a evenimentelor. 

Departe de a fi un bloc omogen, această monumentală lucrare ce are 
în redactarea autorului 6 părţi, 31 de cărţi şi 605 capitole, ce sînt publi¬ 
cate, de obicei, în două volume, reprezintă rezultatul unei munci îndelun¬ 
gate. Deşi acuzată de criticii săi de incoerenţă, unitatea lucrării poate fi 
însă observată luînd în considerare perioadele redactării sale şi influ¬ 
enţele pe care autorul le-a suferit. Cele trei mari părţi ale cărţii pot fi gru¬ 
pate în funcţie de obiectivele urmărite de Montesquieu (Aron 1976: 30). 
Primele treisprezece cărţi în care este prezentată teoria celor trei 
guvernăminte alcătuieşte o unitate. Scrise în bună măsură sub influ- 



MONTESQUIEU 


254 


enţa Politicii lui Aristotel, la care, direct sau indirect, se face trimitere în 
mai fiecare pagină, aceste cărţi evidenţiază faţeta filozofică a scrierii lui 
Montesquieu şi influenţa pe care filozofia politică clasică a avut-o asupra 
sa. Cartea a Xl-a, care datorează foarte mult Constituţiei engleze şi în 
care este expusă teoria distribuţiei puterilor în stat, a fost probabil scrisă 
sub impresia sejurului în Anglia ce a durat din 1729 pînă în 1731 şi prin 
care s-a încheiat o perioadă de călătorii care i-au oferit autorului posi¬ 
bilitatea informării şi i-au relevat diferenţele dintre naţiuni şi cauzele 
acestor specificităţi. Ca şi Tocqueville un secol mai tîrziu, experienţa 
anglo-saxonă îi va oferi lui Montesquieu ocazia unei analize lucide a mo¬ 
dului de organizare a unei unităţi politice în care libertatea constituie 
referinţa politică şi teoretică obligatorie. 

Partea a doua, ce se întinde de la cartea a XlV-a la cartea a XlX-a, 
urmăreşte să identifice influenţa cauzelor materiale (climă, poziţie 
geografică) asupra culturii, şi reflectarea lor în instituţii, pe cînd a treia 
parte se opreşte asupra cauzelor sociale, demografice, economice, cul¬ 
turale şi juridice. Ultimele două părţi — scrise la un oarecare interval 
faţă de prima — dezvăluie latura sociologică a lui Montesquieu. Distanţa 
dintre redactarea primei părţi şi a celorlalte două se observă, şi ei i se 
datorează în bună parte lipsa, acuzată de mulţi, a unei viziuni integra¬ 
toare şi coerente la nivelul întregii opere. 

Pentru a demonstra modul în care libertatea poate fi prezervată, 
Montesquieu, şi aceasta este una din contribuţiile sale novatoare, a 
urmărit să identifice, dincolo de diversitatea societăţilor umane, legile 
civile şi politice în sensul ştiinţific al termenului. Adaptînd la sfera sa 
de interes distincţia din dreptul roman dintre dreptul politic şi cel privat, 
Montesquieu diferenţiază dreptul politic de dreptul civil, primul dînd 
seamă despre stadiul politic al unei comunităţi, reglînd prin lege rapor¬ 
turile dintre guvernanţi şi guvernaţi, pe cînd al doilea are în vedere 
raporturile pe care cetăţenii le stabilesc între ei. Departe de a repudia 
unitatea dintre conducătorii politici şi societate, Montesquieu consideră 
că stadiul civil al societăţii — noţiune prin care dreptul civil şi cel politic 
sînt transformate într-un ansamblu — ca şi stadiul politic, asigură uni¬ 
tatea tuturor voinţelor. Relaţia guvemanţi-guvemaţi presupune existenţa 
drepturilor şi obligaţiilor reciproce ale participanţilor la viaţa comu¬ 
nităţii a cărei stabilitate este garantată de existenţa statului. Pentru filo¬ 
zoful francez, starea naturală şi contractul social sînt ipoteze esenţiale 
ce capătă, în capitolul despre Constituţia engleză de pildă, o perspec¬ 
tivă istorică. 

Ceea ce unii comentatori ai operei lui Montesquieu au considerat a 
fi o respingere a contractului social nu era decît o critică a modului în 
care Hobbes şi Locke au abordat această problemă. Spre deosebire de 
Locke, Montesquieu nu admite ideea unei stări naturale egalitare, şi 
aceasta deoarece caracteristica definitorie a acestei perioade a fost frica, 
iar aceasta împreună cu atracţia mutuală şi cea sexuală au constituit 

factorii de apropiere a indivizilor. Iar în contradicţie cu ideea hobbesianâ 
a războiului tuturor contra tuturor, castelanul de la Brede credea că 
actualizarea conflictelor este legată de creşterea gradului de organizare 
socială şi de multiplicarea raporturilor dintre indivizi în cadrul socie¬ 
tăţii. Organizarea politică, statul altfel spus, a apărut pe fundalul acestor 
conflicte şi evoluţia sa a fost inevitabil însoţită de acestea. în cadrul 
stării sociale oamenii pierd sentimentul de nesiguranţă care a contribuit 
la apariţia societăţii, trecînd de la „egalitatea în frică la inegalitatea 
sancţionată de stat şi de drept" (Vlachos 1974: 25). 

Accentul pus pe reunirea voinţelor implică o viziune asupra origi¬ 
nii statului ce se centrează pe ideea de lege naturală. După definiţia cla¬ 
sică, legea desemna o relaţie de subordonare legitimă prin recursul la 
o ordine eternă ce se stabileşte între legislator şi subiecţii legii. în seco¬ 
lul al XVIII-lea, noţiunea de lege a suferit o mutaţie legată de dezvoltarea 
fizicii experimentale care făcea referire la caracterul constant al relaţi¬ 
ilor ce se stabilesc între fenomene. Această nouă abordare îi era familia¬ 
ră lui Montesquieu pentru care legile, în sens larg, sînt raporturi necesare 
ce derivă din natura lucrurilor. Dar spre deosebire de lucruri, oamenii 
au o dublă natură: ei există în ordinea fizică, dar şi în ordinea culturală. 
Sub aspect fizic, omul este guvernat de legile invariabile, pe cînd sub 
aspect cultural, el modifică atît legile divine, cît şi pe cele pe care singur 
şi le-a stabilit. Schimbînd legile ce derivă din natura lucrurilor în legi 
de comportament, oamenii violează determinările naturale. Insă 
cutumele şi legile pozitive devin o a doua natură şi, în această calitate, 
sînt legate de legile naturale. Din acest motiv, obiectivitatea şi rigoarea 
ştiinţifică se impun şi în cazul studierii faptelor sociale ca şi în cercetarea 
celor naturale. 

Înţelegînd necesitatea abordării suple pe care obiectivul studiului său 
o impunea, o cercetare capabilă să sesizeze „principiile naturale" care 
determină viaţa omului ca şi diversele lor adaptări, Montesquieu a simţit 
că istoria, geografia şi etnologia îi vor facilita analiza specificului exis¬ 
tenţei sociale. 

Fără să abandoneze raţionalismul ştiinţific în favoarea unei teologii 
politice, gînditorul francez a urmărit să descopere prin observaţie rapor¬ 
turile ce se stabilesc între fenomenele naturale şi cele sociale, între legile 
naturii şi legile societăţii. Cercetările empirice nu au eclipsat însă, în 
Despre spiritul legilor , teoria politică. Analiza proceselor de formare a socie¬ 
tăţii i-a prilejuit lui Montesquieu formularea unei serii de legi naturale 
cu valoare universală care au influenţat, în viziunea sa, dezvoltarea 
socială. Respingînd opoziţia natură-societate, Montesquieu consideră 
că societatea este, de fapt, o formă de organizare naturală, complexă şi 
variabilă. 

Pentru Montesquieu, statul, ca toate instituţiile sociale, este guvernat 
de legea naturală ce derivă din constituţia fiinţei umane. Raporturile prin 
care oamenii îşi organizează viaţa în comun au ca fundament un 
asemenea tip de lege. Întrucît lumea funcţionează după legi universale 

ce acţionează însă sub influenţa variabilelor specifice, fiecare stat este 
diferit, depinzînd de condiţiile specifice ce i-au dat naştere, dar are în 
comun cu celelalte state permanenţa raportului guvernanţi-guvemaţi 
şi tendinţa de unire a tuturor membrilor săi într-un singur corp. In 
ordinea logică a demersului lui Montesquieu, definirea statului suveran 
precedă clasificarea formelor de stat şi de guvemămînt. Modul cum 
este exercitată efectiv puterea etatică rezultată din unirea forţelor şi 
voinţelor reprezintă, din această perspectivă, un fapt secundar ce depinde 
de factori conjuncturali. Dar, o dată cunoscut mecanismul puterii, posi¬ 
bilitatea limitării acesteia şi asigurarea unui spaţiu de libertate individua¬ 
lă devin posibile. 

Reflecţiile asupra legii au ca scop pregătirea terenului pentru abor¬ 
darea problemei libertăţii individuale. Pentru filozoful francez, libertatea 
nu poate fi definită ca o simplă independenţă, ca putere de a face orice. 
Libertatea este dreptul de a face tot ceea ce legea permite. Libertatea 
devine astfel inseparabilă de lege. Libertatea nu rezidă, la Montesquieu, 
în protecţia drepturilor subiective individuale, aşa cum este ea în tradiţia, 
familiară astăzi, a drepturilor omului, ci constă în capacitatea de a limita 
puterea guvernanţilor, astfel încît statul să nu degenereze de la condiţia 
sa iniţială şi să se transforme în opresor. Distincţia între guvemămintele 
moderate şi cele nemoderate reprezintă, din acest unghi de vedere, dis¬ 
tincţia fundamentală care asigură unitatea vastei sale întreprinderi teo¬ 
retice. 

Sociolog şi teoretician al politicii, Montesquieu a încercat să ofere o 
viziune care să integreze atît o teorie a tipurilor de guvemămînt, cît şi 
o concepţie cauzală. Problema compatibilităţii între cele două dimen¬ 
siuni ţine însă — dimensiunea şi complexitatea operei îşi spun cuvîntul 
— mai mult de ordinea gîndirii autorului decît de logica demonstraţiei. 

Cele trei tipuri de guvemămînt (republica, monarhia şi despotismul) 
se fundamentează pe ceea ce Montesquieu a desemnat a fi natura şi 
principiul guvernării. Dacă principiul guvernării este rezultatul armo¬ 
nios al sentimentului ce animă oamenii în interiorul unui tip de 
guvemămînt, natura fiecăruia dintre acestea este dată de numărul celor 
ce deţin suveranitatea, ca şi de modul în care aceasta se exercită. Cele 
două criterii juridice, numărul deţinătorilor puterii şi modul de exercitare 
a acesteia, depind, pentru ca tipul de guvemămînt să fie funcţional, de 
cel de-al treilea criteriu, cultural de data aceasta: principiul guvernării, 
respectiv sentimentul (sau, cum am spune astăzi, mentalitatea sau cul¬ 
tura politică), care face posibile stabilitatea şi prosperitatea unui regim. 

Fiecărui tip de regim îi corespund sentimente ce îi asigură specifici¬ 
tatea: virtutea, în sensul de respect al legii, este caracteristică republicii, 
onoarea, ca respect al poziţiilor sociale tradiţionale, asigură viabilitatea 
monarhiei, iar teama face posibil despotismul. Originală în comparaţie 
cu tipologiile clasice, concepţia lui Montesquieu consideră aristocraţia 
şi democraţia (care în viziunea lui Aristotel se deosebesc net) două 

forme ale aceluiaşi tip de guvemămînt, republica. Pe de altă parte, 
Aristotel nu a cunoscut, credea filozoful francez, autentica natură a 
monarhiei care s-a realizat abia o dată cu monarhiile absolutiste europene. 
Distingînd între tipuri de guvemămînt, Montesquieu analizează dife¬ 
renţele dintre regimuri în funcţie de organizarea şi structura societăţii, 
depăşind astfel criteriul formal al numărului deţinătorilor puterii — 
altfel spus organizarea politică — pe care Aristotel l-a folosit (puterea 
unuia, a mai multora şi a celor mulţi) pentru clasificarea sa prin 
relaţionarea regimului cu baza sa socială. 

Raportul dintre regimul politic şi societatea pe care o guvernează este, 
la Montesquieu, influenţat de dimensiunea teritoriului şi de densitatea 
populaţiei. Astfel, republica nu poate subzista decît dacă deţine un teri¬ 
toriu redus, deci o populaţie limitată, pe cîtă vreme monarhia este sta¬ 
bilă pe un teritoriu de mărime medie, iar despoţia este forma de 
guvemămînt a imperiilor a căror mărime şi populaţie sînt apreciabile. 
O interpretare strict deterministă a acestei viziuni ar putea duce la con¬ 
cluzia inevitabilităţii despotismului în cazul statelor modeme a căror 
întindere este însemnată. De fapt, Montesquieu avertiza că, dincolo de 
un anumit teritoriu, un stat poate deveni despotic. Astfel, Montesquieu 
îl anticipează pe Durkheim cu a sa lege a gravitaţiei lumii sociale, prin 
care creşterea demografică a populaţiei implică o continuă diviziune 
socială a muncii şi a densităţii morale, acestea din urmă constituind 
împreună premisele progresului civilizaţiei. 

Arătînd că virtutea republicană implică respectul legilor, interesul 
public, patriotismul, în ultimă instanţă egalitatea, că onoarea monarhică 
impune respectul tradiţiei, interesul particular, vasalitatea, deci inega¬ 
litatea, Montesquieu urmăreşte să demonstreze că, deşi diferite în esenţă, 
cele două forme de guvemămînt sînt moderate şi se disting net de 
despoţie. Implicită, comparaţia între guvemămintele moderate şi cele 
excesive dă seama despre viziunea liberală asupra puterii. Sentimentul 
onoarei ilustrează în fond o perspectivă liberală ce consideră că binele 
regimului nu rezultă doar din tendinţa socială de a realiza binele colectiv, 
ci şi din modul în care interesele particulare contribuie la realizarea unei 
bunăstări generale. în schimb, despotismul, regimul în care unul singur 
guvernează prin frică dispreţuind regulile sau legea, este opusul 
guvernărilor modeme. Excesul său duce la o altă formă de egalitate 
decît cea republicană, la nivelarea lor prin intermediul terorii. 

Punînd în legătură specificul regimului politic cu sentimentele, 
Montesquieu se dovedeşte încă o dată un precursor. Legătura dintre orga¬ 
nizarea politică şi culturală, în sensul său sociologic, este o contribuţie 
teoretică recentă. Analiza culturală nu îşi are rădăcinile doar în 
antropologia anglo-saxonă din a doua jumătate a secolului al XlX-lea, 
din care s-a dezvoltat analiza comparată a culturilor politice, ci şi în ideile 
analistului francez. Democraţia republicană are aproape aceleaşi carac¬ 
teristici ca şi cultura civică. Cultura, prin maniera în care acţionează 
asupra tipului de participare, prin amprenta pe care şi-o pune asupra 

atitudinilor, este o componentă fără de care nu pot fi explicate pertinent 
relaţiile politice specifice unei societăţi. 

Disjunctia exclusivă între guvemămintele moderate şi cele despotice 
este ilustrată prin analizarea Constituţiei engleze. Experienţa voiajului 
dincolo de Canal a contribuit la formarea celebrei teorii a separaţiei pu¬ 
terilor în stat. Constatînd că, în Anglia, monarhul deţine puterea exe¬ 
cutivă pe cîtă vreme puterea legislativă aparţine celor două adunări 
care reprezintă poporul, Montesquieu descrie puterile pe care cele două 
le deţin una în raport cu cealaltă (cît şi cooperarea lor în interiorul sta¬ 
tului), evidenţiind spaţiul de libertate de care indivizii beneficiază în urma 
acestei separaţii. Cît priveşte puterea juridică, al cărei rol Montesquieu 
îl cunoaştea în calitatea sa de Preşedinte al Parlamentului din Bordeaux, 
aceasta este o instanţă de interpretare a legilor ce nu are nici iniţiativă, 
nu este nici personalizată. Deşi Montesquieu a cunoscut şi folosit în 
elaborarea teoriei sale cartea lui Locke, Două tratate despre guvernare, 
între cei doi este o diferenţă: pe cîtă vreme filozoful englez urmărea să 
limiteze puterea regală şi să sublinieze dreptul autenticului suveran, 
poporul, teoreticianul francez era interesat nu atît de separarea puteri¬ 
lor în stat, cît de echilibrul şi de colaborarea lor ca fundamente ale liber¬ 
tăţii. Spre deosebire de filozoful englez care, pornind de la ideea stării 
naturale, opunea unei suveranităţi absolute — cea a regelui — o altă 
suveranitate absolută — cea a poporului —, Montesquieu sesizează 
conflictul ce poate exista între putere şi libertate. Distincţia operată între 
putere şi deţinătorii săi a făcut posibilă analiza lucidă a puterii şi a 
efectelor sale. „Pentru ca să nu existe posibilitatea de a se abuza de 
putere, trebuie ca, prin rînduiala statornicită, puterea să fie înfrîntă prin 
putere", spunea Montesquieu într-o formulare devenită clasică. Rezultînd 
din competiţia socială ce este facilitată de guvemămintele moderne, 
limitarea puterii prin putere conduce la ideea că orice consens social 
rezultă dintr-un echilibru sau,în limbajul acelui secol dominat de fizica 
newtoniană, că stabilitatea (pacea civilă) este dependentă de acţiunea 
şi reacţiunea grupurilor sociale. Pentru Montesquieu, echilibrul dintre 
puteri se baza pe modelul aristocratic. Dacă o lege fundamentală a 
democraţiei este ca poporul să-şi facă singur legile pentru a-şi realiza 
esenţa, democraţia trebuie să ofere suveranităţii poporului posibilitatea 
de a se manifesta nemijlocit, astfel încît sufragiul să devină secundar în 
raport cu dreptul poporului de a legifera. Pentru a fi democratic, sufragiul 
ar trebui să se efectueze prin tragere la sorţi ca în Atena antică, în timp 
ce procedura alegerilor este caracteristică aristocraţiei. 

Procesul legiferării, asigurarea maximului de libertate şi de sigu¬ 
ranţă cetăţenilor în raport cu tendinţele contrare ale statului, aduce în 
discuţie asocierea cetăţenilor în partide politice. în cartea a XlX-a, 
Montesquieu elaborează o teorie, e adevărat încă embrionară, a par¬ 
tidelor politice, pe care majoritatea comentatorilor au neglijat-o. Făcînd 
legătura cu cele prezentate în cartea a Xl-a referitor la Constituţia engleză, 
filozoful introduce în discuţie modul de funcţionare a democraţiei 

reprezentative şi se opreşte asupra locului şi rolului partidelor politice. 
Observînd caracteristicile asocierii în grupuri politice, Montesquieu 
analizează mecanismul prin care cetăţenii se organizează în raport cu 
deţinerea puterii pentru a-şi maximiza şansele de a-şi impune interesele. 
Cum voinţa individuală nu este suficientă pentru a impune un interes 
particular, asocierea în partide devine forma de a participa la guvernare 
a oamenilor liberi şi, ca efect al libertăţii şi în directă legătură cu obiec¬ 
tivul urmărit, de a legifera sub rezerva aplicării principiului majorităţii 
parlamentare. Urmărind să-şi asigure o poziţie puternică în raport cu 
guvernarea şi oricînd susceptibile de a ceda puterea dacă nu satisfac cerin¬ 
ţele alegătorilor, partidele politice asigură sistemului constituţional 
capacitatea de a se adapta la cererile în continuă schimbare ale socie¬ 
tăţii. Garante ale libertăţii, partidele politice devin componente sine qua 
non ale parlamentarismului. Un astfel de regim caracterizat prin divi¬ 
ziunea şi limitarea puterii permite cetăţenilor, limitaţi la rîndul lor de 
propriile forţe, să intervină în jocul complicat al luării deciziei. Con- 
diţionîndu-se reciproc, guvernanţii devin un tot complex ce constituie 
temelia oricărei libertăţi autentice. 

Considerat sub aspectul său cel mai larg, mecanismul distribuţiei şi 
al echilibrului puterilor descris în Despre spiritul legilor nu exclude, în 
fond, unitatea puterii politice, ci contribuie la transformarea acesteia 
într-o formă eficace de organizare a spaţiului politic al unei comunităţi, 
în locul unei unităţi politice opresive, cum era aceea descrisă de Hobbes, 
Montesquieu propune, prin analiza pe care o face regimurilor politice, 
imaginea unei societăţi inegalitare, dar pluraliste, ce tinde permanent 
spre echilibrul relaţiilor dintre instituţiile politice în funcţie de diversele 
forme istorice sau sociale pe care le realizează în evoluţia sa. 

Contribuţia lui Montesquieu la constituirea ştiinţei politice rezidă în 
rolul pe care l-a acordat în opera sa factorilor reali ai evoluţiei sociale, 
dependenţi, în opinia sa, de capacitatea puterii politice de a-şi păstra 
coerenţa în condiţiile repartizării sale în mai multe variabile în interi¬ 
orul statului. Metoda sociologică şi psihologică de studiere a instituţiilor 
juridice şi politice pe care Montesquieu a aplicat-o şi-a dovedit eficienţa. 

Dacă astăzi, puterile executivă, legislativă şi judecătorească sînt sepa¬ 
rate, dacă consecinţele politicii economice liberale sînt corectate prin 
politici sociale, iar pedepsele sînt pe măsura gravităţii faptei, toate 
acestea au fost posibile şi datorită efortului teoretic al lui Montesquieu. 
Doctrina separaţiei puterilor, expresie ce de altfel nu figurează nicăieri 
în textul Spiritului legilor, accentuează ideea de moderaţie a puterii ce 
rezultă din fragmentarea ei, scopul principal fiind acela de a întări socie¬ 
tatea în faţa pericolelor ce rezultă din concentrarea tiranică a puterii şi 
de a proteja libertatea cetăţenilor. La Montesquieu, principiul separaţiei 
puterilor nu este nici pe departe absolut. El admite anumite forme de 
combinare a puterilor, de exemplu puterea de a legifera acordată execu¬ 
tivului, ce nu conduce la despotism, în timp ce alte forme combinate. 

precum cea rezultată din unirea executivului cu juridicul, sînt conside¬ 
rate periculoase. 

Montesquieu este, în acelaşi timp, primul teoretician al politicii ce 
s-a interesat de originea şi efectele comerţului asupra vieţii sociale şi 
politice. Facilitînd comunicarea şi cunoaşterea reciprocă, comerţul are 
drept consecinţă consolidarea relaţiilor paşnice între state. Nevoile şi 
interesele fac ca între state să existe o interdependenţă care micşorează 
pînă la anulare riscul unui război. Participînd activ la schimbul de pro¬ 
duse şi idei, indivizii, dar şi statele, îşi descoperă complementaritatea. 

Ideile filozofului francez au fost supuse probei istoriei şi au dovedit 
o extraordinară capacitate de acomodare în funcţie de epocă şi circum¬ 
stanţe. Părinţii Constituţiei americane au preluat de la Montesquieu 
ideea federalistă, iar unii din revoluţionarii francezi de la 1789, precum 
Marat, au adaptat, în prima fază a revoluţiei, ideea reciprocităţii drep¬ 
turilor şi datoriilor dintre guvernanţi şi guvernaţi la specificul problemei 
monarhice aşa cum se prezenta ea în acele circumstanţe. Restauraţia de 
după 1815 a valorizat ideea bicameralistă şi guvemămîntul moderat 
aristocratic, pe cînd socialiştii s-au raportat cu precădere la tezele con¬ 
form cărora statul trebuie să asigure un minim necesar tuturor. Experienţa 
totalitară a confirmat gîndirea lui Montesquieu, iar căile de depăşire a 
acesteia nu puteau să facă abstracţie de soluţiile sale. Consecinţele con¬ 
centrării puterii în statul totalitar au readus în atenţie teoria separaţiei 
puterilor în stat. Cu toată influenţa sa asupra dezbaterii politice, nici o 
mişcare politică nu s-a revendicat vreodată integral de la autorul Spiritului 
legilor. Astfel că „în momentul cînd se trece la reforme şi revoluţii, 
Montesquieu este citat mult, dar nu este urmat" (Starobinski 1994: 9). 
Moderaţia şi analiza riguroasă care au caracterizat opera filozofului 
francez nu invită la abordări ideologice. Ea rămîne, în primul rînd, o con¬ 
strucţie ştiinţifică. 

Rolul de precursor al ştiinţei politice modeme pe care Montesquieu 
l-a avut se leagă de înţelegerea fenomenului politic ca obiect de cerce¬ 
tare ce îşi are propria necesitate. Autonomia ştiinţei politice constă, după 
filozoful de la Brede, în capacitatea ei de a desacraliza, de a scoate de 
sub vălul prejudecăţilor diferite fenomene. Montesquieu a încercat să 
demonstreze diferenţa de metodă ce există între teologie şi politică, con¬ 
tribuind, în tradiţia lui Machiavelli, la autonomizarea politicii în raport 
cu morala. Eforturile sale au sugerat — de aici şi ostilitatea Bisericii — 
că adevărurile teologice şi morale ale creştinismului sînt simple cre¬ 
dinţe ce depind de ţară, de climă şi de poziţia geografică. 

Aplicând noua perspectivă a secolului său, Montesquieu a redefinit 
noţiunea de lege, degajînd din multitudinea de sensuri pe care acestea 
le acoperă legile cu valoare universală. Astfel, legislaţia unei ţări nu 
este arbitrară, ea rezultă din varietatea factorilor geografici, climaterici 
sau istorici. Legile au o raţionalitate proprie care le ataşează unei com¬ 
plexe reţele de cauzalităţi. Nu legile unui stat anume voia Montesquieu 

să le explice, ci modul în care aceste legi apar în raport cu principiul de 
la care ele emană, numit de el spiritul legilor, altfel spus, legea care fun¬ 
damentează legile. Dreptul natural asigură baza unei cunoaşteri ce nu 
se poate limita doar la simplul joc al cauzelor materiale, în care fiecare 
circumstanţă duce spre un răspuns specific. Aflată la încrucişarea a 
două perspective, lucrarea lui Montesquieu urmăreşte atît raporturile 
ce se stabilesc între faptele observabile şi legile morale, cît şi modul în 
care acţiunile umane se intercondiţionează. Ceea ce părea a fi dovada 
unei incoerenţe datorate influenţelor epocii de tranziţie de la teologia 
raţională la raţionalismul ştiinţific ne apare astăzi ca o complementari¬ 
tate. încă o dată, Montesquieu s-a dovedit un precursor, iar analizele sale 
îşi păstrează actualitatea. 

Thomas More (1478-1535) 
UTOPIA (1516) 


Thomas More (sau Morus, după cum este cunoscut în versiunea latinizată 
a numelui său) a fost unul din personajele politice importante ale Angliei 
epocii sale. El cunoaşte o ascensiune socială remarcabilă, ajungînd chiar 
Lord Cancelar, după care, în urma opoziţiei sale faţă de politica regelelui 
Henric al VUI-lea, care se afla în plin proces de desprindere a Bisericii 
engleze de papalitate, ajunge să fie închis în Tum şi decapitat în 1535 
(Morus a fost canonizat patru secole mai tîrziu de Biserica catolică). 
Istoria gîndirii politice reţine despre Morus mai ales faptul că el este 
autorul unei cărţi care a împrumutat numele său unui întreg gen: Utopia*. 

Lucrarea aceasta a apărut în latină, în 1516. Ea cuprinde două cărţi 
despre care Erasmus — care l-a cunoscut bine pe Morus — ne spune că 
au fost redactate în ordine inversă apariţiei lor în volum: a doua mai întîi, 
în timpul cînd Morus era membru al unei delegaţii comerciale engleze 
trimisă la Bruges, în Flandra, cea dintîi ulterior, după întoarcerea sa în 
Anglia. Ni se înfăţişează, în principal, viaţa în insula imaginară „Utopia", 
pe care Morus, probabil sub impulsul relatărilor despre America 
(descoperită în 1492), o plasează undeva în Lumea Nouă. Numele locurilor 
şi personajelor din acest tărîm imaginar sînt gîndite pentru a indica, şi 
ele, că povestea este în întregime închipuită; majoritatea lor fiind derivate 
din cuvinte greceşti (Morus avea o mare admiraţie pentru cultura greacă). 
Astfel, „Utopia" înseamnă „locul de nicăieri"; rîul de pe insulă se numeşte 
„Anhydrus" („fără apă"); oraşul care serveşte drept capitală se cheamă 
„Amaurotum" („oraşul din vis"); iar marinarul care pretinde că a fost în 
Utopia şi a cărui relatare formează în mare măsură Cartea a Il-a se 
numeşte Rafael Hythlodeus, nume care ar putea fi redat din ebraică 
drept Rafael Nonsensus (şi despre care ni se spune că ştie destulă latină 
şi foarte multă greacă — p. 38). 

Cartea I ne prezintă o discuţie între Nonsensus şi un grup de oficiali 
englezi cu privire la situaţia socială a Angliei. Opiniile lui Nonsensus 
ne apar ca fiind totuşi destul de serioase, de vreme ce „el părea să 
cunoască foarte bine fiecare ţară în parte" (p. 41). Cu toate acestea, 
Nonsensus începe prin a respinge ideea că el ar putea să-i sfătuiască pe 
regi, pentru că aceştia, împreună cu consilierii lor, sînt interesaţi de 
altceva decît să guverneze bine. Argumentele sale sună ca o critică a con¬ 
servatorismului în politică: „Ultimul lor [al regilor] recurs ar fi: «Lucrurile 
au mers bine pe vremea strămoşilor noştri, şi cine sîntem noi să le punem 
la îndoială înţelepciunea?» Apoi ei se vor lăsa pe spate, cu aerul că au 
spus ultimul cuvînt despre subiectul respectiv, ca şi cînd ar fi un dezas¬ 
tru pentru oricine să fie prins că este mai înţelept decît strămoşii săi!" 
(pp. 42-43). Totuşi Nonsensus nu se dă în lături să critice sever rîn- 

duielile engleze şi chiar să propună „mai multe măsuri care să sugereze 
metode posibile de a reforma societatea europeană" (p. 40). Atacul său 
porneşte de la critica legilor dure ale Angliei, iar acuzaţia sa principală 
pare să fie aceea că legislatorul nu a înţeles cauzele stării de lucruri pe 
care o doreşte corectată prin asemenea legi: oamenii fură, de fapt, pentru 
că le este foame (p. 44). De ce au ajuns atîţia oameni într-o asemenea 

situaţie? 

» 

Pentru a răspunde la această întrebare, Morus construieşte o adevărată 
teorie despre influenţa transformărilor economice asupra societăţii. El 
arată de ce creşterea oilor este în bună măsură responsabilă pentru 
faptul că există atîţia săraci: „[oile] au ajuns să mănînce oameni: cîm- 
purile, casele, oraşele, tot ce există s-a dus în jos pe gîtul lor [...totul este 
demolat, oraşe întregi] cu excepţia, desigur, a bisericilor, pe care le 
păstrează pentru a le folosi ca grajduri" (pp. 46-47). Morus arată că sute 
de fermieri sînt izgoniţi de pe pămînturile lor prin practica „îngrădi¬ 
turilor" {endosures) care vizează tocmai pămînturile de unde ei îşi 
obţineau hrana şi care acum sînt destinate creşterii oilor. Săracii nu ştiu 
decît să lucreze pămîntul, dar acum nu mai există pămînt arabil şi pentru 
ei: „de altfel, nu e nevoie decît de un singur cioban sau văcar pentru a 
mîna o turmă peste un pămînt care ar necesita o mare cantitate de muncă 
spre a fi folositor producţiei de grîne" (p. 47). Cît despre preţul lînii, el 
a crescut în aceste condiţii atît de mult încît simplii muncitori nu-şi pot 
permite să o cumpere, ceea ce înseamnă că mulţi oameni simpli rămîn 
fără o sursă de venit. în aceste condiţii, „piaţa oilor a devenit, dacă nu 
un monopol strict, atunci cel puţin un oligopol", acest lucru fiind cel care 
explică preţurile ridicate. „Pentru a face lucrurile şi mai rele, această 
sărăcie lucie este în cel mai nepotrivit fel legată de gusturi scumpe. 
Servitorii, negustorii, chiar şi rîndaşii, de fapt oameni din toate clasele 
societăţii sînt nemăsurat de avizi de haine şi mîncare" (p. 48). Au apărut 
bordeluri, jocuri de noroc, care nu sînt altceva decît mijloace rapide de 
a cheltui banii. Această stare de sărăcie este deci aceea care explică hoţia. 
Morus nu scapă ocazia de a reveni aici cu o acuzaţie clasică (vezi, de 
asemenea, argumentele lui Platon şi Xenofon): clasele mercenarilor şi 
hoţilor sînt legate între ele (p. 45). Nu putem să nu observăm însă că 
Morus, în timp ce aştemea pe hîrtie aceste acuzaţii, participa, în Flandra, 
la negocieri al căror principal scop era, din punctul de vedere al dele¬ 
gaţiei din care făcea parte, extinderea comerţului cu lînă engleză pe 
Continent şi deci îmbogăţirea tocmai a celor pe care îi condamna. 

Care sînt propunerile lui Nonsensus? „Eliminaţi aceste practici 
nenorocite [...], opriţi-i pe bogaţi să dirijeze pieţele şi să stabilească ade¬ 
vărate monopoluri. Reduceţi numărul oamenilor care sînt ţinuţi fără să 
facă nimic. Revigoraţi agricultura şi industria lînii, astfel încît să existe 
suficientă muncă cinstită şi folositoare pentru marea armată a celor fără 
de lucru." Altfel, „tot voi creaţi hoţi şi tot voi îi pedepsiţi" (pp. 48—49). 

Mai mult decît o critică a rînduielilor economice engleze. Cartea I 
este o critică a rînduielilor politice. Pretextul acestei critici este evi¬ 
denţierea asprimii excesive a legilor engleze şi lipsa lor de eficienţă. „în 
opinia mea, nici un fel de proprietate nu este echivalentă cu o viaţă de 
om. [...] Nu poate fi aprobat un regim atît de dictatorial încît şi cea mai 
mică ofensă să fie pedepsită cu moartea." De fapt, ceea ce se reproşează 
rînduielilor engleze este, mai întîi, că au pus motivaţia represivă mai 
presus de interesele păcii civile: „pacea [civilă] este infinit mai importantă" 
(p. 46). In ultimă instanţă, asemenea legi nu sînt demne de un suveran 
creştin: „Dumnezeu a spus: «Să nu ucizi!»." Această poruncă se aplică 
şi pentru uciderile „legale", altfel „nu ar însemna asta a spune că acest 
comandament nu are mai multă valoare decît permit legile omeneşti? 
— caz în care principiul poate fi extins indefinit, ajungîndu-se în situa¬ 
ţia în care în toate sferele vieţii oamenii vor decide cîte din poruncile 
lui Dumnezeu merită să fie ascultate" (p. 50). 

Regelui i se aminteşte că a fost făcut rege nu pentru beneficiul său, ci 
pentru cel al poporului. Cît despre teoria că pacea politică poate fi menţi¬ 
nută dacă oamenii sînt săraci (vezi Platon, Rqjublica 567a, unde se afirmă 
acest lucru în contextul discuţiei despre tiranie), ea este falsă, pentru că 
cerşetorii sînt, pe departe, cea mai nestăpînită parte a societăţii: „Este 
cineva mai dispus să pornească o răzmeriţă decît un om care este 
nemulţumit de condiţiile sale de viaţă?" (p. 61). Un rege care nu poate 
să-şi stăpînească supuşii decît sărăcindu-i prin violenţă, extorsiune şi 
confiscări ar fi mai bine să abdice, pentru că „asemenea metode pot 
păstra titlul, însă ele distrug măreţia unui rege. Nu e nimic măreţ în a 
domni peste o naţiune de cerşetori — adevărata măreţie constă în a 
domni peste cei bogaţi şi prosperi" (pp. 61-62). în această primă parte 
poate fi găsită, destul de surprinzător dacă ţinem seama de ceea ce 
urmează în partea a doua a lucrării, şi o afirmare a necesităţii respectării 
proprietăţii private, de pildă în observaţia ironică a faptului că regele 
Angliei „a ajuns să privească proprietatea privată a supuşilor ca pe a sa 
proprie" (p. 61). în orice caz, la Morus apare clar exprimată ideea legă¬ 
turii necesare dintre libertatea politică şi prosperitatea economică: „Un 
rege care nu poate suprima delictele fără a coborî standardul de viaţă [al 
supuşilor] trebuie să admită că nu ştie cum să guverneze nişte oameni 
liberi" (p. 62). 

Are oare Morus intenţia să expună, în Cartea I, motivele şi prin¬ 
cipiile unei reforme politice şi sociale? Nonsensus îşi reafirmă reţinerea 
în a da sfaturi mărimilor zilei: „nu este loc la curte pentru filozofie". 
Morus (care apare ca personaj în propria sa lucrare) îi răspunde lui 
Nonsensus că „nu este loc, cu siguranţă, pentru varietatea academică 
[...însă] dacă nu poţi eradica complet ideile greşite sau nu poţi elimina 
viciile adînc înrădăcinate pe cît de eficient ai dori, acesta nu este un 
motiv să întorci cu totul spatele treburilor publice. Nu poţi abandona 
corabia în furtună doar pentru că nu poţi controla vîntul. [...] Pe de altă 

parte, nu are nici un rost să propui idei absolut noi, care nu au nici o 
şansă să intre în graţiile celor plini de prejudecăţi împotriva lor. Trebuie 
să lucrezi indirect" (pp. 63-64). Aceasta pare să fie intenţia ce animă 
Cartea a Il-a. 

Tema acesteia este formulată încă de la sfîrşitul cărţii precedente. 
Nonsensus se declară convins că „nu va exista o distribuţie cinstită a 
bunurilor sau o organizare satisfăcătoare a vieţii omeneşti pînă ce nu 
este abolită cu totul proprietatea privată" (p. 66). Morus este nevoit să 
declare acum: „Nu sînt de acord, pentru că nu cred că poţi avea un 
standard rezonabil de viaţă într-un sistem al proprietăţii comune. [...] 
în absenţa unei motivaţii spre profit, toţi vor deveni leneşi şi fiecare se 
va baza pe ceilalţi pentru a-i face treaba" (p. 67). Prezentarea insulei 
Utopia apare ca fiind destinată să demonstreze falsitatea acestei teze, 
pentru că, acolo, „faptele vorbesc de la sine" (p. 77). 

Modelul pe care Morus l-a avut în vedere este cel al cetăţii ideale 
prezentate de Platon în Republica (în deschiderea volumului, Morus a 
aşezat o mică poezie, unde găsim următoarele versuri: „Pretind că 
Republica lui Platon/Am egalat-o dacă nu chiar am învins-o"). Aşa 
stînd lucrurile, este evident că cititorul Utopiei trebuie să raporteze în 
permanenţă textul lucrării lui Morus la ilustrul său predecesor. 

Visarea are nevoie de spaţiul protector al izolării. A existat o pen¬ 
insulă care, înainte de a fi cucerită de miticul rege Utopus, se numea 
„Sansculottia" (Abraxa), şi care a fost izolată de continent printr-un 
canal, devenind astfel insula Utopia, care are o formă de semilună (com¬ 
pară cu descrierea Atlantidei din Platon, Critias ). Dintr-o ceată de săl¬ 
batici, Utopia a devenit poate cea mai civilizată naţiune de pe pămînt, 
pretinde Nonsensus (p. 70). Organizarea politică de pe insulă marchează 
o îndepărtare relativă de idealul clasic al comunităţii politice reduse ca 
dimensiuni pentru a-şi conserva virtutea: Utopia este o alianţă de 54 de 
oraşe „splendide şi mari [...], toate cu aceeaşi limbă, aceleaşi legi şi 
aceleaşi instituţii şi, în măsura în care terenul o permite, toate arată la 
fel" (p. 70). Nu doar topografia, ci şi urbanismul este modelat de prin¬ 
cipiile politice şi morale. Regele Utopus ar fi fost acela care a desenat 
planul oraşelor. Fiecare casă are o grădină; ele sînt construite astfel încît 
să reziste focului (incendiile erau o mare problemă în Londra epocii lui 
Morus) şi sînt alocate prin tragere la sorţi, schimbîndu-şi locatarii la 
fiecare zece ani. Numărul locuitorilor este strict controlat (vezi şi Platon, 
Legile 736c-e). Există o lege care stipulează că în fiecare gospodărie nu 
pot fi mai puţin de zece şi mai mult de şaisprezece adulţi. Adulţii 
supranumerari sînt mutaţi; dacă şi aşa rămîn prea mulţi, atunci utopi- 
enii înfiinţează colonii (p. 79). Fiecare oraş este împărţit în patru secţiuni 
şi are 6 000 de familii, fără a le mai număra pe cele de la ţară, care se 
ocupă temporar cu agricultura. Oraşele primesc pămîntul nu ca pro¬ 
prietate, ci ca sol pe care l-au primit spre cultivare (p. 70; vezi şi Platon, 
Legile 740a). 

Grupuri de 30 de case formează o unitate administrativă supusă 
autorităţii unui Controlor. „Principala treabă a Controlorilor — de fapt 
singura lor treabă — este să se asigure că nimeni nu stă degeaba, fără să 
facă nimic" (p. 75; vezi şi Platon, Legile, 942a-b). Adunarea Controlorilor 
alege, pe viaţă, un magistrat care va conduce oraşul. Traducerile îl pre¬ 
zintă de obicei pe acest magistrat drept „rege", însă termenul latin prin 
care Morus îl desemnează este princeps, care în acest caz ar putea fi 
tradus mai bine prin „preşedinte" (deşi conduce doar un oraş, mi s-a 
părut nepotrivită folosirea termenului de „primar", datorită atribuţiilor 
sale extinse). Oraşul utopian a devenit, deci, o republică, deşi a fost în¬ 
fiinţat de un rege. Utopia este, de fapt, o federaţie de republici: fiecare 
oraş trimite trei dintre cei mai experimentaţi şi mai bătrîni cetăţeni la 
întrunirea anuală a „Palavramentului" (Senatus Mentiranus) din „Oraşul 
din vis" (Amaurotum; p. 70 — să notăm că nu „preşedinţii" oraşelor sînt 
cei care compun acest parlament). „Oraşul din vis", unde se discută 
afacerile generale ale insulei, este considerat drept capitală doar datorită 
poziţiei sale centrale. Nici o problemă care priveşte publicul în general 
nu poate fi decisă pînă ce nu a fost discutată timp de trei zile şi nici un 
fel de rezoluţie nu poate fi aprobată în ziua în care a fost propusă. 
Discutarea publică a chestiunilor politice este interzisă: „Este o crimă 
capitală să discuţi asemenea probleme oriunde altundeva decît în 
Consiliu sau în Adunare" (p. 74; vezi şi Platon, Legile). Există puţine legi, 
iar utopienii se plîng că alte ţări au prea multe. Ei mai cred că e nedrept 
ca oamenii să se supună unui cod de legi prea lung pentru a fi citit sau 
prea dificil pentru a fi înţeles. Fiecare om îşi pledează propria cauză, fără 
avocaţi. în Utopia, „fiecare este un expert legal" (p. 106). Surprinzător 
pentru un umanist al Renaşterii, în Utopia există şi sclavi. Sclavia este 
pedeapsa cea mai comună, dar cei recalcitranţi sînt omorîţi „ca fiarele 
sălbatice" (pp. 104-105). Societatea utopiană este patemalistă: „întreaga 
insulă este ca o mare familie" (p. 85), iar oficialilor li se spune „tată". 

Fiecare cetăţean trebuie să practice o meserie; o dată ceai învăţat una 
trebuie să ceri permisiunea autorităţilor pentru a învăţa alta. Există o 
meserie care face însă excepţie de la acest principiu al specializării, 
inspirat evident de Platon ( Republica ): agricultura, pe care fiecare cetăţean, 
fără deosebire de sex, este obligat să o practice timp de doi ani. „Ei 
învaţă principiile agriculturii în şcoală şi sînt duşi regulat în afara oraşului 
unde nu numai că privesc muncile cîmpului, dar ajută şi ei, ca o formă 
de exerciţiu" (p. 75; s-ar putea ca ţdeea cu privire la virtuţile formative 
ale agriculturii să provină de la Xenofon; vezi Economicul, I, 4 şi V, 4). 
în Utopia se produce mai mult decît în oricare altă ţară pentru că toţi 
muncesc: au fost bătute toate recordurile la producţia de grîne şi la 
creşterea animalelor (p. 99). Ziua de muncă trebuie să le fi părut foarte 
scurtă contemporanilor lui Morus: şase ore, urmate de două ore pauză 
de masă, plus trei ore de muncă după-amiaza (p. 76). Morus pare să 
ignore însă faptul că în agricultură, în anumite perioade cel puţin, cele 

nouă ore de muncă pe zi sînt insuficiente. în timpul „liber", utopienii 
se ocupă cu educaţia: toţi copiii primesc o educaţie (p. 89), iar seara 
adulţii preferă să citească sau să discute. 

Am văzut deja că principala trăsătură a orînduirii din insula Utopia 
este absenţa proprietăţii private. întreaga viaţă economică, inclusiv con¬ 
sumul privat, este comandată de autorităţi. Datele despre producţie 
ajung la „Palavrament", care decide apoi asupra unei distribuţii egali¬ 
tare (vezi şi Platon, Republica). Produsele ajung în nişte magazii centrale; 
fiecare secţiune a oraşelor are cîte o astfel de magazie, de unde fiecare 
cap de familie ia ce îi este necesar pentru el şi pentru familia sa. Raţiile 
sînt stabilite central, dar există şi aici unii care sînt mai egali decît alţii: 
Preşedintele, Episcopul, Controlorii, diplomaţii, precum şi puţinii străini 
din Utopia, primesc cote preferenţiale (p. 81). Mesele sînt comune (vezi 
Platon, Republica şi Xenofon, Republica spartanilor, V, 2), deşi Nonsensus 
ne asigură că nu există o regulă împotriva mîncatului acasă, iar înaintea 
mesei este citit un text moralizator (p. 83). 

Pentru noi. Utopia seamănă mai curînd cu un univers concentraţionar 
decît cu o republică fericită. Pentru a călători, cetăţenilor utopieni le tre¬ 
buie un paşaport. în caz că cererea de paşaport este aprobată ("treabă 
uşoară", pretinde Nonsensus, dacă nu este nevoie urgentă de tine), 
atunci vei pleca cu un grup care are un paşaport colectiv, semnat de 
Preşedinte, care stabileşte şi cînd te vei întoarce. Lipsa paşaportului 
înseamnă dezertare (p. 84). Moravurile sînt extrem de austere şi ele par 
să reflecte, pe de-o parte, influenţele idealului stoic asupra lui Morus, 
iar pe de altă parte, înclinaţiile rigoriste pe care tot el le-a dobîndit prin 
lecturile sale teologice din şi după perioada pe care a petrecut-o într-o 
comunitate de călugări cartuzieni. Toţi utopienii poartă acelaşi tip de 
haine de lînă albă (detaliu ce provine, probabil, din vestimentaţia 
călugărilor cartuzieni sau cistercieni); „moda nu se schimbă niciodată" 
în Utopia (p. 75). Nu există taverne, bordeluri, „nici un fel de ocazii 
pentru seducţie, nici locuri secrete de întîlnire" (p. 84). Ofensele faţă de 
instituţia căsătoriei sînt sever pedepsite (pp. 102-104). Aurul şi argin¬ 
tul sînt dispreţuite: din ele se fac oaie de noapte şi lanţuri pentru sclavi 
(p. 86). Nu există bani: eliminarea lor a adus cu sine eliminarea viciilor, 
a delictelor şi chiar a sărăciei (p. 130). Astfel stînd lucrurile. Utopia este 
singura ţară din lume care are dreptul să se numească republică, pentru 
că ea este singura în care interesul public este absolut: „în altă parte, 
oamenii vorbesc într-una de interesul public, dar ei au în minte doar pro¬ 
prietatea privată" (p. 128). 

Societatea utopiană este pacifistă. Utopienii sînt singurul popor care 
nu văd nimic glorios în război; ei mai cred că nimeni nu trebuie socotit 
un duşman dacă nu a făcut nimic şi nu încheie tratate cu nimeni tocmai 
pentru că sînt de părere că acestea fac ca ţările să se privească drept 
inamici naturali. Morus este însă nevoit să arate cum o societate atît de 
paşnică şi de virtuoasă poate trece de testul suprem al supravieţuirii în 

faţa altor comunităţi ostile. Pentru a arăta că acest lucru este posibil, el 
dedică mai multe pagini descrierii modului în care utopienii au revo¬ 
luţionat arta războiului. Trebuie remarcat, în primul rînd, că aceştia 
evită să participe în mod direct la război; mai mult, ei evită războiul pe 
cît este cu putinţă, fără ca prin aceasta, crede Nonsensus, să se arate mai 
puţin redutabili. Bogăţiile imense, mai ales în aur şi argint, pe care 
utopienii le-au acumulat în urma exporturilor, nu le folosesc pentru ei 
înşişi, ci pentru a-i mitui pe oficialii şi aliaţii ţărilor duşmane, pentru a 
oferi recompense pentru cei care i-ar ucide pe conducătorii adverşi sau 
pentru a-i plăti pe cei mai buni mercenari ca să lupte pentru ei. Doar în 
caz de nevoie extremă, utopienii luptă ei înşişi, dar şi atunci preferă să 
recurgă la tactici de comando (pp. 111-115). Motivele pentru care utopie¬ 
nii pornesc la război par să nu fie numai cele strict defensive: ei con¬ 
sideră că războiul este legitim dacă scopul său este de a prelua pămîntul 
pe care alţii îl neglijează (p. 80). De asemenea, foarte surprinzător pentru 
o societate care dispreţuieşte proprietatea privată, utopienii pornesc la 
război dacă o ţară a confiscat pe nedrept avuţia unui negustor dintr-o 
naţiune aliată. 

De asemenea, surprinzător pentru o societate atît de austeră, utopienii 
par să adere mai curînd la o concepţie hedonistă. Ei identifică fericirea 
cu plăcerea — e drept, nu cu orice plăcere, ci cu cele mai înalte (p. 91). 
Acest lucru ar implica în mod necesar altruismul, cred ei, pentru că 
natura ne spune „să ne asigurăm că nu ne urmărim propriile interese 
pe socoteala celorlalţi" (p. 92). Deşi Nonsensus pretinde că nu apără, ci 
doar expune doctrinele utopienilor, este sigur că „orice ai crede despre 
doctrinele lor, nu se pot găsi o ţară mai prosperă şi un popor mai fericit 
altundeva pe pămînt" (p. 99). 

„Sînt mai multe religii pe insulă, şi chiar în fiecare oraş" (p. 177), iar 
„unul dintre cele mai vechi principii ale Constituţiei lor este toleranţa 
religioasă" (p. 119). Majoritatea locuitorilor cred într-o divinitate unică, 
„necunoscută, eternă, infinită, inexplicabilă, aflată în afara înţelegerii 
omeneşti", despre care ei cred că nu este o substanţă fizică, ci o forţă 
activă, pe care o numesc „Părintele", care este identic cu Natura (p. 118). 
Discuţiile vehemente despre religie sînt interzise, însă oamenii încep 
încet-încet să adopte religia cea mai potrivită. Mulţi utopieni au început 
să se convertească la creştinism, pretinde Nonsensus. Există şi necre¬ 
dincioşi, pentru care Morus nu găseşte, în epoca sa, un nume, dar pe 
care traducerile franceze ale Utopiei îi numesc, în secolul al XVII-lea, „li- 
bertins", iar la începutul secolului al XlX-lea „matărialistes"! Aceştia 
sînt destul de bine toleraţi, în general, dar nu au voie să ocupe vreo magis¬ 
tratură. Cît despre preoţi, aceştia sînt aleşi prin vot secret de întreaga 
comunitate, ei se bucură de un respect extraordinar şi li se îngăduie să 
se căsătorească (acest din urmă amănunt vine în totală contradicţie cu 
atitudinea lui Morus dintr-un Dialog privitor la erezii, din 1528). Morus 
cel real s-a dovedit, în cele din urmă, destul de străin şi de idealul tole- 

ranţei expus în Utopia: el a fost autorul mai multor scrieri extrem de vio¬ 
lente îndreptate împotriva unor eretici protestanţi precum Luther şi 
Tyndale. 

Nemurirea sufletului este un motiv care străbate de la un cap la altul 
relatarea despre Utopia. Întîiul principiu religios al utopienilor este acela 
că „fiecare suflet este nemuritor şi a fost creat de către un Dumnezeu- 
Rege, care i-a hărăzit să fie fericit". Al doilea principiu este acela că 
„vom fi răsplătiţi sau pedepsiţi pe lumea cealaltă pentru buna sau reaua 
noastră purtare din această lume" (p. 91). Ei cred că singurul fel de a 
căpăta fericire după moarte este să facă binefaceri în această viaţă. De 
aceea, unii sînt vegetarieni şi abstinenţi, alţii sînt celibatari (p. 122) şi tot 
din acest motiv, toleranţa lor religioasă nu se extinde asupra celor care 
neagă nemurirea sufletului (p. 120). Putem bănui acum că orînduirea 
politică din insula Utopia are o justificare care se găseşte dincolo de ea 
însăşi, mai mult, dincolo de această lume: ea este acea orînduire care 
asigură o viaţă cît mai fericită în lumea de dincolo. 

In final, să vedem în ce fel trebuie înţeles mesajul lucrării. Mulţi au 
văzut în Utopia o chemare la o reformă socială radicală, în vreme ce alţii 
au considerat că intenţia lui Morus era mai degrabă ironică. Ambele 
opinii pot fi justificate prin trimiteri la text. Pe de-o parte, Morus arată 
că interesul propriu şi poate chiar autoritatea lui Hristos ar fi făcut ca 
întreaga lume să treacă la sistemul Utopiei, dacă n-ar fi existat acea 
„rădăcină a tuturor relelor [...], trufia [...], care înfloreşte nu pe ceea ce 
ai tu însuţi, ci pe ceea ce alţii nu au. Trufia ar refuza să pună piciorul în 
Paradis dacă ar şti că acolo nu există clase defavorizate" (p. 131). Trufia 
este ca un peşte-ventuză agăţat de nava statului, însă acest viciu este prea 
adînc înrădăcinat în fiinţa omenească pentru a fi eradicat uşor. De 
asemenea, putem deduce că Nonsensus vorbeşte în numele lui Morus 
şi pentru că în limba utopiană he (în engleză, „el") înseamnă „eu". Pe 
de altă parte însă, personajul Morus ne spune că „Legile şi obiceiurile 
acelei ţări mi s-au părut, în multe cazuri, ridicole [...mai ales] marea 
absurditate pe care era bazată întreaga lor societate: proprietatea comună 
şi lipsa banilor. Acest lucru ar însemna sfîrşitul aristocraţiei şi, în con¬ 
secinţă, al întregii splendori, măreţii şi demnităţi, care sînt în general pre¬ 
supuse a fi gloriile reale ale unei naţiuni" (p. 132). Tonul ironic, termenii 
absurzi şi scenele neverosimile ne invită, de asemenea, să interpretăm 
Utopia ca fiind la antipodul programelor de reformă în stil comunist, şi 
tot în această direcţie ar trebui să ne îndreptăm dacă ne amintim că 
Morus a condamnat extrem de dur mişcarea anabaptistă, care propovă¬ 
duia teze comuniste. Probabil că nu avem cum să ştim care a fost intenţia 
veritabilă a lui Morus. Nici măcar sfîrşitul lucrării sale nu ne oferă vreo 
indicaţie: „...nu pot accepta tot ce a spus [Nonsensus], dar sînt dispus 
să admit că sînt multe caracteristici ale republicii Utopia pe care aş dori, 
deşi nu m-aş aştepta, să le văd adoptate în statele noastre" (p. 132). 

Cred însă că există o cale de a da seama, cu o probabilitate accepta¬ 
bilă, de mesajul cărţii. Morus a fost un om extrem de credincios, singurul 

laic englez care a plătit cu viaţa fermitatea convingerilor sale în perioada 
în care Henric al VlII-lea s-a proclamat cap al Bisericii engleze, 
despărţind-o pe aceasta de Biserica catolică. Ironia, umorul nu l-au 
părăsit pe Morus nici în ultimele sale clipe: întinzîndu-şi capul pe butuc, 
el l-a îndemnat pe călău să ţintească bine, pentru că are gîtul subţire... 
Este posibil, cred, să căutăm cheia Utopiei în această preocupare reli¬ 
gioasă intensă. Vorbind despre rapiditatea cu care utopienii adoptă 
creştinismul, Nonsensus arată că aceştia se convertesc uşor, pentru că 
şi Hristos ar fi prescris discipolilor săi un mod de viaţă comunal. Să fie 
atunci Utopia, în cele din urmă, o schiţă a unei societăţi teocratice şi comu¬ 
niste? Cred că acest lucru este plauzibil: Morus a conceput societatea 
utopică drept un model de societate păgînă, care însă şi ea ar putea 
practica virtuţile creştine cît se poate de bine, în orice caz mai bine decît 
statele care, în vremea sa, îşi spuneau „creştine". Dar acest lucru nu 
înseamnă că Morus ar fi dorit ca lucrarea sa să fie citită ca un manifest 
revoluţionar. Dimpotrivă, Morus avea o viziune prea pesimistă despre 
coruptibila natură omenească pentru a admite că aceasta ar putea fi 
reformată atît de radical. Tot ce putea face el era să marcheze acest lucru, 
în maniera sa caracteristică, cu mijloacele ironiei. 

Notă 

* Deşi există o ediţie românească mai veche a Utopiei, am preferat să trimit citi¬ 
torul la ediţia engleză a lui Paul Tumer: Thomas More, Utopia, Penguin 
Books, New York, 1988. Traducerea citatelor este luată din ediţia românească, 
dar pe alocuri am avut unele opţiuni de transpunere personale. 

Friedrich Nietzsche (1844-1900) 

GENEALOGIA MORALEI (1887) 

Metoda nietzscheeană şi implicaţiile acesteia 
pentru discursul filozofic 

Unul dintre clişeele cele mai răspîndite în ceea ce îl priveşte pe Fried¬ 
rich Nietzsche este cel al filozofului demolator, distrugător, care îşi pro¬ 
pune să dizolve totul, să dea la o parte orice ierarhie, orice structură. 
Dincolo de acest clişeu însă, descoperim un Nietzsche care aplică con¬ 
secvent unele dintre dimensiunile moştenirii kantiene şi hegeliene, în 
pofida atacurilor constante pe care le formulează la adresa celor doi 
filozofi. Nietzsche dezvoltă şi aplică unor sfere noi criticismul kantian, 
încercînd în acelaşi timp să accentueze, să îngroaşe, să supradimen¬ 
sioneze dialectica hegeliană. 

Care este, mai precis, legătura dintre criticismul kantian şi modul în 
care înţelege Nietzsche modernitatea? Immanuel Kant este cel care 
afirmă primatul raţiunii practice asupra celei teoretice. Conceptul cen¬ 
tral al raţiunii practice este cel de voinţă. Nietzsche continuă ideea kan¬ 
tiană a primatului voinţei, al acţiunii în raport cu intelectul, cu 
cunoaşterea. Numai că în măsura în care nu admite o arhitectonică a ra¬ 
ţiunii, aşa cum presupune Kant, în măsura în care, mai aproape în spirit 
nu în literă de ultima critică a filozofului de la Konisberg, Nietzsche 
afirmă înrădăcinarea raţiunii în contextele vieţii şi ale acţiunii umane, 
voinţa devine în cazul său voinţă de putere, voinţa şi capacitatea de a 
interpreta şi de a experimental Cel puternic este pentru Nietzsche cel care 
poate începe, cel care poate deschide orizontul unor noi interpretări, cel 
care poate experimenta, cel care are curajul de a hoinări şi astfel de a 
explora teritorii noi, cel care se poate ridica împotriva normativităţii 
unui discurs, unei instituţii, unui ideal, unei ierarhii de valori, unui 
adevăr. Modernii, consideră Nietzsche, s-au sechestrat în închisoarea unui 
singur ideal, a unui singur tip uman, a unui singur sistem de valori. 
Această închidere este atît opera discursului metafizic, cît şi a unui tip 
psihologic-uman. Creştinismul, omul teoretic întruchipat de Socrate, 
Revoluţia franceză, democraţiile modeme structurate de psihologia ani¬ 
malului de turmă, toate acestea sînt instanţieri occidentale şi modeme 
ale închiderii culturii europene în matca unei singure perspective ce a 
fost ridicată la rangul de adevăr, de raţiune, de ideal, de lume. Ea este 
adevărul, idealul, perspectiva acelui tip uman pe care Nietzsche îl 
numeşte al sclavului. Modernii se mişcă în limitele scenariului trasat de 

un singur regizor, într-o singură tonalitate. Ceea ce este grav cu adevărat 
este că acest regizor, sclavul, a eliminat orice alternativă, mai mult chiar, 
a eliminat posibilitatea oricărei alternative. 

O altă problemă centrală la Nietzsche este cea a conceptelor funda¬ 
mentale ale discursului metafizic occidental, în încercarea de a demonta 
eşafodajul prin intermediul căruia acest tip uman a ajuns să anuleze însăşi 
posibilitatea altor perspective, a altor interpretări. Cauzalitatea, raţiu¬ 
nea, logica, spiritul, substanţa, subiectul, conştiinţa, individul sînt toate 
noţiuni pe care filozoful german le demontează, arătîndu-le caracterul 
iluzoriu, faptul că nu sînt decît îngheţarea dintr-o singură perspectivă 
a procesului, a dinamismului vieţii. De pe o asemenea poziţie, Nietzsche 
formulează ceea ce este cunoscut ca fiind perspectivismul său: nu există 
fapte, ci doar interpretări, lumea nu este cognoscibilă, ci interpretabilă. 

în lumina acestor scopuri, Nietzsche alege genealogia, metoda prin 
care îşi propune să lumineze originea, rădăcinile psihologice ale con¬ 
ceptelor morale şi politice, geneza contextuală a acestora, geneza lor 
extra-raţională, formarea acestora ca expresie a voinţei de putere, ca o 
expresie a atitudinii creatorilor lor faţă cu viaţa, faţă cu ei înşişi şi faţă 
cu ceilalţi. Dintr-o asemenea perspectivă, Nietzsche va modifica nu 
numai sensul moralităţii şi al principiilor acesteia, dar şi sensul politicu¬ 
lui şi al valorilor acestuia. Nietzsche este în mod cert un apărător al 
democraţiei, dar aceasta într-o manieră care îi este proprie şi care nu poate 
fi înţeleasă decît în contextul concepţiei sale despre tipurile psihologice 
umane şi despre cele două morale. în viziunea sa, morala şi principiile 
acesteia nu sînt întruchiparea unei raţiuni universale, ci expresia relaţi¬ 
ilor de în-fruntare şi con-fruntare prin care fenomenul vieţii capătă sens, 
prin care lumea se instituie ca ordine a valorilor, ca expresie a unui 
scop, dar a unuia contextual, a unuia care exprimă numai şi numai un 
punct de vedere particular, limitat. De aceea, în măsura în care respinge 
ideea unei raţiuni universale şi în măsura în care pledează pentru stricta 
valabilitate locală a principiilor şi pentru pluralism ca expresie a unei 
contextualizări căreia îi este interzis să funcţioneze dincolo de graniţele 
sale legitime (care sînt graniţele scopurilor în lumina cărora se stabileşte 
ce este „bine" sau „rău", „frumos" sau „urît", „adevărat" sau „fals"), 
Nietzsche este un reprezentat a ceea ce Isaiah Berlin numeşte Contra- 
Luminile. 

Se pare deci că, în miezul gîndirii nietzscheene, în spatele concep¬ 
tului de voinţă de putere, se ascunde un anume mod de a gîndi acţiu¬ 
nea umană, nu o teorie a acesteia, ci mai degrabă o descriere a diferitelor 
modalităţi umane de a acţiona. Iar această descriere are meritul de a 
dezvălui nu numai contextele practice în care sînt construite categoriile 
şi valorile, dar şi trăsăturile psihologice ale creatorilor acestora. Lucrarea 
în care Nietzsche tratează în mod sistematic (!) aceste probleme este 
Zur Genealogie der Moral (Despre genealogia moralei), într-un sens cea mai 

importantă lucrare a gînditorului şi poetului german. Şi aceasta din cel 
puţin două motive: caracterul său nonaforistic şi conceptele-cheie pe care 
le dezvoltă şi le explicitează. Aceste concepte sînt: morala stăpînului şi 
morala sclavului, idealul ascetic, resentimentul, vinovăţia şi conştiinţa 
încărcată, toate concepte fundamentale pentru demontarea identităţii cul¬ 
turale europene univoce, adică nihiliste, pentru ilustrarea modului în 
care se formează un set de valori morale şi politice, pentru creionarea 
unui anume mod de a acţiona, de a conferi sens lumii, de a te relaţiona 
cu ceilalţi. In viziunea lui Nietzsche, moralul şi politicul sînt strins legate, 
ambele fiind întruchipări ale modalităţilor umane de a acţiona, adică de 
a da sens vieţii, după cum moralul şi politicul sînt ambele lipsite de inteli- 
gibilitate fără fundalul psihologic, fără profilul creatorilor valorilor 
morale şi politice, fără contextele acţiunii şi vieţii acestora. 


Sensul genealogiei moralei 

Prin lucrarea sa. Genealogia moralei, Friedrich Nietzsche inaugurează 
un mod de a aborda moralitatea şi politicul, mai general problema valo¬ 
rilor umane, care se va regăsi atît în studiile de sociologie a religiei ale 
lui Max Weber sau în genealogiile şi problematizările foucaultiene, cît 
şi în sociologia cunoaşterii în general, care datorează mult gînditorului 
german, în studiile unor filozofi ca Max Scheler sau Karl Mannheim. 

Prin această lucrare, Nietzsche deschide o cale de analiză a con¬ 
ceptelor morale şi politice, a sensului acestora, prin combinarea anali¬ 
zei etimologice cu istoria, sociologia, analiza ideilor religioase, analizele 
juridice. Nietzsche scoate astfel conceptele morale şi politice de sub 
vraja metafizicii, aşezîndu-le în aria devenirii istorice, culturale, sociale, 
religioase. Din acest punct de vedere, Nietzsche continuă opera de ino¬ 
vator a lui Machiavelli, cel care, în lectura aceluiaşi Isaiah Berlin, apare 
ca promotorul dacă nu al pluralismului, cel puţin al dualismului în ceea 
ce priveşte diferitele valori şi aria legitimă de aplicare şi de sens a aces¬ 
tora. 

Genealogia moralei este, în mod evident, o lucrare polemică, aşa cum 
arăta şi subtitlul său („O scriere polemică adăugată recentei Dincolo de 
bine şi de râu spre împlinire şi înţelegere")- Numai că polemica nietz- 
scheeană merge mult mai departe decît pare să arate atacul la adresa 
obscurului dr Ree şi a darwinismului moral al acestuia, a încrederii sale 
în progresul moral al omului. în primul rînd, gînditorul german este în 
general un polemist, unul care polemizează mai cu seamă cu el însuşi, 
în măsura în care el are două, trei sau chiar mai multe feţe, aşa cum 
declara în Ecce Homo. în al doilea rînd, Nietzsche polemizează cu valo¬ 
rile timpului său, cu valorile creştine, democratice, revoluţionare. în al 
treilea rînd, el polemizează cu o întreagă tradiţie filozofică ce coboară 
pînă la Platon, tradiţia, cum ar numi-o Berlin, monistă, cea care ridică 


FRIEDRICH NIETZSCHE 


274 


un set de valori, un set de categorii la rang universal. în al patrulea 
rînd, el polemizează cu un anume tip uman, tipul sacerdotal, preotul, 
care este de fapt numele generic pentru orice tip uman teoretic, metafizic, 
democratic, de turmă, care cultivă un anume set de valori şi care mai 
cu seamă are tendinţa de a exclude, de a interzice, într-un mod pervers 
şi ideologic, alte valori, alte căi de a conferi sens lumii. 

Atacul imediat al polemicii nietzscheene este însă îndreptat împotriva 
pozitivismului (unul dintre curentele dominante în epocă), a dialecticii 
hegeliene şi a viziunii acesteia despre istorie ca reconciliere, dar şi 
împotriva kantianismului şi a viziunii transcendentale a acestuia, cu 
imperative adresate în numele unei instanţe impersonale, generice, uni¬ 
versale, imparţiale. Pozitivismului, gînditorul german îi răspunde prin 
perspectivismul său pentru care nu există fapte, ci doar interpretări. 
Dialecticii hegeliene, îi răspunde prin noţiunea sa de trăsături ideale de 
caracter, de tipuri ideale, care nu sînt suprimate de nici o mişcare dialec¬ 
tică. Transcendentalismului kantian, Nietzsche îi răspunde prin ideea 
potrivit căreia orice legitimare este extraraţională, ea nefiind rezultatul 
exercitării tribunalului raţiunii, dar mai cu seamă prin ideea potrivit 
căreia adevărata problemă nu este atît justificarea imperativelor, cît mai 
cu seamă demolarea lor, demontarea caracterului necesar prin reface¬ 
rea contextului lor de geneză şi limitarea lor la contextul legitim de 
exercitare. 

Genealogia moralei este compusă din trei eseuri („disertaţii"). Primul 
dintre ele («Bine şi rău», «bun şi dăunător») tratează modul în care se 
formează evaluările şi geneza diferită a sensurilor valorilor. Aici este locul 
în care se operează celebra distincţie nietzscheeană dintre „bun" şi 
„dăunător", pe de o parte, şi „bine" şi „rău", pe de altă parte. Acest prim 
eseu are rolul de a creiona identitatea personajelor tragediei nietzscheene 
care este Genealogia moralei: sclavul şi stăpînul. 

Cel de-al doilea eseu („«Vina», «conştiinţa încărcată» şi altele aseme¬ 
nea lor") are menirea de a introduce cititorul în recuzita sclavului, în 
instrumentele subterane prin care acesta a operat inversarea valorică de 
care este acuzat, anume reevaluarea valorilor stăpînului după propriile 
sale canoane ridicate la rangul de valori absolute, de adevăr. 

Cel de-al treilea eseu („Care e sensul idealurilor ascetice?") reprezintă 
apogeul scrierii nietzscheene în măsura în care el se centrează în jurul 
idealului ascetic, înşelătoare şi perversă modalitate de a conferi lumii 
sens, inteligibilitate, scop, modalitate prin care impotenţa a fost ridicată 
la rangul de adevăr, prin care omul teoretic, omul contemplativ, a ajuns 
să se instituie ca singurul mod de viaţă autentic. Cel -de-al treilea eseu 
reprezintă apogeul tragic al întregii scrieri deoarece el aduce analiza 
nietzscheeană pînă în miezul lumii modeme, care apare astfel ca poartă 
deschisă nimicului, ca poartă care nu se mai poate deschide decît înspre 
spaţiul imaginar şi vid al lumii de dincolo, al cărei adevăr nu este altul 
decît atrofierea şi impotenţa celui care a întors spatele vieţii şi care a trans- 

format această acţiune în ideal, în întruchiparea binelui absolut. Dintr-o 
asemenea perspectivă a fost distrus miezul moralităţii şi al religiozităţii 
(în măsura în care acestea au fost reduse la valorile sclavului, la valo¬ 
rile creştine şi la cele ale democraţiei), dar şi sensul politicului, în măsura 
în care valorile aristocratice au fost eliminate, au fost resemnificate şi 
exilate din spaţiul acestei lumi. 


Resentiment , vină şi ideal ascetic 

Conceptele-cheie ale primului eseu nietzscheean sînt cele de „revoltă 
a sclavului în moralitate" şi de „resentiment". în jurul lor se conturează 
identitatea celor două personaje: stăpînul şi sclavul, omul încrederii şi 
al deschiderii, şi cel al resentimentului. 

Cei doi întruchipează două moduri diferite de a acţiona. Tipul 
stăpînului este cel care se concentrează asupra timpului prezent, cel 
care se consumă în acţiunea sa prezentă, drept pentru care el este deschis 
şi disponibil pentru viitor. De asemenea, el este cel care are încredere 
deoarece îşi este suficient sieşi, nu are nevoie de ceilalţi ca martori ai faptei 
sale, ca doveditori ai valorii sale. Stăpînul este cel care întîlneşte frontal 
şi deschis orice adversar. El este cel atît de vital încît preaplinul energiei 
sale îl face să fie mărinimos şi iubitor în acelaşi timp, deoarece este 
capabil să depăşească, să digere orice eveniment într-un mod creator, 
într-un mod direct, nepremeditat şi sigur de sine. 

Modelul acestui tip este, aşa cum mărturiseşte Nietzsche însuşi, aris¬ 
tocraţia războinică a vechilor popoare şi nicidecum rasa nordică, aşa cum 
s-a interpretat ulterior, invocîndu-se printre altele ex resia folosită de 
gînditorul german pentru a caracteriza aceşti războinici: „bestia blondă". 
Expresia nietzscheeană se referă la curajul leului, animalul ce 
întruchipează, în discursurile lui Zarathustra, una dintre metamorfozele 
spiritului, alături de cămilă şi de copil. Leul este cel care are puterea de 
a-şi crea propria libertate şi cel care poate spune nu chiar şi datoriei, în 
măsura în care aceasta este trecerea dincolo de spontaneitatea faptei, de 
acţiunea care se derulează aici şi acum cu tot imprevizibilul şi cu toate 
riscurile unui asemenea eveniment. Leul este cel care pregăteşte venirea 
copilului, a inocenţei şi capacităţii de a uita şi astfel de a începe, de a 
crea noi valori. 

Modul în care Nietzsche descrie tipul nobil al războinicului, tipul 
stăpînului, aminteşte de principele lui Machiavelli şi de conceptul de 
virtu al gînditorului florentin. Intr-adevăr, Nietzsche distinge virtutea 
— în sensul în care aceasta există în cazul tipului nobil — de virtutea 
în sens creştin. El identifică virtutea în primul sens cu virtu în sensul 
renascentist, virtutea liberă din punct de vedere moral, virtutea liberă 
de povara moralizării la care o supun predicatorii virtuţii, cei care lipsesc 
virtutea de farmecul rarităţii, al excepţionalului, al inimitabilului, al 

nemediocrităţii, pe scurt de magia sa aristocratică. Este interesant că 
dintr-o asemenea perspectivă, moral şi politic vorbind, ceea ce îl intere¬ 
sează pe Nietzsche nu este problema legitimării autorităţii, problema 
legitimării unei tabele a valorilor, şi nici problema forjării unor instituţii 
politice drepte, eficiente sau raţionale, ci pur şi simplu problema genezei 
acestora şi mai cu seamă modalitatea prin care indivizii pot evita situa¬ 
ţia în care devin prizonierii acestor instituţii, norme, valori. Din acest 
punct de vedere, Nietzsche este un novator radical în ceea ce priveşte 
problematica morală şi politică, un novator care însă nu face decît să ducă 
pînă la ultimele lor consecinţe multe dintre problemele şi modalităţile 
modeme de soluţionare a acestora. 

în ceea ce priveşte figura sclavului, acesta este cel care face din resen¬ 
timent motorul acţiunilor sale, cel care inventează armele spirituale de 
luptă, cel care, în loc să se exprime spontan şi cu detaşarea celui nobil, 
alege ca obiect al acţiunilor sale valorile stăpînului, resemnificîndu-le. 
Lipsit de putere şi conştient de acest lucru, sclavul are nevoie de celălalt 
pentru a dobîndi putere. Acţiunea este pentru el reacţie. Creaţia sa este 
parazitară. Numai în măsura în care aruncă asupra celuilalt şi asupra 
valorilor acestuia o lumină negativă, el capătă putere şi îl domină pe 
celălalt. De fapt sclavul este creatorul instituţiilor şi al valorilor, cre¬ 
atorul datoriei şi al tuturor imperativelor. Fără acestea el nu ar putea 
supravieţui, deoarece la adăpostul lor se simte în siguranţă. Sclavul 
aşază la baza instituţiilor politice şi a valorilor morale o întreagă reţea 
de concepte metafizice structurată, în principal, de cuplul esen¬ 
ţă/aparenţă. Valorile stăpînului sînt atribuite, pe această bază, lumii 
aparente, fenomenale, o lume iluzorie, care trebuie depăşită în numele 
valorilor lumii de dincolo, lumea adevărată. Impotenţa sclavului devine 
spirit. 

Politica sclavului este ceea ce Nietzsche numeşte politica predicato¬ 
rilor virtuţii, politica misionară a celui care nu se mulţumeşte să exprime 
în mod spontan valorile sale, dar care vrea să convertească restul lumii 
la credinţa şi valorile sale, cel care vrea să-i facă pe toţi „buni" şi să-i 
modeleze în acord cu „adevărul". Aceasta este politica minoră a celui 
care tinde să extrapoleze valorile sale particulare, generate de situaţia 
sa determinată, la nivelul „umanităţii", politica celui care vrea să umani¬ 
zeze în numele unui ideal, ce nu este altceva decît mascarea instinctului 
de turmă, a instinctului celui care, sub sloganul egalităţii umane, 
urmăreşte de fapt mediocrizarea, normalizarea tuturor. Aceasta este 
politica nevoilor minore, politica supusă instinctului conservării, nevoilor 
societăţii, pe scurt, ea este politica nonvizionară, politica ce creează şi 
reproduce în mod uniform tipul uman supus şi pasiv, cel în care viitorul 
este sterp, cel în care viitorul nu germinează. Ea este politica iubirii, nu 
a respectului. Politica bazată pe altruism, nu pe egoism. Există la 
Nietzsche un sens viguros al egoismului, în măsura în care pentru el ego¬ 
ismul este ego-morfism, iar altruismul este alter-are. 

Politica minoră este deci politica retragerii din faţa celuilalt, politica 
conservării cu orice preţ, politica monologică, a celui care nu este capabil 
să acţioneze decît într-o singură tonalitate, pe cînd marea politică este 
politica omului complet, a celui care ştie să îmbine, armonizîndu-le 
uneori, cele mai contradictorii voci, perspective, interpretări, a celui 
care, deşi ancorat în contextul său, este conştient de limitarea sa, fiind 
astfel deschis viitorului şi pregătit să pre-vestească venirea acestuia, 
pregătit să treacă dincolo de contextul său particular. Sclavul este pro¬ 
motorul politicii minore, în timp ce tipul nobil al stăpînului este singurul 
capabil să desfăşoare ceea ce Nietzsche numeşte marea politică, politica 
agonală, a celui care înfruntă — în mod direct şi nepremeditat — situa¬ 
ţia, politica creatorului, a legislatorului, a celui care ştie să rămînă deschis 
faţă cu viitorul, faţă cu posibilitatea altor perspective, căci, aşa cum 
afirmă Nietzsche, arta este mai importantă decît adevărul, arta în sensul 
de creaţie ce include în sine inocenţa distructiv-creatoare şi polimorfă 
a vieţii. Aproape paradoxal, Nietzsche gîndeşte sensul politicului în 
strînsă legătură cu arta şi cu viaţa, cu caracterul extraraţional, dar pro¬ 
fund uman al acestora. 

Cel de-al doilea eseu al Genealogiei moralei poate fi gîndit ca unul de 
trecere, unul care reia şi rafinează cîteva dintre conceptele celui dintîi, 
pregătind în acelaşi timp desfăşurarea ultimului, a cărui parte centrală 
gravitează în jurul noţiunii de ideal ascetic. Al doilea eseu descompune 
noţiuni precum cele de conştiinţă, responsabilitate, suveranitate, voinţă 
liberă din perspectiva unei analize care leagă voinţa de resentiment, 
complexa noţiune nietzscheeană ce interpretează într-un fel aparte modul 
sclavului de a trăi timpul. Descompunînd aceste noţiuni, Nietzsche 
dezvăluie înrădăcinarea lor în contexte sociale şi legale, contexte ce sînt 
însă — în principal — structurate psihologic, în măsura în care noţiunea 
esenţială a întregului mecanism al moralei sclavului este resentimentul. 
Resentimentul stă, într-un fel^ la baza conceptului de dreptate, aşa cum 
aceasta a fost inventată de creştinism, şi propovăduită ulterior de 
Revoluţia franceză şi de socialism. De fapt, resentimentul este modul 
de a fi creator al celui slab, cel care, în pofida slăbiciunii sale, doreşte 
puterea şi vrea să domine. Incapabil să domine în mod frontal, direct, 
agonal, sclavul inventează întreaga recuzită metafizică şi morală ca o jus¬ 
tificare ^i, mai cu seamă, ca o mascare a impotenţei sale. Procesul de mas¬ 
care a impotenţei este o îndelungată retragere a omului în interiorul său, 
o îndelungată spiritualizare şi desprindere a sa de contextele imediate 
ale existenţei sale, contexte imprevizibile, simple, uneori sîngeroase, 
marcate de suferinţă. Sclavul conferă sens suferinţei. El inventează noţiu¬ 
nea de suflet şi pe cea de conştiinţă, ca tot atîtea preludii ale idealului 
ascetic, îngheţare supremă a vieţii în forma Dumnezeului crucificat, a 
zeului care se sacrifică pentru turma sa. Ultimă perversitate a unei turme 
care are nevoie, în mod apoteotic, de însăşi sacrificarea zeului său pentru 
a se menţine în viaţă, pentru a-şi justifica alegerea valorică. 

Modul prin care sclavul ajunge să domine este însă mult mai subtil 
şi rafinat, deoarece el declară că orice abatere de la normele sale este o 
vină. Orice individ excepţional care sparge normele sociale este declarat 
vinovat şi posesor al unei conştiinţe vinovate. Naşterea societăţii 
marchează pentru Nietzsche momentul culminant al unui întreg proces 
de autoînchidere, de autoinhibare a instinctelor, de autodomesticire, de 
autosupunere. Incapabil să uite, incapabil să înfrunte adversarul în mod 
direct, agonal, închizîndu-se singur între zidurile societăţii, simbol prin 
excelenţă al normei, sclavul ajunge în situaţia de a-şi inventa duşmanii, 
adversarii — şi primul şi cel mai la îndemînă adversar este el însuşi. 
Instinctele nedescărcate ale sclavului se întorc împotriva lui însuşi, cul- 
minînd cu uciderea divinităţii înseşi. Idealul ascetic este tocmai încu¬ 
nunarea acestei deturnări înspre propria fiinţă a instinctelor inhibate. 
Reprezentantul paradigmatic al sclavului este pentru Nietzsche preotul, 
marele purtător al forţelor negative întoarse împotriva vieţii înseşi. 

Analizele nietzscheene dedicate originii conceptelor morale se 
situează foarte aproape de studiile weberiene de sociologie a religiei şi 
de studiile foucaultiene dedicate genealogiei azilului, închisorii, clini¬ 
cii etc. Nota comună a acestor analize, dincolo de diferenţele care le 
separă, este dată de următoarele elemente: a) sublinierea rolului activ 
al religiei creştine în apariţia tipului occidental de raţionalitate; b) rolul 
factorilor sociali, psihologici, istorici, economici în formarea conceptelor 
morale şi politice; c) reliefarea caracterului non-necesar al sensurilor 
morale şi politice, al structurilor şi instituţiilor politice şi sociale, faptul 
că acestea s-au format prin întîlnirea unor elemente care nu erau ante¬ 
rior legate prin nici o structură de inteligibilitate, fie ea a raţiunii umane 
sau a arhitectonicii divine; d) legătura dintre morală şi putere, dintre 
cunoaştere în general şi putere, faptul că discursul este, într-o formă sau 
alta, expresia fie a relaţiilor psiho-sociale, fie a relaţiilor de autoritate 
dintr-un grup uman, dintr-un context de viaţă. Spre deosebire de Weber 
şi de Foucault însă, Nietzsche pune un accent deosebit pe elementele 
psihologice, în centrul cărora se află conceptul de resentiment. 

Idealul ascetic este expresia voinţei de putere a castei preoţilor. 
Nervura idealului ascetic este resentimentul. Resentimentul reflectă psi¬ 
hologia sclavului, incapacitatea acestuia de a trăi în timp, nevoia aces¬ 
tuia de a prelungi trecutul şi de a angaja, de a controla viitorul. Sclavul 
este incapabil să uite, să digere trecutul, el îşi proiecteză voinţa în trecut, 
de aceea el doreşte răzbunarea. Fiind însă lipsit de putere, răzbunarea 
sa nu poate fi decît spirituală. în acelaşi timp, el simte nevoia să con¬ 
troleze viitorul în măsura în care nu este niciodată capabil să înfrunte 
cascada timpului, care — după cum avertiza încă Machiavelli — loveşte 
pe nepregătite, şi numai o fire puternică, ce posedă virtu, este capabilă 
să acţioneze folosind tot ceea ce clipa prezentă aduce cu ea. Dorind să 
controleze viitorul, să angajeze în avans, să întîmpine viitorul după o 
schemă prestabilită, dată de el, sclavul-preot inventează idealul ascetic. 

ascetismul, un mod de a evalua viaţa îndreptat împotriva vieţii, un mod 
de evaluare care exploatează sentimentul vinovăţiei. 

Pentru a controla viitorul, preotul angajează trecutul, în măsura în 
care ne simţim vinovaţi pentru energia neexprimată, pentru instinctele 
inhibate, pentru propria impotenţă. Suferinţa devine calea pentru a 
accede la adevăr, la sens, pentru a accede la lumea esenţelor. Suferinţa 
ca sacrificiu de sine pentru binele comunităţii, suferinţa ca reprimare a 
dorinţei sau mai degrabă ca o cultivare a dorinţelor minore, călduţe, sufe¬ 
rinţa ca atrofiere a vieţii, suferinţa ca altruism, ca iubire pentru semen, 
suferinţa ca renunţare la propria individualitate, la propriul ego-mor- 
fism. 

Trucul preotului constă în faptul că el face din suferinţă „esenţa" 
vieţii, conţinutul acesteia. Suferinţa îmbracă astfel forma sentimentului 
de vinovăţie, a fricii şi a pedepsei, în loc să fie, aşa cum este cazul firi¬ 
lor puternice, laitmotivul vieţii, versantul distructiv al acesteia care 
sporeşte energia, care stimulează, care împinge la creaţie, care dă creaţiei 
umane dimensiunea sa tragică (vezi Naşterea tragediei). Folosind toate 
aceste arme spirituale, preotul, tipul sclavului în general, ajunge să 
domine. Această dominaţie este şi ea expresia unei puteri, o putere care, 
în viziunea lui Nietzsche, acţionează subteran înăuntrul valorilor morale, 
politice, democratice, socialiste, creştine ale Europei modeme. Această 
putere îmbracă în viziunea filozofului german o triplă formă: instinctul 
turmei împotriva celui puternic şi independent, instinctul celui suferind 
şi neprivilegiat împotriva celui norocos, instinctul celui mediocru 
împotriva celui excepţional. 

Este semnificativ faptul că, în acest punct, analiza nietzscheeană a 
democraţiei occidentale modeme şi invocarea modelului politic elin ca 
sursă pentru regîndirea sensului acţiunii şi creaţiei umane întîlnesc atît 
analiza pe care Arendt o face colapsului democraţiilor occidentale sub 
tăvălugul maselor şi al psihologiei omului de masă, cît şi concepţia aces¬ 
teia despre acţiune şi caracteristicile acţiunii. Şi Nietzsche, şi Arendt 
pun accentul pe caracterul imprevizibil al acţiunii politice, pe imposi¬ 
bilitatea de a controla rezultatul acţiunii, de a-1 închide într-o evaluare 
de tipul idealului ascetic, reliefînd astfel caracterul de înfruntare şi expri¬ 
mare spontană, nepremeditată al acţiunii. 

în urma demontării eşafodajului instituţiilor şi valorilor occidentale 
modeme, în urma dezarticulării conceptelor discursului filozofic, a con¬ 
ceptelor morale şi politice, Nietzsche aduce la lumină tripla relaţie a unui 
tip uman cu viaţa, cu sine şi cu ceilalţi. Relaţia cu viaţa este structurată 
de idealul ascetic, modalitatea de negare a vieţii şi de punere a acesteia 
în slujba dorinţei de dominaţie a sclavului. Relaţia cu sine este domi¬ 
nată de suferinţă şi vinovăţie, în măsura în care sclavul nu poate trăi 
timpul decît prin prelungirea inhibatoare a trecutului într-un viitor care 
nu este propriu-zis trăit niciodată fiind depozitat în fruntariile lumii de 
dincolo, ale unei promisiuni eterne, ale unei amînări continue. Relaţia 

cu ceilalţi este dominată de tentativa permanentă a sclavului de a 
reevalua valorile celuilalt, de a-1 culpabiliza, de a-1 nega şi distruge spiri¬ 
tual, luînd ca obiect al acţiunii sale sensul pe care celălalt îl conferă 
vieţii. Acesta este pentru Nietzsche tipul uman al democraţiilor mo¬ 
deme, creatorul idealurilor revoluţionare, filozofice, socialiste, al oricărui 
ideal care pretinde că vorbeşte în numele „umanităţii", „progresului", 
„adevărului", „datoriei", „conştiinţei". Nietzsche critică deci democraţia 
în măsura în care aceasta lucrează nu în direcţia individualităţilor puter¬ 
nice, ci în direcţia animalului de turmă, a mediocrităţii, care nu poate 
decît să se supună, fiind incapabilă, din cauza atrofierii instinctului 
vital, să creeze. 

Dacă Genealogia moralei conţine o morală, aceasta nu poate să fie decît 
un mereu înnoit avertisment la adresa oricărui discurs care îşi maschează 
autorul în spatele unor „adevăruri" şi valori absolute, în spatele unor 
principii universal valabile, în spatele unor norme care îşi propun să nor¬ 
malizeze. în concordanţă cu această morală, Nietzsche apare atunci ca 
un adevărat filozof al metodei, ca un filozof care vrea mai degrabă să 
ne pună la îndemînă aparatul critic şi conceptual pentru a ne dărîma 
propriile iluzii, propriile ideologii, propriii idoli şi propriile idealuri 
ascetice. 

Robert Nozick (n. 1938) 

ANARHIE, STAT ŞI UTOPIE (1974) 

Introducere 

Cartea Anarchy, State, and Utopia ( Anarhie, stat şi utopie)* este una dintre 
cele mai importante lucrări de filozofie politică apărute în ultima parte 
a secolului al XX-lea. Socotită de către mulţi reprezentanţi importanţi 
ai domeniului ca fiind cea mai originală şi mai bine susţinută ar¬ 
gumentare produsă în ultimul, timp în filozofia politică de orientare 
analitică. Anarhie, stat şi utopie ste)astăzi în centrul discuţiilor de filo¬ 
zofie politică, de teorie a dreptului şi de etică. Aproape că nu există 
vreo antologie recentă de etică sau de filozofie politică în care să nu a- 
pară cel puţin un fragment semnificativ din această carte. De o deosebită 
şi meritată atenţie se bucură mai ales concepţia originală a lui Nozick 
despre dreptatea distributivă ca îndreptăţire („entitlement theory of jus- 
tke"), ale cărei cadru general şi elemente principale sînt elaborate în capi¬ 
tolul 7 al cărţii care ne reţine aici atenţia. 

în momentul apariţiei ei, în 1974, dar chiar şi astăzi, după mai bine de 
douăzeci de ani. Anarhie, stat şi utopie a fost receptată şi înţeleasă ca o provo¬ 
care redutabilă a aproape tuturor ideilor politice care alcătuiesc în¬ 
ţelepciunea politică obişnuită şi convenţională a vremurilor noastre — 
gîndirea politică liberală, gîndirea socialistă şi gîndirea conservatoare. 

Anarhie, stat şi utopie este alcătuită din trei păr ţi/Ţinta argumentelor pe 
care le dezvoltă Nozick în ^ărfea' j este aceea de a arăta că statul teoriei 
liberale clasice, „ca... stat minimal, limitat la funcţiile restrînse ale prote¬ 
jării împotriva forţei, furtului, înşelătoriei şi asigurării respectării con¬ 
tractelor, ... este justificat" (p. 35).(|rJ Partea a Ii-a, Nozick arată că toate 
argumentele prin care se urmăreşte justificarea statului mai-mult-dedt-mi- 
nimal eşuează, pentru că orice stat cu atribuţii mai extinse decît acelea 
legitime ale statului minimal violează drepturile indivizilor. £oncluzia 
aces tei părţi este că statul minimal este statul cu cele mai extinse at ribuţii 
căre^ poate fi justificat . Cartea se încheie cu un capitol care alcătuieşte 
Partea a 111-a, în care Nozick vrea să ne convingă că statul minimal este. 

în pofida aparenţelor de austeritate şi de extremă ariditate, un ideal 
însufleţitor pentru a cărui realizare şi menţinere merită luptat. în acest 
scop/ Nozick aduce în discuţie o temă celebră în gîndirea politică 
tradiţională — şi anume teoria utopiei — pentru ca, în cele din urmă, 
să poată să ne arate că partea viabilă a acestei teorii, cea care poate fi 
păstrată şi dezvoltată, vizează chiar structura statului minimal. 

într-un sens foarte general, tema centrală a cărţii lui Nozick — şi 
anume, justificarea statului minimal în faţa pretenţiilor şi afirmaţiilor 
anarhistului că statului îi lipseşte legitimitatea morală întrucît, în 
exercitarea funcţiilor sale, încalcă drepturile indivizilor — dar şi pro¬ 
blemele şi argumentele colaterale care se desprind din această temă 
principală vin în prelungirea unei tradiţii bine articulate a gîndirii politice 
americane, care se defineşte prin încorporarea drepturilor naturale indi¬ 
viduale lockeene în Declaraţia de Independenţă şi în Constituţia Statelor 
Unite. 


Argumentul arhist 

Punctul de pornire al argumentaţiei lui Nozick îl constituie o cla ră 
afirmare a drepturilo r indivi zilor: „Indivizii au drepturi — spune Nozick 
chiar la începutul cărţii sale —~şfnimeni7 persoa'nTsau grup, nu le poate 
face anumite lucruri (fără să le încalce drepturile)" ( ibid .). Dacă este 
privită cu toată seriozitatea, această afirmare accentuată a drepturilor 
indivizilor impune o examinare atentă a oricăror posibile atingeri ale 
forţei şi legitimităţii lor. De aceea, provocării teoretice lansate de anarhist 
(care susţine că statul, prin menţinerea monopolului asupra folosirii 
forţei în scopurile protejării oamenilor în interiorul unui anumit teritoriu, 
ajunge, în cele din urmă, să violeze drepturile indivizilor şi să fie, deci, 
imoral) merită să i se acorde toată consideraţia. 

Argumentele Părţii I sînt, aşadar, îndreptate împotriva anarhistului 
care se opune oricărei forme de stat. în faţa atacurilor acestuia, sarcina 
de a produce un argument îi revine însă „arhistului" (expresie con¬ 
cepută de Nozick). Iar pentru ca argumentul său să fie convingător, el 
trebuie să arate:(T) că statul poate să apară din starea de anarhie prin inter¬ 
mediul unui proces care nu conţine nici un pas imoral,(y) că produce¬ 
rea statului nu este rezultatul intenţiei nimănui, şifuj) că oamenii în 
starea socială definită de existenţa statului se află într-o situaţie mai 
bună chiar decît cea mai bună situaţie la care ei ar putea spera să ajungă 
într-o stare socială lipsită de stat. 

în acest scop, Nozick dezvoltă un argument de tipul consequentia mi- 
rabilis, al cărui principiu este următorul: dacă din asumarea unei pro¬ 
poziţii decurge falsul acestei propoziţii, atunci propoziţia asumată este 
falsă. în mod corespunzător, Nozick pune ca punct de pornire al argu¬ 
mentului său arhist concesia pe care o face anarhistului cînd acceptă că 
există o stare de anarhie mai bună decît toate celelalte stări sociale (ceea 

ce înseamnă ad litteram cea mai bună stare posibilă care este lipsită de 
structurile şi de instituţiile statului). Această cea mai bună stare de 
anarhie este pentru Nozick starea naturală lockeană, pe care el o con¬ 
jugă, într-un mod foarte inteligent şi ingenios, cu conceptul „acţiunii 
mîinii invizibile", dar pe care o desparte de problematica teorie locke¬ 
ană a contractului social, tocmai pentru a nu slăbi argumentul anarhis¬ 
tului şi pentru a nu întări sofistic propriul său argument arhist. 

Starea naturală lockeană dispune de toate resursele necesare pentru 
a fi considerată acea situaţie care, la prima vedere, pare să fie o stare 
optimă nonstatală. Din perspectiva posibilităţii depăşirii stării naturale 
pe o rută care să nu reclame prezenţa unui contract social (pentru care 
Locke şi urmaşii săi au fost adesea criticaţi), dar care să conducă la 
apariţia unei entităţi cvasistatale (asociaţie de protecţie) într-un mod 
neintenţionat, Nozick asuma existenţa cîtorva fapte morale care definesc 
starea naturală lockeană şi care, dacă argumentul arhist reuşeşte, devin 
condiţii ale posibilităţii apariţiei statului din starea naturală optimă. 
Iată care sînt aceste fapte morale ce delimitează spaţiul moral al stării 
naturale: 

i) Fiecare persoană care se află în starea naturală are dreptul să aplice 
drepturile sale (sau pe ale altuia) într-un fel potrivit din punct de vedere 
moral şi să pretindă o compensaţie corespunzătoare de la cei care i-au 
violat drepturile. 

ii) Fiecare persoană are dreptul — limitat într-un mod corespunzător 
— de a pedepsi violările drepturilor unor terţe persoane. 

iii) Mai multor persoane le este permis să facă împreună, prin inter¬ 
mediul unui acord liber şi mutual, tot ceea ce îi este permis fiecăreia să 
facă în mod individual, în ceea ce priveşte aplicarea drepturilor şi pedep¬ 
sirea infracţiunilor. 

iv) Unui individ şi, prin urmare, unui grup de indivizi le este permis 
să delege sarcinile de aplicare a drepturilor, de pedepsire, ş.a.m.d. altor 
persoane, în calitate de agenţi ai lor (care pot fi, deşi nu este necesar, anga¬ 
ja ţi ai celor dintîi). Aceşti agenţi nu vor acţiona în nume propriu ca per¬ 
soane, ci în rolul care le-a fost atribuit ca reprezentanţi autorizaţi ai 
altora. Drepturile sînt transferabile în aşa fel încît unei persoane să-i fie 
permis, prin intermediul unui număr de astfel de transferuri de drep¬ 
turi, să devină depozitarul/purtătorul mai multor drepturi, întocmai 
precum un delegat poate să fie purtătorul mai multor delegaţii în alegerea 
unui comitet sau aşa cum un avocat poate să reprezinte interesele civile 
ale mai multor clienţi într-un proces. 

({yCel de-al patrulea fapt moral definitoriu pentru starea naturală 
optimă este, în mod evident, crucial pentru reuşita argumentului arhist 
conceput de Nozick. Iar dacă acest argument îşi atinge ţinta, atunci ceea 
ce învăţăm din el, printre altele, este că, deşi concepută ca fiind optimă, 
starea naturală lockeană nu este şi stabilă. 

Ce anume face însă ca starea naturală să nu fie stabilă? în pofida opti¬ 
mali tăţii ei ca stare nonstatală, starea naturală lockeană nu poate fi sta¬ 
bilă pentru că însuşi modul ei de funcţionare declanşează un proces 
neintenţionat care conduce la depăşirea stării naturale şi la apariţia unei 
entităţi cvasistatale. Acest proces este declanşat, în primul rînd, de pro¬ 
blemele pe care le produce aplicarea privată şi personală a drepturilor 
individuale. în lipsa instituţiilor speciale, indivizii înşişi încearcă să 
aplice pedepse şi să impună plata unor compensaţii acelora de pe urma 
cărora este posibil să fi suferit anumite vătămări. Lipsa unor instituţii 
special abilitate pentru a aplica drepturile individuale îi face pe indivizii 
aflaţi în starea naturală să se confrunte cu următoarea dilemă. Fie indi¬ 
vizii izolaţi sînt prea slabi şi nu au suficientă putere pentru a aplica 
efectiv şi pentru a supraveghea respectarea propriilor lor drepturi în faţa 
altora mai puternici, fie ei sînt destul de puternici pentru aceasta, dar 
atunci este posibil ca un şir nesfîrşit de acte de răzbunare şi de impunere 
a plăţii unor compensaţii să pună în primejdie respectarea drepturilor 
naturale individuale şi, pe această cale, să zdruncine stabilitatea so¬ 
cietăţii care vieţuieşte în sînul acelei stări naturale. 

Prin urmare, dacă indivizii renunţă într-adevăr la această stare natu¬ 
rală — fără ca aceasta să fie, trebuie subliniat, rezultatul unei decizii 
conştient asumate sau al încheierii unui contract — şi ajung, în cele din 
urmă, să constituie o formă de guvemămînt civil, atunci inconvenien¬ 
tele celei dintîi sînt mai mari decît acelea produse de către cea din urmă. 
Totuşi rămîne să fie arătat modul în care procesul declanşat în starea natu¬ 
rală de către neajunsurile aplicării private a drepturilor cuiva ajunge să 
dea naştere (într-un mod legitim din punct de vedere moral) statului. 
(£) în acest scop şi pentru a evita capcanele î ntinse de teoria contra ctului 
social lockean, NozTcKgonsTruieşte o explicaţie de tipul „mî iniTîhvi zi- 
bfle", prin care a rată cum anume ăFapărea un stat minimal dintr-o stare 
'cte' anarhie, prin intermediul unui proces a cărui apariţie nu a fost în 
intenţia nimănui. în decursul acestui proces apăr „ăgeriţîîte'de'pro¬ 
tecţie", care vor reclama monopolul asupra folosirii forţei în vederea pro¬ 
tejării drepturilor individuale, prefigurînd astfel funcţia definitorie a 
statului. Ele trebuie să-i apere pe indivizii care trăiesc în limitele teri¬ 
toriilor lor de jurisdicţie şi să supravegheze respectarea drepturilor lor 
individuale. Agenţiile se angajează într-un gen de competiţie pentru 
supremaţie care va duce, în cele din urmă, la apariţia unei instituţii de 
protecţie dominante. în acest proces urmează a fi decelate cîteva faze, 
deoarece considerarea lui globală nu va face loc acelor discriminări fine 
de care este nevoie pentru a arăta care dintre agenţiile de protecţie este 
echivalentă cu statul minimal, singurul justificabil moral, şi care agenţie 
nu poate fi justificată moral (fie pentru că nu satisface toate condiţiile, 
fie pentru că depăşeşte prerogativele legitime ale acestui tip de stat). 

în procesul evolutiv de trecere de la starea naturală la statul mini¬ 
mal există patru faze: i) Din starea naturală în care oamenii posedă 

drepturi naturale şi acţionează, în general, moral, vor evolua mai întîi, 
în condiţiile în care unii indivizi nu acţionează moral şi violează drep¬ 
turile altora. Asociaţii de Protecţie Reciprocă în care oamenii cumpără 
protecţie faţă de alţii, aşa cum cumpără orice bun de pe piaţă; ii) 
Asociaţiile de Protecţie Reciprocă se grupează intr-o Asociaţie de Protecţie 
Dominantă a cărei putere este preeminentă într-un teritoriu dat; iii) 
Asociaţia de Protecţie Dominantă, la rîndul ei, se transformă într-un 
Stat Ultra Minimal, care este o Asociaţie de Protecţie Dominantă în care 
protecţia este cumpărată ca o marfă, dar care, spre deosebire de această 
Asociaţie, deţine monopolul asupra folosirii forţei; iv) Statul Ultra 
Minimal evoluează în cele din urmă într-un Stat Minimal, care adaugă 
la cele două trăsături ale celui dintîi o politică de redistribuire (deşi 
Nozick contestă că aceasta ar fi totuşi aşa ceva) a protecţiei anumitor 
indivizi independenţi, care nu sînt clienţi ai Statului Ultra Minimal, pe 
seama costurilor suportate de clienţii Statului Minimal. 

Două întrebări ne vin imediat în minte. în primul rînd, cît de plau¬ 
zibil este acest proces evolutiv prin care statul ar apărea din starea natu¬ 
rală şi în ce fel să înţelegem concurenţa dintre agenţiile de protecţie care 
duce la apariţia unui monopol foarte special, monopolul statului asupra 
folosirii forţei? Ca pe o competiţie de piaţă, cu alte cuvinte ca pe o con¬ 
curenţă de tip economic, sau ca pe un conflict de tip armat? Şi în al 
doilea rînd, dacă această naraţiune despre apariţia statului minimal din 
starea naturală este plauzibilă, de ce ar avea ea virtuţi explicative şi ar 
fi convingătoare în justificarea unor state reale? 

Voi prezenta cîteva răspunsuri: unele sînt doar sugerate în cartea lui 
Nozick, în timp ce altele pot fi concepute şi dezvoltate într-un mod con¬ 
sistent în cadrul delimitat de autor. Voi semnala, totodată, cîteva difi¬ 
cultăţi pe care le ridică aceste răspunsuri. 

Procesul descris este plauzibil, pentru că Nozick poate să arate cum 
ar apărea statul minimal din starea de anarhie fără a fi nevoit să recurgă 
la existenţa unui contract social. Superioritatea conceptuală şi 
metodologică a unei explicaţii de tipul „mîinii invizibile" în faţa uneia 
contractualiste se arată în două feluri: în primul rînd, pentru că sub¬ 
minează credibilitatea oricărei variante a unei teorii voluntariste şi/sau 
„conspiraţionale" despre formarea şi evoluţia unor structuri sociale şi 
apoi pentru că aşază explicaţia apariţiei statului mai aproape de teoriile 
comportamentului economic al indivizilor. 

Cu alte cuvinte, naraţiunea pe care o prezintă Nozick este plauzibilă 
şi are virtuţi explicative pentru că apariţia statului este concepută ca 
rezultat al unui proces similar proceselor economice concurenţiale bazate 
pe funcţionarea mecanismelor pieţei, mai degrabă decît ca o consecinţă 
a violenţei şi a constrîngerii militare — deşi este evident că explicaţia 
pe care o concepe Nozick nu exclude rolul pe care-1 joacă factorul mili¬ 
tar în acest proces. Naraţiunea lui Nozick reconstruieşte raţional apariţia 
statului minimal şi ne spune că depăşirea stării de anarhie este în logica 

sau în natura unor procese reale, pentru că reuşita acţiunilor indivizilor 
depinde de stabilirea unei minime coordonări a activităţilor lor şi de 
garantarea respectării drepturilor individuale. Aşadar, parafrazînd o 
frază celebră, dacă statul nu ar fi existat, atunci el ar fi trebuit inventat. 

Dar dacă punem procesul apariţiei statului pe un teren economic, 
atunci urmează imediat întrebarea: ce anume determină ca „serviciul" 
pe care îl vinde asociaţia de protecţie dominantă să fie obiectul unui 
monopol absolut din partea acestei asociaţii? Nici o altă marfă sau ser¬ 
viciu atrase în circuitul economic nu pot face obiectul unui astfel de 
monopol. De ce consideră Nozick că ar exista un tip de monopol natu¬ 
ral în domeniul protecţiei drepturilor care face din acesta ceva diferit 
de orice alte mărfuri sau servicii? Nu aflăm, în Anarhie, stat şi utopie , un 
răspuns convingător la această problemă. 


Dreptatea ca îndreptăţire 

Prezentarea ge nerală a că rţii lui Nozick trebuie să pună în lumină în prin¬ 
cipal douăfire din a căror urze ală re zultă puterea teoriei sale: justificarea 
statului minimalîn faţa atacurilor anarhişti or şi conturarea cadrului ge¬ 
neral pentru o nouă teorie despre dreptatea distributivă — dreptatea ca 
îndreptăţire. Dacă le vom examina în mod comparativ, atunci voiri vedea 
că toate argumentele care se subsumează atingerii acestor două obiec¬ 
tive încorporează o caracteristică definitorie pentru întregul demers 
urmat de Nozick: accentul pus pe procese, şi nu pe structuri sau scopuri. 
Teoria sa despre stat poate fi caracterizată foarte sumar ca o încercare 
de sortare a diferitelor ingrediente ale unui proces care poate da naştere 
unui stat justificabil moral, iar teoria sa despre dreptate ca îndreptăţire, 
articulată în jurul unor principii istorice nonstruciurate, apare ca fiind 
impregnată de aceeaşi viziune generală procesualistă. 

K)Teoria dreptăţii ca îndreptăţire introduce în filozofia morală şi în 
ştiinţele juridice o nouă paradigmă definită, aşa cum am spus, de un pro¬ 
fund caracter istoric şi antistructural. Int uiţia morală principală pe care 
o codifică teoria lui Nozick este aceeă~că^o distribuire [a bunurilor şi 
veniturilor] este dreaptă dacă provine dintr^o altă distribuire drea ptă p rin 
mijloace legitijne'\(p. 199)TV ~ ’ 

Pentru a repara încălcările principiului de mai sus, Nozick îi adaugă 
un principiu al rectificării. Acest principiu al rectificării foloseşte infor¬ 
maţii istorice cu privire la situaţii trecute şi la nedreptăţile care s-au 
comis în acele situaţii, pre um şi informaţii despre starea actuală de 
lucruri care decurge, pînă la momentul curent, din comiterea acelor 
nedreptăţi. Rectificarea nedreptăţilor comise urmează să ţină cont de esti¬ 
marea situaţiei contrafactuale cea mai probabilă, care este accesibilă din 
starea actuală şi care este foarte probabil să se fi realizat ea însăşi în mod 
real, dacă în trecut nu s-ar fi produs nedreptatea respectivă. 

Puternic opuse principiilor rezultatului final sau ale stării finale, 
„principiile istorice ale dreptăţii [ca îndreptăţire] susţin că împrejurările 
sau acţiunile trecute ale oamenilor pot să creeze îndreptăţiri sau merite 
diferite cu privire la lucruri" (p. 203). Astfel, păstrînd o legătură critică 
(dar strînsă) cu teoria lockeană despre instituirea drepturilor de pro¬ 
prietate, teoria îndreptăţirii afirmă că originea oricărei pretenţii legitime 
legate de proprietatea cuiva asupra unui obiect care nu aparţine nimănui 
rezidă în combinarea muncii acelei persoane cu acel obiect şi în satis¬ 
facerea condiţiei lockeene ca, ulterior aproprierii private a obiectului şi 
ca o consecinţă a aproprierii lui, cei care nu mai au libertatea să se 
folosească de acel obiect să nu fie, datorită acestei circumstanţe, într-o 
situaţie mai proastă decît erau înainte ca acel obiect să fi fost apropriat. 
0 De asemenea, pr incipi il e îndreptăţirii nu sînt structu rate, adică nu cer 
„ca o distribuire să varieze împreună cu o dimensiune naturală, cu sumă 
ponderată de dimensiuni naturale sau cu o ordonare lexicografică de 
dimensi uni naturale" (p. 204). Şi este important să se observe că, cleşi 
teoria lui Nozick păstrează această notă distinctivă lockeană şi face din 
muncă — într-un sens larg — factorul care creează îndreptăţiri, Nozick 
nu vorbeşte despre cantitat ea^de muncă, aşa cum se întîmplă în teoria 
marxiană a valorii-mu ncă. Pentru că acest fel de a concepe lucrurile ar 
conduce Ia un principiu istoric structurat al dreptăţii distributive, pe care 
Nozick nu-1 acceptă şi vrea să-l elimine. Dar dacă privim lucrurile şi mai 
general, aşa cum sublinia Nozick, „aproape fiecare principiu al dreptăţii 
distributive care a fost propus este un principiu structurat". Or, ţinta 
predilectă a atacurilor lui Nozick este constituită de teoriile stării finale 
sau teoriile structurate ale dreptăţii distributive, care includ nu numai 
teoriile marxiene, dar şi teoria lui Rawls (cf. p. 307 şi urm. şi respectiv 
p. 248 şi urm.). Aceste teorii sînt incompatibile cu propria sa teorie a 
îndreptăţirii, de vreme ce „principiile structurate ale dreptăţii distribu¬ 
tive necesită activităţi de redistribuire", în timp ce „din punctul de 
vedere al teoriei îndreptăţirii, redistribuirea este, într-adevăr, o chestiune 
serioasă care implică violarea drepturilor oamenilor" (p. 217). Privite din 
acest unghi, toate argumentele din capitolul 7 sînt îndreptate împotriva 
redistribuirii. 


Regîndirea acţiunii umane 

Atît argumentul arhist, cît şi noua doctri nă des pre dreptate ca îndrep- 
tlţire, două componente cruciale ale noii paradigme propuse de cartea 
Iui N ozick Ttffi regîfldîreă acţiunii umane în rap ortur ile ei cu drepturile 
individuale, cu valorile^şTcu hormele~mbraţe. Prima problemă impor¬ 
tantă care se pune îrTaceastă ordine de idei vizează felul în care trebuie 
abordat caracterul moral al acţiunilor noastre; altfel spus, trebuie să 
socotim drepturile individuale ca pe nişte scopuri deosebit de impor- 

tante ale acţiunilor noastre sau ca pe nişte constrîngeri colaterale morale 
impuse acţiunilor permise? Iar a doua problemă constă în circumscrierea 
locului pe care urmează să-l ocupe mecanismele redistributive, dacă în 
general există vreun loc legitim pentru ele, în structura statului minimal. 

în mare măsură, argumentul libertarian pe care îl concepe Nozick 
pentru a apăra caracterul legitim al statului minimal îşi datorează forma 
şi conţinutul felului în care el respinge răspunsurile pe care utilitarismul 
şi teoriile structurate şi nonistorice ale dreptăţii le-au dat acestor două 
întrebări din urmă. 

Privită dinspre dihotomia scopuri — constrîngeri-colaterale, dis¬ 
cuţia despre drepturile individuale îl face pe Nozick să aducă în atenţia 
noastră argumente antiutilitariste, pe care le va reitera cu mare forţă în 
critica teoriei lui Rawls despre dreptate ca echitate (fairness ), şi angaja¬ 
mentul său puternic faţă de dimensiunea istorică şi antistructurală a con¬ 
cepţiei sale despre stat şi dreptatea distributivă. în opinia lui, a susţine 
că preocuparea pentru domeniul moralei trebuie circumscrisă analizei 
valorilor şi normelor morale doar în calitatea lor de scopuri morale sau 
de stare finală a acţiunilor noastre echivalează cu afirmarea unui punct 
de vedere care este compatibil cu o concepţie utilitaristă despre drep¬ 
turi. Du pă cum subliniază Nozick: „în structura utilitaristă , înc ălcarea 
drepturilor (care trebuie~mimmizată )Trlnlocui pur şi simplu fericirea 
totală în calitate de stare finală relevantă" (p. 7A)dgp>' £= 

'O Pr oblema p e care o ridică Nozick aici este că utilitaris mul drep turilor 
este^compatibil cu încălcarea drepturilor indivizilor. în concepţia utili- 
taristă, drepturile persoanelor pot fi violate atunci cînd se urmăreşte ca, 
pe această cale, să se obţină un bun social mai mare pentru o ipotetică 
entitate socială. Nu s-ar putea totuşi ca avocatul drepturilor-individuale- 
ca-scopuri-morale-ale-acţiunilor-noastre să pretindă că s-a disociat de 
ideea că ar exista un anumit scop social dat pe care-1 împărtăşeşte o enti¬ 
tate socială? Desigur, aşa ceva este posibil, însă această disociere nu-1 
poate proteja pe acesta şi faţă de următoarea observaţie, care este deci¬ 
sivă pentru a ne convinge de avantajul conceperii drepturilor individua¬ 
le, în maniera Nozick, ca nişte constrîngeri colaterale. Concepţia 
utilitaristă a raţionalităţii sociale cere ca o anumită valoare să fie maxi¬ 
mizată la scara întregii societăţi, impunînd astfel o anumită presiune ca 
indivizii să fie trataţi în calitate de mijloace în vederea acelei maximizări 
(indiferent dacă ceea ce urmează a fi maximizat este plăcerea sau 
recunoaşterea drepturilor), şi nu ca scopuri-în-sine morale cu drepturi 
inviolabile. 

Totuşi, date fiind cîteva temeiuri solide — dintre care cel mai însemnat 
îmi pare a fi acela că nu există entităţi sociale, ci numai indivizi diferiţi, 
cu vieţi separate (cf. pp. 74-75) — ideea că indivizii sînt scopuri în sine 
(şi nu doar mijloace în vederea maximizării utilitariste) nu mai este ceva 
peste care să se poată trece uşor. în consecinţă, aşa cum subliniază 
Nozick pe bună dreptate, „ei nu pot fi sacrificaţi sau folosiţi pentru 

înfăptuirea altor scopuri, fără consimţămîntul lor. Indivizii sînt invio¬ 
labili" (p. 73). 

Nozick este capabil să evite utilitarismul drepturilor, pentru că în 
teoria sa nonviolarea drepturilor nu mai apare în calitate de stare finală, 
sau ca un scop moral, ci în calitate de constringere colaterală impusă 
asupra acţiunilor oamenilor. Astfel, explică Nozick, ceilalţi „nu pot fi 
folosiţi în acele modalităţi pe care constrîngerea colaterală le exclude" 
(p. 74). 


Justificarea statelor reale 

Ceva mai înainte ridicam o problemă pe care am lăsat-o oarecum în 
suspensie. întrebarea pe care mi-o puneam era în ce măsură justificarea 
morală a statului minimal prin derivarea lui din starea naturală, graţie 
unui proces neintenţionat şi care nu violează drepturile nici unui individ, 
ar oferi suficiente temeiuri şi pentru justificarea statelor care există în 
mod real? Pentru că este destul de puţin clar de ce şi mai ales cum 
anume ar putea fi legitimat un stat existent, fie el şi minimal, prin inter¬ 
mediul unei explicaţii care ne arată că un stat minimal ar putea să apară 
într-un mod legitim prin intermediul unor procese de genul „mîinii 
invizibile". Răspunsul meu la această întrebare este că teoria îndreptăţirii 
stabileşte un standard al justificării morale care este mult prea înalt 
pentru a putea fi satisfăcut de către statele care există în mod real. 
Aceasta ne face să vedem mai clar însă care sînt problemele pe care vrea 
să le abordeze Nozick şi, mai ales, despre ce anume nu este cartea lui. 

Anarhie, stat şi utopie este o carte cu un foarte pregnant caracter t eo¬ 
retic. Autorul ei dezvoltă teorii şi construieşt e argumente şi contraar- 
gumente foarte abstracte, care arată limpede că el este mferesafmtr-o 
măsură mult mai mare de virtuţile formale ale doctrinei sale şi de pu¬ 
terea de a imagina situaţii posibile care să infirme teoriile rivale şi care 
să coroboreze propria sa teorie, decît de substanţa concretă a unor analize 
social-politice. De altfel, caracterul abstract-formal al celor mai multe con¬ 
cepte şi argumente folosite în această carte este certificat şi de prezenţa 
masivă a unei singure ştiinţe sociale chemate să dea substanţă teoriilor 
ei, teoria economică, ea însăşi foarte abstractă şi matematizată, şi de 
lipsa aproape totală a psihologiei sau a sociologiei. 

Totuşi, fără riscul de a greşi, cred că din teoria sa se pot desprinde 
cîteva consecinţe care prezintă interes şi pentru latura practică a pro¬ 
blemelor pe care le abordează. în această ordine, ar fi de remarcat că ima¬ 
ginea globală a statului minimal contrastează puternic cu funcţionarea 
şi prerogativele reale ale statului capitalist contemporan. Apoi, dacă 
teoria îndreptăţirii ar fi aplicată la situaţii concrete, atunci mai mult ca 
sigur că principiul rectificării ar trebui folosit asupra vastei majorităţi a 
bunurilor şi proprietăţilor private şi de stat existente, deoarece multe din 




ROBERT NOZICK 


290 


ele au fost, cu siguranţă, obţinute pe căi nedrepte. Imensitatea acestui 
„proiect" arată cit de utopic şi de neoperaţional este el. Acesta este un 
fapt trist al vieţii societăţilor omeneşti, dar un minim realism ne spune 
că aceste chestiuni factuale sînt ireparabile. într-u n singur pasaj de altfe l 
(p.28 4), Nozick spune că redistribuirea pe care o întreprinde statu l — 
căreia el i se op une din c onside r ente do ctrinare — s-ar putea dov edi salu - 
tară pentru corectarea unor nedreptăţ i comise în tre cut. 


Autorul facu cartea 

Anarhie^stat si utopie e ste o carte vie,j}utemică şi curajoasă^care nu te 
poate lăsa indiferent şi te somează să gîndeşti rosturile omului şi ale socie¬ 
tăţii Iui în fermenTmorali şi politici.. Este însă drept faţă de autorul 
acestei cărţTsă spunem că astăzi, deşi consideră încă teoria sa despre drep¬ 
tate ca fiind corectă, Nozick nu mai crede în mesajul general al cărţii sale. 
Imaginea pe care ea o transmite despre viaţa noastră ca indivizi şi despre 
fiinţa noastră socială i se pare acum neadecvată şi greşită (Nozick 1989: 
286-296), pentru că nu ţine deloc seamă de importanţa simbolică a pre¬ 
ocupărilor şi acţiunilor politice cu caracter oficial în domeniul pro¬ 
blemelor sociale de interes comun pe care oamenii urmăresc să le rezolve. 

Lui Nozick i se pare acum evident că a lăsa acea arie de preocupări 
şi de activităţi sociale, care marchează simbolic natura socială şi soli¬ 
daritatea omenească, doar pe seama bunului plac al oamenilor şi la lati¬ 
tudinea unor instituţii ale societăţii civile (aşa cum face teoria sa din 
Anarhie, stat şi utopie) este complet greşit. Despărţirea lui Nozick de li - 
bertarian ism nu se datorează, aşadar, incap aci tăţii acestei doctrin e — ale 
cărei fundamente filozofice au fost excelent puse în lumină în Anarhie, 
stat.şlutopie — de a face loc preocupărilor noastre individuale şi private 
pentru spaţiul simbolic al solidarităţii umane şi pentru acţiuni concrete 
de ajutorare a celor mai defavorizaţi membri ai comunităţii noastre. 
Căci nimic din teoria lui Nozick nu se opune realizării acestui scop pe 
calea contribuţiilor private sau pe calea convingerii prin argumente a 
acelora care nu manifestă o astfel de preocupare. Motivele pentru care 
Nozick socoteşte acum că teoria sa a eşuat în privinţa evaluării corecte 
a acelor acţiuni politice care depăşesc prerogativele legitime ale statului 
minimal, dar pe care oamenii le întreprind prin intermediul guvemămîn- 
tului pe care şi-l aleg tocmai pentru a îmbunătăţi situaţia semenilor lor 
aflaţi în nevoie, sînt mult mai adînci. Acţiunile noastre politice comune, 
subordonate binelui public şi ajutorării celor mai defavorizaţi dintre 
noi, intensifică realitatea solidarităţii sociale şi a preocupării omeneşti 
pentru nevoile altora, graţie exprimării lor solemne şi simbolice prin inter¬ 
mediul programelor politice care sînt urmărite de către guvernele alese 
în mod democratic. Mai mult chiar, aceeaşi acţiune politică mediată de 
către guvern nu numai că dă o expresie simbolică grijii omeneşti pentru 

ceilalţi, dar chiar contribuie la constituirea acestor legături omeneşti din 
care se nutreşte solidaritatea socială. Căci afirmarea publică a preocupării 
faţă de nevoile altora nu se rezumă doar la discursuri frumoase şi însu- 
fleţitoare, oricît de importante ar fi acestea, ci devine realitate o dată cu 
acceptarea de a participa la politicile redistributive ale guvernului, prin 
plata taxelor şi a impozitelor, şi o dată cu acordul conştient şi informat 
faţă de politicile de limitare a libertăţilor privitoare la exercitarea anu¬ 
mitor genuri de acţiuni, cum ar fi, de pildă, acelea care sînt cunoscute 
ca generînd discriminări sau care au un potenţial discriminatoriu. 

Importanţa exprimării solemne şi simbolice a solidarităţii sociale şi 
a preocupării noastre faţă de ceilalţi, prin intermediul unor acţiuni pu¬ 
blice girate de către guvemăminte alese în mod democratic, capătă un 
loc atît de special în meditaţiile recente ale lui Nozick asupra politicului, 
încît autorul nu se sfieşte să ne lase să înţelegem că acolo unde angaja¬ 
mentele sale libertariene erau în răspăr faţă de preocuparea obsesivă şi 
problematică a utilitarismului privitoare la îmbunătăţirea situaţiei celor 
aflaţi în nevoie, eroarea era de partea libertarianului, iar judecata morală 
sănătoasă de partea utilitaristului. 

Cred că aceste rezerve pe care Nozick însuşi le exprimă faţă de teoria 
sa sînt nu numai foarte semnificative pentru evoluţia de dată mai recentă 
a filozofiei sale politice, ci şi pline de învăţăminte în privinţa corec¬ 
tivelor de care are nevoie o teorie libertariană. Ţinînd cont, aşadar, de 
toate aceste consideraţii, cred totuşi că putem recunoaşte şi aprecia la 
întreaga lor valoare forţa, ingeniozitatea şi curajul teoriei morale a lui 
Nozick despre statul minimal şi dreptatea ca îndreptăţire. 

Notă 

* Acest text reprezintă o variantă revăzută a „Cuvîntului înainte" cu care începe 
versiunea românească a cărţii lui Nozick, Anarhie, stat şi utopie, publicată la 
editura Humanitas, Bucureşti, 1997. Citatele din text sînt din ediţia 
românească. 

Referinţe 

Ediţie princeps 

Robert Nozick, Anarchy, State and Utopia, Basil Blackwell, Londra, 1974 
Ediţie românească 

Robert Nozick, Anarhie, stat şi utopie, traducere şi cuvînt înainte de Mircea 
Dumitru, Humanitas, Bucureşti, 1997 

Exegeză 

Angelo Corlett (ed.), Ecjuality and Liberty: Analyzing Rawls and Nozick, Stanford 
University Press, Stanford, 1991 

Jeffrey Paul (ed.), Reading Nozick. Essays on Anarchy, State and Utopia, Rowman 
& Littlefield, Totowa, N.J., 1981 

Jonathan Wolf, Robert Nozick: Property, Justice and the Minimal State, Stanford 
University Press, Stanford, 1991 


ROBERT NOZICK 


292 


Alte scrieri 

RobertNozick, Philosophical Explanation, Harvard University Press, Cambridge, 
Mass., 1981 

Robert Nozick, The Examined Life. Philosophical Meditations, Simon and Schuster, 
New York, 1989 

Robert Nozick, The Nature of Rationality, Princeton University Press, Princeton, 
1993 

Robert Nozick, Socratic Puzzles, Harvard University Press, Cambridge, Mass., 
1997 

Mircea Dumitru 



o 


William of Ockham (cca 1285-1349) 
SCRIERI POLITICE (1332-1342) 


Nu se ştiu prea multe despre primii ani ai activităţii lui Ockham, cu 
excepţia faptului că au fost petrecuţi în Anglia, departe de conflictele 
dintre împărat şi papă, la care avea să participe mai tîrziu. Nici chiar 
data naşterii sale nu e sigură. Se ştie totuşi că William of Ockham a fost 
numit sub-diacon de către arhiepiscopul Winchelsey în biserica Sf. Maria 
din Southwark, la 26 februarie 1306 (prima dată cînd e menţionat într-un 
document). Deşi nu se cunoaşte data cînd s-a alăturat ordinului fran¬ 
ciscan, se pare că a fost rezident la mînăstirea franciscană din Reading, 
unde i-a fost conferit dreptul de a predica la 5 noiembrie 1320. Este 
sigur că Ockham a studiat la Oxford, probabil la Merton College, între 
1310 şi 1324. în 1321 el întrunea toate condiţiile pentru obţinerea titlului 
de maestru în teologie, îşi ţinuse chiar şi cursul inaugural, dar nu a 
devenit niciodată maestru regent (de unde şi denumirea de inceptor) 
din cauza opoziţiei rectorului, John Lutterel, care l-a şi denunţat ca eretic 
papei Ioan al XXII-lea, în 1323. 

Chemat la Avignon, Ockham a ajuns probabil acolo spre sfîrşitul lui 
1324. El însuşi afirmă (în Epistola adfratres minores) că ar fi stat acolo patru 
ani şi se ştie că a plecat din Avignon, împreună cu Michael de Cesena, 
la 26 mai 1328. O şedere atît de lungă s-a datorat probabil amînărilor şi 
lungului proces al audierii sale de către curia papală. El nu a fost totuşi 
condamnat pînă în 1328, cînd a fugit la curtea lui Ludovic de Bavaria, 
cunoscut ca inamic al papei. Acesta oferise deja protecţie unui alt inte¬ 
lectual proscris, Marsiglio de Padova. Ockham a ajuns mai întîi la Pisa 
şi apoi Ia Miinchen, unde a rămas pentru restul vieţii. în timpul acestei 
perioade a scris mult, dedicîndu-se apărării doctrinei franciscane a sără¬ 
ciei evanghelice şi a drepturilor imperiale ale lui Ludovic de Bavaria. 
Prima temă l-a interesat mai ales pe la 1330, cînd a scris un număr de 
tratate împotriva politicii papale şi în apărarea franciscanilor spiritualişti. 
Spre sfîrşitul decadei, s-a concentrat însă mai mult asupra problemelor 
guvernării laice şi a relaţiilor sale cu Biserica. 

Ockham a fost considerat un reprezentant al relativismului politic 
(Blythe 1992:166), dar poziţia lui nu poate fi redusă la asta. El avea obi¬ 
ceiul de a prezenta o multitudine de opinii în legătură cu o problema 
fără a preciza întotdeauna pe care o preferă. De aceea poate fi dificil de 
stabilit care e interpretarea corectă a operei sale. Totuşi în cele mai multe 
cazuri el se referă Ia guvernarea optimă într-un anumit loc sau timp şi 
într-o anumită cultură. Unii exegeţi (precum R. Scholz) consideră că 

Ockham nu era interesat de structura guvernării sau de teoria politică 
în general, ci doar de controverse teologice şi de luptă dintre imperiu 
şi papalitate. Alţii (precum A. McGrande), dimpotrivă, încearcă să 
demonstreze pragmatismul lui Ockham prin faptul că el judecă 
guvernarea în funcţie de scopul său practic şi nu de valori metafizice: 
diferite circumstanţe impun diferite moduri de guvernare şi nu este nici 
o legătură necesară între scop — binele comun — şi mijloacele prin care 
se ajunge la el. Oricum, punctul său de vedere e mai puţin doctrinar decît 
al lui Marsiglio de Padova, contemporanul său. Pe de altă parte, atacul 
său la adresa puterii absolute (plenitudo potestas) a papei, în secolul al 
XlV-lea, este mult mai virulent decît cel al lui Marsiglio. 

Punctul de vedere exprimat de Ockham este, în general, acela al 
franciscanilor „spiritualişti", care susţineau doctrina sărăciei evanghe¬ 
lice şi care fuseseră excomunicaţi de papa Ioan al XXII-lea. Problemele 
fundamentale erau deci pentru el: drepturile supuşilor împotriva con¬ 
ducătorilor lor, contestarea autorităţii papale absolute şi dreptul 
minorităţii de a rezista coerciţiei. Ockham consideră puterea absolută a 
papei o erezie, din punct de vedere religios, şi o invenţie dezastruoasă, 
din punct de vedere politic, invenţie care a generat războaie în întreaga 
Europă, a distrus libertatea creştină şi a încălcat drepturile autorităţilor 
laice. Ţelul său primordial este să pledeze pentru libertatea credincioşilor 
creştini în faţa pretenţiilor absolutiste ale unui papă eretic. Conflictul se 
desfăşoară aid între Biserica universală şi apostolică şi „Biserica din 
Avignon". 

Ideile filozofice generale ale lui Ockham ar putea fi relevante aici. 
Ele stau la baza aşa-numitei devotio moderna, prindpala doctrină scolastică 
opusă tomismului în următoarele două secole. Ambiţiosul plan al lui 
Toma d'Aquino de a oferi o sinteză a raţiunii şi credinţei, sau a ştiinţei, 
filozofiei şi teologiei, părea sortit eşecului. Chiar în timpul lui Toma, mulţi 
contemporani îl considerau imposibil, cel mai celebru exemplu fiind 
Duns Scotus, a cărui tradiţie a fost continuată de Ockham. Cei doi au 
accentuat distincţiile dintre raţiune şi credinţă, teologia ocupîndu-se de 
domeniul supranatural, accesibil doar prin credinţă şi revelaţie şi avînd 
scopuri morale, în timp ce filozofia se referă la adevărul teoretic, aflat 
în puterea raţiunii naturale. în strînsă legătură cu această separare a 
raţiunii de credinţă, apare la Ockham şi distincţia dintre raţiune şi voinţă, 
atît în psihologie, cît şi în teologie. Nu numai la om, dar şi în Dumnezeu, 
Ockham consideră voinţa ca putere spontană de a acţiona, nedetermi¬ 
nată de vreo raţiune anume, atît binele cît şi răul putînd proveni din 
voinţa divină. Toate acestea creau implicaţii serioase pentru teoria drep¬ 
tului, legea fiind astfel identificată cu un fiat legislativ. Nu se poate 
demonstra însă că Ockham şi-a prelungit într-adevăr metafizica în teoria 
dreptului. 

în pofida tendinţelor „subversive" ale filozofiei sale, teoria politică a 
lui Ockham este, în general, conservatoare în intenţii. Cu tot efortul său 

de a afirma libertatea credincioşilor faţă de papă, el rămîne totuşi în cercul 
ideilor obişnuite în epocă. La baza distincţiei dintre puterea spirituală 
şi cea temporală — consideră el — se află posibilitatea fiecăreia dintre 
ele de a acţiona independent, dar şi de a corecta greşelile celeilalte. Dacă 
cele două puteri acţionează în limitele legii divine şi ale celei naturale, 
sprijinul reciproc şi complementaritatea lor sînt încă posibile. Adevărata 
problemă pentru Ockham constă în alegerea unei persoane nepotrivite 
în funcţia de papă. Dacă ar fi fost un „adevărat" papă, şi nu unul eretic, 
acesta ar fi putut avea chiar puteri discreţionare. Definirea celor două 
jurisdicţii — spirituală şi temporală — nu pare să-l fi interesat însă prea 
mult. Ockham neagă dependenţa puterii împăratului de confirmarea 
papei. Aceasta provine din simpla alegere a împăratului de către supuşii 
săi, prin intermediul colegiului elector. Pe de altă parte, dreptul împăratu¬ 
lui de a interveni în sprijinul reformării Bisericii este limitat la momente 
de necesitate. 

Baza ideilor sale politice, asemănătoare cu cele ale lui Toma d'Aquino 
în ciuda poziţiilor teologice şi filozofice diferite, a fost tendinţa tipic 
medievală de a discredita orice putere sau forţă arbitrară, exercitată în 
afara cadrului legii, fie că e vorba de legea divină sau de cea naturală, 
de practici comune ale popoarelor civilizate sau de tradiţii şi legi speci¬ 
fice anumitor popoare. Toate acestea formează un sistem complex, flexi¬ 
bil în detalii, permiţînd schimbări dictate de timp şi circumstanţe, dar 
fără violări ale principiilor de bază. Ca majoritatea contemporanilor săi 
din secolul al XlV-lea, Ockham nu vedea o soluţie mai bună pentru sta¬ 
bilirea ierarhiilor decît un conciliu general. O dată cu începutul marii 
schisme din 1378, organizarea acestui conciliu va deveni problema cea 
mai importantă a politicii ecleziastice, pentru care teoriile lui Ockham, 
ca şi cele ale lui John of Paris sau Marsiglio de Padova au pregătit 
terenul. 

Opus nonaginta dierum (Cartea celor nouăzeci de zile) (cca 1332) este 
primul tratat politic scris de Ockham ca urmare a controversei dintre 
papă şi franciscanii spiritualişti asupra sărăciei evanghelice. După 
alegerea sa, în 1316, Michael de Cesena, ministru general al ordinului 
franciscanilor, a colaborat cu papa Ioan al XXII-lea în politica acestuia 
de suprimare a franciscanilor spiritualişti. Totuşi cînd papa a condamnat 
doctrina sărăciei evanghelice, considerînd-o eretică, majoritatea fran¬ 
ciscanilor — fie spiritualişti sau conventuali — au semnat un protest 
împotriva papei la Perugia, în 1323. La 8 iunie 1327, Michael de Cesena 
a fost convocat la Avignon. Cînd a ajuns acolo, în decembrie 1327, papa 
l-a acuzat de lipsă de loialitate şi i-a reproşat semnarea protestului de 
la Perugia. Temîndu-se de condamnarea ce ar fi putut urma, Michael, 
însoţit de Ockham, a fugit din Avignon. Reacţia papei a fost de a-i 
retrage funcţia de ministru general (8 iunie 1328) şi a determina alegerea 
lui Guiral Ot în locul lui. în apărarea lui Michael, Ockham a scris Opus 
nonaginta dierum. Deşi Opus nonaginta dierum se referă deseori la 

„împărăţia lui Hristos", rolul papei în cadrul Bisericii, problema relaţii¬ 
lor dintre stat şi Biserică nu par să fi fost de cea mai mare importanţă 
pentru el. Tratatul e mai important pentru istoria revoltei susţinătorilor 
lui Michael de Cesena şi a evoluţiei lui Ockham ca polemist. Nu se ştie 
însă cît de influent a fost în epocă. 

Epistola ad fratres minores, Contra Ioannem şi Contra Benedictum apar 
împreună mai mult accidental, ele aparţinînd aceluiaşi manuscris. Scrise 
de-a lungul a trei-patru ani, destul de individualizate ca scop şi mod 
de expresie, ele au totuşi o trăsătură comună: toate contribuie, în moduri 
diferite, la polemica pornită de Ockham împotriva lui Ioan al XXII-lea 
şi Benedict al Xll-lea, prin care susţine posibilitatea că papa însuşi să fie 
eretic. Astfel, cele trei tratate pot fi considerate mai mult polemice decît 
propriu-zis politice. Abia în ultimele două cărţi din Contra Benedictum 
îl aflăm pe Ockham angajat într-o discuţie politică. Distincţia teo¬ 
logic/politic e totuşi uşor forţată; nu putem exclude din scrierile cu ca¬ 
racter politic tratatele lui Ockham în sprijinul franciscanilor grupaţi în 
jurul lui Michael de Cesena şi împotriva papalităţii din Avignon, cum 
a demonstrat deja Opus nonaginta dierum. 

Epistola ad fratres minores (Scrisoare către călugării franciscani) este o 
scrisoare deschisă, adresată de Ockham adunării generale a francis¬ 
canilor de la Assisi din 1334, cu scopul de a-şi explica, în general, acţiu¬ 
nile şi, în particular, absenţa de la respectiva adunare (III, p. 6)*. De 
fapt, scrisoarea se constituie ca o justificare, în termeni foarte personali, 
a comportării sale începînd cu 1328: ruptura cu Ioan al XXII-lea, fuga 
din Avignon şi adeziunea faţă de cauza lui Michael de Cesena, în opo¬ 
ziţie cu majoritatea membrilor ordinului. în 1331, la Perpignan, minis- 
trul-general al franciscanilor, Guiral Ot, şi conducerea ordinului l-au 
expulzat pe Michael de Cesena şi pe partizanii săi din ordinul fran¬ 
ciscan pe motiv că absentează în mod constant de la adunările generale 
ale ordinului. Ockham ar fi putut anticipa o situaţie asemănătoare şi în 
cazul său. El încearcă deci să demonstreze că, în controversa asupra 
sărăciei evanghelice, papa s-a dovedit a fi eretic. Ştiut fiind faptul că un 
papă care cade în erezie este ipsofacto privat de orice autoritate şi că e 
datoria oricărui creştin, chiar laic sau femeie, să apere credinţa catolică, 
Ockham a părăsit curia papală ca să i se poată opune lui Ioan al XXII-lea 
în libertate şi i s-a alăturat, la Pisa, lui Michael de Cesena. Poziţia lui 
este de neclintit; el ar putea fi convins să se supună din nou papei numai 
în cazul în care cineva ar putea dovedi că predicile şi scrierile acestuia 
erau în acord cu doctrina catolică sau că un papă, chiar şi eretic, trebuia 
ascultat datorită autorităţii sale divine. în caz contrar, Ockham con¬ 
sidera că nimeni nu-1 putea acuza de nesupunere pentru că nu participa 
la adunarea generală a ordinului. 

Schema oferită aici constituie cadrul discuţiei şi în Contra Ioannem, 
Contra Benedictum, Compendium erorum papae loannis XXII şi De impera- 

torum et pontificum potestate. Ideile de bază ale lui Ockham sînt: papa 
poate deveni eretic, dar în cazul acesta îşi pierde complet autoritatea; cre¬ 
dinţa nu este subiectul exclusiv al conciliilor generale şi al prelaţilor; nu 
este imposibil ca papa să greşească; chiar dacă e susţinut de loialitatea 
unor membri ai Bisericii universale, aceasta nu e de ajuns, el trebuie să 
aibă consensul tuturor; o sentinţă dată împotriva credinţei catolice este 
nulă şi nici măcar nu e necesar să se facă apel împotriva ei. 

Tractatus contra Benedictum. Data probabilă pentru compunerea tratatu¬ 
lui este cuprinsă între toamna lui 1337 şi primăvara lui 1338. Contra 
Benedictum marchează trecerea de la interesele predominant teologice 
ale lui Ockham spre problemele politice, în anii următori ai vieţii sale 
(Scholz 1944: 10). E clar din prologul acestui tratat că Ockham 
intenţionează să continue la adresa lui Benedict al XlI-lea atacurile 
îndreptate împotriva lui Ioan al XXII-lea. Benedict e considerat şi el 
eretic pentru că nu a condamnat ordonanţele predecesorului său referi¬ 
toare la sărăcia evanghelică. El e chiar mai vinovat pentru a nu le fi con¬ 
damnat decît Ioan pentru a le fi promulgat. Un atac puternic la adresa 
noului papă e lansat cu ocazia ordonanţei sale Redemptor noster. Aici 
Benedict decretase că nimeni nu avea dreptul de a-şi exprima aprobarea 
sau dezaprobarea asupra unei probleme teologice prezentate Sfîntului 
Scaun, înainte ca decizia papei să fie comunicată tuturor. Aceasta era 
pentru Ockham cea mai mare erezie, sugerînd că adevărurile credinţei 
nu depind de Dumnezeu, ci de papă. 

în acelaşi timp, neopunîndu-se procesului deschis de Ioan al XXII-lea 
împotriva lui Ludovic de Bavaria, Benedict al XlI-lea părea să continue 
erorile predecesorului său. Cea mai gravă dintre acestea era că împăratul 
ales nu-şi putea revendica titlul decît după aprobarea papei. Sursa acestei 
erori, după Ockham, se găsea în falsa concepţie că imperiul depinde de 
papă, din cauza interpretării greşite a conceptului de putere absolută 
(plenitudo potestatis). Existaseră mari împăraţi şi înainte de a exista papi; 
nici o lege sau tradiţie nu poate fi evocată în apărarea ideii că împăratul 
ales are nevoie de aprobarea papei înainte de a începe să-şi administreze 
imperiul. Ordonanţele lui Ioan al XXII-lea împotriva lui Ludovic erau 
nule, viciate fiind de erori grave. Benedict era însă chiar mai vinovat decît 
predecesorul său, pentru că Ludovic făcuse mari eforturi pentru a încheia 
conflictul dintre el şi Benedict. 

Din pricina căderii sale în erezie, Benedict înceta ipso facto et iure să 
mai fie papă, era excomunicat, pierzîndu-şi bunurile şi puterea în cadrul 
Bisericii. închisoarea, degradarea şi alte pedepse urmau să fie impuse 
ab homine. Dar de către cine? în primul rînd, de episcopul de a cărui dio- 
ceză aparţinea Benedict, de arhiepiscop sau de un conciliu al episcopilor. 
Dacă aceştia nu-şi făceau datoria, era rîndul împăratului şi al prinţilor 
să acţioneze, deşi ei nu-1 puteau degrada şi nici omorî. Pe de altă parte, 
Ockham recunoaşte că Benedict n-ar fi putut fi pedepsit pentru preju¬ 
diciile aduse împăratului dacă n-ar fi fost un eretic incorigibil. Ca eretic. 

el putea fi considerat trădător şi pedepsit; altfel, el nu ar fi putut fi 
judecat de rege. 

Tonul şi substanţa tratatului Contra Benedictum sînt revelatoare pentru 
circumstanţele în care a fost scris. în timpul primilor doi ani de pontifi¬ 
cat ai lui Benedict al XH-lea, Ludovic de Bavaria încercase de multe ori 
să obţină un acord cu Sf. Scaun. Deşi suspicios, Benedict nu a rămas 
indiferent la aceste eforturi. Acordul nu s-a definitivat totuşi, pe de o 
parte datorită hotărîrii lui Ludovic de a-şi apăra drepturile imperiale şi, 
pe de altă parte, datorită influenţei Franţei, care nu dorea această re¬ 
conciliere între papă şi Ludovic de Bavaria. Avînd nevoie de o altă 
alianţă. Ludovic de Bavaria a semnat acordul cu Eduard al III-lea al 
Angliei şi apoi, aproape de începerea războiului de o sută de ani, cu 
Franţa. Acest curs al evenimentelor le era, pe de altă parte, convenabil 
lui Michael de Cesena şi partidei sale. Poziţia lor la Munchen ar fi 
devenit destul de precară în cazul unei alianţe dintre Ludovic şi papă. 

în 1335, Ockham pare să fi sperat că Benedict se va disocia de acţiu¬ 
nile predecesorului său. în Contra Ioannem, Benedict e încă privit ca un 
posibil judecător al lui Ioan al XXII-lea. Aceste speranţe se spulberă însă 
în 1337. Benedict nu pare dispus să trateze cu franciscanii rebeli. în 
timpul discuţiilor cu Ludovic, ei sînt priviţi ca duşmani ai Bisericii, pe 
care Ludovic trebuie să-i sacrifice. Redeschiderea ostilităţilor dintre papă 
şi împărat le oferea, în schimb, franciscanilor din Munchen ocazia să 
acţioneze ca sfătuitori ai lui Ludovic în propaganda pentru cauza 
imperiului. Contra Benedictum e una din primele încercări de a profita 
de această conjunctură favorabilă. De asemenea, în tonul tratatului se 
pot detecta şi resentimentele lui Ockham faţă de cel care, cu zece ani în 
urmă — pe atunci doar cardinalul Jaques Foumier — criticase, alături 
de alţii, comentariile lui Ockham la Sentenţele lui Petru Lombardus în 
faţa curiei papale. 

Octo questiones de potestate papae (Opt întrebări despre puterea papei) 
este unul din cele mai importante tratate politice scrise de Ockham. Aici 
el lasă deoparte, cu excepţia unor scurte referinţe, controversele dintre 
franciscani şi papalitate şi se referă doar la marile probleme politice 
care polarizau atenţia contemporanilor săi în perioada 1380-1440. 
Ockham însuşi ne spune că a scris tratatul la cererea unei anumite per¬ 
soane, faţă de care el arăta multă deferenţă (I, p. 13). E de presupus că 
respectiva persoană era însuşi împăratul Ludovic de Bavaria. Problemele 
la care se referă Ockham au legătură directă cu controversele dintre 
Ludovic şi papa Ioan al XXII-lea. Dintre cele opt questiones referitoare 
la puterea papală, prima se referă la posibilitatea ca o persoană să deţină 
atît suprema putere spirituală, cît şi suprema putere temporală. Problema 
a fost desigur mult discutată în Evul Mediu, argumentele pro şi contra 
înregistrate de Ockham constituind unele din locurile comune ale 
polemicii. Ockham pare să fi scris totuşi mai ales împotriva teoriilor expri¬ 
mate în Determinatio compendiosa, atribuită în prezent lui Ptolemeu de 

Lucea (I, p. 18). De asemenea, Ockham scria şi împotriva teoriilor papei 
Inocent al IV-lea. A doua questio tratează problema originilor autorităţii 
laice, posibilitatea ca ea să fie derivată direct din puterea divină sau nu. 
Şi această a doua problemă este una din cele mult discutate în Evul 
Mediu, dar şi o nouă dovadă că Ockham a scris împotriva lui Ptolemeu 
de Lucea şi Inocent al IV-lea (I, p. 71). A treia questio se referă la dreptul 
Bisericii şi al papei de a garanta jurisdicţia temporală împăratului şi 
altor prinţi, întrebare discutată şi de Lupold von Bebenberg în De iure 
regni et imperii. A patra questio demonstrează că Ockham a citit respec¬ 
tiva scriere şi a polemizat cu Lupold von Bebenberg referitor la contro¬ 
versa cunoscută prinţilor germani din perioada lui Ludovic de Bavaria 
asupra alegerii împăratului şi posibilităţii ca aceasta să-i confere depline 
puteri administrative. A cincea questio şi, de asemenea, a şasea se referă 
la drepturile pe care le-ar putea avea Biserica datorită funcţiei epis- 
copilor în ungerea şi consacrarea regilor. Cu cea de-a şaptea questio 
ajungem la controversa iscată de dubla alegere, în 1314, a lui Frederic 
de Austria şi a lui Ludovic de Bavaria. Datorită divergenţelor dintre 
prinţii germani, Ludovic a fost încoronat de un arhiepiscop nepotrivit, 
acela de Mainz, dar în locul potrivit, Aachen. Frederic, pe de altă parte, 
a fost încoronat de arhiepiscopul potrivit, cel de Koln, dar nu în locul 
potrivit, ci la Bonn. Se punea problema deci dacă o ceremonie de 
încoronare dusă la bun sfîrşit de alt arhiepiscop decît cel obişnuit e 
validă. Publicarea ordonanţei imperiale Licet iuris (1338) a generat cea 
de-a opta questio — dacă alegerea prinţilor germani îi putea conferi 
regelui german titlul şi autoritatea de împărat roman. Şi aici, Ockham 
polemizează cu Lupold von Bebenberg. 

Studierea manuscriselor tratatului lui Lupold a ajutat la stabilirea datei 
precise cînd tratatul lui Ockham a fost terminat. De iure a fost terminat 
în 1340. Deci Octo questiones a fost scris după aceea, probabil între fe¬ 
bruarie 1340 şi august 1342. 

în aceeaşi perioadă a fost scris şi bine cunoscutul Dialogus. Aici Bi¬ 
serica şi statul sînt privite ca entităţi analoage. Cînd se referă la con¬ 
ducerea Bisericii, Ockham aplică argumentele aristotelice ale structurii 
şi eficacităţii fiecărui grup social; cînd se referă la stat, aplică principii 
ecleziastice. Chiar dacă menţionează uneori originea divină a papalităţii, 
el pare să susţină că, în ciuda originii şi formei sale, această instituţie 
poate suferi schimbări, dintr-un motiv sau altul, ca şi societatea civilă. 

Primele nouăsprezece capitole din Dialogus conţin dezbateri asupra 
formei optime de guvernare a Bisericii. Monarhia pare să fie preferată 
din motive practice — menţine structuri de tip pater familias ( Dialogus , 
§§796-800) — sau metafizice — Dumnezeu însuşi a preferat-o cînd i-a 
favorizat pe regii Vechiului Testament sau pe Petru, ca pontif unic 
(Dialogus , §799). Utilitatea, binele comun trebuie să predomine şi, aşa 
cum anticii treceau de la monarhie la aristocraţie în funcţie de nece- 

sităţi, aşa şi Biserica putea avea diferite forme de guvernare în funcţie 
de necesităţile practice ( Dialogiis, §806). Nu e nici o diferenţă între regali¬ 
tatea Noului Testament, derivată din legea umană, şi regalitatea Vechiului 
Testament, derivată din legea divină. în ambele cazuri necesitatea poate 
justifica o schimbare în forma de guvemămînt. Chiar preceptele divine 
pot fi încălcate, măcar temporar, dacă necesitatea o cere şi dacă lucrurile 
contra cărora respectivele precepte au fost date nu sînt rele în sine, ci 
doar rele pentru că sînt interzise. Credincioşii pot alege altă formă de 
guvernare, dacă e necesar, cu toate că însuşi Hristos a instituit un pontif 
care să-i conducă pe toţi. Totuşi monarhia e, în mod abstract, cea mai 
bună formă de guvernare pentru Ockham, chiar dacă nu există o per¬ 
soană mai bună decît toate celelalte ( Dialogus , §§808-815) pentru că 
astfel se menţine mai bine unitatea Bisericii ( Dialogus , §§803-804). 

în toate argumentele lui Ockham este o evidentă lipsă de interes 
pentru originea puterii şi pentru lege. Necesitatea universală şi particu¬ 
lară a legii coexistă cu contingenţa manifestărilor singulare. Orice 
guvernare laică postbiblică este instituită de om. Chiar dacă un consens 
tacit al mulţimii celor conduşi ar putea fi necesar, acesta nu e criteriul 
pentru guvernare. E mai bine însă ca monarhia să fie constituţională. Nu 
există guvernare optimă fără participarea celor mulţi. Pe lîngă conducător, 
e bine să fie şi mulţi sfătuitori, aşa cum Moise le era singur judecător 
evreilor, dar nici înţelepciunea leviţilor nu era ignorată ( Dialogus , §789). 
Monarhia nu poate fi, în cele din urmă, asimilată vreunei forme natu¬ 
rale de guvernare ( Dialogus , §§795-802). Singurul criteriu este binele 
comun. Probleme, precum: dne instituie guvernarea sau dacă aceasta este 
permisă sau nu de o lege stabilită sînt secundare. Dacă guvernarea 
urmăreşte binele comun, nu contează cum a fost instituită. 

Notă 

4 Citatele din text pentru care se indică volumul şi pagina sînt din Political 
Writings (Ockham, 1940-1963). Traducerea lor aparţine autorului articolului. 

Blaise Pascal (1623-1662) 
CUGETĂRI (1670) 


Situate la un punct de răscruce al modernităţii, între scepticismul revalo¬ 
rizat de Montaigne şi proiectul cartezian al unei refondări a filozofiei, 
Les Pensees (Cugetările ) îşi datorează celebritatea — între altele — difi¬ 
cultăţilor care mai subzistă şi astăzi, după mai bine de trei veacuri de 
cînd au fost scrise, în a înţelege modul de organizare a fragmentelor 
rămase şi planul după care acestea, în ipoteza unei redactări definitive, 
ar fi urmat să funcţioneze împreună. 

Ceea ce pare sigur, dincolo de îndoielile cu privire la datarea rela¬ 
tivă a faimoaselor serii de bilete de hîrtie conţinînd preţioasele notaţii, 
este că ele sînt însemnările preliminare elaborării unei Apologii a religiei 
creştine. Pascal îşi propunea să pregătească pe liberul cugetător sau pe 
creştinul de circumstanţă ai epocii sale pentru marele act al convertirii, 
ce fusese învestit cu un prestigiu sporit de teologii grupării de la Port- 
Royal. Se ştie că, în viaţa unui creştin, convertirea nu poate fi adusă decît 
de harul divin, aşa cum arată Preafericitul Augustin în Confesiunile sale, 
astfel încît rostul textului apologetic, oricît de bine construit şi condus 
ar fi fost, nu era de a-i convinge pe contemporani de necesitatea credinţei 
în Dumnezeu. Multă vreme vestitul argument al pariului a fost, de 
aceea, citit cu totul greşit, socotindu-se că el demonstra oportunitatea 
credinţei, cîtă vreme nu este decît un raţionament aporetic, menit să 
arate imposibilitatea unei demonstraţii raţionale a acesteia. 

Validitatea pariului figurează, la scară redusă, validitatea întregului 
corp al Cugetărilor. Ele nu sînt altceva decît un discurs de însoţire pe 
drumul căutării spirituale proprii fiecărui individ. în varianta teologilor 
de la Port-Royal, care reactualizează pesimismul augustinian, raţiunea 
nu poate juca nici un rol pe drumul mîntuirii, de vreme ce nu poate 
aduce, prin ea însăşi, convertirea. Aceasta din urmă este, aşa cum am 
spus, numai efectul harului, care se comunică în singurul organ ome¬ 
nesc în care Dumnezeu se poate revela, inima. Tot ce poate face raţiunea 
în aşteptarea acestei comunicări este să netezească asperităţile din calea 
credinţei, dispunîndu-1 pe individ la aşteptarea revelaţiei. De aceea unii 
comentatori au asemănat Cugetările lui Pascal cu Dialogurile lui Platon, 
şi mai ales cu Phaidon, care este un dialog purtat pe pragul lumii de din- 

colo, menit să pregătească sufletul pentru marea trecere. Astfel, gim¬ 
nastica mentală propusă de Platon şi dialectica opuselor practicată de 
Pascal ar avea un rol propedeutic în acest protreptic pe care un discurs 
raţional îl propune în spaţiul de deliberare pe care îl închipuie viaţa 
pămînteană a credinciosului. Văzute din această perspectivă. Cugetările 
nu sînt o demonstraţie a religiei creştine. Dar, venind în apărarea ei, ele 
au ca scop eliminarea obiecţiilor pe care raţiunea le-ar putea găsi în 
căutările sale. 

în dispozitivul argumentaţiei Cugetărilor, politicul ocupă în chip firesc 
un rol, chiar dacă el nu este, cum vom vedea, decît derivat. Ce poate gîndi 
un creştin despre organizarea politică a statelor? Montaigne consacrase 
pagini întregi din Eseuri pentru a arăta cît de mult se schimbă legile de 
la o ţară la alta: „Legile se menţin în credit, scria el, nu fiindcă sînt 
drepte, ci fiindcă sînt legi. Acesta este fundamentul tainic al autorităţii 
lor; altul nu există" ( Eseuri , III, 13). Sfidarea noului val sceptic nu putea 
fi trecută cu vederea. Mănuşa aruncată de Montaigne sau, mai tîrziu, 
de Gassendi se cerea ridicată, atît în domeniul epistemologiei, cît şi în 
acela al filozofiei morale şi al gîndirii politice. Dacă reflecţia lui Pascal 
este interesantă şi astăzi este fiindcă el nu s-a mărginit la o negare a scep¬ 
ticismului, această contestare absolută a gîndirii, ci i-a preluat itinerariul 
şi l-a utilizat în cuprinsul unei metode originale. 

Cugetările lui Pascal sînt cunoscute prin mulţimea ediţiilor care le 
înfăţişează publicului, fiecare într-o ordine diferită. Dacă ediţia prin- 
ceps, apărută postum în 1670 prin grija grupului de la Port-Royal, dădea 
la iveală un Pascal jansenist, o sută de ani mai tîrziu aceea a lui Condorcel 
face din el un sceptic. Nu ne vom întinde în cuprinsul acestui articol 
asupra nenumăratelor probleme pe care le pune editarea lui Pascal. Va 
fi de ajuns să spunem că ediţiile Cugetărilor nu reproduc o operă pos¬ 
tumă, ci, după formula sintetică a lui Michel Le Guem, „hîrtiile unui 
mort". într-adevăr, la 19 august 1662, data morţii sale. Pascal nu lăsa în 
cabinetul său de lucru Apologia la care lucra de bună seamă încă din 1655, 
ci doar însemnări scrise sau dictate în tot acest interval, care pregăteau 
scrierea acestei lucrări. De aceea înţelegerea şi restituirea fragmenteloi 
lui Pascal, uneori simple note de lectură cu un aspect enigmatic, pot fi 
caracterizate ca fiind o întreprindere deznădăjduită. Cum însă în cîmpul 
filologiei nu există provocare la care să nu se fi căutat un răspuns şi cum, 
pe de altă parte, lectura fragmentelor pascaliene îşi păstrează şi astăzi 
neştirbit uriaşul potenţial interpretativ, numeroşi au fost cercetătorii 
care s-au consacrat studiului genetic al corpusului Cugetărilor. Mulţumită 
strădaniei lor, putem şti astăzi că singura ordine licită a fragmenteloi 
pascaliene este aceea lăsată de însuşi autorul lor, care îşi rînduise însem¬ 
nările, după un sistem de „birotică" ce avea curs în veacul al XVII-lea, 
într-un număr de serii de bilete de hîrtie, legate cu sfoară şi suspendate 

în odaia lui de lucru, una după alta, într-o ordine precisă. Printr-un 
fericit concurs de împrejurări, cînd au descoperit aceste teancuri de 
hîrtii, apropiaţii lui Pascal au dispus copierea lor întocmai în ordinea în 
care le găsiseră. Multă vreme neglijate, cele două copii făcute atunci 
devin singurele mărturii ale unei ordini pe care originalele biletelor, 
lipite mai tîrziu într-un registru într-o aşezare întîmplătoare, nu o mai 
păstrează. 

Interpretul operei pascaliene se cuvine, aşadar, să ţină seamă de 
ordinea seriilor şi, în cuprinsul lor, de aceea a fragmentelor, care închipuie 
un traseu specific. Reflecţia asupra politicului începe în Cugetări înăun¬ 
trul primelor serii, o dată cu întrebarea dacă o antropologie este cu pu¬ 
tinţă de articulat în perimetrul ştiinţelor umane. Subordonată, aşadar, 
antropologiei, problematica politicului porneşte de la întrebarea cum sînt 
legate între ele forţa şi dreptatea. Felul în care tratează Pascal această 
problemă este lămuritor pentru metoda generală a Cugetărilor. Tema 
apare enunţată pentru prima oară în seria intitulată „Vanitate", a doua 
din cele clasate de autor. Întîi înfiripată în enigmaticul fragment 17: 
„Are patru lachei", ea este imediat dezvoltată în fragmentul 23: „Obiceiul 
de a-i vedea pe regi însoţiţi de gărzi, de toboşari, de ofiţeri şi de toate 
acele lucruri care înclină mecanismul către respect şi teroare are drept 
urmare faptul că faţa lor, cînd este văzută uneori singură şi fără atribute, 
trezeşte în supuşi respectul şi teroarea, fiindcă mintea nu desparte per¬ 
soana lor de suitele ce o înconjoară în mod obişnuit; iar cei care nu ştiu 
că acest efect vine de la acel obicei cred că vine dintr-o forţă naturală, 
şi de acolo provin cuvintele: caracterul divinităţii îi este întipărit pe faţă 
etc." Reducerea regalităţii la dominaţie este tipică pentru critica scep¬ 
tică a politicului. Pascal o utilizează în seria menţionată, unde adună 
argumente pentru a demonstra vanitatea instituţiilor omeneşti. în frag¬ 
mentul 41, dedicat imaginaţiei, dezvoltă o altă idee: „Regii noştri [...] 
s-au însoţit de gărzi, de soldăţoi. Aceşti grăsani înarmaţi, care îşi folosesc 
mîinile şi puterea pentru a-i apăra, trompetiştii şi toboşarii care păşesc 
înaintea lor şi legiunile care îi înconjoară îi fac să tremure pe cei mai viteji. 
N-au haine deosebite, dar au de partea lor forţa. Ar trebui să ai o raţiune 
foarte epurată pentru a-1 privi ca pe orice alt om pe Marele Sultan încon¬ 
jurat în seraiul său magnific de patruzeci de mii de ieniceri." Se înţelege 
în ce direcţie înaintează reflecţia pascaliană în ordinea acestei serii. 

în seria următoare, intitulată „Slăbiciune" („Misăre"), Pascal reia 
într-un fragment celebru cîteva din temele sceptice dezvoltate de 
Montaigneîn „Apologia lui Raymond Sebond" ( Eseuri , II,XII). Acest text 
i-a făcut pe unii comentatori să-l apropie pe Pascal de Hobbes în negarea 
oricărui drept natural. „Pe ce va întemeia el economia lumii pe care 
vrea s-o conducă? Oare pe capriciul fiecărui particular? Ce confuzie! Oare 
pe justiţie? N-o cunoaşte. Dacă ar fi cunoscut-o, n-ar fi stabilit cu sigu¬ 
ranţă acest principiu, cel mai general dintre toate cîte se găsesc printre 

oameni, şi anume ca fiecare să urmeze moravurile ţării sale. Strălucirea 
adevăratei echităţi ar fi supus toate popoarele. Iar legislatorii n-ar fi luat 
drept model, în locul acelei justiţii constante, fanteziile şi capriciile 
perşilor şi ale germanilor. Am vedea-o consacrată de toate statele lumii 
şi în toate epocile, or nu vedem nimic just, nici injust, care să nu se 
schimbe de la o ţară la alta. O elevaţie de trei grade de la pol răstoarnă 
toată jurisprudenţa. Un meridian hotărăşte asupra adevărului.. O dată 
la cîţiva ani, legile fundamentale se schimbă, dreptul are epocile lui, 
intrarea lui Saturn în Leu ne arată originea cutărei crime. Caraghioasă 
justiţie, cea pe care un rîu o mărgineşte! Adevăr dincoace de Pirinei, 
eroare dincolo." 

Relativismul dreptului pozitiv de la un stat la altul, pe care îl admi¬ 
nistrează Pascal în acest fragment, laolaltă cu alte argumente sceptice, 
cum ar fi cel din fragmentul 79 („Veri iuris nu mai avem. Dacă am mai 
avea, n-am lua ca regulă a justiţiei să urmăm moravurile ţării noastre"), 
îi fac pe comentatori să afirme că, la Pascal, justiţia omenească este 
„impusă şi crudă" şi că această „justiţie rea" constituie „singura exis¬ 
tenţă posibilă a dreptului" (Auerbach 1957: 26-42). 

Această interpretare a textelor nu ţine însă seamă de ordinea seriilor. 
Dacă cele intitulate „Vanitate", „Slăbiciune" ne înfăţişează societatea 
omenească drept un tum al lui Babei, seriile ulterioare caută să justifice 
însăşi dezordinea prezentată de primele. Aşa de pildă în seria de o 
importanţă capitală intitulată „Raţiuni ale efectelor". Pascal articulează 
o justificare a dreptului bazată pe forţă: „Singurele reguli universale 
sînt legile ţării în ce priveşte lucrurile de rînd, şi pluralitatea în legătură 
cu celelalte. De unde vine aceasta? Din forţa conţinută în ele. [...] 
Neputînd face ca omul să asculte de dreptate, a fost făcut să fie drept 
ca el să asculte de forţă. Neputînd întări dreptatea, a fost justificată 
forţa, pentru ca aceea ce e drept şi ce e puternic să se găsească împreună 
şi să fie pace, lucru în care constă supremul bine" (frg. 76). 

Această „justificare a forţei" constituie reperul fundamental al politicii 
pascaliene. Spre deosebire de Hobbes, Pascal vede în forţă un dublu cifru. 
Pe de o parte — şi aceasta îl apropie de Hobbes — dreptul este arbitrarul 
codificat şi înzestrat cu o forţă instituţională, pe de altă parte, acest arbi¬ 
trar dă el însuşi la iveală o ordine care este semnul prezenţei binelui în 
lume. Forţa codifică împărăţia lumească a poftelor, iar cetatea devine 
astfel o mărturie a măreţiei omului. Cetatea, care altminteri, în ordinea 
ei politică, este un „sistem al tuturor divertismentelor" (Ferreyrolles 
1984: 127) îngăduie omului atît să-şi ascundă gîndul morţii, cît şi să-şi 
limiteze instinctul de dominaţie la ierarhia socială din care face parte în 
mod firesc. 

Dacă însă gîndirea pascaliană acordă dominaţiei un loc licit în ordinea 
politicului, aceasta nu se face fără a distinge alte două ordini, care vor 

rămîne la adăpostul ei. Este vorba de teoria celor trei ordini, care se 
configurează în cursul elaborării Cugetărilor. De inspiraţie ioanică, dar 
şi de tradiţie augustiniană, aceasta distinge între trei ordini, între care 
Pascal va introduce diferenţe radicale de plan. Ordinea trupescului, a 
minţii şi a iubirii sînt absolut eterogene, iar progresiunea în fiecare dintre 
ele se face prin facultăţi şi după legi diferite („Inteligenţa noastră ţine 
în ordinea lucrurilor inteligibile acelaşi rang pe care trupul nostru îl are 
în întinderea naturii", ediţia Lafuma, frg. 199). în perspectiva acestei 
despărţiri a ordinelor, toate celebrele dihotomii pascaliene capătă sens: 
aceea dintre spirit de geometrie şi spirit de fineţe, dintre raţiune şi inimă, 
dintre raţiune şi voinţă etc. 

Această supoziţie teoretică are drept corolar în politica pascaliană posi¬ 
bilitatea de a defini imediat tirania. „Tirania constă în dorinţa de domi¬ 
naţie universală şi în afara ordinii ei. [...] Tirania este de a voi să ai pe 
o cale, ceea ce nu poţi obţine decît pe alta" (ediţia Le Guem, frg. 54). 
Dispozitivul pascalian al celor trei ordini îngăduie, aşadar, definirea 
diferenţiată a stăpînirii şi a tiraniei. Regele, figură simbolică şi necesară 
în ordinea politicului, nu va pretinde să-şi impună voinţa în ordinea 
gîndirii şi în aceea a năzuinţei spirituale, fără de care va deveni un uzur¬ 
pator (vezi Trei discursuri despre condiţia mai-marilor pămîntului). 

Cu aceste precizări, se poate spune că politica pascaliană este emi¬ 
namente conservatoare. Trăgîndu-şi rădăcinile dintr-o îndelungată 
tradiţie metafizică, ea nu va îngădui contestarea ordinii sociale, văzînd 
în acest fapt, înainte de toate, un semn al nesăbuinţei şi al prostiei. în 
faimoasa serie a raţiunii efectelor. Pascal îşi propune să arate nu cauzele 
lucrurilor, cum s-a interpretat uneori greşit din perspectiva tradiţiei aris¬ 
totelice, ci, pornind de la fenomenele observabile, pe care le socoteşte 
efecte, încearcă să determine care ar putea fi principiile explicative capa¬ 
bile de a da seamă de ele. Aici se află fragmentul 83, pe care îl putem 
socoti cheia politicii pascaliene: „Raţiune a efectelor. Gradaţie. Poporul 
îi cinsteşte pe cei de neam ales; semi-abilii îi dispreţuiesc spunînd că 
naşterea nu este o calitate inerentă persoanei, ci datorată întîmplării. Abilii 
îi cinstesc, nu cu gîndul celor din popor, ci cu unul ascuns. Evlavioşii 
care au mai multă rîvnă decît ştiinţă îi dispreţuiesc, în ciuda motivului 
pentru care abilii îi cinstesc, deoarece îi judecă după o lumină nouă pe 
care le-o dă pietatea, iar creştinii desăvîrşiţi îi cinstesc mulţumită unei 
alte lumini mai înalte. Aşa merg opiniile succesiv de la pentru la contra, 
după lumina pe care o are fiecare." Domeniul politicului este, în aceeaşi 
măsură cu alte domenii ale vieţii noastre, un cîmp deschis interpretării. 
A vrea să schimbi ordinea lucrurilor este, atît în cazul „semi-abililor", 
celebră categorie creată de Pascal, cît şi în acela al evlavioşilor, o dovadă 
a mărginirii şi a trufiei, neajunsuri spirituale ale persoanei. Adevărata 
cale în interpretarea politicului, ca şi a întregii societăţi, este înţelegerea 
organizării sociale, prin eforturi succesive de explicare, concomitent cu 
critica statornică a pretenţiilor indivizilor de a transgresa ordinea în 

care se găsesc. Aşa, de pildă, de vreme ce „toată strălucirea măririlor 
pămînteşti nu are lustru pentru oamenii care sînt în căutarea spiritului" 
(ediţia Lafuma, frg. 308), nici un principe al pămîntului nu poate pretinde 
să aibă autoritate asupra cuceririlor minţii, deoarece el este un rege al 
societăţii, adică al ordinii trupeşti, şi nu un rege al ordinii cunoaşterii. 
Tot astfel, matematicianul, prin simplul fapt că descoperă noi teoreme, 
nu are acces la ordinea spirituală a lumii, care rămîne în grija sfinţilor 
şi a îndrumătorilor spirituali. Ceea ce se poate spune în ultimă instanţă 
despre politic este faptul că reprezintă o ordine funcţională a societăţii, 
ceea ce îl face un obiect al admiraţiei filozofului : „Raţiunile efectelor 
demonstrează măreţia omului, de a fi extras din puterea poftelor o 
ordine atît de frumoasă" (ediţia Le Guern, frg. 97). Ca orice alt obiect al 
creaţiei, el indică o alcătuire admirabilă în faţa căreia cel mai iscusit 
observator nu are decît a se înclina. 

Carole Pateman 

CONTRACTUL SEXUAL (1988) 


Carole Pateman este una dintre cele mai importante teoreticiene ale fi¬ 
lozofiei politice feministe contemporane. A studiat la Oxford, unde a 
obţinut, în 1971, un DPhil în filozofie politică, iar, în prezent, predă în 
departamentul de ştiinţe politice al University of California din Los 
Angeles. Este specialistă în teorie politică modernă, teorie democratică 
şi teorie feministă. 

Apărută în 1988 la Stanford University Press, The Sexual Contract 
(Contractul sexual)* reprezintă, pînă în prezent, principala contribuţie a 
lui Carole Pateman la filozofia politică feministă. 1 Ea a devenit o lucrare 
de referinţă, semnificativă pentru două teme ale filozofiei politice: critica 
teoriilor contractualiste 2 asupra originii drepturilor şi libertăţilor indi¬ 
viduale şi critica feministă a discursurilor de legitimare a societăţii con¬ 
temporane. Cîteva cuvinte trebuie spuse despre fiecare din acestea. 

Teoriile contractualiste, clasice şi contemporane, reprezintă o para¬ 
digmă majoră a gîndirii politice din ultimele trei sute de ani. în ciuda 
diferenţelor existente între diversele variante ale contractualismului, 
aceste teorii au în comun cîteva elemente esenţiale, printre care tipul de 
legitimare a autorităţii statului (prin postularea unei înţelegeri de tip con¬ 
tractual între membrii acestuia) şi felul în care este înţeles individul 
uman (ca fiind înzestrat cu anumite drepturi şi libertăţi naturale inaliena¬ 
bile). Aceste elemente, puternic înrădăcinate în gîndirea şi practica 
politică europeană a ultimelor secole, au atras, de-a lungul timpului, 
diferite tipuri de critici. Contractualismul şi liberalismul au fost con¬ 
testate, de-a lungul timpului, ca bazîndu-se pe nişte ficţiuni metafizice 
(drepturi naturale), pe o reprezentare eronată a identităţii individuale 
(individul înţeles ca pre-existînd societăţii) sau ca sursă a atomismului 
social şi a crizei valorilor comunitare. 

Critica propusă de Pateman, deşi ia în considerare anumite elemente 
critice tradiţionale, cum ar fi reprezentarea individului ca absolut 
autonom şi separabil de însuşirile sale, este o abordare cu totul origi¬ 
nală a problemei. Ideea principală a lui Pateman este că, pentru a con¬ 
strui teoria unui contract originar din care derivă dreptul politic, un alt 
contract, cel sexual, trebuia justificat. Contractul social, stabilit între 
cetăţenii unui stat, pune bazele societăţii civile, în care indivizii sînt 
liberi şi egali între ei; acest contract presupune însă un altul, stabilit 
între sexe şi avînd în centru subordonarea femeilor faţă de bărbaţi. 
Contractul sexual este suportul teoretic al celeilalte părţi a vieţii sociale 
— sfera privată, ce are ca exemplu paradigmatic familia şi căsătoria. Sfera 
publică, argumentează Pateman, îşi dobîndise semnificaţia numai prin 
existenţa sferei private, iar statutul de cetăţeni liberi şi egali pe care îl 

au indivizii în sfera publică este cu putinţă datorită separării celor două 
sfere şi declarării relaţiilor din sfera privată ca fiind apolitice. 

în timp ce, în sfera publică, modernitatea aduce o adevărată revolu¬ 
ţie — schimbarea relaţiilor de tip feudal cu relaţii de tip capitalist —, 
sfera privată continuă să fie caracterizată de patriarhat şi de status, 
moştenite din secolele anterioare. 

Conservarea patriarhatului în zona privată trece neobservată, argu¬ 
mentează Pateman, tocmai pentru că această sferă, complet separată la 
nivel teoretic de cea publică, este declarată irelevantă din punct de 
vedere politic, iar importanţa sa pentru societatea civilă este minimali¬ 
zată. Astfel, într-o societate bazată în mod principial pe contract — adică 
pe înţelegeri liber consimţite între indivizi care îşi urmăresc propriul 
interes — subordonarea unei categorii a indivizilor (femeile) unei alte 
categorii (bărbaţii) este cu putinţă datorită păstrării, în interiorul fami¬ 
liei, a relaţiilor bazate pe status. Schimbarea pe care teoriile contractu- 
aliste au adus-o este, astfel, numai una parţială, marcată de existenţa unui 
alt contract, şi anume: contractul sexual. 

Astfel, critica teoriilor contractualiste întreprinsă de Pateman este, în 
acelaşi timp, o abordare feministă. O caracterizare succintă a filozofiei 
politice feministe este dificilă, căci diversele orientări feministe au puţine 
elemente centrale în comun. Ceea ce totuşi le caracterizează pe toate este 
evidenţierea şi analiza critică a acelor teorii, mecanisme şi practici so- 
do-politice care determină subordonarea femeilor ca grup sodal, plasarea 
lor în poziţii dezavantajoase în virtutea faptului că sînt femei. Origi¬ 
nalitatea cărţii lui Carole Pateman constă în faptul că ea identifică a- 
semenea mecanisme în chiar logica teoriilor contractualiste. 

Argumentul oferit de Pateman începe printr-o încercare de lămurire 
a termenului „patriarhal". în mod uzual, în literatura de specialitate, ideii 
de societate patriarhală i se opune cea de societate contractuală, respectiv 
teoriei politice patriarhale care a dominat gîndirea politică pînă în seco¬ 
lul al XVII-lea i se opune cea contractualistă care, începînd cu ultimele 
decenii ale secolului al XVII-lea, a cîştigat tot mai mult teren, devenind 
teoria politică a modernităţii prin excelenţă. Sir Henry Mâine a exprimat, 
în 1861, această opoziţie printr-o formulă celebră după care trecerea de 
la patriarhat la societatea modernă este o mişcare dinspre societatea de 
status spre contract. Cu toate acestea, mulţi feminişti consideră că patri¬ 
arhatul nu este o stare de lucruri depăşită în societatea noastră, în ciuda 
faptului că, în această societate, relaţiile sociale sînt stabilite prin con¬ 
tracte între indivizi şi nu prin tradiţie. 

Pentru a risipi confuzia, Pateman propune o distincţie între trei tipuri 
de teorii patriarhale. Un prim tip de teorie patriarhală este cea 
tradiţională, în care puterea politică a suveranului este înţeleasă prin 
analogie cu puterea tatălui asupra copiilor săi. Aceasta a funcţionat pînă 
în secolul al XVII-lea, cînd din ea s-a dezvoltat o a doua formă de teorie 
patriarhală, cea clasică, reprezentată de opera lui Sir Robert Filmer. 

După aceasta, dreptul politic şi legitimitatea politică sînt identice cu 
puterea tatălui. Oamenii, argumentează Filmer, nu se nasc liberi, ci într-o 
stare de subordonare faţă de părintele lor. Ei nu sînt, aşadar, înzestraţi 
cu o libertate naturală, iar puterea regilor asupra supuşilor săi este de 
acelaşi tip cu puterea tatălui faţă de copii. Toţi oamenii sînt, aşadar, 
supuşi naturali. Sursa dreptului politic este, la rîndul său, naturală, căci 
provine de la Dumnezeu care l-a creat pe Adam, primul tată şi în acelaşi 
timp primul monarh. Vom vedea mai jos cum dificultăţile insurmontabile 
ale acestei teorii au determinat forma pe care au luat-o teoriile contrac¬ 
tului social. 

în sfîrşit cel de-al treilea tip de teorie patriarhală este cea modernă, 
conturată în secolul al XVII-lea, prin opoziţie cu cea a lui Filmer, devenită 
pe atunci teorie oficială la curtea Angliei. Spre deosebire de Filmer, teo¬ 
reticienii celei de-a treia forme de patriarhalism — contractualiştii cla¬ 
sici — consideră că dreptul politic nu este natural, ci convenţional, căci 
el presupune consimţămîntul tuturor cetăţenilor. Patriarhatul modem 
este fratern, contractual şi structurează sfera civilă capitalistă. începu¬ 
turile acestei a treia forme de patriarhat coincide cu naşterea ordinii 
sociale moderne, în care raporturile indivizilor sînt reglementate, în 
sfera publică, prin contract. 

De ce poate fi numit contractualismul o formă de patriarhat? Răs¬ 
punsul pe care îl dă autoarea Contractului sexual este că trecerea de la 
status la contract, care a marcat modernitatea, a avut loc numai parţial. 
Vechea ordine, în care relaţiile dintre indivizi sînt determinate de status, 
este modificată numai la nivelul societăţii civile, ea subzistînd însă în 
familie, în raporturile dintre femei şi bărbaţi. 

Dacă, în lumea premodernă, semnificaţia politică a fiecărui individ 
depindea de rangul şi averea sa, care erau date în mod tradiţional, iar 
drepturile politice nu erau universale, ci specifice în cadrul fiecărei clase 
sociale, modernitatea înţelege societatea politică drept uniune liber con¬ 
simţită a unor indivizi egali şi liberi. Această transformare are totuşi loc, 
arată Pateman, numai în măsura în care sînt vizate relaţiile dintre capii 
de familie, adică relaţiile publice dintre bărbaţi. Familia însă conservă 
aceeaşi ordine bazată pe tradiţia subordonării femeilor faţă de bărbaţi 
— şi tocmai din acest contrast se naşte sensul a ceea ce astăzi numim 
sfera publică şi sfera privată. 

Analizînd apariţia şi dezvoltarea teoriilor contractualiste, elaborate 
ca răspuns la poziţia lui Filmer, Pateman arată de ce a fost necesar ca 
teoriile contractualiste să opereze o distincţie clară între existenţa unei 
sfere publice şi cea a unei sfere private. 

După cum am mai amintit, filozofia politică a lui Robert Filmer iden¬ 
tifică puterea politică cu cea paternă: toţi oamenii sînt, în mod natural, 
subordonaţi, căci toţi, atunci cînd se nasc, se află sub puterea absolută 
a tatălui. Aşa cum copiii sînt subordonaţi tatălui, toţi membrii unei 
comunităţi sînt subordonaţi regelui lor, a cărui legitimitate provine de 

la Dumnezeu. Problema teoretică ce apare în cazul acestui tip de patri- 
arhalism este următoarea: dacă toţi taţii au o putere absolută asupra pro¬ 
priilor copii, cum poate fi stabilită relaţia de subordonare a lor faţă de 
rege? în abordarea lui Filmer, după care puterea politică este totuna cu 
puterea paternă, singura concluzie posibilă ar fi că statul se compune 
mai degrabă dintr-o sumă de regi-taţi decît dintr-un rege şi supuşii săi. 
Contractualismul clasic a rezolvat această dilemă aşezînd pe baze noi 
însuşi conceptul de drept politic şi strategia de legitimitate politică, prin 
distincţia conceptuală pe care o fac între sfera publică (societatea civilă) 
şi cea privată (familia). 

Spre deosebire de Filmer, contractualiştii susţin că sursa dreptului 
politic este contractul social, înţelegerea reciprocă, istorică sau ipotetică, 
făcută între indivizi. Dar care sînt acele tipuri de relaţii în care ambele 
părţi sînt reprezentate de indivizi autonomi? Pentru ca teoria contrac- 
tualistă să poată funcţiona, membrii contractului social trebuie să aibă 
în comun două caracteristici: libertatea naturală, pentru a putea intra 
într-un contract, şi egalitatea, pentru ca termenii contractului social să 
fie echitabili. 

După aceste criterii, relaţiile din interiorul familiei, precum cele dintre 
părinţi şi copii, nu pot fi relaţii contractuale, căci relaţia părinte-copil 
nu este o relaţie între indivizi egali şi liberi; de aceea, este greu de 
susţinut că acest tip de relaţie are o natură contractuală. 

Contractualiştii clasici au oferit o rezolvare radicală acestei probleme: 
ei au negat, pur şi simplu, ideea tradiţională după care relaţia tată-copil 
ar fi o relaţie de natură politică. Puterea tatălui, afirmă Locke în mod 
explicit, este de o altă natură decît puterea politică, şi analogia dintre 
tatăl sau capul de familie şi cel ce guvernează este una defectuoasă. 
Prima este un tip de autoritate naturală, nonpolitică, în timp ce a doua 
este convenţională, stabilită prin acordul cetăţenilor, adică prin con¬ 
tractul social. 

Astfel se naşte o distincţie de natură între cele două sfere: cea pu¬ 
blică şi cea privată. Sfera publică îşi capătă semnificaţia în contrast cu 
cea privată, ea este acea zonă în interiorul căreia se stabilesc relaţii între 
indivizi liberi şi egali, spre deosebire de sfera privată în interiorul căreia 
relaţiile sînt „naturale". 

Care sînt aceste relaţii naturale, şi de ce distincţia public-privat a dus 
în mod necesar la perpetuarea patriarhatului în interiorul familiei şi la 
subordonarea femeilor ca grup social? Pentru a răspunde la această 
întrebare trebuie luat în considerare felul în care contractualiştii au 
înţeles raporturile dintre sexe şi caracteristicile pe care ei le-au conside¬ 
rat necesare pentru calitatea de cetăţean, adică de membru al contrac¬ 
tului social. 

Toţi contractualiştii clasici au susţinut că atributele şi capacităţile 
naturale ale indivizilor sînt diferenţiate sexual; cu toate acestea, o pre¬ 
supoziţie fundamentală a teoriei politice moderne este că relaţiile dintre 

sexe nu au un caracter politic. Aceste două supoziţii sînt coerente datorită 
felului în care contractualiştii au înţeles însuşirile naturale ale femeilor 
şi bărbaţilor şi natura căsniciei. Or, în această problemă, majoritatea 
contractualiştilor (Locke, Pufendorf, Rousseau) afirmă în mod explicit 
subordonarea naturală a femeilor faţă de bărbaţi. 

Căsnicia, spune Locke, este o instituţie naturală, în care conducătorul 
natural este bărbatul. Pufendorf propune imaginea căsniciei ca o formă 
de contract sexual în care partea mai slabă în mod natural (femeile) se 
supune în mod voluntar părţii mai puternice (bărbaţii) în schimbul pro¬ 
tecţiei. 

Dar acea categorie de fiinţe care, prin legea naturii, se supune în 
mod constant unei alte categorii de fiinţe nu poate fi formată din indi¬ 
vizi independenţi, liberi şi egali cu ceilalţi. Femeile nu au, aşadar, 
însuşirile necesare calităţii de cetăţean, neputînd, în consecinţă, intra în 
contractul social. 

Pentru a argumenta că originea raporturilor conjugale se află în 
natură, Locke afirmă că femeile nu au însuşirile de libertate şi egalitate 
naturale. De aceea, supunerea femeilor faţă de bărbaţi nu este un exemplu 
de dominare sau de subordonare politică, pentru că ea este întemeiată 
pe un contract care are loc în afara sferei publice. Dacă numai sfera pu¬ 
blică, statul, este considerată o formă de drept politic, atunci căsnicia, 
aflată în spaţiul privat, are o natură apolitică. 

Un alt exemplu de funcţionare implicită a contractului sexual în inte¬ 
riorul teoriei contractualiste, şi a problemelor care decurg din aceasta, 
este teoria contemporană a lui John Rawls. 3 Una dintre caracteristicile 
indivizilor rawlsieni, esenţială pentru construcţia teoriei, este înţelegerea 
acestora ca simple entităţi raţionale, lipsite de orice caracteristică sub¬ 
stanţială. Cu alte cuvinte, indivizii care, aflaţi într-o situaţie ipotetică, 
stabilesc un contract social nu ştiu ce însuşiri particulare vor avea în 
lumea reală. Pe de altă parte, Rawls ia în considerare diferenţierea sexua¬ 
lă şi existenţa familiei monogame în societate, căci el menţionează că 
părţile contractante vor fi capii de familie. 

Astfel, indivizii lui Rawls se dovedesc a fi, ca şi indivizii postulaţi 
de Locke, bărbaţi care îşi reprezintă soţiile. Sfera publică în care aceştia 
funcţionează ca persoane libere şi egale presupune şi este susţinută de 
o altă sferă, cea privată, ce are o structură patriarhală. 

Raportul dintre sfera privată şi cea publică este încă o dată luminat 
de perspectiva diviziunii sociale a muncii. Contractul conjugal stabileşte 
o împărţire a îndatoririlor considerată reciproc avantajoasă, în care 
femeile se ocupă de naşterea şi creşterea copiilor iar bărbaţii de dştigarea 
mijloacelor de trai şi, implicit, de relaţiile cu ceilalţi capi de familie — 
adică cu ceilalţi bărbaţi. Femeia rămîne în sfera privată asigurînd, în acest 
fel, independenţa bărbaţilor şi disponibilitatea lor pentru treburile comu¬ 
nităţii — adică însăşi funcţionarea sferei publice. Contractul sexual (între 

femei şi bărbaţi), cu structura sa patriarhală, face posibil contractul sodal 
(între bărbaţi) în care patriarhatul este înlocuit de fraternitate. 

Principalul avantaj teoretic pe care îl oferă abordarea problemei patri¬ 
arhiei prin prisma contractului sexual este faptul că ea face transparentă 
structura patriarhală a societăţii civile, ca şi pe cea a economiei capita¬ 
liste. O exemplificare a acestei structuri este oferită de analiza prostituţiei. 
Prin analiza pe care o face prostituţiei, Pateman continuă să elaboreze 
teoria contractului sexual şi diferenţele fundamentale care există între 
acesta şi contractul social. 

Identificarea şi justificarea prostituţiei de către contractarieni şi de 
către unii feminişti ca simplă formă de muncă este rezultatul aceleiaşi 
viziuni asupra individului ca deţinător al propriei persoane. Dacă indi¬ 
vidul este înţeles ca proprietar al însuşirilor sale, avînd o relaţie exte¬ 
rioară, de stăpînire, cu propriul trup, atunci libertatea individuală constă 
în capacitatea de a decide asupra felului în care aceste însuşiri trebuie 
să fie folosite. Dreptul de a dispune de însuşiri ca şi de corpul său este, 
din punct de vedere contractualist, pe deplin justificat. Prostituţia va fi 
astfel înţeleasă ca o formă legitimă de exercitare a dreptului de pro¬ 
prietate asupra propriei persoane şi, în acelaşi timp, ca o formă de muncă 
printre altele. 

Pateman opune două tipuri de contraargumente acestei abordări. 
Pe de o parte, înţelegerea prostituţiei ca o formă de muncă depinde de 
presupoziţia că raportul cu propriul trup este de acelaşi tip cu raportul 
faţă de orice altă abilitate a unui individ — să zicem, aceea de a con¬ 
strui case. în acest caz, alienarea propriului trup nu ar ridica probleme 
mai mari decît ridică alienarea capacităţii cuiva de a construi case. Dar 
în măsura în care relaţia cu propriul trup este considerată ca fiind un 
element în construcţia identităţii, alienarea acestuia devine mult mai 
problematică. Raportul privilegiat în care se află trupul unui individ cu 
şinele său — cele două nefiind în fond entităţi separabile, ci componente 
simbolice ale aceleiaşi identităţi — imprimă prostituţiei un caracter pro¬ 
fund diferit de cel al unei forme de muncă. 

A doua critică vizează ce anume vinde prostituata clienţilor săi. 
Teoriile care urmăresc dezincriminarea prostituţiei şi înţelegerea ei ca 
formă de muncă la fel cu oricare altă formă de muncă susţin că ceea ce 
se vinde este un serviciu care vine în întîmpinarea nevoilor biologice 
umane. Din această perspectivă, prostituţia ar fi o practică principal 
neutră în raport cu genul, iar faptul că marea majoritate a prostituatelor 
sînt femei ar fi o simplă contingenţă istorică. în interpretarea sa, Carole 
Pateman neagă ambele presupoziţii, argumentînd că ceea ce se vinde, 
de fapt, în activitatea prostituţiei este o imagine — imaginea dominării 
femeii de către bărbaţi. Prostituţia este o modalitate de reafirmare a 
statutului subordonat al femeilor faţă de bărbaţi şi, ca atare, prezenţa 
majoritară a femeilor nu este o întîmplare. Pentru că ceea ce oferă spre 
cumpărare prostituţia este imaginea simbolică a femeii subordonîndu-se 

bărbatului şi pentru că această activitate implică într-un mod atît de total 
persoana prostituatei, prostituţia este mai degrabă asimilabilă unei forme 
de sclavie civilă decît unei forme oarecare de muncă. 

O ultimă remarcă trebuie făcută în legătură cu contradicţia antrenată 
de ideea de contract social. Funcţia esenţială a acestuia este asigurarea 
libertăţii, protejarea individului faţă de orice abuz de putere. Sclavia 
însemnînd subordonarea totală faţă de voinţa unui stăpîn este antipodul 
libertăţii, aşadar contractul social şi sclavia ar trebui să fie incompati¬ 
bile, să se excludă reciproc. Totuşi, ducînd la limită logica contractua- 
listă, sclavia — vînzarea de servicii pe viaţă în schimbul protecţiei sau 
al mijloacelor de trai — ar trebui admisă. Dacă individul este înzestrat 
cu libertatea naturală de a-şi alege scopurile şi singurul în măsură să 
decidă ce mijloace îl conduc mai bine către aceste scopuri, el are dreptul 
să îşi vîndă, pe termen nelimitat, aptitudinile în schimbul altor bunuri. 
Dar aceasta coincide cu a accepta situaţia de sclavie civilă. Teoria con¬ 
tractului social este utilizabilă, astfel, în ambele sensuri: şi pentru a 
denunţa imoralitatea şi nedreptatea sclaviei (prin afirmarea egalităţii şi 
libertăţii naturale) şi pentru a legitima contractarea de către individ a 
serviciilor şi propriei persoane (pe care se consideră că o deţine în acelaşi 
fel în care deţine orice alt bun). 

Dar care sînt circumstanţele în care cineva ajunge în situaţia de a 
deveni sclav civil? într-o societate capitalistă, în care moneda universală 
de schimb este banul, cel mai eficient stimulent pentru a intra într-un 
astfel de contract sînt diferenţele materiale radicale. 

Prostituţia, ca şi mariajul sînt tipuri de contract sexual; ele sînt însă 
contracte încheiate între părţi neegale. Această inegalitate iniţială se 
perpetuează, prin încheierea contracului, printr-o formă de sclavie civilă. 
Dar, pentru că ele se găsesc în sfera privată — al cărei caracter e declarat 
apolitic — nu pot fi criticate, de către contractualişti, ca nedrepte. în sfera 
sa privată, orice individ are, teoretic, dreptul de a intra într-un contract 
care i se pare avantajos, iar orice intervenţie statală în această privinţă 
este văzută ca o formă de paternalism, ca o inferenţă ilegitimă în liber¬ 
tatea individuală. 

Intervine aici unul dintre marile paradoxuri legate de statutul femeii 
în teoriile contractualiste. Pe de o parte, ele nu sînt considerate indivizi 
independenţi, capabili să ia parte la viaţa publică, ci fiinţe lipsite de 
autonomie, subordonate soţilor lor, care le reprezintă în sfera publică. 
Pe de altă parte, se presupune că ele pot intra în contractul conjugal sau 
în contractul de prostituţie, asumîndu-şi întreaga responsabilitate pe 
care trebuie să şi-o asume un om liber. Femeile sînt considerate, în acelaşi 
timp, capabile şi incapabile de a intra într-un contract. 

Intrarea femeilor în contractul sexual — acceptarea căsniciei în forma 
sa patriarhală sau prezenţa preponderent feminină în prostituţie — este 
un fenomen care trebuie corelat cu feminizarea sărăciei. Totodată, inca- 

pacitatea perspectivei contractualiste de a aborda critic aceste fenomene 
nu este una întîmplătoare, căci, „în ciuda diferenţelor existente între ei 
în multe probleme, contractualiştii au o trăsătură comună: ei spun, cu 
toţii, povestiri patriarhale" (pp. 41-42). 

După cum observă Pocock 4 , filozofia politică feministă are de ales între 
două strategii fundamental diferite. Prima dintre ele este ca, adoptînd 
conceptele şi teoriile clasice ale democraţiei şi liberalismului, să argu¬ 
menteze că femeile au acces la statutul de cetăţean şi că deci sînt egale 
cu bărbaţii din punct de vedere politic. A doua opţiune este să decon- 
struiască aceste concepte şi teorii clasice ca scheme de legitimare a căror 
structură exclude principial semnificaţia politică a femeilor. Cartea lui 
Carole Pateman se înscrie în această a doua orientare. 

Note 

* Citatele din text pentru care nu se indică decît pagina sînt din Carole Pateman, 
The Sexual Contract, Stanford University Press, Stanford, 1988. Traducerea lor 
este făcută de autorul articolului. 

1 Cea mai adecvată traducere pentru „The Sexual Contract" ar fi, în limba 

română, „Contractul dintre sexe". Traducerea pe care o voi folosi, din motivele 
arătate mai jos, va fi totuşi „Contractul sexual". Pericolul acestei a doua tra¬ 
duceri este că, în loc să trimită în mod general la relaţiile dintre sexe, adică 
la relaţiile dintre femei şi bărbaţi, riscă să trimită strict la relaţiile sexuale. 
Totuşi am preferat această traducere, cu explicaţiile de rigoare, pentru a 
păstra analogia „contract social" - „contract sexual", esenţială pentru conţinu¬ 
tul de idei al acestei cărţi- 

2 Pentru detalii despre conţinutul diverselor teorii contractualiste a se vedea arti¬ 

colele din acest dicţionar care se referă la operele lui Hobbes, Locke, 
Pufendorf, Rousseau, Rawls. Ideea comună a acestor teorii, care explică şi 
denumirea de „contractualism", este că, la originea dreptului politic, se află 
o înţelegere iniţială, reciproc avantajoasă, stabilită între cetăţenii unui stat şi 
desemnată prin termenul tehnic de „contract social". 

3 Pentru o abordate mai detaliată a acestei probleme a se vedea Susan Moller 

Okin, „Raţiune şi sentiment în înţelegerea dreptăţii", în Teorii ale dreptiffii, 
Adrian Miroiu (ed.). Editura Alternative, Bucureşti, 1996. 

4 Vezi J.G.A. Pocock, „The Ideal of CitizenshipSinceClassical Times", în R. Beiner 

(ed.), Theorizitig Citizenship, State University of New York Press, New York, 
1995. 

Anca Gheauş 


Platon (427-347 î.H.) 
REPUBLICA (375-370 î.H.?) 


Un cunoscut filolog american, întrebat odată cum l-ar descrie pe Platon, 
a răspuns: „ca pe un homosexual şi un fascist" ( apud Fritz 1968). „Ho¬ 
mosexual" — referinţa aceasta este, desigur, la dialogul Phaidros ; cît 
despre „fascist" — aici e vorba despre Republica. (Pentru Antichitate 
asocierea termenilor nu e, principial, imposibilă, aşa cum este ea în seco¬ 
lul al XX-lea, cînd fasciştii îi trimit pe homosexuali în lagăre.) 

Cel puţin ultima calificare conţine, fireşte, o serioasă exagerare; şi 
totuşi după unii (Popper 1992), Republica (TIoXiTEia) este prima (şi poate 
cea mai influentă) dintre marile utopii cu vocaţie totalitară, de la care, 
direct sau indirect, se vor revendica nu numai promotorii fascismului, 
dar şi Hegel, Marx şi comunismul, precum şi alte curente ca meritocraţia, 
feminismul şi diferite sisteme educaţionale. Republica este mult mai mult 
decît atît: ea propune un model raţional al Omului, dar şi unul al Statului, 
al Educaţiei, al Ştiinţei, ca şi o viziune asupra vieţii de după moarte 
cuplată cu o teodicee. Influenţa acestei opere asupra tuturor reforma¬ 
torilor sociali şi politici (de la comuniştii utopici şi pînă la feministe), 
asupra educatorilor, psihologilor şi sociologilor a fost imensă în toate 
timpurile, în concordanţă cu bogăţia ei uluitoare. Cum scria Constantin 
Noica (1986), chiar şi cei ignoranţi în filozofie ştiu, de obicei, două lucruri 
despre Republica : că Platon cere ca filozofii să fie regi şi că el îi alungă din 
cetatea sa pe poeţi. 

La fel ca majoritatea textelor lui Platon, Republica este un dialog, şi 
anume un dialog povestit: Socrate se adresează unui auditoriu nenumit, 
relatînd conversaţia pe care o avusese în ajun, la Pireu, în casa bogatu¬ 
lui metec Cephalos, mai întîi cu fiul acestuia, Polemarchos, apoi cu fraţii 
mai mari ai lui Platon, Glaucon şi Adeimantos. Tradiţia elenistică a 
divizat dialogul în zece cărţi, dar structura logică a operei presupune o 
diviziune în cinci părţi. Ea este, după Legi, cea mai întinsă operă a lui 
Platon. Considerente stilometrice şi de conţinut sugerează că Republica 
este o operă de maturitate a lui Platon, aflat m faza întemeierii Academiei, 
al cărei program educaţional şi ştiinţific pare să fie indicat în dialog. Unii 

autori cred că Republica ar fi fost publicată în fascicule sau că prima 
carte ar fi apărut separat, mult mai devreme, spre a fi continuată mai 
tîrziu. Traducerea titlului pune probleme: TtoXueia înseamnă „consti¬ 
tuţie", „organizare politică". Traducătorii francezi şi anglo-saxoni traduc 
vocabula grecească prin „La Republique", „The Republic", în timp ce 
germanii folosesc de obicei versiunea „Der Staat". Subtitlul dialogului 
„despre dreptate" (nepi 8ucaio\)) aparţine exegeţilor elenistici, dar el 
corespunde relativ bine temei operei. 

în prima parte (327a-367e), după ce este formulată interogaţia cen¬ 
trală a dialogului — „ce este dreptatea" — Socrate respinge, rînd pe rînd, 
definiţiile interlocutorilor săi — Polemarchos, Thrasymachos, Glaucon 
şi Adeimantos. Aceştia propun diferite variante ale unei etici instru- 
mentaliste şi formale: dreptatea nu poate fi „folosul celui mai tare", iar 
omul drept — crede Socrate — nu poate fi doar cel ce respectă un „con¬ 
tract social" ori legile unei societăţi, căci aceasta poate fi nedreaptă. Nu 
poate fi cu adevărat drept un om care se mulţumeşte doar să respecte 
cu stricteţe un set de reguli sau de ritualuri religioase. Dreptatea nu 
poate fi o „practică" sau o „artă", penibilă eventual, dar cu ajutorul 
căreia reuşim în societate şi obţinem beneficii; ea trebuie să aparţină 
interiorităţii omului şi să fie valabilă indiferent dacă se obţin sau nu bene¬ 
ficii. Regula formală a „jocului social", exterioritatea justiţiei nu pot sub¬ 
stitui fiinţarea, esenţa, inferioritatea. 

în deschiderea părţii a doua a dialogului (367e—449a) purtat de 
Socrate, alternativ, cu Glaucon şi Adeimantos, Socrate propune o nouă 
metodă spre a investiga adecvat noţiunea de „dreptate": el presupune 
că există o analogie de plan şi de esenţă între suflet şi cetate, altfel spus, între 
„constituţia interioară" a sufletului individual şi „constituţia statului", 
ce apare ca un fel de mare suflet colectiv. în consecinţă, se propune 
studiul dreptăţii mai întîi în stat, unde ea ar fi mai lesne de perceput, 
spre a se reveni ulterior la dreptatea din individ. Această presupoziţie 
organicistă asupra statului şi a societăţii va face o carieră excepţională, 
mai ales în epoca romantică. • 

Socrate edifică apoi, pas cu pas, utopia raţionalistă a unei cetăţi 
drepte şi perfecte. Principiul aşezat la baza construcţiei sale este derivat 
din practica economică şi din cea a diviziunii muncii: fiecare să facă un 
singur lucru, şi anume cel pentru care este cel mai potrivit (oiKEioitpayia). 
Crescînd, cetatea va avea de făcut faţă războaielor; va avea nevoie deci 
de o armată care va fi formată din soldaţi de meserie — „paznicii cetăţii" 
— aleşi, crescuţi şi educaţi şi ei în aşa fel încît să facă cel mai bine acest 
lucru. Pentru a-şi face datoria, paznicii trebuie să aibă o fire plină de 
înflăcărare, dar şi una filozofică, raţională. Or, aceasta se va obţine 
printr-o educaţie adecvată ce va conţine, pe de-o parte, gimnastica, pe 
de-alta, muzica (în sensul grec al cuvîntului, „muzica" se referea la 
artele poetice, la muzica propriu-zisă şi la dans). Plafon purcede apoi 
la cenzurarea miturilor care vor fi povestite viitorilor paznici, mituri ce 

nu trebuie să le atribuie zeilor şi eroilor acţiuni şi spuse reprobabile, aşa 
cum procedează Homer şi tragicii. Mitologia şi, în general, „muzica" 
tradiţională nu pot avea decît un efect negativ asupra paznicilor cetăţii 
ideale şi, de aceea, ele trebuie abandonate. 

Supuşi unei educaţii severe, paznicii vor locui şi trăi avînd totul în 
comun. Fericirea lor nu va fi personală, ei vor fi fericiţi numai dacă 
cetatea în ansamblu va fi fericită. Subordonarea individului faţă de 
organismul colectiv este, în Republica, completă şi a anticipat într-o 
măsură substanţială doctrinele autoritare ale secolului nostru. In 
ansamblu, organismul colectiv al cetăţii perfecte va cuprinde trei clase, 
selecţionate cu grijă: conducătorii, numiţi şi „paznici desăvîrşiţi", aleşi 
dintre cei mai buni paznici, paznicii propriu-zişi sau „auxiliarii"/ cres¬ 
cuţi după regulile educaţionale amintite mai sus şi trăind într-un comu¬ 
nism absolut, şi clasele inferioare — lucrători, agricultori. Cetatea va avea 
patru virtuţi: înţelepciunea — asociabilă clasei conducătoare, curajul — 
asociabil paznicilor, şi două virtuţi comune: cumpătarea şi, în fine, drep¬ 
tatea care va fi identificată exact cu ouceiojipayia, adică cu principiul 
care cere ca fiecare să nu facă decît lucrul pentru care este cel mai cali¬ 
ficat. 

Revenind, Platon se va ocupa cu sufletul individual sau „cetatea 
interioară" pe care o va descrie folosind modelul analogic al cetăţii 
colective: sufletul are şi el trei părţi, ierarhizate strict: partea raţională (to 
Xoyiotikov), partea pasională (to GupoeiSeri), şi partea apetenţă (to 
E7n0\)pT|TiKov). Corespunzător, se vor regăsi cele patru virtuţi: înţelepciu¬ 
nea asociată părţii raţionale, curajul asociat părţii pasionale, cumpătarea 
şi dreptatea unificînd şi armonizînd părţile între ele. Aşadar, dacă fiecare 
dintre părţile sufletului îşi face treaba proprie şi acţiunile lor sînt armonizate 
ca într-o liră bine acordată, omul va fi cu adevărat drept. Mai mult, el va acţiona 
ca un om drept, va fi socialmente drept. Dreptatea lăuntrică apare a fi, 
aşadar, în stare să producă dreptatea exterioară, justiţia, dar aceasta din 
urmă nu o presupune în chip obligatoriu pe cea dintîi. 

Deşi discursul despre dreptate pare încheiat, Socrate va relua la insis¬ 
tenţele interlocutorilor, o dată cu partea a IlI-a (449a-541b), edificarea 
cetăţii perfecte. El va discuta şi analiza, în primul rînd, cele mai para¬ 
doxale particularităţi ale utopiei sale. 

Mai întîi, el va propune, în totală opoziţie cu obiceiurile şi tradiţiile 
greceşti, sarcini comune pentru bărbaţi şi femei în cadrul clasei pazni¬ 
cilor, ceea ce va presupune că fetele vor fi învăţate, la fel şi împreună 
cu băieţii, „muzică" şi gimnastică. Aceasta deoarece Platon nu consideră 
că există vreo deosebire de esenţă între natura femeii şi cea a bărbatului 
(în afara funcţiilor reproductive). 

în al doilea rînd, Socrate va extinde viaţa în comun a paznicilor şi la 
posesia comună a femeilor şi a copiilor, la desfiinţarea familiei şi la aran¬ 
jarea căsătoriilor de către stat în conformitate cu un program eugenie. 
Socrate speră că, astfel, cetatea va fi o mare familie şi că tendinţele de 

disoiuţie care provin din inegalitate, din proprietate privată şi din spiri¬ 
tul de familie vor fi evitate. 

în fine, Socrate va explica cine sînt conducătorii cetăţii, „paznicii 
desăvîrşiţi". El afirmă că aceştia sînt filozofii şi, mai mult decît atît, că 
în cetăţile reale „dacă filozofii nu vor domni în cetăţi, ori cei ce sînt numiţi 
acum regi şi stăpîni nu vor filozofa autentic şi adecvat..., nu va încăpea con¬ 
tenirea relelor... pentru cetăţi şi pentru neamul omenesc " (473e). Numai că 
la Atena şi, în general, în Grecia, filozofii erau socotiţi cu totul nevred¬ 
nici pentru magistratura supremă, fiind consideraţi fie dăunători, fie 
inutili. (De aceea Socrate fusese trimis la moarte.) Aceasta se întîmplă 
însă tocmai fiindcă cetăţile reale sînt rău întocmite şi fiindcă oamenii nu 
înţeleg adevărata vocaţie a filozofiei, care este suprem politică. Dacă în 
cetăţile reale, tot ce poate filozoful este să-şi pună în ordine şi să-şi 
guverneze bine propria „cetate interioară", el ar putea face, în virtutea 
analogiei de plan dintre suflet şi cetate, acelaşi lucru şi în ceea ce priveşte 
sufletul colectiv. 

Dar orice om şi orice societate caută să obţină şi să realizeze binele. 
Or, filozoful este singurul care are acces la cunoaşterea adecvată a Binelui 
suprem — şi nu doar la cea a imitaţiilor sale incomplete — la ceea ce 
Platon numeşte „Ideea Binelui" ( iSea rov ayaOov). Astfel, existenţa este 
divizată în două regnuri, inteligibilul şi vizibilul; iar ceea ce Binele este 
îri raport cu inteligibilele şi cu intelectul cunoscător este soarele în raport 
cu lucrurile vizibile şi cu ochiul care le vede. De asemenea, domeniul 
existenţei este analog unei linii divizate în două părţi egale, dintre care 
prima corespunde inteligibilului iar cea de-a doua vizibilului. Fiecare 
jumătate a liniei va fi, la rîndul ei, divizată în două părţi. Pornind de 
jos, prima diviziune a vizibilului reprezintă reflexiile şi oglindirile 
(spaţiile virtuale, cum am spune astăzi), cea de-a doua desemnează 
obiectele; prima diviziune a inteligibilului este cea a entităţilor matema¬ 
tice şi ştiinţifice, în timp ce ultima şi suprema diviziune a existentului 
aparţine Ideilor pure, încoronate de Ideea Binelui, la care poate ajunge 
numai filozoful călăuzit de dialectică. Corespunzător acestei diviziuni 
ontologice, Platon descrie şi o diviziune gnoseologică a facultăţilor dis¬ 
puse ierarhic în acelaşi fel: conjectura (eiracna) corespunde lumii reflexe¬ 
lor, încredinţarea ( mcmp ) — celei a lucrurilor, inteligenţa analitică (Siavoia) 
corespunde domeniului ştiinţelor şi al entităţilor matematice, în timp ce 
intelectul pur (vourj) este facultatea prin care se ajunge pe tărîmul Ideilor. 
Vom avea, de asemenea, şi patru tipuri umane corespondente, din ce în 
ce mai bune: sofiştii şi poeţii preocupaţi de „spaţiile virtuale" şi de 
„lumile ficţionale", artizanii, ce au de-a face cu obiectele reale, apoi 
oamenii de ştiinţă, ce au acces la prima diviziune a inteligibilului şi, în 
fine, filozofii care, doar ei, pot ajunge la Idei şi la Ideea Binelui şi care, 
de aceea, au dreptul să guverneze peste toţi ceilalţi. 

Pentru a explica şi mai clar sistemul său de analogii dintre Fiinţă, 
Cunoaştere, Etică şi Politică, Platon prezintă realul şi condiţia umană sub 
forma faimoasei alegorii a Peşterii. El le cere interlocutorilor săi să-şi 

închipuie o mare locuinţă subpămînteană în care mai mulţi oameni 
trăiesc legaţi cu faţa la un perete, pe care lumina unui foc aprins în spate 
proiectează umbrele unor obiecte. Pentru aceşti oameni, singura reali¬ 
tate pe care o cunosc sînt umbrele. La un moment dat, unul dintre 
oameni se eliberează din legături şi se întoarce spre foc şi spre obiectele 
dinaintea acestuia, dîndu-şi seama că umbrele nu erau realitatea. Mai 
departe, el urcă la suprafaţa pămîntului şi vede că de-abia aici este ade¬ 
vărata realitate şi adevărata lumină, cea a soarelui. La început, din 
pricina obişnuinţei cu semiobscuritatea peşterii, el va vedea prost, dar 
după un timp se va adapta şi va contempla Ideile simbolizate de astre 
şi de soare. După un timp, el va coborî în peşteră şi va încerca să-i 
convingă pe foştii săi companioni că ei nu văd adevărul, ci doar o copie 
îndepărtată a acestuia; nu va fi crezut şi, verosimil, va fi ucis. 

Domeniul exterior peşterii reprezintă, evident, lumea inteligibilului, 
în timp ce spaţiul subpămîntean simbolizează domeniul vizibilului cu 
cele două subdiviziuni ale sale: lumea „virtuală" (umbrele pe perete) şi 
lumea lucrurilor (obiectele şi focul). Este evocată şi menirea tragică a filo¬ 
zofului în cetăţile reale, întruchipată de Socrate: el cunoaşte adevărul şi 
doreşte să-i elibereze pe oameni din lanţurile ignoranţei, dar adesea nu 
este înţeles şi cade pradă prigoanei. în cetatea ideală însă, filozoful va 
coborî înapoi în peşteră în siguranţă, spre a conduce Statul. 

Mai departe, Socrate va examina cunoştinţele pe care viitorii filozofi- 
regi din cetatea ideală trebuie să le primească, după ce, desigur, au 
primit educaţia elementară a paznicilor, bazată pe muzică şi gimnastică. 
Educaţia lor va fi cu precădere ştiinţifică, cuprinzînd geometria, arit¬ 
metica, astronomia, stereometria şi armonia, dar înţelese mai puţin pentru 
valoarea lor practică, cît pentru cea filozofică, contemplativă. Ca o încu¬ 
nunare, urmează ştiinţa supremă — dialectica. 

Partea a IV-a a dialogului (542a-592b) va asocia Cetăţii, Sufletului şi 
Condiţiei umane Istoria — aşa cum o înţelege Platon. Filozoful compune 
un dublu roman: cel al decăderii cetăţii perfecte pe care a descris-o mai 
înainte, pe de-o parte, şi cel al unei familii, pe de altă parte. Istoria, fie 
ea socio-politică sau individuală, este la Platon o involuţie, o decadenţă, 
superiorul anticipînd întotdeauna inferiorul în ordinea istorică, precum 
şi în cea ontologică. Astfel, cetatea filozofică, perfectă decade treptat, fiind 
urmată de timocraţie (asemănătoare regimului spartan), de oligarhie, de 
democraţie şi, la sfîrşit, de tiranie. La fel se întîmplă şi cu filozoful, al 
cărui fiu va fi un „om timocratic"; urmaşul acestuia va fi „omul oligarhic"; 
va urma „omul democratic" al cărui descendent va fi „omul tiranic". 
Platon crede că ierarhia celor cinci cetăţi şi cea corespondentă, a celor 
cinci oameni, are nu numai o dimensiune ontică, una gnoseologică, una 
etică, dar şi una a „fericirilor". Contrar opiniei comune, omul tiranic este 
nu doar cel mai nedrept, dar şi cel mai nefericit dintre oameni, tot aşa 
cum cetatea tiranică nu este doar cea mai nedreaptă, ci şi cea mai 
nefericită dintre cetăţi. 

în ultima parte, Platon reia atacul împotriva poeţilor şi a ceea ce el 
numeşte „arta imitativă" (rj pip^mcri). Pentru că poezia imită obiectele 
naturale sau artificiale, iar acestea, la rîndul lor, imită arhetipurile ideale 
aflate în lumea inteligibilului, poezia reprezintă o imitaţie de gradul al 
doilea, înşelătoare şi de puţină valoare. De aceea, poeţii — şi în special 
Homer — trebuie alungaţi din cetate în pofida (sau din cauza) marii lor 
capacităţi de seducţie. 

Republica se încheie cu mitul lui Er: un om care a avut privilegiul să 
vadă care este soarta sufletelor după moarte. Sensul mitului este că 
omul este responsabil pentru soarta sa şi că, dintre oameni, filozoful se 
află în poziţia cea mai bună, fiind în situaţia ca, după moarte, să poată 
alege cea mai bună viaţă posibilă viitoare. 

Rezumînd, putem identifica trei teme fundamentale care susţin 
Republica: 1) principiul analogiei sau al corespondenţei; 2) principiul ie¬ 
rarhiei; 3) principiul solidarităţii domeniilor. 

1) Principiul analogiei: pentru Platon, domenii diferite îşi corespund 
şi sînt constituite după un plan comun. Cetatea şi sufletul, fiecare cu 
părţile respective şi virtuţile asociate, sînt domenii corespondente. Ce 
este soarele în domeniul vizibil este Binele în cel inteligibil. Istoria per¬ 
sonală şi istoria colectivă au acelaşi plan; de asemenea, cele două divizi¬ 
uni ale existenţei — inteligibilul şi sensibilul — se raportează una la 
cealaltă la fel cum, în cadrul fiecărei diviziuni, cele două subdiviziuni 
se raportează una la alta. 

2) Principiul ierarhiei: diferitele domenii ale existenţei ori ale cunoaşterii 
se aşază pe o riguroasă scară ierarhică: de exemplu, cele cinci cetăţi, cele 
trei părţi ale sufletului (cetăţii), cele patru diviziuni ale existenţei sau 
ale cunoaşterii. Ontic, întotdeauna inferiorul depinde de superior sau 
este imaginat ca o copie, ca o imitaţie a acestuia. Aşadar, direcţia evoluţiei 
istorice este negativă, degenerativă. Pe de altă parte, unitatea mai 
cuprinzătoare este superioară unităţii incluse: astfel individul este sub¬ 
ordonat statului, aşa după cum orice parte a corpului uman se subor¬ 
donează întregului corp. Metodologic, drumul parcurs de cunoaştere este 
inversul celui ontic: cunoaşterea începe cu copiile şi iluziile, pentru a urca 
treptat spre cunoaşterea inteligibilului şi a Ideilor. în plan politic, ascen¬ 
siunea cunoaşterii corespunde revoluţiei politice pe care regele-filozof 
o pune în practică, redresînd cetatea din starea jalnică în care ea se 
găseşte. 

3) Principiul solidarităţii domeniilor: Spre deosebire de ceea ce credeau 
majoritatea sofiştilor, dar şi de ceea ce vor crede modernii după Kant, 
Platon vede o intimă solidaritate între ontic, gnoseologic, etic, estetic, 
politic, istoric. (Va adăuga, în Timaios, şi fizicul.) Cel mai bun este şi cel 
mai ştiutor, adevărul înseamnă deopotrivă binele, frumosul şi fericirea, 
cunoaşterea duce la perfecţionare etică. De aici derivă şi necesitatea ca 
filozofii să conducă: ei sînt cei mai ştiutori dintre oameni, deci şi cei mai 

buni şi cei mai fericiţi. Mai mult, dacă starea optimă, firească a lucrurilor 
accentuează solidaritatea domeniilor şi a elementelor constitutive, răul 
înseamnă separare, izolare. Prizonierii din cavernă sînt izolaţi complet 
de lumea din afară, iar ştiinţa lor — conjectură bazată pe aparenţe şi pe 
„salvarea fenomenelor" — este izolată de domeniul esenţelor şi al Ideilor. 
E de crezut că Platon ar fi refuzat să considere drept „ştiinţă" în ade¬ 
văratul sens al cuvîntului ştiinţa noastră modernă, care a renunţat la 
descoperirea „esenţelor", aşa cum ar fi considerat că, atîmaţi cum sînt 
de tubul catodic, contemporanii noştri trăiesc negreşit în adîncul peşterii! 

E evident că acest dialog extrem de complex şi, pe alocuri, şocant a 
stîrnit, de-a lungul vremii, numeroase controverse şi a ridicat multe 
probleme. 

S-a pus mai întîi întrebarea care este cu adevărat tema principală a 
dialogului: cetatea ori sufletul individual? Prima ipoteză, favorizată de 
unele sugestii ale textului, că edificarea cetăţii ar reprezenta un fel de 
„poveste" (pvOojj) sau că Cetatea perfectă este doar un „model ceresc", 
a fost susţinută de unii interpreţi (Levinson 1953, Elias 1984) şi, la noi, 
cu multă insistenţă, de Constantin Noica (1986). Această linie interpre¬ 
tativă ar evita sau reduce acuzaţiile aduse lui Platon de a fi propus un 
model totalitar de societate. Totuşi de la clasicele lucrări dedicate lui 
Platon de Wilamowitz-Moellendorff (1919) şi Paul Friedlănder (1964), 
tendinţa de a lua mai în serios dimensiunea politică a platonicianis- 
mului în general şi a Republicii în particular s-a accentuat. A rămas 
celebră cartea lui Karl R. Popper (1992) care l-a acuzat pe Platon de a fi 
fost strămoşul şi punctul de referinţă al „inamicilor societăţii deschise". 
Că Platon se visa un reformator politic este, oricum, greu de contestat 
în lumina elementelor biografice din Scrisoarea a VII-a, unde, de asemenea, 
se reia ideea necesităţii regilor-filozofi în termeni asemănători celor din 
Republica. Nu însă toţi interpreţii acceptă autenticitatea Scrisorii a Vîî-a. 

O altă mare problemă a Republicii a constituit-o severitatea lui Platon 
faţă de poeţi şi mai ales faţă de Homer, fapt paradoxal în situaţia în care 
valoarea literară a textului platonician este cu totul excepţională. Mai mulţi 
exegeţi clasici, precum Wilamowitz-Moellendorff (1919), Nettleship (1963), 
şi iarăşi Noica (1986), au încercat să atenueze sensul acestei ostilităţi şi 
să o limiteze la anumite tipuri de artă imitativă naturalistă. E.A. Ha- 
velock (1990) are însă o altă soluţie: pentru el este vorba nu atît despre 
ostilitatea lui Platon faţă de poezie ca atare, cît despre cea faţă de rolul 
educativ esenţial al poeziei epice pentru grecul clasic. Platon i-ar ataca 
pe poeţi în calitatea acestora de învăţători şi educatori ai Eladei, de 
păstrători ai mentalităţii arhaice orale, ce împiedica emergenţa ştiinţelor 
şi a gîndirii abstracte, legate de cultura alfabetică. 

Referirile lui Platon la „Ideea Binelui", şi ezitările sale de a o discuta 
altfel decît prin intermediul unor analogii precum soarele, au atras 
atenţia partizanilor aşa-numitei „doctrine orale" (Kraemer 1990). Aceştia 
susţin că dialogurile platoniciene aveau numai o valoare propedeutică 

şi că nucleul doctrinei era comunicat de Platon oral. Ezitările aparente 
ale lui Platon (Socrate) de a preciza liniile metafizicii sale, ca şi nu¬ 
meroasele metafore, mituri şi analogii pe care el le utilizează ar trimite 
la corpul acestei „doctrine orale". Fireşte însă că numeroşi alţi inter¬ 
preţi contestă faptul că dialogurile ar fi „incomplete" din punct de 
vedere filozofic. Este chiar o întrebare dacă Platon ar fi avut o „doctrină" 
fermă, un sistem riguros, sau dacă nu cumva gîndirea lui s-a dezvoltat 
treptat, de la dialog la dialog, reluînd, criticînd ori abandonînd teze mai 
vechi. Spre exemplu, în timp ce în Phaidon se susţine că sufletul este o 
entitate simplă şi nu o armonie între mai multe părţi, în Republica (scrisă 
mai tîrziu), sufletul este compus din trei părţi între care o bună armonie 
este condiţia fericirii. 

s 

în ultimă instanţă, una dintre marile probleme, aproape insolubile, 
ale exegezei platoniciene este că noi nu ştim de fapt ce spune cu adevărat 
Platon: operele sale, precum Republica, Phaidon, Phaidros , Banchetul, 
Gorgias, Parmenide etc. sînt dialoguri în care Platon nu apare, iar Socrate 
nu poate să reprezinte întotdeauna şi obligatoriu punctul de vedere al 
lui Platon. în plus, dialogurile sînt opere literare, chiar ficţiuni dramatice 
ce utilizează din plin alegoria, mitul, metafora, care nu refuză echivocul 
şi exercită o profundă influenţă prin forţa lor de sugestie. A dorit Platon 
să ascundă sau să disimuleze sensul dar al unor gînduri, deoarece nu 
era sigur că ele vor fi corect înţelese? Se temea el de persecuţie (vezi 
Cornea 1995), dacă ar fi pretins în chip direct şi limpede că doreşte 
reforme politice esenţiale? Şi invers: a supravieţuit întreaga operă a lui 
Platon — excepţie remarcabilă pentru literatura antică — şi mulţumită 
echivocurilor şi ficţiunilor literare cu care el a ştiut să-şi împacheteze gîn- 
durile, oferind astfel, în timp, diferiţilor săi cenzori păgîni sau creştini 
mai puţine motive de reacţie? 

Avînd în vedere cele de mai sus, ne putem da seama că este imposibil 
de definit clar şi univoc „mesajul" unei opere ca Republica. Putem doar 
spune că ea e un fel de bazar de idei, teme, concepţii de la care se pot 
revendica şi s-au revendicat şi inspirat numeroase interpretări, filozofii, 
ideologii, uneori profund divergente. Să spunem atunci, poate, că mesajul 
profund al acestei prime opere fundamentale a filozofiei politice europene 
este diversitatea şi enorma receptivitate la interpretare? Dar atunci, 
mesajul său este tocmai încurajarea şi provocarea adresate posterităţii 
de a extrage neîncetat şi necontenit alte şi alte mesaje... 

Platon (427-347 î.H.) 

TIMAIOS şi CRITIAS (350-348 î.H.?) 


Scrierile politice fundamentale ale lui Platon sînt Republica şi Legile. 
Ultimul său cuvînt cu privire la integrarea metafizică a politicului se 
găseşte însă în două din operele lui tîrzii — Timaios şi Critias. 1 

Timaios şi Critias, care a rămas neterminat, sînt primele două părţi 
ale unei trilogii. Ultima ei parte, ce ar fi fost probabil numită Hermocrate, 
nu a fost nici măcar începută. Deşi putem fi siguri de intenţia lui Platon 
de a-1 scrie (cf. Critias 108a, c), conţinutul lui Hermocrate rămîne obscur, 
în introducerea lui Timaios, în care este expus planul discursurilor, se 
spune doar că, dintre cei prezenţi (Socrate, Timaios, Critias, Hermocrate), 
Timaios va fi primul care va vorbi abordînd naşterea universului şi a 
naturii umane, după care Critias va istorisi pe larg povestea Atlantidei 

şi a vechii cetăţi a Atenei. De ce această trilogie a rămas neterminată este 
încă un subiect disputat. 

De-a lungul vremii, nu puţini interpreţi şi comentatori au diminuat 
originalitatea filozofică a dialogurilor Timaios şi Critias. în primul rînd, 
ele au fost de cele mai multe ori intepretate fie separat (deşi intenţia lui 
Platon de a crea un legato între ele este evidentă), fie, mai ales în exegeza 
secolului al XX-lea , fragmentar. în al doilea rînd, temele filozofice ale 
acestor două dialoguri au fost, nu o dată, uitate — Timaios fiind multă 
vreme fie interpretat, fie evaluat în termenii altor doctrine (precum cea 
pitagoreică, de exemplu), iar Critias, aproape întotdeauna redus la mitul 
Atlantidei. 2 

în Republica, mai mult decît în orice alt dialog, carenţele ontologice 
ale lumii devenirii au fost atît de apăsat exprimate, încît filozofia lui 
Platon a căpătat reflexe tragice. La polul opus se află Timaios — scrierea 
în care Platon a încercat cel mai mult să reabiliteze realul. Gestul său de 
a înscrie utopia într-o istorie (într-o istorie imaginară, e drept, dar o 
istorie), ca şi întreaga cosmologie din acest dialog reprezintă, în fond, o 
încercare de a reda lumii devenirii mai multă demnitate ontologică. La 
o primă lectură, datorită multelor şi diferitelor subiecte expuse — mitul 
vechii cetăţi a Atenei şi al Atlantidei, Demiurgul, sufletul lumii, astrele 
cereşti, timpul, receptacolul, necesitatea, triunghiurile elementare şi cor¬ 
purile primare, procesul de respiraţie şi nutriţie etc. — Timaios poate părea 
un delir exotic delimitat brutal de celelalte scrieri platoniciene. Cu toate 
acestea, din punct de vedere al ideii, el este perfect integrabil operei lui 
Platon, care se dovedeşte a fi în cele din urmă un regizor absolut. Totul 
în această adevărată enciclopedie este premeditat cu o minuţie ultimă. 

Timaios cuprinde trei părţi distincte, fiecare fiind expusă de către un 
alt personaj. Prima dintre ele este rostită de Socrate şi reprezintă un 
rezumat al unui discurs cu privire la cea mai bună alcătuire a unei cetăţi, 
discurs pe care acesta l-a ţinut, cu o zi înainte, lui Timaios, Critias şi 
Hermocrate (la întîlnirea de „ieri" a mai participat ca auditor şi un al 
cincilea personaj, nenumit, care din anumite motive este absent la întîl¬ 
nirea de „azi"). La sfîrşitul recapitulării sale, Socrate le împărtăşeşte 
celor de faţă sentimentul (pathos) pe care l-a încercat în faţa cetăţii imagi¬ 
nate de el ( Timaios 19b-c). Iar ca răspuns la această dorinţă a lui Socrate, 
Critias le înfăţişează celor prezenţi istoria Atlantidei şi a vechii cetăţi a 
Atenei — cea de a doua parte a dialogului Timaios. La sfîrşitul discursu¬ 
lui său, care nu este însă cu mult mai lung decît recapitularea lui Socrate, 
Critias propune ca, în continuare, Timaios, fiind cel mai bun astronom 
dintre ei, să vorbească despre natura universului, urmînd ca, după 
aceea, el, Critias, să istorisească mitul celor două cetăţi în toate amă¬ 
nuntele sale (27a-b). Discursul lui Timaios, în care este descrisă naşterea 
trupului şi sufletului lumii, a trupului şi sufletului omenesc, este cea de 
a treia parte, cea mai întinsă, a lui Timaios. Povestirea istorisită de Critias 
nu este, evident, decît un pretext pentru idee: vechea cetate a Atenei 
întruchipa cetatea ideală imaginată de Socrate, iar Atlantida, o cetate de 

un alt fel, dar situată tot la nivelul excelenţei, era adversarul care putea 
face înfruntarea dintre ele posibilă, prilejuind în acest chip punerea în 
valoare a calităţilor celei dintîi. Care este însă cheia alăturării acestor 
subiecte, şi anume: 1) naşterea lumii şi a naturii umane, 2) cetatea utopică 
şi 3) pseudoistoria unei cetăţi reale (Atena), ce o întruchipează pe cea 
ideală? 

1) Atît în zămislirea lumii şi a naturii umane ( Timaios ), cît şi în cetatea 
utopică însăşi ( Republica , rezumatul lui Socrate din Timaios, Legi) şi în 
înfruntările ei ( Critias ), intriga constă în confruntarea dintre raţiune şi 
ceea ce este lipsit de raţiune. Pentru spiritul grec, raţionalul este privat 
de omnipotenţă. Zeii înşişi au de înfruntat puteri asupra cărora nu se 
pot înstăpîni pe deplin — nerămînîndu-le altceva decît încercarea de a 
le birui. Biruinţa poate fi obţinută prin forţă sau prin persuasiune. 
Această cale a convingerii este tema trilogiei lui Eschil, Orestia, în care, 
în cele din urmă. Furiile sînt convinse, şi nu constrînse, de către zeiţa Atena 
să urmeze calea binelui şi a dreptăţii 3 . în geneza din Timaios (vezi 47e-48a) 
partea neraţională a fost convinsă să se supună celei raţionale dintru 
început; de aceea, această geneză nu este propriu-zis o înfruntare, ci mai 
degrabă o cooperare între cele două principii opuse. Nu la fel se întîmplă 
însă înlăuntrul cetăţii şi în istoria ei. 

2) în scrierile lui Platon există mai multe cetăţi utopice: Kallipolis, 
în Republica, vechea cetate a Atenei, în Critias, şi Magnesia, în Legi. Dar 
de ce oare, la Platon, singurele utopii sînt ale cetăţii? De ce nu există, să 
zicem, şi o utopie a cosmosului? Universul nu este decît copia unui 
model desăvîrşit — vieţuitoarea inteligibilă. Dar această copie a fost 
zămislită, atît cît a fast cu putinţă (cf. Timaios 38b-c, 39e), cît mai asemănător 
cu modelul ei. Lumea devenirii, la nivelul devenirii, este cea mai bună 
lume posibilă. De aceea, nu există o utopie a cosmosului. Utopia începe 
cu sufletul omului. Aici, în sufletul omului, nu numai că partea neraţi¬ 
onală nu poate fi totdeauna supusă, dar o poate chiar birui pe cea raţională. 
Răul, deşi nedorit, este posibil, căci sufletul omului, spre deosebire de cel 
al lumii, se poate îmbolnăvi. Fie din cauza unei rele predispoziţii a trupului 
(Timaios 86e sau a unei proaste educaţii (86e), fie din cauza unei proaste 
forme de guvernare (87a) sau a trîndăviei (98e), plăcerilor nesăbuite sau 
ambiţiilor (90b), sufletul omului se poate „întoarce în Hades, neîmplinit 
şi lipsit de înţelegere" (44c). Dar nu numai sufletul omului se poate îmbol¬ 
năvi, ci şi, pentru a vorbi aşa — deşi Platon nu foloseşte această expresie 
— sufletul comunităţii. în lumea devenirii, singură, comunitatea umană 
nu are un corespondent paradigmatic în vieţuitoarea inteligibilă. 
Demiurgul şi ceilalţi zei nu zidesc şi cetatea, ci doar sufletul şi trupul 
omului. Nefăcînd parte din demiurgia propriu-zisă, cetatea pare a fi sin¬ 
gura fiinţare în care raţiunea nu poate să supună ceea ce este lipsit de 
raţiune decît prin constrîngere. Aşa se explică caracterul opresiv al utopii¬ 
lor lui Platon — paznicii, în cetatea utopică din Republica, şi Consiliul 
Nocturn, în Legi, avînd menirea de a impune binele. La fel se întîmplă şi 
în cetatea ideală descrisă de Socrate la începutul lui Timaios (probabil o a 

doua versiune a utopiei din Republica). Şi aici misiunea paznicilor este de 
a apăra cetatea „de oricine ar merge împotrivă-i" (e drept, împărţind 
dreptatea „cu blîndeţe celor care o vatămă dinăuntru, adică celor pe care 
ei îi guvernează [...] fiind în schimb necruţători cu duşmanii din afară", 
17d-18a). 

3) în Republica, utopia era descrisă în puritatea ei absolută; ea a- 
parţinea, asemenea formelor inteligibile, unui spaţiu nedeterminat. Şi 
totuşi (în Cartea a VUI-a) cetatea utopică, chiar în varianta ei cea mai 
înaltă, este prinsă într-o istorie: propria ei degradare lăuntrică. Utopia 
participă, la Platon, la două tipuri de istorie. O istorie a degradării ei 
interioare ( Republica, Cartea a VlII-a) şi una a isprăvilor ei ( Timaios şi 
Critias ). Cele două istorii par însă a fi în chip esenţial diferite. Trecerile 
de la un fel de guvernare la altul în Cartea a VlII-a din Republica sînt 
dialectico-istorice (tema acestor treceri va fi apoi reluată în Omul Politic 
şi în Legi), pe cînd încercările prin care trece Atena par a se înscrie într-o 
istorie exclusiv evenimenţială. Dar, în Timaios, tocmai această istorie 
evenimenţială este considerată a fi „nu un mit plăsmuit, ci o istorie pe 
deplin adevărată" (26e 4-5), în timp ce discursul lui Socrate despre 
cetatea ideală este numit un simplu mit ( Timaios 26c 8). Şi tocmai această 
istorie este neterminată. 

în Timaios şi Critias, intenţia lui Platon de a întrupa cetatea ideală în 
realitate este evidentă. Dar, cum nu dispunea de o paradigmă istorică 
atestată, a recurs la o expunere de tip mitic. Făcînd o graţioasă reverenţă 
Egiptului — poate singura ţară în care existau orînduiri politice asemănă¬ 
toare legilor Cetăţii ideale, dar care nu erau la înălţimea utopiei — Platon 
şi-a luat toate precauţiile necesare pentru a înfăţişa mitul Atenei şi al 
Atlantidei ca pe o istorie reală, căci utopia trebuia acum (cf. Timaios 
19b-c) să capete ponderea existenţei istorice. Şi, dacă ţinem seama de 
delirul tuturor ceîor ce au navigat în căutarea Atlantidei, acest lucru i-a 
reuşit pe deplin. Totul nu era însă, aşa cum am mai spus, decît un pre¬ 
text pentru idee: vechea cetate a Atenei întruchipa cetatea ideală imagi¬ 
nată de Socrate, iar Atlantida era adversarul care putea face înfruntarea 
posibilă. Dar, pentru ca înfruntarea să poată avea loc. Atlantida trebuia 
să devină o cetate lipsită de raţiune ( Critias 120d-121b). în povestirea 
istorisită de Critias, cetatea Atenei (întruchiparea a ceea este raţional) a 
biruit în cele din urmă Atlantida (întruchiparea a ceea ce devenise lipsit 
de raţiune). Dar — aşa cum se întîmplă şi în Agamemnon, prima parte a 
trilogiei lui Eschil — pentru că raţiunea a triumfat prin forţă, şi nu prin 
persuasiune, victoria ei nu este trainică (vezi Timaios 25c-d). 

Temele filozofice puse în joc în Timaios şi Critias sînt deci: universul, 
omul, comunitatea umană şi istoria ei, iar intenţia lui Platon a fost de a 
gîndi aceste teme împreună. în fiecare din aceste teme se regăseşte 
acelaşi motiv, şi anume raportul dintre ceea ce este raţional (Demiurgul, 
partea raţională a sufletului omenesc, paznicii cetăţii ideale, cetatea 
Atenei) şi ceea ce este lipsit de raţiune (necesitatea, părţile neraţionale 

ale sufletului omenesc, posibilii duşmani ai cetăţii ideale. Atlantida). 
Acest raport nu este însă acelaşi: el are forma unei cooperări în zămis¬ 
lirea universului şi a omului şi a unei confruntări înlăuntrul cetăţii şi în 
istoria ei. 


Note 

1 Textul de faţă reprezintă o nouă versiune a unui text mai vechi („Interpretare 

la Timaios şi Critias"), apărut în Platon (1993: 107-119). 

2 Ceea ce este frapant în legătură cu acest mit este faptul că denumirea sub care 

a făcut o carieră atît de strălucită este incompletă, căci el ar fi trebuit numit 
Mitul vechii cetăţi a Atenei şi al Atlantidei. Este însă de înţeles această 
alterare a denumirii, dacă ne gîndim că, de-a lungul timpului, singurul 
punct de atracţie al întregului mit a fost scufundarea misterioasă a Atlantidei. 

3 Vezi excelentul „Epilog" al comentariului lui F.M. Comford (Cornford, 1937). 

Samuel Pufendorf (1632-1694) 

DESPRE DATORIILE 

OMULUI ŞI CETĂŢEANULUI (1673) 


Arareori amintit şi citit astăzi, Samuel Pufendorf a fost, în cursul seco¬ 
lelor al XVII-lea şi al XVIII-lea, cel mai cunoscut exponent al teoriei 
dreptului natural. Luteran născut în Germania, dar activ ca profesor de 
drept mai ales în Suedia, la Universitatea din Lund, Pufendorf este 
autorul unui considerabil volum de scrieri, între care se detaşează 
masivul său tratat On the Law ofNatureand Nations (Despre legea naturii 
şi a naţiunilor, 1672), dedicat regelui suedez. Un an mai tîrziu, Pufendorf 
publică o versiune prescurtată a acestei lucrări, dedicată, de data aceasta, 
cancelarului Universităţii din Lund şi intitulată De officio hominis et civis 
juxta legeni naturalem libri duo (Despre datoriile omului şi cetăţeanului con¬ 
form legii naturale, în două cărţi). 

Cartea întîi tratează, într-o manieră generală, două probleme intim 
legate în concepţia lui Pufendorf. Cea dintîi este noţiunea de drept sau 
lege naturală, iar cea de-a doua vizează natura omului şi consecinţele 
ce decurg din aceasta. Legătura este limpede explicată în primul capitol 
(„Despre acţiunea omenească") al lucrării. Aici, Pufendorf arată că, 
pentru a explica temeiul obligaţiilor legale, trebuie să fie lămurită, mai 
întîi, natura acţiunii umane şi a legilor, în general. Acţiunea omenească 
însă îşi are originea în facultăţile omeneşti dăruite de Creator. Aceasta 
presupune că este nevoie, mai întîi, de clarificarea naturii acestor facul¬ 
tăţi (facultas ). Acest lucru este destul de obişnuit în epocă, iar faptul că 
Pufendorf se referă la activitatea umană mai înainte de orice ca o sumă 
de mişcări ne indică o influenţă a noii filozofii mecaniciste a secolului 
al XVII-lea, în special aceea a Iui Descartes şi Hobbes. Scopul său nu este 
însă, în nici un caz, acela de a elabora o psihologie mecanicistă, ci de a 
delimita sfera acţiunilor imputabile individului, care sînt, în opinia sa, 
acelea a căror cauză este chiar persoana, mai ales cele care izvorăsc 
direct din voinţa acesteia. 

Viziunea voluntaristă este baza pe care este introdusă, în următorul 
capitol („Despre regula acţiunilor omeneşti, ori despre lege, în general"), 
necesitatea legii şi a obedienţei faţă de un superior. Voinţele oamenilor 
fiind diferite şi instabile, ele tind în diferite „direcţii". De aici rezultă o 
dezordine ce nu poate fi evitată decît prin recurgerea la o „regulă fixă" 
care să se opună „diversităţii înclinaţiilor şi dorinţelor". După Pufendorf, 
această regulă fixă a vieţii omeneşti este legea ( lex ), care se împarte în 
„naturală" şi „pozitivă". 

Necesitatea şi caracterul legii naturale depind, după cum citim în capi¬ 
tolul 3 („Despre legea naturală"), de natura omului. Acesta este o fiinţă 
dominată de o pasiune care, în mod normal, eclipsează toate celelalte 
pasiuni: dorinţa de a se prezerva pe sine (şi această teorie despre ego- 

ismul existenţial al omului este destul de răspîndită în epocă, de pildă 
la Hobbes). Pe de altă parte însă, slăbiciunea naturală a omului face ca 
el să aibă nevoie de ajutorul celorlalţi. în acelaşi timp, el are şi o capaci¬ 
tate de a face rău altora, capacitate mai mare decît a altor animale. Iată 
de ce, pentru a trăi în siguranţă, este necesar ca individul să îşi unească 
forţele cu alţii. Legea naturală nu este altceva, conform lui Pufendorf, 
decît legea acestei „sociabilităţi" ( socialitas ) care îi învaţă pe oameni cum 
să fie utili unii altora. Autorul acestei legi adaptate naturii umane este 
chiar artizanul acestei naturi, adică Dumnezeu. Demonstraţia acestui fapt 
nu este dezvoltată în detaliu de Pufendorf. El se limitează să indice că 
ea se bazează pe „raţiunea naturală", care duce la concluzia că Dumnezeu 
este acela care i-a obligat pe oameni să asculte de legea naturală, întrucît 
aceştia sînt concepuţi de fiinţa divină ca mijloace pentru scopurile sale. 
De asemenea, doar omul este o fiinţă religioasă, în sensul că doar el se 
teme de Dumnezeu, ceea ce, pentru Pufendorf, este o indicaţie că omul 
ştie în sinea sa că, încâlcind legea naturală prin pacăt, el îl ofensează pe 
Dumnezeu. în capitolul următor, dedicat datoriilor omului faţă de fiinţa 
supremă, Pufendorf extrage şi consecinţa acestei poziţii: religia este 
esenţială pentru existenţa unui stat. 

Capitolele 5-13 ale primei părţi tratează diversele genuri de datorii 
care decurg din principiile dreptului natural. Astfel, omul are mai întîi 
datorii faţă de sine însuşi, în primul rînd datoria de a-şi prezerva viaţa 
care îi este dată de Creatorul său. Aceasta implică, evident, şi un drept 
de autoapărare, a cărui exercitare este urmărită în detaliu de Pufendorf. 
Urmează apoi datoriile pe care le avem faţă de alţi oameni şi, în primul 
rînd, aceea de a nu le face rău acestora. Principiile legii naturale mai 
implică şi recunoaşterea egalităţii naturale a oamenilor. Această egali¬ 
tate este legitimată de Pufendorf prin două argumente care spun multe 
despre sursele intelectuale ale teoriei sale. Pe de-o parte, el reia teoria 
hobbesiană conform căreia oamenii au o capacitate naturală, în ultimă 
instanţă, egală de a-şi face rău unul altuia, prin aceea că oricare poate 
să îl ucidă, la nevoie, pe celălalt, fie prin forţa fizică, fie prin viclenie ori 
surpriză. Pe de altă parte, Pufendorf pare să introducă, într-o anumită 
măsură, o do?ă de aristotelism scolastic în discursul său despre egali¬ 
tate, care este dedusă şi din aceea că fiecare în parte are obligaţia natu¬ 
rală de a practica regulile sociabilităţii faţă de ceilalţi. 

O menţiune aparte trebuie să fie făcută, în contextul teoriei despre 
datorii, ideilor pe care Pufendorf le avansează cu privire la „acorduri" 
( pacta ). Insistenţa sa că toate datoriile asumate de oameni, cu excepţia 
celor care decurg direct din legea naturală, presupun existenţa acestor 
acorduri, fie tacite, fie explicite, este suficientă pentru a-1 ataşa la grupul 
acelor autori (între care Hobbes, Spinoza, Locke, Rousseau, Kant) care 
reprezintă în secolele al XVII-lea şi al XVIII-lea ceea ce s-a numit doc¬ 
trina „contractului social". 

Ultimul capitol din prima carte („Despre interpretare") conţine o 
schiţă de hermeneutică a normelor legale. O atenţie specială, în acest con¬ 
text, este dedicată analizei sensului cuvintelor. 

Cartea a Il-a a Datoriilor cuprinde ceea ce am putea califica drept sec¬ 
ţiunea politică şi socială a lucrării. Primul capitol enunţă, destul de 
previzibil dacă ne gîndim la orientarea contractualistă a gîndirii lui Pu¬ 
fendorf, o teorie asupra stării de natură. După aceasta, starea de natură 
poate fi privită din trei puncte de vedere. Din perspectiva relaţiei cu 
Dumnezeu, aceasta este condiţia în care omul a fost aşezat de Creatorul 
său. Din perspectiva relaţiei fiecărui om cu sine, ea poate fi privită, 
printr-un „efort imaginativ", drept condiţia pe care fiecare trebuie să o 
înfrunte atunci cînd rămîne singur, fără ajutorul celorlaţi, bazîndu-se doar 
pe condiţia naturii umane. Referinţa la lucrările imaginaţiei ne arată că, 
pentru Pufendorf, starea de natură este, în parte, o construcţie mentală. 
Dacă omul ar fi trăit astfel, condiţia sa ar fi fost mult mai mizerabilă decît 
cea a animalelor. A treia perspectivă este aceea a relaţiilor fiecărui om 
cu ceilalţi: se spune că oamenii sînt în starea de natură atunci cînd au 
un superior comun. Doar în acest sens, după Pufendorf, se poate spune 
că starea de natură se opune stării civile. Aceasta nu mai este însă o opera¬ 
ţiune a intelectului, ci o posibilitate reală. Acest caracter dual al stării 
de natură, acela de a fi o ipoteză intelectuală şi o realitate empirică, este 
explicit admis de Pufendorf în paragraful 6 al capitolului despre starea 
de natură unde el extinde categoria la relaţiile dintre state suverane 
(exact ceea ce face, de pildă, şi Hobbes). 

Capitolele 2-A urmează o ordine a expunerii care este şi ea destul de 
comună în secolul al XVII-lea. Aici sînt discutate formele de asociere natu¬ 
rală în care intră oamenii: mai întîi, familia ca o alianţă între un bărbat 
şi o femeie (şi despre care Pufendorf crede că este cea dintîi formă de 
viaţă socială), apoi autoritatea şi datoriile părinţilor faţă de copii (pu¬ 
terea paternă fiind declarată drept cea mai veche şi cea mai sacră formă 
de autoritate — imperium) şi, în fine, relaţia dintre stăpîn şi servus (termen 
care poate fi tradus atît ca „sclav", cît şi ca „servitor", ceea ce indică faptul 
că autoritatea stăpînului poate avea, aşa cum recunoaşte şi Pufendorf, 
„diferite grade"). în cazul servituţii, indiferent de grad, Pufendorf arată 
că există o limită a puterii pe care stăpînul o poate exercita: pentru că 
servul este, în orice caz, un om, stăpînul său nu are în nici un fel dreptul 
de a-1 trata exact ca pe o proprietate a sa, de care să abuzeze cum doreşte 
şi pe care să o distrugă după plac. 

Capitolul 5 al Cărţii a doua tratează cauzele formării statelor. După 
Pufendorf, acest proces este unul prin care capii micilor societăţi natu¬ 
rale (familiile) abandonează o parte din libertatea lor naturală pentru a 
se asocia într-un stat ( civitas ). Motivul care îi împinge să o facă este 
nevoia de a se feri de consecinţele actelor de agresiune care pot veni din 
partea altor oameni. Constituirea comunităţii politice este necesară 
pentru că, admite Pufendorf, nu există nici o altă cale prin care oamenii 

să se abţină de la a face rău altora. Legea naturală nu este de ajuns şi 
trebuie să fie suplimentată de legea civilă, căci tendinţa omului de a face 
rău pentru profit sau din teamă este prea mare. în plus, mulţi oameni 
sînt neatenţi la „forţa raţiunii" care ar trebui să le indice felul în care ar 
trebui să se poarte unul faţă de altul. Acest argument este susţinut de 
un apel la natura justiţiei divine: aceasta procedează încet, lăsînd un timp 
în care faptele unor oameni neatenţi la ce li se poate întîmpla în viitor 
(a se citi: la Judecata de Apoi) pot rămîne nepedepsite. Rezultă că 
remediul perfect pentru descurajarea acţiunilor rele poate fi găsit numai 
într-un stat care îşi dezvăluie astfel principala sa menire: aceea de a 
apăra pacea civilă. 

Capitolul următor („Despre structura internă a statelor") nu este, 
aşa cum ar lăsa titlul să se înţeleagă, un exerciţiu de sociologie politică. 
Aici, Pufendorf explică geneza statului ca persoană de drept recurgînd 
la argumentul contractualist (în care îl urmează îndeaproape pe Hobbes). 
Voinţele tuturor pot fi unite, arată Pufendorf, într-una singură, ceea ce 
duce la instituirea unei „persoane morale compozite". Aceasta este 
forma „obişnuită" prin care se poate forma un stat, prin consimţămîntul 
tuturor; cine nu consimte rămîne în afara statului. După acest act, 
urmează un „decret" prin care se introduce o anume formă de gu- 
vemămînt. Relatarea lui Pufendorf ne indică două lucruri. Primul, acela 
că el distinge între contractul de asociere şi contractul de guvernare. Al 
doilea priveşte succesiunea necesară a celor două genuri de contract: mai 
întîi, contractul de asociere pune bazele corpului politic, după care con¬ 
tractul de guvernare specifică exact forma de exercitare a puterii 
suverane. în acest moment, se pune întrebarea dacă această istorie a 
formării artificiale (prin consimţămînt) a corpului politic şi a autorităţii 
suverane nu contrazice teza originii divine a autorităţii politice. Pufendorf 
este atent să precizeze că una nu o exclude pe cealaltă, pentru că insti¬ 
tuţia statelor ar fi chiar aceea care ar favoriza cel mai mult practicarea 
legii naturale. Un element mai puţin vizibil dar esenţial în teoria privi¬ 
toare la trecerea sancţionată de Divinitate, de la starea naturală îa cea 
civilă, este acela care se referă la populaţie. Creşterea populaţiei (dictată 
şi aceasta, la origine, de Dumnezeu) este aceea care face necesar ca 
oamenii să se unească pentru a evita consecinţele unei convieţuiri din 
ce în ce mai insuportabile. 

Funcţiile statului sînt tratate în capitolul 7. Aşa cum am văzut şi pînă 
acum, ele se pot reduce la apărarea vieţii şi ordinii civile, ceea ce este 
imposibil fără recursul la magistraţi şi la impozite. Formele de guvernare 
sînt expuse în capitolul următor al cărui plan este, de asemenea, destul 
de tradiţional: există trei forme de stat (monarhia care a fost declarată 
în capitolul anterior drept forma superioară de guvernare pentru că 
este lipsită de diviziuni interne, aristocraţia şi democraţia cărora le cores¬ 
pund diferite vicii politice). O categorie aparte este aceea de republică 
atipică (respublica irregularis) care poate lua formele cele mai variate şi 
se caracterizează prin faptul că reuneşte instituţii aparţinînd diferitelor 

forme de guvernare într-o relativă stabilitate făcută posibilă de obicei 
sau de legea publică. Probabil că această categorie acoperă concepţia şi 
critica lui Pufendorf privitoare la regimul mixt. în finalul capitolului, 
Pufendorf arată că există şi „sisteme de state" care iau fiinţă fie prin pactul 
care stabileşte că mai multe state au un rege în comun, fie printr-o 
alianţă. 

Capitolele 9-12 discută drepturile şi datoriile suveranului. Acesta se 
sprijină pe consimţămîntul celor guvernaţi, însă de aici nu trebuie să se 
deducă faptul că monarhia lui Pufendorf este neapărat o monarhie con¬ 
stituţională limitată, întrucît viziunea sa asupra a ceea ce constituie con- 
simţămînt este extrem de generoasă. Capitolul 13 arată (în maniera lui 
Bodin şi a lui Hobbes) că suveranul are drept de viaţă şi de moarte 
asupra supuşilor: un drept direct în legătură cu eliminarea şi pedepsirea 
răufăcătorilor şi unul indirect ce decurge din datoria de a asigura apărarea 
statului. Un lucru remarcabil în acest capitol este atitudinea liberală a 
lui Pufendorf cu privire la pedeapsa legală. Aceasta nu mai este văzută, 
în primul rînd, ca o răzbunare (a suveranului, a victimei sau a lui 
Dumnezeu), ci ca o acţiune motivată iniţial de binele celui pedepsit, în 
vederea reformării acestuia. 

Capitolele 13-16 tratează chestiuni de drept internaţional (războiul 
şi tratatele) într-o manieră evident influenţată de Grotius. Lucrarea se 
termină cu capitolul 18 al cărţii a doua, în care Pufendorf enunţă datoriile 
cetăţenilor şi maniera în care acestea încetează. 

Direct sau indirect, prin intermediul traducerilor şi interpretărilor (mai 
cu seamă cele ale lui Jean Barbeyrac), Pufendorf şi, în special, cartea 
Despre datoriile omului şi cetăţeanului au avut un ecou considerabil în 
Europa secolului următor apariţiei sale, mai cu seamă în lumea protes¬ 
tantă. Rousseau este doar unul dintre numele importante care dovedesc 
această influenţă. De la sfîrşitul secolului al XVIII-lea însă şi o dată cu 
declinul aproape total al teoriei drepturilor naturale ocazionat de utili¬ 
tarism şi de pozitivismul juridic al secolelor al XlX-lea şi al XX-lea, 
Pufendorf a fost aproape uitat. Revigorarea relativ recentă a contractu- 
alismului, precum şi avîntul studiilor istorice au făcut însă posibilă recu¬ 
perarea sa ca unul din gînditorii importanţi ai ordinii politice, în general, 
şi ai jurisprudenţei internaţionale. 

John Rawls (n. 1921) 

O TEORIE A DREPTĂŢII (1971) 


Prin A Theory of Justicc (O teorie a dreptăţii)*, John Rawls centrează dis¬ 
cuţia despre dreptate în zona politicului: dreptatea nu este considerată 
o virtute a unor caractere umane sau o calitate a unor acţiuni individua¬ 
le, ci este privită ca o calitate a unei societăţi. Rawls nu pune problema 
dacă o persoană, o acţiune, sau rezultatul unei acţiuni sînt drepte sau 
nedrepte, ci dacă o societate este sau nu este dreaptă. 

în acest context, lucrarea propune şi aduce argumente în favoarea 
unei teorii a dreptăţii, adică a unei teorii care să expliciteze sensul a ceea 
ce numim o societate dreaptă. O teorie a dreptăţii este considerată lucrarea 
fundamentală a lui Rawls, cea în care el dezvoltă concepţia despre drep¬ 
tate care l-a făcut celebru. Lucrările care au urmat acesteia nu aduc mo¬ 
dificări majore teoriei, continuînd discuţia despre dreptate în cadrul 
oferit de cartea de faţă şi dezvoltînd argumente care au fost mai puţin 
discutate în O teorie a dreptăţii. 

Lucrarea este structurată în părţi, capitole şi subcapitole: 87 de sub¬ 
capitole împărţite în nouă capitole care la rîndul lor sînt împărţite în trei 
mari părţi. Prima parte — „Teoria" — prezintă succint cadrul teoretic 
şi apoi dezvoltă principalele argumente aduse în favoarea ei. A doua 
parte — „Instituţii" — arată cum se poate aplica teoria la cazuri particu¬ 
lare, precum ideea de toleranţă, ideea de merit moral sau ideea de 
nesupunere civică. Cea de-a treia parte — „Finalităţi" — se ocupă de 
concepţia despre bine a individului şi rolul acesteia în justificarea teoriei 
asupra dreptăţii propusă în prima parte. 

Concepţia despre dreptate dezvoltată de Rawls în O teorie a dreptăţii 
trebuie, argumentează el, să stea la baza unei societăţi „bine-ordonate". 
Rawls caută deci să afle care sînt principiile dreptăţii sociale, adică acele 
principii ce reprezintă criterii de evaluare a dreptăţii unei societăţi, nu 
a dreptăţii actelor particulare ale unor indivizi particulari. Aceasta 
înseamnă că obiectul principiilor dreptăţii (ceea ce au în vedere aceste 
principii) nu este altceva decît structura de bază a unei societăţi, adică 
felul în care principalele instituţii sociale se integrează într-o schemă de 
cooperare. Această concepţie despre dreptate se întemeiază pe o anu¬ 
mită concepţie despre societate: societatea este o asociere de persoane 
care cooperează în vederea avantajului reciproc. Prin urmare, ea este ca- 

racterizată atît de conflict, cît şi de identitatea de interese. Există o iden¬ 
titate de interese, căci cooperarea socială face posibilă o viaţă mai bună 
decît ar fi avut fiecare membru al societăţii dacă ar fi trăit pe cont pro¬ 
priu, iar conflictul de interese apare în legătură cu felul în care este dis¬ 
tribuit cîştigul obţinut în urma cooperării. Principiile dreptăţii sînt 
necesare pentru a determina felul în care acest cîştig trebuie distribuit. 
De aceea, dreptatea se aplică structurii de bază a societăţii, adică felului 
în care principalele instituţii stabilesc drepturile şi datoriile fundamen¬ 
tale, şi determină distribuirea avantajelor obţinute în urma cooperării 
sociale. 

Rawls îşi prezintă teoria mai întîi sub forma unei concepţii generale 
despre dreptate. Conform acestei concepţii generale, „toate bunurile 
sociale primare — libertate, şanse, venit, avere şi bazele respectului de 
sine — trebuie distribuite egal în toate cazurile cu excepţia celor în care 
distribuirea inegală a vreunuia dintre aceste bunuri este în avantajul celor 
mai puţini avantajaţi" (p. 303). Bunurile sociale primare sînt lucruri pe 
care orice om raţional, oricare ar fi scopurile sale particulare (sau con¬ 
cepţia sa despre bine), doreşte să le aibă într-o cît mai mare măsură, căci 
ele sînt mijloace necesare pentru atingerea oricărui alt scop (îndeplinirea 
oricărui plan raţional de viaţă). 

Cel mai adesea însă această teorie a dreptăţii este prezentată sub 
forma celor două principii ale dreptăţii, cunoscute drept „principiile lui 
Rawls". Primul principiu guvernează bunurile primare legate de ideea 
de libertate. Cel de-al doilea principiu este alcătuit din două părţi, una 
guvemînd bunurile primare de venit şi avere, cealaltă şansele de a ocupa 
o anumită poziţie în structura societăţii. 

Conform primului principiu în formularea sa finală, „fiecare per¬ 
soană are un drept egal la cel mai extins sistem de libertăţi de bază ca¬ 
re este compatibil cu un sistem de libertăţi similar pentru toţi ceilalţi" 
(p. 302). 

Conform celui de-al doilea principiu, „inegalităţile sociale şi eco¬ 
nomice trebuie structurate astfel încît să fie atît: a) în cel mai mare bene¬ 
ficiu al celor mai puţin avantajaţi" (principiul diferenţei), „cît şi b) ataşate 
funcţiilor şi poziţiilor deschise tuturor în condiţii echitabile de egalitate 
de şanse" ( ibid .). 

Precum se vede şi din formularea concepţiei generale despre drep¬ 
tate, principiile lui Rawls pleacă de la presupoziţia că toţi membrii socie¬ 
tăţii, indiferent de înzestrările lor naturale sau de poziţia lor socială, sînt 
la fel de îndreptăţiţi să se bucure de beneficiile care rezultă din coopera¬ 
rea socială pentru că în definirea societăţii toţi sînt trataţi ca persoane 
libere şi egale. Concluzia ce trebuie trasă de aici nu este că o distribuţie 
dreaptă a bunurilor primare este una egală, ci că o distribuţie egală a 
bunurilor primare nu trebuie justificată. Ceea ce trebuie justificat este 
doar o distribuţie inegală: dacă acceptăm inegalităţile, ele trebuie jus¬ 
tificate, trebuie arătat că sînt drepte. Aceasta este ceea ce fac cele două 

principii: primul principiu se referă în acest sens la distribuţia libertăţii, 
în timp ce cel de-al doilea principiu se referă la distribuţia a) venitului 
şi b) a şanselor de a ocupa o anume poziţie într-o instituţie. Astfel, de 
exemplu, o inegalitate de venit nu poate fi justificată (nu poate fi, prin 
urmare, considerată dreaptă) decît dacă duce la avantajul celor mai 
puţin avantajaţi. 

O astfel de concepţie ce are la bază un set de principii ridică o pro¬ 
blemă serioasă: ce se întîmplă în cazurile în care un acelaşi aranjament 
sau o aceeaşi măsură respectă un principiu, dar îl încalcă pe celălalt? 
Pentru a rezolva această problemă este nevoie de o regulă de ordonare 
între principii care să indice ce principiu trebuie respectat cu precădere 
în asemenea situaţii. în cazul lui Rawls, această regulă indică prioritatea 
libertăţii (prioritatea primului principiu asupra celui de-al doilea): tre¬ 
buie să respectăm mai întîi cerinţele celui dintîi principiu şi doar dacă 
acestea sînt satisfăcute să le respectăm şi pe cele definite de cel de-al 
doilea principiu. Libertatea nu trebuie restrînsă deci decît de dragul li¬ 
bertăţii; o restrîngere a libertăţii nu se poate justifica şi nu poate fi com¬ 
pensată de creşterea avantajelor economice sau sociale. Restrîngerea 
unei libertăţi este justificată doar dacă ea întăreşte întregul sistem de liber¬ 
tăţi de care se bucură toţi membrii societăţii, iar o libertate mai mică decît 
o libertate egală se justifică doar dacă este acceptabilă pentru cei care 
se vor bucura de o mai mică libertate. 

O a doua regulă de prioritate indică a) prioritatea dreptăţii asupra 
eficienţei şi bunăstării; aceasta revine la a spune că cel de-al doilea prin¬ 
cipiu este anterior în ordine lexicală (cu alte cuvinte, cerinţele lui tre¬ 
buie respectate înaintea cerinţelor) principiului eficienţei şi al maximizării 
sumei avantajelor şi b) prioritatea egalităţii de şanse asupra principiului 
diferenţei: o inegalitate de şanse este justificată doar dacă are drept efect 
creşterea şanselor celor mai dezavantajaţi. 

Pentru a întemeia această concepţie asupra dreptăţii, Rawls imagi¬ 
nează o procedură de justificare a acestor două principii. Aceasta este 
cea care va face ca teoria lui Rawls să fie o formă de contractualism, o 
concepţie care generalizează teoria contractului social, unde ideea de bază 
este că principiile dreptăţii sînt obiectul unui acord originar. Conform 
teoriei contractului social, starea de natură este anterioară stării de socie¬ 
tate, aceasta din urmă fiind rezultatul unui contract în care părţile con¬ 
tractante sînt indivizii din starea de natură. Contractul stabileşte deci 
regulile pe care indivizii sînt de acord să le respecte pentru a trăi sub o 
putere comună. Aşa se întîmplă şi în lucrarea lui Rawls, unde prin¬ 
cipiile dreptăţii, deci principiile care vor guverna structura de bază a so¬ 
cietăţii, trebuie să fie alese în corespondentul rawlsian al stării de natură. 
Doar în acest caz ele vor fi justificate. 

Acest corespondent al stării de natură în teoria lui Rawls este pozi¬ 
ţia originară, „interpretarea filozofic privilegiată a situaţiei iniţiale". 
Argumentul lui Rawls în favoarea celor două principii este următorul: 

dat fiind că a) poziţia originară reprezintă anumite trăsături pe care este 
rezonabil să le acceptăm şi b) principiile alese în această situaţie origi¬ 
nară sînt cele două principii ale dreptăţii atunci înseamnă că c) cele 
două principii ale dreptăţii sînt justificate, adică sînt într-adevăr prin¬ 
cipiile dreptăţii. 

Trăsăturile poziţiei originare sînt prezentate sub cîteva aspecte: cir¬ 
cumstanţele dreptăţii, constrîngerile formale asupra conceptului de 
„corectitudine morală", vălul ignoranţei, raţionalitatea părţilor şi pre¬ 
supoziţia despre motivaţia părţilor. Părţile din situaţia originară carac¬ 
terizată de aceste trăsături trebuie să aleagă dintr-o listă finită de principii 
pe cele care li se par cele mai bune. 

Circumstanţele dreptăţii se referă la condiţiile normale în care coope¬ 
rarea umană este nu numai posibilă, ci şi necesară. Ele sînt circumstanţe 
obiective (faptul că pe acelaşi teritoriu trăiesc în acelaşi timp mai mulţi 

indivizi cu trăsături fizice si mentale relativ similare în condiţii de limi- 

* * 

tare moderată a resurselor) şi circumstanţe subiective (faptul că părţile 
au interese şi nevoi similare sau complementare, astfel că este posibilă 
cooperarea reciproc avantajoasă între ei şi faptul că fiecare individ are 
propriul său plan de viaţă şi deci scopuri diferite, ceea ce face ca indi¬ 
vizii să aibă cereri conflictuale asupra resurselor). 

Constrîngerile formale asupra conceptului de „corectitudine morală" 
se referă la condiţiile pe care trebuie să le îndeplinească principiile 
prezentate părţilor în poziţia originară. Acestea sînt: 1) condiţia generali¬ 
tăţii (principiile prezentate trebuie formulate în termeni generali: nu 
trebuie folosite nume proprii, iar predicatele trebuie să exprime pro¬ 
prietăţi şi relaţii generale), 2) condiţia universalităţii (principiile trebuie 
să poată fi aplicate în mod universal, adică să fie aplicabile oricui, doar 
în virtutea faptului ca este o persoană morală), 3) condiţia publicităţii 
(principiile alese vor servi drept o concepţie publică a dreptăţii, adică 
toată lumea va şti care sînt aceste principii care guvernează structura 
de bază a societăţii), 4) condiţia ordonării (principiile trebuie să ofere o 
ordonare a pretenţiilor aflate în conflict) şi 5) condiţiafinalităţii (principiile 
alese trebuie să servească drept o curte finală de apel, faţă de care nu 
există standarde mai înalte). Doar principii care îndeplinesc aceste 
condiţii pot apărea pe lista de principii dintre care trebuie să aleagă 
părţile în situaţia originară. 

Una din trăsăturile esenţiale ale acestei situaţii de alegere este vălul 
ignoranţei. El are rolul de a anula efectul contingenţelor naturale şi 
sociale, de a asigura că alegerea principiilor pentru structura de bază a 
unei societăţi nu este influenţată de aceste consideraţii irelevante din 
punct de vedere moral. El are în vedere faptul că părţile din poziţia 
originară nu-şi cunosc locul pe care îl ocupă în societate, înzestrările natu¬ 
rale (inteligenţa, forţa fizică etc.), concepţia despre bine (ce planuri 
raţionale de viaţă au), trăsăturile psihologice particulare sau trăsăturile 
societăţii lor (situaţia economică şi politică, nivelul de civilizaţie şi cul¬ 
tură); de asemenea, ei nu ştiu din ce generaţie fac parte. în acest fel, el 
asigură că părţile sînt situate similar şi că principiile dreptăţii sînt rezul- 

ta tul unui acord echitabil, adică un acord la care se ajunge intr-o situaţie 
echitabilă între indivizi ca persoane morale egale. Aceasta este ceea ce 
are Rawls în vedere atunci cînd îşi numeşte teoria „dreptatea ca echitate". 
Părţile sînt totuşi înzestrate cu anumite cunoştinţe generale: ele ştiu că 
societatea este caracterizată de circumstanţele dreptăţii şi, de asemenea, 
ele cunosc fapte generale despre societatea umană (despre treburile 
politice, principiile de teorie politică, legile psihologiei umane etc.). 

Părţile sînt caracterizate şi prin tipul de raţionalitate pe care îl folosesc 
pentru a alege; o persoană raţională este considerată a fi cea care îşi 
ordonează în mod coerent opţiunile care îi stau la dispoziţie în funcţie 
de preferinţe (în funcţie de cît de bine îi ajută la atingerea scopurilor, la 
îndeplinirea planului raţional de viaţă şi în funcţie de şansele lor de 
succes). Astfel este justificată şi alegerea bunurilor primare în situaţia 
originară: dat fiind că părţile sînt în acest sens raţionale, deci în alegerea 
principiilor încearcă să-şi urmărească interesele cît pot de bine, dar nu-şi 
cunosc propriile interese (propria concepţie despre bine), ele vor prefera 
cît mai multe bunuri primare pentru că acestea sînt mijloace în atingerea 
oricărui scop. 

O trăsătură specială a raţionalităţii părţilor este presupoziţia moti- 
vaţională: un individ raţional nu va suferi de invidie, adică părţile vor 
fi „reciproc dezinteresate": ele nu sînt interesate de interesele celorlalţi, 
nu încearcă să aibă ceva în plus faţă de ceilalţi, ci să-şi îndeplinească cu 
cît mai mare succes propria concepţie despre bine; de aceea, ele vor 
urmări să cîştige o cît mai mare cantitate de bunuri sociale, nu să aibă 
mai multe bunuri sociale decît ceilalţi. 

Argumentul pentru cele două principii porneşte de la ideea că dacă 
situaţia de alegere este caracterizată de anumite trăsături, atunci alegerea 
se face după regula maximin, adică maximum minimorum. Conform acestei 
reguli, alegerea între două variante posibile se face în funcţie de rezul¬ 
tatele cele mai proaste pe care respectivele variante le pot avea, urmînd 
deci să alegem acea variantă al cărei rezultat negativ este mai bun. 
Astfel, să presupunem că avem de ales, de exemplu, între a lua autobu¬ 
zul şi a lua metroul către serviciu. Dacă luăm autobuzul, am putea 
ajunge foarte repede, căci am merge mai direct, dar s-ar putea totodată 
întîmpla să fie oră de vîrf şi să întîrziem foarte mult. Pe de altă parte, 
dacă luăm metroul, facem oricum mai mult decît cu autobuzul atunci 
cînd nu este oră de vîrf, iar în cel mai rău caz întîrziem puţin, mult mai 
puţin decît cu autobuzul la ora de vîrf. Dacă vrem să alegem conform 
regulii maximin între a lua autobuzul şi a lua metroul, ceea ce trebuie să 
avem în vedere şi să comparăm nu sînt variantele fericite, în care nu este 
ora de vîrf, respectiv cea în care vine metroul imediat, ci variantele 
nefericite. De aceea, cel care raţionează conform acestei reguli va alege 
să meargă cu metroul, căci în cel mai rău caz cu acesta va fi mai bine 
decît cu autobuzul. Altfel spus, cel care raţionează conform acestei reguli 
preferă să evite cea mai rea variantă decît să încerce să o obţină pe cea 
mai bună. 

Dacă urmăm regula maximin în situaţia originară, argumentează 
Rawls, atunci vom ajunge să alegem cele două principii enunţate mai 
devreme. Pentru a arăta că în situaţia originară vor fi alese cele două 
principii este deci de ajuns să arătăm ca ea este caracterizată de respec¬ 
tivele trăsături. Astfel, Rawls arată că părţile din situaţia originară 1) nu 
pot calcula probabilităţile de a ajunge într-o poziţie socială sau alta (din 
cauza vălului de ignorantă), 2) preferă să-şi asigure un minim satis¬ 
făcător decît să rişte să-şi piardă dreptul egal la libertăţi şi 3) gîndesc că 
celelalte principii au consecinţe intolerabile. 

Unul din scopurile principale ale lucrării discutate este să ofere argu¬ 
mente puternice împotriva utilitarismului, în special în forma sa clasică. 
Aceasta revine la a arăta că, în poziţia originară, părţile vor respinge prin¬ 
cipiul clasic al utilitarismului, fiind explicate temeiurile pentru această 
respingere. 

Principiul utilitarismului este justificat printr-un apel la ideea obser¬ 
vatorului ideal (imparţial şi raţional): acesta este principiul pe care l-ar 
alege un observator ideal, perfect simpatetic, care ar lua în considerare 
suma netă de plăcere simţită de fiecare dintre cei afectaţi de un anume 
sistem social. Această metodă de justificare, arată Rawls, este relevantă 
pentru un principiu de alegere raţională la nivelul unui singur individ, 
dar nu şi pentru principiul de alegere raţională la nivelul societăţii. A 
o folosi la acest nivel ar însemna a nu lua în serios distincţia dintre per¬ 
soane; un individ poate renunţa la plăcerea fumatului, de exemplu, în 
schimbul plăcerii (sau lipsei de durere a) stării de sănătate, dar nu este 
acelaşi lucru să spui că o sumă mai mică de plăcere a lui Mihai este com¬ 
pensată de plăcerea mai mare a lui Andrei. Imparţialitatea observa¬ 
torului ideal este de fapt impersonalitate. 

Dat fiind că părţile din situaţia originară sînt reciproc dezinteresate, 
adică nu sînt deloc interesate de atingerea intereselor celorlalţi, ele nu 
au nici un motiv să aleagă principiul utilitarist clasic care din această 
perspectivă ar fi ales în situaţia originară de persoane perfect altruiste. 
Ele vor prefera cele două principii principiului clasic al utilitarismului, 
(î) Teoria dreptăţii a lui J. Rawls este considerată cea mai influentă carte 
de filozofie politică din secolul al XX-lea. Nu numai că a constituit refor- 
mularea şi reafirmarea principiului liberal în secolul al XX-lea, d ar ea a 
fost de fapt responsabilă de revigorarea discuţiilor normative în filozofia 
politică începînd cu anii/70. Se recunoaşte de obicei că această lucrare 
areprezentat punctul de referinţă al discuţiilor în filozofia politică con¬ 
temporană, că întreaga arenă a acestor discuţii a luat naştere din criti- 
cile aduse teoriei lui Rawls. 

Criticile au venit în principal din două părţi. Pe de o parte, Rawls a 
fost criticat de pe poziţii liberale, de adepţii concepţiei libertariene, după 
care concepţia lui Rawls ar fi o variantă a dreptăţii redistributive şi astfel 
ar suferi de toate defectele acesteia 1 ; argumentele lor îşi propun să arate 
că statul trebuie restrîns la statul minimal, statul a cărui singură sarcină 

este cea de protecţie a cetăţenilor săi. Pe de altă parte, teoria lui Rawls 
a fost criticată de adepţii teoriilor comunitariene, pentru care ea suferă 
de defectele oricărei teorii liberale: nu ia în considerare faptul că socie¬ 
tatea este o comunitate, că membrii societăţii nu pot fi priviţi doar ca 
indivizi izolaţi, cu scopuri pe care şi le urmăresc în mod individual, ci 
că scopurile şi idealurile indivizilor, chiar felul în care îşi construiesc eul, 
sînt influenţate de societate. 

Schematic vorbind, acestea au fost punctele de vedere care s-au 
născut în discuţia contemporană o dată cu apariţia cărţii lui John Rawls. 
Dat fiind faptul că aceste puncte de vedere, dezvoltate în poziţii mature 
în ultimii douăzeci de ani, sînt cele mai influente şi azi, putem spune 

că, deşi indirectă, influenta lucrării lui Rawls se face încă simtită. 

• * • * * 

Note 

* Citatele din text sînt din John Rawls, A Theory of Justice, Belknap Press of 
Harvard University Press, Cambridge, Mass., 1971. Traducerea lor este făcută 
de autorul articolului. 

1 Reprezentativă pentru această abordare este lucrarea lui Robert Nozick , Anarhic, 
stat şi utopie, 1997. Argumentul lui Nozick împotriva dreptăţii distributive 
este că dacă acceptăm această teorie atunci trebuie să acceptăm şi că este jus¬ 
tificat ca în anumite situaţii să încălcăm dreptul la proprietate al oamenilor 
(atunci cînd dreptul la proprietate duce la încălcarea cerinţelor dreptăţii dis¬ 
tributive), ceea ce — după Nozick — este inacceptabil. 

Joseph Raz 

MORALITATEA LIBERTĂŢII (1986) 


încă înainte de apariţia în 1986 a cărţii The Morality o/Freedom (Moralitatea 
libertăţii)*, Joseph Raz se număra deja printre profesorii de la Universitatea 
din Oxford a căror operă era unanim recunoscută. Fellow la Balliol 
College, una dintre instituţiile care au întemeiat tradiţia academică bri¬ 
tanică cu multe secole în urmă. Raz era deja autorul sau editorul a 
numeroase volume tratînd unele dintre principalele teme ale teoriei 
dreptului, ale filozofiei morale şi politice. Meritul cărţii de faţă (distinsă 
de Asociaţia Britanică de Studii Politice cu W.J.M. Mackenzie Book Prize) 
este acela de a fi încorporat o parte dintre concluziile sale referitoare la 
natura autorităţii legii, a obligaţiei politice şi a relaţiei dintre drept şi 
morală în cadrul unei teorii ce afirmă condiţiile de legitimitate ale 
autorităţii politice plecînd de la o perspectivă perfecţionistă asupra pro¬ 
movării libertăţii individuale, a autonomiei personale şi a pluralismului 
valoric. 

Liberalismul lui Raz se apropie, în această privinţă, mai mult de 
ideile profesate de Isaiah Berlin sau John Gray, la rîndul lor preocupaţi 
de definirea libertăţii în contextul unei pluralităţi de valori, opţiuni şi 
moduri de viaţă incompatibile, însă respinge tipul de analiză concep¬ 
tuală a ideii de „libertate" care se regăseşte în celebrul eseu al lui Berlin, 
„Two Concepts of Liberty" 1 . în opinia lui Raz, claritatea conceptuală nu 
este suficientă pentru înţelegerea semnificaţiei libertăţii, în lipsa unor 
principii morale care să o susţină. Raz se deosebeşte în acelaşi timp şi 
de alţi autori, precum John Rawls (1971), Ronald Dworkin (1985) sau 
Brian Barry (1965), în special prin abordarea perfecţionistă a ideii de li¬ 
bertate şi autonomie personală, o abordare opusă perspectivei neutra- 
liste şi individualiste a curentului dominant în gîndirea liberală a 
ultimelor două decenii. Rolul autorităţii politice este pentru Raz acela 
de a promova autonomia morală şi libertatea indivizilor, oferind aces¬ 
tora o diversitate de oportunităţi şi alternative pentru a alege moduri 
şi stiluri de viaţă demne de urmat. 

Teoria libertăţii reprezintă, de altfel, o parte a unei concepţii mai 
cuprinzătoare despre temeiurile legitimităţii autorităţii politice, con¬ 
tribuind la definirea limitelor şi îndatoririlor acesteia. Autoritatea politică 
trebuie să respecte o serie de principii legate de protejarea şi promovarea 
libertăţii, încălcarea acestora afectînd în mod direct legitimitatea pe care, 
afirmă Raz, orice autoritate o reclamă. Care este natura autorităţii politice, 
care sînt condiţiile de legitimitate a acesteia şi, în acest context, sem¬ 
nificaţia consimţămîntului de a fi guvernat, precum şi natura obligaţiei 
pe care o avem fiecare dintre noi în faţa autorităţii politice şi, în particu¬ 
lar, în faţa legii, sînt întrebări cărora Raz încearcă să le ofere un răspuns 
pe parcursul primei părţi a cărţii, „Limitele autorităţii". 

jinirea acelor stiluri de viaţă şi valori unanim apreciate este o problemă 
socială şi nu una individuală: este întotdeauna nevoie de o cultură care 
să le pomoveze prin atitudinile publice şi instituţiile sale formale. 
Idealurile comune nu pot fi atinse decît prin eforturi comune, iar reţinerea 
guvernului în numele antiperfecţionismului conduce, în practică, la 
diminuarea sau la dispariţia opţiunilor ce ar fi altfel posibile. 

Raz pledează pentru valoarea intrinsecă a libertăţii, încercînd în 
acelaşi timp să separe liberalismul, ca doctrină politică a libertăţii, de 
individualismul 4 înţeles ca doctrină morală. Individualismul nu este, în 
opinia lui, unicul punct de plecare pentru argumentele în favoarea liber¬ 
tăţii, partea a treia a cărţii fiind dedicată pledoariei pentru o moralitate 
liberală ale cărei temeiuri nu sînt individualiste. Pentru a ajunge la 
aceasta. Raz examinează mai întîi concepţiile potrivit cărora protejarea 
libertăţii depinde esenţialmente de acceptarea unor principii ce afirmă 
existenţa unor drepturi inviolabile, libertatea indivizilor fiind definită 
de drepturile lor fundamentale. Unul dintre argumentele ce resping 
această poziţie constată că autonomia personală a indivizilor poate fi sub¬ 
minată prin acţiuni individuale ori ale instituţiilor sociale, fără ca vre¬ 
unul dintre aceste drepturi să fie în mod efectiv încălcat (p. 247). Definiţia 
pe care o propune Raz este următoarea: un drept este moralmente fun¬ 
damental atunci cînd justificarea lui este întemeiată pe existenţa unui 
interes al individului considerat a avea o valoare ultimă, cu alte cuvinte 
atît timp cît valoarea acelui interes nu este determinată de alte interese, 
ale individului ori ale altor persoane (p. 192). Prin urmare, drepturile 
nu pot reprezenta fundamentul tuturor consideraţiilor morale (în par¬ 
ticular, al celor privind valoarea libertăţii), întrucît natura lor derivă din 
natura intereselor indivizilor, iar acestea sînt considerate a fi suficiente 
pentru a impune obligaţii şi îndatoriri celorlalţi. Drepturile nu pot avea 
decît forţa pe care o au interesele indivizilor. în acelaşi timp însă, modali¬ 
tatea cea mai efectivă de a asigura respectarea acestor interese este insti- 
tuţionalizarea drepturilor, cu alte cuvinte o diviziune a muncii ce restrânge 
dreptul fiecăruia de a judeca el însuşi care sînt îndatoririle justificate de 
interesele sale fundamentale, acordînd sarcina de a decide asupra valo¬ 
rii şi importanţei acestor interese unor instituţii specializate a căror com¬ 
petenţă derivă din alcătuirea şi modul lor de operare. Instituţionalizarea 
drepturilor nu modifică natura lor, însă permite autorităţii politice ca, 
atît timp cît este legitimă, să acţioneze conform propriei evaluări a intere¬ 
selor indivizilor. 

Dacă libertatea individuală nu este definită de drepturile funda¬ 
mentale, atunci care ar putea fi temeiurile acesteia? Concepţia per¬ 
fecţionată a libertăţii elaborată de Raz pleacă de la idealul autonomiei 
personale şi al pluralismului valoric, iar libertatea este preţuită întrucît 
reprezintă condiţia în care individul autonom îşi modelează propria 

viaţă în urma alegerilor succesive din rîndul unei multitudini de opţiuni 
posibile (p. 264). 

în următoarea parte a cărţii, „Societate şi valoare", autorul exami¬ 
nează, între altele, relaţia dintre interesele şi bunăstarea indivizilor ( iveli - 
being), pe de o parte, şi moralitate, pe de alta, concluzia lui Raz fiind aceea 
că eventualele conflicte între acestea nu pot fi decît accidentale: o per¬ 
soană acţionează în conformitate cu motivaţiile morale atunci cînd intere¬ 
sele şi bunăstarea acesteia se află într-o strînsă corelaţie cu realizarea 
acelor obiective ce promovează valorile comune şi fericirea tuturor, 
interesele personale fiind imposibil de separat de preocupările morale 
ale individului (p. 320). Astfel, succesul vieţii fiecăruia depinde de suc¬ 
cesul acţiunilor şi al relaţiilor în care s-a angajat, iar acesta depinde la 
rîndul său de succesul în realizarea acestor obiective şi, în acelaşi timp, 
de valoarea lor. însă varietatea formelor sociale aflate la dispoziţia 
fiecăruia dintre noi face posibilă şi apariţia „alegerilor tragice", a acelor 
alegeri în care fiecare dintre alternative conduce în mod inevitabil la 
pierderea sau abandonarea unor proiecte şi relaţii de care sîntem pro¬ 
fund ataşaţi. însă pentru Raz valoarea libertăţii depinde tocmai de exis¬ 
tenţa unei multitudini de forme şi stiluri de viaţă încorporînd virtuţi 
incompatibile, ce nu pot fi simultan realizate pe parcursul unei singure 
vieţi: este vorba, în primul rînd, de o concepţie morală în centrul căreia 
se află idealul autonomiei personale, al libertăţii pozitive înţeleasă drept 
capacitatea de a fi autonom; în al doilea rînd, statul este dator nu doar 
să prevină încălcarea libertăţii, ci şi să promoveze libertatea prin crearea 
condiţiilor pentru autonomie. Statul are datoria de a promova autonomia 
indivizilor, însă în acelaşi timp poate fi îndreptăţit în luarea unor măsuri 
coercitive menite a preveni acele acţiuni ale acestora ce tind să le afecteze 
autonomia (p. 425). Cît despre limitele doctrinei libertăţii expusă pe 
parcursul acestei cărţi, acestea vizează în principal două aspecte: în 
primul rînd, afirmă Raz, condiţiile pentru autonomia personală depind 
de existenţa unui număr adecvat de alternative la dispoziţia indivizilor, 
însă nu presupun prezenţa unor anumite opţiuni specifice; în al doilea 
rînd, promovarea libertăţii şi a autonomiei personale nu poate legitima/ 
în opinia lui, tolerarea alegerilor moralmente greşite. 

Legitimitatea autorităţii politice este, la rîndul ei, legată de această 
concepţie asupra libertăţii, concepţie ce fixează limitele între care acţiu¬ 
nile guvernului sînt justificate. Pentru Raz, faptul că o autoritate cere 
unei persoane să acţioneze într-un anumit mod este un temei de a acţiona 
ce nu trebuie adăugat celorlalte temeiuri relevante atunci cînd va decide 
ce curs vor urma acţiunile sale, excluzînd şi înlocuind cel puţin o parte 
dintre acestea (p. 46). în acelaşi timp însă, rolul autorităţii este acela de 
a-i servi pe guvernaţi, ceea ce nu înseamnă promovarea intereselor 
fiecăruia sau ale tuturor subiecţilor săi, ci a-i ajuta pe aceştia să acţioneze 
în virtutea temeiurilor ce sînt în mod independent valabile pentru ei. 

îndeplinind astfel un rol de mediere între diversele raţiuni şi deciziile 
concrete. însă legitimitatea directivelor autorităţii depinde în mod direct 
de considerentele ce le justifică; cu alte cuvinte, directivele autorităţii nu 
adaugă nimic importanţei acestor considerente. întreaga lor forţă constă 
în aceşti factori independenţi. Limitele autorităţii sînt determinate astfel 
de capacitatea acesteia de a rezolva problemele de coordonare în vir¬ 
tutea acelor temeiuri care se aplică deja acţiunilor indivizilor. în plus, 
legitimitatea acesteia nu este determinată în mod esenţial de obţinerea 
consimţămîntului celor guvernaţi — consimţămînt ce nu poate adăuga 
decît un plus de încredere între autoritate şi subiecţii săi, întărind o 
obligaţie politică deja existentă (p. 90) — ci de îndeplinirea unor cerinţe 
independente. Acordul de a fi guvernat nu poate fi valid decît atunci 
cînd este obţinut în condiţii ce nu mai pot adăuga nimic semnificativ 
condiţiilor de legitimitate deja expuse. Argumentul lui Raz este că acest 
consimţămînt poate genera o obligaţie politică şi deci poate conferi legi¬ 
timitate autorităţii numai dacă existau în prealabil raţiuni suficiente 
pentru aceasta. Consimţămîntul de a fi guvernat joacă, aşadar, un rol 
secundar, acela de a întări obligaţii independente. Această abordare a 
legitimităţii autorităţii politice limitează, prin urmare, acţiunile statului 
la acele măsuri ce sînt deja obiectul unui consens social, idee ce com¬ 
pletează concepţia perfecţionistă asupra libertăţii şi toleranţei expusă de 
Raz. 

Lucrarea lui este considerată astăzi a fi una dintre cărţile funda¬ 
mentale în studiul teoriei politice liberale, o voce distinctă în peisajul 
contemporan dominat în mare parte de discursurile egalitariste sau, 
dimpotrivă, libertariene. Raz s-a remarcat în special prin fineţea şi clari¬ 
tatea argumentelor sale, precum şi prin îmbinarea unei abordări nor- 
mativiste în filozofia politică şi morală 5 cu analiza conceptelor din teoria 
dreptului, îmbinare caracteristică, de altfel, comunităţii academice din 
Oxford, al cărei membru marcant este încă de la sfîrşitul anilor '70. 

.Note 

* Citatele din text pentru care nu se indică decît pagina sînt din Joseph Raz, The 
Morality ofFreedom, Oxford University Press, Oxford, 1986. Traducerea lor 
este făcută de autorul articolului. 

1 Eseul, publicat în 1959, va fi retipărit în Berlin (1969). 

2 Ronald Dworkin, „Liberalism", în Dworkin (1985) şi „What Rights Do We 

Have?", în Dworkin (1978). 

3 A trata pe fiecare ca egal cu ceilalţi nu înseamnă întotdeauna a-i trata pe toţi 

în mod egal, această distincţie fiind subliniată în repetate rînduri de Ronald 
Dworkin. Acest principiu al egalităţii, fundamental pentru Dworkin în 
înţelegerea liberalismului, poate cere, spre exemplu, ca guvernul să aloce mai 
multe resurse indivizilor defavorizaţi în „loteria naturală" a talentelor, însă, 
în acelaşi timp, distribuţia de bunuri şi oportunităţi nu trebuie afectată de 

diferenţele decurgînd din ambiţiile şi proiectele de viaţă care diferă de la o 
persoană la alta. 

4 Pentru alte consideraţii privind relaţia dintre individualism şi liberalism, vezi 

Hayek (1995) şi Lukes (1973). 

5 Pentru o interesantă trecere în revistă a unora dintre dezbaterile recente în teoria 

politică liberală (ce include o analiză a ideilor lui Joseph Raz), vezi Mulhall 
şi Swift (1996). 

Jean-Jacques Rousseau (1712-1778) 
CONTRACTUL SOCIAL (1762) 


Du contract social, ou principes du droit politique (Contractul social sau prin¬ 
cipiile dreptului politic) este principala lucrare de teorie politică a lui 
Rousseau. Scopul argumentaţiei sale este enunţat în prima parte a cărţii 
şi priveşte problema legitimităţii ordinii politice în general. Punctul său 
de plecare este prezenţa autorităţii politice, iar ceea ce se cere explicat 
este faptul acceptării sale în condiţiile în care dreptul natural stipulează 
existenţa unei libertăţi naturale a oamenilor: „Omul se naşte liber, şi (cu 
toate acestea) peste tot el se găseşte în lanţuri... Cum s-a petrecut această 
schimbare? Nu ştiu. Ce a putut să o facă legitimă? Cred că pot rezolva 
această chestiune" (Cartea I, capitolul 1). 

Contextul intelectual în care Rousseau îşi plasează discuţia asupra 
naturii ordinii sociale şi politice este acela al teoriilor dreptului natural 
şi al contractualismului secolului precedent. Nu contemporanii săi, ci 
Grotius, Hobbes şi Locke sînt figurile intelectuale ale căror teze sînt 
acceptate, modificate sau respinse în lucrarea sa, care are de altfel o 
dimensiune critică importantă. 

Probabil prima teză care este contestată în Contractul social este dis¬ 
tincţia dintre pactul de guvernare şi pactul de asociere, o distincţie ale 
cărei origini coboară pînă la începuturile contractualismului. Pactul, 
sau contractul de guvernare, presupune că o comunitate acceptă autori¬ 
tatea unui superior şi eventual convine cu acesta asupra condiţiilor în 
care această autoritate poate fi exercitată. Pactul, ori contractul de 
asociere, presupune că originea unui corp politic şi/sau social stă într-o 
convenţie încheiată între persoane altminteri izolate, cum ar fi cazul 
oamenilor care se găsesc încă în starea de natură. Faptul că Rousseau 
contestă legitimitatea şi, în orice caz, întîietatea pactului de guvernare 
este o poziţie extrem de radicală, cu consecinţe foarte serioase. în acest 
moment însă, vom nota numai două lucruri. Mai întîi formula extrem 
de concisă prin care Rousseau îşi formulează orientarea proiectului său: 
„înainte de a exprima actul prin care un popor alege un rege, ar fi mai 
bine să examinăm actul prin care un popor este un popor." Acest gen 
remarcabil de adresare reflectă, dincolo de o virtuozitate retorică, o 
intenţie practică şi totodată teoretică a autorului, anume aceea de a 
legitima un model al corpului politic inspirat de exemplul Antichităţii 
romane şi greceşti (în acest din urmă caz, este vorba de Sparta şi nu de 
Atena). Al doilea lucru pe care trebuie să îl menţionăm este că această 
critică a pactului de guvernare este introdusă mai întîi printr-un atac la 
adresa teoriei după care, în anumite condiţii, forţa poate întemeia dreptul. 
Mai precis, este vorba de aşa-zisul „drept al războiului", din care ar 
putea fi derivată ideea unei sclavii sau servituţi legitime. Aici, Rousseau 
se opune lui Grotius, în primul rînd pe baza tezei că dreptul războiului 

nu înseamnă şi dreptul de a-i ucide pe învinşi ori de a-i aservi (această 
din urmă poziţie a fost şi a lui John Locke). Interesant, această critică 
este extinsă apoi şi asupra justificărilor uzuale (Hobbes este un exemplu) 
care găsesc originea corpului politic în voinţa obligatorie a unei majorităţi. 
Dar, se întreabă Rousseau, dacă nu ar exista o convenţie anterioară 
momentului în care majoritatea ar avea drept de decizie, de unde ar mai 
veni atunci acest drept pe care toţi îl recunosc majorităţii? 

Puterea politică legitimă este, în optica lui Rousseau, rezultatul unui 
acord, mai precis al unui contract (de unde şi numele cărţii, care apoi a 
fost extins asupra întregului grup de teorii înrudite, în special acelea ale 
lui Hobbes, Spinoza, Locke şi Kant şi evident, ale lui Rousseau însuşi). 
Momentul formării corpului politic şi al autorităţii politice nu este 
începutul absolut al oricărei comunităţi omeneşti, deşi vocabularul lui 
Rousseau ar putea induce uneori această impresie. într-o manieră vădit 
influenţată de contractualismul unui Pufendorf sau Locke, Rousseau 
arată că există o formă omenească de asociere care precedă la origine 
orice contract. Aceasta este familia, cea mai veche şi singura „societate" 
naturală. 

Dar adevăratul moment al formării corpului politic este acela în care 
oamenii, altminteri în pericol de a pieri dacă nu şi-ar schimba modul 
de viaţă izolat, se asociază, pentru a-şi apăra viaţa şi bunurile. Această 
asociere este un contract social încheiat între oamenii individuali, al 
cărui rezultat este formarea unei „persoane publice", numită de Rousseau 
şi „eu comun" (această personificare a corpului politic rezultat din 
asocierea voinţelor individuale este probabil inspirată de Leviathan-u\ 
lui Hobbes). 

în continuare sub inspiraţia contactualismului precedent, Rousseau 
arată că această asociere constă, în primul rînd, în transferul unor drep¬ 
turi către persoana publică. însă spre deosebire de teoreticienii care l-au 
precedat, Rousseau arată că acest transfer este extrem de substanţial, pînă 
la fuzionarea indivizilor într-un singur corp social. Astfel, el prevede o 
„alienare totală" a fiecărui asociat, împreună cu toate bunurile sale, în 
beneficiul comunităţii politice. Mai mult, nu există alternativă la această 
veritabilă dizolvare a persoanei: fiecare om va fi, la nevoie, forţat să fie 
liber, iar dreptul de proprietate pe care fiecare se presupune că îl 
dobîndeşte va fi, de asemenea, subordonat dreptului pe care comuni¬ 
tatea îl are asupra a tot ceea ce cade sub jurisdicţia sa. 

Cartea a Il-a a Contractului social este dedicată descrierii genului de 
suveranitate care ia astfel fiinţă. Conform definiţiei înseşi a puterii 
suverane, pe care Rousseau doar o preia, aceasta este un gen de putere 
care nu are nici un fel de superior. în lectura autorului nostru însă, 
aceasta implică şi faptul că această putere nici măcar nu este legată de 
propriile sale hotărîri trecute. Suveranitatea este astfel, după Rousseau, 
doar aceea a timpului prezent. O consecinţă implicită, dar importantă 

a acestei teze este aceea că tradiţia (cutuma) politică nu are nici un fel 
de relevanţă în lămurirea chestiunii legitimităţii unei acţiuni politice. 

Dar cine este, în fond, această persoană suverană, despre care am 
văzut că este atît de liberă în manifestările puterii absolute? Deşi este o 
voinţă a unui corp colectiv, Rousseau arată că ea nu este divizibilă în 
nici un fel de elemente, astfel spus, ea este una. Această idee se 
împotriveşte direct tezelor privitoare la diviziunea puterilor în sînul 
corpului politic. Cel mai cunoscut exponent al acestei idei în perioada 
în care Rousseau scria Contractul social a fost Montesquieu, cu al său Spirit 
al legilor (1748). Deşi, în anii precedenţi, Rousseau manifestase influenţe 
vădite din partea lui Montesquieu, acum el atacă teoria separării puteri¬ 
lor în beneficiul unei idei radicale despre necesitatea exercitării directe 
a puterii politice de către membrii corpului social. 

în aceasta constă cea mai faimoasă contribuţie adusă de Rousseau 
gîndirii politice: ideea de voinţă generală. Conceptul nu este absolut nou, 
însă autorii care îl folosesc înaintea lui Rousseau în secolul al XVlII-lea 
privesc voinţa generală într-un context teologic, ca pe o manifestare 
divină. Rousseau impune termenul în sensul său politic, secular, ca 
desemnînd o voinţă directă, indivizibilă şi absolută a corpului politic. 

Această voinţă generală are o dimensiune simultan empirică şi nor¬ 
mativă. Este empirică pentru că ea nu este altceva decît voinţa concretă 
a suveranităţii, şi este normativă pentru că, de vreme ce nu poate asculta 
decît de ea însăşi, este cu necesitate, conform lui Rousseau, şi ceea ce 
trebuie să fie. Evident că această idee despre caracterul necesar just al 
voinţei generale (care tinde astfel mereu către „utilitatea publică") a fost 
pe placul multor radicali care au pretins că îl urmează pe Rousseau, mai 
ales către sfîrşitul secolului al XVIII-lea. Este adevărat că doctrina aces¬ 
tuia, după cum vom vedea şi mai departe, se înfăţişează, în anumite pri¬ 
vinţe, ca fiind extrem de autoritară, dacă nu chiar totalitară. Una dintre 
consecinţele unicităţii voinţei generale este, pentru Rousseau, şi nece¬ 
sitatea izgonirii spiritului de facţiune din rindurile cetăţenilor. Politica 
de partid, care începea să fie legitimată în acei ani, mai ales în Anglia, 
este pentru autorul genevez o sursă de primejdii pentru coerenţa ordinii 
politice. Iată de ce, adaugă el, nu trebuie să existe nici un fel de „socie¬ 
tăţi parţiale" în stat sau, dacă sînt, să fie multe, iar inegalitatea să fie pre¬ 
venită. Pe de altă parte este, de asemenea, cert că ideile cu care lucrează 
Rousseau au un grad de subtilitate care nu ar trebui să conducă întot¬ 
deauna către o interpretare simplistă, dacă nu chiar brutală. De pildă, 
pentru Rousseau, voinţa generală nu este pur şi simplu voinţa majorităţii, 
cel puţin din punct de vedere conceptual, după cum nu este nici măcar 
identică cu voinţa tuturor. Iar în ceea ce priveşte libertatea supuşilor 
autorităţilor suverane, ea este totală în afara convenţiilor generale. 

O problemă dificilă pe care Rousseau trebuie acum să o rezolve este 
aceea a naturii şi limitelor dreptului de pedeapsă, mai precis, a drep- 

tului rezervat de mulţi teoreticieni doar puterii suverane de a aplica 
pedeapsa capitală. In teoriile lui Hobbes şi Locke, dreptul suprem de 
care se bucură oamenii în starea naturală este acela de a-şi apăra pro¬ 
pria viaţă. Aceasta implică, desigur, un drept de viaţă şi de moarte 
asupra acelora pe care omul, cu judecata sa privată, îi socoteşte inami¬ 
cii propriei sale supravieţuiri. Rousseau modifică însă considerabil ter¬ 
menii discuţiei. Punctul său de plecare este acela al eventualului drept 
pe care omul l-ar avea, în starea de natură, de a-şi lua singur viaţa, un 
drept pe care Rousseau neagă că oamenii îl au. De aici însă rezultă o difi¬ 
cultate, după el, pentru că dacă omul nu are dreptul de a-şi lua singur 
viaţa (Rousseau nu explică în detaliu de ce nu are acest drept) atunci el 
nu poate transfera acest drept asupra lui însuşi unei autorităţi oarecare, 
pentru simplul motiv logic că nu putem transfera un drept pe care nu 
îl avem. Rezolvarea acestei dificultăţi este făcută pe baza unei argu¬ 
mentaţii care are în centrul său probabilitatea. Rousseau arată că ceea 
ce se găseşte de fapt implicat în dreptul de pedepsire este doar proba¬ 
bilitatea acestei pedepsiri şi nu certitudinea sa. Desigur că aceasta sem¬ 
nifică un risc la adresa fiecăreia dintre părţile contractante, însă Rousseau 
consideră că este normal ca acela care doreşte să-şi păstreze viaţa să aibă 
dreptul de a şi-o risca în acest scop. în cele din urmă, Rousseau se 
dovedeşte foarte prudent atunci cînd utilizează acest atribut prin exce¬ 
lenţă al puterii suverane care este jusgladii: autoritatea, în viziunea lui, 
trebuie să dea dovadă de maximă reţinere şi să nu elimine din sînul său 
decît pe aceia pe care ordinea socială nu îi poate suporta fără riscuri 
majore. în acest punct, să notăm şi că Rousseau este pregătit să dizer- 
teze şi asupra unei alte teme a teoriilor politice ale secolului al XVII-lea, 
anume aceea a dreptului războiului, în general. în Contractul social , el 
chiar reformulează dreptul de pedeapsă în termenii unui război pe care 
societatea ar fi îndreptăţită să îl ducă împotriva inamicilor ordinii sociale, 
dar, în acelaşi timp, el refuză să accepte, în general, că războiul este o 
sursă de legitimitate în interiorul corpului politic. 

Revenind la natura puterii suverane, am văzut că aceasta se mani¬ 
festă sub forma frapantă a „voinţei generale". Această voinţă este încar¬ 
nată cu necesitate de o ordine politică republicană. Două ar fi personajele 
indispensabile acestei ordini. Pe de-o parte, poporul, despre care 
Rousseau arată că este sursa puterii politice în orice stat organizat. 
Maniera în care el doreşte să demonstreze acest lucru este destul de 
banală în contextul argumentaţiei politice a secolului al XVIII-lea şi ea 
constă în afirmarea ideii după care, alături de teritoriu, numărul şi felul 
populaţiei contribuie la sporirea avuţiei şi puterii statului. Pe de altă parte, 
personajul care se alătură poporului în întreprinderea rousseauistă de 
degajare a surselor autorităţii politice este unul destul de paradoxal. 
Este vorba de un „legislator", pe care Rousseau îl vede ca pe un om 
excepţional, chiar un om de „geniu", dar care totodată nu are un loc ofi- 

cial în ierarhia politică. Autoritatea acestui legislator, care este sursa 
legii şi adevărului pentru popor, este doar de natură morală. 

în Cartea a IlI-a a Contractului social, Rousseau extrage încă şi mai 
multe determinaţii ale teoriei sale despre suveranitate ca fiind încarnată 
de voinţa generală. Concluziile sale, ca de altfel şi maniera sa de a pro¬ 
ceda, nu sînt însă extrem de originale dacă le privim în contextul teorii¬ 
lor politice ale secolului al XVIII-lea. O parte din această secţiune a 
lucrării tratează diferite tipuri de regimuri politice. Diviziunea acestor 
regimuri este aceea clasică, iar caracterizarea lor nu are nici ea elemente 
speciale de noutate. Poate singurul lucru puţin surprinzător în acest 
context este rezerva pe care Rousseau o înfăţişează cu privire la demo¬ 
craţie: deşi este un campion al suveranităţii populare, el arată că 
democraţia nu este un regim politic dezirabil. Mai semnificativ pare 
însă atacul la adresa unei idei comune în epocă, aceea de regim „mixt", 
faţă de a cărui existenţă sau stabilitate Rousseau se arată sceptic (şi în 
acest caz, el este departe de a fi foarte creativ, pentru că o critică asemănă¬ 
toare a fost formulată cu mai mult de un secol înaintea sa, de către 
Hobbes). Rousseau preia, deşi pe o tonalitate mult mai strictă, şi o altă 
percepţie a contemporanilor săi, anume că o „republică" nu poate fi 
instituită decît pe un teritoriu restrîns. Pentru început, ideea aceasta 
este introdusă prin intermediul studiului factorilor care ar duce, în viziu¬ 
nea sa, la disoluţia statului. Unul dintre cei mai importanţi este chiar 
mărimea excesivă a teritoriului. La întrebarea dacă există însă o mărime 
potrivită pentru un regim politic oarecare, Rousseau răspunde, destul 
de previzibil, că aceasta este o problemă susceptibilă numai de un 
răspuns pentru fiecare caz în parte. Acelaşi lucru şi cu forma de 
guvernare: unele se potrivesc iar altele nu se potrivesc unui popor şi unui 
teritoriu dat. 

Discuţia despre clasificarea regimurilor evoluează (din nou destul de 
previzibil) către o cercetare a naturii regimului optim. în spiritul celor 
arătate despre fiecare tip de regim în parte şi despre cît de mult s-ar 
potrivi ele în anumite situaţii, nu este nici o surpriză să vedem că 
Rousseau respinge o noţiune a priori cu privire la identitatea regimului 
optim. Contractul social nu este, cel puţin sub această specie, o utopie 
socială. Există totuşi un semn, pe care l-am putea denumi empiric, al 
bunei guvernări. în spiritul tezelor populaţioniste ale vremii, Rousseau 
arată că o bună guvernare este aceea unde numărul supuşilor sporeşte. 

Această prezenţă a populaţiei este pusă în contrast cu prezenţa 
guvernării prin intermediari, pe care Rousseau o priveşte cu suspiciune, 
dacă nu chiar cu ostilitate. Acest lucru derivă, în parte, din critica sa la 
adresa ideii pactului de guvernare, care este făcut inutil şi chiar nele¬ 
gitim de pactul social. în contrast cu corpul politic susţinut de con¬ 
tractul social, un corp politic bazat pe autoritatea unor reprezentanţi este 
susceptibil să alunece pe panta involuţiei. Interesant şi plin de conse¬ 
cinţe este limbajul folosit cu această ocazie şi care constă în concepte evi- 

dent împrumutate din ştiinţele naturale şi în primul rînd din fizica 
mecanică (ocazional şi din biologie). Astfel, există o tendinţă naturală 
prin care cercul guvernării se restrînge, moment în care corpul politic 
se apropie de sfîrşitul său. 

Restul Cărţii a IlI-a şi o parte din Cartea a IV-a formează un proiect 
pe baza căruia Rousseau crede că se poate preveni această decădere a 
corpului politic. Unul dintre elementele acestui proiect este faimos, 
inclusiv pentru audienţa pe care a avut-o în rîndurile radicalilor secolelor 
al XVIII-lea şi al XEX-lea: anume respingerea ideii de reprezentare politică. 
Suveranitatea, conform lui Rousseau, nu poate fi reprezentată de 
altcineva decît de ea însăşi. Acest lucru pare să fie dovedit iarăşi pe 
baza ideii după care într-un stat nu există decît un singur contract, acela 
de asociere. Prin urmare, faptul că cetăţenii se decid să nu mai exercite 
ei înşişi, în corp, puterea suverană, pe care pretind că o încredinţează 
unor slujbaşi plătiţi, nu poate fi decît nefast. Cu această ocazie, Rousseau 
enunţă din nou o condamnare faimoasă a interesului financiar şi a dorin¬ 
ţei de bunuri materiale, o condamnare care continuă poziţia pe care o 
enunţase mai devreme, în cel de-al doilea Discurs. Pentru autorul 
Contractului social, banii sînt un mijloc sigur de a duce la ruina statului: 
„Daţi argintul (banilor) şi veţi căpăta fierul (lanţurilor)." 

Ceea ce se distinge dincolo de aceste argumente specifice este un ideal 
al unei republici mici şi austere, în care cetăţenii sînt adevărate exemple 
de virtute civică. Dar, urmîndu-1 pe Machiavelli, Rousseau ştie că un 
reformator angajat într-o revoluţionare de proporţii a ordinii politice nu 
poate evita să fie totodată şi un reformator al credinţei. Iată de ce Cartea 
a IV-a a Contractului social cuprinde o discuţie despre caracterul religiei 
civile, inspirată, în principal, de Machiavelli şi Hobbes. După Rousseau, 
religia are o dimensiune publică în măsura în care formulează prin¬ 
cipiile ordinii sociale. Iată de ce se impune să fie instaurată, crede el, o 
religie care să insufle cetăţenilor simţul datoriei lor politice. Dogmele 
pozitive ale acestei religii ar fi destul de puţine: existenţa Divinităţii, viaţa 
de apoi, fericirea celor drepţi, pedeapsa celor răi şi sanctitatea contrac¬ 
tului social şi a legilor. 

Nu este deloc greu de văzut că o asemenea teorie teistă exclude în 
mare măsură influenţa creştinismului în treburile publice, cel puţin în 
formele instituţionalizate de la sfîrşitul secolului al XVIII-lea. Rousseau 
este însă pregătit să facă chiar un pas mai departe. în această secţiune 
a Contractului social, el enunţă o critică violentă a creştinismului, pe care 
îl acuză că, prin viziunile sale metafizice, îi deturnează pe cetăţeni de 
la chestiunea datoriilor lor faţă de corpul politic. Creştinismul, după el, 
este o religie care propovăduieşte supunerea; mai precis, el este o religie 
a sclavilor. De aici rezultă, conform lui Rousseau, caracterul antisocial 
al acestei confesiuni. 

Imediat după apariţie, contemporanii lui Rousseau au fost intrigaţi 
şi chiar scandalizaţi mai ales de această din urmă parte a Contractului 
social, în care — pe fondul criticii creştinismului — este declarată nevoia 

Viaţa şi cariera lui John of Salisbury, erudit, avocat şi, spre sfîrşitul vieţii, 
episcop de Chartres, s-au desfăşurat pe fundalul unor importante eveni¬ 
mente politice şi curente intelectuale din secolul al XlI-lea. Născut la Old 
Sarum, el a plecat din Anglia în 1136 şi, timp de doisprezece ani, a fost 
unul dintre studenţii străluciţi ai universităţilor franceze, aflîndu-se 
mereu în preajma unor maeştri celebri ca: Abălard, Robert Pullen, Robert 
de Melun, William of Conches, Thierry de Chartres, Gilbert de la Porâe 
şi mulţi alţii. La rîndul lui, a predat la Chartres şi Paris. A fost secretar 
al episcopului Pierre de Celle şi, după întoarcerea în Anglia, în 1150, a 
devenit secretar al lui Theobald, arhiepiscop de Canterbury. A jucat un 
rol important în politica ecleziastică a vremii continuîndu-şi, în acelaşi 
timp, disputele filozofice începute în perioada studenţiei. Apărînd 
interesele autorităţilor ecleziastice şi intrînd în dizgraţia regelui Henric 
al II-lea al Angliei, John of Salisbury a renunţat la cariera publică în 1159. 
La moartea lui Theobald însă, în 1161, Thomas Becket, prietenul lui 
John, a devenit arhiepiscop de Canterbury şi John of Salibury a revenit 
în centrul conflictului dintre instituţia regală şi cea sacerdotală, deşi 
poziţia lui era mai conciliantă decît cea a lui Thomas Becket. între 1163 
şi 1170, John of Salisbury a fost exilat din Anglia, perioadă în care s-a 
dedicat mai întîi studiului şi, ulterior, după exilarea lui Becket însuşi, 
pledării cauzei fostului arhiepiscop de-a lungul a numeroase procese şi 
negocieri. în 1170 cei doi s-au întors împreună în Anglia şi e posibil ca 
John să fi fost prezent la asasinarea lui Becket fără a o putea împiedica. 
Chiar după ce regele şi-a recunoscut public vina şi s-a produs recon¬ 
cilierea dintre el şi papa Alexandru al III-lea, cariera lui John of Salisbury 
părea definitiv încheiată. Propunerea regelui Franţei, Ludovic al IX-lea, 
de a-1 numi episcop de Chartres a fost ded binevenită şi imediat accep¬ 
tată. 

Perioada de criză din cariera sa, survenită spre sfîrşitul anilor '50 ai 
secolului al XlI-lea, i-a oferit lui John of Salisbury răgazul de a scrie 
două din cele mai importante opere ale sale: Policraticus *, încercarea de 
a defini guvernarea ideală, şi Metalogicon, operă ce se dezvoltă ca o apo¬ 
logie a logicii dar şi ca un prilej de a relata diverse experienţe de stu¬ 
denţie. Exilul care a urmat i-a permis să înceapă, fără a termina însă. 

Historia pontificalis. O altă parte importantă a operei sale o constituie 
Scrisorile, mărturii biografice din perioada 1150-1160: activitatea admi¬ 
nistrativă în slujba arhiepiscopului de Canterbury, implicarea în conflictul 
dintre Thomas Becket şi Henric al Il-lea, alături de menţionarea altor 
evenimente din epocă — de exemplu, ridicarea Ligii lombarde împotriva 
lui Frederic Barbarossa în 1167. 

Policraticus, scris între 1155 şi 1159, i-a fost dedicat lui Thomas Becket, 
pe atunci cancelar al Angliei. Chiar dacă nu excelează printr-o expunere 
organizată, sistematică a ideilor, cartea este scrisă într-un stil cultivat, ele¬ 
gant, incluzînd multe întîmplări ilustrative şi citate atît din Scripturi, cît 
şi din literatura clasică — trăsături obişnuite ale renaşterii culturale din 
secolul al XH-lea. Mai mult, prin intenţiile şi proporţiile sale, este cel mai 
important tratat de teorie politică scris înainte de opera lui Toma d'Aquino, 
chiar dacă ideile politice ale lui John of Salisbury sînt eclectice şi nu întot¬ 
deauna dare şi consistente. Ele reprezintă opiniile curente ale clerului cul¬ 
tivat înainte de descoperirea Politicii lui Aristotel. Printre ideile de bază 
ale cărţii pot fi amintite: conflictul dintre puterea temporală şi cea spiri¬ 
tuală, opoziţia între prinţ — conducătorul ideal — şi tiran, precum şi con¬ 
cepţia organicistă a statului. 

Diferenţierea dintre spiritual şi temporal, tot mai evidentă în dis¬ 
putele asupra ceremonialului învestiturii, a oferit baza afirmării dimen¬ 
siunii politice laice în secolul al XH-lea. O primă sursă a acestei afirmări 
a fost cultura clasică — Seneca şi, desigur. Cicero, cu al său De oficiis. O 
alta a fost noua concepţie asupra naturii, specifice Şcolii de la Chartres, 
trecerea de la interpretarea ei în funcţie de categorii pur religioase şi 
morale la încercarea de a o explica în termeni de cauză şi efect, acor- 
dîndu-i o oarecare autonomie, desigur în limitele stricte ale supremaţiei 
divine, ca natura naturans, faţă de creaţie, ca natura naturata. 

în ce priveşte relaţia dintre puterea temporală şi cea spirituală, 
Policraticus are avantajul de a înfăţişa o posibilă polemică între cele două 
într-o perioadă încă nemarcată de conflicte vehemente, asemenea acelora 
dintre papa Alexandru I şi împăratul Frederic I sau dintre Thomas Becket 
şi Henric al Il-lea, dar şi dezavantajul de a reprezenta teorii abstracte şi 
generale, a căror semnificaţie nu e testată de referinţa la probleme prac¬ 
tice particulare. John condamnă, în general, orice agresiune a puterii 
temporale asupra Bisericii şi susţine superioritatea puterii spirituale 
asupra celei temporale. în acelaşi timp însă, el condamnă şi abuzurile 
autorităţilor ecleziastice, observînd că „tirania", opusă conducerii 
raţionale, juste, poate apărea chiar şi în cadrul ierarhiei ecleziastice. 

El nu s-a mulţumit însă cu respingerea şi condamnarea agresiunii pu¬ 
terii temporale asupra celei spirituale, ci a declarat superioritatea şi 
autoritatea celei din urmă asupra primeia. Orice lege dată de prinţ e nulă 
şi goală de conţinut dacă nu se conformează legii divine şi disciplinei 

ecleziastice. în sprijinul afirmaţiei sale îl citează pe Iustinian, cel ce con¬ 
sidera că legile imperiale trebuie să „imite" canoanele sacre (IV: 6). 

Doctrina celor două săbii este de asemenea citată de John cînd declară 
că prinţul primeşte „sabia materială" de la autorităţile ecleziastice, dat 
fiind că ambele săbii aparţin Bisericii, care o foloseşte însă pe cea mate¬ 
rială prin intermediul prinţului. Acesta este doar instrumentul prin care 
se exercită puterea sacerdotală, răspunzător de partea inferioară a aces¬ 
teia, nedemnă de mîinile preotului (IV: 3). Această concepţie apare în 
epocă şi în scrierile Sf. Bemard, mai ales în tratatul De consideratione şi 
în Scrisoarea 256. 

Principiul enunţat de Sf. Bemard şi de John of Salisbury conform 
căruia ambele săbii aparţin Bisericii are o semnificaţie specială cu atît 
mai mult cu cît nu există o tradiţie în acest sens în scrieri anterioare din 
Evul Mediu. Un pasaj asemănător poate fi găsit doar în Summa gloria a 
lui Honorius de Augsburg. Luînd drept dovadă „Donaţia Iui Constantin", 
Honorius susţinea că Isus a stabilit ca Biserica să fie condusă de cler 
(sacerdotium ), nu şi de regalitate ( regnum ). Constantin cel Mare i-ar fi oferit 
lui Silvestru I coroana imperiului şi ar fi decretat că nimeni nu va con¬ 
duce imperiul fără acordul papei. La rîndul lui. Silvestru I, recunoscînd 
că numai sabia materială i-ar putea pedepsi pe eventualii rebeli, l-a con¬ 
siderat pe Constantin ajutorul său şi i-a oferit sabia materială pentru 
pedepsirea rebelilor. Este greu totuşi de stabilit o legătură sigură între 
afirmaţiile lui John of Salisbury şi ale Sf. Bemard, pe de o parte, şi cele 
ale lui Honorius de Augsburg, pe de altă parte. Nici John, nici Sf. Bemard 
nu se referă la „Donaţia lui Constantin" în legătură cu principiul con¬ 
form căruia cele două săbii aparţin Bisericii. 

Care ar fi însă importanţa apelului la acest principiu atît la Sf. Bemard, 
cît şi la John of Salisbury? La Sf. Bemard, principiul se referă la situaţii 
particulare: în De consideratione, Sf. Bemard îi garantează papei Eugeniu 
că neascultarea romanilor îl îndreptăţeşte să folosescă nu numai sabia 
spirituală, ci şi pe cea materială iar în Scrisoarea 256 îl îndeamnă pe papă 
să folosească sabia materială într-o cruciadă pentru apărarea Bisericii 
răsăritene. Deşi afirmaţia că cele două săbii aparţin Bisericii este explicită, 
nu putem trage de aici concluzia că Sf. Bemard a încercat să formuleze 
o teză clară a relaţiei dintre puterea spirituală şi cea temporală. Situaţia 
e foarte diferită însă la John of Salisbury. Contextul afirmaţiei sale este 
discutarea diferenţei dintre principele adevărat şi tiran şi a legăturii 
dintre principe, legea divină şi Biserică. Principiul lui fundamental este 
că principele guvernează conform legii divine în timp ce tiranul se con¬ 
sideră deasupra oricărei legi. Acesta este exemplificat prin descrierea mo¬ 
destiei lui Constantin cel Mare în timpul Conciliului de la Niceea, cînd 
împăratul a refuzat să prezideze şi chiar să se aşeze alături de înalţii 
prelaţi, primind deciziile conciliului ca venind de la Dumnezeu însuşi. 
El era doar un om supus judecăţii preoţilor şi nu putea examina cauzele 
acelora ce puteau fi judecaţi doar de Dumnezeu însuşi. John of Salisbury 

se referă de asemenea la excomunicarea lui Theodosius, căruia Sf. Am¬ 
brozie îi interzisese să mai folosească însemnele regale şi imperiale. în 
concluzie, cel care binecuvîntează e deasupra celui binecuvîntat şi cel 
care are autoritatea de a conferi o funcţie e deasupra celuia căruia îi e 
conferită. De asemenea, cel care poate oferi o funcţie poate să o şi retragă, 
aşa cum Samuel, din cauza neascultării lui Saul, l-a detronat şi l-a numit 
în locul lui pe David, fiul lui lesei (IV: 3). 

Am fi deci îndreptăţiţi să credem că John of Salisbury şi Honorius 
de Augsburg au fost primii care au formulat teoria că autoritatea, fie ea 
laică sau ecleziastică, aparţine în ultimă instanţă puterii spirituale, teorie 
la care s-au referit în treacăt şi Sf. Bemard sau Hugh de Saint Victor. 

Există însă, aşa cum am observat la început, şi un alt aspect al ati¬ 
tudinii lui John of Salisbury faţă de autorităţile laice şi cele religioase. 
El nu se ridică doar împotriva pretenţiilor nejustificate ale puterii tem¬ 
porale, după cum am văzut, ci şi împotriva abuzurilor Bisericii, într-o 
presupusă discuţie dintre John şi papa Adrian al IV-lea, care ar fi avut 
loc la Beneventum. Papa vrea să afle ce cred oamenii despre el şi despre 
Biserica Romei în general. Răspunsul lui John îl avertizează că există ten¬ 
dinţa generală de a crede că Sfîntul Scaun, „mama tuturor Bisericilor", 
se comportă mai degrabă ca o mamă vitregă. Clerul, asemeni fariseilor 
în trecut, îşi împovărează supuşii peste măsură, e lacom şi avar, vinde 
dreptatea în loc să o distribuie după merite. Papa însuşi contribuie la 
toate acestea: în timp ce bisericile sînt în ruină, el îşi construieşte palate 
luxoase şi se înveşmîntează în purpură şi aur. Judecata divină avea să-i 
ajungă pe conducătorii Bisericii. Cînd Adrian al IV-lea îl întreabă pe 
John ce crede el însuşi despre toate acestea, poziţia autorului pare să fie 
undeva la mijloc între „adulaţiile servile" şi „desfrîul trădării". John are 
grijă să sublinieze că există printre oamenii Bisericii personalităţi integre 
şi demne de toată lauda dar, pe de altă parte, nu uită să amintească şi 
faptul că uneori plîngerile credincioşilor îşi au temeiul în greşelile slu¬ 
jitorilor Bisericii. El îl imploră pe papă să numească în funcţii înalte 
doar oameni ce dispreţuiesc gloria deşartă şi banii. Nici papa nu ar 
trebui să aştepte daruri şi bani de la „fiii" săi, căci dreptatea nu poate 
fi vîndută (VI: 24). Auzind toate acestea, papa Adrian a rîs şi l-a felici¬ 
tat pentru curajul de a-şi exprima opiniile şi l-a rugat să-i relateze întot¬ 
deauna sincer orice plîngere de care ar putea auzi. într-un alt pasaj, 
John afirmă că tirani există şi printre preoţi şi aceştia nu pot fi respec¬ 
taţi şi iubiţi mai mult decît cei aflaţi printre prinţi (VIII: 17). 

Pentru a nu fi tirani, ci conducători drepţi, atît clericii, cît şi laicii tre¬ 
buie să se supună legii. Se pune întrebarea însă cine dă legea, cine îi con¬ 
feră ei legitimitate. Soluţia lui John of Salisbury este simplă: cele două 
căi spre adevăr sînt graţia divină şi raţiunea umană naturală (III: 1). 
Acestea se află la baza întregii sale teorii asupra legii. Legea este regula 
recte vivendi, regula vieţii drepte, şi nu poate exista în afara graţiei divine. 
Legea este donum Dei, un dar divin, şi funcţia ei esenţială este religioasă. 

Dreptatea trebuie învăţată de la preoţi, dar, în acelaşi timp, fiecare om 
poartă în sine o carte a cunoaşterii naturale, ce poate fi „deschisă" şi 
„citită" de raţiunea umană (IV: 2). Atunci cînd legea divină ( iustitia ) nu 
se manifestă, legea naturală ( aequitas) — aplicarea capacităţii omului de 
a raţiona şi de a fi drept ( ratio el ius) — poate să intervină. Legea este 
deci bivalentă şi aceasta se poate observa în practică prin aplicarea unui 
dublu sistem juridic: ecleziastic şi civil. Decretele prinţului trebuie să se 
conformeze dreptului canonic (IV: 6). Totuşi corpusul de legi din orice 
stat se datorează întotdeauna unei duble autorităţi, ecleziastice şi laice, 
existînd atît drept divin cît şi natural. Recunoaşterea identităţii separate 
a fiecăruia şi combinarea lor în practică — materie şi formă, corp şi 
suflet, natură şi graţie — este soluţia tuturor problemelor, chiar şi a 
celor care par insolubile. 

Viaţa socială însăşi e definită de raţiune şi credinţă. Societatea nu e 
doar entitate naturală ( corpus animale) — statul — şi nici doar entitate 
spirituală ( corpus Chrisli ) — Biserica — ci o îmbinare a celor două, acel 
tip de comunitate umană numită de clasici polis sau res publica şi de 
John of Salisbury universitas politicae rei. Cele două căi spre adevăr, divină 
şi naturală, trebuie combinate, cum o dovedeşte şi metoda folosită în 
Policraticus de a dovedi totul prin referinţe atît la sursele biblice, cît şi 
la cele clasice. Societatea umană este unitară tocmai în măsura în care 
poate fi privită simultan ca o confoederatio hominum şi ca o congregatio 
christianoriim. Oamenii sînt „fraţi" atît prin natura lor cît şi prin religia 
creştină, ei se unesc conform legii naturale şi celei divine pentru a ajunge 
la unitatea numită res publica, în care se îmbină ficţiunea personalităţii 
juridice din dreptul roman cu însuşi „corpul lui Hristos". 

Comparaţia făcută de John of Salisbury între prinţ şi tiran este un 
exemplu al acestui proces. Dacă societatea are un fel de persona corporis 
fictivă, atunci aceasta trebuie să se actualizeze în persoana conducă¬ 
torului, expresia fizică a justiţiei înseşi. Definit atît în termenii religiei 
creştine, cît şi ai dreptului roman, conducătorul este imago deitas, dar şi 
imago aequitatis. El poate rămîne principe doar în măsura în care reprezin¬ 
tă echilibrul în societate, între parte şi întreg, între divin şi natural. Nimic 
nu trebuie să ajungă la exces sau să fie privit izolat. Pentru a deveni un 
policraticus, conducătorul, fie el rege sau papă, trebuie să fie fiinţa socială 
ideală. Tirania apare atunci cînd conducătorul, principe sau pontif, 
părăseşte media şi este redus la o singură natură, ajungînd să fie ori prea 
natural, ori prea divin, ori animal, ori zeu. Toate aceste idei par să 
demonstreze o influenţă aristotelică la John of Salisbury, dar ea nu e certă. 
E posibil ca el să fi citit traducerile lui Boethius, poate chiar Organonul 
şi Politica în versiuni prescurtate. Dar aceasta nu se poate dovedi şi ar 
implica o redatare a „revoluţiei aristotelice" din secolul al XH-lea. Este 
interesant totuşi de studiat modul în care John of Salisbury se referă în 
cartea sa la sclavie, într-o posibilă adaptare a teoriei aristotelice. Ca şi 
Aristotel, John consideră sclavul opus cetăţeanului, adevăratei fiinţe 

politice, iar tiranul opus adevăratului conducător. Tiranul este el însuşi 
un sclav, cel mai nefericit dintre toţi şi suprema manifestare a nonpo- 
liticului. A accepta lipsa de raţiune înseamnă să accepţi de bunăvoie 
sclavia. Regii devin sclavi cînd îi ascultă pe linguşitori şi, mai mult, le 
cred minciunile. Astfel, ei ajung să nu se mai cunoască pe ei înşişi, devin 
fiinţe alienate, al căror adevărat sine, materializarea acelui corpus rei 
publicae, a fost cu precădere supus tendinţelor sinelui animal. John suge¬ 
rează că Henric al II-lea a devenit deja un astfel de tiran, un non-prinţ, 
şi îi sfătuieşte pe cei înţelepţi să-i urmeze exemplul şi să părăsească o 
astfel de curte (V: 10). 

însăşi logica teoriei sale îl va forţa însă pe John of Salisbury să 
depăşească această poziţie de acceptare pasivă şi simplă încercare de a 
evada. Dacă există două căi ce duc la adevăr, dreptate şi bună guvernare, 
trebuie să fie tot două căi — prin abaterea de la natură sau de la graţia 
divină, prin exagerarea uneia din ele în favoarea celeilalte — care pot 
transforma un prinţ într-un tiran. în consecinţă, sînt tot două căi, a 
naturii şi a graţiei, a raţiunii umane şi a legii divine, prin care tiranul 
poate fi înlăturat. 

Totuşi, atunci cînd regele s-a transformat într-un tiran, întregul regat 
e dominat de lipsa de raţiune, totul devine posibil şi John of Salisbury 
consideră că în acest caz papa are dreptul să-l detroneze pe conducă¬ 
torul ce respinge legea divină şi dreptul canonic. Astfel, logica însăşi a 
doctrinei lui John — a cumpătării, păstrării dreptei cumpene — îl forţează 
în direcţia opusă, chiar dacă lui nu-i place să recunoască acest lucru. 
Atunci cînd regele devine prea natural, clerul, componenta spirituală a 
societăţii, trebuie să compenseze dezechilibrul pentru a reinstaura 
armonia. Un alt pericol ar fi ca regele să devină tiran prin exagerarea 
părţii sale divine, pretinzînd un exces de graţie, nu de natură — puterea 
absolută de a guverna prin graţie, dincolo de raţiune, asemenea unui 
zeu. Dacă regele ar ajunge la o astfel de extremă — la absurditatea de 
a se comporta ca şi cum ar fi „universal", nu numai cel ce reprezintă res 
publica, ci întregul polis într-un om, el însuşi, singurul care contează, 
atunci această lipsă de raţiune ar putea fi compensată doar prin actu¬ 
alizarea celeilalte extreme — aceea de a le permite membrilor comunităţii 
absurditatea de a-şi asuma dreptul politic de a-1 detrona pe tiran, de a 
deveni lege materializată împotriva lui (III: 15). Concluzia ar fi că sacer- 
dotium şi populus se pot uni pentru a echilibra balanţa, aducînd acea 
combinaţie de credinţă şi raţiune necesară reinstaurării armoniei. 

Ideea de armonie ne oferă ocazia de a aminti acum o altă temă impor¬ 
tantă la John of Salisbury, aceea a organismului politic. Compararea 
statului cu un organism viu a fost una din cele mai des întîlnite idei 
politice din Evul Mediu. în toate variantele existente, comparaţia servea 
pentru a defini locul şi rolul fiecărui individ, dar şi legătura acestuia cu 
ansamblul societăţii. Prin Policraticus, John a contribuit la impunerea 

acestei viziuni a organismului politic. Comunitatea umană e descrisă ca 
un corp viu, creat de Dumnezeu, ca orice altceva în această lume, şi supus 
legii naturale ( aequitas ) (V: 2). Regele constituie capul acestui organism. 
Consiliul regal, desemnat de John printr-un termen antic — „Senat", 
reprezintă inima; judecătorii de pace şi cei răspunzători de ordinea pu¬ 
blică — ochii, urechile şi limba; curtenii — pieptul; guvernanţii — mîna 
neînarmată şi soldaţii — pe cea înarmată. Cei ce se ocupă cu finanţele 
reprezintă stomacul şi organele interne şi, în final, susţinînd întregul stat, 
ţăranii şi toţi ceilalţi lucrători reprezintă picioarele. Şi aşa cum întregul 
corp uman e guvernat de suflet, şi organismul politic se supune clerului, 
ca suflet al statului. 

Viziunea aceasta organicistă nu e deloc nouă, ea apăruse în Antichitate 
într-o fabulă a lui Menenius Agrippa, preluată de Titus Livius. John pare 
să fi luat cunoştinţă de ea pe cînd se afla la curtea papei Adrian al IV-lea. 
Teoria se referea în Evul Mediu mai întîi la Biserică ( Ecclesia ), considerată 
a fi corpus Christi, conform învăţăturilor scripturale şi patristice. La 
început, noţiunea de organism a fost folosită pentru a distinge conduce¬ 
rea laică de cea spirituală, regnum de sacerdotium. Ulterior metafora a 
fost adaptată şi conducerii laice. Spre deosebire de alte imagini ale statu¬ 
lui — corabia, clădirea, vehiculul, roiul de albine — metafora organis¬ 
mului politic nu e doar o figură de stil. La baza ei se află vechea asociere 
dintre macrocosmos şi microcosmos. Omul este reflexia structurii macro- 
cosmice în organizarea sa corporală (microcosmică) şi, în acelaşi timp, 
model şi standard pentru crearea ordinii socio-politice. Ordinea divină 
se materializează în natură şi poate fi folosită ca model pentru organi¬ 
zarea comunităţii umane. 

Ordinea ierarhică a statului descris de John of Salisbury îşi poate găsi 
o paralelă şi în teoriile medicale, ştiinţifice ale organizării corpului uman. 
Realizarea lui John nu a fost însă aplicarea ideii organiciste la organi¬ 
zarea corpului politic, conform căreia toate părţile şi rangurile statului 
se aflau în relaţie de interdependenţă, toate fiind importante pentru 
buna funcţionare generală. Acceptarea rolului ţăranilor şi lucrătorilor 
în funcţionarea organismului politic a însemnat o evoluţie faţă de vechea 
diviziune a societăţii în oratores, belatores, laboratores, conform căreia laicii 
exercitau doar funcţii auxiliare pentru Ecclesia. Pe lîngă „senatori", lup¬ 
tători şi comercianţi, comparaţi cu capul, inima şi abdomenul, în funcţie 
de rolul fiecăruia, la John se adaugă şi ţăranii, vînătorii, păstorii, reprezen- 
tînd cu toţii picioarele. Modelul platonician tradiţional al societăţii a 
fost el însuşi uşor transformat de John of Salisbury într-un model ce dife¬ 
renţia clasele sociale în funcţie de ocupaţia concretă a fiecăreia. 

In această structură ierarhică a statului, conducătorul are sarcina de 
a dirija şi coordona activităţile membrilor statului astfel încît să nu se 
producă nici un conflict, să domnească armonia în care fiecare membru 
îşi îndeplineşte funcţia, dar şi de a veghea la binele obştesc — utilitas. 
în ciuda acestei poziţii dominante, conducătorul nu se confundă totuşi 

cu statul, rămînînd doar o parte a sa, chiar dacă e cea mai importantă. 
Din comparaţia statului cu un organism a apărut şi un alt rol al con¬ 
ducătorului ce îl ridică deasupra comunităţii, acela de medicus rei pu- 
blicae, rol deja atribuit lui în Antichitate. Tulburarea ordinii publice, 
apărută cînd una din componentele statului se impune celorlalte fără 
vreun drept special, pune în primejdie funcţionarea statului — situaţie 
sinonimă pentru John cu o boală (VI: 26). Conducătorul trebuie să resta¬ 
bilească armonia în corpul public asemenea unui medic, pedepsind 
vinovatul în acord cu legea care are proprietăţi curative (IV: 2), ea 
provenind din însăşi justiţia divină, ca divinae voluntatis imago (VIII: 17), 
şi nu din voinţa conducătorului. Menţinînd justiţia, conducătorul devenea 
servus aecjuitatis (IV: 2), dar conformitatea cu justiţia nu trebuia să fie 
impusă conducătorului, ci să fie rezultatul deciziei libere a conştiinţei 
sale. Doar în acest sens el este descris de John ca fiind liber de orice obliga¬ 
ţie legală — legis nexibus absolutus — conform unui principiu de bază al 
dreptului roman (IV: 2). 

Poziţia dominantă a conducătorului, dedusă din relaţiile interne ale 
organismului ca şi din funcţia sa de protector al justiţiei, a căpătat o fun¬ 
damentare teologică prin ideea de rex imago dei, manifestare fizică a 
divinităţii pe pămînt. Totuşi principele din Policraticus nu se bucură nici 
un moment de autonomia împăraţilor romani. El trebuie distins de tiran, 
a cărui guvernare se bazează, cum am văzut, pe propria autoritate şi e 
condamnată de John of Salisbury drept dominatio (VIII: 17). Atît timp cît 
regele domneşte în deplină armonie, nu e necesară nici o altă mediere 
între Dumnezeu şi supuşii săi. Rolul preoţilor, în acest caz ideal, e pur 
sacramental. Pentru a reuşi să facă din justiţie un standard al acţiunilor 
sale, regele are însă nevoie de instrucţie, pe care i-o pot oferi doar pre¬ 
oţii (IV: 6). Puterea spirituală trebuie să supravegheze continuu puterea 
temporală. Preoţii, praefecti religionis (V: 2), urmează să intervină atunci 
cînd „organismul" statului nu mai funcţionează armonios şi cînd nici 
regele însuşi nu mai poate restabili ordinea. Regele se află în deplină 
armonie cu justiţia divină doar atunci cînd îşi îndeplineşte îndatoririle 
de rege creştin (VI: 26). însuşi titlul de rex e considerat semnificativ de 
John of Salisbury, fiind derivat din rede facere şi, în acest sens, regele este 
capul rei publicae iar statul are o structură monarhică stabilă. 

Prin toate aceste trăsături ale sale, Policraticus rămîne însă în tradiţia 
carolingiană de specula regum, „oglindă pentru prinţ", neîncercînd o 
analiză mai detaliată a ideii de stat ca organism viu, pentru a ajunge la 
consecinţele ultime ale funcţionării specifice fiecărei părţi a „organis¬ 
mului". John of Salisbury se limitează la îndemnuri morale pentru 
guvernanţi şi guvernaţi în vederea realizării acelei societăţi armonice în 
care puterea spirituală şi cea temporală conlucrează, în care legea natu¬ 
rală se supune celei divine şi fiecare componentă a organismului social 
îşi are rolul bine stabilit într-o ierarhie prestabilită. 

Notă 

* Trimiterile din text sînt la ediţia C.J. Webb, John of Salisbury, Policratius (sive 
dc nugis curialium et vestigiis philosophorum) [sau despre deşertăciunile curtenilor 
şi urmele filozofilor], Oxford, 1909, retipărit la Frankfurt, în 1965. Traducerea 
lor aparţine autorului articolului. 

Joseph Schumpeter (1883-1950) 

CAPITALISM, SOCIALISM ŞI DEMOCRAŢIE (1942) 

Schumpeter: un autor multivalent 

Capitalism, socialism şi democraţie (prescurtat, în continuare, CSD*) este 
cea mai comentată lucrare a lui Joseph Schumpeter şi una dintre cele 
mai influente lucrări dedicate problemei socialismului şi a raportului 
acestuia cu ordinea socială a democraţiei şi capitalismului. Cel puţin două 
curente majore ale gîndirii politice contemporane se află, într-un fel sau 
altul, în descendenţa acestei lucrări, iar o serie de idei privitoare la 
natura capitalismului, precum şi sintagma „Distrugere Creativă" intro¬ 
duse de aceasta s-au detaşat şi sînt folosite azi în mod comun, fără 
conştiinţa originilor lor intelectuale şi teoretice. 

Joseph Alois Schumpeter s-a născut în 1883 la Triesch, în Moravia, 
pe atunci provincie austriacă. Crescut şi educat în mediul elitei impe¬ 
riale, a obţinut doctoratul în drept la Universitatea din Viena în 1906, 
avîndu-i ca profesori, între alţii, pe Friederich von Wieser şi Eugen von 
Bohm-Bawerk. în perioada anterioară primului război mondial predă 
pe rînd la Universităţile din Cernăuţi şi Graz. în 1919 este pentru o 

scurtă perioadă ministru al finanţelor Austriei. între 1925 şi 1932 predă 
la Universitatea din Bonn, pentru ca în 1932 să se stabilească pentru tot 
restul vieţii la Harvard. 

Opera sa se extinde în aria a cel puţin trei discipline: economie, socio¬ 
logie şi teorie politică. Faima şi-a cîştigat-o însă ca economist, fiind con¬ 
siderat unul dintre cei mai mari economişti ai secolului, opera sa 
„ne-economică" (mai puţin Capitalism, socialism şi democraţie) fiind consi¬ 
derată pînă de curînd ca secundară în raport cu cea economică, un lucru 
care era în mod sigur contrar vederilor lui Schumpeter despre opera sa 
şi despre natura ştiinţelor sociale şi politice. 

Din punct de vedere politic, Schumpeter a fost un conservator 
declarat. Nicăieri acest lucru nu se vede mai bine ca în opoziţia cu care 
a privit pînă la sfîrşitul vieţii pe Keynes şi keynesismul. Cu toate acestea, 
fidel preceptelor sale metodologice, nu a lăsat ca teoriile şi analizele 
sale să fie distorsionate de opţiunile sale politice, lucru care este mai mult 
decît evident în Capitalism, socialism şi democraţie. 


Capitalismul şi forţele ce duc la coruperea sa 

CSD este structurată în cinci părţi. Prima parte este dedicată exclusiv 
analizei ideilor şi coerenţei sistemului marxist, pregătind astfel terenul 
pentru problemele şi argumentele desfăşurate în restul lucrării. Ultima 
parte nefiind altceva decît o schiţă istorică a partidelor socialiste menită 
să ilustreze idei expuse anterior, temele centrale ale lucrării rămîn să fie 
dezvoltate în Părţile II-IV. Punctul de plecare este simplu: dată fiind pre¬ 
siunea socialistă asupra capitalismului, presiune ilustrată în Partea I 
prin opera şi posteritatea lui Marx, se pune întrebarea: poate capitalismul 
supravieţui? Aceasta este întrebarea-cheie care lansează demersul lui 
Schumpeter. Răspunsul său este celebru: „No. I do not think it can." 
Partea a Il-a a lucrării explorează în amănunt factorii care justifică, din 
perspectiva sa, un asemenea răspuns. 

Elementul central şi cheia înţelegerii poziţiei lui Schumpeter rezidă 
în viziunea sa asupra capitalismului. De la bun început trebuie subli¬ 
niat că Schumpeter nu este un adversar al capitalismului. în capitolul 
5, care deschide Partea a Il-a — capitol care reprezintă una dintre cele 
mai citate şi articulate apologii aduse capitalismului — Schumpeter 
arată cum acesta nu numai că a dus la o creştere economică fără prece¬ 
dent, dar, în acelaşi timp, a făcut ca această sporire a avuţiei să fie gene¬ 
rală şi nu limitată la nivelul unei elite restrînse. 

Originea acestui fenomen unic în istorie nu este accidentală, ci se 
găseşte în însăşi natura sistemului. Elementul fundamental al capita¬ 
lismului este de natură economică: profitul şi sistemul de stimulente şi 
constrîngeri creat de acesta. Şansele fabuloase de îmbogăţire combinate 
cu pericolul ruinării pun în mişcare un proces autogenerativ în care 

indivizi cu înzestrări deosebite depun tot mai multă energie şi inge¬ 
niozitate în a da la iveală noi combinaţii şi noi oportunităţi creînd noi 
surse de avuţie şi o alocare eficientă a resurselor. Mai mult, sistemul nu 
este cu totul arbitrar şi dispune de un criteriu de funcţionare precis. 
Atît succesul, cît şi eşecul în afaceri sînt lipsite de ambiguitate: se măsoară 
în bani. Este un proces pe care Schumpeter îl aseamănă evoluţiei bio¬ 
logice, deşi subliniază că există diferenţe substanţiale între selecţia socială 
şi biologică, lucru pe care mulţi critici de mai tîrziu îl trec cu vederea 
(p. 74). 

Pentru Schumpeter, impulsul fundamental ce pune sistemul capitalist 
în mişcare este strîns legat de ideea de „nou-noutate": noi mărfuri, noi 
metode de producţie sau transport, noi forme de organizare a producţiei 
sau desfacerii. Este vorba de un proces continuu susţinut de acţiunea 
antreprenorilor, care — activaţi de mirajul şi posibilitatea profitului — 
descoperă, inventează şi explorează sistematic noi oportunităţi. Istoria 
capitalismului ilustrează oricînd şi oriunde acelaşi proces de „mutaţii 
industriale [...] ce revoluţionează fără încetare, din interior, structura 
economică, distrugînd neîncetat vechea structură şi creînd neîncetat o 
nouă structură. Acest proces de Distrugere Creativă este esenţa 
Capitalismului. în asta constă capitalismul şi acesta este mediul în care 
trebuie să trăiască orice întreprindere capitalistă" (p. 83). 

Dar capitalismul nu este un fenomen pur economic. El există într-o 
continuă relaţie cu mediul social şi cultural, îl determină şi este deter¬ 
minat de acesta. Prin urmare, cel puţin un element important trebuie 
adăugat: o trăsătură fundamentală a capitalismului este profund pene¬ 
trată de raţionalism. O sursă centrală a acestei realităţi este faptul că profi¬ 
tul, calculul şi organizarea eficientă ocupă o poziţie atît de importantă 
în capitalism. Ele creează pat tern -uri de gîndire ce pătrund adînc în 
restul structurilor sociale şi întreprinderilor intelectuale înconjurătoare. 
Un al doilea aspect important ce trebuie avut în vedere aici este inca¬ 
pacitatea capitalismului şi a burghezului (ca reprezentant tipic al aces¬ 
tuia) de a oferi un model uman care să stimuleze imaginaţia şi 
sentimentele şi să atragă simpatia. Prins în combinaţiile sale, calculînd 
şi speculînd neîncetat, organizînd întreprinderi lipsite de strălucirea 
aristocratică sau ecleziastică, burghezul este un personaj lipsit de ero¬ 
ismul sau romantismul atît de necesar pentru a-1 face interesant şi 
admirat necondiţionat de mase. 

Aceasta este deci, în linii mari, natura sistemului aflat sub presiunea 
socialismului. Poate el supravieţui acestei presiuni? Aşa cum am văzut, 
Schumpeter crede că nu. Dar dispariţia capitalismului, adaugă el, nu este 
nici pe departe rezultatul unor factori de natură economică, unor inefi- 
cienţe sau blocaje economice aşa cum susţin socialiştii. „Performanţele 
prezente şi potenţiale ale sistemului capitalist infirmă ideea că el s-ar 
prăbuşi sub greutatea eşecului economic" (p. 61). Din contră, factorul 
distructiv este „chiar succesul său ce subminează instituţiile sociale care 

îl protejează, şi creează în mod inevitabil condiţiile în care nu va mai 
putea supravieţui şi care îndreaptă spre socialism ca posibil succesor al 
său" ( ibid .). înainte de a urmări mecanismele sociale şi economice care 
presează în această direcţie, aşa cum sînt ele ilustrate de Schumpeter, 
să notăm încă o dată că acesta nu era deloc entuziasmat de perspectiva 
pe care o ofereau analizele sale: „Dacă doctorul prezice că pacientul va 
muri în scurt timp, asta nu înseamnă că doreşte ca acest lucru să se 
întîmple" (p. 61). 

Două tipuri de forţe fatale capitalismului se cristalizează şi se dez¬ 
voltă în interiorul acestuia: forţe externe ce împiedică sau blochează 
antreprenorul în îndeplinirea funcţiei sale şi forţe interne care sub¬ 
minează motivaţia, dorinţa indivizilor de a acţiona antreprenorial. Pentru 
Schumpeter, antreprenorul este elementul-cheie al burgheziei. Burghezia 
există ca urmare a existenţei antreprenorului şi prin antreprenor. Forţa 
burgheziei este dată de componenta ei antreprenorială. 

Aşa cum am văzut, antreprenorul este motorul Distrugerii Creative. 
Dar acest proces necesită mobilizarea şi organizarea a din ce în ce mai 
multe resurse şi factori. Rezultatul este crearea de organizaţii din ce în 
ce mai mari şi complexe care, date fiind problemele legate de structura 
în timp a producţiei, acţionează pe orizonturi de timp din ce în ce mai 
largi. Dar, pe măsură ce dimensiunile organizaţiilor cresc, creşte şi biro¬ 
cratizarea acestora. Treptat, funcţiile organizaţionale se rutinizează. 
Funcţia antreprenorială ajunge să fie captată treptat ca o funcţie orga- 
nizaţională şi devine şi ea din ce în ce mai instituţionalizată. Echipe şi 
comitete de cercetare şi inovaţie subminează şi preiau tot mai mult ac¬ 
ţiunile antreprenorului individual. în final, funcţia acestuia este uzur¬ 
pată şi devine rutinizată la nivelul unui grup de lucru, departament sau 
birou organizaţional. Structurile create şi dinamica lor internă duc treptat 
nu numai la subminarea antreprenorului, ci şi la subminarea întregului 
sistem creat în jurul acestuia. 

Dar, în afară de această dinamică internă a instituţiilor direct legate 
de acţiunea antreprenorială mai există cel puţin alte trei elemente externe 
potrivnice antreprenorului. în primul rînd, este vorba de faptul că sis¬ 
temul capitalist este susţinut nu numai de burghezie, ci şi de alte stra¬ 
turi sociale, mai mult sau mai puţin structural legate de capitalism. 
Astfel, fermierii şi micii întreprinzători alcătuiesc, în viziunea lui 
Schumpeter, două elemente fundamentale pentru protecţia şi 
funcţionarea capitalismului. Dar procesul de Distrugere Creativă şi de 
concentrare a activităţii economice, specifice capitalismului, subminează 
sistematic aceste grupuri. în final, baza socială a capitalismului (antre¬ 
prenori, mici întreprinzători, fermieri) este slăbită pînă în punctul în 
care devine incapabilă să apere ordinea pe care o favorizează. 

în al doilea rînd, şi legat de aceasta, antreprenorii (şi burghezia în 
general) nu numai că îşi pierd funcţionalitatea în sistem şi baza de influ¬ 
enţă socială, dar devin din ce în ce mai mult ţinta atacurilor celorlalte 
clase care le reproşează efectele ciclice ale procesului de Distrugere 

Creativă, proces despre care nu înţeleg că stă la baza prosperităţii tuturor. 
Mai mult, situaţia este agravată de faptul că, potrivit lui Schumpeter, 
burghezia este lipsită de capacitate politică. 

In plus (şi acesta este cel de-al treilea element extern potrivnic antre¬ 
prenorului, element ce face tranziţia către cele interne), burghezia este 
din ce în ce mai mult ţinta unor atacuri sistematice venite din partea celui 
mai mare duşman al ei: intelectualul. Nici vulnerabilitatea burgheziei, 
nici nemulţumirea şi resentimentul faţă de funcţionarea capitalismului 
nu sînt condiţii suficiente pentru apariţia unei ostilităţi active faţă de 
ordinea socială. Structural critic şi „demascator", animat de o dorinţă 
de putere pe care nu şi-o poate satisface în sistemul capitalist, intelec¬ 
tualul devine vîrful de lance al atacului împotriva sistemului. Prin pu¬ 
terea cuvîntului şi prin controlul pe care-1 are asupra canalelor de 
comunicare, prin exploatarea raţionalităţii specifice civilizaţiei capita¬ 
liste, el creează o atmosferă intelectuală ce subminează însăşi motivaţia 
internă de a activa în mod antreprenorial şi delegitimează întregul 
sistem. 

Cu aceasta am trecut deja în spaţiul celei de-a doua categorii de forţe 
fatale capitalismului: forţele interne. Pe lîngă cele spuse privitor la inte¬ 
lectuali, un al doilea aspect important al problemei merită menţionat. 
Schumpeter susţine că procesul de raţionalizare şi birocratizare afectează 
direct motivaţia antreprenorilor de a apăra şi menţine ordinea capita¬ 
listă. întregul proces este rezumat de un comentator după cum urmează: 
„Creşterea instituţionalizării inovaţiei în echipe de cercetare sistematic 
organizate, sistemul educaţional, birocratizarea managementului indus¬ 
trial şi înlocuirea patronului interesat în prosperitatea întreprinderii 
familiale pe termen lung cu managerul profesionist cu interesul său 
temporar în bunul mers al întreprinderii reduc în sînul clasei antre¬ 
prenorilor motivaţia şi instinctul apărării şi menţinerii fundamentelor 
sociale şi economice ale sistemului şi mai ales reduc rezistenţa acesteia 
la politicile ce ameninţă formarea de capital. Atacul e uşurat de lipsa de 
strălucire a modelului comportamental şi social oferit de această clasă 
lipsită de eroism" (von Beckerharth 1951:114). 

Prin urmare, prin conjugarea unor serii de factori de natură insti¬ 
tuţională, organizaţională, socială, intelectuală şi motivaţională, sistemul 
capitalist suferă un proces gradual de dezintegrare. Dar ceea ce este şi 
mai important este că „toţi aceşti factori duc nu doar la distrugerea ca¬ 
pitalismului, ci şi la apariţia unei civilizaţii socialiste. Cu toţii împing 
în acea direcţie. Procesul capitalist nu numai că îşi distruge propria 
structură instituţională, dar — în acelaşi timp — creează condiţiile 
pentru una nouă. Poate că, pînă la urmă, «distrugere» nu este cuvîntul 
potrivit. Poate ar fi trebuit să spun transformare. Rezultatul procesului 
nu este pur şi simplu un vid ce ar putea fi ocupat de orice altceva: 
lucrurile şi minţile sînt transformate de aşa natură încît devin tot mai 
adecvate formei de viaţă socialiste" (p. 162). 

Este socialismul un sistem viabil? 

Răspunsul lui Schumpeter la întrebarea privind funcţionalitatea socialis¬ 
mului este la fel de celebru precum cel dat referitor la supravieţuirea 
capitalismului. El este ferm afirmativ: „Da. Bineînţeles că socialismul 
poate funcţiona." Totuşi Schumpeter îşi ia anumite precauţii şi o impor¬ 
tantă parte a acestei secţiuni a lucrării este dedicată acestor rezerve şi 
reţineri ce temperează fermitatea iniţială a răspunsului: „Vreau să fie cu 
desăvîrşire clar că nu poate fi vorba de socialism în general precum 
ceva în natura lucrurilor, ci doar de un socialism aflat în relaţie cu anu¬ 
mite condiţii sociale date sau cu anumite epoci istorice" (p. 200). 

Argumentul lui Schumpeter în favoarea viabilităţii socialismului se 
desfăşoară pe două paliere. în primul rînd, el este interesat în a arăta că 
„nu este nimic greşit în logica pură a economiei socialiste". Problema 
este importantă pentru că ea clarifică din start dacă socialismul este în 
principiu viabil, condiţie necesară, dar nu suficientă, a implementării sale. 
In acest sens, Schumpeter, după ce recunoaşte meritul lui Mises ca 
autoritate ce a formulat problema în mod clar şi a deschis calea către o 
discuţie cu adevărat serioasă privind natura şi viabilitatea socialismului, 
urmează linia clasică şi de acum celebră a argumentului în favoarea 
posibilităţii de principiu a unei economii socialiste dezvoltat pe filiera 
Ba rone-Lange-Lerner. 

Dar, aşa cum am spus, Schumpeter este conştient că posibilitatea de 
principiu nu este suficientă. De aceea el adaugă o serie de condiţii supli¬ 
mentare care ar favoriza funcţionarea unei economii socialiste. Pentru 

* 

el, socialismul prematur, socialismul instaurat înainte ca structura eco¬ 
nomică (concentrare, birocratizare) şi mentalitatea publică să fie pregătite 
pentru asta, nu are nici o şansă de a funcţiona. Abia atunci cînd atitu¬ 
dinile publice şi toate structurile societăţii vor fi pregătite şi abia cînd 
concentrarea economică în sectorul privat va atinge un grad foarte 
ridicat, condiţiile vor fi favorabile trecerii la socialism. în plus, el mai 
adaugă două condiţii suplimentare, nu lipsite de însemnătate: existenţa 
unui „strat social" apt să dea lideri economici şi politici capabili, şi exis¬ 
tenţa unei administraţii publice şi a unui serviciu civil cu o înaltă cali¬ 
ficare profesională şi ţinută etică. Dacă toate aceste condiţii sînt 
îndeplinite, recunoscînd corectitudinea logicii pure a socialismului, nu 
rămîne decît să acceptăm că acesta din urmă se poate instala şi poate 
funcţiona fără probleme speciale. 


Este democraţia posibilă în socialism? 

Dată fiind „inevitabilitatea" şi, în acelaşi timp, viabilitatea sistemului, 
ultima problemă asupra căreia se concentrează Schumpeter este în ce 
măsură socialismul şi democraţia sînt compatibile. Sau, altfel spus: este 

democraţia posibilă în socialism? Pentru a răspunde la această întrebare, 
Schumpeter este nevoit să se lanseze nu numai într-o critică sistematică 
a teoriei clasice a democraţiei, dar în acelaşi timp să reconstruiască teoria 
democraţiei pe noi fundamente, deschizînd un nou drum şi anticipînd 
o nouă direcţie în teoria politică a secolului al XX-lea. 

înainte de orice, Schumpeter respinge viziunea clasică asupra pro¬ 
blemei democratice pe care el o consideră total greşită. Această viziune 
se bazează pe un set de presupoziţii greu de susţinut. In primul rînd 
este vorba de ideea că există ceva ce poate fi numit „binele comun" sau 
„binele general" care ar sta la baza deciziei în democraţii. Legat de 
aceasta este credinţa că nu numai că există un „bine comun", dar el poa¬ 
te fi identificat în mod ferm şi fără ambiguitate de orice membru normal 
al societăţii. Mai mult, „binele comun" oferă posibilitatea de a da răspun¬ 
suri clare şi exacte la toate problemele ce apar în societatea respectivă 
şi fiecare măsură luată poate fi categorisită în funcţie de aceasta în 
„bună" sau „proastă". în sfîrşit, tuturor acestora li se adaugă ideea că, 
o dată clarificat „binele comun", membrii societăţii pot ajunge fără pro¬ 
bleme la o înţelegere privind modul sau căile prin care acesta poate fi 
atins. Nu e nevoie să spunem, Schumpeter respinge în bloc acest grup 
de idei: „Nu există ceva de natura unui «bine comun» unic determinabil; 
[...] pentru indivizi diferiţi şi grupuri diferite binele comun înseamnă 
lucruri diferite " 

Cel de-al doilea set de presupoziţii aflat la baza teoriei clasice a 
democraţiei şi care este respins de Schumpeter este cel generat de con¬ 
ceptul de „voinţă generală". 

în teoria clasică, existenţa unei „voinţe generale" care emană de la 
popor şi determină acţiunile liderilor este considerată la fel de certă ca 
şi existenţa unui „bine comun" şi, bineînţeles, relaţia dintre acestea două 
face obiectul unei atenţii speciale. Există un centru, un „bine comun", 
către care gravitează, cel puţin pe termen lung, toţi indivizii şi din acest 
proces rezultă ceea ce e numit „voinţă generală". Dar, pentru Schumpeter, 
cea mai importantă trăsătură a procesului politic nu o constituie 
acceptarea şi supunerea faţă de „voinţa poporului", ci, din contră, mode¬ 
larea şi îndrumarea activă a acesteia. Astfel, politicienii, intelectualii sau 
exponenţii diferitelor grupuri de interese „au capacitatea de a modela 
şi, în limite largi, chiar de a crea voinţa poporului. în analiza procesului 
politic ne confruntăm nu atît cu o voinţă autentică, ci mai degrabă cu 
una manufacturată. Şi cel mai adesea, în afară de acest artefact, nu mai 
există nimic altceva care ar putea corespunde «voinţei generale» din 
teoria clasică. în măsură în care lucrurile stau astfel, voinţa poporului 
este produsul şi nu forţa ce pune în mişcare procesul politic" (p. 263). 

O dată dovedite deficienţele doctrinei clasice, Schumpeter începe să 
construiască o teorie alternativă. Esenţa sistemului democratic este, 
după Schumpeter, de natură instituţională sau, după cum se exprimă 
un critic (Wright 1951: 130), de natură „mecanică". Este vorba de un 

mecanism instituţional de selecţionare şi înlocuire a liderilor politici, în 
care elementul central este competiţia pentru obţinerea voturilor elec¬ 
toratului: „Metoda democratică este acel aranjament instituţional de 
luare a deciziei politice în care indivizii obţin puterea de a decide pe calea 
unei competiţii pentru cîştigarea voturilor poporului" (p. 269). Evident, 
învingătorul e cel ce atrage cele mai multe voturi: „Principiul democraţiei 
nu înseamnă nimic altceva decît faptul că frîiele guvernării vor ajunge 
la cei ce au un sprijin mai larg decît cel obţinut de indivizii sau echipele 
concurente" (p. 273). 

Prin urmare, politicianul care participă la alegeri este forţat să adopte 
o strategie care să-i aducă cît mai multe voturi. El va trebui să formuleze 
un program de măsuri care să fie pe placul cît mai multor alegători. Unele 
dintre acestea vor fi bazate pe interese reale ale anumitor grupuri, altele 
vor fi pur şi simplu manufacturate. Important este însă că, în mod 
implicit, între politician şi electorat are loc un tîrg. Politicianul oferă 
(promisiunea unor) măsuri care vor favoriza interesele electorilor, iar elec¬ 
torii oferă în schimb voturile lor. în mod implicit, cu cît pachetul de 
măsuri va fi pe placul mai multor grupuri de interese, cu atît mai multe 
voturi va primi promotorul său. Atît politicianul, cît şi electorul sînt 
motivaţi nu de „binele general", ci de interese personale sau de grup. 
Ei se află într-o relaţie de schimb care nu este deloc departe de ceea ce 
se întîmplă pe o piaţă obişnuită. 

Problema care apare imediat este: va funcţiona această piaţă politică 
la fel de eficient precum cea obişnuită, astfel încît prin promovarea 
interesului personal de către fiecare individ în parte să se ajungă la 
rezultate benefice pentru toată lumea? în contrast cu majoritatea suc¬ 
cesorilor săi în această direcţie de gîndire, Schumpeter pare să creadă 
că acest lucru este posibil. Chiar dacă nu este interesat direct decît de 
propriile sale obiective şi planuri, politicianul este nevoit ca, în vederea 
realizării acestora, să ţină cont de opinia şi interesele electorilor. Această 
cerinţă este o cerinţă structurală a instituţiei democratice şi nu are nimic 
de-a face cu bunăvoinţa sau sentimentele acestuia. 

Totuşi una din limitele acestui sistem necesită o atenţie specială. 
Structura instituţională favorizează urmărirea intereselor pe termen 
scurt atît ale electorilor, cît şi ale politicienilor şi neglijarea problemelor 
ce se manifestă pe orizonturi de timp mai lungi. Această tendinţă ine¬ 
rentă a democraţiei necesită un control special pentru că acest tip de pro¬ 
bleme poate fi fatal sistemului. Dată fiind structura ciclului electoral şi 
nevoia satisfacerii cît mai rapide a grupurilor de interese ce au sprijinit 
candidatul învingător, problemele ce vizează funcţionarea în ansamblu 
şi de lungă durată a sistemului tind să rămînă descoperite într-o 
democraţie. Schumpeter consideră că pentru a preveni posibilele con¬ 
secinţe dezastruoase ale acestui fapt, un sistem democratic trebuie să 
îndeplinească (în afară de cerinţele formale) o serie de condiţii supli¬ 
mentare. 

în primul rînd, pentru a putea funcţiona eficient, o democraţie are 
nevoie de un număr cît mai mare de politicieni de calitate care să formeze 
o masă critică ce va menţine sistemul în parametri funcţionali accepta¬ 
bili. în al doilea rînd, aceşti politicieni trebuie să fie susţinuţi de un corp 
de experţi şi tehnicieni şi, în plus, să fie gata să cedeze cît mai multe decizii 
pe mîinile acestor specialişti. în al treilea rînd, trebuie să existe un corp 
de birocraţi bine pregătiţi şi respectaţi, precum şi un sistem birocratic 
bine organizat. Aceştia trebuie să funcţioneze, pe cît posibil, în afara sferei 
politicii electorale şi a intereselor pe termen scurt. Mai mult, ei trebuie 
să acopere un spaţiu de decizie vast şi să exercite o funcţie de informare 
şi educare a politicianului ales prin vot popular. în al patrulea rînd, tre¬ 
buie să existe o suficientă doză de „Autocontrol Democratic" la nivelul 
întregii societăţi. Electoratul trebuie să aibă încredere în capacitatea de 
autoreglare a sistemului democratic şi să se abţină de la a lua decizii fun¬ 
damentale privind soarta sistemului atunci cînd pe termen scurt acesta 
îi dezamăgeşte. în sfîrşit, la nivel social trebuie să existe o largă toleranţă 
pentru diferenţe de opinie şi un consens larg privind „principiile fun¬ 
damentale" ale societăţii. 

O dată clarificată problema naturii democraţiei, Schumpeter este în 
situaţia de a formula un răspuns la întrebarea dacă socialismul şi 
democraţia pot coexista. Răspunsul său este pozitiv. O dată ce democraţia 
este doar un sistem (mecanism) instituţional şi nu presupune anumite 
valori sau asumarea anumitor atitudini etice sau civice, este posibil ca 
o societate socialistă să-şi organizeze sistemul politic în jurul guvernării 
parlamentare şi al competiţiei electorale. Dar, aşa cum s-a remarcat, 
aceasta nu înseamnă că un asemenea sistem politic ar fi în mod necesar 
unul „drept" sau că ar aduce cu el realizarea visurilor socialiste de 
„coparticipare" sau „democraţie industrială". Tot ceea ce ar însemna ar 
fi că mecanismul pur al alegerii conducătorilor politici ar putea continua 
să funcţioneze dacă, între altele, majoritatea ar cădea de acord să menţină 
un grad mare de competiţie în procesul de administrare a sistemului 
(Wright 1951: 132). 

Relaţia dintre capitalism şi democraţie 

Acestea sînt, în linii mari, principalele teme ale lucrării lui Schumpeter. 
Ar mai fi de adăugat totuşi o problemă care, deşi nu face obiectul unic 
al unei părţi anume a lucrării, păstrează un interes special. Este vorba 
de relaţia dintre capitalism şi democraţie. Din punctul de vedere al lui 
Schumpeter, apariţia şi dezvoltarea capitalismului au fost un factor 
important în susţinerea şi dezvoltarea democraţiei. 

în mod indubitabil pentru el, „democraţia modernă este produsul 
procesului capitalist" (p. 217). Democraţia este, la nivel principial, echiva¬ 
lentul politic a ceea ce capitalismul este în spaţiul economic. Ambele sînt 

expresia unor principii filozofice şi normative în care raţionalitatea, cal¬ 
culul utilitar şi mai ales libertatea individuală ocupă poziţia centrală. în 
plus însă, capitalismul a creat la modul foarte concret condiţiile mani¬ 
festării democraţiei: statul minimal nu numai că oferă cadrul unui proces 
politic eficient, dar (prin limitarea posibilităţilor de intervenţie politică 
în sfera socială) creează un mediu care facilitează practicarea „autocon¬ 
trolului democratic"; într-un sistem care e puternic influenţat de acţiu¬ 
nile unor oameni inventivi şi iconoclaşti ca antreprenorii, toleranţa 
pentru opinii politice divergente tinde să fie mult mai mare. în sfîrşit, 
prin creşterea economică continuă, capitalismul duce la consolidarea unui 
electorat cu un standard de viaţă stabil şi ridicat şi cu un nivel de infor¬ 
mare şi educaţie înalt, fapt ce reprezintă o condiţie fundamentală a 
bunei funcţionări a sistemului democratic. 

Are însă democraţia o influenţă de aceeaşi natură (benefică) asupra 
capitalismului? Produce democraţia un mediu favorabil capitalismului 
aşa cum am văzut că tinde capitalismul să facă pentru aceasta? Sau cel 
puţin, dat fiind pericolul dezintegrării capitalismului sub presiunea 
socialistă, poate democraţia salva capitalismul? Răspunsul pare să fie 
negativ. în cel mai bun caz, democraţia este neutră în raport cu capita¬ 
lismul. Altfel ea pare să încurajeze şi să reflecte forţele ostile capitalis¬ 
mului. Este foarte uşor de făcut o conexiune între ideea politicii electorale 
ca piaţă de voturi şi ideile anticapitaliste şi antiantreprenoriale (atît de 
populare) de redistribuire a profitului sau de blocare a ciclurilor eco¬ 
nomice pentru a vedea că nimic în logica sistemului democratic nu 
împiedică punerea în aplicare treptată a unor măsuri ce, pe termen lung, 
vor duce la dezintegrarea sistemului capitalist. Logica economică a 
acestui proces, doar intuită şi schiţată la Schumpeter, urmează să fie 
expusă pe larg şi argumentată de autorii şcolii „Opţiunii publice" „Public 
Choice" în deceniile imediat următoare publicării CSD. 


Ecoul cărţii lui Schumpeter 

Acestea sînt, în linii mari, principalele teme ale celei mai discutate şi dis¬ 
putate lucrări publicate de Schumpeter. Ecoul ei a fost substanţial şi el 
este reflectat în cele nu mai puţin de treizeci de recenzii făcute acesteia 
ale căror referinţe apar în bibliografia compilată de Michael Stevenson 
(Stevenson 1985:121). Această cifră nu include comentariile, replicile şi 
articolele inspirate de ea, a căror cifră (cel puţin după cum reiese din 
aceeaşi sursă) depăşeşte 200. Printre cei care au replicat într-un fel sau 
altul lui Schumpeter sau i-au recenzat scrierea se numără Oskar 
Morgenstern, Joan Robinson, Wilhelm Roepke, J.K. Galbraith, Oskar 
Lange, Arthur Schlessinger, Frangois Perroux, Daniel Bell, Paul Sweezy, 
listă ce nu necesită comentarii cu privire la nivelul la care lucrarea a fost 
receptată şi spectrul larg de poziţii pe care le-a generat de-a lungul 

vremii. Temele lucrării au fost analizate şi evaluate cu cele mai diverse 
instrumente teoretice şi de pe cele mai variate poziţii ideologice şi, aşa 
cum este de aşteptat, atitudinile au variat de la respingerea totală, 
acceptarea parţială pînă la îmbrăţişarea necondiţionată. 

Ceea ce este mult mai important este noul interes de care se bucură 
lucrarea lui Schumpeter începînd cu anii '80, fapt paradoxal pentru că 
tocmai în această perioadă s-ar părea că istoria a infirmat predicţiile 
sale. împlinirea a patruzeci de ani de la apariţia CSD a fost marcată de 
publicarea mai multor volume şi organizarea mai multor conferinţe 
dedicate acesteia (Haberler 1981; Heertje 1981) şi a fost începutul unei 
renaşteri fără precedent a studiilor dedicate ideilor sale. 

Cel puţin două curente majore în gîndirea politică contemporană 
poartă amprenta temelor explorate de Schumpeter în CSD. Pe de o 
parte, aşa cum am menţionat deja, este vorba de autorii grupaţi sub 
numele de „Public Choice School". Respingerea teoriei clasice a de¬ 
mocraţiei, analiza acţiunilor actorilor politici ca acţiuni motivate de 
interesul personal, definirea democraţiei ca mecanism şi proces domi¬ 
nat de competiţia pentru obţinerea puterii politice sînt toate teme comune 
CSD şi lucrărilor reprezentanţilor acestei şcoli, teme pe care aceştia din 
urmă le dezvoltă cu un rafinament teoretic care, în mod sigur, este con¬ 
sonant cu viziunea lui Schumpeter privind statutul şi rolul teoriei eco¬ 
nomice (vezi James M. Buchanan: Limitele libertăţii, în acest dicţionar). 
Pe de altă parte, un important segment al gîndirii neoconservatoare 
americane, şi nu numai, recunoaşte explicit influenţa ideilor dezvoltate 
în CSD (în special tema contradicţiilor structurale ale capitalismului şi 
schiţa de sociologie a intelectualului cu evidenţierea rolului său distruc¬ 
tiv în sistemul capitalist) şi urmăreşte în mod constant elaborarea şi 
actualizarea acestora, punînd un accent deosebit pe dimensiunea cultu¬ 
rală a problemei (Irvin Kristol, Daniel Bell). 

Există, evident, în structura unei lucrări atît de ambiţioase şi com¬ 
plexe precum CSD, mai multe zone şi argumente sensibile care merită 
o atenţie specială. O listă a acestora ar trebui să cuprindă, între altele, 
şi nu neapărat în această ordine: a) problema statutului antreprenorului 
în tranziţie şi a acţiunii antreprenoriale în socialism, cu un accent spe¬ 
cial pe tensiunea dintre rezultatele acţiunii antreprenoriale şi sistemul 
politic socialist; b) o reevaluare a argumentului privind posibilitatea de 
principiu a unei economii socialiste; c) problema capadtăţii/incapadtăţii 
de guvernare politică a burgheziei; d) o analiză (pe temei statistic) a ten¬ 
dinţei de concentrare a economiei capitaliste şi, în contextul acesteia, a 
problemei tendinţei recente spre privatizare; e) problema rolului şi con¬ 
tribuţiei reale a intelectualilor la procesul de delegitimizare şi la declinul 
capitalismului. Toate aceste probleme (care, din ntotive teoretice şi 
metodologice, este bine să fie tratate separat) sînt însă, într-un fel sau 
altul, parte a unei probleme care se detaşează ca marea provocare con¬ 
turată în şi pe marginea lucrării lui Schumpeter: problema succesorului 

capitalismului. Există în demonstraţia lui Schumpeter suficiente argu¬ 
mente că socialismul este forma de organizare socială ce urmează în mod 
necesar capitalismului? Duce dinamica internă a capitalismului în mod 
necesar către socialism? Există suficiente motive să credem că socializarea 
va urma în mod necesar concentrării? 

O analiză strălucită a naturii sistemului capitalist şi a tendinţei sale 
spre autodistrugere ne poartă pînă în punctul în care credem că putem 
întrezări contururile noii forme speciale ce se dezvoltă din şi pe ruinele 
capitalismului. Cîteva dintre aceste contururi sînt clare, altele sînt 
ambigue, iar pe altele sîntem nevoiţi să le reconstruim făcînd apel la 
deducţie şi imaginaţie. Ajunşi în această poziţie şi forţaţi să speculăm 
cu privire la natura acestei forme depărtate şi neclare sîntem tentaţi ca 
(după un secol şi jumătate de profeţii şi propagandă socialistă) să-i 
punem în mod automat eticheta de „socialism". Cu atît mai mult cu cît 
trăsăturile vizibile ale acestei noi lumi ce se întrevede la orizont par să 
fie acelea ale socialismului, aşa cum a fost şi este prezentat de adepţii 
săi. Fără îndoială că Schumpeter a cedat acestei tentaţii. Dar este noua 
şi strania lume a viitorului corect reflectată de ideea de socialism? în ce 
-măsură va fi ea guvernată de o birocraţie impersonală şi în ce măsură 
formele noastre de guvernare reprezentativă şi democratică vor 
supravieţui? Va fi o lume în care creativitatea umană se va manifesta 
liber sau va fi o lume în care funcţiile sociale vor fi riguros distribuite 
şi controlate în organizaţii şi corporaţii hiperraţionalizate? Aceste între¬ 
bări rămîn la fel de vii în ciuda deceniilor scurse de cînd Schumpeter a 
formulat începutul unui răspuns la ele în Capitalism, socialism şi democraţie. 

Notă 

* Citatele din text pentru care nu se indică decît pagina sînt din Joseph Alois 
Schumpeter, Capitalism, Socialism and Democracy, Harper, New York, ediţia 
a treia, 1950. Traducerea lor este făcută de autorul articolului. 

Dracoş Aligicâ 


Leo Strauss (1899-1973) 

DREPT NATURAL ŞI ISTORIE (1953) 


Leo Strauss s-a născut la Kirchain, în Germania, de unde a emigrat în 
America în 1938. A reînviat tradiţia studiului filozofiei politice, predînd 
mai întîi la New School for Social Research şi apoi, în anii '50 şi '60, la 
Universitatea din Chicago. Discipolii săi, printre care Allan Bloom, 
Harry Jaffa, Irving Kristol şi William Bennet, au devenit liderii intelec¬ 
tuali ai mişcării neoconservatoare americane. 

Datorită atacurilor sale vehemente la adresa relativismului şi a scep¬ 
ticismului contemporan (pe care le-a considerat, într-o anumită măsură, 
moşteniri ale Iluminismului), datorită cultivării unei imagini a filozofiei 
ca sursă ultimă a adevărului şi înţelepciunii, dar şi a nenumăratelor 
ambiguităţi şi aparente contradicţii aflate în scrierile sale, Leo Strauss, 
autor a 15 cărţi şi peste 80 de articole, a dat naştere multor reacţii extreme, 
de la identificare totală pînă la acuzaţii de dogmatism, nihilism şi şarla- 
tanie intelectuală. 

Una dintre ideile generale cele mai importante ale lui Leo Strauss este 
convingerea că, în întreaga istorie intelectuală a Europei, a existat un con¬ 
flict fundamental între adepţii relativismului şi cei ai universalismului 
moral. Natural Right and History (Drept natural şi istorie )* este, pe de o 
parte, o încercare de recuperare a teoriei clasice (sau premoderne) a 
dreptului natural, a cărei tradiţie îşi are originea, conform interpretării 
lui Strauss, în gîndirea lui Socrate. Cartea urmăreşte dezvoltarea teoriei 
dreptului natural din Antichitate, trecînd prin tomism, găsindu-şi for¬ 
mularea modernă în scrierile lui Thomas Hobbes şi John Locke şi intrind 
apoi în declin prin Edmund Burke şi Jean-Jacques Rousseau. 

Pe de altă parte, Strauss elaborează, în această carte, un argument 
împotriva relativismului moral contemporan, argument asupra căruia 
se va concentra următoarea secţiune a acestui articol. 


împotriva relativismului 

După Strauss, liberalismul contemporan este marcat de relativism. 
Scepticismul liberal se caracterizează prin respingerea ideii de drepturi 
naturale în numele incapacităţii umane de a ajunge la o cunoaştere 
morală certă. Această atitudine este în acord cu celelalte valori liberale 
pentru că se consideră că ea conduce la mai multă toleranţă. 

în condiţiile unui răspuns sceptic la întrebarea dacă valorile pot fi 
cunoscute, ştiinţele politice şi sociale au un caracter pur instrumental 
şi, în cele din urmă, se găsesc într-o situaţie paradoxală. Ele îşi dezvoltă 
şi perfecţionează tehnici tot mai avansate de studiu al societăţii, însă 
neputînd circumscrie valori, neputînd oferi o orientare generală, o 
direcţie în care societatea ar trebui să se îndrepte, caracterul lor nu poate 
fi decît instrumental. Cu alte cuvinte, ele pot stabili mijloacele prin care 
diverse scopuri pot fi atinse, dar nu şi dezirabilitatea globală a unui 
anumit scop. Paradoxul vine din faptul că întreaga energie a celor care 
se ocupă de ştiinţele sociale se concentrează asupra mijloacelor pe care 
ele le oferă, neglijînd legitimitatea scopurilor, care conferă sau nu sens, 
în cele din urmă, întregului demers. 

Alternativa propusă de Strauss este întoarcerea la tomism, adică la 
o viziune teleologică, după care valorile morale pot fi cunoscute şi tre¬ 
buie să ghideze întreaga activitate a ştiinţelor umane şi sociale. 

Tomismul întîmpină, din partea relativismului contemporan, două 
tipuri de rezistenţă, două tipuri majore de contraargumente, cărora 
Strauss le răspunde în prima parte a cărţii. Ele vin, pe de o parte, din 
direcţia istoricismului (ideea că întreaga gîndire omenească este deter¬ 
minată de contextul istoric al gînditorului) şi, pe de altă parte, dinspre 
pozitivism (concepţia după care nu se pot face decît judecăţi de fapt, nu 
şi de valoare). 

Argumentul istoricist susţine că, de vreme ce nu putem identifica nici 
un standard comun tuturor culturilor, în timp şi spaţiu, un asemenea 
standard nu există. De vreme ce fiecare societate şi-a dezvoltat propria 
concepţie despre adevăr, bine şi dreptate, înseamnă că aceste valori sînt 
fabricaţii ale gîndirii şi acţiunii umane, şi nu norme universale, detectabile 
în mod raţional. 

Strauss argumentează că, în forma sa istoricistă, relativismul întîmpină 
cel puţin două dificultăţi majore. Prima este de natură practică: dacă toate 
normele morale sînt relative la societatea care le-a emulat, atunci nu există 
motive pentru a considera canibalismul, de exemplu, ca fiind o practică 
imorală. Şi, avînd în vedere că societatea umană este într-o continuă 

schimbare, nu am avea nid o justificare teoretică pentru a împiedica socie¬ 
tatea în care trăim să se transforme într-o lume canibală. Singurul mod 
de a împiedica acest lucru este existenţa unui standard moral căruia să 
îi conferim valabilitate universală. După Strauss, acest standard este 
teoria drepturilor naturale. 

Al doilea tip de respingere a poziţiei istoriciste este de natură teo¬ 
retică şi face apel la o intuiţie comună oamenilor de pretutindeni, reflec¬ 
tată în limbaj prin însuşi faptul că acesta deţine concepte precum „bine" 
sau „drept". Argumentul lui Strauss este că, dacă noi nu am avea o 
convingere tacită că există norme universale, nu am putea numi nicio¬ 
dată o lege, un aranjament sau o decizie politică „nedrepte". în absenţa 
unor standarde exterioare celor general acceptate de către societate, 
însăşi critica socială ar fi conceptual imposibilă. 

Cele două argumente, primul în favoarea dezirabilităţii recunoaşterii 
drepturilor naturale şi cel de-al doilea în favoarea adevărului teoriei aces¬ 
tora, duc la respingerea relativismului de factură istoricistă. Singurul mod 
de a respinge teoria drepturilor naturale rămîne pozitivismul, sau dis¬ 
tincţia fapte-valori, şi teza pe care acesta o implică, a neutralităţii valo¬ 
rice a ştiinţelor sociale: „Mulţi dintre cei ce practică ştiinţele sociale în 
vremurile noastre par să privească nihilismul ca pe o neplăcere minoră 
pe care oamenii înţelepţi ar trebui să o accepte cu sînge rece, ca pe un 
preţ ce trebuie plătit pentru obţinerea bunului suprem: o ştiinţă socială 
cu adevărat ştiinţifică. Ei par să fie mulţumiţi cu orice descoperire ştiinţi¬ 
fică, chiar dacă acestea nu pot fi altceva decît adevăruri sterile, incapa¬ 
bile să conducă la vreo concluzie, concluziile fiind obţinute pe baza 
unor judecăţi de valoare pur subiective sau a unor preferinţe arbitrare. 
Trebuie, aşadar, să ne întrebăm dacă ştiinţele sociale ca întreprindere pur 
intelectuală, dar avînd ca scop înţelegerea fenomenelor sociale, sînt posi¬ 
bile în condiţiile distincţiei dintre fapte şi valori" (p. 49). 

Principala sursă de legitimare intelectuală a pozitivismului în ştiinţele 
sociale contemporane este identificată de către Strauss în opera lui Max 
Weber, în scrierile sale privind sensul ştiinţei modeme şi problema neu¬ 
tralităţii valorice a demersului ştiinţific. în analiza pe care o întreprinde 
asupra lui Weber, Strauss încearcă să identifice şi să analizeze principala 
dificultate a gîndirii acestuia, sugerînd în acelaşi timp o soluţie pentru 
ea. După Strauss, teza lui Weber privind imposibilitatea unei cunoaşteri 
genuine a lui „trebuie" se bazează pe viziunea după care valorile ultime 
sînt ireconciliabile. Concepţia despre tensiunea fundamentală dintre 
valori provine, la rîndul ei, din criza tipică a modernităţii, criză marcată 
de conflictul dintre religie şi ştiinţă. „Omul nu poate trăi fără lumină, 
îndrumare şi cunoaştere; numai cunoaşterea binelui îl poate conduce la 
binele de care are nevoie. De aceea, întrebarea fundamentală este dacă 
oamenii pot ajunge la cunoşterea binelui fără de care nu îşi pot conduce 
viaţa, nici individual nici colectiv, numai prin puterile lor naturale, sau 

dacă sursa acestei cunoaşteri este revelaţia divină. Aceasta este dilema 
fundamentală: clauză umană sau divină?" 1 (p. 74). 

Contraargumentul pe care Strauss i-1 aduce lui Weber este urmă¬ 
torul: de vreme ce filozofia şi ştiinţa modernă nu pot respinge revelaţia 
divină, de vreme ce nu există nici un criteriu pe baza căruia cele două 
variante pot fi comparate, înseamnă că, pentru a-şi cîştiga statutul de 
ştiinţă propriu-zisă, ştiinţele sociale trebuie să depăşească această difi¬ 
cultate. Căci, după Strauss, ştiinţele politice nu pot exista fără ideea de 
drept natural. 

După cum am văzut, Strauss susţine că „viaţa politică, în toate formele 
sale, implică problema inevitabilă a dreptului natural" (p. 81). Dar 
funcţia specifică a filozofiei este tocmai cunoaşterea naturii. 2 Definirea 
filozofiei în acest fel se datorează modului specific în care Strauss înţelege 
descoperirea naturii ca descoperire a universalului. Cunoaşterea naturii 
este identică deci cu actualizarea unei potenţialităţi general umane de 
a se înţelege pe sine ca fiind transistorică, transsocială, transmorală şi 
transreligioasă. Cu alte cuvinte, marca filozofiei este capacitatea de a 
depăşi, în gîndire, contingentul. 

La rîndul său, ideea de drept natural datează, după Strauss, de cînd 
există cercetarea naturii; descoperirea naturii precedă cu necesitate 
descoperirea dreptului natural. De aceea, studiul dreptului natural îi 
revine în întregime filozofiei. 


Teorii ale dreptului natural 

în viziunea lui Leo Strauss, precum şi a şcolii sale de istorie a ideilor, 
istoria intelectuală este rezultatul creaţiei cîtorva oameni, a marilor gîn- 
ditori. De aceea, pentru a discuta dezvoltarea teoriei dreptului natural 
în istorie, Strauss face referinţă numai la cîteva nume, cele ale marilor 
filozofi precum Socrate, Platon, Aristotel, Toma d'Aquino, Thomas 
Hobbes, John Locke, Jean-Jacques Rousseau şi Edmund Burke. 

Teoria dreptului natural ia două forme, clasică şi modernă, în funcţie 
de problema predominantă: viaţa bine trăită (teoria clasică) sau egali¬ 
tatea şi consensul (teoria modernă). 

Tradiţia dreptului natural începe o dată cu Socrate, primul care face 
distincţia între ceea ce este bun în mod natural şi ceea ce este bun prin 
convenţie, între un standard universal, deci natural, şi unul local, deci 
convenţional. Deoarece problema centrală a filozofiei este să determine 
cum este înţelept să fie viaţa trăită, o primă întrebare priveşte natura 
umană. Răspunsul dat de Socrate este că viaţa filozofică, constînd în 
efortul de înţelegere a lumii, este viaţa trăită în acord cu natura, iar re¬ 
gulile acestei vieţi sînt identificabile cu legea naturii. 

Existenţa unei legi a naturii este dedusă plecînd tocmai de la reali¬ 
tatea unei divergenţe de opinii privind dreptatea. în interpretarea dată 

de Strauss argumentului socratic, diferitele standarde existente în diferite 
societăţi au funcţia de a legitima devierea de la norma dreptului natu¬ 
ral şi a legii naturale. Astfel, credinţa în karma, de exemplu, este sin¬ 
gura justificare a sistemului de caste. Dar această nevoie de raţionalizare 
a practicilor politice particulare este, în sine, un semn al conştientizării 
unui standard universal, care este legea naturală. 

într-o formă ideală, doctrina clasică a dreptului natural este deci 
identică cu doctrina celui mai bun regim politic, iar dreptul natural tre¬ 
buie dedus din concepţia despre scopul natural al oamenilor. 

O dată cu dezvoltarea sa în formă tomistă, doctrina clasică a drep¬ 
tului natural ajunge într-un impas. Să presupunem că legea naturală 
poate fi cunoscută numai prin forţele naturale ale minţii umane. Această 
lege se bazează pe scopul natural al omului, care este atingerea per¬ 
fecţiunii intelectuale şi a perfecţiunii morale. Dar perfecţiunea intelec¬ 
tuală, sau înţelepciunea, este superioară perfecţiunii morale. în plus, 
perfecţiunea intelectuală, aşa cum îi apare ea raţiunii umane, nu nece¬ 
sită dobîndirea virtuţii morale. Această dificultate este rezolvată de către 
Toma d'Aquino prin acceptarea ideii că scopul natural al omului, aşa 
cum e înţeles de raţiunea naturală, este imperfect şi că deci raţiunea natu¬ 
rală trebuie să fie completată de către legea divină. Astfel, legea natu¬ 
rală devine inseparabilă de teologia naturală, ca şi de teologia revelată. 

Teoria modernă a legii naturale, care a apărut în secolul al XVII-lea, 
este, în parte, o reacţie la asimilarea de către teologie a teoriei clasice a 
legii naturale. Presupoziţia pe care se bazează întreaga dezvoltare a 
acesteia este că principiile morale au un grad de cognoscibilitate mai mare 
decît învăţăturile teologiei naturale şi că, prin urmare, legea naturală şi 
dreptul natural trebuie să fie independente de teologie. 

Principalul reprezentant al teoriei modeme a dreptului natural este 
John Locke. în opera acestuia autoritatea citată cel mai adesea este Richard 
Hooker, a cărui concepţie despre legea naturală este de natură tomistă. 
Doctrina tomistă se află în continuitate cu cea a Părinţilor Bisericii, care 
i-au urmat pe stoici, iar stoicii, la rîndul lor, au continuat tradiţia începută 
de Socrate. In ciuda acestei aparente filiaţii, argumentează Strauss, teoria 
modernă a dreptului natural se află în discontinuitate cu teoria clasică. 
Lanţul tradiţiei se întrerupe pentru că citarea lui Hooker de către Locke 
este numai o expresie a precauţiei celui din urmă (Hooker fiind, în acel 
moment, un autor foarte respectabil). în realitate, doctrina lui Locke este 
cu mult mai asemănătoare celei a lui Thomas Hobbes (pe care, cu toate 
acestea, se fereşte să îl menţioneze), filozoful a cărui operă a provocat 
schimbarea radicală adusă de modernitate. 

După Hobbes, filozofia politică şi ştiinţele politice sînt posibile şi 
necesare. Ca o condiţie a posibilităţii acestora, Hobbes respinge atît vi¬ 
ziunea teleologică, tomistă, asupra societăţii, cît şi presupoziţia comună 
tradiţiei clasice după care omul este, prin natura sa, un animal social şi 

politic. Dacă omul e o fiinţă apolitică, atunci societatea nu este un fapt 
natural, ci rezultatul creaţiei, al deciziei umane. 

Marea transformare adusă de modernitate (transformare care, după 
Strauss, a început cu Machiavelli) este înţelegerea scopului politicului 

ca emanînd exclusiv din dorinţele si nevoile indivizilor. Nu există nici 

• » 

un scop natural al societăţii care să fie independent de voinţa indivizilor, 
după cum însăşi ideea de dreptate are sens numai după stabilirea unei 
ordini sociale, adică în interiorul unei comunităţi politice. 

în scrierile lui Locke, recurgerea la argumente religioase este strate¬ 
gică mai degrabă decît filozofică. Teoria drepturilor naturale dezvoltată 
de acesta nu se întemeiază pe revelaţie, ci pe raţiunea naturală, iar refe¬ 
rinţa la divinitate nu are un rol intelectual, ci formal, de vreme ce simpla 
raţiune umană este considerată capabilă să recunoască existenţa drep¬ 
tului natural. 

O dată cu scrierile lui Hobbes şi Locke, faptul moral fundamental 
este un drept, şi nu o datorie. Toate datoriile sînt înţelese ca derivate din 
drepturile cărora le sînt corelative — nu există nici o datorie 
necondiţionată — şi deci sfera politică trebuie să fie definită în termenii 
drepturilor naturale ale oamenilor, nu în termenii datoriilor acestora. De 
aceea, rolul statului este să vegheze la respectarea drepturilor, şi nu, ca 
în teoria clasică, să promoveze viaţa virtuoasă sau trăită cu înţelepciune. 

Prin Rousseau şi Burke, teoria modernă a dreptului natural intră în 
declin. în esenţă, gîndirea lui Burke este profund modernă şi pregăteşte 
calea relativismului moral şi a istorismului, prin deprecierea „teoriei şi 
a raţiunii" şi subordonarea lor faţă de practică, tradiţie şi experienţă con¬ 
cretă. 


Obiecţii 

« 

Există cîteva obiecţii fundamentale la abordarea oferită de Leo Strauss 
în Drept natural şi istorie. Prima se referă la acurateţea interpretării lui 
Strauss, acuzat adesea de a fi făcut afirmaţii hazardate sau prea specu¬ 
lative. în cazul de faţă, este vorba despre continuitatea dintre ceea ce 
Strauss numeşte teoria clasică a dreptului natural şi teoria modernă a 
acestuia. Ideea că drepturile omului ar avea acelaşi tip de justificare şi 
acelaşi statut conceptual cu legea naturală şi drepturile naturale este 
subiectul unei dispute care continuă şi astăzi. în această discuţie apare 
următoarea problemă: în timp ce filozofii antici şi moderni şi-au con¬ 
struit teoriile normative plecînd de la o anumită înţelegere substanţială 
a naturii umane, contractualiştii contemporani încearcă să dea seama de 
principiile unei societăţi dezirabile din punct de vedere politic, evitînd 
referinţele la natura umană sau reducînd la maximum trăsăturile comune 
ale agenţilor sociali. 3 

Această chestiune este strîns legată de o a doua dificultate. Ex- 
primîndu-şi preferinţa pentru teoria clasică a dreptului natural, Strauss 
optează, explicit, şi pentru o înţelegere a politicului în care centrală este 
problema vieţii trăite în mod înţelept, problema consensului fiindu-i 
subordonată acesteia: „Problema politică rezidă în reconcilierea nevoii 
de înţelepciune cu nevoia de consens. Dar, în timp ce teoriile egalitariste 
ale dreptului natural subordonează înţelepciunea consensului, din per¬ 
spectiva teoriei clasice a dreptului natural, înţelepciunea primează faţă 
de consens" (p. 141). 

Dar, în absenţa unei teorii despre natura umană, întrebarea despre 
cum este înţelept să fie trăită viaţa nu are sens. De aceea, liberalismul 
contemporan se concentrează, în demersul său, asupra problemei drep¬ 
tăţii, căreia speră să îi dea un răspuns ocolind referinţele substanţiale la 
esenţa sau natura umană, şi nu asupra problemei binelui, care nu ar putea 
fi discutată în absenţa unor asemenea referinţe. 

Note 

* Citatele din text sînt din Leo Strauss, Natural Riglit and History, University of 
Chicago Press, Chicago şi Londra, 1953. Traducerea lor este făcută de autorul 
articolului. 

1 Printre constantele gîndirii lui Leo Strauss se numără şi respingerea tezei ilu¬ 

ministe după care cunoaşterea adevărului îi poate elibera pe oameni. Strauss 
nu neagă adevărul acestei idei în întregime, ci îl nuanţează într-o concepţie 
elitistă după care adevărul îi poate elibera numai pe anumiţi oameni, şi 
anume pe aceia care au curajul şi tăria de a-1 accepta, adică pe filozofi. 
Majoritatea oamenilor au însă nevoie de tradiţie, de o ordine dată şi de cre¬ 
dinţa în revelaţie pentru a putea evita haosul şi nihilismul pe care ateismul 
îi antrenează în cele mai multe cazuri. Din pricina tensiunii fundamentale 
dintre adevărul filozofic şi ordinea politică, popularizarea celui dintîi poate 
atrage, după Strauss, derivă şi tulburări sociale. 

în Persecution and tlieArt o/Writing (1952), Strauss a dezvoltat o teorie după 
care marii gînditori au ştiut, de-a lungul timpului, să-şi expună filozofia 
într-un mod codificat, accesibil unui public restrîns, inteligent şi cultivat. 
Astfel, transmiţînd printre rînduri adevăratul mesaj al teoriilor lor, marii filo¬ 
zofi s-au protejat de posibila persecuţie venită din partea autorităţilor politice, 
care ar fi putut fi deranjate de conţinutul destabilizator al unor idei. în cadrul 
acestei teorii a istoriei ideilor politice trebuie înţeleasă şi interpretarea lui 
Strauss la Locke, din Drept natural şi istorie. 

2 Tensiunea fundamentală dintre filozofie şi religie este că prima se bazează pe 

raţiune, iar a doua pe revelaţie, deci pe autoritate. Bazîndu-se pe revelaţie, 
religia nu are nevoie să facă apel la drepturile naturale, care, într-adevăr, 
lipsesc în întregime, în interpretarea lui Strauss, din Vechiul Testament. 

3 Astfel, Rawls susţine că teoria şi principiile dreptăţii, aşa cum sînt ele deduse 

în cartea sa, A Theory of Justice (1971), sînt valabile independent de o teorie 
sau alta despre natura umană. Scopul politicului este tocmai acela de a face 
posibilă coexistenţa, în aceeaşi societate, a unor indivizi care îşi înţeleg în 
mod diferit propria identitate şi care au concepţii diferite despre bine. 

CETATEA ŞI OMUL (1964) 

Criza modernităţii dintr-o perspectivă politică 

Leo Strauss face parte din categoria acelor gînditori contemporani pen¬ 
tru care întoarcerea continuă asupra gîndirii filozofice eline este o mo¬ 
dalitate de a înţelege mai bine modernitatea. Ca şi Nietzsche, Heidegger 
sau Arendt, Strauss consideră că modernitatea nu poate accede la o mai 
bună înţelegere de sine decît părăsindu-se, decît ieşind din hotarele 
unei autonome definiri de sine, a unei definiri pentru care tradiţia este 
prejudecata şi nu sursa inepuizabilă a împrospătării categoriilor cul¬ 
turale, a resemnificării acestora. Leo Strauss este, în primul rînd, interesat 
de gîndirea politică, de categoriile cu care lucrează aceasta. De aceea, 
una dintre modalităţile prin care modernitatea poate să spargă cercul 
unei raţiuni iluministe este, pentru filozoful german, respingerea con¬ 
ceptului de ştiinţă politică şi încercarea de a reinventa filozofia politică 
în condiţiile modernităţii, cu aceeaşi prospeţime a privirii şi înţelegerii 

cu care au procedat grecii, creatorii acestui domeniu al acţiunii şi 
înţelegerii umane. 

Şansa de a regăsi aceeaşi prospeţime a privirii şi înţelegerii este dublu 
condiţionată. Ea presupune, în primul rînd, regîndirea conceptului de 
tradiţie. în viziunea lui Leo Strauss, tradiţia în gîndirea politică mo¬ 
dernă nu este reprezentată de cele trei valuri de modernitate care încep 
cu Machiavelli, ci de ceea ce el numeşte filozofia politică clasică, gîndirea 
lui Aristotel, Platon şi Tucidide, gîndirea inventatorilor, a celor care s-au 
apropiat de fenomenul politic fără medierea unei tradiţii livreşti, ci 
numai prin prisma unei tradiţii dată de nomos, de corpusul de obiceiuri, 
tradiţii şi deprinderi ancestrale care au modelat la un moment dat sen¬ 
sibilitatea şi înţelegerea membrilor unei comunităţi umane. Dintr-un 
asemenea punct de vedere, tradiţia înseamnă mai degrabă puterea, 
capacitatea gîndirii de a se apleca mereu asupra originilor, de a le aborda 
într-o manieră apropiată de înţelegerea heideggeriană a temeiului, prin 
penetrarea dincolo de ceea ce începutul, originea, a închis. Aplecarea 
asupra tradiţiei devine, astfel, un exerciţiu de aprofundare a propriei cul¬ 
turi, de lărgire a prezentului prin sporirea continuă a posibilităţilor 
închise încă în origine, într-un trecut ce are încă putere de apel asupra 
prezentului. 

în al doilea rînd, regăsirea de către moderni a prospeţimii privirii şi 
înţelegerii celor ce au inventat politicul înseamnă pentru Strauss capaci¬ 
tatea modernilor de a reconecta conceptele politice la simţul comun, la 
modul în care membrii unei comunităţi politice semnifică existenţa lor 
comună, la modul în care aceştia, în calitatea lor de posesori ai unor ca¬ 
ractere diferite, articulează comunitatea politică. Conceptele politice tre¬ 
buie, astfel, să devină sensibile la intuiţiile simţului comun, la ceea ce 
fenomenologii ar numi lumea vieţii, orizontul pre-teoretic şi pre-filozofic 
al înţelegerii. Dintr-o asemenea perspectivă, aplecarea asupra trecutului 
devine un exerciţiu de regîndire a relaţiei dintre filozofie, istorie şi politic, 
dintre cetate şi om. Acesta este modul original al gînditorului german 
de a reconceptualiza una dintre problemele fundamentale ale filozofiei 
politice, relaţia dintre individ, dintre interesul individual şi cel comun. 

Relaţia dintre cetate şi om este, de fapt, relaţia dintre natura indi¬ 
vidului, dintre modul acestuia de a se înţelege pe sine şi realitatea 
politică, natura cetăţii şi modul acesteia de a defini binele comun. Astfel 
înţeleasă, această relaţie încetează să mai fie o relaţie de închidere între 
două sfere aplecate asupra lor însele, sfera privată a individului şi sfera 
unei autorităţi care nu trebuie să depăşească limitele legitime ale 
exercitării sale, devenind o relaţie de deschidere, de perpetuă încercare 
de armonizare reciprocă, o armonizare în cuprinsul căreia comunitatea 
se constituie numai întrucît diferenţele dintre indivizi sînt lăsate să se 
exprime. Dintr-o asemenea perspectivă, Leo Strauss este numai în 
aparenţă un gînditor singular, căci el se alătură atît celor care, ca 
Nietzsche, critică democraţia contemporană, în măsura în care aceasta 

tinde să confunde egalitatea cu uniformizarea, cît şi celor care, precum 
John Rawls, încearcă să ofere moralităţii un sens mai profund decît cel 
pe care îl oferă liberalii de orientare economică, cei care, venind dinspre 
tradiţia hobbesiană sau lockeană, închid individul în cămaşa de forţă a 
unei sfere private pentru care esenţialul este siguranţa vieţii sau a pro¬ 
prietăţii. A se vedea, în acest sens, analizele pe care Leo Strauss le face 
gîndirii politice a lui Hobbes şi Locke în Natural Right and Hislory. 

Cea mai profundă şi completă expunere a concepţiei lui Leo Strauss 
despre modul în care grecii au înţeles politicul şi despre relevanţa acestu¬ 
ia pentru experienţa politică modernă este expusă în cartea acestuia The 
City and the Man (Cetatea şi omul)*. Motivaţia cea mai puternică a gîndi- 
torului german, cea care stă la baza aplecării sale atente şi scrupuloase 
asupra gîndirii politice a grecilor, este criza lumii occidentale. Prima şi 
cea mai importantă cauză a acestei crize este abaterea gîndirii politice mo¬ 
deme de la tema centrală a filozofiei politice, relaţia dintre cetate şi om. 

Modul în care Leo Strauss desfăşoară această înţelegere a naturii 
umane în spaţiul culturii eline angajează gîndirea politică şi filozofică 
a lui Aristotel, Platon şi Tucidide, dar mai cu seamă angajează derularea 
acestei gîndiri pe firul relaţiei dintre cetate şi om. Această relaţie se 
înfăţişează în trei ipostaze. Mai întîi se înfăţişează cetatea, şi în con¬ 
secinţă politicul, în autonomia lor, în constituirea lor de sine stătătoare, 
în imaginea lor, aşa cum este aceasta redată de simţul comun. Urmează 
apoi cetatea în balansul său fragil între viaţa superioară a filozofului şi 
realismul şi sălbăticia caracterelor celor care compun cetatea, ale celor 
care o conduc, ale celor pornind de la care filozoful trebuie să reformeze, 
să schimbe cetatea în direcţia idealului conturat la nivelul discursului 
său. In cele din urmă, se înfăţişează cetatea în mişcare, cetatea care se 
expune nu tensiunii interne rezultate din diversitatea şi intemperanţa 
caracterelor celor ce o compun şi conduc, ci tensiunii extreme a războiului, 
mişcării convulsive a acestuia, violenţei care, desfăşurată în exterior, 
ajunge să reverse şi să exprime violenţa şi dezechilibrul interior al cetăţii. 
In toate aceste trei ipostaze ale cetăţii, Leo Strauss încearcă să arate atît 
echilibrul fragil al vieţii în polis, cît şi constituirea acestei vieţi prin între¬ 
pătrunderea diferenţelor şi a inegalităţilor. în ultimă instanţă, echilibrul 
polisului este rezultatul înfruntării dintre caracterul indivizilor şi carac¬ 
terul cetăţii, iar acesta din urmă apare mai cu seamă atunci cînd cetatea 
trebuie să acţioneze în exterior. 


Cetatea autonomă sau echilibrul fragil al politicului 

Primul eseu al lucrării Cetatea şi omul este dedicat Politicii lui Aristotel. 
Două traiectorii ghidează interpretarea straussiană a cărţii Stagiritului. 
Prima urmează modul în care Aristotel reuşeşte să întemeieze ştiinţa 
morală, aşa cum este aceasta acceptată de Strauss, ca proclamînd supe¬ 
rioritatea naturii în raport cu legea, a ceea ce nu îşi are temeiul în voinţa 

schimbătoare şi fragilă a celor ce compun spaţiul politic. Cea de-a doua 
reface sensul originar al cetăţii prin opoziţie cu sensul modern al statu¬ 
lui şi al culturii. 

Marea intuiţie aristoteliciană este, potrivit lui Strauss, aceea că limi¬ 
tele politicului sînt, de fapt, limitele umanului. Aceste limite nu sînt 
trasabile într-un mod neproblematic, ci într-unul care încearcă să dizolve 
tensiunea dintre filozof şi membrii unei cetăţi care — în ansamblul său 
— este reticentă la adresa raţiunii. Fundamentul cetăţii se află deci în 
natura umană, dar această natură umană este înţeleasă de Aristotel ca 
un conflict, cel dintre unul şi ceilalţi, cel dintre unitate şi multiplicitate, 
dintre ierarhie şi ameninţarea care planează asupra oricărei ordonări valo¬ 
rice. Stă în natura omului să aspire spre cunoaşterea filozofică, spre 
imaginea de ansamblu a ordinii universale pe care aceasta o oferă. 
Numai că oricine se angajează în această întreprindere părăseşte în mod 
inevitabil comunitatea, se izolează şi astfel dispare din raza vederii 
celorlalţi, încetînd să existe, dobîndind nemurirea terestră, singura pe 
care grecii o cunosc. 

Filozofia, căutarea unităţii, subminează ordinea cetăţii, o anulează. 
Dintr-o asemenea perspectivă, filozoful încetează să mai fie personajul 
principal, contribuind însă prin exemplul său la delimitarea, din afară, 
a sferei politicului, fără a mai fi nevoit, ca la Platon, să revină în interio¬ 
rul acesteia pentru a încerca să o reformeze în lumina idealului con¬ 
templat. Unitatea caracteristică filozofiei nu poate acţiona decît din 
exteriorul cetăţii, ca ideal ce este accesibil numai în forma solitară a con¬ 
templaţiei, ideal ce continuă totuşi să reverbereze la nivelul cetăţii, ca 
scop care este atins, de data aceasta, prin alte mijloace decît cele ale filo¬ 
zofului devenit invizibil. Deoarece „cetatea este singurul întreg în cadrul 
întregului sau singura parte a întregului a cărui esenţă poate fi cunos¬ 
cută în întregime" (p. 29). 

Altfel spus, ceea ce întemeiază politicul este tocmai eşecul filozofului, 
eşecul acelui scop înscris în fiecare individ, înscris în natura umană, 
eşecul de a accede la întreg, la structura acestuia, altfel decît ca individ. 
Universalul nu se deschide decît individualului, iar acesta devine, în 
această incursiune, invizibil pentru ceilalţi. Filozoful poate să realizeze 
acest scop, dar atunci el încetează să mai existe în cadrul comunităţii. 
Eşecul său luminează tocmai faptul că, închişi în graniţele umanităţii lor, 
ale tendinţei de a cuprinde întregul şi ale eşecului în realizarea acestuia, 
fiinţele umane descoperă că partida unităţii nu se poate juca decît inter- 
uman, între zidurile cetăţii. „în ciuda diferenţelor dintre ei, Platon şi 
Aristotel sînt de acord asupra acestui lucru, că cetatea este deopotrivă 
închisă faţă cu întregul şi deschisă faţă cu acesta..." ( ibid .). Aristotel este 
de aceea primul filozof care leagă cu adevărat eticul de politic, în măsura 
în care eticul se identifică cu însuşi felul de a fi al omului în graniţele 
cetăţii. 

în măsura în care cetatea este singura care poate realiza, la nivelul 
multiplicităţii umane, întregul, universalul, viziunea ansamblului, aces¬ 
teia trebuie să i se recunoască, într-un fel, o existenţă de sine stătătoare, 
o structură valorică noncontingentă. Pentru Aristotel, „cetatea este cea mai 
cuprinzătoare şi înaltă formă de societate în măsura în care aspiră la cel 
mai înalt şi cuprinzător bine la care poate aspira o societate" (p. 31). 
Filozoful grec reuşeşte să depăşească conflictul modem dintre stat şi so¬ 
cietate întrucît el identifică cel mai înalt bine al individului cu cel mai 
înalt bine al societăţii. Semnificaţia acestei identificări este dublă. Pe de 
o parte, ea se referă la sensul termenului de natură pentru greci. Pe de 
altă parte, ea se referă la relaţia dintre unu şi multiplu, reluată de data 
aceasta nu la nivelul relaţiei dintre filozofie şi cetate, ci la nivelul relaţiei 
dintre cetate şi diferitele regimuri politice, dintre cetate şi propriile sale 
ipostaze, propria sa schimbare. Pentru greci, natura nu este cea care îi 
desparte pe oameni, ca pentru moderni, ci cea care îi uneşte în virtutea 
unui scop. Afirmaţia poate să pară banală, dacă nu este legată de faptul 
că eşecul filozoficele cuprindere a ordinii universale este temeiul cetăţii. 
Scopul care îi uneşte pe indivizi este tocmai insularitatea pe care nu o 
pot depăşi decît fie părăsind cetatea, fie acceptînd limitele cetăţii ca li¬ 
mitele propriei lor naturi umane. Scopul este definirea umanităţii lor. 
Dar această umanitate nu este ceva abstract datorită modului în care este 
rezolvată relaţia dintre unu şi multiplu. în măsura în care ceea ce legiti¬ 
mează o societate politică este o moralitate publică sau politică, umani¬ 
tatea se defineşte ca tot atîtea tipuri posibile de regimuri politice, de 
ierarhii valorice, ca tot atîtea concepţii despre dreptate. De aceea, pentru 
Aristotel, omul politic este cel ce are capacitatea de a privi cetatea în 
lumina varietăţii regimurilor şi fiecare regim politic în lumina cetăţii, 
adică a acestei experienţe tipic umane careînchizînd, demarând umanul, 
recunoaşte pluralitatea acestuia. Omul politic poate să înţeleagă varie¬ 
tatea regimurilor politice, să vadă cetatea din unghiul varietăţii, tocmai 
pentru că el aderă, participă la o moralitate publică specifică. El poate 
să vadă din perspectiva universalului numai pentru că este participant 
la un context specific, individual. De aceea, în ordinea logică a consti¬ 
tuirii ştiinţei politice, al doilea nivel al acesteia se referă la relaţia dintre 
indivizi şi cetate în cadrul unei cetăţi particulare. Republica platoni- 
dană constituie cel de-al doilea act al constituirii ştiinţei politice în con¬ 
cepţia lui Leo Strauss. 


Cetatea ideală sau iluzia exilării erosului 

Modul în care Leo Strauss citeşte Republica platoniciană este într-o cheie 
nietzscheeană. Dialogul este unul al vocilor multiple, el înfăţişează 
cetatea ca luptă a diferitelor păreri, ca înfruntare a indivizilor, ca 
înfruntare a diferitelor caractere. „Citit în mod adecvat, dialogul pla- 



387 


CETATEA Şl OMUL 


tonician se înfăţişează ca deţinînd flexibilitatea şi adaptabilitatea comu¬ 
nicării orale" (p. 52). înţeles astfel, dialogul Republica devine însuşi mo¬ 
delul vieţii în cetate, al unei vieţi ce se caracterizează nu numai prin 
înfruntarea diferitelor caractere şi temperamente, dar mai cu seamă prin 
încercarea de a armoniza diferitele temperamente, de a le face să coexiste. 
Aceasta este tocmai miza demersului socratic, aflarea moderaţiei, a con¬ 
trolului de sine. Acest demers vizează găsirea acelui ceva comun ce îi 
ţine împreună pe membrii unei comunităţi politice. Cetatea autonomă 
tinde să devină cetatea ideală. 

Pentru Leo Strauss, Republica este cea mai profundă analiză ce a fost 
făcută vreodată idealismului politic (p. 127). în lectura straussiană, dia¬ 
logul platonician avansează pe tot parcursul său pe două planuri, fiecare 
dintre ele proiectînd una dintre traiectoriile posibile ale eşecului idea¬ 
lismului politic. Primul plan este cel al expunerii părerilor sofiştilor care 
sînt numai în aparenţă respinse, fiind, de fapt, preluate în căutarea 
socratică a dreptăţii, ca tot atîtea repere pentru corecta definire a aces¬ 
teia. Ceea ce scindează şi multiplică, diversitatea sofiştilor, este unificat 
la nivelul definirii dreptăţii. Unitatea către care ţinteşte Socrate este inca¬ 
pabilă să închidă fără drept de apel, să circumscrie pluralitatea, multi¬ 
plul, diversitatea caracterelor care se înfruntă în cadrul cetăţii, dacă 
Aristotel pornea dinspre unul, dinspre totalitate şi eşecul punerii aces¬ 
teia ca temei al politicului. Dacă Aristotel acceptă faptul că cetatea este 
singura posibilitate aflată la îndemîna omului de a accede la totalitate, 
recunoscînd faptul că unitatea este produsul multiplicităţii, Platon aduce 
idealul filozofic în inima cetăţii, dar, în loc să îngheţe într-o structură 
ideală cetatea, el incită înspre şi mai adînca scindare a acesteia. Filozofia 
are, de fapt, efect dispersator. Erosul este numai în aparenţă exilat, 
pentru ca el să reapară la final în însăşi structura personajului central 
al filozofului, iubitor, doritor, pasionat de cunoaştere, mişcat el însuşi 
de elanul emoţional al erosului. Filozoful este singurul personaj capabil 
să reprezinte, să întruchipeze în fiinţa sa binele comun, dar această con¬ 
cluzie are drept efect nu singurătatea filozofului în afara cetăţii, ca la 
Aristotel, ci singurătatea filozofului în însăşi inima cetăţii, izolarea sa 
periculoasă şi incitantă pentru ceilalţi. Cei care înving sînt, pînă la un 
punct, sofiştii, în măsura în care unitatea perfectă nu este posibilă. In 
acelaşi timp, victoria sofiştilor nu este totală deoarece ceea ce aceştia 
învaţă este nevoia adecvării reciproce, nevoia temperării şi a moderării 
orgoliilor şi ambiţiilor, nevoia înfrînării acelei laturi violente a erosului, 
nevoia orientării mişcării şi schimbării inevitabile înspre un pat tem, 
înspre o structură, înspre unitate. 

Intră astfel în scena cel de-al doilea plan al desfăşurării dialogului. 
Dacă primul plan descrie în mod direct înfruntarea dintre unu şi mul¬ 
tiplu, cel de-al doilea plan descrie o configuraţie înrudită, cea a relaţiei 
dintre geneza cetăţii ideale şi esenţa însăşi a cetăţii ideale, dintre istoria 
cetăţii şi unitatea acesteia, care coincide cu unitatea sufletului uman, cu 

unitatea individului. Acest al doilea plan trimite la încercarea lui Socrate 
de a transforma o cetate reală în lumina cetăţii ideale, încercare care aduce 
în prim-plan mişcarea. Caracter inevitabil, mişcarea este, ca şi erosul, 
imposibil de exclus din cetatea ideală. Mişcarea îmbracă mai multe 
forme: încercare de a explica dreptatea prin venirea în fiinţă a cetăţii 
drepte, încercarea de a transforma o cetate reală în lumina idealului, încer¬ 
carea de a elimina relele din viaţa umană, de a elimina lipsa ce carac¬ 
terizează modul de a fi uman, încercarea de a transforma viaţa 
individului şi a cetăţii într-o formă de existenţă autosuficientă, într-o 
reproducere a propriei sale naturi, anulînd devenirea, trecerea continuă 
dincolo de orice limită, existenţa. Mişcarea încetează în clipa în care 
sufletul individului şi cetatea coincid. Numai că acest lucru înseamnă 
din nou introducerea personajului cheie: filozoful. în viziunea lui Strauss, 
tema Republicii este, de fapt, filozofia. Sufletul individului şi cetatea 
coincid numai în filozof, numai întrucît coloana vertebrală a cetăţii este 
filozofia. Dar acest lucru marchează un dublu eşec: al filozofiei şi al 
cetăţii. Cele două lumi sînt paralele. Desăvîrşite în autonomia lor, ele 
sînt paralele şi ostile. Morala eşecului nu este însă lipsită de urmări 
pentru filozofie. Filozofia nu poate decît să admită prezenţa ultimă a ero- 
sului, imposibilitatea anulării şi exilării acestuia. Eşecul filozofiei 
dezvăluie atît natura cetăţii, cît şi natura filozofiei. Paralelismul celor două 
lumi, înfruntarea lor, dezvăluie limitele fiecăreia dintre ele. Cetatea 
înseamnă pluralitate şi mişcare. Cetatea înseamnă eros şi înfruntarea ca¬ 
racterelor diverse şi chiar ostile. Dar tocmai multiplicitatea este cea care 
pune problema naturii, a definirii, a strîngerii diversului într-o formă. 
Filozofia este retragere, dar solitudinea filozofului nu îşi capătă sensul 
decît pe fundalul multiplicităţii. Existenţa de sine a filozofului aduce în 
prim-plan mişcarea şi caracterul divers al acesteia, neliniştea formei ce 
nu poate fi niciodată completă în sine. Filozoful trebuie să se întoarcă 
în cetate, el trebuie să se plieze realităţii, să-i recunoască substanţa onto¬ 
logică, să o transforme în lumina idealului. A avea un ideal înseamnă 
a recunoaşte prin contrast substanţa reală a lumii actuale care trebuie 
să fie schimbată; înseamnă a recunoaşte istoria. Lecţia şi eşecul pla¬ 
tonician fac posibilă intrarea în scenă a istoriei. Cetăţii imobile trebuie 
să îi fie adăugată cetatea în mişcare. De aceea, actul de întemeiere şi 
definire a ştiinţei politice include un al treilea moment: Tucidide. 

Paralelismul celor două lumi, a filozofiei — ca lume a ceea ce este 
comun, lume a spiritului, a raţiunii — şi a iubirii — ca lume a ceea ce 
este privat, ca lume a trupului şi izolării — dezvăluie miezul asocierii 
politice, al cetăţii. în acelaşi timp, eşecul celor două lumi creează în 
miezul fiecăreia dintre ele o tensiune. Filozofia nu poate elimina erosul, 
ceea ce pune în mişcare individul, ceea ce circumscrie sfera retragerii 
acestuia, a închiderii în ceea ce îi aparţine. La rîndul său erosul nu poate 
suporta retragerea totală, în măsura în care idealul poeţilor este la urma 
urmei unul metafizic, un ideal de dezvăluire a adevărului. închiderea 

fiecăreia dintre cele două lumi este, de fapt, o recunoaştere a alterităţii, 
a multiplicităţii. 

Republica descoperă astfel în chiar miezul unităţii, pe care idealismul 
politic platonician o construieşte pas cu pas, multiplicitatea, diversi¬ 
tatea. Dacă tema centrală a Republicii este filozofia, iar unitatea cetăţii 
ideale se arată a fi în final multiplă, o iluzorie unitate, atunci filozofia 
însăşi este nu unitate, ci scindare. Filozofia se descoperă în miezul său 
ca fiind politică. Filozoful nu este niciodată la sine, în măsura în care el 
este scindat de iubirea sa de cunoaştere. Numai că scindarea sa nu este 
numai una interioară sau una în raport cu adevărul, ci ea este scindare, 
în primul rînd în raport cu ceilalţi. Şi în această înfruntare la care îl 
obligă solitudinea însăşi a figurii sale, el îşi descoperă caracterul, 
emoţionalul, el trebuie să ia atitudine, el trebuie să înfrunte mulţimea 
într-un mod care nu poate fi doar apel la raţiune, ci şi expresie a naturii 
sale. Constrîngerea raţională este însoţită de exprimarea spontană a 
naturii sale, a caracterului său. în acest moment, idealul nu mai poate 
să evite înfruntarea istoriei. Idealul şi istoria, filozofia şi poeticul nece¬ 
sită găsirea unui spaţiu comun. Politicul, istoricul şi filozoficul trebuie 
gîndite împreună şi această sarcină îi revine, în scenariul straussian, lui 
Tucidide. 


Cetatea în mişcare sau iluzia exilării filozofiei 

Una dintre formele de manifestare a îmbinării politicului, istoricului şi 
filozoficului în Războiul peloponeziac este construirea în paralel a istoriei 
războiului dintre Atena şi Sparta, o construcţie care desfăşoară împreună 
discursurile protagoniştilor şi reflecţia lui Tucidide. Din acest punct de 
vedere, Tucidide continuă şi completează Republica. El îmbină expri¬ 
marea caracterului protagoniştilor, o exprimare care reflectă interesele 
şi imaginea de sine a acestora, prezentare situată la graniţa dintre retorică 
şi poezie, şi reflecţia filozofică, încercarea de a găsi dincolo de aceste 
expresii subiective adevărul, unitatea, întregul. 

Situat în mijlocul evenimentelor politice şi istorice, Tucidide alege ca 
temă a cărţii sale mişcarea, războiul. După cetatea impersonală, ideală, 
a lui Platon, Tucidide alege să vorbească despre două cetăţi reale, două 
cetăţi istorice. Atena şi Sparta. Istoricul grec porneşte de la faptele 
istorice, de la caracterul real al celor două cetăţi care se înfruntă. Sparta 
şi Atena sînt prezentate ca două personaje individuale. Problema relaţiei 
dintre unu şi multiplu este reluată la nivelul relaţiilor dintre cetăţi. 
Cetăţile devin protagonişti. Dar, în această reconfigurare a istoriei, filo¬ 
zofia intră, din nou, în scenă. Două tipuri de universalism se înfruntă 
acum. Universalismul atenian şi universalismul filozofic către care tinde 
Tucidide însuşi. Primul pas prin care Tucidide consacră universalismul 
său filozofic este credinţa sa că singura modalitate de a face ca faptele 

invizibile ale trecutului să devină vizibile este punerea acestora în dis¬ 
curs. Tucidide întîlneşte aici, într-un sens, idealismul politic al lui Platon, 
pentru care cetatea ideală este construită în întregime la nivelul dis¬ 
cursului, trecînd dincolo de concepţia lui Herodot despre istorie, con¬ 
cepţie bazată pe mărturia directă. 

Procedînd astfel, Tucidide intră deja în spaţiul filozofiei. Pentru el 
discursul este singurul care face vizibile motivaţiile acţiunilor umane. 
Acţiunile umane nu pot vorbi prin ele însele, de aceea istoria, în viziunea 
lui Tucidide, este o istorie a discursurilor, „Discursurile care precedă pur 
şi simplu faptele se referă la cauzele faptelor, ale intenţiilor şi planuri¬ 
lor oamenilor: numai discursurile pot face vizibil ceea ce este invizibil" 
(p. 165). Istoria politică este inevitabil filozofică. Pentru a scrie această 
istorie politică, Tucidide trebuie să găsească acea poziţie nemişcată, con¬ 
templativă aproape, pe care o ocupă, la Platon, filozoful. Al doilea pas 
prin care Tucidide intră pe tărîmul filozofiei este acela prin care, în 
măsura în care încearcă să afle cauzele Războiului peloponeziac prin 
prezentarea caracterelor celor două cetăţi care s-au înfruntat în cadrul 
acestuia, Tucidide atinge problema necesităţii, iar dincolo de aceasta se 
situează constrîngerea pe care natura umană o exercită asupra acţiunilor 
indivizilor şi cetăţilor. în conflictul dintre cele două cetăţi s-a aflat la lucru 
natura umană, concept filozofic prin excelenţă. Invocînd cauzele, moti¬ 
vaţiile care au stat la baza acţiunilor sale. Atena recurge la constrîn¬ 
gerea pe care natura umană, felul de a fi al atenienilor, a exercitat-o 
asupra inţiativelor şi scopurilor sale. Ceea ce structurează acest mod de 
a fi al atenienilor este dorinţa de glorie, dorinţa de a trece dincolo de 
limite, dorinţa de a se mişca dicolo de punctul de echilibru al moderaţiei 
şi armoniei, caracteristice spaţiului cultural grec, caracteristice modelului 
de cetate platonician. 

Dacă, pentru Platon, scopul era acela de a armoniza caracterele 
diferite ale indivizilor în spaţiul echilibrat al cetăţii drepte, pentru 
Tucidide scopul este acela de a prezenta relaţiile dintre cetăţi, relaţii 
guvernate deopotrivă de repaus şi de mişcare, de armonia echilibrului 
şi de transcenderea şi distrugerea prin război a limitelor. Pornind de la 
evenimente particulare, Tucidide ajunge la natura umană, la felul de a 
fi al omului. Acest fel de a fi, pe care Atena îl ilustrează cel mai bine, 
rezidă în imposibilitatea de a-şi afirma caracterul particular, altfel decît 
prin tendinţa şi încercarea de a-1 depăşi, altfel decît prin mişcarea de trans¬ 
gresare a oricăror limite. Dorinţa de glorie a Atenei este cea care ilus¬ 
trează această nelinişte a definirii de sine. Războiul peloponeziac, un 
eveniment particular, ilustrează pentru Tucidide scindarea fundamen¬ 
tală a naturii umane, cea dintre moderaţia şi echilibrul nemişcării, al pre¬ 
zervării, şi dezechilibrul spargerii limitelor, dezechilibrul dorinţei de 
glorie care impune transgresarea continuă a ceea ce este. Natura umană 
presupune atît moderaţie, cît şi mişcare, atît felul de a fi al Spartei, cît 


391 


CETATEA $1 OMUL 


şi pe cel al Atenei. Mult mai semnificativ însă, natura umană presupune 
schimbarea rolurilor între Sparta şi Atena, capacitatea uneia de a fi ca 
cealaltă (p. 206). 

Tucidide sfîrşeşte acolo unde Platon începe, în punctul în care sin¬ 
gure gîndirea şi discursul istoric, nu cel politic, întotdeauna parţial, pot 
înţelege adevăratele cauze ale unui eveniment istoric, particular, deoarece 
aceste cauze rezidă în însăşi natura umană. Perspectiva asupra unităţii 
poate fi cîştigată pornind de la evenimentele particulare, întrucît acestea 
au capacitatea de a întruchipa structuri universale. Dar aceasta înseamnă 
să vezi cetatea nu ca peşteră, aşa cum procedează Platon, ci ca o lume. 
Tucidide, în măsura în care descifrează, dincolo de caracterul cetăţilor 
implicate în conflict, însăşi natura umană, recunoaşte cetatea ca o lume, 
nu ca o înşiruire de umbre şi iluzii. Natura umană se dezvăluie prin acţiu¬ 
nile şi discursurile membrilor comunităţii politice, în înfruntările dintre 
aceştia, în încercarea continuă a acestora de a găsi un echilibru între mo¬ 
deraţie şi neliniştea gloriei. Tucidide reuşeşte, astfel, să înalţe cetatea la 
acelaşi nivel la care Platon a ridicat filozofia. Concepută ca lume, cetatea 
se arată a fi forma superlativă de existenţă în lume. Ca formă superla¬ 
tivă de existenţă în lume, cetatea cere dedicaţie totală. Natura umană 
se defineşte prin această totală scufundare în viaţa politică a cetăţii. Prin 
viaţa în cetatea concepută ca lume, filozofia şi politicul ajung să coexiste, 
nu în identitate, ci într-o profundă tensiune. Graţie acestui lucru, Tucidide 
spulberă unul dintre miturile filozofiei politice clasice în dubla sa formă, 
cea a autonomiei cetăţii şi cea a autonomiei filozofiei. 

Ceea ce este mai întîi în ordinea naturii ajunge să se identifice cu ceea 
ce este mai întîi pentru noi. A proceda astfel înseamnă a înţelege întreaga 
semnificaţie filozofică a prezentului, înseamnă a vedea istoria în dimen¬ 
siunea sa filozofică, universală. Numai întrucît cetatea există istoric, ea 
poate exista şi într-o deschidere universală. A proceda astfel înseamnă 
a recunoaşte înrădăcinarea istorică a filozofiei, în prezent, în simţul 
comun, dar şi imposibilitatea de a înţelege natura umană altfel decît 
istoric. Această înţelegere modifică însuşi sensul istoriei. 

Istoria nu este istoricism, şi nici relativism, ci ea devine, prin lecţia 
istoricului grec (cea a identificării prezentului cu o structură, cu cel mai 
înalt grad de universalitate a înţelegerii ce poate fi atins în ordinea 
umanului) întruchiparea întotdeauna prezentă a universalului. Deoarece 
limitele umanului sînt limitele cetăţii, acestea sînt şi limitele istoriei şi 
ale înţelegerii istorice. Iar filozofia este tocmai pătrunderea acestei limi¬ 
tări, ca sens suprem al universalului, în ordinea existenţei umane. De 
aceea, istoria, politicul şi filozoficul nu se pot defini decît împreună. 
Aceasta este pentru Leo Strauss marea lecţie a întemeierii eline a filo¬ 
zofiei politice în lumina căreia trebuie regîndită atît modernitatea, cît şi 
gîndirea politică modernă. Iar acest lucru înseamnă a scăpa de sub 

imperiul unei tradiţii livreşti, pentru a regăsi tradiţia istorică vie, tradiţia 
unui mod de a convieţui, a unui mod de a trăi politic prelivresc, şi a 
dimensiunii filozofice a acestui mod, a fi împreună. Filozofia trebuie să 
fie, prin urmare, reinventată în permanenţă, adică reconectată cu 
tradiţiile, cu prezentul în care se originează. în felul acesta, istoria îşi 
dezvăluie dimensiunea filozofică. Filozofia evită falsa dimensiune eternă, 
recunoscîndu-şi înrădăcinarea prezentă, în vreme ce politicul se consti¬ 
tuie la intersecţia dintre istorie şi filozofie, ca acea încercare de a gîndi 
istoria prezentă în semnificaţia sa filozofică, adică din perspectiva a 
ceea ce prezentul are de spus şi de adăugat despre natura umană. 

Notă 

* Citatele din text sînt din Leo Strauss, The City and the Man, University of 
Chicago Press, Chicago, 1964. Traducerea lor este făcută de autorul arti¬ 
colului. 

Alexis de Tocqueville (1805-1859) 

DEMOCRAŢIA ÎN AMERICA (1835,1840) 

Un personaj excepţional 

Alexis de Tocqueville* este unul dintre filozofii politici care au prevăzut 
cu o uimitoare luciditate evoluţia societăţii democratice modeme. Născut 
în 1805 într-o familie aristocrată normandă, al cărei destin politic 
gravitează în jurul Revoluţiei franceze 1 , Tocqueville a intuit de la bun 
început că marea problemă a generaţiei şi lumii sale era aceea de a ter¬ 
mina Revoluţia ce începuse atît de furtunos în 1789 şi continuase atît de 
sîngeros în 1793. Tînărul aristocrat normand a avut ambiţia de a înţelege 
în profunzime trăsăturile fundamentale ale societăţii egalitare modeme, 
în care problema esenţială urma să fie reconcilierea libertăţii şi egalităţii, 
două dintre valorile care purtaseră spre triumf valul revoluţionar. 

Ideea genială a lui Tocqueville a fost aceea de a căuta un răspuns la 
aceste dileme acolo unde nimeni nu se gîndise s-o facă înainte: în 
America. în epocă era la modă elogiul Angliei, privită drept modelul 
prin excelenţă al monarhiei constituţionale. Doritor a începe o nouă 
carieră — cea de avocat la Versailles nu-1 satisfăcuse prea mult — şi însetat 
de glorie, Tocqueville pleacă împreună cu prietenul său Gustave de 
Beaumont spre Lumea Nouă, unde cei doi vor ajunge în mai 1831 şi vor 
rămîne nouă luni. Pretextul oficial al călătoriei lor fusese acela de a 
studia sistemul penitenciar american; cei doi tineri francezi aveau însă 
ambiţii mult mai mari. „Nu am examinat America", notează Tocqueville, 
„doar pentru a-mi satisface o simplă curiozitate, oricît de legitimă ar fi 
ea; dorinţa mea a fost aceea de a găsi acolo exemple din care să putem 
profita noi înşine... Mărturisesc că în America am văzut mai mult decît 
America; am căutat acolo imaginea democraţiei înseşi, cu înclinaţiile sale, 
caracterul, prejudecăţile şi pasiunile sale, pentru a învăţa de ce trebuie 
să ne fie frică sau ce putem spera de la progresul său" (voi. I, pp. 14-15). 
Astfel, Tocqueville va descoperi treptat pe celălalt mal al Atlanticului o 
lume cu totul nouă, marcată de o revoluţie irezistibilă a egalităţii, în urma 
căreia egalitatea civilă şi politică înlocuise definitiv vechile ierarhii 
sociale, conducînd în final la uniformizarea modurilor şi condiţiilor de 
viaţă. 

în 1835, la trei ani de la reîntoarcerea sa din America, apare prima 
parte a capodoperei sale De la democraţie en Amerique (Democraţia în 
America), ce cunoaşte la acea dată un imens succes de public. Tocqueville 

este salutat ca un nou Montesquieu, iar Royer-Collard, unul dintre cei 
mai influenţi liberali francezi ai epocii, declară a-1 fi citit de cinci ori. în 
această perioadă, Tocqueville călătoreşte în Anglia, unde va înnoda o 
solidă prietenie cu John Stuart Mill, cititor entuziast al său. în 1840, 
apare volumul II al Democraţiei în America, în care, pornind de la exem¬ 
plul societăţii americane, Tocqueville analizează de această dată influ¬ 
enţa pe care democraţia o are în general asupra vieţii intelectuale, 
moravurilor şi ideilor într-o societate democratică. Condeiul său se 
ridică acum în sferele înalte ale abstracţiilor şi generalizărilor; ceea ce-1 
interesează pe Tocqueville în 1840 nu mai este pur şi simplu mecanismul 
instituţional al societăţii americane (ce rămîne totuşi punctul de plecare 
al analizei sale), ci tabloul general al democraţiei moderne. 

în pofida enormului prestigiu intelectual de care s-a bucurat după 
apariţia Democraţiei în America, ambiţia lui Tocqueville a fost aceea de a 
deveni un mare om politic. Intrat în politică în 1839 ca membru al 
Camerei Deputaţilor, Tocqueville devine, în scurt timp, dezgustat de con¬ 
servatorismul stagnant al Monarhiei din Iulie. Se simte un liberal de tip 
nou dar fără partid, tot mai departe de fostul său mentor, Guizot, devenit 
între timp emblema contestată a regimului politic al Monarhiei din Iulie. 
Evoluţia lui Tocqueville urmează însă în adîncime aceeaşi linie politică. 
Fidel principiilor lui 1789, el rămîne ostil spiritului revoluţionar şi 
curentelor socialiste care încep a-şi face auzite tot mai mult vocea în 
epocă. După revoluţia din 1848, ajunge pentru scurt timp ministru al 
Afacerilor Externe în noua republică; după lovitura de stat a lui Napoleon 
al III-lea, gustă din nou dezamăgirea de politică şi devine tot mai pe¬ 
simist în privinţa şanselor de succes ale unei democraţii liberale în 
Franţa. în 1856, Tocqueville publică prima parte din L'Ancien Râgime et 
la Revolution (Vechiul Regim şi Revoluţia), care are un ecou deosebit în presa 
epocii; mulţi (între care Guizot) preferă arhitectura sobră a acestei cărţi 
elanurilor optimiste din Democraţia în America. Tocqueville proiectează 
o continuare a analizei sale istorice, pe care însă nu va reuşi s-o finali¬ 
zeze. Se stinge din viaţă trei ani mai tîrziu, la 16 aprilie 1859, la Cannes. 2 

în Franţa, destinul postum al lui Tocqueville nu a fost lipsit de sur¬ 
prize şi chiar de patente nedreptăţi. Comunitatea sociologilor (pozi¬ 
tivişti), dominată de discipolii lui Emile Durkheim şi Auguste Comte, 
nu s-a dovedit prea receptivă faţă de noul tip de analiză sociologic-filo- 
zofică propus de Tocqueville. Aceasta explică în bună parte ecoul rela¬ 
tiv modest pe care opera sa l-a avut în Franţa, pînă la mijlocul secolului 
al XX-lea, cînd a fost practic redescoperită de Raymond Aron. Nu este 
însă mai puţin adevărat că scrierile politice ale lui Tocqueville s-au 
bucurat de un interes major în spaţiul intelectual anglo-saxon. Friedrich 
von Hayek l-a plasat, de exemplu, pe Tocqueville în tradiţia anglo- 
saxonă a individualismului, opusă celei franceze. în Statele Unite, admi¬ 
raţia pentru opera lui Tocqueville a fost dintotdeauna colorată de o 
anumită nuanţă patriotică. Astăzi, triumful lui Tocqueville este deplin 

în America şi în Europa. Cărţile sale fundamentale sînt editate în tiraje 
de masă şi studiate pe larg în universităţi; există în plus o bogată şi 
savantă exegeză a întregii opere tocquevilliene. 3 Triumful lui Tocqueville 
şi revenirea sa spectaculoasă s-au produs în dauna lui Marx, cel care 
monopolizase scena politică şi intelectuală franceză pentru o lungă 
perioadă de timp (pînă la mijlocul anilor 70). între viziunea „apocalip¬ 
tică" a lui Marx care a prezis sfîrşitul inevitabil al capitalismului şi cea 
mult mai echilibrată, pe jumătate entuziastă, pe jumătate resemnată şi 
melancolică, a lui Tocqueville, istoria a dat dreptate celei din urmă. Mai 
mult chiar, Tocqueville a intuit în sînul democraţiilor reprezentative 
germenele unei noi forme de despotism (democratic). Autorul Democraţiei 
în America este recunoscut astfel ca vizionarul epocii modeme, părintele 
şi inspiratorul multor filozofi politici liberali ai secolului al XX-lea. 


Aparatul conceptual al Democraţiei în America 

Aparatul conceptual folosit de Tocqueville se bazează pe cîteva noţiuni 
fundamentale: egalitate, libertate, individualism, asociaţii politice, opinie 
publică, moravuri, despotism democratic. în centrul cărţii se află două 
teme fundamentale: comparaţia între democraţie şi aristocraţie, şi natura 
nouă a democraţiei modeme, ca regim politic complet diferit de cele¬ 
lalte forme de guvernare politică, ce aduce cu sine o adevărată trans¬ 
formare a naturii umane înseşi. 

Punctul de plecare al lui Tocqueville este definit cu claritate în intro¬ 
ducerea la volumul I al Democraţiei în America. în societatea modernă, 
Tocqueville observă o irezistibilă evoluţie către o egalizare crescîndă a 
condiţiilor de viaţă. Vechile ierarhii şi bariere între clase dispar, puterea 
politică este împărţită acum între mai multe centre şi indivizi, oamenii 
sînt conduşi de aceleaşi legi, au sentimente, obiceiuri şi opinii mai mult 
sau mai puţin asemănătoare ş.a.m.d. O nivelare socială progresivă a 
transformat radical viaţa omului modem; ea a creat astfel treptat o nouă 
condiţie socială, iar spiritul democraţiei a penetrat pe nesimţite toate insti¬ 
tuţiile politice. Egalitatea condiţiilor este astfel, în viziunea lui Tocqueville, 
faptul fundamental din care sînt deduse toate celelalte aspecte ale socie¬ 
tăţii democratice (americane); ea explică de asemenea de ce democraţia 
modernă —bazată pe egalitatea condiţiilor — este funciarmente diferită 
de cea antică. Revoluţia egalităţii este un fapt împlinit, notează 
Tocqueville; ea este în plus un fapt „providenţial" şi irezistibil. A i te 
opune înseamnă nici mai mult nici mai puţin derît a te împotrivi voinţei 
lui Dumnezeu. 

Accentul pus de Tocqueville pe revoluţia egalităţii îi permite aces¬ 
tuia să distingă între cele două sensuri — social şi politic — ale 
democraţiei. Egalizarea condiţiilor caracterizează democraţia înţeleasă 
ca o condiţie socială (etat social ); ca atare, ea e diferită de democraţia 

politică, ce se defineşte prin suveranitatea poporului şi sufragiul universal. 
Cu alte cuvinte, este posibil să avem democraţie socială bazată pe un 
sufragiu cenzitar, în absenţa unei autentice democraţii politice. Merită 
notat şi faptul că majoritatea comentatorilor Democraţiei au observat 
faptul că în această carte Tocqueville a utilizat mai multe sensuri ale 
democraţiei (vezi Schleifer 1980). Astfel, prin democraţie, el înţelege pe 
rînd suveranitatea poporului, un nou regim politic, autoguvernare, ega¬ 
litatea condiţiilor sau un fenomen irezistibil. 

Dacă egalizarea condiţiilor este un proces irezistibil, ea ascunde totuşi 
o funciară contradicţie. Principiul egalităţii, observă Tocqueville, naşte 
două tendinţe aparent ireconciliabile. Pe de-o parte, egalitatea încura¬ 
jează independenţa şi autonomia individuală; pe de altă parte, ea poate 
aduce o nouă formă de dependenţă şi despotism. Cum se explică acest 
aparent paradox? 

Răspunsul dat de Tocqueville la această enigmă poate fi găsit în capi¬ 
tolul „De ce popoarele democratice arată o pasiune mai arzătoare şi 
mai durabilă pentru egalitate decît pentru libertate" din volumul II al 
Democraţiei în America, precum şi în paginile dedicate individualismului 
în acelaşi volum (cap. I—III, Cartea II, voi. II). Egalizarea condiţiilor în 
urma dispariţiei vechilor bariere legale dintre clase potenţează pasiu¬ 
nea pentru egalitate. în linii mari, observă Tocqueville, oamenii au faţă 
de aceasta din urmă un ataşament mai puternic şi mai durabil decît 
pentru libertate. în timp ce pericolele libertăţii sînt imediat vizibile, cele 
ale egalităţii pot fi percepute doar cu greu şi numai în timp; avantajele 
libertăţii nu se văd întotdeauna pe loc, în timp ce cele aduse de egali¬ 
tate sînt mai mult sau mai puţin imediate, iar originea lor poate fi detec¬ 
tată cu uşurinţă. Libertatea politică cere adesea sacrificii şi perseverenţă, 
în timp ce egalitatea promite o iluzorie gratificare instantanee. 

Pasiunea pentru egalitate devine astfel mai mult sau mai puţin invin¬ 
cibilă. Iată ce afirmă Tocqueville: „Cred că popoarele democratice au o 
înclinaţie naturală pentru libertate; lăsate în voia lor, ele vor căuta li¬ 
bertatea, o vor îndrăgi şi vor regreta orice le îndepărtează de ea. Pentru 
egalitate însă, pasiunea lor este arzătoare, insaţiabilă, nesfîrşită, invin¬ 
cibilă. Popoarele democratice vor egalitatea în libertate; iar dacă n-o pot 
obţine, ele o vor în continuare în sclavie. Ele vor îndura sărăcia, servi¬ 
tutea, barbaria, dar nu vor mai suporta aristocraţia" (voi. II, p. 96). 

Prin urmare, principiul egalităţii încurajează în acelaşi timp autonomia 
personală şi o nouă formă de dependenţă şi despotism; problema devine 
atunci cum să îmbinăm spiritul egalităţii cu cel al libertăţii. „Egalitatea", 
notează Tocqueville, „produce în realitate două tendinţe: prima îi con¬ 
duce pe oameni către independenţă şi-i poate împinge dintr-o dată către 
anarhie; cealaltă îi conduce pe un drum mai lung şi mai tainic, dar mai 
sigur, către servitute" (voi. II, p. 239). Independenţa poate conduce însă 
nu numai la anarhie; într-o societate democratică, încrederea în puterea 
raţiunii individuale dă naştere individualismului, pe care Tocqueville 

îl deosebeşte de egoism. Ultimul se naşte dintr-un instinct orb şi este 
un viciu la fel de vechi ca şi lumea însăşi. Individualismul este, dimpo¬ 
trivă, un fenomen specific lumii modeme, un sentiment paşnic şi calcu¬ 
lat, care-i determină pe oameni să se izoleze de masa concetăţenilor lor 
şi să se retragă în spaţiul vieţii private, ignorînd viaţa publică (voi. II, 
pp. 96-98). 

în viziunea lui Tocqueville, individualismul democratic este prin 
însăşi natura sa un fenomen ambivalent. El este nu numai o formă de 
manifestare a autonomiei şi libertăţii individuale, ci şi o ameninţare la 
adresa libertăţii, pentru că îi încurajeză pe oameni să se izoleze de 
semenii lor, lăsînd totodată ca frîiele puterii să fie luate de alţii. Astfel 
este posibil să apară un nou Leviathan, în fapt o nouă formă de despotism 
democratic, descris de Tocqueville în cîteva memorabile pagini în 
volumul II al Democraţiei în America. Natura noului tip de despotism este 
radical diferită de tirania epocilor trecute; înseşi vechile concepte de 
despotism şi tiranie par a fi incapabile a reda în totalitate esenţa noului 
fenomen. Despotismul democratic nu este crud sau violent; puterea sa 
este, dimpotrivă, tutelară şi benevolentă, regulată şi „blîndă"; noul 
Leviathan nu urmăreşte să pedepsească, ci doreşte să-şi păstreze subiecţii 
într-un perpetuu minorat. Altfel spus, despotismul democratic nu e 
coşmarul totalitar descris de Orwell în celebrul său roman, 1984, ci 
„minunata lume nouă" schiţată de Aldous Huxley în Tlic Brave New 
World; Statul-Providenţă care urmăreşte să reglementeze pînă şi cele 
mai mici detalii ale vieţii cotidiene, prin intermediul unei vaste reţele 
de reguli ce inhibă iniţiativa individuală sau autoguvernarea, creînd 
astfel o imensă putere tutelară, alături de o masă inertă de cetăţeni slabi 
şi izolaţi. Descrierea pe care Tocqueville o face acestei lumi este extrem 
de elocventă: „societate nouă, regulată, paşnică, asamblată cu artă şi 
uniformitate, amestec de colegiu, seminar şi regiment, [o societate] ador¬ 
mită mai degrabă decît înlănţuită în braţele agenţilor şi soldaţilor, tiranie 
birocratică, care comprimă orice elan, distrugînd în germene voinţa de 
a înfăptui lucruri măreţe, dar care e dulce şi regulată, egală pentru toţi" 4 
(voi. II, p. 264, nota d). 

Soluţia recomandată de Tocqueville pentru evitarea despotismului 
democratic poate părea paradoxală, date fiind numeroasele critici pe care 
le aduce democraţiei modeme. Să ne amintim că în volumul I al De¬ 
mocraţiei, pornind de la analiza cazului american, Tocqueville sugerase 
faptul că guvernele democratice sînt adesea incompetente şi produc 
legi defectuoase; mai mult chiar, într-o democraţie, oamenii distinşi nu 
reuşesc să cîştige alegerile sau evită pur şi simplu viaţa politică. 
Guvernele şi parlamentele democratice, continuă Tocqueville, sînt adesea 
dezorganizate şi excesiv de polarizate. Şi mai important este faptul că 
într-un regim democratic majoritatea tinde să exercite o adevărată tiranie 
asupra minorităţilor (fapt discutat în voi. I, cap. XV-XVT), inducînd 
astfel un pernicios conformism moral şi intelectual. Majoritatea are 

adesea vederi obtuze şi mioape, este imatură din punct de vedere psi¬ 
hologic şi grăbită în a lua decizii, fiind astfel incapabilă să urmeze un 
plan sistematic pentru o perioadă mai lungă de timp. 

Date fiind toate aceste defecte, cum poate fi corectată democraţia? 
Ceea ce propune Tocqueville revine la a încuraja spiritul de asociere 
şi „moravurile" democratice, a cultiva religia, educaţia civică şi defe- 
renţa faţă de lege. A-i convinge pe cetăţeni să respecte legea într-un 
regim democratic este o sarcină facilitată chiar de caracterul popular al 
legilor, care sînt în esenţa lor expresia voinţei majorităţii, şi nu a unei 
voinţe individuale arbitrare. Limitele individualismului pot fi contra¬ 
carate prin cultivarea principiului interesului personal bine conceput 
(voi. II, pp. 113-116), prin intermediul căruia propensiunea naturală 
către egoism este balansată de percepţia clară a datoriilor civice pe care 
trebuie să le îndeplinim în societate. Numai cel care are posibilitatea să 
participe direct în activitatea politică de zi cu zi, care are ocazia de a-şi 
exercita drepturile în sfera publică poate avea o percepţie clară a datorii¬ 
lor sale civice. 

Cu alte cuvinte, în viziunea lui Tocqueville, democraţia (politică) nu 
este nici mai mult nici mai puţin decît cea mai bună reţetă pentru tratarea 
limitelor democraţiei înseşi; „pentru a combate relele produse de liber¬ 
tate", notează autorul Democraţiei, „nu există decît un singur remediu 
eficient: libertatea politică" (voi. II, p. 103). Democraţia nu poate fi tratată 
decît prin mai multă democraţie 5 . De aceea, arta de a fi liber este tocmai 
arta asocierii; nu întîmplător, popoarele cele mai dezvoltate şi libere sînt 
tocmai acelea care cultivă asociaţiile voluntare şi respectă libertatea de 
asociere, acelea care se bazează pe — şi încurajează — iniţiativa indi¬ 
viduală şi responsibilitatea civică. Ele servesc în acelaşi timp şi ca forme 
de control al puterii. Asociaţiile libere le reamintesc tuturor cetăţenilor 
că trăiesc în societate şi au datoria de a participa la această operă comună. 
Modul în care asociaţiile libere ajută la combaterea efectelor nocive ale 
individualismului este tratat pe larg în capitolele IV-V, cartea II din 
volumul II (mai precis între paginile 99-107), unde Tocqueville demon¬ 
strează că indivizii pot depăşi izolarea în care se află într-o societate 
democratică numai asociindu-se în vederea urmăririi unui scop comun 
şi a interesului general, în paralel cu cel personal. „în ţările democra¬ 
tice", observă Tocqueville, „ştiinţa asocierii este ştiinţa-mamă; progresul 
tuturor celorlalte depinde de dezvoltarea ei" (voi. II, p. 106). Pentru ca 
oamenii să devină sau să rămînă civilizaţi, ei trebuie să înveţe şi să-şi 
perfecţioneze arta asocierii în aceeaşi măsură cu creşterea egalităţii 
condiţiilor. 

în sfîrşit, merită notată o ultimă caracteristică esenţială a demersului 
tocquevillian. Pledoaria pe care Tocqueville o face democraţiei nu are 
în vedere atît efectele sale directe, cît pe cele indirecte. Cu alte cuvinte, 
în viziunea sa, democraţia este valoroasă nu pentru că aduce cu sine 
alegeri regulate sau sufragiu universal. Avantajele sale sînt de o cu totul 

altă natură, subiect tratat pe larg de Tocqueville în capitolul XIV din 
volumul I, unde se găseşte o comparaţie fundamentală între democraţie 
şi aristocraţie, adevărată axă a întregii cărţi. Democraţia, notează 
Tocqueville, aduce cu sine un nou tip de patriotism al reflecţiei, bazat 
pe calcul şi interes personal, care înlocuieşte treptat patriotismul instinctiv 
bazat pe onoare şi credinţă caracteristic regimurilor aristocratice. 
Participînd la viaţa publică, cetăţenii cîştigă treptat conştiinţa drep¬ 
turilor şi datoriilor lor politice şi civice. Mobilizînd energiile individuale 
într-o măsură mai mare decît orice alt regim politic, democraţia induce 
în corpul social o efervescenţă şi o vitalitate socială nemaiîntîlnite în 
regimurile anterioare. Ea creează o activitate continuă, o energie şi o forţă 
supraabundentă, care permit ducerea la bun sfîrşit a unui mare număr 
de proiecte ce n-ar fi fost posibile într-un regim excesiv de centralizat 
administrativ. 

Aceasta este credinţa unui liberal de un tip cu totul nou, care a avut 
privilegiul de a trăi la confluenţa a două epoci, suspendat între ele, 
doritor a înţelege în profunzime profilul societăţii democratice modeme. 
Este vocea unui spirit contemporan, care şi-a cîştigat de mult locul în 
panteonul filozofiei politice, alături de Platon, Aristotel, Machiavelli, 
Hobbes, Locke sau Rousseau. 

Note 

* Citatele din text pentru care se indică pagina şi volumul sînt din ediţia Eduardo 
Nolla în două volume, Alexis de Tocqueville, De la democraţie en Amerique, 
Vrin, Paris, 1990. Traducerea lor este făcută de autorul articolului. 

1 Unchiul lui Tocqueville fusese Malesherbes. 

2 Pentru o excelentă biografie a lui Tocqueville vezi Jardin (1984). 

3 Dintre cele mai importante exegeze aş aminti aici Furet (1978), Manent (1993), 

Nolla (1992), Lamberti (1983), Diez del Corral (1989), Schleifer (1980), Mâlonio 
(1993). 

4 Fragmentul este luat dintr-o notă păstrată în arhiva Tocqueville din biblioteca 

Beinecke de la Universitatea Yale (SUA). El nu apare în manuscrisul final al 
Democraţiei în America publicat de Tocqueville în 1835. 

5 Pentru o interesantă analiză a lui Tocqueville pe această linie a se vedea Holmes 

(1993). 

